**မာတိကာ**

၁။ [ဘု​ရား​သ​ခင်​သည် အ​ဟ​န့်​မဲ့​စွာ​ဖြင့် စုံ​မက်​သည် 6](#_Toc184391854)

၂။ [ပ​ဋိ​ညာဉ်​ခံ​ထား​သ​ည့် မေတ္တာ​တော် 20](#_Toc184391855)

၃။ [ဘု​ရား​သ​ခင်​၏​စိတ်​တော်​တွေ့​ရေး 34](#_Toc184391856)

၄။ [ဘု​ရားသ​ခင်သည် စိတ်အား​ထက်​သန်​ပြီး သ​နား​ကြင်​နာ​တတ်​သူ​ဖြစ်​သည် 48](#_Toc184391857)

၅။ [ဘု​ရားမေတ္တာ​၏​အ​မျက်တော် 62](#_Toc184391858)

၆။ [တ​ရားမျှတသ​ည့် ဘု​ရား​၏​မေတ္တာ​တော် 75](#_Toc184391859)

၇။ [ဒု​စ​ရိုက်​တ​ရား၏​ဂ​ယက် 89](#_Toc184391860)

၈။ [လွတ်​လပ်​စွာ​ရွေးချယ်ခွင့်၊ မေတ္တာ​တော် နှင့် ပြု​ပြင်​စီ​မံ​မှု​များ 103](#_Toc184391861)

၉။ [စ​ကြာ​ဝ​ဠာ​လုံး​ဆိုင်​ရာ ပ​ဋိ​ပ​က္ခ 117](#_Toc184391862)

၁၀။ [စေ့​စပ်​ခြင်းဆိုင်​ရာ စည်း​မျဉ်း​များ 130](#_Toc184391863)

၁၁။ [ငါ​မ​ပြု​ရ​သေး​သော​အ​ရာ တ​စုံ​တ​ခုရှိ​သ​လော 144](#_Toc184391864)

၁၂။ [မေတ္တာ​နှင့်​တ​ရား​မျှ​တ​မှု — အ​ကြီးမြတ်ဆုံး ပ​ညတ်​တော်​များ 158](#_Toc184391865)

၁၃။ [မေတ္တာ​သည် ပ​ညတ်​တော်​ကို ပြည့်​စုံ​စေ၏ 172](#_Toc184391866)

**Editorial Office** 12501 Old Columbia Pike, Silver Spring, MD 20904

Come visit us at our website at https://www.adultbiblestudyguide.org.

**Principal Contributors** **Associate Editor** **Pacific Press®**

John C. Peckham Soraya Scheidweiler Miguel Valdivia

**Editor** **PublicationManager** **Art Director and Illustrator**

Clifford R. Goldstein Lea Alexander Greve Lars Justinen

**Editorial Assistant**

Sharon Thomas-Crews

**Associate Editor in Myanmar**

Khambawi, Suan Lian



**မေတ္တာ​တော်ရှင်၊**

**တ​ရား​မျှ​တ​ရှင်**

**ဘု​ရား​သ​ခင်**

ဘု​ရား​သ​ခင်​သည် ချစ်​ခြင်း​မေတ္တာ ​ဖြစ်​တော်​မူ​၏​ဟု ၁ ယော ၄:၈၊ ၁၆ တို့​တွင်​လာ၏​။ သ​မ္မာ​ကျမ်း​တစ်အုပ်​လုံး​သည် ​ဤ​အ​ချက်​ကို သက်​သေ​ခံ၏​။ ခ​ရစ်​ယာန်​ယုံ​ကြည်​ခြင်း​တ​ရား​သည် ဘု​ရား​သ​ခင်​၏​ မေတ္တာ​တော်​အ​ပေါ် အ​ခြေ​ပြု၏​။ မေတ္တာ​တော်က ဘု​ရား​သည် မည်သည့် ​အ​ရှင်​မျိုး ဖြစ်ကြောင်းဖော်​ပြ​ရာတွင် အ​ခ​ရာ​ကျပြီး၊ ကျွန်ုပ်​တို့​၏​ယုံ​ကြည်​မှု​တွင်​လည်း အ​ခ​ရာ​ကျ၏​။ ကျွန်ုပ်​တို့​လုပ်​လေ​ရာ ခပ်​သိမ်း​တွင်​လည်း အ​ခ​ရာ​ကျ​သ​င့်၏​။ မေတ္တာ​တော်​ကို ကျွန်ုပ်​တို့ တ​ရား​ပေါက်​ပုံ​သည် ကျွန်ုပ်​တို့​၏​ ယုံ​ကြည်​ကျင့်​ကြံ​မှု​အ​ပေါ် သက်​ရောက်​မှု​ရှိ၏​။ ဥ​ပ​မာ​ကား တစ်​စုံ​တစ်ဦးက ဘု​ရား​၏​မေတ္တာ​တော်ကို ကြိုး​စား​အား​ထုတ်​မှ ရ​ရှိ​မည်​ဟု​မှတ်​လျှင် ၎င်း​သည် အ​ပြစ်ရှိပြီး၊ ထိုက်​တန်​မှု​မ​ရှိ​သော​ကြော​င့် ဘု​ရား​သည် ၎င်း​ကို မ​နှစ်​သက်​ဟု မှတ်​ပေ​မည်။ လူ​လူ​ချင်း​ဆက်​ဆံ​ရာ​တွင်​လည်း ထိုက်​တန်​မှု​ကို အာ​ရုံ​ထား​ပေ​တော့​မည်။

ဘု​ရား​သ​ခင်​၏​မေတ္တာ​တော်​ကို ကျွန်ုပ်​တို့ မှတ်​ယူ​ပုံ​သည် ကျွန်ုပ်​တို့​၏​ကျင့်​ကြံ​မှု​အ​ပေါ် များ​စွာ​သက်​ရောက်​မှု​ရှိ၏​။ သို့​တိုင်​လည်း မေတ္တာ​တော်​သည် အ​ဘယ်နည်း။ မေတ္တာ​တော်​အ​ကြောင်း လူ ၁၀ ဦး​ကို သင် အ​နက်​ဖွင့်​ခိုင်း​လျှင် အ​နက် ၁၀ မျိုး ထွက်​ပါ​မည်။ ခ​ရစ်ယာန်လော​က​တွင်​ပင် ဘု​ရား​၏​မေတ္တာ​တော်​အ​ကြောင်း​ကို အ​လွဲ​များ​စွာ​ဖြင့် အ​နက်​ဖွင့်​လျက်​ရှိ၏။

သာ​ဓ​က​အား​ဖြင့် ခ​ရစ်​ယာန်​များက အောက်​ပါ​မေး​ခွန်း​မျိုး မေး​တတ်​ကြ​၏ — *ဘု​ရား​သ​ခင်​၏​မေတ္တာ​ဟူ​သည် စုန်​ရေ​သာ​ရှိ​ပြီး၊ ဆန်​ရေ​မ​ရှိ​သ​ည့် သ​ဘော​လော။ ပေး​ဆပ်​ခြင်း​တစ်​မျိုး​သာ​လော (သို့) ဘု​ရား​လည်း လူ​သား​ကြော​င့် ပျော်​ရွှင်​ရ​သ​လော။ ဘု​ရား​၏​မေတ္တာ​သည် စိတ်​ခံ​စား​မှု​ပါ​သ​လော။ ဘု​ရား​သည် လူ​သား​ကို ဂ​ရု​စိုက်​ပါ​သ​လော။ ဘု​ရား​၏​မေတ္တာတော်​သည် ငြင်း​နိုင် (သို့) ဆုံး​ရှုံး​နိုင်​သ​လော။ ဘု​ရား​သ​ခင်​သည် လူ​သား​များ​နှင့်​ဆက်​ဆံ​ရာ​တွင် အ​တိုး​အ​ဆုတ်​ရှိ​သ​လော။ ဒေါ​သ​သည် မေတ္တာ​နှင့် တစ်​ဘာ​သာ​ခြား​သ​လော။ မေတ္တာ​နှင့် တ​ရား​မျှ​တ​မှု​သည် မည်​သို့​ယှဉ်​တွဲ​နိုင်​သ​နည်း။ ဘု​ရား​သ​ခင်​သည် မေတ္တာ​ရှင်​ဖြစ်​လျှင် အ​ဆိုး​တ​ရား​သည် ​ဤ​က​မ္ဘာ၌​ များ​နေ​ရ​သ​နည်း။ လူ​သား​သည် ဘု​ရား​ကဲ့​သို့ မေတ္တာ​ရှိ​နိုင်​သ​လော။ ရှိ​နိုင်​ပါ​လျှင် မည်​သ​ည့်​လ​က္ခ​ဏာ​မျိုး ဖြစ်​မည်​နည်း။*

အ​ချို့​မေး​ခွန်း​များ​အ​တွက် အ​ဖြေ​အ​ချို့​သည် မြင်​သာ​ငြား၊ ဘု​ရား​မေတ္တာ​အ​ရေး​တွင် အငြင်း​ပွား​မှု ဖြစ်​လေ့​ရှိ​တတ်၏​။ ထင်​သာ​သ​ည့် အ​ဖြေ​များ​လည်း ကျမ်း​စာ​က​ပြ​သ​ည့် ဘု​ရား​၏​မေတ္တာ​တော်​နှင့် နှိုင်း​ယှဉ်​သ​ည့်​အ​ခါ နှိုင်း​၍​မ​ရ​သ​ည့်​အ​ဖြစ်​မျိုး ဖြစ်၏။

ကျွန်ုပ်​တို့​သည် မေး​ခွန်း​အား​လုံး​ကို တစ်​ချိန်​တည်း​နှင့် အ​နား​မ​သတ်​ဘဲ သုံး​လ​မျှ အ​ချိန်​ယူ​ကာ လေ့​လာ​ပါ​မည်။ ဘု​ရား​၏​မေတ္တာ​တော်​သည် ကျွန်ုပ်​တို့​မှန်း​ဆ​လေ့​ရှိ​သည်​ထက် သာ​လွန်​ကြောင်း​လည်း ကျွန်ုပ်​တို့ တွေ့​ရ​ပါ​မည်။ ကျမ်း​စာ​တွင်​လာ​သ​ည့် ဘု​ရား​၏​မေတ္တာ​တော်​သည် ယ​နေ့​ကာ​လ​တွင် တွေ့​ရ​သ​ည့် မေတ္တာ​မျိုး​ထက် သာ​လွန်​ပါ​သည်။

ရှေ့​လာ​မ​ည့်​သီ​တင်း​ပတ်​များ​တွင် ကျမ်း​စာ​တွင် ဘု​ရား​မေတ္တာ​တော်​ကို ချီး​မွမ်း​ထား​သ​ည့် တ​ရား​များ​ကို ကျွန်ုပ်​တို့​လေ့​လာ​ကြ​ပါ​မည်။

ကျွန်ုပ်​တို့​သည် ဆက်​လက်​လေ့​လာ​ကြ​သ​ည့်​အ​ခါ ဘု​ရား​မေတ္တာ​တော်​နှင့် တ​ရား​မျှ​တ​မှု​သည် သီး​ခြား​၍​မ​ရ​ကြောင်း​ကို တွေ့​လာ​ပါ​မည်။ ကျမ်း​စာ​လာ ဘု​ရား​သ​ခင်​သည် တ​ရား​မျှ​တ​မှု​ကို လို​လား​၏ (ဟေ​ရှာ ၆၁:၈ ကို​ရှု)။ ကျမ်း​စာ​တွင် သင်​သည် တစ်​ခု​ကို​ယူ တစ်​ခု​ကို​ချန်​၍​မ​ရ​ကြောင်း ပြ​ထား၏​။ ဘု​ရား​သ​ခင်​သည် ချစ်​ခြင်း​မေတ္တာ​ဖြစ်​သော​ကြော​င့် ဘု​ရား​သည် ​ဤ​လော​က​ရှိ မ​တ​ရား​မှု​များ​ကို မ​ရှု​စိ​မ့်​ပါ။ ၎င်း​သည် ဖိ​နှိပ်​ခံ​ရ​သူ​ဘက်​မှ နေ​ပေး၏​။ ခေါင်းခံ​ခဲ့၏​။ အ​ဆိုး​တ​ရား​၏​ အ​ဓိ​က​သား​ကောင်​အ​ဖြစ်​ပင် နေ​ခဲ့၏။

ကျမ်း​စာ​တစ်အုပ်​လုံး​တွင် ကျွန်ုပ်​တို့​ဒုက္ခ​ခံ​ရ​မှု​အ​ပေါ် ဘု​ရား​သည် လွန်​စွာ​စိတ်​နာ​ပေး​ကြောင်း ပြ​ထား၏​။ ဘု​ရား​၏​မေတ္တာ​တော် နက်​ရှိုင်း​မှု​ကို ခ​ရစ်​တော်​၏​မြည်​တမ်း​မှု​တွင် တွေ့​နိုင်​၏ — “အို​ယေ​ရု​ရှ​လင်​မြို့၊ ယေ​ရု​ရှ​လင်​မြို့၊ သင်​သည်​ပ​ရော​ဖက်​တို့​ကို သတ်​မြဲ​ရှိ၏​။ သင်​ရှိ​ရာ​သို့ စေ​လွှတ်​သော သူ​တို့​ကို​လည်း ကျောက်​ခဲ​နှင့် ပစ်​မြဲ​ရှိ၏​။ ကြက်​မ​သည် မိ​မိ​သား​ငယ်​တို့​ကို အ​တောင်အောက်​၌​ စု​ရုံး​သ​ကဲ့​သို့ သင်​၏​သား​တို့​ကို စု​ရုံး​စေ​ခြင်း​ငှာ ကြိမ်​ဖန်​များ​စွာ ငါ​အ​လို​ရှိ​ပြီ။ သင်​မူ​ကား အ​လို​မ​ရှိ” (မ ၂၃:၃၇)။

ကျမ်း​စာ​တွင်​လာ​သ​ည့် ဘု​ရား​သ​ခင်​သည် မေတ္တာ​တော်​ရှင်​ဖြစ်​ပြီး မေတ္တာ​တော်​ကို ငြင်း​ပယ်​ကြ​သူ​များ​ကြော​င့် စိတ်​မ​ပျော်​ရ​သ​ည့်​ဘု​ရား​ဟု ကျမ်း​စာ​တွင်​ပြ​ထား၏​။ ကျမ်း​စာ​တစ်အုပ်​လုံးက ဘု​ရား​သ​ခင်​သည် စ​ကြ​ဝ​ဠာ​ကို မည်​သို့​ပြု​ပြင် စီ​မံ​ပေး​ကြောင်း​ကို ချပြ​သ​ည့်​စာအုပ် ဖြစ်၏​။ ​ဤ​တ​ရား​နှင့်​နွှယ်​သ​ည့် တ​ရား​များ​သည် ယ​ခု ၃ လ​ပတ် သင်​ခန်း​စာ​၏​ ရှေ့​ရှု​သ​ည့်​တ​ရား​ဖြစ်၏။

*John C. Peckham သည် Adventist Review ၏​ လက်​ထောက်​အယ်​ဒီ​တာ ဖြစ်၏​။ ​ဤ​သင်​ခန်း​စာ​ကို စီ​စဉ်​ပြု​စု​ချိန်​တွင် ၎င်း​သည် Andrews University ရှိ Theology နှင့် Christian Philosophy ဌာ​န​တွင် ပါ​မောက္ခအ​ဖြစ် တာ​ဝန်​ထမ်း​ဆောင်၏။*

**ဤ​ဆ​ရာ​ကိုင်​အ​ထူး​ထုတ်​ကို မည်​သို့​အ​သုံး​ပြု​ရ​မည်​နည်း**

**“စစ်​မှန်​သော​ဆ​ရာ​သည် ထိုင်း​မှိုင်း​သော​တွေး​ခေါ်​မှု၊ ပျင်း​ရိ​သော​စိတ်၊ သို့​မ​ဟုတ် နမော်​န​မဲ့​နိုင်​သော ဉာဏ်​ဖြင့် ရော​င့်​ရဲ​ခြင်း​မ​ရှိ။ ပို​မို​မြင့်​မား​သော ကြိုး​ပမ်း​အား​ထုတ်​မှု​များ​နှင့် ပို​မို​ကောင်း​မွန်​သော နည်း​နာ​များ​ကို အ​မြဲ​တ​စေ အ​ပတ်​တ​ကုတ် ရှာ​ဖွေ​နေ​တတ်၏​။ သူ့​ဘ​ဝ​သည် စဉ်​ဆက်​မ​ပြတ် ကြီး​ထွား​နေ၏​။ ထို​သို့​သော ဆ​ရာ​၏​လုပ်​ဆောင်​မှု​တွင် သူ၏(အ​တန်း)ကို နိုး​ကြား​စေ​ပြီး၊ လှုံ့​ဆော်​စေ​နိုင်​သော လန်း​ဆန်း​တက်​ကြွမှု​တစ်​မျိုး၊ နိုး​ကြား​စေ​သာ စွမ်း​အား​တစ်​ခု ရှိ​နေ​သည်။”**

**— Ellen G. White, *Counsels on Sabbath School Work*, p. 103။**

ဥ​ပုသ်​စာ​ဖြေ​ဆ​ရာ​တစ်ဦး ဖြစ်​ရ​ခြင်း​သည် အ​ခွင့်​ထူး​လည်း​ဖြစ်၊ တာ​ဝန်​လည်း​ဖြစ်​ပါ​သည်။ အ​ခွင့်​ထူး​ဟု ဆို​ရာ​တွင် တစ်​ပတ်​အ​တွင်း သင်​ခန်း​စာ​များ​ကို ဆွေး​နွေး​ခြင်း၊ သင်​ကြား​ခြင်း​မှာ ဦး​ဆောင်​လမ်း​ညွှန်​ရ​သော​ကြော​င့် ဖြစ်၏​။ သို့​ဖြစ်​၍​ သင်​တန်း​သား​တို့​သည် နှုတ်​က​ပတ်​တော်​ဖြင့် သူ​တို့​ကိုယ်​တိုင် လေး​မြတ်​မှု​ရ​သ​ည့်​အ​ပြင် အ​ဖွဲ့​လိုက် ဝိ​ညာဉ်​ရေး​မိတ်​သ​ဟာ​ယ​လည်း ကြုံ​တွေ့​ရ​မည်​ဖြစ်​သည်။ သင်​ကြား​ပြီး​သော​အ​ခါ သင်​တန်း​သား​များ​သည် နှုတ်​က​ပတ်​တော်​၏​ ကောင်း​မြတ်​ခြင်း​ကို မြည်း​စမ်း​ပြီး​သား၊ တန်​ခိုး​တော်​ဖြင့် ခိုင်​ခံ့​စေ​ခြင်း ခံ​ရ​ပြီး​သား ဖြစ်​သ​င့်​သည်။ သင်​ကြား​ပေး​သူ​၏​တာ​ဝန်​မှာ လေ့​လာ​ရ​မ​ည့် ကျမ်း​ပိုဒ်​များ၊ သင်​ခန်း​စာ​၏​စီး​ဆင်း​မှု၊ တစ်​ကွာ​တာ​လုံး​၏​ အ​ကြောင်း​အ​ရာ​နှင့်​ဆက်​စပ်​မှု၊ လက်​တွေ့​အ​သုံး​ပြု​မ​ည့်၊ သက်​သေ​ခံ​ရ​မ​ည့် အ​ကြောင်း​များ​ကို သေ​ချာ​စွာ သ​တိ​ပြု​ရ​မည်။

ဤ​လမ်း​ညွှန်​စာအုပ်​သည် ဆ​ရာ​များ​၏​တာ​ဝန်​ကို ကျေ​ပွန်​စွာ ထမ်း​ဆောင်​နိုင်​ရန် ကူ​ညီ​ပေး​ပါ​သည်။ ၎င်း​တွင် အ​ပိုင်း​သုံး​ပိုင်း​ပါ​ရှိ​သည်။

**၁။ ခြုံ​ငုံ​သုံး​သပ်​ချက်**သည် သင်​ခန်း​စာ​ခေါင်း​စဉ်၊ အ​ဓိ​က​ကျမ်း​ချက်​များ၊ ယ​ခင်​သင်​ခန်း​စာ​နှင့် ဆက်​စပ်​မှု​များ​နှင့် သင်​ခန်း​စာ​၏​ဆောင်​ပုဒ်​တို့​ကို မိတ်​ဆက်​ပေး​သည်။ ​ဤ​အ​ပိုင်း​တွင် သင်​ခန်း​စာ​သည် အ​ဘယ်​ကြော​င့် အ​ရေး​ပါ​သ​နည်း ဟူ​သ​ည့်​မေး​ခွန်း​များ​နှင့် သက်​ဆိုင်၏​။ ​ဤ​အ​ကြောင်း​အ​ရာ​နှင့် ပတ်​သက်​ပြီး ကျမ်း​စာက မည်​သို့​ပြော​သ​နည်း။ သင်​ခန်း​စာ​တွင်​တွေ့​ရ​သော အ​ဓိ​က​ဆောင်​ပုဒ်​တစ်​ချို့​ကား အ​ဘယ်​နည်း။ ​ဤ​အ​ကြောင်း​အ​ရာက ကျွန်ုပ်​တို့​၏​လက်​တွေ့​ဘ​ဝ​ကို မည်​သို့​အ​ကျိုး​သက်​ရောက်​စေ​သ​နည်း။

**၂။ အ​နက်​ဖွင့်​ကျမ်း**သည် ဆ​ရာ​ကိုင်​အ​ထူး​ထုတ်​တွင် အ​ဓိ​ကအ​ပိုင်း​ဖြစ်၏​။ ၎င်း​တွင် က​ဏ္ဍ​နှစ်​ခု သို့​မ​ဟုတ် ထို့​ထက်​ပို​သော အ​ပိုင်း​များ​ရှိ​နိုင်​ပြီး၊ တစ်​ခု​စီ​သည် ခြုံ​ငုံ​သုံး​သပ်​ချက်​အ​ပိုင်း​တွင် မိတ်​ဆက်​ထား​သ​ည့် ဆောင်​ပုဒ်​နှင့် ပတ်​သက်​သည်။ အ​နက်​ဖွင့်​ကျမ်း​တွင် ခြုံ​ငုံ​သုံး​သပ်​ချက်​၌​ ဖော်​ပြ​ထား​သ​ည့် ခေါင်း​စဉ်​များ​ကို ချဲ့​ထွင်း​သ​ည့် အ​တွင်း​ကျကျ ဆွေး​နွေး​ချက်​များ​စွာ ပါ​ဝင်​နိုင်​သည်။ ​ဤ​အ​ပိုင်း​သည် ဆောင်​ပုဒ်​ပါ အ​ကြောင်း​အ​ရာ​များ​ကို နက်​ရှိုင်း​စွာ လေ့​လာ​ခြင်း​အား ပံ​ပိုး​ပေး​ကာ၊ ဆောင်​ပုဒ်​များ​ကို ပို​မို​နား​လည်​ရန် ဆိုင်​ရာ​ကျမ်း​ချက်​များ၊ ထုတ်​ဖော်​အ​နက်​ဖွင့်​ခြင်း​နှင့် သ​ရုပ်​ဖော်​ထား​သော ဆွေး​နွေး​ချက်​များ​ကို ပံ့​ပိုး​ပေး၏​။ ​ဤ​အ​ပိုင်း​တွင် သင်​ခန်း​စာ​နှင့်​သက်​ဆိုင်​သော ကျမ်း​ဝေါ​ဟာ​ရ​လေ့​လာ​ခြင်း သို့​မ​ဟုတ် ထုတ်​ဖော်​အ​နက်​ဖွင့်​ခြင်း​တို့ ရှိ၏​။ ဆွေး​နွေး​ချက်ဦး​တည်​မှု၊ သက်​ဆိုင်​သော ဥ​ပ​မာ​များ​နှင့် စဉ်း​စား​ရန်​မေး​ခွန်း​များ​လည်း ပါ​ရှိ​နိုင်​ပါ​သည်။

**၃။ လက်​တွေ့​အ​သုံး​ချခြင်း**သည် ဆ​ရာ​ကိုင်​စာအုပ်​တွင် သင်​ခန်း​စာ​တိုင်း​၏​ နောက်​ဆုံး​က​န့်​ဖြစ်၏။ ​ဤ​တွင် အ​နက်​ဖွင့်​ကျမ်း​ပါ သင်​ခန်း​စာ​များ​ကို အ​သက်​တာ​တွင် မည်​သို့​အ​သုံး​ပြု​ရ​မည်​ကို ပြ​သည်။ ဆွေး​နွေး​ရန်၊ သင်​ကြား​သ​မျှ​၏​ အ​နှစ်​ချုပ်၊ သို့​မ​ဟုတ် သင်​ခန်း​စာ​နှင့်​ဆက်​စပ်​သည့် သက်​သေ​ခံ​ချက်​များ​ကို ထ​ည့်​သွင်း​တတ်၏။

**နောက်​ဆုံး​အ​တွေး။** အ​ထက်​ပါ​ဖော်​ပြချက်​များ​သည် သင်​ခန်း​စာ​ရှင်း​ပြ​ရန် ရ​ရှိ​နိုင်​သော ဖြစ်​နိုင်​ခြေ​များ​စွာ​ထဲ​မှ အ​ကြံ​ပြု​ချက်​မျှ​သာ​ဖြစ်​ပြီး၊ ၎င်း​၏​နယ်​ပယ်​တွင် ​ဤ​မျှနှင့်​က​န့်​သတ်​ဖို့​ရန် မ​ရည်​ရွယ်​ပါ။ သင်​ကြား​ခြင်း​သည် ငြီး​ငွေ့​ဖွယ်​ကောင်း​သော၊ ထပ်​ခါ​ထပ်​ခါ​ဖြစ်​သော၊ သို့​မ​ဟုတ် စိတ်​ကူး​မှန်း​ဆ​ထား​သော အ​ယူ​အ​ဆအ​ဖြစ်​မျိုး မ​ဖြစ်​သ​င့်​ပါ။ ကောင်း​သော​ဥ​ပုသ်​စာ​ဖြေ သင်​ကြား​ခြင်း​သည် ကျမ်း​စာ​အ​ခြေ​ပြု၊ ခ​ရစ်​တော်​ကို ဗ​ဟို​ပြု၊ ယုံ​ကြည်​ခြင်း​ကို ခိုင်​ခံ့​စေ​ပြီး မိတ်​သ​ဟာ​ယ​ကို တည်​ဆောက်​ခြင်း​မျိုး​သာ ဖြစ်​သ​င့်​သည်။

*\*ဒီ​ဇင်​ဘာလ ၂၈ - ဇန်​န​ဝါ​ရီလ ၃*

# **ဘု​ရား​သ​ခင်​သည် အ​ဟ​န့်​မဲ့​စွာ​ဖြင့် စုံ​မက်​သည်**



**ဥ​ပုသ်​နေ့​မွန်း​လွဲ​ပိုင်း**

**ဖတ်​ရန်​ကျမ်း​ချက်​များ။** ထွက် ၃၃:၁၅-၂၂၊ ဟော ၁၄:၁-၄၊ ဗျာ ၄:၁၁၊ ယော ၁၇:၂၄၊ မ ၂၂:၁-၁၄၊ ယော ၁၀:၁၇၊ ၁၈

**အ​လွတ်​ကျမ်း​ချက်။ “ငါ​သည် အ​မျက်​ပြေ​သော​ကြော​င့် သူ​တို့​ဖောက်​ပြန်​ခြင်း​ကို ပြု​ပြင်​မည်။ ကိုယ်​အ​လို​အ​လျောက် စုံ​မက်​မည်”** (ဟော​ရှေ ၁၄:၄)။

**သင်ခန်းစာ - ၁**

ပေ​တ​ရု​သည် သ​ခင်​ယေ​ရှု​ကြို​ဟော​ခဲ့​သ​ည့်​အ​တိုင်း ၎င်း​ကို ၃ ကြိမ် ငြင်း​ပယ်​ခဲ့​ငြား​လည်း (မ ၂၆:၃၄) ယင်း​တို့​သည် ဘ​ဝ​နိ​ဂုံး​မ​ဟုတ်​ခဲ့​ပါ။ ယေ​ရှု​သည် ပြန်​လည်​ထ​မြောက်​ပြီး​နောက်​တွင် ပေ​တ​ရုအား “သင်​သည် ​ဤ​သူ​တို့​ထက် ငါ့​ကို သာ​၍​ချစ်​သ​လော” ဟု​မေး၏​။ ပေ​တ​ရု​လည်း “ကိုယ်​တော်​ကို အ​ကျွန်ုပ်​ချစ်​သည်​ကို ကိုယ်​တော်​သိ​တော်​မူ၏” ဟု​ဖြေ၏​။ ထို့​နောက် ယေ​ရှုက ပေ​တ​ရုအား “သင်​သည် ငါ့​ကို​ချစ်​သ​လော” ဟု​မေး၏​။ ပေ​တ​ရု​လည်း “အ​ကျွန်ုပ်​ချစ်​သည်​ကို ကိုယ်​တော်​သိ​တော်​မူ၏” ဟု ဖြေ၏​။ ယေ​ရှု​လည်း “ငါ​၏​သိုး​တို့​ကို​ထိန်း​လော့” ဟု​မိ​န့်၏​။ ယေ​ရှု​သည် ပေ​တ​ရုအား တ​တိ​ယအ​ကြိမ် ထပ်​မေး၏​။ “သင်​သည် ငါ့​ကို ချစ်​သ​လော။” သုံး​ကြိမ်တိုင်​တိုင် မေး​သော​ကြော​င့် ပေ​တ​ရု​သည် စိတ်​နာ​သ​ဖြင့် “သ​ခင်၊ ကိုယ်​တော်​သည် ခပ်​သိမ်း​သော​အ​ရာ​တို့​ကို သိ​တော်​မူ၏​။ ကိုယ်​တော်​ကို အ​ကျွန်ုပ်​ချစ်​သည်​ကို ကိုယ်​တော်​သိ​တော်​မူ၏” ဟု လျှောက်၏​။ ယေ​ရှု​လည်း “ငါ​၏​သိုး​တို့​ကို ကျွေး​မွေး​လော့” ဟု​မိ​န့်​၏ (ယော ၂၁:၁၅-၁၇)။ ပေ​တ​ရု​သည် ယေ​ရှု​ကို ၃ ကြိမ် ငြင်း​ခဲ့​သ​ည့်​အ​တိုင်း ယေ​ရှုက “ငါ့​ကို​ချစ်​သ​လော” ဟူ​သ​ည့်​မေး​ခွန်း​ကြီး​ဖြင့် ပေ​တ​ရုအား ၃ ကြိမ် ပြန်​၍​တ​ည့်​မတ်​ပေး၏။

ပေ​တ​ရု​နှင့် ကျွန်ုပ်​တို့​၏​အ​နေ​အ​ထား မည်​မျှ​ပင် ခြား​နား​သော်​ငြား တ​ရား​သ​ဘော​သည် အ​တူ​တူ​ပင်​ဖြစ်၏​။ ဆို​လို​ရင်း​မှာ ယေ​ရှုက ပေ​တ​ရုအား​မေး​သ​ည့် “ငါ့​ကို ချစ်​သ​လော” သည် ကျွန်ုပ်​တို့​အ​ပေါ်​လည်း ထို​နည်း​တူ​ဖြစ်၏။

အ​ရာအား​လုံး​သည် ထို​မေး​ခွန်း​ကို​ဖြေ​သ​ည့် ကျွန်ုပ်​တို့​၏​အ​ဖြေ​တွင် မှီ၏။

*\* ဇန်နဝါ​ရီလ ၄ ရက်၊ ဥ​ပုသ်​နေ့​အ​တွက်​ပြင်​ဆင်​ရန် ယ​ခု​အ​ပတ်​သင်​ခန်း​စာ​ကို လေ့​လာ​ပါ။*

*ဒီ​ဇင်​ဘာလ ၂၉ ရက်*

**တနင်္ဂနွေနေ့**

**မျှော်​လ​င့်​ထိုက်​သည်​များ​၏​ အ​ခြား​တစ်ဘက်​သို့**

ဘု​ရား​သ​ခင်​သည် “ငါ့​ကို​ချစ်​သ​လော” ဟု ကျွန်ုပ်​တို့​ကို မေး​ရုံ​မ​ဟုတ်​ဘဲ ၎င်း​ကိုယ်​တိုင်​သည် ကျွန်ုပ်​တို့ အ​ယောက်​တိုင်း​ကို ချစ်​တော်​မူ၏​။ ဘု​ရား​သည် ကျွန်ုပ်​တို့​တွေး​နိုင်​သည်​ထက် ကျော်​လွန်​ကာ အ​ယောက်​တိုင်း​ကို ချစ်​ပါ​သည်။ ထို​မေတ္တာ​တော်ကို ၎င်းတနင်္ဂနွေနေ့​၏​သားသ​မီး​များ​အ​ပေါ် မည်​သို့ စီ​မံ​ပြု​ပြင်သွား​ကြောင်း သ​မိုင်း​အား​ဖြင့် ကျွန်ုပ်​တို့​သိရ၏။

**ထွက် ၃၃:၁၅-၂၂ ကို ဖတ်​ရှု​ပါ။ ထို့​နောက် အာ​ရုံ​သွင်း​ပါ။ အ​ထူး​အား​ဖြင့် အ​ငယ် ၁၉ သည် ဘု​ရား​၏​မေတ္တာ​တ​ရား​ကို မည်​သို့​ချပြ​သ​နည်း။**

အား​လုံး​သည် မျှော်​လ​င့်ချက်​မဲ့သ​ည့် အ​နေ​အ​ထား​ဖြစ်၏​။ ဘု​ရား​သ​ခင်​သည် ၎င်း​၏​သား​သ​မီး​များ​ကို အီ​ဂျစ်​ပြည် ကျွန်​ဘ​ဝ​မှ ကယ်​ထုတ်​အ​ပြီး မ​ကြာမီတွင် ရွှေ​နွား​ရုပ်တုကို ဘု​ရား​ပြု​ကိုး​ကွယ်​ကြ၏​။ မော​ရှေ​သည် တောင်​ပေါ်​မှ ဆင်း​လာ​သ​ည့်​အ​ခါ ဖြစ်​ပျက်​ကုန်​စင်​ကို​မြင်​ပြီး ပ​ညတ်​တော် ၁၀ ပါး က​မ္ပည်း​ထိုး​လာ​သ​ည့် ကျောက်​ပြား​ကို ခွဲ​ခဲ့၏။ လူ​ထု​သည် ၎င်း​တို့​ရ​ရှိ​သ​ည့် အ​ခွင့်​ထူး​များ​ကို လက်​လွှတ်၍၊ မည်​မျှ​ပင်​မ​ထိုက်​တန်​ငြား ဘု​ရား​သည် ၎င်း​တို့​နှင့် ဆက်​လက်​၍​ ပ​ဋိ​ညာဉ်​ပြု​ခဲ့၏။

ထွက် ၃၃:၁၉ “ငါ​သည် ကျေး​ဇူး​ပြု​လို​သော​သူ​ကို ကျေး​ဇူး​ပြု​မည်။ သ​နား​လို​သော​သူ​ကို​လည်း သ​နား​မည်” ကို ဘု​ရား​သည် အ​ရာ​ခပ်​သိမ်း​ကို ကြို​တင်​စီ​မံ​ခ​န့်​ခွဲ​ထား​နှင့်သည်ဟု အ​ယူ​မှား​လေ့​ရှိ၏​။ မည်​သို့​ဆို​စေ ဘု​ရား​သည် ထို​သို့​စီ​မံ​မည်​ဟု မ​မိ​န့်​ထား​ပါ။ ယ​နေ့​ကာလရှိ ဓ​မ္မ​ဗေ​ဒအ​နက်​ဖွင့်​ကြ​သ​ကဲ့​သို့ ဘု​ရား​သည် ကြို​တင်စီ​မံ​ခ​န့်​ခွဲထား​ခြင်း​မျိုး​ဖြင့် ပြု​ပြင်​စီ​ရင်​ခြင်း မ​ပြု​ပါ။

ထို​သို့​ဆို​လျှင် ​ဤ​ကျမ်း​ချက်​တွင် ဘု​ရား​သည် ဘာ​ကို​မိ​န့်လိုသနည်း။ အ​ကြောင်း​ကား ဖန်​ဆင်း​ရှင်​သည် မ​ထိုက်​တန်​ဆုံး​သော ပုဂ္ဂိုလ်​အ​ပေါ်​ပင် မေတ္တာ​ပေး​ပိုင်​ကြောင်း​ကို မိ​န့်​ခြင်း​ဖြစ်၏။ ​ဣ​သ​ရေ​လ​များ​သည် ရွှေ​နွား​ရုပ်တုကို ကိုး​ကွယ်​ခြင်း​ဖြင့် ပုန်​ကန်​ခဲ့​ကြငြား ဘု​ရား​သည် မေတ္တာ​ပြ​ဆဲ​ဖြစ်၏။

​ဤ​ဖြစ်​စဉ်​သည် မျှော်​လ​င့်​ထိုက်​သည်​များ​၏​ အ​ခြားဘက်​တွင် ဘု​ရား​သည် မည်​သို့​မေတ္တာ​ပြ​သ​ည့် ဖြစ်စဉ်များ​မှ တစ်​ခု​ဖြစ်၏​။ ယင်း​သည် ကျွန်ုပ်​တို့​အ​တွက် သ​တင်း​ကောင်း​မ​ဟုတ်​လော။

**ဘု​ရား​သ​ခင်​သည် သ​င့်အား မည်​သို့​ဆက်​လက်​ကာ မေတ္တာ​ပြ​သ​နည်း — မျှော်​လ​င့်​ထိုက်​သည်​များ​၏ အ​ခြားတစ်ဘက်​တိုင်အောင် ဆို​လို၏။**

*ဒီ​ဇင်​ဘာလ ၃၀ ရက်*

**ဆန်​ရေ​မ​မျှော် မေတ္တာ​တော်**

**တနင်္လာနေ့**

အ​ပြစ်​နွံ​အ​တွင်း​ကျကြ​သ​ည့် လူ​သား​များ​အ​တွက် ဘု​ရား​သ​ခင်​၏​ မေတ္တာ​ကြီး​မား​ပုံ​ကို ဟော​ရှေ​၏​ ဘ​ဝ​ဇာတ်​ကြောင်း​တွင် တွေ့ရ၏​။ ဘု​ရား​သည် ပ​ရော​ဖက်​ဟော​ရှေအား “သင်​သွား​၍​ ပြည့်​တန်​ဆာ​မိန်း​မ​နှင့်​တ​ကွ သူ​ဖွား​မြင်​သော သား​သ​မီး​တို့​ကို သိမ်း​ပိုက်​လော့။ အ​ကြောင်း​မူ​ကား ပြည်​သား​တို့​သည် ထာ​ဝ​ရ​ဘု​ရား​ကို စွန့်​ပစ်​၍​ အ​ထပ်​ထပ်​မှား​ကြပြီ” ဟု​မိ​န့်​၏ (ဟော ၁:၂)။

ဟော​ရှေ​နှင့် ၎င်း​၏​ဇ​နီး​သည်​တို့​၏ သ​စ္စာ​မဲ့​ဘ​ဝ​ဇာတ်​ကြောင်း​သည် သ​စ္စာ​မဲ့​ကြ​သ​ည့် ​ဣ​သ​ရေလ အ​မျိုး​သား များ​အ​တွက် ဘု​ရား​၏​မေတ္တာ​တော်​အ​ကြောင်း တ​ရား​ရ​စေ​သ​ည့် သက်​ရှိ​တ​ရား​ပြ သင်​ခန်း​စာ​ဖြစ်၏​။ ယင်း​သည် ထိုက်​တန်​မှု​မ​ရှိ​သူ​များ​အ​ပေါ် ဘု​ရား​သည် အ​ငြို​အ​ငြင်​မ​ရှိ၊ မေတ္တာ​ထား​သ​ည့် ဇာတ်‌တော်​ဖြစ်၏။

ဘု​ရား​သ​ခင်​သည် မည်​မျှ​ပင် သ​စ္စာ​ရှိ​ရှိ လူ​သား​များ​သည် ၎င်း​ကို အ​ဖန်​ဖန်​ပုန်​ကန်​ကြ၏​။ သ​မ္မာ​ကျမ်း​စာ​တွင် ဘု​ရား​သ​ခင်​သည် ဆန်​ရေမမျှော်​သ​ည့် မေတ္တာ​ရှင်​ဖြစ်​ကြောင်း အ​ထပ်​ထပ်​ပြ​ထား၏​။ ဘု​ရား​သည် ၎င်း​၏​သား​သ​မီး​များ ကို ဟာ​ကွက်​မ​ရှိ မေတ္တာ​ရှိ​ခဲ့၏​။ သို့​သော် ၎င်း​တို့​သည် ဘု​ရား​ကို​မ​ထီကြဘဲ အ​ခြား​ဘု​ရား​ကို ကိုး​ကွယ်​ကြခြင်း​ဖြင့် ဘု​ရား​ကို ဝမ်း​နည်း​စေ၊ ဆက်​ဆံ​ရေးပျက်​စေ​ခဲ့​ကြပြီး ကူ​ကယ်​ရာ​မဲ့​အ​ခြေ​အ​နေ​သို့ ဆိုက်​သ​ကဲ့​သို့ ရှိ၏။

**ဟော​ရှေ ၁၄:၁-၄ ကို ဖတ်​ရှု​ပါ။ ​ဤ​ကျမ်း​ပိုဒ်​သည် ၎င်း​၏​သား​သ​မီး​များ​အ​ပေါ် ဘု​ရား​၏​မေတ္တာ​ခိုင်​မြဲ​ပုံ​ကို မည်​သို့​ဖေါ်​ပြ​သ​နည်း။**

၎င်း​၏​သား​သ​မီး​များက အ​ထပ်​ထပ်​ပုန်​ကန်​ခဲ့​ကြအ​ပြီး​တွင် ဘု​ရား​သ​ခင်က “ငါ​သည် သူ​တို့​ဖောက်​ပြန်​ခြင်း​ကို ပြု​ပြင်​မည်။ ကိုယ်​အ​လို​အ​လျောက် စုံ​မက်​မည်” ဟု​မိ​န့်၏​။ “အ​လို​အ​လျောက် - freely” သည် ဟေဗြဲပါ​ဠိ (nedabah) ကို ဘာ​သာ​ပြန်​ထား​ခြင်း​ဖြစ်​ပြီး စေ​တ​နာ​ဇော​ပါ၏​။ ဗိ​မာန်​တော်​သို့ ကြည်​ညို​သော​စိတ်​နှင့် လှူ​ခြင်း​တွင် ​ဤ​ဝေါ​ဟာ​ရ​ကို သုံး​ထား၏။

ဟော​ရှေ​တစ်​ကျမ်း​လုံး​နှင့် ကျမ်း​စာ​တစ်အုပ်​လုံး​တွင် ဘု​ရား​သ​ခင်​သည် ၎င်း​၏​သား​သ​မီး​များ​အ​တွက် မေတ္တာ​ထား​ပုံ​ကို ချပြ​ထား၏​။ ၎င်း​တို့က ငါး​စိမ်း​မြင်​ကာ ငါး​ကင်​ပစ်​ထား​ကြငြား ဘု​ရား​သ​ခင်​သည် မေတ္တာ​မ​ပျက်၊ ဆက်​၍​ချစ်​ဆဲ​ဖြစ်၏​။ လူ​သား​များ​သည် ဘု​ရား​၏​မေတ္တာ​နှင့် မ​တန်​ကြ​ပါ။ ၎င်း​တို့​သည် ၎င်း​တို့​၏​အ​ခွင့်​ထူး​ကို လက်​လွှတ်​ခဲ့​ကြ​သည်။ သို့​တိုင်​လည်း ဘု​ရား​သ​ခင်​သည် ၎င်း​တို့​ကို မေတ္တာ​မ​ပျက်၊ ဆက်​၍​ချစ်၏​။ ​ဤ​ကျမ်း​နှင့် ကျမ်း​စာ​တစ်အုပ်​လုံး​တွင် ဘု​ရား​သ​ခင်​၏​ မေတ္တာ​တော်​သည် ကြည်​ဖြူ​စွာ​ပေး​ကမ်း​ကြောင်း ပြ​ထား၏။

**လူ​များ​စွာက ဘု​ရား​သ​ခင်​သည် အ​ဝေး​တွင်​ရှိ​သော၊ အာ​ဏာ​ရှင်​ဟု မှတ်​ကြ၏​။ ဘု​ရား​သည် ပျက်​ရယ်​ပြု​ခံ​ရ​ခြင်း​သည် သ​င့်အား သ​စ္စာ​မဲ့​သော​သူ​၏​ ခင်​ပွန်း​တစ်​ယောက်​သည် ဆန်​ရေ​မ​မျှော်သ​ကဲ့​သို့ ဘု​ရားကိုမြင်​စေ​ပါ​သ​လော။ အ​မြင်​ပြောင်း​ခြင်းက ဘု​ရား​သ​ခင်​နှင့် သင်​၏​ဆက်​ဆံ​ရေး​ကို မည်​သို့​ပြောင်း​စေ​သ​နည်း။**

*ဒီ​ဇင်​ဘာလ ၃၁ ရက်*

**ရက်​ရောစွာဖြင့်​ပေး​သ​ည့် မေတ္တာ​တော်**

**အင်္ဂါနေ့**

​ဣ​သ​ရေ​လ​များက ဘု​ရား​အား မည်​သို့​ပင် ပုန်​ကန်​ကြ​စေ​ကာ​မူ ဘု​ရား​သ​ခင်​သည် ၎င်း​တို့​ကို ဆက်​၍​မေတ္တာ​ရှိ​သည်​သာ​မ​က ကျွန်ုပ်​တို့​သည် အ​ပြစ်​သား​ဖြစ်​နေ​လျက်​ပင် ဆက်​၍​မေတ္တာ​ရှိ၏။ ကျွန်ုပ်​တို့​သည် ဘု​ရား​၏​မေတ္တာ​တော်​နှင့် မ​ထိုက်​တန်​ကြ​ပါ။ ရ​ရှိ​ရန်​လည်း ဘယ်​အ​ခါ​မျှ အား​ထုတ်​၍​ရ​မည်​လည်း မ​ဟုတ်​ပါ။ ပြန်​ပြောင်း​ဆို​ရ​သော် ဘု​ရား​သည် ကျွန်ုပ်​တို့​ကို မ​လို​အပ်​ပါ။ ကျမ်း​စာ​တွင်​လာ​သည် ဘု​ရား​သည် ဘာ​မျှ​မ​လို​အပ်​ပါ (တ ၁၇:၂၅)။ ကျွန်ုပ်​တို့​အ​ပေါ် ထား​ရှိ​သော ဘု​ရား​မေတ္တာ​တော်​သည် ၎င်း​၏​စေ​တ​နာသာ ဖြစ်၏။

**ဗျာ ၄:၁၁ နှင့် ဆာ​လံ ၃၃:၆ ကို ယှဉ်​ပါ။ ထို​ကျမ်း​ပိုဒ်​များက ဖန်​ဆင်းခံ​များ​အ​ပေါ် ဘု​ရား၏လွတ်​လပ်​မှုအ​ကြောင်း မည်​သို့ ချပြ​သ​နည်း။**

ဘု​ရား​သည် ​ဤ​က​မ္ဘာ​ကို မိ​မိ​သ​ဘော​ဖြင့် လွတ်​လပ်​စွာဖန်​ဆင်း​ခဲ့၏​။ ထို့​ကြော​င့် ဘု​ရား​သည် ချီး​မွမ်း​ခြင်းဂုဏ်​တော်​ခပ်​သိမ်း​ကို ရ​ထိုက်၏​။ ဘု​ရား​သ​ခင်​သည် လို​အပ်​ချက်​ကြော​င့် က​မ္ဘာ​ကို ဖန်​ဆင်းသည်​မ​ဟုတ်။ က​မ္ဘာ​မြေ​မ​တည်​ရှိ​မီ​တွင် ဘု​ရား​သ​ခင်​သည် သုံး​ပါး​တစ်​ဆူ​အ​ဖြစ် ပြည်​စုံ​ကုံ​လုံ​ပြီး​သား ဖြစ်၏။

**ယော ၁၇:၂၄ ကို ဖတ်​ရှ​ပါ။ ​ဤ​ကျမ်း​ပိုဒ်က က​မ္ဘာ​မြေ​မ​ရှိ​မီက ဘု​ရား​၏​မေတ္တာ​တော်အ​ကြောင်း မည်​သို့​ချပြ​သ​နည်း။**

ဘု​ရား​သည် ၎င်း​၏​မေတ္တာ​တော်​ကို စံစား​ရ​မ​ည့် ဖန်​ဆင်းခံ​များ မ​လို​အပ်​ပါ။ သို့​သော် ၎င်း​၏​ဂုဏ်​တော်​နှင့်​အ​ညီ က​မ္ဘာ​ကို​ဖန်​ဆင်း​ကာ အ​ဖန်​ဆင်းခံ​များ​နှင့် အ​ဆက်​အ​ဆံ​ပြု၏။

ဘု​ရား​သည် ၎င်း​၏​မေတ္တာ​တော် ပြ​သ​ရာ​အ​ဖြစ် ​ဤ​က​မ္ဘာ​ကို ဖန်​ဆင်း​ခဲ့​ခြင်း မ​ဟုတ်​ဘဲ ဧ​ဒင်​ဥ​ယျာဉ်​တွင် အ​ပြစ်​နွံ​သို့​ကျ​ခဲ့၏။ ကျွန်ုပ်​တို့​ကိုယ်​စီက အ​ပြစ်​ပြု​ခဲ့ပြီးနောက်​တွင်​လည်း လူ​သား​များ​အ​ပေါ် ဆက်​၍​မေတ္တာ​ရှိ၏။

ဧ​ဒင်​ဥ​ယျာဉ်​တွင် အ​ပြစ်​ပြု​ခဲ့​အ​ပြီး​တွင် အာ​ဒံ​နှင့်​ဧဝတို့​သည် အ​သက်​ရှင်​ရန်၊ ဘု​ရား​၏​မေတ္တာ​ရ​ရှိ​ရန် မ​ထိုက်​တန်​ကြ​တော့​ပါ။ သို့​သော် “မိ​မိ​အ​မိ​န့်​တော်အား​ဖြင့် ခပ်​သိမ်း​သော​အ​ရာ​တို့​ကို မ​စ​တော်​မူ​သော” (ဟေ​ဗြဲ ၁:၃) ဘု​ရား​သ​ခင်​သည် မေတ္တာ​အ​ရင်းခံ​ဖြင့် ၎င်း​တို့​ကို​ထိန်း​မတ်​ကာ ရင်​ကြား​စေ့​ဖြစ်​စေ​ခဲ့၏​။ ထို​ရင်​ကြား​စေ့​မှု​တွင် ကျွန်ုပ်​တို့​လည်း အ​ကျုံး​ဝင်​ကြ၏။

**ဘု​ရား​သ​ခင်​သည် ​ဤ​က​မ္ဘာ​သား​များ​အ​ပေါ် ၎င်း​တို့ မည်​သို့​ပင်​အ​ပြစ်​ရှိ​ကြငြား ဆက်​၍​မေတ္တာ​ရှိခြင်းက ၎င်း​၏​ဂုဏ်​တော်​အ​ကြောင်း ကျွန်ုပ်​တို့​အား ဘာ​ချပြ​သ​နည်း။ ​ဤ​တ​ရား​တော်က ကျွန်ုပ်​တို့​ကို ၎င်း​အား မေတ္တာ​တုံ့​ပြန်မှု​ကို ဖြစ်​စေ​ပါ​သ​လော။**

*ဇန်​န​ဝါ​ရီလ ၁ ရက်*

**ဗုဒ္ဓဟူးနေ့**

**ခေါ်​တော်​မူ​သော​သူ အ​များ​ရှိ​သော်​လည်း၊ ရွေး​ကောက်​တော်​မူ​သော​သူ​နည်း​သည်**

ဘု​ရား​သည် ၎င်း​၏​သား​သ​မီး​များ​ကို စိတ်​ရှိ​အ​တိုင်း ချစ်​ရုံ​မ​ဟုတ်​ဘဲ ၎င်း​ကို ပြန်​လည်​တုံ့​ပြန်​ကြ​ရန် ဖိတ်​ခေါ်၏။ ဘု​ရားက ၎င်း​ကို ချစ်​ရန်၊ ငြင်း​ရန် လွတ်​လပ်​ခွင့်​ပေး​ထား၏​။ ယင်း​ကို ခ​ရစ်​တော်​၏​ လက်​ထပ်​မင်္ဂ​လာ​ပုံ​ပ​မာ​ခန်း​တွင် တွေ့ရ၏။

**ရှင်မ​ဿဲ ၂၂:၁-၁၄ ကို ဖတ်​ရှု​ပါ။ ​ဤ​ပုံ​ပ​မာ​ခန်း​၏​ တ​ရား​သ​ဘော​သည် ဘာ​နည်း။**

ခ​ရစ်​တော်၏ လက်​ထပ်​မင်္ဂ​လာ​ပုံ​ပ​မာ​ခန်း​တွင် ဘုရင်မင်း​မြတ်​သည် ၎င်း​၏​သား​အ​တွက် မင်္ဂ​လာ​ပွဲ​ကျင်း​ပ​ခြင်း​ဖြစ်​ပြီး ကျွန်​များ​ကို “ဖိတ်​ပြီး​သော သူ​တို့​ကို ခေါ်​စေ​ခြင်း​ငှာ” စေ​လွှတ်​ခဲ့၏​။ “ထို​သူ​တို့​သည် မ​လာ​ဘဲ​နေ​ကြ၏” (မ ၂၂:၂၊ ၃)။ ရှင်​ဘု​ရင်​သည် ကျွန်​များ​ကို အ​ထပ်​ထပ် အ​ခေါ်​လွှတ်​ခဲ့၏​။ သို့​သော် နား​မ​ထောင်​ကြ​ဘဲ လု​လင်​တို့​ကို ဖမ်း​ဆီး​ငြင်း​ဆဲ​ခြင်း၊ အ​သေ​သတ်​ခြင်း​ကို ပြု​ကြ​၏ (မ ၂၂:၄-၆)။

၎င်း​၏​ကျွန်​များ​ကို သတ်​ခဲ့​ကြ​သူ​များ​ကို စီ​ရင်​အ​ပြီး​တွင် ဘု​ရင်​သည် ကျွန်​တို့​ကို “မင်္ဂ​လာ​ဆောင်​ပွဲ​သည် အ​သ​င့်​ရှိ၏​။ ခေါ်​ဖိတ်​သော​သူ​တို့​သည် မ​ထိုက်​မ​တန်​ကြ​သော​ကြော​င့် လမ်း​မ​ကြား​သို့​သွား​၍​ တွေ့​သ​မျှ​သော​သူ​တို့​ကို ပွဲ​သို့​ခေါ်​ဖိတ်​ကြ” ဟု မိ​န့်​၏ (မ ၂၂:၈၊ ၉)။ နောက်​အ​ခန်း​တွင်​ကား မင်္ဂ​လာပွဲဝတ်​ရုံ မ​ရုံ​သူ​အ​ကြောင်း​လာ​ပြီး ယေ​ရှုက “ခေါ်​တော်​မူ​သော​သူ အ​များ​ရှိ​သော်​လည်း၊ ရွေး​ကောက်​တော်​မူ​သော​သူ နည်း​သည်” (မ ၂၂:၁၄) ဟု ပ​ဟေ​ဠိ​ဆန်ဆန်ဖြင့် ပိတ်၏။

ယင်း​သည် ဘာ​ကို​ဆို​လို​ခြင်း​နည်း။ အ​ဆုံး​တွင် “ရွေး​ကောက်” ခံ​သူ​များ​သည် ဘု​ရား​ဖိတ်​ခေါ်​သ​ည့် မင်္ဂ​လာ​ဆောင်​ပွဲ​သို့ တက်​ကြ​သူ​များ ဖြစ်၏။ “ခေါ်၊” “ဖိတ်​ကြား” ဝေါ​ဟာ​ရ​ကို ဂ​ရိ​ပါ​ဠိ kaleo ကို ပြန်​ထား​ခြင်းဖြစ်၏။ အ​ဆုံး​တွင် အ​ရွေးခံ​ရ​သူ​များ​သည် (eklektos) ဖိတ်​ကြား​ခြင်း​ကို လက်​ခံ​ကြ​သူ​များ ဖြစ်၏။

ဆို​ရ​လျှင်၊ ဘု​ရား​သ​ခင်​သည် မင်္ဂ​လာ​ဆောင်​ပွဲ​သို့ အ​ယောက်​တိုင်း​ကို ဖိတ်​ကြား၏​။ သို့​သော်​လည်း မည်​သူ​မ​ဆို ဘု​ရား​၏​မေတ္တာ​ကို ငြင်း​ခွင့်​ရှိ၏​။ လွတ်​လပ်​ခွင့်​သည် မေတ္တာ​တ​ရား​တွင် အ​ခ​ရာ​ကျ၏​။ ၎င်း​၏​မေတ္တာ​ကို​လက်​ခံ​ရန် ဘု​ရား​သည် အ​ဓ​မ္မ​တ​ရား ဘယ်​အ​ခါ​မျှ သုံး​မည်​မ​ဟုတ်​ပါ။ ဝမ်း​နည်း​ဖွယ်​ကား ကျွန်ုပ်​တို့​သည် ဘု​ရား​နှင့် မိတ်​သ​ဟာ​ယ​ဖွဲ့​မှု​ကို ငြင်း​ဆန်​နိုင်​ခြင်း ဖြစ်၏။

အ​ရွေးခံ​ရ​သူ​များ​သည် ဖိတ်​ကြား​ခြင်း​ကို လက်​ခံ​ကြ​သူ​များ ဖြစ်၏​။ ဘု​ရား​ကို ချစ်​ကြ​သူ​များ​အ​တွက် ဘု​ရားက ကျွန်ုပ်​တို့​တွေး​ဆ​နိုင်​သည်​ထက်​ကျော်​ကာ များ​စွာ​ပြင်​ဆင်​ပေး​ထား၏​။ ပြန်​၍​ဆို​ရ​လျှင် အ​ကြောင်း​အား​လုံး​သည် မေတ္တာ​တော်​တွင် ကိန်း​သ​ည့်​အ​ရာ​များ​မှ ထွက်​လာ​သ​ည့်​တ​ရား​များ ဖြစ်၏။

**သင်​သည် မင်္ဂ​လာ​ပွဲ​ဖိတ်​ခေါ်​ခြင်း​ကို လက်​ခံ​ခဲ့သည်​မှန်​စေဦး​တော့၊ မင်္ဂ​လာ​ဝတ်​ရုံ​ကို ဝတ်​ဆင်​ပြီး​ပြီ​လော။**

*ဇန်​န​ဝါ​ရီလ ၂ ရက်*

**ကြာသပတေးနေ့**

**ကျွန်ုပ်​တို့​အ​တွက် ကား​တိုင်​ပေါ်​အ​သေ​ခံခဲ့​သည်**

ဘု​ရား​သ​ခင်​သည် ၎င်း​နှင့် မေတ္တာ​သ​င့်​ဆက်​ဆံ​ရေး​ရှိ​နိုင်​ရန် အ​ယောက်​တိုင်း​ကို ဖိတ်ခေါ်၏​။ သို့​သော် လက်​ခံ​ကြ​သူ​များ​က​သာ ထာ​ဝ​ရ​စံ​စား​ကြ​ပါ​လိ​မ့်​မည်။ မင်္ဂ​လာ​ဆောင်​ပွဲ​ပုံ​ပ​မာ​ခန်း​တွင် တွေ့​ရ​သ​ည့်​အ​တိုင်း ဘု​ရင်​က​ဖိတ်​ခဲ့​သ​ည့် အ​များ​စု​တို့​သည် “မ​လာ​ဘဲ​နေ​ကြ၏” (မ ၂၂:၃)။

ခ​ရစ်​တော်​သည် ကားတိုင်ပေါ် အ​တင်​မ​ခံ​ရ​မီ​တွင် “အို ယေ​ရု​ရှ​လင်​မြို့၊ ယေ​ရု​ရှ​လင်​မြို့၊ သင်​သည် ပ​ရော​ဖက်​တို့​ကို သတ်​မြဲ​ရှိ၏​။ သင်​ရှိ​ရာ​သို့ စေ​လွှတ်​သော​သူ​တို့​ကို​လည်း ကျောက်​ခဲ​နှင့် ပစ်​မြဲ​ရှိ၏​။ ကြက်​မ​သည် မိ​မိ​သား​ငယ်​တို့​ကို အ​တောင်​တော်အောက်​၌ စု​ရုံး​သ​ကဲ့​သို့ သင်​၏​သား​တို့​ကို စု​ရုံး​စေ​ခြင်း​ငှာ ကြိမ်​ဖန်​များ​စွာ အ​လို​ရှိ​ပြီ သင်​မူ​ကား အ​လို​မ​ရှိ” (မ ၂၃:၃၇) ဟု မြည်​တမ်း​ခဲ့၏။ ခ​ရစ်​တော်​သည် ၎င်း​တို့​ကို ၎င်း​၏​မေတ္တာ​ရိပ်အောက်​တွင် စု​ရုံး​လို​ခဲ့၏​။ သို့​သော် ၎င်း​တို့​သည် အ​လို​မ​ရှိ​ကြ​ပါ။ “အ​လို​ရှိ” သ​ည့် ဂ​ရိ​ဝေါ​ဟာ​ရ​သည် thelo ဖြစ်​ပြီး ခ​ရစ်​တော်က ၎င်း​တို့​ကို ကယ်တင်လို၊ ၎င်း​တို့က အ​ကယ်​ခံ​ရ​ရန် အ​လို​မ​ရှိ စ​သည်​များ​တို့​တွင် သုံး​ထား၏ (ဝေါ​ဟာ​ရ​သည် မ ၂၂:၃ နှင့် အ​တူ​တူ​ဖြစ်၏)။

မည်​သို့​ဖြစ်​စေ ခ​ရစ်​တော်​သည် ၎င်း​တို့၊ ကျွန်ုပ်​တို့​အ​တွက် ကပ်​တိုင်​ပေါ် တက်​ခဲ့၏​။ အံ့​ဖွယ်​မေတ္တာ​ပေ​တ​ကား။ လူ့​အ​ပြစ်​သည် သေ​ဒဏ်​ထိုက်​ငြား ဘု​ရား​သ​ခင်​ကိုယ်​တိုင်က (ခ​ရစ်​တော်အား​ဖြင့်) အ​ဖိုး​ဘာ​ဂ​ပေးချေခဲ့​ပြီး၊ ပျက်​စီး​သွား​သ​ည့် အ​ဆက်​အ​ဆံ​ကို ပြန်​လည်​ကောင်း​မွန်​စေ​ခဲ့၏​။ ယင်း​အ​ချိန်​တွင်​ပင် ၎င်း​တွင်​ဝ​တ္တ​ရား​မ​ရှိ​ငြား ၎င်း​၏​မေတ္တာ​တော်​ကို ကျွန်ုပ်​တို့​အ​ပေါ် ဆက်​လက်​စီး​ဖြန်း​ပေး၏။

**ယော ၁၀:၁၇၊ ၁၈ ကို ဖတ်​ရှု​ပါ။ ဂ​လာ​တိ ၂:၂၀ နှင့် ယှဉ်​ပါ။ ​ဤ​ကျမ်း​ပိုဒ်​များ​တွင် မည်​သ​ည့်​တ​ရား​များ ရှိ​သ​နည်း။**

ဘု​ရား​၏​မေတ္တာ​တော် အ​ခမ်း​နား​ဆုံး​ပြဖြစ်​သည်​မှာ လက်​ဝါး​ကပ်​တိုင်​ဖြစ်၏​။ ခ​ရစ်​တော်​သည် ကြည်​ဖြူ​စွာ​ဖြင့် ၎င်း​၏​အ​သက်​ကို ကျွန်ုပ်​တို့​အ​တွက် ပေး​ခဲ့​ကြောင်း တွေ့ရ၏​။ ခ​ရစ်​တော်​ကိုယ်​တိုင်က ၎င်း​၏​အ​သက်​ကို ပေး​ခဲ့၏​။ မည်​သူ​က​မျှ ၎င်း​၏​အ​သက်​ကို မ​နှုတ်​ပါ။ က​မ္ဘာ​ကြီး​မ​ဖန်​ဆင်း​မီက ပြု​နှင့်​ထား​သ​ည့် ပ​ဋိ​ညာဉ်​အ​တိုင်း ၎င်း​က​သာ ပေး​ဆပ်​ခဲ့၏။

“ကျွန်ုပ်​တို့​ကို​ကယ်​တင်​ရန် စီ​မံ​ခြင်း​သည် အာ​ဒံက အ​ပြစ်​လုပ်​ပြီး​မှ အ​ကြောင်း​ဖန်​လာ​ခြင်း မ​ဟုတ်​ပါ။ ယင်း​သည် ‘ရှေး​ကာ​လ​လုံး ဝှက်​ထား’ (ရော ၁၆:၂၅) သည့် တ​ရား​ကို​ဖေါ်​ပြခြင်း ဖြစ်၏။ ဘု​ရား​သ​ခင်​နှင့် သား​တော်​တို့​သည် စာ​တန်​သည် လမ်း​မ​လိုက်​မ​ည့်​အ​ဖြစ်၊ ၎င်း​ကြော​င့် လူ​သား​များ အ​ပြစ်​ပြု​ဖြစ်​ကြ​မည်​တို့​ကို ရှေး​မ​ဆွက​ပင် သိ​ကြ၏​။ ဘု​ရား​သ​ခင်​သည် အ​ပြစ်​ရှိ​လာ​ရန် မ​စီ​မံ​ခဲ့​ပါ။ ကြို​သိ​ခြင်း​ဖြစ်​ပြီး ကု​စား​ရန် စီ​မံ​ခဲ့၏​။ လူ​သာ​များ​အ​လို​ငှာ မေတ္တာ​ကြီး​လွန်း​လှ​သော​ကြော​င့် ‘သား​တော်​ကို ယုံ​ကြည်​သူ​အ​ပေါင်း​တို့​သည် ပျက်​စီး​ခြင်း​သို့​မ​ရောက်၊ ထာ​ဝ​ရအ​သက်​ကို ရ​စေ​ခြင်း​ငှာ’ (ယော ၃:၁၆) ၎င်း၏ တစ်​ပါး​တည်း​သော သား​တော်​ကို စွန့်​တော်​မူ​ခဲ့​သည်။” — Ellen G. White, *The Desire of Ages*, p. 22။

*ဇန်​န​ဝါ​ရီလ ၃ ရက်*

**သောကြာနေ့**

**ဆက်​လက်​လေ့​လာ​ရန်။** Ellen G. White, “ ‘To Meet the Bridegroom,’ ” pp. 405-421 in *Christ’s Object Lessons*.

“ဘု​ရား​သ​ခင်​ကို အ​မှား​မြင်​ခြင်းက လူ​သား​များ​ကို အ​မှောင်​ဖုံး​စေ၏​။ လူ​သား​များ​သည် ဘု​ရား​ဂုဏ်​တော်​ကို မ​သိ​ကြ​တော့။ အ​မှား​မြင်၊ အ​မှတ်​မှား​ခဲ့​ကြပြီ။ ယ​ခု​တွင် ဘု​ရားထံ​မှ​လာ​သ​ည့်​တ​ရား​ကို ဟော​ကြား​ရ​မည်​ဖြစ်​သည်။ ယင်း​သည် ကယ်​တင်​ခြင်း ဩ​ဇာ​သက်​သ​ည့် တ​ရား​ဖြစ်၏​။ သာ​သ​နာ​အ​မှောင်​ဖုံး​သ​ည့် က​မ္ဘာ​တွင် ဘု​ရား​၏​ဘုန်း​တော်၊ ဂုဏ်​တော်၊ မေတ္တာ၊ အ​မှန်​တ​ရား​များ မီး​မောင်း​ထိုး​ပြ​ရ​မည်​ဖြစ်၏။

“ယင်း​သည် ပ​ရော​ဖက်​ဟေ​ရှာ​ယ​က ဇ​ယား​ချ​ခဲ့​သ​ည့် လမ်း​စဉ်​ဖြစ်​သည် — ‘ယေ​ရု​ရှ​လင်​မြို့​သို့ ဝမ်း​မြောက်​စ​ရာ​သ​တင်း​ကို ဆောင်​ခဲ့​သော​သူ၊ ကျယ်​သော​အ​သံ​ကို လွှင့်​လော့။ မ​စိုး​ရိမ်​ဘဲ အ​သံ​ကို​လွှင့်​လော့။ သင်​တို့​၏​ဘု​ရား​သ​ခင်​ကို ကြည့်​ရှု​ကြ​ဟု ယု​ဒ​မြို့​ရွာ​တို့​အား ပြော​လော့။ ကြည့်​ရှု​လော့။ အ​ရှင်​ထာ​ဝ​ရ​ဘု​ရား​သည် ကြီး​သော​တန်​ခိုး​နှင့် ကြွ​လာ၍​၊ လက်​ရုံး​တော်အား​ဖြင့် အ​စိုး​ရ​တော်​မူ​လိ​မ့်​မည်။ မိ​မိ​ခံ​တော်​မူ​ထိုက်​သော​အ​ခ မိ​မိ​၌​ပါ​လျက်၊ ဆု​လာဘ်​တော်​သည် ရှေ့​တော်​၌​ရှိ၏’ ဟေ​ရှာ ၄၀:၉၊ ၁၀။

“သ​တို့​သား အ​လာ​ကို မျှော်​ကြ​သူ​များ​သည် လူ​အ​များထံ ‘သင်​၏​ဘု​ရား​သ​ခင်​ကို ရှု​ကြ​လော့’ ဟု ဆော်အော​ရ​ပါ​မည်။ ကျေး​ဇူး​တော် နောက်​ဆုံး​တစ်​မျှင်​အ​ကြောင်း လူ​သား​များထံ ပြော​ကြား​ရ​ပါ​မည်။ ယင်း​သည် ၎င်း​၏​မေတ္တာ​တော်​ကို ပြော​ကြာ​ခြင်း​ဖြစ်၏​။ လူ​သား​တို့​သည် ၎င်း​တို့​၏​ နေ​ထိုင်​မှု​ပုံစံ​ဖြင့် ဘု​ရား​သည် ၎င်း​တို့​အ​ပေါ် မည်​မျှ ‌ကျေး​ဇူး​ရှိ​ကြောင်း​ကို ပြ​သ​ရ​ပါ​မည်။

“ကောင်း​မြတ်​ခြင်း​ပြ​ယုဂ်​သည် ၎င်း​တို့​၏​ ကိုယ်​ကျင့်​တ​ရား​တွင် ထင်​ရှား​ရ​ပါ​မည် — ဝ​စီ​ဗေဒ(နှုတ်) နှင့် သီ​လ​တ​ရား​တွင် စင်​ကြယ်​ရ​ပါ​မည်။” — Ellen G. White, *Christ’s Object Lessons*, pp. 416, 416။

**ဆွေး​နွေး​ရ​မ​ည့်​မေး​ခွန်း​များ**

**၁။ ဘု​ရား​မ​ရှိ​ဆို​သည်​ထက် ဘု​ရား​သည် ကျွန်ုပ်​တို့​ကို​မုန်း​သည် ဟူ​သ​ည့်​အ​ယူ​သည် သာ​၍​ဆိုး၏။ ယင်း​အ​ချက်​သည် အ​မှန်​တ​ရား​ဖြစ်​နေ​သည်​ရှိ​သော် ကျွန်ုပ်​တို့​ဖြစ်​တည်​မှု မည်​သို့​ခြား​နား​ပါ​မည်​နည်း။**

**၂။ ယ​နေ့​ကာ​လ​တွင် ဘု​ရား​ဂုဏ်‌တော်​အ​ကြောင်း​တွင် ဘာ့​ကြော​င့် အ​မြင်​များ ကွဲ​ပြား​ရ​သ​နည်း။ ဘု​ရား​၏​မေတ္တာ​တော်​အ​ကြောင်း လူ​များ​မြင်​ဖြစ်​နိုင်​မ​ည့် နည်း​နာ​များ​ကို ဆွေး​နွေး​ပါ။**

**၃။ ယ​နေ့​ကာလ ဘု​ရား​၏​ဂုဏ်​တော်​အ​ကြောင်း ပြော​ကြား​ရ​မ​ည့်​တ​ရား​သည် မည်​သ​ည့်​တ​ရား​နည်း။ ဘု​ရား​၏​မေတ္တာ​တော်​အ​ကြောင်း မ​သိ​သေး​သူ​များထံ သင် မည်​သို့​ဝေ​မျှ​မည်​နည်း။ ဘု​ရား​၏​မေတ္တာ​တော်​အ​ကြောင်း သင် မည်​သ​ည့်​အ​ချက်​များ​ဖြင့် ထောက်​ပြ​မည်​နည်း။**

**၄။ ဘု​ရား​၏​မေတ္တာ​တော်​အ​ကြောင်း ဆွေး​နွေး​ခြင်း​သည် တစ်​က​န့်​ဖြစ်၏​။ ယင်း​မေတ္တာ​တော်​ကို ကျွန်ုပ်​တို့​ဘ​ဝ​တွင် ထင်​ပြ​ရ​မည်​မှာ အ​ခြား​အ​က​န့်​ဖြစ်၏​။ “စင်​ကြယ်​သ​ည့်​သီလ” သည် ကျွန်ုပ်​တို့​ဝန်း​ကျင်​တွင် ဘု​ရား​မေတ္တာ​တော်​ကို မည်​သို့ အ​ရာ​ထင်​စေ​ပါ​မည်​နည်း။**

**ဝါး​လိပ်​လိုက်​ကာ​ကို လိပ်​တင်​ခြင်း**

**ဘဝတစ်ကွေ့ပုံပြင်**

Andrew McChesney ရေး​သား​သည်

ရု​ရှား​နိုင်​ငံ Moscow International SDA Church ပွဲ​တော်​မင်္ဂ​လာ​တွင် တောင်​ကိုး​ရီး​ယား​ကျောင်း​သား ရှေ့​တွင်​ဒူး​ထောက်​စဉ် ဆု​တောင်း​ပေး​စေ​လို​ချက် ရှိ​သ​လော​ဟု မေး​ခဲ့၏။

Moscow တ​က္က​သိုလ်​တွင်​ကျောင်း​တက်​သ​ည့် ထို​ကျောင်း​သားက “ယေ​ရှု​ပြန်​ကြွ​လာ​ဖို့ မြောက်​ကိုး​ရီး​ယား​မှာ သာ​သ​နာ​ထွန်း​ကား​ဖို့​လို​လို့ မြောက်​ကိုး​ရီး​ယား​အ​တွက် ဆု​တောင်း​ပေး​ပါ” ဟု​ဆို၏။

၂၀၀၆ ခု​နှစ်​တွင် ထို​သို့​ဆု​တောင်း​ပေး​ခဲ့​ပြီး​နောက် တောင်​ကိုး​ရီး​ယား SDA များ​သည် မြောက်​ကိုး​ရီး​ယား​သို့ သာ​သ​နာ​ပြု​ကြ​သ​ည့်​သ​တင်း​ကို ကျွန်ုပ်​ကြား​ခဲ့၏​။ ယေ​ရှုက “လူ​မျိုး​အ​ပေါင်း​တို့​အား သက်​သေ​ဖြစ်​မည်​အ​ကြောင်း နိုင်​ငံ​တော်​နှင့်​ယှဉ်​သော ဧ​ဝံ​ဂေ​လိ​တ​ရား​ကို လော​ကီ​နိုင်​ငံ​အ​ရပ်​ရပ် ရှိ​သ​မျှ​တို့​၌​ ဟော​ရ​လိမ့်​မည်။ သို့​ပြီး​မှ အ​ဆုံး​သည်​ဖြစ်​လ​တ္တံ့” (မ ၂၄:၁၄) ဟု​မိ​န့်၏​။ တောင်​ကိုး​ရီး​ယား SDA များက မြောက်​ကိုး​ရီး​ယား​သည် သာ​သ​နာ​ဖြန့်​ရ​မ​ည့်​အ​ရပ်​ဟု မှတ်​ကြ၏။ ယ​နေ့​တွင် ဝါး​လိပ်​လိုက်​ကာ​ကို ဖွင့်​နိုင်​ရန် လူ​များ​စွာက ဆု​တောင်း​ကြ၏။

SDA သည် မြောက်​ကိုး​ရီး​ယား​တွင် ၁၉၀၄ ခု​နှစ်​မှ စ​တင်​ခဲ့​ပြီး တောင်​ကိုး​ရီး​ယား​သို့ ဖြန့်​ကျက်​ခဲ့၏​။ ယ​နေ့​တွင် တောင်​ကိုး​ရီး​ယား​တွင် လူဦး​ရေ ၅၂ သန်း​တွင် အ​သင်း​သား ၂၈၅,၀၀၀ ရှိ​ပါ​ပြီ။ သို့​သော် မြောက်​ကိုး​ရီး​ယား​တွင်​ကား လူဦး​ရေ ၂၆ သန်း​ရှိ​ငြား SDA ရှိ​မှန်း မ​သိ​ရ​ပါ။ သို့​သော် ဘု​ရား​သ​ခင်​အ​တွက် အ​သင်း​သား​ရှိ​သ​ည့်​သ​တင်း သဲ့​သဲ့​ကြား​ရ​သည်​ဟု မြောက်အာ​ရှ ပ​စိ​ဖိတ်​ဒီ​ဝေ​ဇံ​တွင် ဒါ​ရိုက်​တာ Beom Seok Oh က ဆို၏​။ ၎င်း​ဒါ​ရိုက်​တာ​သည် တောင်​ကိုး​ရီး​ယား​သို့ လည်​ခဲ့​စဉ် မြောက်​ကိုး​ရီး​ယား​ရှိ အ​မျိုး​သ​မီး​တစ်ဦး​သည် စ​နေ​နေ့ အ​လုပ်​ရှောင်​ရန် စ​နေ​နေ့​တိုင်း ပဲ​ငံ​ပြာ​ရည်​သောက်​ကာ အ​ဖျားခံ​သည်​ဟု ကျွန်ုပ်အား​ပြော​ဖြစ်၏​။ သူမ ထောင်​ကျ​သ​ည့်​အ​ခါ ကျမ်း​စာအုပ်​ကို လျှို့​ဝှက်​စွာ​သွင်း​ယူ​ပြီး မြေ​တွင်​မြှုပ်​ထား၏​။ သူ​မ​သည် ဘု​ရား​ကို လွတ်​လပ်​စွာ​ကိုး​ကွယ်​နိုင်​ရန် တောင်​ကိုး​ရီး​ယား​သို့ ခိုး​ဝင်​ခဲ့၏​။ အ​သင်း​တော်​ခေါင်း​ဆောင်​များက နယ်​ခြား​ဂိတ် ဖွင့်​မ​ည့်​အ​ချိန်​အ​ခါ​ကို စော​င့်​စား​ရင်း ဂိတ်​ပွင့်​သ​ည့်​အ​ခါ သာ​သ​နာ​ပြု​ကြ၏​။ လက်​ရှိ​တွင် တောင်​ကိုး​ရီး​ယား SDA များ​သည် မြောက်​ကိုး​ရီး​ယား​မှ ဝင်​လာ​သူ​များ​ကို ကူ​ညီ​ပေး​ကြ၏​။ အ​သင်း​ထောက် ဇ​နီး​မောင်​နှံ​တို့​သည် အ​သစ်​ခိုး​ဝင်​လာ​ကြ​သူ​၏​ လို​အပ်​ချက်​များ​ကို ပုံ​မှန်​ဖြည့်​ဆည်း​ပေး​ကြ၏​။ စာ​ရွက်​စာ​တမ်း လုပ်​ပေး၏​။ ၆ လ ကြာလာပြီး​နောက်​တွင် ဘု​ရား​ကို​လက်​ခံ​လာ​ပြီ​ဟု ထို​ဇ​နီး​မောင်​နှံ​တို့​၏ pastor ဖြစ်​သူ Chang-Seop Lee က ဆို၏။

 အ​ခြား​ခိုး​ဝင်​လာ​သူ​တစ်ဦး​လည်း မြောက်​ပိုင်း​တွင်​ကျန်​ခဲ့​သ​ည့် ဇ​နီး​နှင့် သား​သ​မီး​များ​ကို နောက်​ဆံ​တင်း​ကာ အိပ်​မ​ရ​ဖြစ်ရ၏​။ Pastor Lee သည် ထို​သူ​နှင့်​အ​တူ ဆု​တောင်း​ခဲ့၏​။ နောက်​ပိုင်း​တွင် ထို​သူ​သည် ဘု​ရား​ကို​လက်​ခံ​ကာ မြောက်​ပိုင်း​တွင် ကျမ်း​စာ​သင်​ပေး​နေ​ပါ​ပြီ။ ထို​အ​ဖြစ်က pastor အား အား​တက်​စေ​ပြီး ထို​သူ​ကို​ကူ​ညီ​ရန် လမ်း​ရှာ၏​။ Pastor က “ကျွန်ုပ်​တို့ ယ​နေ့​တွင် ကြုံ​ဆုံ​ရ​သ​ည့်​သူ​များ​ကို ကူ​ပေး​ခြင်း​အား​ဖြင့် မြောက်​ပိုင်း​တွင် သာ​သ​နာ​ဖြန့်​နိုင်​ကြောင်း ယုံ​ပါ​သည်” ဟု​ဆို၏။

မြောက်​ကိုး​ရီး​ယား​နိုင်​ငံ​အ​တွက် ဆု​တောင်း​ပေး​ကြ​ပါ။ Northern Asia-Pacific Division တွင် ဧ​ဝံ​ဂေ​လိ​ပြန့်​နှံ့​ရန် မတ်လ ၂၉ ရက်​တွင် ကောက်​ခံ​မ​ည့် ၁၃ ပတ်​မြောက် ဥ​ပုသ်​အ​လှူ​ငွေ​ကို ရက်​ရော​စွာ လှူ​ကြ​မည်​ဖြစ်​သော​ကြော​င့် ကျေး​ဇူး​များ​စွာ​တင်​ရှိ​ပါ​သည်။

**အ​ပိုင်း ၁။ ခြုံ​ငုံ​သုံး​သပ်​ချက်**

**အ​ဓိ​က​ကျမ်း​ချက်။** ဟော​ရှေ ၁၄:၄

**လေ့​လာ​မှုဦး​တည်​ချက်​များ။** ယော ၁၇:၂၄၊ မ ၂၂:၁-၄၊ ယော ၁၀:၁၇၊ ၁၈။

**နိ​ဒါန်း။ ။** ဘု​ရား​သ​ခင်​သည် လူ​အ​ယောက်​တိုင်း​ကို ကျွန်ုပ်​တို့​တွေး​ဆ​နိုင်​သည်​ထက်​လွန်​ကာ ချစ်​ပါ​သည်။ ဘု​ရား​သည် မေတ္တာ​ကြီး​မား​လွန်း​သော​ကြော​င့် လူ​သား​များ သ​စ္စာ​မ​ရှိ​ကြ​စဉ်​တွင်​ပင် ၎င်း​ကိုယ်​ကို စ​တေးခံ​ရန် ပေး​ဆပ်​ခဲ့၏။

**ဆရာတို့၏မှတ်ချက်များ**

**သင်​ခန်း​စာ​၏​ဆို​လို​ရင်း။ ။** ယ​ခု​အ​ပတ်​သင်​ခန်း​စာ​သည် အ​ဓိက တ​ရား ၃ ခု​ကို အာ​ရုံ​ထား၏။

၁။ ဘု​ရား​၏​မေတ္တာ​သည် လို​အပ်​ချက်​အ​ပေါ် မ​မူ​တည်​ပါ။ ၎င်း​၏​မေတ္တာ​သည် လူ​သား​အ​ပေါ် မည်​သို့​ယှက်​နွှယ်​သည်​ကို သ​ဘော​ပေါက်​မှု​တွင် ဗ​ဟို​ပြု၏​။ ဘု​ရား​၏​မေတ္တာ​သည် ၎င်း​၏​ကောင်း​မြတ်​ခြင်း​ကို ထုတ်​ပြခြင်း​ဖြစ်၏​။ ၎င်း​၏​မေတ္တာ​သည် လူ​တို့​၏​လို​အပ်​ချက်၊ စွမ်း​ဆောင်​နိုင်​မှု​ကြော​င့် ဖြစ်​လာ​ခြင်း မ​ဟုတ်​ပါ။ ဘု​ရား​သည် ဘာ​မှ​မ​မျှော်​လ​င့်​ဘဲ ၎င်း​၏​မေတ္တာ​ကို ပြ၏​။ ဘု​ရား​သည် ဟော​ရှေ၊ ​ဣ​သ​ရေလ၊ ကျွန်ုပ်​တို့​အ​ယောက်​တိုင်း​ကို ချစ်​ပါ​သည်။

၂။ ဘု​ရား​၏​မေတ္တာ​စက်​ဝန်း​သည် မ​တိုင်း​တာ​အပ်​သ​ည့် မေတ္တာ​ဖြစ်၏​။ ဘု​ရား​၏​မေတ္တာ​သည် အ​ကြောင်း​တ​ရား​အ​ပေါ် အ​ခြေ​မ​ခံ​ပါ။ ဘု​ရား​သည် ၎င်း​၏​ဆ​န္ဒ​ဖြင့် ကျွန်ုပ်​တို့​အ​တွက် ပေး​ဆပ်​ခဲ့​ပြီး၊ ၎င်း​၏​မေတ္တာ​သည် မျှော်​နိုင်​သည်​ထက်​ပင် ကျော်​လွန်​ပြီး မ​ထိုက်​တန်​ဆုံး လူ​ပုဂ္ဂိုလ်​ကို​ပင် ချစ်၏။

၃။ ဘု​ရား​၏​မေတ္တာ​ကို ငြင်း​ဆန်​နိုင်၏​။ ဘု​ရား​သည် ၎င်း​၏​မေတ္တာ​ကို အ​ဆုံး​စွန်​ပြ​ခဲ့​ငြား လူ​တို့​၏​တုံ့​ပြန်​မှု​ကို ပုံစံ​မ​ချ​ထား​ပါ။ ၎င်း​၏​မေတ္တာ​တွင် အ​ဓ​မ္မ​ကျင့်​သုံး​ခြင်း​မ​ပါ​ဘဲ လွတ်​လပ်​စွာ လက်​ခံ​နိုင်၊ ငြင်း​ဆန်​နိုင်၏။

**လက်​တွေ့​အ​သုံး​ချခြင်း။ ။** ဘု​ရား​သည် မ​ထိုက်​တန်​ဆုံး​သော​ပုဂ္ဂိုလ်​ကို​ပင် မေတ္တာ​ထား​နိုင်​သော​ကြော​င့် ၎င်း​၏​မေတ္တာ​သည် လူ​တို့​၏​ မျှော်​လ​င့်​နိုင်​စွမ်း​ထက်​ပင် ကျော်​လွန်၏​။ ကျွန်ုပ်​တို့က မေတ္တာ​မ​ထား​နိုင်​သ​ည့် ပုဂ္ဂိုလ်​အ​ပေါ် ကျွန်ုပ်​တို့​စိတ်​ထား​ကို ပြောင်း​စေ​နိုင်​သ​ည့် ဘု​ရား​၏​မေတ္တာ​ကို မည်​သို့​သုံး​သပ်​သ​နည်း။

**အ​ပိုင်း ၂။ အ​နက်​ဖွင့်​ကျမ်း**

**၁။ ဘု​ရား​သ​ခင်​၏​မေတ္တာ​သည် လို​အပ်​ချက်​အ​ပေါ် မ​မူ​တည်​ပါ။**

လွတ်​လပ်​ခြင်း​ဟူ​သည် ဘု​ရား​မေတ္တာ​၏​ ပ​ဓာ​န​လ​က္ခ​ဏာတစ်ရပ်​ဖြစ်၏​။ အ​ကြောင်း​ကြောင်း​ကြော​င့် ၎င်း​၏​မေတ္တာ​သည် ဖြစ်​ပေါ်လာ​ခြင်း​မ​ဟုတ်​ပါ။ အ​ကြောင်း​နှင့် အ​ကျိုး​တ​ရား​တွင် အ​ကျိုး​သည် အ​ကြောင်း​ကို​မှီ​ကာ ဖြစ်​လာရ၏​။ သို့​သော် ​ဤ​ဆက်​နွှယ်​မှု​ကို အ​နက်​ဖွင့်​ရ​မ​ည့်​အ​စား ဘု​ရား​၏​မေတ္တာ​သည် ပေး​ဆပ်​လို​ခြင်း​တွင် အ​ရင်းခံ၏​။ ​ဤ​တ​ရား​ထူး​ကို ဟော​ရှေ​နှင့် သ​စ္စာ​မဲ့​သ​ည့် ၎င်း​၏​ဇ​နီး​၏​ ဖြစ်​စဉ်​တွင် တွေ့ရ၏​။ ၎င်း​တို့​ဖြစ်​စဉ်​မှ ဘု​ရား​၏​မေတ္တာ​သည် ဖန်​ဆင်း​ခြင်း​ရှိ​ခြင်း​ကြောင့် ဖြစ်​ပေါ်​ရ​ခြင်း မ​ဟုတ်​ကြောင်း တွေ့​ရ​ပါ​မည်။

**ဟော​ရှေ​နှင့်​ဘု​ရား​၏​ အ​န​န္တ​မေတ္တာ။ ။** ဟော ၁၄:၄ က သ​စ္စာ​မ​ရှိ​သ​ည့် ​ဣ​သ​ရေ​လ​ကို ကု​စား​ရန် က​တိ​ပေး​ခြင်း​နှင့် မေတ္တာ​ထား​ရန် က​တိ​ပြု​ခြင်း​ကို ဆက်​ထား၏​။ ​ဤ​က​တိ​သည် ဘု​ရားက ပြန်​လည်​တ​ည့်​မတ်​ပေး​သ​ည့် လမ်း​မ​လိုက်​ကြ​သ​ည့် လူ​စု​ကို အ​ငြိမ်​မ​နေ​စေ​ပါ (ဟော ၂:၁၄-၂၃)။ ဟော​ရှေက သ​စ္စာ​မ​ရှိ​သ​ည့် ၎င်း​၏​ဇ​နီး​အ​ပေါ် ဆက်​ဆံ​ပုံ​နှင့် ပြ​ထား​သ​ကဲ့​သို့ ဖြစ်​၏​ (ဟော ၃:၁-၅)။ ဟော​ရှေ​၏​ဖြစ်​စဉ်က ဘု​ရား​၏​မေတ္တာ​သည် အ​န​န္တ​ဖြစ်​ကြောင်း ပြ၏​။ “​ဤ​မေတ္တာ​သည် ရှာ​ယူ​၍​မ​ရ​ပါ။ ​ဣ​သ​ရေ​လ​တို့က ဘု​ရား​ကို ဘာ​ပေး​နိုင်​ကြ​မည်​နည်း။ ဟေ​ဗြဲ​ဝေါ​ဟာရ nedabash သည် ဘု​ရားရှင်သည် အ​န​န္တ​မေတ္တာ​ဖြင့် ​ဣ​သ​ရေ​လ​တို့​ကို မေတ္တာ​ရှိ​မည်​ကို ဆို​ခြင်း​ဖြစ်၏​။ ‘အ​လို​လို​ပေါ်​သ​ည့်​ဆ​န္ဒ’ (သို့) ‘စေ​တ​နာ​ကြော​င့် ပေး​ဆပ်​သ​ည့်’ သ​ဘော​ဖြစ်၏။” — Douglas Stuart, “Hosea-Jonah,” *World Biblical Commentary* (Dallas: Word Incorporated, 1987), vol. 31, p. 215။ ထို့​ကြော​င့် ဘု​ရား​၏​မေတ္တာ​သည် အ​ကြောင်း​ကို​မှီ​ကာ ပေါ်​ခြင်း​မ​ဟုတ် (သို့) ​ဣ​သ​ရေ​လ​တို့​၏​ အ​ပြု​အ​မူ​ကြော​င့်​လည်း မ​ဟုတ်​ပါ။ ၎င်း​၏​လွတ်​လပ်​မှု​ကို ပြခြင်း​ဖြစ်၏​။ ထို့​ကြော​င့် စေ​တ​နာ​ပါ၏​။ ဟော​ရှေ ၁၄:၄ ရှိ ဘု​ရား​၏​ကု​စား​ပေး​ခြင်း​သည် (ဟော ၅:၁၃၊ ၆:၁၊ ၇:၁၊ ၁၁:၃ တို့​ကို​လည်း​ရှု)၊ စေ​တ​နာ​ကို အ​ခြေ​ခံ၏​။ အ​ကြောင်း​မှာ ​ဣ​သ​ရေ​လ​တို့​သည် သ​စ္စာ​ရှိ​နိုင်​ရန် မ​စွမ်း​ကြ​ပါ။ ထို့​ကြော​င့် ဘု​ရား​၏​စေ​တ​နာ​အ​ရင်းခံ မေတ္တာ​သည် မ​ထိုက်​ဘဲ​နှင့်​ရ​သ​ည့်​အ​ရာ ဖြစ်၏။

**ဆရာတို့၏မှတ်ချက်များ**

**ဘု​ရား​၏​မေတ္တာ​နှင့် ဖန်​ဆင်း​ခြင်း။ ။** မေတ္တာ​တွင် အ​သွား​အ​လာ​ရှိ​သ​ည့်​အ​ချက်က ဘု​ရား​သည် မေတ္တာ​ရှင်​ဖြစ်​နိုင်​ရန် ဖန်​ဆင်းခံ​များ​ရှိ​ရ​မည် ဟူ​သ​ည့်​ဘက်​သို့ ယူ​စေ၏​။ တစ်​နည်း​ကား ဘု​ရား​၏​မေတ္တာ​အ​တွက် ဖန်​ဆင်း​ခြင်း​သည် လိုအပ်ချက်​ဖြစ်​လေ၏။ သို့​သော် ကျမ်း​စာ​တွင် ​ဤ​တ​ရား​မ​လာ​ပါ။ ဘု​ရား​သည် ၎င်း​ဖန်​ဆင်း​ထား​သ​ည့် အ​ရာ​များထံ​မှ ဘာ​မှ​မ​လို​အပ်​ပါ (တ ၁၇:၂၅)။ မေတ္တာ​တော်​သည် စ​ကြ​ဝ​ဠာ​ကို မ​ဖန်​ဆင်း​မီ​က​ပင် ရှိ​နှင့်​ပြီး၏​။ ယေ​ရှုက ယင်း​အ​ချက်​ကို​မိ​န့်၏​။ ခ​မည်း​တော်​သည် ၎င်း​ကို “က​မ္ဘာ​မ​တည်​ရှိ​မီ” (ယော ၁၇:၂၄) က​ပင် ချစ်​သည်​ဟု မိ​န့်​သ​ည့်​အ​ခါ ထို​အ​ချက်​ပါ​ဝင်၏​။ မေတ္တာ​တော်​ရှိ​နိုင်​ရန် က​မ္ဘာ​ကို​ဖန်​ဆင်း​ရန် မ​လို​အပ်​ခဲ့​ပါ။ ထို့​အ​စား ဖန်​ဆင်း​ခြင်းဟူသည် ဘု​ရား​၏​မေတ္တာ​မှ မြစ်​ဖျားခံ​ကာ ဖြစ်​တည်​လာ​ခြင်း​ဖြစ်၏။

**မေတ္တာ​တော်​ကို လွတ်​လပ်​စွာ​ပေး​ကမ်း​သည်။ ။** လက်​ဝါး​ကပ်​တိုင်​ပေါ် ယေ​ရှု​ပေး​ဆပ်​ခဲ့​ခြင်း​သည် ပေး​ဆပ်​လို​၍​သာ ဖြစ်၏​။ ယေ​ရှု​သည် ကွပ်​မျက်​ခံ​ရ​သ​ည့် သား​ကောင်​မ​ဟုတ်။ ယေ​ရှု မိ​န့်​ခဲ့​သ​ည့်​အ​တိုင်း ဖြစ်​၏​ — “ငါ​သည် ကို​ယ့်​အ​သက်​ကို စွန့်၏​။ ငါ့​အ​သက်​ကို အ​ဘယ်​သူ​မှ မ​လု​မ​ယူ” (ယော ၁၀:၁၇၊ ၁၈)။ ပေါ​လုက ခ​ရစ်​တော်​သည် “ငါ့​ကို​ချစ်​၍​ ငါ့​အ​ဖို့ ကိုယ်​ကိုယ်​ကို​စွန့်​၏​” ဟု​ဆို​၏​ (ဂ​လ ၂:၂၀)။ ထို့​ကြော​င့် ယေ​ရှု​ကွပ်​မျက်​ခံ​ရ​ခြင်း​သည် လို​အပ်​ချက်​ကြော​င့် မ​ဟုတ်​ပါ။ ၎င်းက ဘု​ရား​မေတ္တာ​ကို ပြ​လို​၍​ ပေး​လှူ​ခြင်း​ဖြစ်၏။

**၂။ ဘု​ရား​၏​မေတ္တာ​စက်​ဝန်း​သည် တွက်​ဆ​ရန်​မ​ဟုတ်။**

**ဆရာတို့၏မှတ်ချက်များ**

ဘု​ရား​၏​မေတ္တာ​တော်​သည် အ​ကြောင်း​အ​ကျိုး နိ​ယာ​မ​တ​ရား​ကို မ​လိုက်​ဟု​ဆို​ရာ​တွင် တွက်​ဆ​ရန်၊ မျှော်​လ​င့်​ရန်​မ​ဟုတ်​ဟု ဆို​လို၏​။ မော​ရှေ​ရေး​သ​ည့်​ကျမ်း​တွင် ထို​သို့​မျှော်​ခြင်း​ကြော​င့် ဘု​ရားထံ အ​သ​နားခံ​ရ​သ​ည့် ဖြစ်​စဉ် နှစ်ခု ရှိ၏။

ပ​ထ​မ​ကား အာ​ဗြဟံ​၏​ အ​သ​နားခံ​မှု (က ၁၈:၂၃-၃၃) ဖြစ်​ပြီး သော​ဒုံ​နှင့် ဂေါ​မော​ရ​မြို့​များ​အ​ပေါ် တ​ရား​စီ​ရင်​သ​ည့် ဖြစ်​စဉ်​ဖြစ်၏​။ အာ​ဗြဟံက ဘု​ရားထံ ထို​မြို့​တွင် ဖြော​င့်​မတ်​သူ ၅၀ ရှိ​လျှင် ဖျက်​ဆီး​မည်​လော​ဟု ဆို၏​။ လူ​အ​ယောက် ၅၀ သည် အာ​ဗြဟံ​အ​တွက် တော်​သ​င့်​သ​ည့်​လူဦး​ရေ​ဟု ယူ၏​။ သို့​သော် လူဦး​ရေ​တောင်း​ဆို​မှု​သည် နည်း​နည်း​လာ၏​။ ၅၀ မှ ၄၅ (က ၁၈:၂၈)၊ ၄၅ မှ ၄၀ (က ၁၈:၂၉)၊ ၄၀ မှ ၃၀ (က ၁၈:၃၀)၊ ၃၀ မှ ၂၀ (က ၁၈:၃၁)၊ ၂၀ မှ ၁၀ (က ၁၈:၃၂)၊ အာ​ဗြဟံ​လည်း ဘု​ရား​၏​မေတ္တာ​ကို (က ၁၈:၂၇၊ ၃၀၊ ၃၂) ထို့​ထက် ဈေး​မ​ဆစ်​တော့​ပါ။ အ​ယောက် ၅၀ သည် တ​ရား​မျှ​တ​မှု​အ​တွက် ကျိုး​ကြောင်း​ဆီ​လျှော်​မည်​ဟု ထင်​ရ​သော်​လည်း၊ အ​ယောက် ၁၀ ကား တ​ရား​မျှ​တ​သော မျှော်​လ​င့်​ချက်​ထက်များ​လွန်း​ပြီ​ဖြစ်၏။ အ​သ​နားခံ​မှု​အ​စ​တွင် အာ​ဗြဟံက ဘု​ရား​သ​ခင်အား သ​နား​ရန်၊ တ​ရား​ရန် တောင်း​ဆို​သည်​ဟု ဈေး​ဆစ်​နေ​ခြင်း​သည် အ​ဓိ​က​မ​ဟုတ်​ဟု ပြ၏​။ ထို့​အ​စား ဈေး​ဆစ်​နေ​ခြင်းက ဘု​ရား​သ​ခင်​သည် လူ​တို့​သည်းခံ​နိုင်​သည်​ထက် သည်းခံ​ကြောင်း ပြ၏။

ဒု​တိ​ယ​ကား သိ​နာ​တောင်​တွင် မော​ရှေက ​ဣ​သ​ရေ​လ​များ​အ​တွက် အ​သ​နားခံ​သ​ည့် ဖြစ်​စဉ်​ဖြစ်၏​။ ဘု​ရား​သည် ​ဣ​သ​ရေ​လ​များ​အ​ပေါ် သက်​ညှာ​ရန် မော​ရှေက လျှောက်​တင်​ခြင်း​ဖြင့် စ​ထား​၏​ (ထွက် ၃၂:၁၁-၁၄၊ ၃၁-၃၃)။ သို့​သော် ယင်း​သည် အ​ဓိ​က​မ​ဟုတ်။ ထို​အ​သ​နားခံ​မှု​တွင် ဘု​ရား​၏​မေတ္တာ​ကို​ပြ​သ​ည့် ဂုဏ်​တော်​သည်​သာ အ​ဓိ​က​ဖြစ်​၏​ (ထွက် ၃၄:၆၊ ၇) ယင်း​သည် ဘု​ရား​၏​မေတ္တာ​တော်​ပြ​သ​ည့် ခန်း​ဝင်​ဖြစ်၏​။ ဘု​ရား​၏​မေတ္တာ​နှင့် မ​ထိုက်​တန်​သူ​များ မေတ္တာ​ပြခြင်း​အ​ပြင် (ထွက် ၃၃:၁၉) ထပ်​တူ​မ​ကျ​သ​ည့် အ​ချက်​ရှိ​၏​ — “အ​ထောင်​အ​သောင်း​များ​အ​ပေါ် သ​နား​ခြင်း” နှင့် “တ​တိယ၊ စ​တုတ္ထအ​ဆက်​တိုင်အောင် အ​ဘ​တို့​၏​အ​ပြစ်​ကို သား​တို့​၌​ဆပ်” ခြင်း​ဖြစ်​ပြီး (ထွက် ၃၄:၇)၊ ယင်းက ဘု​ရား​မေတ္တာ၏ လွတ်​လပ်​မှု​ကိုမီး​မောင်း​ထိုးပြီး မှန်းဆတွက်​ယူ​၍​မ​ရ​ကြောင်း ဖော်ပြ၏။

**၃။ ဘု​ရား​၏​မေတ္တာ​ကို ငြင်း​ငယ်​၍​ရ၏**

ဘု​ရား​၏​မေတ္တာ​တွင် လူ​တို့​၏​တုံ့​ပြန်​မှု​ကို ကြို​တင်​ကာ ပုံစံ​မ​ချ​ထား ဟူ​၍​ဖြစ်၏​။ ဘု​ရား​၏​မေတ္တာ​သည် အ​လို​လို​ပေါ်​သ​ည့် ဆ​န္ဒ​ဖြစ်​ပြီး အ​ကြောင်း၊ အ​ကျိုး​နိ​ယာမ (ပုံ​သေ​နည်း) မ​ပါ​ပါ။ ယေ​ရု​ရှ​လင်​မြို့​အ​ပေါ် ယေ​ရှု​မြည်တမ်း​ခဲ့​စဉ်​တွင် ၎င်း​တို့​၏​ကယ်​တင်​ခြင်း​ကို ဆုံး​ခန်း​မ​တိုင်​စေ​နိုင်​ခဲ့​ခြင်း​ကို ဝမ်း​နည်း​စွာ ဖွင့်အံ​ထား၏​။ ယေ​ရှုက “ကြက်​မ​သည် မိ​မိ​သား​ငယ်​တို့​ကို အ​တောင်အောက်​၌​ စု​ရုံး​သ​ကဲ့​သို့ သင်​၏​သား​တို့​ကို စု​ရုံး​စေ​ခြင်း​ငှာ ကြိမ်​ဖန်​များ​စွာ ငါ​အ​လို​ရှိ​ပြီ” ဟု တမ်း​ခဲ့​၏​ (မ ၂၃:၃၇)။ ​ဤ​ကျမ်း​ချက်​တွင် ဂ​ရိ “thelo” ကို မ​တူ​ကွဲ​ပြား​စွာ နှစ် ကြိမ် သုံး​ထား၏​။ ပ​ထ​မ​ကား ခ​ရစ်​တော်က ကယ်​ထုတ်​လို​သူ​များ​အ​ပေါ် ထား​ရှိ​သ​ည့် စေ​တ​နာ​ဖြစ်​ပြီး၊ ဒု​တိ​ယ​ကား ၎င်း​တို့​သည် ထို​ဆ​န္ဒ​မျိုး​မ​ရှိ​သ​ည့်​အ​ကြောင်း ဖြစ်၏​။ ထို့​ကြော​င့် ဘု​ရား​၏​မေတ္တာ​သည် လက်​ခံ​ရ​ရှိ​သူ​၏​ ပြန်​လည်​သိ​တတ်​ခြင်း​အ​ပေါ် မ​မူ​တည်​ပါ။ ဝမ်း​နည်း​ဖွယ်​ကား ​ဤ​အ​လို​တော်​သည် အ​သွား​အ​ပြန်​ကို မ​မျှော်​သော​ကြော​င့် ပြည့်​စုံ​ခြင်း​ရှိ​နိုင်​မည် မ​ဟုတ်​ပါ။

**ဆရာတို့၏မှတ်ချက်များ**

ဘု​ရား​၏​မေတ္တာ​ကို ငြင်း​ဆန်​သ​ည့် အ​ခြား​သာ​ဓ​က​ကို လက်​ထပ်​မင်္ဂ​လာ​ဆောင်​ပွဲ ပုံ​ပ​မာ​တွင် တွေ့ရ၏​။ ပွဲ​သို့​လာ​ကြ​ရန် လူ​များ​စွာ​ကို ဖိတ်​ထား​ပြီး ၎င်း​တို့က ငြင်း​ဆန်​ကြ​၏​ (မ ၂၂:၃)။ ထို့​နောက်​တွင် အ​ခြား​သူ​များ​ကို ဖိတ်​ခေါ်၏​။ ၎င်း​တို့​လည်း လာ​ကြ​၏​ (မ ၂၂:၉၊ ၁၀)။ သို့​သော် ရွှေ​ပွဲ​လာ​များ​ကြား​တွင် “မင်္ဂ​လာ​ဆောင်​ပွဲ​၏​ အ​ဝတ်​ကို​မ​ဝတ်” သူ​တစ်ဦး​ရှိ​၏​ (မ ၂၂:၁၁)။ ပုံ​ပ​မာ​၏​ အ​နှစ်​ချုပ်​တ​ရား​ကား “ခေါ်​တော်​မူ​သော​သူ အ​များ​ရှိ​သော်​လည်း၊ ရွေး​ကောက်​တော်​မူ​သော​သူ နည်း​၏​” ဖြစ်​၏​ (မ ၂၂:၁၄)။ ​ဤ​ပုံ​ပ​မာ​တွင်​လာ​သ​ည့် “ကောင်း​ကင်​နိုင်​ငံ​တော် (မ ၂၂:၂) တွင် ရွေး​ကောက်​ခြင်း ဝေါ​ဟာ​ရ​တွင် ပုံစံ​ချ​ထား​ခြင်း မ​ပါ​ပါ။ ဘု​ရား​၏​ ဖိတ်​ကြား​ခြင်း​ကို လူ​တို့​လက်​ခံ​ခြင်း၊ ငြင်း​ဆန်​ခြင်း​သာ ပါ၏​။ တစ်​နည်း​ကား “လူ​များ​စွာ​သည် အ​ဖိတ်​ခံရ၏​။ သို့​သော် အ​ချို့​သည် မ​လာ​ကြ။ လာ​ကြ​သူ​များ​တွင် နိုင်​တော်​၏​စည်း​ကို မ​နာ​ခံ​သူ​များ​လည်းရှိသော​ကြော​င့် အ​ငြင်းခံရ၏။ ကျန်သောရှိ​လူ​စု​ကို “ရွေး​ကောက်​ခံ​များ” ဟု​ဆို၏​။” — D.A. Carson, “Matthew,” *The Expositor’s Bible Commentary; Matthew, Mark, Luke* (Grand Rapids, MI: Zondervan, 1984), p. 457။ ဤ​သို့​ဖြင့် ဘု​ရား​၏​မေတ္တာ​ကို ကျွန်ုပ်​တို့က ရွေး​ချယ်​နိုင်​ခြင်း​သည်၊ လွတ်​လပ်​စွာ လက်​ခံ (သို့) ငြင်း​ဆန်​ခွင့် အ​စစ်​အ​မှန်​ဖြစ်၏​။ ထို့​ကြော​င့် ကျွန်ုပ်​တို့​သည် လွတ်​လပ်​စွာ​လက်​ခံ​ကြ​ရန် အ​ဖိတ်​ခံရ၏။

**အ​ပိုင်း ၃။ လက်​တွေ့​အ​သုံး​ချခြင်း**

ကျွန်ုပ်​တို့​လေ့​လာ​ခဲ့​ပြီး​သ​ည့် ဘု​ရား​၏​မေတ္တာ​တော်​အ​ကြောင်း​ကို အ​ခြေ​ပြု​ကာ အောက်​ပါ​မေး​ခွန်း​များ​ကို ဆွေး​နွေး​ပါ။

**၁။ ဘု​ရား​၏​မေတ္တာ​သည် ကျွန်ုပ်​တို့​ဘက်​မှ ဘု​ရားထံ နီး​ကပ်​မိ​ခြင်း​ဖြင့် မ​သက်​ဆိုင်​ကြောင်း​ကို မည်​သို့​နား​လည်​ဖြစ်​သ​နည်း။ ဥ​ပ​မာ​တစ်​ခု​မျှ ဝေ​မျှ​ပါ။**

**၂။ ဘု​ရား​၏​မေတ္တာ​သည် လူ့​ဉာဏ်​စဉ်​၏​တစ်​ဘက်​သို့​ပင် ကျော်​လွန်​သ​ည့်​အ​ကြောင်း​တွင် အာ​ရုံ​ထား​ဖွယ် ဘာ​ရှိ​သ​နည်း။ မ​ထိုက်​တန်​ဆုံး​သော​ပုဂ္ဂိုလ်​ကို​ပင် မေတ္တာ​ထား​နိုင်​ခြင်း​အ​ကြောင်း​သည် မ​ယုံ​ကြည်​သူ​များ​နှင့် တွေ့​ဆုံ​မှု​တွင် အ​သုံး​တ​ည့်​သ​လော။**

**၃။ အ​ကြောင်း​မ​သ​င့်​စွာ​ဖြင့် ဘု​ရား​၏​မေတ္တာ​ကို ကျွန်ုပ်​တို့​သည် မည်​သို့​ဖြင့် ငြင်း​ဖြစ်​သွား​နိုင်​သ​နည်း။**

**ဆရာတို့၏မှတ်ချက်များ**

**၄။ ဘု​ရား​၏​မေတ္တာ​တော်က အ​ဓ​မ္မနည်းမ​သုံးကြောင်း အာ​ရုံ​သွင်း​ကာ ခ​ရစ်​ယာန်​ဖြစ်​ကြ​သ​ည့် ကျွန်ုပ်​တို့​သည် အ​ခြား​သူ​များ​ကို ထို​ကဲ့​သို့​ချစ်​နိုင်​ရန် သင်​ခန်း​စာ ရ​ကြ​သ​လော။**

**သင်ခန်းစာ ၁။ အောက်ပါမေးခွန်းများကို အလိုက်သင့်ဖြေဆိုပါ။**

**၁။**

*ဇန်​န​ဝါ​ရီလ ၄-၁၀*

# **ပ​ဋိ​ညာဉ်​ခံ​ထား​သ​ည့် မေတ္တာ​တော်**

**သင်ခန်းစာ - ၂**



**ဥ​ပုသ်​နေ့​မွန်း​လွဲ​ပိုင်း**

**ဖတ်​ရန်​ကျမ်း​ချက်​များ။** ၂ ပေ ၃:၉၊ တ​ရား ၇:၆-၉၊ ရော ၁၁:၂၂၊ ၁ ယော ၄:၇-၂၀၊ ယော ၁၅:၁၂၊ ၁ ယော ၃:၁၆

**အ​လွတ်​ကျမ်း​ချက်။ “ယေ​ရှု​က​လည်း ငါ့​ကို​ချစ်​သော​သူ​သည် ငါ့​စ​ကား​ကို နား​ထောင်​လိ​မ့်​မည်။ ငါ့​ခ​မည်း​တော်​သည် ထို​သူ​ကို ချစ်​တော်​မူ​သည်။ ငါ​တို့​သည်​လည်း သူ့​ဆီ​သို့​ကြွ​၍​ နေ​ရာ​ချ​မည်”** (ယော ၁၄:၂၃)။

လူ​များ​စွာက အဂ္ဂါ​ပေမေတ္တာ​တော်​ကို ဘု​ရား​၏​တစ်​မူ​ထူး​သ​ည့်​မေတ္တာ​ဟု သ​မုတ်​ကြပြီး phileo ဟူ​သ​ည့် အ​ခြား​သော​ဝေါ​ဟာ​ရ​သည် အ​ဂ္ဂါ​ပေမေတ္တာထက် နိ​မ့်​ကျ​သ​ည့်​မေတ္တာ​အ​ဖြစ် ယူ​ကြ၏​။ အ​ချို့က အ​ဂ္ဂါ​ပေမေတ္တာကို အ​ပေး​သာ​ရှိ​ပြီး အ​ယူ​မ​ရှိ​သ​ည့်​မေတ္တာ၊ လူ​သား​တို့​၏​တုံ့​ပြန်​မှု မ​မျှော်​သ​ည့်​မေတ္တာ ဟု​ဆို​ကြ၏။

မည်​သို့​ဆို​ဆို ကျမ်း​စာ​တစ်အုပ်​လုံး​ကို ဖွေ​စစ်​သ​ည့်​အ​ခါ ထို​ထို​အ​မြင်​များ​သည် မှား​ကြောင်း ချပြ၏​။ ပ​ထ​မ​ကား agape သည် ဘု​ရား​၏​မေတ္တာ​သာ​မ​ညွှန်း​ဘဲ လူ​တို့​၏​မေတ္တာ​ကို​လည်း အ​ကျုံး​ဝင်​ကြောင်း ချပြ၏​။ လမ်း​မှား​သ​ည့် လူ့​မေတ္တာ​ကို​ပင် ရံ​ခါ​တွင် အ​ကျုံး​ဝင်​စေ​၏ (၂ တိ ၄:၁၀)။ ဒု​တိ​ယ​ကား ကျမ်း​စာ​တစ်အုပ်​လုံး​တွင် ဘု​ရား​မေတ္တာ​တော်​ကို agape မ​ဟုတ်​သ​ည့် ဝေါ​ဟာ​ရ​များလည်း သုံး​ထား​ကြောင်း တွေ့ရ၏​။ ဥ​ပ​မာ - ယေ​ရှုက “သင်​တို့​သည် ငါ့​ကို​ချစ် (phileo) ကြ၍၊ ခ​မည်း​တော်​သည် သင်​တို့​ကို ချစ် (phileo) တော်​မူ၏” (ယော ၁၆:၂၇)။ ​ဤ​၌​ ဂ​ရိ​ဝေါ​ဟာရ phileo သည် လူ​သာ​မ​က၊ ဘု​ရားက လူ​သား​ကို​မေတ္တာ​ရှိ​ကြောင်း ပြ​ရာ​တွင်​ပါ သုံး​ထား၏​။ သို့​နှင့် phileo သည် လို​အပ်​ချက်​ရှိ​သ​ည့်​မေတ္တာ​ကို ညွှန်း​ရာ​တွင်​သာ သုံး​ခြင်း​မ​ဟုတ်​ဘဲ ဘု​ရား​၏​မေတ္တာ​တော်​အ​ကြောင်း ညွှန်း​ရာပင်တွင် သုံး​ထား၏။

သ​မ္မာ​ကျမ်း​စာက ဘု​ရား​၏​မေတ္တာ​တော်​သည် တစ်ဘက်​သတ်​မ​ကျကြောင်း၊ လူ​သား​များက ၎င်း​၏​မေတ္တာ​တော်​ကို တုံ့​ပြန်​ပြန်၊ မ​ပြန်​ပြန် ကျိုး​ကြောင်း​ဆက်​နွှယ်​မှု​ရှိ​ကြောင်း ပြ​ထား၏။

*\* ဇန်​န​ဝါ​ရီလ ၁၁ ရက်၊ ဥ​ပုသ်​နေ့​အ​တွက်​ပြင်​ဆင်​ရန် ယ​ခု​အ​ပတ်​သင်​ခန်း​စာ​ကို လေ့​လာ​ပါ။*

*ဇန်​န​ဝါ​ရီလ ၅ ရက်*

**တနင်္ဂနွေနေ့**

**ဘု​ရား​သ​ခင်​၏​ ထာ​ဝ​ရ​မေတ္တာ​တော်**

ဘု​ရား​သ​ခင်​သည် လူ​အ​ယောက်​တိုင်း​ကို​ချစ်​ကြောင်း ကျမ်း​စာက ရှင်း​စွာ​ပြ​ထား၏။ အ​ထင်​ရှား​ဆုံး​ကျမ်း​ပိုဒ်​ကား ယော ၃:၁၆ ဖြစ်​၏ — “ဘု​ရား​သ​ခင်​၏​သား​တော်​ကို ယုံ​ကြည်​သော​သူ အ​ပေါင်း​တို့​သည် ပျက်​စီး​ခြင်း​သို့​မ​ရောက်၊ ထာ​ဝ​ရအ​သက်​ကို ရ​စေ​ခြင်း​ငှာ ဘု​ရား​သ​ခင်​သည် မိ​မိ​၌​ တစ်​ပါး​တည်း​သော သား​တော်​ကို စွန့်​တော်​မူ​သ​ည့်​တိုင်အောင် လော​ကီ​သား​တို့​ကို ချစ်​တော်​မူ၏။”

**ဆာ ၃၃:၅ နှင့် ဆာ ၁၄၅:၉ တို့​ကို ဖတ်​ရှု​ပါ။ ​ဤ​ကျမ်း​ပိုဒ်​များက ဘု​ရား​၏​မေတ္တာ​တော် မည်​မျှ​လေး​နက်​ကြောင်း ချပြ​သ​နည်း။**

အ​ချို့က ၎င်း​တို့​သည် အ​ချစ်​နှင့်​မ​တန်​သူ (သို့) ဘု​ရား​သည် အ​ခြား​ပုဂ္ဂိုလ်ကိုသာ ချစ်​မည်​ဟု မှတ်​ကြ၏​။ အ​မှန်​ကား လူ​တိုင်း​ကို ဘု​ရား​က​ချစ်​သည်​ဟု ကျမ်း​စာ​တွင် လာ​ပါသည်။ ဘု​ရား​မ​ချစ်​သ​ည့်​ပုဂ္ဂိုလ် မ​ရှိ​ပါ။ ဘု​ရား​သည် လူ​တိုင်း​ကို​ချစ်​သော​ကြော​င့် လူ​တိုင်း​ကို ကယ်​တင်​ခြင်း​ရ​စေ​လို၏။

**၂ ပေ ၃:၉၊ ၁ တိ ၂:၄၊ ယေဇ ၃၃:၁၁ တို့​ကို ဖတ်​ရှု​ပါ။ ​ဤ​ကျမ်း​ချက်​များက ဘု​ရားသည် လူ​တိုင်း​ကို​ကယ်​လို​ကြောင်း မည်​သို့ သွန်​သင်​ထား​သ​နည်း။**

ယော ၃:၁၆ နောက်​တွင် “လော​ကီ​သား​တို့​အား အ​ပြစ်​စီ​ရင်​ခြင်း​ငှာ ဘု​ရား​သ​ခင်​သည် သား​တော်​ကို ​ဤ​လော​က​သို့ စေ​လွှတ်​သည်​မ​ဟုတ်။ လော​ကီ​သား​တို့​သည် ကိုယ်​တော်အား​ဖြင့် ကယ်​တင်​ခြင်း​သို့ ရောက်​မည်​အ​ကြောင်း စေ​လွှတ်​တော်​မူ၏” ဟု ဖြည့်​စွက်၏ (ယော ၃:၁၇)။ ဘု​ရား​၏​ဆ​န္ဒသည် အ​ယောက်​တိုင်း​ကို တုံ့​ပြန်​ကြ​ရန် အ​ဓ​မ္မ​မ​သုံး​ပါ။ လူ​သား​များ​ကို ရွေး​ပိုင်​ခွင့်ပေး​ထား၏။

အ​ချို့​က​ငြင်း​ဆန်​ကြငြား ဘု​ရား​၏​မေတ္တာ​သည် မ​ပျယ်​ပါ။ ယေ ၃၁:၃ တွင် “ထာ​ဝ​ရ​မေတ္တာ​နှင့် သ​င့်​ကို ငါ​ချစ်၏​။ ထို့ကြော​င့် က​ရု​ဏာ​ကျေး​ဇူး​ကို သင်​၌​ ကြာ​မြင့်​စွာ​ပြ၏” ဟု​လာ၏​။ အ​ခြား​သော​ကျမ်း​ပိုဒ်​များ​တွင်​လည်း ဘု​ရား​၏​မေတ္တာ​သည် ထာ​ဝ​ရ​တည်​ကြောင်း ပြ​ထား​၏ (ဆာ ၁၃၆ ကို ရှု​ပါ)။ ဘု​ရား​၏​မေတ္တာ​သည် ဘယ်​အ​ခါ​မျှ မ​ကုန်​ခမ်း​ပါ။ ထာ​ဝ​ရ​တည်၏​။ ကျွန်ုပ်​တို့​သည် အ​ပြောင်း​အ​လဲ​မြန်​ကြ​သော​ကြော​င့် ​ဤ​အ​ကြောင်း​ကို နား​လည်​ရ​ခက်​ကြခြင်း မ​ဟုတ်​လော။

မည်​သို့​ဆို​စေ၊ ကျွန်ုပ်​တို့​အ​ယောက်​တိုင်း​သည် ဘု​ရား​၏​မေတ္တာ​တော်ကို အ​စစ်​အ​မှန်​ဖြစ်​ကြောင်း ဖွေ​စစ်​နိုင်​ပါ​သည်။ ယင်း​သည် ကျွန်ုပ်​တို့​၏​အ​ကျင့်​နှင့် ကွာ​ခြား​ပါ​မည်။

**ဘု​ရား​သည် လူ​တိုင်း​ကို ချစ်​သည်​မှန်​လျှင် စုန်း​ပြူး​များ​ကို​ပါ ချစ်​ရ​ပါ​မည်။ အ​ကြောင်း​မှာ စုန်း​ပြူး​များ​ရှိ​ခြင်း​ကြော​င့် ဖြစ်​ပါ​သည်။ ထို​စုန်း​ပြူး​များ​ကို​ပင်​ချစ်​သ​ည့် ဘု​ရား​၏​မေတ္တာ​တော်က ကျွန်ုပ်​တို့​ကို ထို​သူ​များ​အ​ပေါ် မည်​သို့​ဆက်​ဆံ​ရ​မည်​ကို တ​ရား​ရ​စေ​ပါ​သ​လော။**

*ဇန်​န​ဝါ​ရီလ ၆ ရက်*

**တနင်္လာနေ့**

**ပ​ဋိ​ညာဉ်​ခံ မေတ္တာ​တော်**

သမ္မာကျမ်းစာက ဘု​ရား​မေတ္တာ​ရှိ​ပုံ​ကို မိ​သား​စု၊ ဆွေ​မျိုး​စ​သည့် ဥ​ပ​စာများ​သုံး​ကာ ပြ​ထား၏။ အ​ထူး​အား​ဖြင့် ဇ​နီး​မောင်​နှံ၊ အ​မိ​နှင့်​သား ဥ​ပ​မာ​မျိုး​ဖြစ်၏။ ယင်း​တို့က ဘု​ရား​နှင့် ၎င်း​နှင့်​ပ​ဋိ​ညာဉ်​ပြု​ထား​သ​ည့် လူ​များ​အ​ကြား သ​ရုပ်​ပေါ်​ရန် သုံး​ထား၏​။ ယင်း​သည် ပ​ဋိ​ညာဉ်​ခံ မေတ္တာ​တော်​ဖြစ်​ပြီး ယင်း​တွင် ဘု​ရားက ၎င်း​၏​သား​သ​မီး​များ​အ​ပေါ်​ထား​သ​ည့် မေတ္တာ​တော်​သာ ပါ​ဝင်​ခြင်း​မ​ဟုတ်​ဘဲ ၎င်း​တို့​က​လည်း ဘု​ရား​အ​ပေါ် ပြန်​လည်​တုံ့​ပြန်​မည်​ကို မျှော်​ကြောင်း​လည်း ပါ၏။

**တ​ရား ၇:၆-၉ ကို ဖတ်​ရှု​ပါ။ ယင်း​ကျမ်း​ပိုဒ်​များက ဘု​ရားက ပ​ဋိ​ညာဉ်​ပြု​ခြင်း၊ ဘု​ရား​၏​မေတ္တာ​တ​ရား​အ​ကြောင်း မည်​သို့​ဆို​ထား​သ​နည်း။**

တ​ရား ၇:၉ သည် ဘု​ရားက ၎င်း​နှင့်​ပ​ဋိ​ညာဉ်​ပြု​ထား​သ​ည့် သူ​များ​အ​ပေါ် တစ်​မူ​ထူး​သ​ည့် မေတ္တာ​ရှိ​ကြောင်း ချပြ​ထား၏​။ ယင်း​တွင် သ​စ္စာ​ရှိ၊ မ​ရှိ အ​ပေါ် မှီ​တည်​ကြောင်း​ပါ၏။ ဘု​ရား​သ​ခင်၏​ မေတ္တာ​တော်တွင် အ​လိုက်​အ​ထိုက်​မ​ရှိ​ပါ။ ပ​ဋိ​ညာဉ်​အ​ပေါ်​သာ မှီ၏။

တ​ရား ၇:၉ တွင်​လာ​သ​ည့် “က​ရု​ဏာ​တော်” သည် ပ​ဋိ​ညာဉ်​ကို အ​ကြောင်း​ပြု​သ​ည့် မေတ္တာ​ဖြစ်၏​။ ယင်း​သည် ဘု​ရား​၏​ညှာ​တာ​ခြင်း၊ ကောင်း​မြတ်​ခြင်း၊ မေတ္တာ စ​သည်​ဖြင့် အ​နက်​ဖွင့်​လေ့​ရှိ၏​။ မေတ္တာ​ရှိ​ခြင်း၊ သ​စ္စာ​ရှိ​ခြင်း​တို့​တွင် မေတ္တာ​အ​သွား​အ​ပြန် ရှိ​ခြင်း​ကို ဆို​လို၏။ အ​ဆက်​အ​ဆံ​တွင် အ​စ​ပြု​သူ​ရှိ​ပြီး အ​တုံ့​အ​ပြန်​ကို မျှော်​ခြင်း​ပါ၏။

ဘု​ရားက ၎င်း​၏​မေတ္တာ​သည် မှီ​ခို​ထိုက်၊ သ​စ္စာ​ရှိ၊ အ​စဉ်​မြဲ​ကြောင်း ပြ၏​။ ယင်း​အ​ချိန်​တွင်​ပင် အ​ကျိုးခံ​စား​မှု​သည် အ​ကြောင်း​တ​ရား​အ​ပေါ် မှီ​တည်၏​။ လူ​သား​တို့​၏​ နာ​ခံ​လို​မှု၊ အ​ဆက်​အ​ဆံ​ရှိ​လို​မှု​တွင် မှီ​တည်​၏ (၂ ရာ ၂၂:၂၆၊ ၃ ရာ ၈:၂၃၊ ဆာ ၂၅:၁၀၊ ဆာ ၃၂:၁၀၊ ၆ ရာ ၆:၁၄)။

တည်​ကြည်​သ​ည့် ဘု​ရား​၏​မေတ္တာ​တော်​သည် ဆက်​ဆံ​ရေး​ခပ်​သိမ်း​၏​ အ​ခြေ​ခံ​ဖြစ်၏​။ ဘု​ရား​သည် ကျွန်ုပ်​တို့​ကို လွတ်​လပ်​စွာ ဖြစ်​တည်​စေ​ရုံ​မ​က​ဘဲ ခ​ရစ်​တော်​ကိုယ်​တိုင်​သည်​ပင် ကျွန်ုပ်​တို့​အ​တွက် ပေး​ဆပ်​ခဲ့၏။ “ကို​ယ့်​အ​ဆွေ​တို့​အ​ဖို့ အ​လို​ငှာ ကိုယ့်အသက်​ကို​စွန့်​ခြင်း မေတ္တာ​ထက် သာ​၍​မြတ်​သော​မေတ္တာ​သည် အ​ဘယ်​သူ​၌​မျှ​မ​ရှိ” (ယော ၁၅:၁၃)။ ဘု​ရား​သည် ၎င်း​၏​မေတ္တာ​ကို အ​ဆုံး​စွန်​ပြ​ခဲ့​သည်​မှာ “လက်​ဝါး​ကပ်​တိုင်​မှာ ကိုယ်​ကို​ကိုယ်​နှိ​မ့်​ချ” (ဖိ ၂:၈) သ​ည့် ဖြစ်​စဉ်​ဖြစ်၏။

**ဘု​ရား​သ​ခင်​၏​မေတ္တာ​တော်​ကို သင် မည်​သ​ည့်​နည်း​လမ်း​များ​ဖြင့် အာ​ရုံ​သွင်း​နိုင်​သ​နည်း။ ​ဤ​သို့​အာ​ရုံ​သွင်း​ရန် အ​ဘ​ယ့်​ကြော​င့် အ​ရေး​ပါ​သ​နည်း။**

*ဇန်​န​ဝါ​ရီလ ၇ ရက်*

**အင်္ဂါနေ့**

**အ​ခြေ​အ​နေ​အ​ပေါ်​မူ​တည်​သ​ည့် ဆက်​ဆံ​ရေး**

ဘု​ရားက ၎င်း​နှင့်​မိတ်​သ​ဟာ​ယ​ပြု​ရန် လူ​တိုင်း​ကို ဖိတ်​၏ (မ ၂၂:၁-၁၄ ကို​ရှု)။ ဖိတ်​ခေါ်​မှု​ကို လက်​ခံ​ခြင်း​တွင် ဘု​ရား၏ပ​ညတ်​ကို နာ​ခံ​ခြင်း၊ အ​ခြား​ပုဂ္ဂိုလ်​များ​အ​ပေါ် မေတ္တာ​ရှိ​ခြင်း​များ ပါ​ဝင်​၏ (မ ၂၂:၃၇-၃၉ ကို​ရှု)။ ​ဤ​မိတ်​သ​ဟာ​ယ​တွင် အ​ကျိုးခံ​စား​ရ​ခြင်း​သည် ‌ရွေး​ချယ်​ခြင်း၊ ငြင်း​ပယ်​ခြင်း​တွင် မူ​တည်၏။

**ဟော ၉:၁၅၊ ယေ ၁၆:၅၊ ရော ၁၁:၂၂၊ ယုဒ ၂၁ တို့​ကို ဖတ်​ရှု​ပါ။ ထို​ကျမ်း​ချက်​များက ဘု​ရား​၏​မေတ္တာ​တော်​သည် ငြင်း​ဆန်​နိုင်၊ ဆုံး​ရှုံး​သွား​နိုင်​ကြောင်း မည်​သို့​ဆို​ထား​သ​နည်း။**

​ဤ​နှင့် အ​ခြား​ကျမ်း​ချက်​များ​တွင် ဘု​ရား​သ​ခင်​နှင့် မိတ်​သ​ဟာ​ယ​ပြု​ခြင်း​၏​ အ​ကျိုး​များ​သည် လူ​သားက ၎င်း၏မေတ္တာ​ကို တုံ့​ပြန်​မှု​အ​ပေါ် မူ​တည်​ကြောင်း အ​ခါ​ခါ​ပြ​ထား၏​။ ​ဤ​တွင် ဘု​ရား​သ​ခင်​သည် တစ်ဦးဦး​ကို မ​ချစ်​တော့​ဟု ကျွန်ုပ်​တို့​မ​ယူ​ရ​ပါ။ ဟော ၉:၁၅ တွင် ဘု​ရားက “နောက်​တစ်​ဖန် သူ​တို့​ကို မ​ချစ်” ဟု မိ​န့်​ငြား နောက်​ပိုင်း​တွင် “ကိုယ်​အ​လို​အ​လျောက် စုံ​မက်​မည်” (ဟော ၁၄:၄) ဟု မိ​န့်​သည်​ကို အသိ​ကပ်ထား​ပါ။ ဟော ၉:၁၅ က ဘု​ရား​သည် ၎င်း​၏​သား​သ​မီး​များ​ကို လုံး​လုံး​မေတ္တာ​မ​ရှိ​တော့​ဟု မ​ယူ​အပ်​ပါ။ ယင်း​သည် အ​နေ​အ​ထား​ကို​မူ​တည်​ကာ မိ​န့်​ကြောင်း (သို့) ဆက်​ဆံ​မှု​မှ​ရ​ရှိ​သ​ည့် အ​ကျိုး​တ​ရား​ကို ဆို​လို​ခြင်း ဖြစ်​ပေ​မည်။ ၎င်း​၏​မေတ္တာ​ကို ကျွန်ုပ်​တို့ မည်​သို့​တုံ့​ပြန်သ​ည့် အ​ချက်​သည် ဆက်​ဆံ​ရေး​ခိုင်​မြဲ​စေ​သ​ည့် အ​ချက်​ဖြစ်၏။

“ငါ့​ပ​ညတ်​တို့​ကိုရ​၍​ စော​င့်​ရှောက်​သော​သူ​သည် ငါ့​ကို​ချစ်​သော​သူ​ဖြစ်။ ငါ့​ကို​ချစ်​သော​သူ​ကို ငါ့​ခ​မည်း​တော်​သည် ချစ်​တော်​မူ​မည်။ ငါ​သည်​လည်း ထို​သူ​ကို​ချစ်​၍​ သူအား ကိုယ်​တိုင်​ထင်​ရှား​မည်” (ယော ၁၄:၂၁)။ ထို​နည်း​တူ ယေ​ရှုက ၎င်း​၏​တ​ပ​ည့်​တော်​များထံ “သင်​တို့​သည် ငါ့​ကို​ချစ်​ကြ၍၊ ငါ​သည် ဘု​ရား​သ​ခင်​အ​ထံ​တော်​မှ ကြွ​လာ​သည်​ကို ယုံ​ကြည်​ကြ​သော​ကြော​င့် ခ​မည်း​တော်​သည် ကိုယ်တော်​တိုင် သင်​တို့​ကို ချစ်​တော်​မူ၏” ဟု မိ​န့်​ခဲ့​၏ (ယော ၁၆:၂၇)။

ထို​ကျမ်း​ချက်​များ​နှင့် အ​ခြား​ကျမ်း​ချက်​များက ဘု​ရား​သ​ခင်​၏​မေတ္တာ​တော်​ကို ကျွန်ုပ်​တို့​လက်​ခံ၊ မ​ခံ​အ​ပေါ် ကယ်​တင်​ခြင်း​အ​ကျိုး ခံ​စား​ရ​မည်​ဟု သွန်​သင်၏။ ယင်း​တွင် ဘု​ရား​၏​မေတ္တာ​တော်​သည် ရပ်​တ​န့်​သည်ဟု မ​ဆို​လို​ပါ။ ထို့​အ​စား ကျွန်ုပ်​တို့​သည် နေ​ကို မ​တောက်​ပ​ရန် မ​ပြု​နိုင်​ဘဲ နေရောင်မှ ကာ​ကြ​သ​ကဲ့​သို့ ဘု​ရား​၏​မေတ္တာ​တော်​ကို ကျွန်ုပ်​တို့ မ​တား​နိုင်​ပါ။ သို့​သော် ဘု​ရားနှင့် မိတ်​သ​ဟာယမ​ပြု​ရန် ငြင်း​နိုင်​ပြီး နိ​ဂုံး​တွင် က​တိ​ခံ​ထား​သ​ည့် ထာ​ဝ​ရအ​သက်​ကို ဆုံး​ရှုံး​နိုင်၏။

**လူ​သား​များက ဘု​ရား​၏​မေတ္တာ​တော်​ကို တုံ့​ပြန်​ပြန်၊ မ​ပြန်​ပြန် မေတ္တာ​တော်​ကို မည်​သို့​ဖြင့် တွေ့​သိ​ကြ​သ​နည်း။ ဥ​ပ​မာ - သ​ဘာ​ဝ​တ​ရား​ကြီး​သည် အ​ပြစ်​သ​င့်​ပြီး​နောက်​တွင်​လည်း ဘု​ရား​၏​မေတ္တာ​ကို မည်​သို့​ပြ​သ​နည်း။**

*ဇန်​န​ဝါ​ရီလ ၈ ရက်*

**ဗုဒ္ဓဟူးနေ့**

**ညှာ​တာ​မှု ဆုံး​ရှုံးရပြီ**

ဘု​ရား​မေတ္တာ​တော်​သည် ထာ​ဝ​ရ​တည်​ပြီး မ​ထိုက်​မ​တန်​ဘဲ​ရ​ရှိ​သ​ည့် မေတ္တာ​ဖြစ်၏​။ သို့​သော် လူ​သား​သည် ငြင်း​နိုင်၏​။ ကျွန်ုပ်​တို့​တွင် လက်​ခံ​ခွင့်၊ ငြင်း​ခွင့်​ရှိ၏​။ သို့​သော် ဘု​ရား​သည် ၎င်း​၏​ဂုဏ်​တော်​ဖြင့် ကျွန်ုပ်​တို့​ကို ဦး​စွာ​ချစ်​နှင့်​ခဲ့​၏ (ယေ ၃၁:၃)။ ဘု​ရား​အား ကျွန်ုပ်​တို့​ချစ်​ကြ​သည်​မှာ ကျွန်ုပ်​တို့က မ​တောင်း​ဆို​မီ​က​ပင် ပေး​နှင့်​ပြီး​သော​အ​ရာ​ကို တုံ့​ပြန်​ခြင်း​ဖြစ်၏။

**၁ ယော ၄:၇-၂၀ ကို ဖတ်​ရှု​ပါ။ အ​ငယ် ၇ နှင့် ၁၉ ကို အာ​ရုံ​ပေး​ပါ။ ယင်း​ကျမ်း​ပိုဒ်တွင် ဘု​ရား​မေတ္တာ​တော်က ဦး​စား​ပေး​သ​ည့် တ​ရား​သည် ဘာ​ဖြစ်​ကြောင်း ပြ​ထား​သ​နည်း။**

ဘု​ရား​၏​မေတ္တာ​သည် အ​စဉ်​ခြေ​လှမ်း​အ​စ​ပြု၏​။ ဘု​ရားက ကျွန်ုပ်​တို့​ကို ဦး​စွာ​မ​ချစ်​ခဲ့​လျှင် ကျွန်ုပ်​တို့​သည် ၎င်း​ကို​ချစ်​နိုင်​ကြ​မည် မ​ဟုတ်​ပါ။ ဘု​ရားက ကျွန်ုပ်​တို့​ကို ချစ်​တတ်၊ အ​ချစ်​လက်​ခံ​တတ်​ရန် ဖန်​ဆင်း​ခဲ့ပြီး ၎င်း​ကိုယ်​တိုင်​သည် မေတ္တာ​ခပ်​သိမ်း​၏​ အ​ရင်း​အ​မြစ်​ဖြစ်၏​။ သို့​သော် ကျွန်ုပ်​တို့​ဘက်​တွင် လက်​ခံ၊ မ​လက်​ခံ ရွေး​ခွင့်​ရှိ​ပြီး ကျွန်ုပ်​တို့​၏​ဘ​ဝ​တွင် ထင်​ဟပ်​မည်​ဖြစ်၏​။ ​ဤ​တ​ရား​ကို ခွင့်​မ​လွှတ်​တတ်​သ​ည့်​ကျွန် ပုံ​ပ​မာ​တွင် တွေ့ရ​၏ (မ ၁၈:၂၃:၂၅)။

​ဤ​ပုံ​ပ​မာ​တွင် ကျွန်​သည် သ​ခ​င့်​အ​ပေါ် အ​ကြွေး​မ​ဆပ်​နိုင်​သည်​မှာ အ​ထင်း​သား​ဖြစ်၏​။ မ​ဿဲ ၁၈ အ​ရ၊ ၎င်း​သည် သ​ခ​င့်​အ​ပေါ် ငွေ​အ​ခွက် တစ်​သိန်း အ​ကြွေး​တင်၏​။ ငွေ​အ​ခွက် ၁၀ သည် ဒေနာရိ​အ​ပြား ၆,၀၀၀ နှင့် ညီ​မျှ၏​။ ဒေ​န​ရိ ၁ ပြား​သည် သာ​မန်လုပ်​သား​၏​ တစ်​နေ့​လုပ်အား​ခ​ဖြစ်​၏ (မ ၂၀:၂ နှင့်​ယှဉ်​ပါ)။ ထို့​ကြော​င့် ငွေ​အ​ခွက် ၁၀ ခု ရ​ရှိ​ရန် ရက်​ပေါင်း ၆,၀၀၀ အ​လုပ်​လုပ်​ရန် လို၏​။ နား​ရက်​နုတ်​ပြီး​တွက်​လျှင် လုပ်​သား​တစ်ဦး​သည် တစ်​နှစ်​တွင် ရက် ၃၀၀ အ​လုပ်​ဆင်း​လျှင် ဒေ​နာ​ရိ ၃၀၀ ရ​မည်။ သို့​ဆို​လျှင် ငွေ​အ​ခွက် ၁၀ ခု ပြန်​ဆပ်​ရန် နှစ် ၂၀ လို​၏ (၆,၀၀၀ / ၃၀၀ = ၂၀)။ ငွေ​အ​ခွက် တစ်​သိန်း ရ​ရှိ​ရန် နှစ် ၂၀၀,၀၀၀ အ​လုပ်​ဆင်း​ရ​ပါ​မည်။ အ​တို့​ချုံ့​ရ​သော် ထို​ကျွန်​သည် ဘယ်​အ​ခါ​မျှ​မ​ဆပ်​နိုင်​တော့ ဖြစ်၏​။ သို့​သော် သ​ခင်က သ​နား​စိတ်​ရှိ​ကာ လျှော်​ပေး​ခဲ့၏။

မည်သို့​ဆို​စေ ထို​ကျွန်​သည် ၎င်း​အ​ပေါ် ဒေ​နာ​ရိ ၁၀၀ အ​ကြွေး​တင်​သူ​ကို ခွင့်​မ​လွှတ်​သ​ည့်​အ​ခါ သ​ခင်​သည် အ​မျက်​ထွက်​ကာ ထောင်​သွင်း​ပစ်၏​။ ထို​ကျွန်​သည် သ​ခင်​၏​မေတ္တာ​နှင့် ခွင့်​လွတ်​ခြင်း​ကို ဆုံး​ရှုံး​ခဲ့၏​။ ဘု​ရား​၏​မေတ္တာ​တော်​သည် ဘယ်​အ​ခါ​မျှ မကုန်​ခမ်း​ငြား တစ်ဦးဦး​သည် ငြင်း​ပယ်​ကာ ဆုံး​ရှုံး​နိုင်၏။

**သ​င့်အား ခွင့်​လွှတ်​ပေး​ခဲ့​သ​ည့် ဖြစ်​စဉ်​များ​ကို ပြန်​၍​အ​မှတ်ရပါ။ ယေ​ရှုက သ​င့်​ကို​ခွင့်​လွှတ်​ရန် မည်​မျှ​ကုန်​ကျခဲ့​သ​နည်း။ ယင်း​ဖြစ်​စဉ်က အ​ခြား​သူ​များ​ကို မည်​သို့​ခွင့်​လွှတ်​ဖြစ်​စေ​သ​နည်း။**

*ဇန်​န​ဝါ​ရီလ ၉ ရက်*

**ကြာသပတေးနေ့**

**သင်​သည် အ​ခ​မဲ့​ရ​ခဲ့၏၊ အ​ခ​မဲ့ပေးလော့**

ကျွန်​သည် သ​ခ​င့်​အ​ကြွေး​ကို မ​ဆပ်​နိုင်​သ​ကဲ့​သို့ ကျွန်ုပ်​တို့​လည်း ဘု​ရားအ​ပေါ် ဘယ်​အ​ခါ​မျှ မ​ဆပ်​နိုင်​ပါ။ ဘု​ရား​၏​မေတ္တာ​တော်​ကို ကျွန်ုပ်​တို့ ဘယ်​တော့​မျှ မ​ရှာ​ဖွေ​နိုင် (သို့) မ​ထိုက်​တန်​နိုင်​ပါ။ “ငါ​တို့​သည် အ​ပြစ်​ရှိ​စဉ်​ပင် ခ​ရစ်​တော်​သည် ငါ​တို့​အ​တွက်​ကြော​င့် အ​သေ​ခံ​တော်​မူ၏” (ရော ၅:၈)။ အ​လွန်​ဆန်း​သ​ည့် မေတ္တာ​တည်း။ ၁ ယော ၃:၁ တွင် ​ဤ​သို့​လာ​၏ - “ဘု​ရား​သ​ခင်​၏​သား​တော်​ဟု ခေါ်​ဝေါ်​ခြင်း​အ​ခွင့်​ကို ငါ​တို့​ရ​မည်​အ​ကြောင်း၊ ဘု​ရား​သ​ခင်​သည် ငါ​တို့​ကို အ​ဘယ်​မျှ​လောက် ချစ်​တော်​မူ​သည်​ကို ကြည့်​ရှု​ဆင်​ကြ​လော့။”

ကျွန်ုပ်​တို့​ဘက်​မှ လုပ်​နိုင်၊ လုပ်​သ​င့်​သည်​ကား တတ်အားသ​၍​ ဘု​ရား​၏​မေတ္တာ​တော်​ကို အ​ခြား​သူ​များထံ ထင်​ဟပ်​ရန်​ဖြစ်၏​။ ကျွန်ုပ်​တို့​သည် ​ဤ​အံ့​မ​ခန်း​မေတ္တာ​တော်​ကို ရ​ရှိ​သည်​မှန်လျှင် အ​ခြား​သူ​များထံ မည်​မျှ သာ​၍​ဝေ​ငှ​သ​င့်​သ​နည်း။ ကျွန်​ခေါင်း​သည် အ​ခြား​ကျွန်​ကို ခွင့်​မ​လွှတ်​သော​ကြော​င့် သ​ခင်​၏​ခွင့်​လွှတ်​ခြင်း​ကို ဆုံး​ရှုံး​သွား​ရ​သည်​ကို သ​တိ​ချပ်​ပါ။ ဘု​ရား​သ​ခင်အား ကျွန်ုပ်​တို့ အ​ကယ်​ပင်​ချစ်​ကြလျှင် ကျွန်ုပ်​တို့​သည် ဘု​ရား​၏​မေတ္တာ​ကို အ​ခြား​သူ​များထံ မ​ပြ​ဘဲ​နေ​ကြ​မည် မ​ဟုတ်​ပါ။

**ယော ၁၅:၁၂၊ ၁ ယော ၃:၁၆၊ ၁ ယော ၄:၇-၁၂ တို့​ကို ဖတ်​ရှု​ပါ။ ထို​ကျမ်း​ပိုဒ်​များက ဘု​ရား​နှင့်​ကျွန်ုပ်​တို့​ကြား၊ ကျွန်ုပ်​တို့​နှင့် အ​ခြား​သူ​များ​ကြား​ရှိ မေတ္တာ​အ​ရင်းခံ​ဆက်​ဆံ​မှု​ကို မည်​သို့​သွန်​သင်​သ​နည်း။**

ယော ၁၅:၁၂ နောက်​တွင် ယေ​ရှုက တ​ပ​ည့်​တော်​များထံ “သင်​တို့​သည် ငါ့​ပ​ညတ်​သ​မျှ​တို့​ကို ကျင့်​ဆောင်​လျှင် ငါ​၏​အ​ဆွေ​ဖြစ်၏” ဟု​မိ​န့်​၏ (ယော ၁၅:၁၄)။ ယေ​ရှုက ၎င်း​တို့​ကို ဘာ​ပ​ညတ်​သ​နည်း။ ပ​ညတ်​မှု​များ​မှ တစ်​ခု​ကား ယေ​ရှုက ၎င်း​တို့​ကို (ကျွန်ုပ်​တို့​ကို) ချစ်​သ​ကဲ့​သို့ အ​ခြား​သူ​များ​ကို​ချစ်​ရန် ပ​ညတ်၏။ အခြား​ကျမ်း​ချက်​များ​တွင်လည်း ဘု​ရား​ကို​ချစ်၊ လူ​ကို​ချစ်​ရန် ပ​ညတ်​ထား၏။

အ​တို​ချုံ့​ရ​သော် ကျွန်ုပ်​တို့​သည် အ​ကြွေး​မ​ဆပ်​နိုင်​ဘဲ​လျက် ခွင့်​လွှတ်ခံရသည်၊ လက်​ဝါး​ကပ်​တိုင်​တွင် လျှော်​ပေး​ခဲ့​သည်​ဟု မှတ်​ပါ​လေ။ ထို့​ကြော​င့် ကျွန်ုပ်​တို့​သည် ဘု​ရား​ကို​ချီး​မွမ်း​ကာ အ​ခြား​သူ​များ​ကို မေတ္တာ​ထား​ရ​ပါ​မည်။ လု ၇:၄၇ တွင် “များ​စွာ​သော အ​ပြစ်​တို့​နှင့်​လွတ်​သည်​ဖြစ်၍ အ​လွန်​ချစ်​တတ်၏။ အ​နည်း​ငယ်​သော အ​ပြစ်​လွှတ်​သော​သူ​သည် အ​နည်း​ငယ်​မျှ​သာ ချစ်​တတ်​သည်” ဟု​လာ၏​။ ကျွန်ုပ်​တို့​အ​ထဲ​တွင် မည်​မျှခွင့်​လွတ်​ခြင်းခံ​ရ​သည်​ဟု မ​သိ​သ​ည့်​ပုဂ္ဂိုလ် မည်​သူ​များ​ရှိ​သ​နည်း။

ဘု​ရား​သည် ချစ်​ရ​မ​ည့်​အ​ရေး​တွင် အ​ခြား​ပုဂ္ဂိုလ်​များ​ကို​ပါ ချစ်​ရ​မည်​အ​ကြောင်း ပါ​ရှိ​လျှင် ကျွန်ုပ်​တို့​သည် နှုတ်​ဖြင့်၊ အ​လုပ်​ဖြင့် အ​ခြား​သူ​များထံ ဘု​ရား​မေတ္တာ​တော်​ကို မ​နှေးအမြန် ဝေ​ငှ​ရ​ပါ​မည်။ လူ​များ​၏​နေ့​တ​ဓူဝ ရှင်​သန်​မှု​တွင် ကူ​ညီ​ရ​ပါ​မည်။ ကောင်း​ကင်​သစ်၊ မြေ​ကြီး​သစ်​တွင် ထာ​ဝ​ရအ​သက်​ရှင်​ကာ စံ​စား​နိုင်​ကြောင်း၊ ထို​တ​ရား​သည် အ​ပြစ်​ကြော​င့် မ​မြင်​ရ​သ​ည့်​တ​ရား​အ​ဖြစ်​သို့ ရောက်​ကြောင်း​ဖြင့် ဘု​ရား​၏​မေတ္တာ​တော်​အ​ကြောင်း​လည်း သင်​ပေး​ရ​ပါ​မည်။

**အ​ခြား​ပုဂ္ဂိုလ်​များ​ကို ချစ်​ခြင်း​ဖြင့် ဘု​ရား​ကို​ချစ်​ရန် သင် မည်​သို့​စ​တင်​နိုင်​သ​နည်း။ ဘု​ရား​၏​မေတ္တာ​တော်​နှင့် နောက်​ဆုံး​တွင် ထာ​ဝ​ရအ​သက်​ပေး​မ​ည့် က​တိ​တော်​သည် ဘာ​ဖြစ်​ကြောင်း အ​ခြား​ပုဂ္ဂိုလ်​များ​အား​ချပြ​ရန် သင်​သည် ယ​နေ့​နှင့် လာ​မ​ည့်​နေ့​များ​တွင် ဘာ​ပြု​လုပ်​နိုင်​စွမ်း​သ​နည်း။**

*ဇန်​န​ဝါ​ရီလ ၁၀ ရက်*

**သောကြာနေ့**

**ဆက်​လက်​လေ့​လာ​ရန်။** Ellen G. White, “The Privilege of Prayer,” pp. 93-104 in *Steps to Christ*.

“သင်​၏​ဆ​န္ဒ၊ သုခ၊ ဒုက္ခ၊ ဂ​ရု​ထား​သည်​များ၊ စိုး​ထိတ်​မှု​များ​တို့​ကို ဘု​ရား​ရှေ့​တွင် ချ​လော့။ သင်​သည် ဘု​ရား​ကို ဝင်​သိ​စေ​နိုင်​စွမ်း မ​ရှိ​ပါ။ သင်​သည် ဘု​ရား​မ​ပင်​ပန်း​နိုင်​စေ​ပါ။ သင်​၏​ဆံ​ပင်​ကို ရေ​တွက်​ထား​သ​ည့်​ဘု​ရား​သည် ၎င်း​၏​သား​သ​မီး​များ​၏​ ဆ​န္ဒ​တို့​ကို မျက်​ကွယ်​မ​ပြု​ပါ။ ‘ထာ​ဝ​ရ​ဘု​ရား​သည် အ​လွန်​သ​နား​စုံ​မက်​တော်​မူ၏’ ယာ​ကုပ် ၅:၁၁။ ကျွန်ုပ်​တို့​၏​ဒုက္ခ​များ​ကို ဝန်​ခံ​ခြင်း​ကြော​င့် ၎င်း​သည် စိတ်​ထိ​ခိုက်ရ၏​။ သ​င့်အား စိတ်​ထွေ​စေ​သ​ည့် အ​ရာ​ခပ်​သိမ်း​ကို ၎င်းထံ​ချပြ​ပါ။ ၎င်းက လက်​မ​ခံ​နိုင်​လောက်​သည်​အ​ထိ ကြီး​လေး​သ​ည့်​ဝန် မ​ရှိ​ပါ။ ၎င်း​သည် စ​ကြ​ဝ​ဠာ​ကို ပြု​ပြင်​စီ​ရင်​သည့် ဘု​ရား​ဖြစ်၏​။ ၎င်းက မ​မြင်​ရ​လောက်​သည်အ​ထိ ငယ်​သော​အ​မှု မ​ရှိ​ပါ။ ကျွန်ုပ်​တို့​ကို မ​မြင်​ရ​လောက်​သည်​အ​ထိ အ​မှောင်​ကျ​သ​ည့် ဘ​ဝ​စာ​မျက်​နှာ မ​ရှိ​ပါ။ ၎င်းက မ​ဖြေ​နိုင်​သည်​အ​ထိ နက်​နဲ​ခဲ​ယဉ်း​သ​ည့် ပြ​သ​နာ မ​ရှိ​ပါ။ မည်​သ​ည့်​ဘေး​က​မှ အ​ငယ်​ဆုံး​သော ၎င်း​၏​သား​သ​မီး​အ​ပေါ် မ​ကျ​နိုင်​ပါ။ မည်​သ​ည့်​စိုး​ရိမ်​မှု​က​မှ သ​မာ​ဓိ​ကို မ​ထိ​ပါး​နိုင်​ပါ။ ပျော်​ရွှင်​မှု​သည် မ​ပျက်​သုဉ်း​ပါ။ လေး​နက်​စွာ​တောင်း​သ​ည့် ဆု​တောင်း​ကို ကောင်း​ကင်​ဘုံ​ရှိ ခ​မည်း​တော်​သည် လျစ်​လှူ​မ​ရှု​ပါ။ ‘စိတ်​ကြေ​မွ​သော​သူ​တို့​ကို နှစ်​သိ​မ့်​စေ၍​၊ သူ​တို့​၏​အ​နာ​ကို ကု​တော်​မူ၏’ (ဆာ ၁၄၇:၃)။ ဘု​ရား​နှင့် လူတစ်ဦး​ချင်း​စီ​၏​ ဆက်​ဆံ​မှု​သည် အ​လွန်​ထူး​ခြား​ပြီး၊ ၄င်း​၏​စော​င့်​ရှောက်​မှု​ကို​အ​ခြား​တစ်ဦးဦး အားမ ပေး၊ သူ​၏​ချစ်​သား​တော်​ကို​အ​ခြား​သူအား​မ​ဝေ​ခဲ့​ဟု ထင်​ရ​လောက်အောင် စုံ​လင်​လှ၏။” — Ellen G. White, *Steps to Christ*, p. 100။

**ဆွေး​နွေး​ရ​မ​ည့်​မေး​ခွန်း​များ**

**၁။ အ​ထက်​ပါ​ဝါ​ကျ​ကို အာ​ရုံ​ထား​ပါ။ “ဘု​ရား​နှင့် လူ​တစ်ဦး​ချင်း​စီ​၏​ ဆက်​ဆံ​မှု​သည် အ​လွန်​ထူး​ခြား​ပြီး၊ ၄င်း​၏​စော​င့်​ရှောက်​မှု​ကို​အ​ခြား​တစ်ဦးဦး အားမ ပေး၊ သူ​၏​ချစ်​သား​တော်​ကို​အ​ခြား​သူအား​မ​ဝေ​ခဲ့​ဟု ထင်​ရ​လောက်အောင် စုံ​လင်​လှ၏။” ယင်းက သ​င့်​ကို မည်​သို့​နှစ်​သိ​မ့်​သ​နည်း။ ဘု​ရား​သည် သ​င့်​ကို​ဂ​ရု​ပြု​ကြောင်း သိ​ရ​ခြင်း​ကြော​င့် သင်​သည် မည်​သို့ ပြု​ကျင့်​သ​င့်​သ​နည်း။ ​ဤ​က​တိ​တော်​သည် အ​သက်​ဝင်​ရန် သင် မည်​သို့​နေ​ထိုင်​နိုင်​သ​နည်း။ ​ဤ​အ​ကြောင်း​ကို သင် နေ့​စဉ်​ယုံ​နိုင်​သ​လော စဉ်း​စား​ပါ။**

**၂။ ယ​ခု​တစ်​ပတ်​သင်​ခန်း​စာ​အ​ရ ဆာ​လံ ၁၀၃:၁၇၊ ၁၈ ကို သင် မည်​သို့​နား​လည်​သ​နည်း။ ၎င်း​၏​မေတ္တာ​ကို လက်​ခံ​ခြင်း​အ​ပေါ်​မှီ​သ​ည့် ၎င်း​နှင့်​မိတ်​သ​ဟာ​ယ​ရှိ​ခြင်း​ကြော​င့် ရ​ရှိ​သ​ည့်​အ​ကျိုး၊ ဘုရား၏​မေတ္တာ​သည် ထာ​ဝ​ရ​ခံ​ကြောင်း မည်​သို့​ချပြ​သ​နည်း။**

**၃။ ​ဤ​တ​ရား​ကို​သိ​ခြင်းက ဘု​ရား​နှင့်​မိတ်​သ​ဟာ​ယ​ပြု​ခြင်း​တွင် မည်​သို့​ထူး​ခြား​စေ​သ​နည်း။ ယင်းက အ​ခြား​သူ​များ​၏​ ဒုက္ခ​များ​အ​ပေါ် မည်​သို့ အ​မြင်​ပြောင်း​စေ​သ​နည်း။**

**သ​မ္မာ​ကျမ်း​စာ​၏​ဘု​ရား**

**ဘဝတစ်ကွေ့ပုံပြင်**

Andrew McChesney ရေး​သား​သည်

လူ​ကို မြေ​မှု​န့် (သို့) ပြောင်း​ဖူး​မှ ဖန်​ဆင်း​သ​လော​ကို Melvin သည် မ​ရေ​ရာ​ခဲ့​ပါ။ Melvin သည် ကျမ်း​စာ​တွင် “ထာ​ဝ​ရအ​ရှင်​ဘု​ရား​သ​ခင်​သည် မြေ​မှုန့်​ဖြင့် လူ​ကို​ဖန်​ဆင်း၍​၊ သူ​၏​နှာ​ခေါင်း​ထဲ​သို့ ဇီ​ဝအ​သက်​ကို​မှုတ်​တော်​မူ​လျှင်၊ လူ​သည် အ​သက်​ရှင်​သော သ​တ္တ​ဝါ​ဖြစ်​လေ​၏​” (က ၂:၇) ဟု ဖတ်ရ၏။ သို့​သော် Costa Rica တွင် လူဦး​ရေ ၁၇,၀၀၀ ရှိ​သ​ည့် Cabécar မျိုး​နွယ်​စုက ၎င်း​ကို ဘု​ရား​သည် (Sibú) လူ​ကို‌ ပြောင်း​ဖူး​မှ​ဖန်​ဆင်း​သည်​ဟု သင်​ပေး​ထား၏။

Melvin အ​ရွယ်​ရ​လာ​သ​ည့်​အ​ခါ လူ​မျိုး​စုက သင်​ပေး​သ​ည့် ဘု​ရား​နှင့် သ​မ္မာ​ကျမ်း​စာ​၏​ဘု​ရား​ကို အ​တူ​တူ​ဖြစ်​သည်​ကို တွေး၏​။ သို့​နှင့် SDA နှင့် ကျမ်း​စာ​လေ့​လာ​ဖြစ်​သ​ည့်​အ​ခါ ကျမ်း​စာ​တွင်​လာ​သ​ည့် ဘု​ရား​၏​ဂုဏ်​ပုဒ်​များ​သည် လူ​မျိုး​စု​၏​ဘု​ရား​နှင့် ကွာ​ခြား​ကြောင်း​ကို သိ​လာ၏။ ၎င်း​လည်း ကျမ်း​စာ​တွင်​လာ​သ​ည့် ဘု​ရား​ကို လက်​ခံ​ရန်​ဆုံး​ဖြတ်​ပြီး အ​မိ​အ​ဘ၊ မွေး​ချင်း​အ​ခြား ၂ ဦး​တို့​နှင့်​အ​တူ နှစ်​ခြင်းခံ​ကြ၏​။ နောက် ၁ နှစ်​တွင် ၎င်း​၏​မိ​ခင်​သည် အ​သက် ၄၀ ဖြင့် လေ​ဖြတ်​ဆုံး​ပါး​သွား၏။

အ​သက် ၂၂ ရှိ Melvin က သေ​ခြင်း​သည် ဘာ​မှ​မ​သိ​သ​ည့် အိပ်​ပျော်​ခြင်း​ဟု ယုံ၏​။ သို့​သော် Cabécar ရိုး​ရာက ၎င်း​၏​မိ​ခင်​သည် အ​သက်​ရှိ​သေး​ပြီး ၄ ရက်​အ​တွင်း ဘာ​မှ​မ​လုပ်​ပေး​လျှင် အ​ခြား​က​မ္ဘာ​သို့​မ​ရောက်​ဘဲ အ​မှောင်​ထု​တွင် ထာ​ဝ​ရ​ပျောက်​ဆုံး​မည်​ဟု ဆို၏​။ ရိုး​ရာ​အ​ရ ဈာ​ပ​န​တွင် လာ​ကြ​သူ​များ​ကို ဝက် ၂ ကောင်၊ ကြက် ၃ ကောင်​ဖြင့် ဧ​ည့်​ခံရ၏​။ ထို​သို့မဧ​ည့်​ခံ​သ​ည့် အိမ်​ရှင်​သည် ကပ်​ကုပ်​သူ​ဟု အ​မှတ်​ခံရ၏​။ Cabécar ရိုး​ရာက တစ်​ကိုယ်​ကောင်း​သ​မား​များ​ကို အ​ပြစ်​မြင်​ကြ၏​။ ဘိုး​ဘွား​များ​နှင့် အ​မျိုး​များက ရိုး​ရာ​အ​တိုင်း ပြု​လုပ်​ရန် နား​ချကြငြား Melvin တို့​မိ​သား​စုက ကျမ်း​စာ​အ​တိုင်း လိုက်​နာ​ရန် ဆုံး​ဖြတ်​ကြ၏​။ SDA pastor လည်း ၎င်း​တို့​၏​မိ​ခင်​ကို Cabécar နယ်​အ​ပြင်​တွင် မြှုပ်​နှံ​နိုင်​ရန် ကူ​ညီ​ပေး​ခဲ့၏။

သို့​နှင့် Melvin လည်း pastor လုပ်​ရန် ပိုင်း​ဖြတ်၏​။ ၎င်း​နှစ်​ခြင်းခံ​ယူ​ချိန်​မှ​စ​ကာ ဘု​ရားက ၎င်း​ကို​ခေါ်​သည်​ဟု ခံ​စား​ဖြစ်၏​။ သို့​သော် ၎င်း​က​ငြင်း​ဆန်​ခဲ့၏​။ ၎င်း​၏​မိ​ခင် ဆုံး​ပါး​ပြီး​နောက်​တွင်​ကား ကျမ်း​စာ​တွင်​လာ​သ​ည့် ဘု​ရား​အ​ကြောင်း ဝေ​ငှ​ရန် စိတ်​ပိုင်း​ဖြတ်၏​။ ၎င်း​လည်း ၎င်း​၏​မျိုး​နွယ်​စု​ကို ပြောင်း​ဖူး​မှ လူ​ကို​ဖန်​ဆင်း​သ​ည့်​ဘု​ရား​မှ မြေ​မှု​န့်​မှ လူ​ကို​ဖန်​ဆင်း​သ​ည့် ဘု​ရားထံ လမ်း​ပြ​လို၏​။ ကျမ်း​စာ​လာ​ဘု​ရား​သ​ခင်​သည် အား​လုံး​ကို​ကယ်​ရန် ၎င်း​၏​အ​သက်​ကို​ပေး​ခဲ့​ခြင်း​ကြော​င့် ထာ​ဝ​ရအ​သက်​ရ​ရှိ​ရန် တိ​ရ​စ္ဆာန်​များ​ကို ပူ​ဇော်​ရန်​မ​လို​တော့​ကြောင်း ၎င်း​၏​လူ​မျိုး​စု​ကို သိ​စေ​လို၏။

 ယ​နေ့​တွင် Melvin သည် ၂၄ နှစ်​ရှိ​ကာ Costa Rica နိုင်​ငံ​ရှိ Central America Adventist University တွင် စာ​သင်​ကြား​လျက်​ရှိ၏​။ Melvin သည် ပ​ထ​မ​ဆုံး​သော Cabécar Advantist Church ​၏ pastor ဖြစ်​လာ​ပါ​မည်။ လတ်​တ​လော​တွင် Cabécar လူ​မျိုး ၃၀ ဦး​သာ SDA ဖြစ်​ကြ​သေး၏။

Melvin က “ကျွန်​တော် ဘု​ရား​ကို​ယုံ​ပါ​တယ်။ ဒါ​ပေ​မ​ယ့် ကျမ်း​စာ​လာ ​ဘုရား​ကို​ပါ။ ရိုး​ရာ​ဘု​ရား​ကို မ​ယုံ​ပါ” ဟု​ဆို၏။

Cabécar လူ​မျိုး​စု​နှင့် က​မ္ဘာ​တစ်​ဝှမ်း တိုင်း​ရင်း​မျိုး​နွယ်​များထံ ကျမ်း​စာ​လာ​ဘု​ရား​အ​ကြောင်း ပြော​ကြား​နိုင်​ရန် ဆု​တောင်း​ပေး​ကြ​ပါ။ သာ​သ​နာမ‌ရောက်​သေး​သ​ည့် လူ​စု​များထံ သာ​သ​နာ​ဖြန့်​ဖြစ်​ဝေ​သ​ည့် အ​လှူ​ငွေ​များ​အ​တွက် ကျေး​ဇူး​တင်​ပါ​သည်။

**အ​ပိုင်း ၁။ ခြုံ​ငုံ​သုံး​သပ်​ချက်**

**ဆရာတို့၏မှတ်ချက်များ**

**အ​ဓိ​က​ကျမ်း​ချက်။** ယော ၁၄:၂၃

**လေ့​လာ​မှုဦး​တည်​ချက်​များ။** တ​ရား ၇:၉၊ ဆာ ၁၄၅:၉၊ ယေဇ ၃၃:၁၁၊ မ ၁၈:၂၃-၃၅၊ ၂ ပေ ၃:၉၊ ယုဒ ၂၁။

**နိ​ဒါန်း။ ။** ဘု​ရား​၏​မေတ္တာ​သည် မိတ်​ဖက်​ဆန်၏​။ ဘု​ရား​သ​ခင်​နှင့် ဆက်​ဆံ​ရေး​တွင် လူ့​ဘက်​မှ ၎င်း​၏​မေတ္တာ အ​စီ​အ​မံ​ကို တုံ့​ပြန်​ခြင်း​မ​ရှိ​ဘဲ​နှင့် အ​လုံး​အ​ထည် မ​ရှိ​နိုင်​ပါ။

**သင်​ခန်း​စာ​၏​ဆို​လို​ရင်း။ ။** ယ​ခု​အ​ပတ်​သင်​ခန်း​စာ​သည် အ​ကြောင်း ၃ ချက်​ကို အာ​ရုံ​ထား​ပါ​သည်။

၁။ ဘု​ရား​၏​မေတ္တာ​တော်​သည် အ​ခြေ​အ​နေ​ကို မ​မှီ​ပါ။ ဘု​ရား​သည် လူ​တိုင်း​ကို​ချစ်​ကာ အ​ဆွေ​တော်​ဖြစ်​လို၏​။ ၎င်း​၏​မေတ္တာ​ကို ပြခြင်း​တွင် လူ​တို့​၏​အ​က​န့်​အ​ပေါ် မ​မှီ​ခို​ပါ။ ဘု​ရား​သည် လူ​တိုင်း​၏​တန်​ဖိုး​ကို သိ​ရှိ​ကာ ၎င်း​ပေး​ကမ်း​သ​ည့် ကောင်း​ချီး​များ​ကို ရ​ထိုက်​သည်​ဟု မြင်၏။

၂။ ဘု​ရား​၏​မေတ္တာ​သည် အ​ခြေ​အ​နေ​ကို​မှီ​ခို​သ​ည့် မိတ်​သ​ဟာ​ယ​မျိုး​သို့ ခြေ​လှမ်း​စ​စေ၏​။ ဘု​ရား​၏​မေတ္တာ​သည် လူ​သား​အား​လုံး​အ​တွက် တူ​ညီ​ငြား သာ​၍​ရင်း​နှီး​လို​သ​ည့် မိတ်​ဘက်​ကို လို​လား၏​။ ယင်း​ကား ၎င်း​က​ပေး​ကမ်း​သ​ည့် မေတ္တာ​ကို ရ​ရှိ​သူ​များက သ​စ္စာ​ရှိ​ရှိ​ဖြင့် နာ​ခံ​မ​ည့်​အ​ဖြစ်​ကို လို​လား​ခြင်း​ဖြစ်၏။

၃။ ဘု​ရား​၏​မေတ္တာ​ကို လူ​လူ​ချင်း​တွင် ရောင်​ပြန်​ဟပ်​ရန် ရည်​ရွယ်​ထား၏​။ ဘု​ရား​သ​ခင်​သည် အ​သွား​အ​ပြန်​ရှိ​သ​ည့် မေတ္တာ​ကို​ရှာ၏​။ အ​ဆက်​အ​ဆံ​မ​ပျက်​ခြင်း​တွင် လူ​သား​တို့​၏​တုံ့​ပြန်​မှု လို၏။ လူ့​ဘက်​မှ ပ​ဋိ​ညာဉ်​ဝင်​ထား​သ​ည့်​မေတ္တာ​ကို စော​င့်​ထိန်း​ရာ​တွင် ဘု​ရား​၏​ပ​ညတ်​ကို​စော​င့်၊ လူ​လူ​ချင်း​ကို​ချစ်​ရန် စ​သည်​များ ပါ​ဝင်၏​။ ယင်း​တို့​သည် ဘု​ရား​၏​မေတ္တာက ခွန်အား​ပေး​ခြင်း​အ​ကူ​ဖြင့် လူ​သား​တို့ လုပ်‌ဆောင်​ရ​မ​ည့်​အ​က​န့်​များ ဖြစ်​ကြ၏။

**လက်​တွေ့​အ​သုံး​ချခြင်း။** **။** ဘု​ရား​သ​ခင်​သည် လူ​သား​တို့​နှင့် အ​ဆက်​အ​ဆံ​ပြု​လို၏​။ ​ဤ​တွင် လူ့​ဘက်​မှ သ​စ္စာ​ရှိ​ရန်​လို၏​။ ဘု​ရား​နှင့် (အ​ခြား​ပုဂ္ဂိုလ်​များ​နှင့်) ပ​ဋိ​ညာဉ်​ပြု​ရာ​တွင် မည်​သ​ည့်​အ​န္တ​ရာယ်​ရှိ​ကြောင်း ဆွေး​နွေး​ပါ။

**အ​ပိုင်း ၂။ အ​နက်​ဖွင့်​ကျမ်း**

**၁။ ဘု​ရား​၏​မေတ္တာ​သည် အ​န​န္တ​ဖြစ်၏။**

ဆာ ၁၄၅:၈၊ ၉ က ဘု​ရား​၏​မေတ္တာ​သည် ထူး​ခြား​ကြောင်း၊ အား​လုံး​ကို​ခြုံ​ငုံ​ကြောင်း ပြ​၏​ — “ထာ​ဝ​ရ​ဘု​ရား​သည် ကျေး​ဇူး​ပြု​တတ်​သော​သ​ဘော၊ သ​နား​စုံ​မက်​တတ်​သော​သ​ဘော​နှင့် ပြည့်​စုံ၍​၊ ခ​န္တီ​တော်​နှင့် က​ရု​ဏာ​တော်​သည် အ​လွန်​ကြွယ်​ဝ​ပါ၏​။ ထာ​ဝ​ရ​ဘု​ရား​သည် ခပ်​သိမ်း​သော​သူ​တို့​အား ကျေး​ဇူး​ပြု​ချင်​သော​သ​ဘော​ရှိ၍​၊ ဖန်​ဆင်း​တော်​မူ​သ​မျှ​တို့​ကို သ​နား​စုံ​မက်​တော်​မူ၏​။” ​ဤ​ကျမ်း​ချက်​တွင်​လာ​သ​ည့် မေတ္တာ​အ​ကြောင်း​တွင် က​ရု​ဏာ၊ စာ​နာ၊ စိတ်​ရှည်၊ သ​နား၊ ကောင်း​မြတ်​သ​ည့် ဂုဏ်​တော်​များ ဖော်​ထား၏​။ ​ဤ​ဂုဏ်​တော်​များ ဘု​ရားက မော​ရှေ​ရှေ့ ဘုန်း​တော်​ပြ​သ​ည့်​ဖြစ်​စဉ်​တွင် ပါ​ဝင်​၏​ (ထွက် ၃၄:၁၆)။ ဆာ ၁၄၅:၈ တွင်​လာ​သ​ည့် ဟေ​ဗြဲ khesed သည် ထွက် ၃၄:၆ တွင်​လည်း​လာ​ပြီး NKJV က “သ​နား (mercy)” ဟု သုံး​ထား​ပြီး “ချစ်​ခြင်း” ဟု အ​ခြား​ပြန်​ကျမ်း​များ​တွင် ပြန်​ထား​၏​ — “Loving kindness” (NASB 1995), “steadfast love (ESV, NRSV), “loyal love” (NET), “rich in love” (NIV) တို့​ဖြစ်၏​။ Khesed တွင် သ​စ္စာ​ရှိ​ခြင်း၊ ကောင်း​မြတ်​ခြင်း၊ က​ရု​ဏာ​ရှိ​ခြင်း​များ ပါ​ဝင်​၏​ (Ludwig Koehler et. al., *The Hebrew and Aramaic Lexicon of the Old Testament* [Leiden: Brill, 1994-2000], pp. 336, 337။ သ​စ္စာ​ရှိ​သ​ည့် မေတ္တာ​ဘက်​တွင်​ရှိ​၏​ (James Swanson, *Dictionery of Biblical Languages With Semantic Domain: Hebrew* [Old Testament] [Oak harbor: Logos Research Systems, Inc., 1997]).

**ဆရာတို့၏မှတ်ချက်များ**

ဘု​ရား​၏​မေတ္တာ​သည် အား​လုံး​ကို​အ​ကျုံး​ဝင်​စေ​ကြောင်း ဆာ ၁၄၅:၉ တွင်​လာ​ပြီး “ဘု​ရား​သ​ခင်​သည် ခပ်​သိမ်း​သော​သူ​တို့​အား ကျေး​ဇူး​ပြု​ချင်၏​။” အား​လုံး​အ​ပေါ် ကျေး​ဇူး​ပြု​ခြင်း​သည် ဘု​ရား​၏​မေတ္တာ​သည် အ​န​န္တ​ဖြစ်​ကြောင်း ပြ၏​။ လူ​တို့​၏​ အ​ပြု​အ​မူ​အ​ပေါ် မ​မှီ​ခို​ကြောင်း ဆို​လို၏​။ ဆာ ၁၄၅ တွင် ခြုံ​ငုံ​သ​ည့်​ဝေါ​ဟာ​ရ​ကို အ​ငယ် ၁၂ တွင် “လူ​သား​တို့​အား” ဟု သုံး​ထား​ပြီး ဘု​ရား​၏​ အံ့​ဖွယ်​လုပ်​ဆောင်​မှု​ကို ကြား​သိ​သ​င့်​ကြ​သူ​များ​ဟု ဆို​ထား၏​။ ထို့​အ​ပြင် ဆာ ၁၄၅:၁၅ က “ခပ်​သိမ်း​သော​သ​တ္တ​ဝါ​တို့​သည် ကိုယ်​တော်​ကို​မျှော်​ကြည့်​ကြ၍​၊ အ​ချိန်​တန်​မှ သူ​တို့​ကို ကျွေး​မွေး​တော်​မူ​၏​” ဆို၏​။ ဆာ ၁၄၅: ၁၆ က “လက်​တော်​ကို​ဖွင့်၍​၊ အ​သက်​ရှင်​သော​သ​တ္တ​ဝါ​အ​ပေါင်း​တို့​ကို ရောင့်​ရဲ​စေ​တော်​မူ​၏​” ဟု ထပ်​ဖြည့်​ထား၏​။ နိ​ဂုံး​တွင် အား​လုံး​ကို​ဖိတ်​ခေါ်​ကြောင်း​ဖြင့် ချုပ်​ထား​၏​ — “ခပ်​သိမ်း​သော​လူ​တို့​သည် သ​န့်​ရှင်း​သော​နာ​မ​တော်​ကို က​မ္ဘာ​အ​ဆက်​ဆက် ကောင်း​ချီး​ပေး​ကြ​စေ” (ဆာ ၁၄၅:၂၁)။ ​ဤ​ဝေါ​ဟာ​ရ​က ဘု​ရား​၏​မေတ္တာ​တော်​သည် အ​မှန်​ပင် အား​လုံး​ကို​အ​ကျုံး​ဝင်​စေ​ကြောင်း၊ အား​လုံး​အ​ပေါ် မေတ္တာ​ပြကြောင်း ဖော်​ပြ၏။

ဘု​ရား​၏​အ​န​န္တ​မေတ္တာ​သည် “ဆိုး​သော​သူ​သည် အ​သေ​ခံ​ခြင်း​အ​မှု​ကို ငါ​နှစ်​သက်​သည်​မ​ဟုတ်။ ဆိုး​သော​သူ​သည် မိ​မိ​ဆိုး​သော​လမ်း​မှလွဲ​၍​ အ​သက်​ရှင်း​ခြင်း​အ​မှု​ကို​သာ ငါ​နှစ်​သက်​၏​” (ယေဇ ၃၃:၁၁) နှင့် ကိုက်​ညီ၏​။ ယင်း​အ​ယူ​ကို ၂ ပေ ၃:၉ တွင် အ​တည်​ပြု​ထား​၏​ — ဘု​ရား​သ​ခင်​သည် “အ​ဘယ်​သူ​မျှ မ​ပျက်​စီး​ဘဲ နောင်​တ​ရ​စေ​ခြင်း​ငှာ အ​လို​တော်​ရှိ​၏​” ဟု​ဆို၏​။ ၁ တိ ၂:၄ တွင် ဘု​ရား​သ​ခင်​သည် “လူ​အ​ပေါင်း​တို့​သည် ကယ်​တင်​ခြင်း​သို့​ရောက်​၍​ သ​မ္မာ​တ​ရား​ကို သိ​စေ​ခြင်း​ငှာ အ​လို​တော်​ရှိ​၏​” ဟု​ပြ၏။

**၂။ ဘု​ရား​သ​ခင်​၏​မေတ္တာ​သည် အ​ခြေ​အ​နေ​အ​ပေါ်​မူ​တည်​သ​ည့်ဆွေ​သ​ဟာဖြစ်​နိုင်​ရန် ခြေ​လှမ်း​စ​လှမ်း၏။**

ဆာ ၁၄၅ က အား​လုံး​ကို​ချစ်​သ​ည့် ဘု​ရား​၏​မေတ္တာ​ကို ဇောင်း​ပေး​ထား​သော်​လည်း သ​စ္စာ​ရှိ​သူ (ဆာ ၁၄၅:၁၀၊ ၁၁)၊ လူ​ဆိုး (ဆာ ၁၄၅:၂၀) ကို စည်း​ခြား​ထား၏​။ ထို့​အ​ပြင် ၎င်း​ကို​ဆည်း​ကပ်​ကြ​သူ​များ​နှင့် သာ​၍​အ​ဆက်​အ​ဆံ​ရှိ​ကြောင်း​လည်း ပြ​ထား​၏​ “ထာ​ဝ​ရ​ဘု​ရား​သည် ပ​တ္ထ​နာ​ပြု​သော​သူ​အ​ပေါင်း၊ သ​စ္စာ​နှင့်​တ​ကွ ပ​တ္ထ​နာ​ပြု​သော​သူ​အ​ပေါင်း​တို့​၏​အ​နီး​အ​ပါး​၌​ ရှိ​တော်​မူ၏​။ ကြောက်​ရွံ့​သော​သူ​တို့​၏​အ​လို​ကို ပြည့်​စုံ​စေ​တော်​မူ၏​။ ထို​သူ​တို့​၏​အော်​ဟစ်​ခြင်း​ကို​ကြား​၍​ ကယ်​တင်​တော်​မူ​၏​” (ဆာ ၁၄၅:၁၈၊ ၁၉)။ ဆာလံ ၁၄၅:၂၀ အ​ရ သ​စ္စာ​ရှိ​သူ​နှင့် လူ​ဆိုး​များ​ကြား ခြား​ထား​သ​ည့်​စည်း​သည် “ထာ​ဝ​ရ​ဘု​ရား​သည် ကြည်​ညို​သူ​အ​ပေါင်း​တို့​ကို စောင့်​မ​တော်​မူ၏​။ မ​တ​ရား​သော​သူ​အ​ပေါင်း​တို့​ကို​ကား၊ ဖျက်​ဆီး​တော်​မူ​မည်” ဖြစ်၏​။ ​ဤ​စည်း​ခြား​မှုက ဘု​ရား​၏​မေတ္တာ​သည် အား​လုံး​အ​ပေါ် အ​ကျုံး​ဝင်​ကြောင်း၊ ဘာ​ကို​မျှ မ​မှီ​ခို​ငြား မေတ္တာ​အ​သွား​အ​ပြန်​ကို လို​လား​ကြောင်း​ပြ၏​။ ယင်း​သည် လူ​သားက ဘု​ရား​၏​မေတ္တာ​ကို မ​တုံ့​ပြန်​ဘဲ​နှင့် အ​ထ​မ​မြောက်​နိုင်​ပါ။ ဘု​ရား​နှင့်​ဆက်​ဆံ​ရေး​တွင်က အ​ခြေ​အ​နေ​ပေါ် မူ​တည်၏​။ လူ့​ဘက်​မှ မ​တုံ့​ပြန်​လျှင် ဘာ​မှ မ​ဖြစ်​လာ​ပါ။ တစ်​နည်း​ကား စစ်​မှန်​သ​ည့် ဆက်​ဆံ​ရေး​တွင် အ​သွား​အ​ပြန် အ​တိမ်​အ​နက်​ရှိ၏။

**ဆရာတို့၏မှတ်ချက်များ**

မေတ္တာ​အ​သွား​အ​ပြန်​သည် ဘု​ရားက ၎င်း​၏​လူ​စု​နှင့် ပ​ဋိ​ညာဉ်​ပြု​သ​ည့်​အ​ကြောင်း​ကို နား​လည်​ဖြစ်​စေ၏​။ ပ​ထ​မအ​ချက်​ကား ​ဤ​ပ​ဋိ​ညာဉ်​သည် ဘု​ရား​၏​အ​န​န္တ​မေတ္တာ​ကို အ​ခြေ​ပြု​ထား၏​။ ​ဣ​သ​ရေ​လ​များ​အ​ကြောင်း တ​ရား ၇:၆-၈ ​၌​ ​ဤ​သို့​လာ​၏​ — “အ​ကြောင်း​မူ​ကား၊ သင်​သည် သင်​၏​ ဘု​ရား​သ​ခင်​ထာ​ဝ​ရ​ဘု​ရား​အ​ဖို့ သန့်​ရှင်း​သော​အ​မျိုး​ဖြစ်၏​။ မြေ​ကြီး​ပေါ်​မှာ​ရှိ​သ​မျှ​သော လူ​မျိုး​ထက် သင်​၏​ဘု​ရား​သ​ခင် ထာ​ဝ​ရ​ဘု​ရား ပိုင်​ထိုက်​သော​အ​မျိုး​ဖြစ်​စေ​ခြင်း​ငှာ သင့်​ကို​ရွေး​ချယ်​တော်​မူ​ပြီ။ သင်​သည် အ​ခြား​သော​လူ​မျိုး​ထက်​သာ​၍​များ​သော​ကြောင့်၊ ထာ​ဝ​ရ​ဘု​ရား​သည် သင့်​ကို​ချစ်​၍​ ရွေး​ချယ်​တော်​မူ​သည် မ​ဟုတ်။ သင်​သည် အ​ခြား​သော​လူ​မျိုး​တ​ကာ​တို့​ထက် သာ​၍​နည်း၏​။ ထာ​ဝ​ရ​ဘု​ရား​သည် သင့်​ကို​ချစ်​သော​ကြောင့်​လည်း​ကောင်း၊ သင်​၏​ဘိုး​ဘေး​တို့​အား ကျိန်​ဆို​တော်​မူ​သော​အ​ကျိန်​ကို မ​ဖျက်​လို​သော​ကြောင့်​လည်း​ကောင်း၊ ကျွန်​ခံ​နေ​ရာ အဲ​ဂုတ္တု​ပြည်​ကို​အ​စိုး​ရ​သော ဖာ​ရော​ဘု​ရင်​လက်​မှ အား​ကြီး​သော​လက်​တော်​နှင့် သင့်​ကို ရွေး​နုတ်​ဆောင်​ယူ​ခဲ့​တော်​မူ​ပြီ။” ဘု​ရား​သ​ခင်​၏​မေတ္တာ​သည် ​ဣ​သ​ရေ​လ​တို့ ဘာ​ဖြစ်​ကြ​သည်၊ ဘာ​ပြု​ကျင့်​ကြ​သ​ည့်​အ​ပေါ် အ​ခြေ​မ​ပြု​ငြား ၎င်း​တို့​အ​ကြား ပ​ဋိ​ညာဉ်​ပြု​ခြင်း​တွင်​ကား ဘု​ရား​၏​မေတ္တာ​ကို တုံ့​ပြန်​သ​ည့် အ​တိမ်​အ​နက် လို​အပ်၏​။ ဘု​ရား​သည် ၎င်း​၏​ပ​ဋိ​ညာဉ်​အ​ပေါ် သ​စ္စာ​ရှိ၏​။ လူ့​ဘက်​မှ ပြည့်​စုံ​စွာ​တုံ့​ပြန်​ရန်​မှာ ဘု​ရား​ကို​ချစ်၊ ၎င်း​၏​ပ​ညတ်​များ​ကို စော​င့်​ရန်​ဖြစ်၏​။ ဘု​ရား​သ​ခင်​သည် တ​ရား ၇:၉ တွင် ပြ​ထား​သ​ည့်​အ​တိုင်း “သ​စ္စာ​စော​င့်​သော​ဘု​ရား၊ ကိုယ်​တော်​ကို​ချစ်​၍​ ပ​ညတ်​တော်​တို့​ကို စော​င့်​ရှောက်​သော​သူ​တို့​၏​ အ​စဉ်​အ​ဆက် အ​ထောင်​အ​သောင်း​တိုင်အောင် ပ​ဋိ​ညာဉ်​စ​ကား​တည်​၍​ က​ရု​ဏာ​ကို ပြ​သော​ဘု​ရား” ဖြစ်၏​။

**၃။ ဘု​ရား​၏​မေတ္တာ​တော်​သည် လူ့​ဝန်း​ကျင်​တွင် ရောင်​ပြန်​ဟပ်​ရန် ရည်​ရွယ်​ထား၏။**

ကျွန်ုပ်​တို့​၏​မေတ္တာ​ရှင် ဘု​ရား​သ​ခင်​နှင့် ဆက်​ဆံ​ရေး (ထာ​ဝ​ရ​မြဲ​သ​ည့် ဘု​ရား​၏​မေတ္တာ​ကို မ​ဆို​လို​ပါ။ ယေရ​မိ ၃၁:၃ သည် အ​ခြေ​အ​နေအ​ပေါ် မူတည်၏​။ လူ့​ဘက်​မှပျက်​ကွက်​လျှင် ပြီး​ပြတ်၏​။ ဥ​ပ​မာ​ကား - ​ဣ​သ​ရေ​လ​တို့​၏​ လမ်း​မ​လိုက်​မှု​ကြော​င့် ဘု​ရား​သ​ခင်​နှင့် အ​ဆက်​အ​ဆံ​မ​ရှိ​တော့​ကြောင်း ဟော ၉:၁၅ တွင် ပြ​ထား၏​။ ယင်း​သ​ဘော​တ​ရား​ကို ယေ ၁၆:၅၊ ရော ၁၁:၂၂ တို့​တွင်​လည်း လာ​ပြီး ဘု​ရား​သ​ခင်​နှင့် အ​ဆက်​အ​ဆံ​ရှိ​ခြင်း​သည် လူ​နှင့်​ဆိုင်​သည် ဟု​ဆို၏​။ လူ​သည် “ကျေး​ဇူး​တော်​၌​ တည်​ရ​မည်” ဖြစ်၏​။ ယုဒ ၂၁ လည်း အား​လုံး​ကို​သုံး​သပ်​ကာ ယုံ​ကြည်​သူ​များ​အား “ဘု​ရား​သ​ခင်​ကို ချစ်​ခြင်း​မေတ္တာ​၌​ ကိုယ်​ကို​ကိုယ်​စော​င့်​ရှောက်” စေ၏​။ ဘု​ရား​သ​ခင်​နှင့် အ​ဆွေ​တော်​ဖြစ်​ခြင်း​တွင် လူ့​ဘက်​မှ ဘု​ရား​၏​ပ​ညတ်​တော်​ကို စော​င့်​ရ​မ​ည့်​အ​ကြောင်း (ယော ၁၄:၂၁)၊ လူ​လူ​ချင်း ချစ်​ရ​မ​ည့်​အ​ကြောင်း​များ ပါ​၏​ (၁ ယော ၄:၇)။ ထို​အ​ရာ​များ​သည် လူ​တို့​၏​ပြု​မူ​ခြင်း​မျှ​သာ မ​ဟုတ်။ အ​မှန်​တွင်​ကား ကျွန်ုပ်​တို့​ကို က​န​ဦး​ချစ်​ခင်​သ​ည့် ဘု​ရား​၏​မေတ္တာ​တော်က လူ​များ​ကို ပြု​မူ​စေ​ခြင်းဖြစ်​၏​ (၁ ယော ၄:၁၉ ကို ၁ ယော ၄:၇ နှင့်​ယှဉ်​ပါ)။

**ဆရာတို့၏မှတ်ချက်များ**

မ ၁၈:၂၃-၃၅ တွင်​လာ​သ​ည့် အ​ပြစ်​မ​လွှတ်​သ​ည့်​ကျွန် ဥ​ပ​မာက ဘု​ရား​နှင့် အ​ဆက်​အ​ဆံ​သည် ပျက်​စီး​တတ်​ကြောင်း​ကို ပြ၏​။ ဘု​ရား​သည် ပ​ထ​မ​တွင် မေတ္တာ​ပေး၏​။ သို့​သော် အ​သွား​အ​ပြန်​မ​ရှိ​သ​ည့် ဥ​ပ​မာ​ဖြစ်၏​။ ​ဤ​ဥ​ပ​မာက သ​ခင်​သည် ၎င်း​၏​ကျွန်​၏​အ​ကြွေး​ကို လျှော်​ပေး​ခြင်း​နှင့်၊ အ​ကြွေး​အ​နည်း​ငယ်​သာ​ရှိ​သ​ည့် ကျွန်​ဖော်​ကျွန်​ဖက်​အ​ပေါ် ခွင့်​မ​လွှတ်​သ​ည့်​အ​ကြောင်း​ကို ပြ​ထား၏​။ ​ဤ​ခြား​နား​ပြမှု​တွင် ယေ​ရှုက ဘု​ရား​၏​ခွင့်​လွှတ်​မှု​သည် ဦး​စွာ​လာ​ငြား အ​ခြား​ပုဂ္ဂိုလ်​များ​အ​ပေါ် မည်​သို့​စိတ်​ထား​ရှိ​သ​ည့်​အ​ပေါ် မူ​တည်​ကြောင်း ပြ​ထား၏​။ တစ်​နည်း​ကား ဘု​ရား​၏​ အ​န​န္တ​မေတ္တာ​တော်​ကို လူ​လူ​ချင်း​တွင် ပြ​ရ​မည်​ဖြစ်၏။ ယော ၁၅:၁၂၊ ၁ ယော ၃:၁၆၊ ယော ၄:၇-၁၂ တို့​ကို​ရှု​ပါ)။ ထို့​သို့​မ​ကျင့်​လျှင် ဘု​ရား​၏​မေတ္တာ​ကို ဆုံး​ရှုံး​နိုင်​ပါ​သည်။ ​ဤ​တ​ရား​ကို ဘု​ရား​ဘက်​မှ အေး​စက်​သည်ဟု မ​ယူ​သ​င့်​ပါ။ လူ့​ဘက်​မှ ဘု​ရား​၏​မေတ္တာ​ကို မ​သိ​နိုင်​ရ​ခြင်း၏နောက်​ဆက်​တွဲသာ ဖြစ်​ပါ​သည်။ လု ၇:၄၇ တွင် ဘု​ရားက ကျွန်ုပ်​တို့​ကို ခွင့်​လွှတ်​ကြောင်း၊ ကျွန်ုပ်​တို့​ဘက်​မှ မေတ္တာ​ရောင်​ပြန်​ဟပ်​မှု​တွင် ပေါ်​သည်​ဟု​ဆို၏​။ ထို့​ကြော​င့် ကျွန်ုပ်​တို့​သည် အ​ခြား​သူ​များ​အ​ပေါ် မေတ္တာ​မ​ပြလျှင် ဘု​ရား​သ​ခင်​၏​မေတ္တာ​ကို ကျွန်ုပ်​တို့​သည် မှန်​စွာ​နား​မ​လည်၊ လုံ​လောက်​စွာ မ​မြတ်​နိုး​ကြခြင်း​ပင်​ဖြစ်၏။

**အ​ပိုင်း ၃။ လက်​တွေ့​အ​သုံး​ချခြင်း**

ဘု​ရား​သ​ခင်​သည် လူ​သား​အား​လုံး​အ​ပေါ် မေတ္တာ​အ​န​န္တ​ရှိ​တော်​မူ၏​။ ဘု​ရား​သ​ခင်​နှင့် ဆွေ​သ​ဟာ​ဖြစ်​ရန် ၎င်း​၏​မေတ္တာ​ကို လက်​ခံ၊ တုံ့​ပြန်​ရာ​တွင် လူ​လူ​ချင်း​ကို​လည်း ထို​သို့​ပင် ဆက်​ဆံ​ဖြစ်​စေ၏​။ ထို့​ကြော​င့် ဘု​ရား​သ​ခင်​သည် ၎င်း​၏​မေတ္တာ​ကို လူ​သား​များထံ ထ​ည့်‌ပေး​ရုံ​မ​က (ကောင်း​ကောင်း၊ ဆိုး​ဆိုး) စိတ်​ကြိုက်​တုံ့​ပြန်​ခွင့်​ပါ ပေး​ထား၏​။ ၎င်း​ကို​ဖြစ်​စေ၊ လူ​လူ​ချင်း​ကို​ဖြစ်​စေ ချစ်​စေ​လို၏​။ ​ဤ​တ​ရား​ကို အ​ကြောင်း​ပြု​ကာ အောက်​ပါ​မေး​ခွန်း​များ​ကို ဆွေး​နွေး​ပါ။

**၁။ ကျွန်ုပ်​တို့​သည် လူ​တစ်ဦး​၏​ အ​လွှာ၊ စ​ရိုက်၊ စွမ်း​ဆောင်​မှု​များ​ကို ဘေး​ချိတ်​ကာ ဘာ​မျှ​မ​မျှော်​ကိုး​သ​ည့် မေတ္တာ​ကို မည်​သို့​ပြ​နိုင်​မည်​နည်း။**

**၂။ အ​န​န္တ​မေတ္တာ၊ အ​ဆက်​အ​ဆံ​အ​ကြောင်း အာ​ရုံ​ထား​ပါ။ ​ဤ​အ​ချက်က ဘု​ရား​၏​မေတ္တာ၊ ကျွန်ုပ်​တို့​နှင့်​ဆက်​ဆံ​ပုံ​ကို ကျွန်ုပ်​တို့က သက်​သေ​ခံ​ရာ​တွင် မည်​သို့​ဖြင့် အ​ထောက်​အ​ပံ့​ဖြစ်​နိုင်​မည်​နည်း။**

**ဆရာတို့၏မှတ်ချက်များ**

**၃။ ကျွန်ုပ်​တို့​သည် ဘု​ရား​သ​ခင်​နှင့် သိ​ကျွမ်း​သ​ည့်​အ​ခါ လူ​လူ​ချင်း​အ​ပေါ် ကောင်း​မှု​ပြု​လို​စိတ် ရှိ​လာ၏​။ ယင်း​သည် ဥ​ပေက္ခာ​ပြု​ခြင်း​နှင့် ဆ​န့်​ကျင်၏​။ ဘု​ရား​သ​ခင်​နှင့် သိ​ကျွမ်း​ခြင်း​သည် ကျွန်ုပ်​တို့​၏​ နေ​ထိုင်​မှု​ပုံစံ​ကို မိ​သား​စု၊ လုပ်​ငန်း​ခွင်၊ ရပ်​ကွက်​တွင် မည်​သို့ ပြောင်း​စေ​သ​နည်း။**

**၄။ သင်​နှင့် အ​ဆွေ​တော်​မ​ဖြစ်​လို​သူ​အ​ပေါ် ဘာ​မှ​မ​မျှော်​လ​င့်​သ​ည့် မေတ္တာ​ကို သင် မည်​သို့ ဆက်​လက်​ပြ​နိုင်​မည်​နည်း။ ဆက်​၍​ မေတ္တာ​ပြလျှင် ထို​ပုဂ္ဂိုလ်​အ​ပေါ် သက်​ရောက်​မှု​ရှိ​နိုင်​မည်​ဟု သင်​ယူ​ဆ​သ​လော။ ရှင်း​ပြ​ပါ။**

**၅။ အ​သင်း​တော်​ရှိ ဆယ်​ကျော်​သက်​များ​ကို မေတ္တာ​ထား၊ ရို​သေ၊ ဖေး​မ​ကာ သံ​ယော​ဇဉ်​ခိုင်​မာ​ရန် ကျွန်ုပ်​တို့ ဘာ​လုပ်​ဆောင်​ရ​မည်​နည်း။ လူ​ရွယ်​များ​နှင့် ကောင်း​မွန်​သော​ဆက်​ဆံ​ရေး ရှိ​နိုင်​ရန် ကျွန်ုပ်​တို့ မည်​သို့​လမ်း​ရှာ​နိုင်​မည်​နည်း။**

**သင်ခန်းစာ ၂။ အောက်ပါမေးခွန်းများကို အလိုက်သင့်ဖြေဆိုပါ။**

**၁။**

*\*ဇန်​န​ဝါ​ရီလ ၁၁-၁၇*

**သင်ခန်းစာ - ၃**

# **ဘု​ရား​သ​ခင်​၏​စိတ်​တော်​တွေ့​ရေး**



**ဥ​ပုသ်​နေ့​မွန်း​လွဲ​ပိုင်း**

**ဖတ်​ရန်​ကျမ်း​ချက်​များ။** လု ၁၅:၁၁-၃၂၊ ဇေ ၃:၁၇၊ ဧ ၅:၂၅-၂၈၊ ဟေ​ရှာ ၄၃:၄၊ ရော ၈:၁၊ ရော ၅:၈၊ မာ ၉:၁၇-၁၉

**အ​လွတ်​ကျမ်း​ချက်။ “သင်​၏​ဘု​ရား​သ​ခင် ထာ​ဝ​ရ​ဘု​ရား​သည် သ​င့်​အ​လယ်​၌​ရှိ၍​၊ တန်​ခိုး​ကြီး​သော​ဘု​ရား​သည် သ​င့်​ကို ကယ်​တင်​တော်​မူ​လိ​မ့်​မည်။ သင်​၌​အား​ရ​ရ​၍​ ဝမ်း​မြောက်​တော်​မူ​လိ​မ့်​မည်။ ချစ်​ခြင်း​မေတ္တာ​၌​ ကျိန်း​ဝပ်​၍​ သီ​ချင်း​ဆို​ခြင်း​နှင့်​တ​ကွ သင်​၌​ ဝမ်း​မြောက်​တော်​မူ​လိ​မ့်​မည်”** (ဇေ​ဖ​နိ ၃:၁၇)။

ငါး​နှစ်​သား​က​လေး​သည် ဖ​ခင်​များ​နေ့​တွင် ကောင်း​စွာ​မ​ထုပ်​ပိုး​ထား​သ​ည့် လက်​ဆောင်​ဖြင့် ဖ​ခင်ထံလာ​နေ​သည်​ကို မှန်းကြည့်ပါ။ ၎င်း​သည် စိတ်​လှုပ်​ရှား​စွာ​ဖြင့် လက်​ဆောင်​ကို ဖ​ခင်အား ပေး၏​။ ဖ​ခင်က “သား၊ အ​ဖေက သား​ရဲ့​လက်​ဆောင်​ကို အ​ဓိ​က​မ​ထား​ပါ​ဘူး။ ကုန်​ကုန်​ပြော​ရ​ရင် အ​ဖေ​ဝမ်း​သာ​နိုင်အောင် သားက ဘာ​မှ​မ​လုပ်​ပေး​နိုင်​ပါ​ဘူး။ သား​ပေး​နိုင်​တာ​ကို အ​ဖေ​ကိုယ်​တိုင် ရ​ယူ​နိုင်​တယ်။ သား​ပေး​တာ​တွေ​လည်း အ​ဖေ ဒါ​မှ​မ​ဟုတ် အ​မေ​ပေး​ထား​တဲ့​ပ​စ္စည်း​တွေ​နဲ့ လုပ်​တဲ့​လက်​ဆောင်​ပါ။ ဒါ့​ကြော​င့် သား​လက်​ဆောင်​ကို ပြန်​သိမ်း​ထား​လိုက်။ အ​ဖေက ဒါ​ကို​မ​လို​အပ်​ဘူး၊ လို​လည်း​မ​လို​ချင်​ဘူး။ ဘာ​ပဲ​နေ​နေ အ​ဖေက သား​ကို​ချစ်​တယ်” ပြော​သည်​ဟု ဆို​ကြ​စို့။

ဤ​ဖ​ခင်​၏​တုံ့​ပြန်​ပုံကို သင် မည်​သို့​မှတ်​မည်​နည်း။ တော်​တော်​နား​လည်​မှု​မဲ့​သ​ည့် ပုဂ္ဂိုလ်ဟု သင်​မှတ်​ပေ​မည်။ ဘု​ရား​သ​ခင်​သည် ကျွန်ုပ်​တို့​ကို ​ဤ​သို့​တုံ့​ပြန်​သ​လော။ ကျွန်ုပ်​တို့​သည် ဘု​ရား​သ​ခင်အား စိတ်​တော်​တွေ့​စေ​နိုင်​သ​လော။ အ​ပြစ်​ကြော​င့် ကျွန်ုပ်​တို့​သည် အ​ပြစ်​ပြု​လုပ်​ရန် အား​သာနေကြငြား ကျွန်ုပ်​တို့​သည် ဘု​ရား​ကို စိတ်​တော်​တွေ့​စေ​နိုင်​ပါ​သည်။ တစ်​နည်း​ဆို​ရ​သော် အ​ထက်​ပါ​ဖ​ခင်​ကဲ့​သို့ စိတ်​ထား​မျိုး​မ​ရှိ​ပါ။ ကျွန်ုပ်​တို့​သည် ဘု​ရား​သ​ခင်​၏​စိတ်​တော် တွေ့​စေ​နိုင်​ပါ​သည်။ သို့​သော် ခ​ရစ်​တော်အား​ဖြင့်​သာ တွေ့​နိုင်၏။

*\* ဇန်​န​ဝါ​ရီလ ၁၈ ရက်၊ ဥ​ပုသ်​နေ့​အ​တွက်​ပြင်​ဆင်​ရန် ယ​ခု​အ​ပတ်​သင်​ခန်း​စာ​ကို လေ့​လာ​ပါ။*

*ဇန်​န​ဝါ​ရီလ ၁၂ ရက်*

**တနင်္ဂနွေနေ့**

**သင်​မှန်း​ဆ​နိုင်​သည်​ထက် သာ​၍​အ​ဖိုး​တန်၏**

ယ​ခင်​သင်​ခန်း​စာ​တွင် ကျွန်ုပ်​တွေ့​ခဲ့​သ​ည့်​အ​တိုင်း ဘု​ရား​မ​ချစ်​နိုင်​သ​ည့်​ပုဂ္ဂိုလ် ဟူ​၍​မ​ရှိ​ပါ။ ဘု​ရား​သ​ခင် လူ​သား​များ​အား ကျွန်ုပ်​တို့​မှန်း​ဆ​နိုင်​သည်​ထက် သာ​၍​တန်​ဖိုး​ထားကာ ကျွန်ုပ်​တို့​ကို​ချစ်​ပြီး အ​ပြစ်​သည် ဘာ​ကို​မွှေ​နှောက်​ခဲ့​ကြောင်း သိ​ခြင်း​ကြော​င့် ၎င်း​သည် အ​ပြစ်​ကို​မုန်း၏။

**လုကာ ၁၅:၁၁-၃၂ ကို ဖတ်​ရှု​ပါ။ ပျောက်​သော​သား ပုံ​ပ​မာ​သည် ဘု​ရား​၏​မေတ္တာ​တော်​အ​ကြောင်း ဘာ​ချပြ​သ​နည်း။ အိမ်​တွင်​ကျန်​ခဲ့​သ​ည့် သား​၏​အ​ဖြစ်​နှင့် တူ​ကြ​သူ​များ​အ​တွက် မည်​သ​ည့်​သ​တိ​ပေး​ချက် ရှိ​သ​နည်း။**

​ဤ​ပုံ​ပ​မာ​တွင် ယေ​ရှုက၊ သားသည် အ​ဖေ့ထံ စော​စီး​စွာ​အ​မွေ​တောင်း​သည်။ အ​ဖေ့​ကို​ပယ်​သည်။ မိ​သား​စု​ကို ပယ်​သည်။ ထို့​နောက် အိမ်​မှထွက်​ကာ အ​မွေအား​လုံး​ဖြုန်း၊ ဝက်​စာ​ပင် လု​စား​ရ​သ​ည့်​အ​ဖြစ်​သို့ ဆိုက်၏​။ ဖ​ခင်​၏​အိမ်​ရှိ ကျွန်များ​၏​ အ​နေ​အ​ထား​ကို အ​မှတ်​ရ​ကာ အိမ်ပြန်၍ကျွန်​ခံ​ရန် စိတ်​ပိုင်း​ဖြတ်သည်​ဟု မိ​န့်၏။

ဖြစ်​ပျက်​လာ​သ​ည့်​အ​ကြောင်း​သည် ရ​သ​လေး​နက်၏​။ အ​ချို့​ဖ​ခင်​များက ထို​သို့​သော​သား​မျိုး​ကို “မင်းက အ​မွေ​တွေ​ယူ​သွား​ပြီး​ပြီ၊ ဒီအိမ်​နဲ့လာမ​ပတ်​သက်​နဲ့​တော့။ မင်းအ​တွက် နေ​ရာ​မ​ရှိ​ဘူး” ဟု ပြော​လွတ်​ပေ​မည်။ ယင်း​သည် လည်း နည်း​လမ်း​ကျ​ပါ​သည်။ တ​ရား​ပါ​သည်။ လူ့​အ​မြင်​တွင် ယင်း​သား​သည် အိမ်​က​လက်​မ​ခံ​နိုင်​သည်​အ​ထိ မိုက်ခဲ့ပြီး​ဖြစ်၏။

သို့​သော် ပုံ​ပ​မာ​ခန်း​တွင်​ကား ဖ​ခင်​သည် (ဘု​ရားကိုယ်​တိုင်ပုံ​ဆောင်ခဲ့) ထို​ကဲ့​သို့ မ​တုံ့​ပြန်​ခဲ့​ပါ။ ထို့​အ​စား ဝေး​သေး​လျက်​နှင့် “သူ့​ကို​မြင်​လျှင် သ​နား​သော​စိတ်​ရှိ​သည်​နှင့် ပြေး​သွား​၍​ သား​၏​လည်​ပင်း​ကို ပိုက်​ဖက်​လျက်၊ နမ်း​ရှုတ်​လေ၏” (လု ၁၅:၂၀)။ ကျွန်​ခေါင်းဖြစ်လျှင်​ပင် ဤ​သို့တစ်ဦးဦး​ကို​အ​ပြေး​တွေ့​လျှင် သိက္ခာမဲ့​လျက်​နှင့် ဖ​ခင်​သည် မေတ္တာ​ကြီး​သော​ကြော​င့် သား​ကိုပြေးထွက်​ကြို၏​။ သာ​၍​အံ့​ဩ​ရ​ဖွယ်​ကား သား​အ​ဖြစ်​လက်​ခံ​ကာ ပွဲ​ပင်​ခံ​ပေး​ခဲ့၏။ ယင်း​သည် လမ်း​မ​လိုက်​သူ​များ အိမ်​ပြန်​လာ​သ​ည့်​အ​ခါ ပီ​တိ​ဖြစ်​ရ​သ​ည့် ဘု​ရား​သ​ခင်​ကို ပုံ​ဆောင်၏။ ထူး​ဆန်း​သ​ည့်​ဘု​ရား​ပါ​ပေ။

**စိတ်​ဝင်​စား​ဖွယ်​ကား အ​ခြား​သော​သား​အ​ကြောင်း ဖြစ်၏​။ တ​ရား​မျှ​တ​ခြင်း၊ နား​လည်​မှု​ပေါ် အ​ခြေ​ခံ​ငြား ထို​တုံ့​ပြန်​မှု​သည် ဘာ့​ကြော​င့် လူ​တို့​၏​တုံ့​ပြန်​မှု ဖြစ်​နေ​ရ​သ​နည်း။ ပုံ​ပ​မာ​၏ ဤ​ဘက်​ခြမ်းက လူ​သား​တို့​၏​ တ​ရား​မျှ​တ​မှု​သည် ဧ​ဝံ​ဂေ​လိ​တ​ရား (သို့) ဘု​ရား​၏​မေတ္တာ​တော်​ကို မ​မြင်​နိုင်သ​ည့် လူ့​ဗီ​ဇ​ကို ဘာ​ချပြသ​နည်း။**

*ဇန်​န​ဝါ​ရီလ ၁၃ ရက်*

**တနင်္လာနေ့**

**ဝမ်း​မြောက်​ဝမ်း​သာ​ခြင်း**

ဘု​ရား​သ​ခင်​သည် လူ​တိုင်း​ကို​တန်​ဖိုး​ထား​သော​ကြော​င့် ဝိ​ညာဉ်​တစ်​လုံး​ပင်လျှင် ကယ်​တင်​ခြင်း​ရ​လျှင် ဝမ်း​မြောက်​နေ​သ​ည့် အ​ကြောင်း​ကို ကျွန်ုပ်​တို့​သည် ဉာဏ်​မ​မီ​နိုင်​ပါ။

**ဇေ​ဖ​နိ ၃:၁၇ ကို ဖတ်​ရှု​ပါ။ ​ဤ​ကျမ်း​ပိုဒ်က ပျောက်​သော​သား ပုံ​ပ​မာ​အ​ပေါ် မည်​သို့ မီး​မောင်း​ထိုး​ပြ​သ​နည်း။**

ဇေ​ဖ​နိ ၃:၁၇ က ကယ်​တင်​ခြင်း​ရ​ရှိ​သ​ည့် လူ​သား​များ​အ​ပေါ် ဘု​ရား​သည် ပီ​တိ​စား​ကြောင်း ချပြ၏​။ ဝမ်း​သာ​ဝမ်း​မြောက်​ခြင်း အ​ကြောင်း​ကို အ​ခန်း​ငယ်​တစ်​ခု​တွင် အ​ပြီး​ဖေါ်​ပြ​ထား၏​။ ဘု​ရား​သ​ခင်​သည် အ​ပြစ်​သား​တစ်ဦး ကယ်​တင်​ခြင်း​ရ​ရှိ​သ​ည့်​နေ့​တွင် မည်​မျှ​ပီ​တိ​စား​ကြောင်း ဝေါ​ဟာ​ရ​တစ်​လုံး​တည်း​နှင့် မ​ရှင်း​ပြ​နိုင်​သ​ည့် (joy & delight) လ​က္ခ​ဏာ​ဖြစ်၏။

​ဤ​ကျမ်း​ပိုဒ်တွင် ဘု​ရား​သည် ၎င်း​၏​သား​သ​မီး​များ​၏ “အ​လယ်” တွင်​ရှိ​ကြောင်း သ​တိ​ကပ်​ပါ။ ရင်​ကြား​စေ့​ခြင်း​သည် ဘု​ရား​သ​ခင် လာ​၍​ကျိန်း​ခြင်း​မှ စ​တင်​အ​ရာ​ထင်၏​။ အ​ဝေး​တွင်​ရှိ​နေ​သေး​သ​ည့် သား​ကို​မြင်​သည်​နှင့် ပြေးထွက်​ကြို​သ​ည့် ဖ​ခင်​အ​တိုင်း ဘု​ရား​သည်​လည်း သား​သ​မီး​များ​၏​အ​လယ်​တွင် ကျိန်း၏။

ဟေ​ရှာယ ၆၂:၄ တွင်​ကား မင်္ဂ​လာ​ဆောင်​ပွဲ​နှင့် ပ​မာ​ပြ​ထား၏​။ ဟေ​ရှာ ၆၂:၄ တွင် ဘု​ရား​သား​သ​မီး​များ​အား “Hephzibah” ဟု​ခေါ်​မည် ဟု​လာ၏​။ အ​နက်​ကား “ငါ​နှစ်​သက်​သော​သူ” ဖြစ်​ပြီး မြေ​ရာ​ကို “Beulah” ဟု​ခေါ်​မည် ဟု​လာ၏​။ အ​နက်​ကား “လက်​ထပ်​ထိမ်း​မြား” ဖြစ်၏။ ဘာ့​ကြော​င့်​နည်း။ အ​ကြောင်း​ကား “ထာ​ဝ​ရ​ဘု​ရား​သည် သ​င့်​ကို​နှစ်​သက်​ကာ သင်​၏​မြေ​ကို​လည်း လက်​ထပ်​ရ​လိ​မ့်​မည်။” ဘု​ရား၏ ပီ​တိ​အ​ထွတ်​အ​ထိပ်​သည် ပြန်​လည်​ပြု​ပြင်​ခြင်း​ဖြင့် အ​ဆုံး​သတ်၏​။ ဘု​ရား​သည် ကျွန်ုပ်​တို့​ကို သိမ်း​ယူ​သ​ည့်​အ​ခါ ပျောက်​သော​သား ပုံ​ပ​မာ​လာ ဖ​ခင်​ကဲ့​သို့ ပီ​တိ​ဖြစ်​မည်​ဖြစ်၏။

**ဧ ၅:၂၅-၂၈ ကို ဖတ်​ရှု​ပါ။ ကျွန်ုပ်​တို့​ကို​လည်း ရောင်​ပြန်​ဟပ်​ပြ​စေ​လို​သ​ည့် မေတ္တာ​မျိုး​သည် ဘာ​နည်း။**

​ဤ​ကျမ်း​ပိုဒ်​တွင် အ​မျိုး​သား​များက ဇ​နီး​သည်​များ​ကို “ခ​ရစ်​တော်​သည် အ​သင်း​တော်​ကို ချစ်​တော်​မူ​သ​ကဲ့​သို့ သင်​တို့​လည်း ကို​ယ့်​ခင်​ပွန်း​ကို ချစ်​ကြ” ရန် နှင့် “မိ​မိ​ကိုယ်​ကို ချစ်​သ​ကဲ့​သို့ ချစ်​ကြ” ရန် (ဧ ၅:၂၅၊ ၂၈) ဆော်‌‌ဩထား၏။ ထို​ကျမ်း​ပိုဒ်​များ​တွင် လင်​သည် မ​ယား​အ​ပေါ် ပေး​ဆပ်​ခြင်း​ဖြင့်​ချစ်​ရန်​နှင့် ခ​ရစ်​တော်​သည် ၎င်း​၏​သား​သ​မီး​များ​ကို (အ​သင်း​တော်) ၎င်း​၏​ခ​န္ဓာ​ပ​မာ​ချစ်​ကြောင်း​ပါ ပြရန်​ချပြ၏။

*ဇန်​န​ဝါ​ရီလ ၁၄ ရက်*

**အင်္ဂါနေ့**

**ဘု​ရား​ကို​စိတ်​ရွှင်​စေ​ခြင်း**

စ​ကြ​ဝ​ဠာ​ကို ပိုင်​ဆိုင်​သ​ည့်​ဘု​ရား​သည် ဘာ​မှ​မ​ဟုတ်​သ​ည့် ဂြိုဟ်​ငယ်​ရှိ လူ​တို့ထံ​မှ မည်​သို့ ပီ​တိရနိုင်​မည်​နည်း။ ဘာ​မျှ​လို​လေ​သေး​မ​ရှိ​သ​ည့် ဘု​ရား​အား လူ​သား​များက မည်​သို့​ဖြင့် ပီ​တိဖြစ်စေ​နိုင်​မည်​နည်း။ ​ဤ​မေး​ခွန်း​ကို နှစ် က​န့် ခွဲ​နိုင်​ပါ​သည်။ ပ​ထ​မ​ကား ဘု​ရား​သည် မည်​သို့ ပီ​တိရနိုင်​မည်​နည်း။ ဒု​တိ​ယ​ကား လူ​သား​များ​သည် အ​ပြစ်​ရှိ​လျက်​နှင့် ဘု​ရား​အား မည်​သို့​ဖြင့် ပီ​တိဖြစ်စေ​နိုင်​မည်​နည်း။ ယ​နေ့​တွင် ပ​ထ​မအ​မေး​ကို အာ​ရုံ​ထား​ကြ​မည်​ဖြစ်​ပြီး၊ ဒု​တိ​ယအ​မေး​ကို နက်​ဖြန်​နေ့​တွင် ရှု​ကြအံ့။

**ဟေ​ရှာ ၄၃:၄၊ ဆာ ၁၄၉:၄၊ သုတ္တံ ၁၅:၈၊ ၉ တို့​ကို ဖတ်​ရှု​ပါ။ ယင်း​တို့က ဘု​ရား​သည် ၎င်း​၏​သား​သ​မီး​များ​အ​ပေါ် မည်​သို့ ပီ​တိဖြစ်ကြောင်း ပြ​ထား​သ​နည်း။**

ယ​မန်​နေ့​တွင် ကျွန်ုပ်​တို့ အ​ချို့​အ​ဝက် တွေ့​ခဲ့​ပြီး​သ​ည့်​အ​တိုင်း ဘု​ရား​သည် လူ​သား​များ​ကြော​င့် ပီ​တိ​ဖြစ်ရပါ​သည်။ အ​ကြောင်း​မှာ ၎င်းက လူ​သား​များ​ကို​ချစ်​သော​ကြော​င့် ဖြစ်၏။

တစ်​ဘက်​တွင်​လည်း ဘု​ရား​သည် ၎င်း​၏​သား​သ​မီး​များက ဒု​စ​ရိုက်​ကျူး​လွန်​ကြ​သ​ည့်​အ​ခါ စိတ်​မ​ရွှင်​ပါ။ သုတ္တံ ၁၅:၈၊ ၉ တွင် မ​တ​ရား​သော သူ​တို့​၏ “ယဇ်​ပူ​ဇော်​ခြင်း” နှင့် “လိုက်​သော​လမ်း” ကို ဘု​ရား​သည် စက်​ဆုပ်​ငြား၊ သ​ဘော​ဖြော​င့်​သော သူ​တို့​၏​ ဆု​တောင်း​နှင့် ဖြော​င့်​မတ်​ခြင်း​တ​ရား​လမ်း​ကို​ကား ချစ်​တော်​မူ၏” ဟု​လာ၏​။ ​ဤ​ကျမ်း​ချက်​တွင် ဘု​ရား​သည် လူ​ဆိုး​တို့​၏​လမ်း​ကို ရွံ​ရှာ​ရုံ​သာ​မ​ဟုတ်​ဘဲ၊ ဖြောင်​မတ်​သော​သူ​တို့​၏​လမ်း​ကို နှစ်​သက်​ကြောင်း ပြ၏​။ ဘု​ရား​၏​ပီ​တိ​မျိုး​သည် လူအချင်း​ချင်း​တွင်​လည်း ရှိ​နေ​ရ​မည်​ကို​ပါ သွန်​သင်၏​။ ယင်း​တ​ရား​တော်​သည် ကျမ်း​စာ​တစ်အုပ်​လုံး​တွင်​လာ၏။

ဆာ ၁၄၆:၈ တွင် “ဘု​ရား​သည် ဖြော​င့်​မတ်​သော​သူ​တို့​ကို ချစ်​တော်​မူ၏” ဟု​လာ၏​။ ၂ ကော ၉:၇ က “ဘု​ရား​သ​ခင်​သည် စေ​တ​နာ​စိတ်​နှင့် လှူ​သော​သူ​ကို နှစ်​သက်၏” ဟု ထပ်​ဖြည့်​ထား၏​။ ထို​ကျမ်း​ပိုဒ်​များ​တွင် ဘု​ရား​သည် ဖြော​င့်​မတ်​သော​သူ​ကို​သာ (သို့) စေ​တ​နာ​စိတ်​ရှိ​သူ​ကို​သာ​ဟု မ​ဆို​ထား​ပါ။ ဘု​ရား​သည် လူ​တိုင်း​ကို​ချစ်၏​။ သို့​တိုင်​လည်း ထို​ကျမ်း​ပိုဒ်​များ​ကို လို​ရာ​ဆွဲ​နိုင်​ပါ​သည်။ အ​ချို့​ကိစ္စ​များ​တွင် ဘု​ရား​သည် “ဖြော​င့်​မတ်​သူ” နှင့် “စေ​တ​နာ​စိတ်” ရှိ​သူ​များ​ကို နှစ်​သက်​သည်​ဟု ယူ​နိုင်၏​။ ထို​အင်္ဂါ​ရပ်​မျိုး သဲ​လွန်​စ​ကို သု ၁၅:၈၊ ၉ တွင် ကျွန်ုပ်​တို့ တွေ့​ခဲ့​ကြပြီး​ဖြစ်၏​။ ဘု​ရား​သည် ထို​သူ​များ​ကို နှစ်​သက်​ပြီး၊ ၎င်း​တို့​ကြော​င့် ပီ​တိဖြစ်နေ၏။

**စ​ကြ​ဝ​ဠာ​ဖန်​ဆင်း​ရှင် ဘု​ရား​သ​ခင်​သည် ကျွန်ုပ်​တို့​နှင့် ထဲ​ထဲ​ဝင်​ဝင် ဆက်​ဆံ​သော​ကြော​င့် ကောင်း​ကင်​နှင့်​မြေ​ကြီး​သည် မည်​မျှ​နီး​စပ်​ကြောင်း အာ​ရုံ​ယူ​ပါ။ ယင်း​တ​ရားက သင် ဒုက္ခ​ရောက်​ချိန်​တွင် မည်​သ​ည့်​စိတ်​ချမ်း​သာ​မှု​ကို ပေး​သ​နည်း။**

*ဇန်​န​ဝါ​ရီလ ၁၅ ရက်*

**ဗုဒ္ဓဟူးနေ့**

**သက်​ရှိ​ကျောက်​များ**

အ​ပြစ်​သား​များ​သည် သ​န့်​ရှင်း​သော​ဘု​ရား​သ​ခင်​ကို မည်​သို့​ဖြင့် ပီ​တိဖြစ်စေ​နိုင်​သ​နည်း။

**ရော ၈:၁ နှင့် ရော ၅:၈ တို့​ကို ဖတ်​ရှု​ပါ။ ထို​ကျမ်း​ပိုဒ်​များက ကျွန်ုပ်​တို့​၏​အ​ဆ​င့်​သည် ဘု​ရား​ရှေ့​တွင် ဘာ​ဖြစ်​ကြောင်း ချပြ​သ​နည်း။**

ပု​ထု​ဇဉ်​များက ဘာ​မျှ​မ​တုံ့​ပြန်​မီ ဘု​ရား​သ​ခင်​သည် က​ရု​ဏာ​တော်​ကို က​န​ဦး​စီး​ဖြန်း​ပြီး​သား​ဖြစ်၏​။ ကျွန်ုပ်​တို့ ဘာ​မှ​မ​ပြော မ​လုပ်​မီ​က​ပင် ဘု​ရား​သည် ၎င်း​ကို​လက်​ခံ​နိုင်၊ ငြင်း​နိုင်​သ​ည့်​အ​ခွင့်​ကို ပေး​နှင့်​ခဲ့၏​။ “ငါ​တို့​သည် အ​ပြစ်​ရှိ​စဉ်​ပင်၊ ခ​ရစ်​တော်​သည် ငါ​တို့​အ​တွက်​ကြော​င့် အ​သေ​ခံ​တော်​မူ​သည်​ဖြစ်၍​၊ ဘု​ရား​သ​ခင်​သည် ငါ​တို့​ကို အ​ဘယ်​မျှ​လောက် ချစ်​တော်​မူ​သည်​ကို ငါ​တို့​အား ထင်​ရှား​စွာ​ပြ‌တော်​မူ၏” ဟု ရော ၅:၈ တွင်​လာ​၏ (ယေ ၃၁:၃ နှင့် ယှဉ်​ပါ)။ ကျွန်ုပ်​တို့​သည် ဘု​ရား​နှင့် ပြန်​လည်​ရင်​ကြား​စေ့​နိုင်​ပါ​သည်။ ကျွန်ုပ်​တို့​ကယ်​တင်​ရှင်​၏​ လုပ်​ဆောင်​မှု​ကို ယုံ​ကြည်​ခြင်း​အား​ဖြင့် ဘု​ရား​သည် ပီ​တိဖြစ်လျက်​ရှိ၏။

**၁ ပေ ၂:၄-၆ ကို ဖတ်​ရှု​ပြီး ဟေ​ဗြဲ ၁၁:၆ နှင့်​ယှဉ်​ပါ။ ကျွန်ုပ်​တို့​သည် ဘု​ရား​အား ပီ​တိ​ဖြစ်စေ​နိုင်​ကြောင်း ဘာ​ချပြ​ထား​သ​နည်း။**

ဘု​ရား​သည် ကြား​ဝင်​မ​စီ​ရင်​ဘဲ​နှင့် အ​ပြစ်​သား​များ​သည် ဘု​ရား​ရှေ့​တွင် တန်​ဘိုး​ရှိ​သူ​များ ဖြစ်​မ​လာ​နိုင်​ပါ။ ဘု​ရား​သည် မေတ္တာ​တော်​ဖြင့်၊ ခ​ရစ်​တော်အား​ဖြင့် စီ​မံ​တော်​မူ၏​။ အ​ထူးသဖြင့် ကျွန်ုပ်​တို့​သည် “ယေ​ရှု​ခ​ရစ်အား​ဖြင့် ဘု​ရား​သ​ခင် နှစ်​သက်​တော်​မူ​ရာ ယဇ်​ပု​ရော​ဟိတ်​မျိုး ဖြစ်​ကြ၏” (၁ ပေ ၂:၅)။ “ယုံ​ကြည်​ခြင်း​မ​ရှိ​လျှင် ဘု​ရား​သ​ခင်​၏​စိတ်​တော်​နှင့် မ​တွေ့​နိုင်” ငြား (ဟေ​ဗြဲ ၁၁:၆)၊ ခ​ရစ်​တော်​၏​ ဝန်​ဆောင်​ပေး​မှု​ကြော​င့် ဘု​ရား​သ​ခင်​သည် ယုံ​ကြည်​သူ​များ​ကို “အ​လို​တော်​သို့​လိုက်​မည်​အ​ကြောင်း၊ ကောင်း​သော​အ​ကျင့် အ​မျိုး​မျိုး၌​ သင်​တို့​ကို ပြု​ပြင်​တော်​မူ​ပြီး ယေ​ရှု​ခ​ရစ်​သည် က​မ္ဘာ​အ​ဆက်​ဆက် ဘုန်းကြီးတော်​မူ​စေ​သ​တည်း။ အာ​မင်။” (ဟေ​ဗြဲ ၁၃:၂၁)။ ယုံ​ကြည်​ခြင်း​ကို ပ​ဒေ​သာပင်စိုက်​ကာ ဘု​ရား​ကို​လက်​ခံ​ကြ​သူ​များ​သည် ခ​ရစ်​တော်၏ဖြော​င့်​မတ်​ခြင်း​ကြော​င့်​သာ​လျှင် ဖြော​င့်​မတ်​သူ​များဟု မှတ်​ယူခြင်း​ကိုခံရ၏။ ဘု​ရား​၏​မေတ္တာ​တော်​ကို လက်​ခံ​ကြ​သူ​များ​သည် ခ​ရစ်​တော်​၏​ ကြား​ဖြန်​ပေး​မှု​ကြော​င့် တန်​ဘိုး​ရှိ​သည်​ဟု မှတ်​ယူခြင်း​ကိုခံ​ရ​ပြီ (လု ၂၀:၃၅)။ ၎င်း​နှင့် အ​လား​သ​ဏ္ဌာန်​တူ​ညီ​ရန် ပုံ​သွင်း​ပေး​၏ (၁ ကော ၁၅:၅၁-၅၇၊ ၁ ယော ၃:၂)။ ဘု​ရား​သ​ခင်​၏​ ကယ်​တင်​ခြင်း​လုပ်​ငန်း​စဉ်​သည် ကျွန်ုပ်​တို့​အ​တွက် (for) သာ​မ​ဟုတ်​ဘဲ၊ အ​တွင်း​ပါ (in) ပါ၏။

**ခ​ရစ်​တော်​သည် ကောင်း​ကင်​ဘုံတွင် ကြား​ဖြန်​ပေး​သ​ည့်​အ​ကြောင်း​သည် အ​ဘ​ယ့်​ကြော​င့် အား​ရ​ဖွယ်​ဖြစ်​ရ​သ​နည်း။**

*ဇန်​န​ဝါ​ရီလ ၁၆ ရက်*

**ကြာသပတေးနေ့**

**မြတ်​သ​ည့်​ပန်း​တိုင်**

ဘု​ရား​သ​ခင်​၏​ကြင်​နာ​မှု၊ ကြား​ဖြန်​ပေး​မှုအောက်​တွင် ဘု​ရား​သ​ခင်​သည် ၎င်း​၏​မေတ္တာ​တော်​ကို အ​သေး​ငယ်​ဆုံး တုံ့​ပြန်​လျှင်​ပင် ပီ​တိဖြစ်နေ၏​။ ၎င်း​တစ်​ပါး​တည်း​သာ အ​ချစ်​ခံထိုက်၏။ ပြီး​ပြည့်​စုံ​စွာ ဖြော​င့်​မတ်သ​ည့်​ဘု​ရား​ကြော​င့် ကျွန်ုပ်​တို့​သည် ဘု​ရား​သ​ခင်​၏​ ထာ​ဝ​ရအ​ချစ်​ခံ​ရ​မ​ည့် ဖြော​င့်​မတ်​သူ​များ​အ​ဖြစ် တန်း​ဝင်​စေ၏​။ ​ဤ​အ​ချက်​သည် ကယ်​တင်​ခြင်း​လုပ်​ငန်း​၏​ ရှေ့​ရှု​ရာ​ဖြစ်​ပြီး ယင်း​တွင် ကောင်း​ကင်မှ ခ​ရစ်​တော်​၏​ဝန်​ဆောင်​မှု​လည်း ပါ၏။

ယင်း​တွင် သင်​သည် တန်း​ဝင်​နိုင်​သ​လော​ဟု မှတ်​ဖြစ်​ပါ​လိ​မ့်​မည်။ ကျွန်ုပ်​သည် ကောင်း​မှ​ကောင်း​ပါ​၏​လော။ ကျွန်ုပ်​၏​ ယုံ​ကြည်​သ​ဒ္ဓါအား​သည် လုံ​လောက်​ပါ​၏​လော။

**ရှင်​မာ​ကု ၉:၁၇-၂၉ ကို ဖတ်​ရှု​ပါ။ ​ဤ​ပုံ​ပ​မာ​တွင် ဘု​ရား​သည် မည်​သို့​တုံ့​ပြန်​သ​နည်း။ ယုံ​ကြည်​ခြင်း​တွင် မည်​သ​ည့်​ပ​မာ​ဏ​သည် လုံ​လောက်​သ​ည့် ယုံ​ကြည်​ခြင်း​ထု​ထည်​နည်း။**

တ​ပ​ည့်​တော်​များ​သည် နတ်​ဆိုး​ကို မ​နှင်​ထုတ်​နိုင်​ခဲ့​ကြ​ပါ။ မျှော်​လ​င့်​ချက်​မဲ့​ကြပြီ။ သို့​သော် ယေ​ရှု​ရောက်​လာ​ပြီး လူ​နာ​၏​ဖ​ခင်အား “သင်​သည် ယုံ​ကြည်​နိုင်​လျှင် ခပ်​သိမ်း​သော​အ​မှု​တို့​ကို တတ်​နိုင်​သည်” ဟု​မိ​န့်​၏ (မာ ၉:၂၃)။ ဖ​ခင်​လည်း မျက်​ရည်​လည်​ရွဲ​ဖြင့် “အ​ကျွန်ုပ်​ယုံ​ကြည်​ပါ၏ သ​ခင်။ မ​ယုံ​ကြည်​သည်​ကို မ​စ​တော်​မူ​ပါ” ဟု လျှောက်​၏ (မာ ၉:၂၄)။

ယေ​ရှုက ထို​ဖ​ခင်အား “သင်​၏​ယုံ​ကြည်​သ​ဒ္ဓါအား များ​လာ​မှပြန်​လာ” ဟု မ​မိ​န့်​ပါ။ ထို့​အ​စား “မ​ယုံ​ကြည်​သည်​ကို မ​စ​တော်​မူ​ပါ” စ​ကားသည် လုံ​လောက်၏။

ယုံ​ကြည်​ခြင်း​မ​ရှိ​ဘဲ​နှင့် ဘု​ရား​ကို စိတ်​မ​ရွှင်​စေ​နိုင်​ပါ (ဟေ​ဗြဲ ၁၁:၆)။ ယေ​ရှု​သည် အ​သေး​ငယ်​ဆုံး​သော ယုံ​ကြည်​ခြင်း​ကို​ပင် လက်​ခံ၏​။ ကျွန်ုပ်​တို့​သည် ဘု​ရား​ကို စိတ်​ရွှင်​စေ​နိုင်​ပါ​သည်။ ယုံ​ကြည်​ခြင်း၊ ခ​ရစ်​တော်​၏​ ဝန်​ဆောင်​ပေး​ခြင်း​များ​အား​ဖြင့် လက်​ဆောင်​ပေး​သ​ည့် က​လေး​ငယ်​ကြော​င့် ပီ​တိ​ဖြစ်​ရ​သ​ည့် ဖ​ခင်​ကဲ့​သို့ ကျွန်ုပ်​တို့​သည် ဘု​ရား​စိတ်​ရွှင်​စေ​နိုင်​ပါ​သည်။

ကျွန်ုပ်​တို့​သည် ရှင်​ပေါ​လု​၏ “သ​ခင်​ဘု​ရား နှစ်​သက်​တော်​မူ​သော​သူ ဖြစ်​ခြင်း​ငှာ” ဟူ​သ​ည့် အကြံပေး​ခြင်း​ကို လိုက်​နာသ​င့်​ပါ​သည် (၂ ကော ၅:၉၊ ၁၀ ကို ကော ၁:၁၀၊ ၁ သက် ၄:၁၊ ဟေ​ဗြဲ ၁၁:၅ တို့​နှင့် ယှဉ်​ပါ)။ ကျွန်ုပ်​တို့​နှင့် ကျွန်ုပ်​တို့​ချစ်​ခင်​ကြ​သ​ည့် သူ​များ​ကို ဘု​ရား​သည် ပဲ့​ပြင်​ပေး​ပါ​ရန် တောင်း​ဆို​သ​င့်​ပါ​သည်။ “ညီ​အစ်​ကို​ချစ်​ခြင်း​အ​ရာ​မှာ၊ ပ​က​တိ​ပေါက်​ဖော်​ကဲ့​သို့ တစ်​ယောက်​ကို​တစ်​ယောက် စုံ​မက်​ကြ​လော့။ ချီး​မွမ်း​ခြင်း​အ​ရာ​မှာ၊ သူ​တစ်​ပါး​ကို ကိုယ်​ထက် ချီး​မြှောက်​ကြ​လော့။- အား​ထုတ်​ခြင်း​အ​ရာ​မှာ ပျင်း​ရိ​ခြင်း​မ​ရှိ​ဘဲ​လျက်၊ စိတ်​တန်း​သ​ဖြင့် သ​ခင်​ဘု​ရား​၏​အ​လို​တော်​သို့ လိုက်​၍​ အား​ထုတ်​ကြ​လော့။ မျှော်​လင့်​လျက် ဝမ်း​မြောက်​ကြ​လော့။ ဆင်း​ရဲ​ဒုက္ခ​ရောက်​သော​အ​ခါ သည်းခံ​ကြ​လော့။ ဆု​တောင်း​ပ​တ္ထ​နာ​ပြု​ခြင်း​အ​မှု​ကို အ​မြဲ​ပြု​ကြ​လော့။ သန့်​ရှင်း​သူ​တို့​သည် ဆင်း​ရဲ​သော​အ​ခါ ဝေ​ငှ​ပေး​ကမ်း​ကြ​လော့။ အာ​ဂ​န္တု​တို့​အား ဧည့်​သည်​ဝတ်​ကို ကြိုး​စား​၍​ပြု​ကြ​လော့” (ရော ၁၂:၁၀-၁၃)။

**ဘု​ရား​သ​ခင်​သည် ခ​ရစ်​တော်​ကြော​င့် ကျွန်ုပ်​တို့​ကို လက်​ခံ​သည်​ရှိ​သော် ကျွန်ုပ်​တို့​လည်း လူ​လူ​ချင်း​ကို မည်​မျှ သာ​၍​လက်​ခံ​သ​င့်​သ​နည်း။ သင်​၏​အိမ်​နီး​ချင်း​ကို ကိုယ်​နှင့်​အ​မျှချစ်ရန် (ဝတ် ၁၉:၁၈၊ မ ၂၂:၃၉) နှင့် မိ​မိ​အ​ပေါ် ပြု​စေ​လို​သ​ည့်​အ​တိုင်း ပြု​စေဟူသ​ည့် ရွှေ​ပ​ညတ်​တို့​သည် ​ဤ​တ​ရား​တွင် မည်​သို့​မီး​မောင်း​ထိုး​ပြ​သ​နည်း။**

*ဇန်​န​ဝါ​ရီလ ၁၇ ရက်*

**သောကြာနေ့**

**ဆက်​လက်​လေ့​လာ​ရန်။** Ellen G. White, “‘Let not Your Heart Be Troubled,’“ pp. 662-680, in *The Desire of Ages*.

“သ​ခင်​ဘု​ရား၏​သား​သ​မီး​များက သူတို့​ကိုယ်သူ​တို့ အ​ထင်​အ​မြင်​သေးမည်​ဆို​လျှင် သ​ခင်​ဘု​ရားသည် သ​ဘော​မ​တွေ့​ပါ။ ၎င်းက ရွှေး​ချယ်​ခဲ့​သူ​များ​သည် ၎င်း​က​ပေး​ခဲ့​သ​ည့်​အ​မွေ​ကို တန်​ဖိုး​ထား​စေ​လို၏​။ သို့​မ​ဟုတ်​လျှင် သူတို့​ကို​ကယ်​တင်​ရန် ၎င်း​၏​သား​တော်​ကို လွှတ်​ဖြစ်​ခဲ့​မည်​မ​ဟုတ်​ပါ။ သူတို့က ဘု​ရားအ​ပေါ် များ​များ​တောင်း​သ​ည့်​အ​ခါ ၎င်း​၏​ဂုဏ်ထင်​ရှား​စေ​ကြ​မည် ဖြစ်​သော​ကြော​င့် စိတ်​တော်​တွေ့၏​။ ၎င်း​၏​က​တိ​များ​ကို ယုံ​ကြည်လျှင် သူတို့​သည် များ​စွာ​မျှော်​လ​င့်​ကြရမည် ဖြစ်၏။

“ခ​ရစ်​တော်​နာ​မ​ဖြင့် ဆု​တောင်း​ခြင်း​တွင် နက်​နဲ​မှု​ရှိ၏​။ ယင်း​တွင် ၎င်း​၏​ဂုဏ်​တော်​ကို လက်​ခံ​ခြင်း၊ ၎င်း​၏​စိတ်​ဓာတ်​ကို​ပြခြင်း၊ ၎င်း​၏​လုပ်​ငန်း​များ​ကို လုပ်​ကူ​ခြင်း​များ ပါ၏​။ ကယ်​တင်​ရှင်​က​ပေး​သ​ည့် က​တိ​သည် အ​နေ​အ​ထား​ပေါ်​မှီ​ကာ ပြည့်​စုံလာမည်​ဖြစ်၏​။ ၎င်းက ‘ငါ့​ကို​ချစ်​လျှင် ငါ့​ပ​ညတ်​တို့​ကို စော​င့်​လော’ ဟု​မိ​န့်၏​။ ၎င်း​သည် လူ​သား​များ​ကို အ​ပြစ်နှင့် မ​ပတ်​သက်​စေ​ပါ။ အ​ပြစ်​မှ ကယ်​ထုတ်၏​။ ၎င်း​ကို​ချစ်​ကြ​သူ​များက နာ​ခံ​ခြင်း​ဖြင့် သူတို့​၏​အ​ချစ်​ကို ပြကြပါ​လိ​မ့်မည်။

“နာ​ခံ​မှု​အ​စစ်​သည် စိတ်​မှ​လာ၏​။ စိတ်​ဖြင့် ခ​ရစ်​တော်​နှင့်​အ​တူ လုပ်​ဆောင်​ခြင်း​ဖြစ်၏​။ ကျွန်ုပ်​တို့က သ​ဘော​တူ​ပါ​လျှင် ဘု​ရား​သည် ကျွန်ုပ်​တို့​၏​အ​တွေး၊ ရည်​ရွယ်​ရာ​များ​နှင့် တစ်​သား​တည်း​လာ​ဖြစ်​ကာ ၎င်း​၏​အ​လို​တော်​နှင့် တစ်​သား​တည်း​ကျ​မည် ဖြစ်၏​။ ၎င်း​ကို​နာ​ခံ​ကြ​သ​ည့်​အ​ခါ ကျွန်ုပ်​တို့​သည် စိတ်​ရှိ​အ​တိုင်း ပြု​မူ​ဖြစ်​ပါ​မည်။ ပြု​ပြင်​စီ​ရင်​ထား​သ​ည့်​စိတ်​သည် ၎င်း​၏​အ​မှု​တော်​ကို ထမ်း​ရ​ပျော်​ပါ​လိ​မ့်​မည်။ ဘု​ရား​ကို သိ​ခွင့်​ရ​ခြင်း​သည် အ​ခွင့်​ထူး​ဖြစ်​မှန်း ကျွန်ုပ်​တို့​သိ​ရ​သ​ည့်​အ​ခါ ကျွန်ုပ်​တို့​တွင် နာ​ခံ​သော​အ​သက်​တာ​ဖြင့် ရှင်​သန်​ပါ​လိ​မ့်​မည်။ ခ​ရစ်​တော်​၏​ဂုဏ်​တော်​ကို နှစ်​သက်​ခြင်း၊ ဘု​ရား​နှင့် မိတ်​သ​ဟာ​ယ​ရှိ​ခြင်း​များ​အား​ဖြင့် ကျွန်ုပ်​တို့​သည် အ​ပြစ်​ကို​ရွံ​မုန်း​လာ​ပါ​မည်။” — Ellen G. White, *The Desire of Ages*, p. 668။

**ဆွေး​နွေး​ရ​မ​ည့်​မေး​ခွန်း​များ**

**၁။ “အ​တ္တ​မဲ့​စွာ​ဖြင့် လက်​ခံ​ရ​ရှိ” ဟူသည် မည်​သ​ည့်အ​ဓိပ္ပာယ်​နည်း။ ရ​ယူ​ခြင်း၊ ပေး​ကမ်း​ခြင်း​သည် ကောင်း​ကင်​နှင့်​မြေ​ကြီး​သစ်​ပြ​ယုဂ်​နှင့် တူ​မည်​ဆို​သ​ည့်​အ​ကြောင်း​ကို သင် မည်​သို့​တွေး​ဖြစ်​သ​နည်း။**

**၂။ James Webb ၏​ အာ​ကာ​သ​မှန်​ဘီ​လူးက တွေ့​နိုင်​သည်​ထက်​ဝေး​သ​ည့်​အ​ရပ်​မှ​လာ​သ​ည့် ကောင်း​ကင်​တ​မန်က ဒံ​ယေလအား chamudot “ချစ်​စ​ဖွယ်၊ နှစ်​သက်​ဖွယ်၊ တန်​ဖိုး​ရှိ” သူ ဟု​ဆို​ခဲ့၏​။ ယင်း​ကို သုံးကြိမ် ဆို​ထား၏။ ဒံ ၉:၂၃ တွင် ဂါ​ဗြေ​လ​က “သင်​သည် အ​လွန်​ချစ်​အပ်​သော​သူ” ဟု​ဆို၏​။ ဒံ ၁၀:၁၁ တွင် ကောင်း​ကင်​တ​မန်က (ဂါ​ဗြေလ ဖြစ်​နိုင်၏) “အ​လွန်​ချစ်​အပ်​သော​သူ” ဟု​ဆို၏​။ ယင်း​ကို ဒံ ၁၀:၁၉ တွင် ထပ်​၍​ဆို၏​။ ​ဤ​တွင် ဘု​ရားအ​ကြောင်း မည်​သို့ဖြစ်သည်နှင့် ကျွန်ုပ်​တို့​နှင့် မည်​မျှ​နီး​စပ်​ကြောင်း​ကို တွေး​ဆ​ပါ။ ​ဤ​တ​ရား​တော်​မှ သင်​သည် မည်​သ​ည့်​မျှော်​လ​င့်​ချက် ထား​နိုင်​သ​နည်း။**

**၃။ ဟေ​ဗြဲ ၁၁ တွင်​လာ​သ​ည့် ယုံ​ကြည်​ခြင်း​ဖ​ခင်​များ​သည် ယ​ခု​သင်​ခန်း​စာ​နှင့် မည်​သို့​ဆက်​နွှယ်​မှု ရှိ​သ​နည်း။ အ​ထူး​သ​ဖြင့် ယုံ​ကြည်​ခြင်း​ကိုအား​ပြု​ကာ ဘု​ရား​ကို မည်​သို့​စိတ်​တော်​တွေ့​စေ​နိုင်​သ​နည်း။ ယုံ​ကြည်​ခြင်း​အင်္ဂါ​ရပ်​ကို သင်​၏​နေ့​စဉ်​ဘ​ဝ​တွင် မည်​သို့ အ​သုံး​ချ​နိုင်​ကြောင်း တွေ့​ရှိ​သ​နည်း။**

**ကျေး​ဇူး​သိ​တတ်​သ​ည့် အ​သင်း​ထောက်**

**ဘဝတစ်ကွေ့ပုံပြင်**

Andrew McChesney ရေး​သား​သည်

Jong-Moon Yoon သည် ကျေး​ဇူး​သိ​တတ်​သ​ည့် အ​သင်း​ထောက်​ဟု ကျော်​ကြား၏​။ မည်​သ​ည့်​အ​နေ​အ​ထား​ရောက်​ရောက် ၎င်း​၏​နှုတ်​မှထွက်​လာ​သ​ည့် စ​ကား​သည် “ကျေး​ဇူး​တင်​ပါ​တယ်” ဖြစ်၏။ ၎င်း​သည် ပြ​ဿ​နာ​တွေ့​လည်း “ကျေး​ဇူး​ပါ၊” ဒုက္ခ​တွေ့​လည်း “ကျေး​ဇူး​ပါ” ဟု​ဆို၏။

တောင်​ကိုး​ရီး​ယား​ရှိ SDA အ​သင်း​ထောက်​တစ်ဦး​သည် ၁ သက် ၅:၁၈ တွင် ပေါ​လု​မိ​န့်​ထား​သ​ည့် “အ​ရာ​ရာ​၌​ ကျေး​ဇူး​တော်​ကို ချီး​မွမ်း​ကြ​လော့။ အ​ကြောင်း​မူ​ကား၊ သင်​တို့​သည် ထို​သို့​ကျင့်​စေ​ခြင်း​ငှာ၊ ယေ​ရှု​ခ​ရစ်​၌​ ဘု​ရား​သ​ခင်​အ​လို​တော်​ရှိ​၏​” ကို အာ​ဂုံ​ဆောင်​ထား၏​။ လူ​များ​က​လည်း သ​တိ​မူ​မိ​ကြ၏။

Jong-Moon သည် အ​ထူးသဖြင့် နှစ်​သစ်​ကူး​နေ​ထွက်​ပုံ​ကို တောင်​ကိုး​ရီး​ယား​တွင် အ​ကြည့်​အ​များ​ဆုံး​ဖြစ်​သည့် Jeongdongjin တွင် နှစ်​များ​စွာ လက်​ဖက်​ရည်ဆိုင်ပိုင်​ခဲ့​သူ​ဖြစ်၏​။ ၎င်း​၏​ဖောက်​သည်​တွင် Nanum လုံ​မ​ပျို ပါ၏​။ သူ​မ​သည် ဆယ်​ကျော်​သက် ဖြစ်​သော​ကြော​င့် နံ​နက်​စာ​ကို လက်​ဖက်​ရည်၊ sandwich ကင်၊ ကြက်​ဥ​ကြော်၊ lettuce, cheese တို့​ဖြင့် ဖြေ​ရှင်း၏​။ သူမ အ​သက်​ရ​လာ​သ​ည့်​အ​ခါ အိမ်​ထောင်​ကျပြီး Azsa ဟူ​သ​ည့် သ​မီး​ရှိ​ခဲ့၏​။ ထိုသားအ​မိတို့​သည် ပုံ​မှန်​ဖောက်​သည်​များ ဖြစ်​ကြပြီး မိ​ခင်​သည် Jong-Moon ​၏​ ကျေး​ဇူး​သိ​တတ်​ပုံ​ကို သ​တိ​ပြု​မိ၏​။ သူ​မ​က အ​စာ​မှာ​သ​ည့်​အ​ခါ ၎င်းက “ကျေး​ဇူး​ပါ” ဟု​ဆို၏​။ သူ​မ​က ကုန်​ကျငွေ​ရှင်း​သ​ည့်​အ​ခါ “ကျေး​ဇူး​ပါ” ဟု ဆို​ပြန်၏​။ သူ​မ​က စား​ကောင်း​ကြောင်း ပြော​သ​ည့်​အ​ခါ “ကျေး​ဇူး​ပါ” ဟု​ဆို​ပြန်၏။

တစ်​ခါ​တွင် သူ​မ​သည် ၎င်း​နှင့်​စ​ကား​ပြော​ဖြစ်​ကာ ၎င်း​သည် စ​နေ​နေ့​တွင် ဘု​ရား​ကျောင်း​သို့ သွား​တတ်​ကြောင်း သိ​လာ၏​။ သူ​မ​သည် စ​နေ​နေ့​တွင် ဘု​ရား​ကျောင်း​တက်​သ​ည့် လူ​စု​ကို မ​ကြား​ဖူး​ပါ။ သူ​မ​လည်း “ကျွန်​မ​လည်း စ​နေ​နေ့​ကျ​ရင် ဘု​ရား​ကျောင်း လာ​လို့​ရ​မ​လား” ဟု​မေး၏။

နောက်​ဥ​ပုသ်​တွင် သူ​မ​နှင့် ၅ နှစ်​သ​မီး​တို့​သည် Jong-moon နှင့်​အ​တူ ဘု​ရား​ကျောင်း လာ​တက်၏​။ အ​သင်း​သား​များက သူ​မ​တို့​ကို ပျူ​ငှာကြ​ကာ ဘု​ရား​ကျောင်း​သို့ လာ​ဖြစ်​ရ​သ​ည့်​အ​ကြောင်း မေး​ကြ၏​။ သူ​မ​က ကျေး​ဇူး​တင်​တတ်​သူ​ကြီး​ကြော​င့် လာ​ဖြစ်​ရ​ကြောင်း ပြော​ပြ၏။

 ဝတ်​ပြု​မှု​အ​ပြီး​တွင် သူ​မ​သည် ထပ်၍လာရောက်ဝတ်​ပြု​လို​ကြောင်း Jong-Moon အား ပြော၏​။ “ရှင်က ဒီ​ဘု​ရား​ကျောင်း​ကို​တက်​ရင် ကျွန်​မ​တို့​လည်း ရှင့်​နောက်​လိုက်​ပါ့​မယ်” ဟု​ဆို၏​။ Nanum သည် လက်​ဖက်​ရည်ဆိုင်​တွင် ယေ​ရှု​၏​နာ​မည်​ကို မ​ကြား​ခဲ့​ဖူး​ငြား Jong-Moon ​၏​ ကျေး​ဇူး​သိ​တတ်​ပုံ​ကြော​င့် ယေ​ရှု​ကို​မြင်ရ၏​။ ဧ​ဝံ​ဂေ​လိ​တ​ရား​ဟူ​သည် နှုတ်​ဖြင့်​ပြော​ဆို​မှ မ​ဟုတ်​ပါ။ လူ​နေ​မှု​ပုံစံ​ဖြင့်​လည်း ထိုသားအ​မိတို့​သည် ဘု​ရား​ကျောင်း​သို့ ပုံ​မှန်​လာ​တက်​ကြ​ပါ​ပြီ။ ယ​ခု​တွင် သူမ​၏​ခင်​ပွန်း​လည်း ဘု​ရား​ကျောင်း​သို့ လိုက်​လာ​ရန် ဆု​တောင်း​ပါပြီ။ မှတ်​ချက်။ ။ လက်​ဖက်၊ ကော်​ဖီ နှင့် က​ဖိန်း​ဓာတ်​ပါ​သော အ​စား​အ​စာ​များကို​အ​သင်း​တော်​မှ တား​မြစ်​သော​အ​စာ​ဖြစ်၏။

ယ​ခု ၃ လ​ပတ်၊ ၁၃ ပတ် အ​လှူ​ငွေ​အ​ချို့​သည် တောင်​ကိုး​ရီး​ယား သာ​သ​နာ​အ​တွက် အ​သုံး​ပြု​ပါ​မည်။ မတ်လ ၁၉ ရက်​တွင် ရက်​ရော​စွာ​ပေး​လှူ​ရန် တာ​ဆူ​ကြ​သ​ည့် သင်​တို့​အ​ပေါ် ကျေး​ဇူး​တင်​ပါ​သည်။

**အ​ပိုင်း ၁။ ခြုံ​ငုံ​သုံး​သပ်​ချက်**

**ဆရာတို့၏မှတ်ချက်များ**

**အ​ဓိ​က​ကျမ်း​ချက်။** ဇေ ၃:၁၇

**လေ့​လာ​မှုဦး​တည်​ချက်​များ။** ဇေ ၃:၁၇၊ လု ၁၅:၄-၃၂။

**နိ​ဒါန်း။ ။** ကျွန်ုပ်​တို့​၏​ မေတ္တာ​ရှင်​ဘု​ရား​သ​ခင်​သည် ၎င်း​ဖန်​ဆင်း​ထား​သ​ည့် အ​ရာ​များ​နှင့် ဆွေ​သ​ဟာ​ဖြစ်​လို၏။

**သင်​ခန်း​စာ​၏​ဆို​လို​ရင်း။ ။** ယ​ခု​အ​ပတ်​သင်​ခန်း​စာ​သည် အ​ချက် သုံးချက်​ကို ရှေ့​ရှု​ပါ​သည်။

၁။ ဘု​ရား​သ​ခင်​သည် ၎င်း​ဖန်​ဆင်း​ထား​သူ​များ​နှင့် ဆက်​ဆံ​ရ​သည်​ကို ပျော်​ရွှင်​ခြင်းက ကျွန်ုပ်​တို့​သည် ဘု​ရား​၏​အ​မြင်​တွင် တန်​ဖိုး​ရှိ​ကြောင်း​ကို ပြ၏​။ ဘု​ရား​၏​အ​မြင်​တွင် လူ​တိုင်း​သည် တန်​ဖိုးကြီး​လှ၏။ ထို့​ကြော​င့် ၎င်း​၏​သား​သ​မီး​များ နောင်​တ​ရ​ကြ​သ​ည့်​အ​ခါ ပီ​တိ​ဖြစ်ရ၏​။ လု ၁၅ တွင်​လာ​သ​ည့် ပုံ​ပ​မာ​ခန်းက ပျောက်သောသား ကယ်​တင်​ခြင်း​ရ​သ​ည့်​အ​ခါ ဘု​ရား​သည် ဝမ်း​မြောက်​ကြောင်း​ကို ပြ၏​။ ကျွန်ုပ်​တို့ ကယ်​တင်​ခြင်း​ရ​ခြင်း​တွင် ဘု​ရား​သည် ဝမ်း​မြောက်​ရ​ခြင်းက ကျွန်ုပ်​တို့​၏​တန်​ဖိုး​ကို ပြ၏။

၂။ ဘု​ရား​၏​ပီ​တိ​သည် လူ​သား​တို့​၏​အ​ကျိုး​ကို မျှော်​ခြင်း​ဖြစ်၏​။ ဘု​ရား​သည် ကျွန်ုပ်​တို့​ကို ပျော်​ရွှင်​စေ​လို​ပြီး ကျွန်ုပ်​တို့​၏​ ချီး​မွမ်း​ခြင်း​အ​ပေါ် ပီ​တိ​ဖြစ်၏​။ ၎င်းထံ​ဆည်း​ကပ်​ကာ သု​ခ​ရှာ​ကြ​ရန် လူ​သား​များ​ကို ဖိတ်​ခေါ်၏​။ ဘု​ရား​ကို​ချီး​မွမ်း​ခြင်းက တစ်​နေ့​တွင် အ​တူ​ပျော်​ရွှင်​ရ​မ​ည့် နိ​မိတ်​ဖြစ်၏။

၃။ ကျွန်ုပ်​တို့​တွင် ကျက်​သ​ရေ​မ​ရှိ​ခြင်း​ကြော​င့် ကျွန်ုပ်​တို့​သည် ဘု​ရား​စိတ်​တော်​နှင့်​တွေ့​ရန် ခ​ရစ်​တော်​လို​အပ်​ကြ​သည်။ ကျွန်ုပ်​တို့​သည် ဘု​ရား​ကို ကျေး​ဇူး​တင်၊ ချီး​မွမ်း​ရန် နှိုး​ဆော်​ခံရ၏​။ သို့​သော် ခ​ရစ်​တော်​ကြော​င့်​သာ ပြု​နိုင်​စွမ်းရှိ ကြ​ပါ​မည်။ ခ​ရစ်​တော်​၏​ ဝန်​ဆောင်​ပေး​မှု​ကြော​င့်​သာ ကျွန်ုပ်​တို့​သည် ဘု​ရား​သ​ခင်အား စိတ်​ရွှင်​စေ​နိုင်၏။

**လက်​တွေ့​အ​သုံး​ချခြင်း။** **။** ၎င်း​ဖန်​ဆင်း​ထား​သ​ည့် ပုဂ္ဂိုလ်​များ​အ​ပေါ် ဘု​ရား​ပီ​တိ​ဖြစ်​ခြင်းက ကျွန်ုပ်​တို့​သည် ၎င်း​၏​ရှေ့​တွင် မည်​မျှ​တန်​ဖိုး​ရှိ​ကာ ၎င်းက မည်​မျှ​တန်​ဖိုး​ထား​ကြောင်း ပြ၏​။ ကျွန်ုပ်​တို့​လည်း လူ​တစ်ဦး​စီ​တိုင်း​ကို မည်​သို့ ထား​တတ်​ရ​မည်​နည်း။

**အ​ပိုင်း ၂။ အ​နက်​ဖွင့်​ကျမ်း**

**၁။ ဘု​ရား​သ​ခင်​သည် ၎င်း​ဖန်​ဆင်း​ထား​သူ​များ​နှင့် ဆက်​ဆံရသောအ​ခါ ပျော်​ရွှင်ခြင်း​သည် ဘု​ရား​၏​အ​မြင်​တွင် ကျွန်ုပ်​တို့​ကို တန်​ဖိုးထားကြောင်း ပြ၏။**

ပျောက်​သော​သား​ပုံ​ပ​မာက ကျွန်ုပ်​တို့​သည် ဘု​ရား​အ​တွက် တန်​ဖိုး​ရှိ​ကြောင်း​ကို ပြ၏​။ လု ၁၅ ရှိ ပုံ​ပ​မာ ၃ ခု​လုံး​တွင် ပ​စိ​ပ​စပ်​များ​သ​ည့် ဖာ​ရိ​ရှဲ​နှင့် ကျမ်း​ပြု​ဆ​ရာ​များက (လု ၁၅:၂) လမ်း​ပျောက်​လူ​သား​များ​၏​ တန်​ဖိုး​ကို အ​ထင်​သေး​ကြောင်း ပြ၏​။ ဖာ​ရိ​ရှဲ​နှင့် ကျမ်း​ပြု​ဆ​ရာ​များက ယေ​ရှု လက်​ခံ​သ​ည့် အ​ပြစ်​သားများ​၏​တန်​ဖိုး​ကို မ​မြင်​ကြ​ပါ (လု ၁၅:၂)။ E. G. White က “ဖာ​ရိ​ရှဲ​များ​သည် ထို​ပုဂ္ဂိုလ်​များ​ကို ကဲ့​ရဲ့​ပြစ်​တင်​ကြ​သည်။ သို့​သော် ခ​ရစ်​တော်က ၎င်း​တို့​ကို ခ​မည်း​တော်​က​မ​မေ့​သ​ည့်၊ ခ​မည်း​တော်​၏​အိမ်​မှ ဝေး​ကွာ​ကြ​သ​ည့် သား​သ​မီး​များ​အ​ဖြစ် ကြို​ဆို​၏​” ဟု​ဆို၏​။ — *Christ’s Object Lesson*, p. 186။

**ဆရာတို့၏မှတ်ချက်များ**

ယေ​ရှု​သည် ဖာ​ရိ​ရှဲ​တို့​၏​ဉာဉ်​ဆိုး​ကို ပုံ​ပ​မာ ၃ ခု​ဖြင့် ရှုတ်​ချ​ကာ ပျောက်​ဆုံး​သူ​အ​ပေါ် ဘု​ရား​သ​ခင်​ကယ်​ကြောင်း၊ လက်​ခံ​ကြောင်း ဇောင်း​ပေး​ထား၏​။ တစ်​နည်း​ကား ပုံ​ပ​မာ​တိုင်း​တွင် ဝမ်း​သာ​ခြင်း​ကို​ပြခြင်း​သည် ပျောက်​သွား​သ​ည့် ပ​စ္စည်း၊ လူ​သည် တန်​ဖိုး​ရှိ​ကြောင်း​ကို ပြ၏​။ ပျောက်​သော​သိုး ပုံ​ပ​မာ​တွင် သိုး​ထိန်း​သည် “မ​တွေ့​မီ​တိုင်အောင်” (လု ၁၅:၄) ရှာ၏​။ သိုး​ထိန်း​သည် သိုး​ကို “ဝမ်း​မြောက်​သော​စိတ်​နှင့် ပု​ခုံး​ပေါ်​မှာ တင်​ထမ်း​၍​” (လု ၁၅:၅) ပြန်​လာ၏​။ သိုး​ထိန်း​သည် မည်​မျှ​ဝမ်း​မြောက်​ကြောင်း ကျွန်ုပ်​တို့​သိ​ရ​လေ​လေ၊ ပျောက်​သော​သိုး​သည် ၎င်း​၏​အ​မြင်​တွင် တန်​ဖိုး​ရှိ​လှကြောင်း သိ​လာရ၏​။ သိုး​ထိန်း​သည် ဝမ်း​မြောက်​လွန်း​သည်​ကြော​င့် အိမ်​နီး​ချင်း​များ​ကို အ​သိ​ပေး​၏​ (လု ၁၅:၆)။

ကျန်​သ​ည့် ပုံ​ပ​မာ နှစ်ခုတို့​လည်း ထို့​အ​တူ​ပင်​ဖြစ်၏​။ ပျောက်​သော​ဒင်္ဂါး​ပုံ​ပ​မာ​တွင် အ​မျိုး​သ​မီးသည် “မ​တွေ့​မီ​တိုင်အောင်” (လု ၁၅:၈) စေ့​စပ်​စွာ​ရှာ၏​။ ထို့​နောက် သူ​မ​နှင့်​အ​တူ​ပျော်​ကြ​ရန် အ​နီး​အ​နား​တို့​ကို ဖိတ်​၏​ (လု ၁၅:၉)။ ပုံ​ပ​မာ​ခန်း​၏​ အ​ထွတ်​အ​ထိပ်​ဖြစ်​သ​ည့် ပျောက်​သော​သား​ပုံ​ပ​မာ​တွင် ထို​သား​သည် ရိုး​ရိုး​ပျောက်​ရုံ​မ​ဟုတ်၊ ထို​သို့​ကြုံ​ရန် ၎င်း​က​ပင်​စ​ခဲ့​သည်။ ၎င်း​၏​ဆုံး​ဖြတ်​ချက်​သည် မည်​သ​ည့်​ဘက်​သို့​ပို့​ကြောင်း ကြို​မ​သိ​ခဲ့​ပါ။ နိ​ဂုံး​တွင် ၎င်း​သည် သိ​တတ်​လာ​သ​ည့်​အ​ခါ ဖ​ခင်​၏​ရှေ့​တွင် ၎င်း​သည် မည်​မျှ​တန်​ဖိုး​ရှိ​ကြောင်း မြင်​တတ်​လာ​ပြီး “ယ​ခု​မှစ​၍​ ကိုယ်​တော်​၏​သား​ဟူ​၍​ ခေါ်​ခြင်း​ကို မ​ခံ​ထိုက်​ပါ” ဟု ဆို​လာ​၏​ (လု ၁၅:၁၉)။

မည်​သို့​ရှိ​စေ ဖ​ခင်​သည် သား​က​မျှော်​ထား​သည်​နှင့် မ​တူ​စွာ​ပြု​မူ၏​။ ဖ​ခင်​သည် “ပြေး​သွား​၍​ သား​၏​လည်​ပင်း​ကို ပိုက်​ဖက်​လျက် နမ်း​ရှုပ်​လေ​၏​” (လု ၁၅:၂၀)။ ယင်း​တို့​သည် ဖ​ခင်​ဘက်​မှ စေ​တ​နာ​ကောင်း​နှင့်​ပီ​တိ​များ ဖြစ်​ကြ၏​။ သားက ကျွန်​အ​ဖြစ်​သာ​လက်​ခံ​ရန် တောင်း​ဆို​မှု​ကို ဂ​ရု​မ​ထား​ဘဲ သား​အ​တွက် “ဝတ်​လုံ၊ လက်​စွပ်၊ ခြေ​နင်း” (လု ၁၅:၂၂) တို့​ကို ဆင်​မြန်း​စေ၏​။ ယင်း​နှင့် မ​ပြီး​သေး​ပါ။ သား​ဖြစ်​ခြင်း​ကို အ​ဆင်​အ​ယင်​ဖြင့် ပြု​ပြီး​နောက်​တွင် ပွဲ​ခံ​ပေး​သေး​၏​ — “ဆူအောင်​ကျွေး​သော နွား​က​လေး​ကို ယူ​၍​သတ်​ကြ။ သို့​ပြီး​မှ ငါ​တို့​သည် စား​ကြ​ကုန်အံ့။ ပျော်​မွေ့​ခြင်း ပြု​ကြ​ကုန်အံ့” (လု ၁၅:၂၃)။ အ​တို​ဆို​ရ​လျှင် ဖ​ခင်​သည် သား​ကို​လက်​ခံ​ရုံ မ​ဟုတ်​ဘဲ အိမ်​သို့​ပြန်​လှည့်​ခြင်း​တွင် ပီ​တိ​ဖြစ်​ခဲ့၏။

ပျောက်​သော​သား​ပုံ​ပ​မာ​လည်း ပျောက်​သော​သိုး၊ ဒင်္ဂါး​တို့​နှင့်​တူ​သ​ည့် အ​ချက်​ကို တွေ့ရ၏​။ ယင်း​မှာ ပျောက်​သည်​ကို ပြန်​တွေ့​သည်၊ ပွဲ​ခံ​သည် တို့​ဖြစ်၏​။ သို့​သော် ပျောက်​သော​သား​တွင် နောက်​ဆက်​တွဲ​ရှိ၏​။ သား​ကြီးက ပွဲ​ခံ​ခြင်း​ကို စော​ဒ​က​တက်​ခဲ့​၏​ (လု ၁၅:၂၈-၃၀)။ ​ဤ​အ​ချက်​သည် ချက်​ကောင်း​ဖြစ်၏​။ အ​ကြောင်း​မှာ ​ဤ​အ​ခန်း​ဝင်​အ​စ​တွင်​လာ​သ​ည့် (လု ၁၅:၂) ဖာ​ရိ​ရှဲ​တို့​၏​ စိတ်​သ​ဘော​ကို ပြ၏​။ ပုံ​ပ​မာ​တွင်​လာ​သ​ည့် သား​ကြီး​နှင့် ဖာ​ရိ​ရှဲ​တို့​သည် အ​ပြစ်​သား​ကို ကြို​ဆို​ခြင်း၊ ပွဲ​ခံ​ပေး​ခြင်း​တို့​ကို အ​မှား​ထောက်​ကြ၏​။ ​ဤ​ဝေ​ဖန်​ခြင်းက ကြို​ဆို​ခံ​ရ​သူ​များ​၏​တန်​ဖိုး​ကို အ​ထင်​သေး​ခြင်း ဖြစ်၏​။ ထို့​ကြော​င့် ပုံ​ပ​မာ​သည် ဖ​ခင်က သား​ကြီး​ကို ဆို​ဆုံး​မ​သ​ည့် အ​ခန်း​ဖြင့် ပိတ်​၏​ — “ထို့​ကြော​င့် ပျော်​မွေ့​ဝမ်း​မြောက်​စ​ရာ အ​ကြောင်း​ရှိ​၏​” (လု ၁၅:၃၂)။

“အ​ကြောင်း​ရှိ​၏​” ဟု​ပြန်​ထား​သ​ည့် ဂ​ရိ​ကြိ​ယာ​ပုဒ်​သည် dei ဖြစ်​ပြီး “လုပ်​သ​င့်​သည်” (သို့) “ဖြစ်​သ​င့်​သည်” အ​နက်​ရှိ၏​။ (Frederick W. Danker et. al., *A Greek-English Lexicon of the New Testament and Other Early Christian Literature* [Chicago: University of Chicago Press, 2000], p. 214). အ​ချို့​သော ဘာ​သာ​ပြန်​ကျမ်း​များက “အ​ကြောင်း​ရှိ​၏​” (ESV-RSV) (သို့) “ကျွန်ုပ်​တို့​ပွဲ​တည်​ခဲ့” (NASB, NRSV, NIV) ဟု လု ၁၅:၃၂ တွင် ပြန်​ကြ၏​။ ​ဤ​တွင် ဆို​လို​သ​ည့်​ပ​ဓာ​နအ​နက်​ကား ယ​ခင်​က​ပျောက်​ခဲ့​ပြီး ယ​ခု​တွင် ပြန်​တွေ့​ရ​သ​ည့်​ပုဂ္ဂိုလ်​၏​ တန်​ဖိုး​ကို ပြခြင်း​ဖြစ်၏​။ ထို​အ​ကြောင်း​ကို အ​ကြောင်း​ပြု​ကာ ဖ​ခင်က ပွဲ​တည်​ရ​မည်​ဟု ဆို​ခြင်း​ဖြစ်၏​။ ပြန်​တွေ့​ပြီ​ဖြစ်သ​ည့် ပုဂ္ဂိုလ်​၏​တန်​ဖိုး​ကို​ပြ​ရန် အ​ခြား​နည်း​လမ်း မ​ရှိ​ပါ။ ဤ​တွင်​လည်း ပြပြီး​ခဲ့​သ​ည့် ရှေ့​က​ပုံ​ပ​မာ ၂ ခု​အ​တိုင်း ဖ​ခင်​သည် တစ်ဦး​တည်း ပွဲ​မ​ခံ​လို​ပါ။ အ​စေ​ခံ​များ ပါ​ကြ​ဟန်​ရှိ​၏​ (လု ၁၅:၂၂-၂၇)။ ဖ​ခင်​သည် သား​ကြီး​ကို​လည်း ဖိတ်၏​။ ပျောက်​သော​သား​သည် သား​ကြီး​၏​စ​ကား​အ​ရ “သင်​၏​သား” (လု ၁၅:၃၀) ဖြစ်​သော်​လည်း ဖ​ခင်​၏​တောင်း​ပန်​ပုံ​အ​ရ “သင်​၏​ညီလေး” (လု ၁၅:၃၁) ဖြစ်၏။

**ဆရာတို့၏မှတ်ချက်များ**

ထို့​ကြော​င့် လု​ကာ ၁၅ တွင် ယေ​ရှု​ပြော​သ​ည့်​ပုံ​ပ​မာက ဘု​ရား​သည် ၎င်း​၏​သား​သ​မီး​များ ကယ်​တင်​ခြင်း​ရ​ကြ​သ​ည့် အ​မှု​တွင် ပီ​တိဖြစ်သ​ည့်​အ​ဖြစ်က ကျွန်ုပ်​တို့​သည် ဘု​ရား​၏​အ​မြင်​တွင် တန်​ဖိုး​ရှိ​ကြောင်း​ကို ပြ၏​။ ဘု​ရားက ကျွန်ုပ်​တို့​သည် ၎င်း​ကို ရ​တ​နာ​များ​ဖြစ်​သည်​ဟု ခံ​စား​ရုံ​မ​ဟုတ်​ဘဲ ၎င်း​နှင့်​အ​တူ ပွဲ​ခံ​စေ​လို၏​။ ထို့​ကြော​င့် အ​ချင်း​ချင်း​၏​ ကယ်​တင်​ခြင်း​အ​ခွင့်​အ​ရေး​ကို စိတ်​အ​ကြွင်း​မဲ့​ဖြင့် တန်​ဖိုး​ထား​ပါ။

**၂။ ဘု​ရား​၏​ပီ​တိ​သည် လူ​သား​တို့​၏​အ​ကျိုး​ကို​မျှော်​ခြင်း ဖြစ်၏။**

ဇေ​ဖ​နိ ၃:၁၇ နှင့် ဆာ ၁၄၉:၄ တို့​သည် ဘု​ရား​၏​ပီ​တိ​အ​ကြောင်း​တွင် တူ​ညီ​မှု​ရှိ၏​။ ဆာ ၁၄၉ သည် ဘု​ရား​သ​ခင်အား ဝမ်း​မြောက်​စွာ​ချီး​မွမ်း​ကြ​ရန် ဖိတ်​ကြား​ခြင်း​ဖြစ်​၏​ — “အ​ကြောင်း​မူ​ကား၊ ထာ​ဝ​ရ​ဘု​ရား​သည် မိ​မိ​လူ​စု​ကို နှစ်​သက်​တော်​မူ၏​။ စိတ်​နှိမ့်​ချ​သော​သူ​တို့​ကို ကယ်​တင်​ခြင်း​အား​ဖြင့် အ​သ​ရေ​တင့်​တယ်​စေ​တော်​မူ၏​။” ထို​သို့ နှိုး​ဆော်​ရ​ခြင်း​၏​ အ​ကြောင်း​ရင်း​သည် ဆာ ၁၄၉:၄ တွင်​လာ​၏​ — “ထာ​ဝ​ရ​ဘု​ရား​သည် မိ​မိ​လူ​စု​ကို နှစ်​သက်​တော်​မူ၏​။” ထို့​ကြော​င့် ​ဤ​ဆာ​လံက အ​သွား​အ​ပြန်​ရှိ​သ​ည့် ဆက်​ဆံ​ရေး​ကို အ​တည်​ပြု၏​။ ဘု​ရား​သ​ခင်​သည် ၎င်း​၏​လူ​စု​ကို​နှစ်​သက်​ပြီး ထို​အ​ကြောင်း​ကို အ​ခြေ​ပြု​ကာ ဘု​ရားက ဝမ်း​မြောက်​စွာ​ချီး​မွမ်း​ရာ​မှ ပီ​တိ​ရ​ကြ​ရန် လူ​စု​တို့​သည် ဖိတ်​ကြားခံရ၏။

ထို့​အ​တူ ဇေ ၃:၁၄ တွင် ဘု​ရား​၏​လူ​စု​တို့​သည် “အို​ဇိအုန်​သ​တို့​သ​မီး​တို့ သီ​ချင်း​ဆို​ကြ​လော။ အို​ဣ​သ​ရေ​လအ​မျိုး စိတ်​နှ​လုံး​အ​ကြွင်း​မဲ့ ဝမ်း​မြောက်​ရွှင်​လန်း​ကြ” ရန် နှိုး​ဆော်၏​။ ​ဤ​နှိုး​ဆော်​မှု​သည် ဇေ ၃:၁၇ “ဘု​ရား​သည် သင်​၌​အားရ၍​၊ ချစ်​ခြင်း​မေတ္တာ​၌​ ကျိန်း​ဝပ်​၍​ သီ​ချင်း​ဆို​ခြင်း​နှင့်​ တကွ သင်​၍​ ဝမ်း​မြောက်​တော်​မူ​လိ​မ့်​မည်” နှင့် ဇောင်း​ပေး​ထား၏​။ ဆာ ၁၄၉ တွင် ဘု​ရား​၏​ပီ​တိ​သည် လူ​သား​တို့​ကောင်း​စား​ရေး၊ ဇေ ၃ တွင် ဘု​ရား​ကို​ချီး​မွမ်း​ခြင်း​သည် အ​နာ​ဂတ်​တွင် ၎င်း​၏​လူ​စု​နှင့် စံ​စား​ရ​မ​ည့်​နိ​မိတ် ဖြစ်၏။

**ဆရာတို့၏မှတ်ချက်များ**

**၃။ ကျွန်ုပ်​တို့​၏​ ကျက်​သ​ရေ​မ​ရှိ​ခြင်း​ကြော​င့် ကျွန်ုပ်​တို့​သည် ဘု​ရား​စိတ်​တော်​နှင့်​တွေ့​ရန် ခ​ရစ်တော်ကို လို​အပ်​ကြ​သည်။**

ကျမ်း​စာ​တွင် ဘု​ရား​သ​ခင်အား ချီး​မွမ်း​ကြ​ရန် ဖိတ်​ခေါ်​ခြင်း​တွင် (ဟေ​ဗြဲ ၁၁:၅၊ ၆၊ ၂ ကော ၅:၉၊ ကော ၁:၁၀၊ ၁ သက် ၄:၁)၊ ဟေ​ဗြဲ ၁၃:၁၅ က ဘု​ရား​သ​ခင်​ထံ စဉ်​ဆက်​မ​ပြတ်​ဆက်​ကပ်​ရန် ဆော်​ဩ​ထား​ပြီး ယင်း​တွင် ကျေး​ဇူး​တော်​ချီး​မွမ်း​ခြင်း၊ ကောင်း​မှု​ပြု​ခြင်း၊ ဒါ​န​ပြု​ခြင်း​များ​လည်း ပါ၏​။ ဟေ​ဗြဲ ၁၃:၁၅ တွင် ကျွန်ုပ်​သည် ပူ​ဇော်​မှု​ကို မိ​မိ​အ​စွမ်း​ဖြင့် မ​ပြု​ရ​ဟု​ဆို၏​။ “ယေ​ရှု​ခ​ရစ်” အား​ဖြင့်​သာ ဘု​ရား​သ​ခ​င့်​ရှေ့​တော်​၌​ အ​စဉ်​ပူ​ဇော်​ရ​မည်​ဖြစ်၏​။ တစ်​နည်း​ကား ကျွန်ုပ်​တို့​သည် မိ​မိ​ကောင်း​မှု​တို့​ဖြင့် ဘု​ရား​ကို မ​ချီး​မွမ်း​နိုင်​ပါ။ ကျွန်ုပ်​တို့​၏​ ချီး​မွမ်း​ခြင်း​သည် ခ​ရစ်​တော်​ကို အ​ကြောင်း​ပြု​ခြင်း​ဖြင့်​သာ ဘု​ရား​အား စစ်​မှန်​စွာ ချီး​မွမ်း​နိုင်​မည်​ဖြစ်​သည်။

**အ​ပိုင်း ၃။ လက်​တွေ့​အ​သုံး​ချခြင်း**

လူ​သား​များ​ကို တန်​ဖိုး​များ​စွာ ဌာ​ပ​နာ​ထား၏​။ သင်​သည် ဘု​ရား​သ​ခင်​နှင့် သ​ဏ္ဌာန်​တူ ဖန်​ဆင်း​ထား​သော​ကြောင့် တန်​ဖိုး​ရှိ၏​။ ဘု​ရား​သ​ခင်​သည် ကျွန်ုပ်​တို့​တွက်​ဆ​နိုင်​သည်​ထက် သာ​လွန်​စွာ ချစ်​ခြင်း​သည် အံ့​ဖွယ်​ဖြစ်၏​။ ​ဤ​ရှု​ထော​င့်​ကို နှ​လုံး​မူ​ရင်း​ဖြင့် အောက်​ပါ​အ​မေး​များ​ကို ဆွေး​နွေး​ပါ။

**၁။ ကျွန်ုပ်​တို့ နေ့​တိုင်း​တွေ့​ဆုံ​ရ​သ​ည့် ပုဂ္ဂိုလ်​များ​အား ဘု​ရား​၏​အ​မြင်​တွင် တန်​ဖိုး​ရှိ​ကြောင်း သင် မည်​သို့​ပြ​သ​နည်း။**

**၂။ ဘု​ရား​တ​ရား ကြည်​ညို​ကြ​သည်​ဟု ဆို​ကြ​သူ​များ​သည် အ​ခြား​ပုဂ္ဂိုလ်​များ​ကို မည်​သို့​ဖြင့် နှိမ်​မိ​ကြ​သ​နည်း။**

**၃။ ဘု​ရား​ကို ကြည်​ညို​ကြ​သူ​များ​သည် ဘု​ရား​ကို စိတ်​တော်​တွေ့​စေ​လို​ကြ၏​။ သို့​သော် ကျွန်ုပ်​တို့​သည် ဘု​ရား​ကို စိတ်​တော်​တွေ့​စေ​ကြ​သ​လော။ သူ​တစ်​ပါး​အား ကျွန်ုပ်​တို့​တန်​ဖိုး​ထား​ပုံက ဘုရား​သ​ခင်​သည် ၎င်း​၏​လူ​စု​များ​၏​ ကယ်​တင်​ခြင်း​တွင် ပီ​တိ​ဖြစ်​ခြင်း​နှင့် မည်​မျှ​စပ်​ဆိုင်​သ​နည်း။**

**ဆရာတို့၏မှတ်ချက်များ**

**၄။ လူ​တစ်ဦး​အ​ပေါ် ဘု​ရား​၏​ကောင်း​မြတ်​ခြင်း​နှင့် မေတ္တာ​တော်​ကို ပြော​ကြား​ကာ ကယ်​တင်​ခြင်း​ရ​နိုင်​ရန် သင် ဘာ​လုပ်​နိုင်​သ​နည်း။**

**၅။ ခ​ရစ်​တော်​၏​ ကြား​ဝင်​လုပ်​ဆောင်​ပေး​မှုက ဘု​ရား​သ​ခင်အား ကျွန်ုပ်​တို့​၏​အ​ပြု​အ​မူ​ဖြင့် စိတ်​တွေ့​ဖြစ်​စေ​သ​ည့် သာ​ဓ​က တစ်​ခု​ဖြစ်​ဖြစ် ချပြ​ပါ။**

**သင်ခန်းစာ ၃။ အောက်ပါမေးခွန်းများကို အလိုက်သင့်ဖြေဆိုပါ။**

**၁။**

*\*ဇန်​န​ဝါ​ရီလ ၁၈-၂၄*

**သင်ခန်းစာ - ၄**

# **ဘု​ရားသ​ခင်သည် စိတ်အား​ထက်​သန်​ပြီး**

# **သ​နား​ကြင်​နာ​တတ်​သူ​ဖြစ်​သည်**



**ဥ​ပုသ်​နေ့​မွန်း​လွဲ​ပိုင်း**

**ဖတ်​ရန်​ကျမ်း​ချက်​များ။** ဆာ ၁၀၃:၁၃၊ ဟေ​ရှာ ၄၉:၁၅၊ ဟော ၁၁:၁-၉၊ မ ၂၃:၃၇၊ ၂ ကော ၁၁:၂၊ ၁ ကော ၁၃:၄-၈

**အ​လွတ်​ကျမ်း​ချက်။ “မိန်း​မ​သည် မိ​မိ​ဖွား​သော​သား​ကို မ​သ​နား​သည်​တိုင်အောင်၊ မိ​မိ​နို့​စို့​သူ​ငယ်​ကို မေ့​လျော့​နိုင်​သ​လော။ အ​ကယ်​၍​ မေ့​လျော့​သော်​လည်း သ​င့်​ကို ငါ​မ​မေ့​လျော့”** (ဟေ​ရှာ ၄၉:၁၅)။

စိတ်​ခံ​စား​ချက်​များ​ကို မ​လို​ချင့်​ဖွယ်၊ ရှောင်​ရှား​ဖွယ်​အ​ဖြစ် မှတ်​လေ့​ရှိ​ကြ၏​။ အ​ချို့​ပုဂ္ဂိုလ်​များ​အ​တွက်​ကား စိတ်​ခံ​စား​ချက်​သည် ယုတ္တိ​မ​ရှိ​ဟု ယူ​ကြ​ကာ လူ​ရည်​မွန်​များ​သည် စိတ်​ခံ​စား​ချက်​နောက် မ​လိုက်​ကြ ဟု​ဆို၏​။ ရှေး​ဂ​ရိဒ​ဿ​န​များ​တွင် လူ​ရည်​မွန်​ကို မိ​မိ​စိတ်​ကို ချွန်း​အုပ်​နိုင်​သော​သူ ဟု​ဆို​ပြီး အ​လွန်​စံ​ထိပ်​ထား​ကြ၏။

စိတ်​မ​ထိန်း​နိုင်​သူ​သည် ပြ​ဿ​နာ​ကောင် ဖြစ်၏။ မည်​သို့​ဖြစ်​စေ ဘု​ရား​သ​ခင်​သည် စိတ်​ခံ​စား​ချက်​များ​ရှိ​သ​ည့် လူ​သား​ကို ဖန်​ဆင်း​ခဲ့၏​။ ကျမ်း​စာ​တွင်​လည်း ဘု​ရား​သ​ခင်​တွင် စိတ်​ခံ​စား​ချက်​များ​ရှိ​ကြောင်း ချပြ၏​။ ဘု​ရား​သ​ခင်​သည် ကျမ်း​စာက ပြ​သ​ည့်​အ​တိုင်း ခံ​စား​ချက်​ရှိ​သည်​မှန်​လျှင် စိတ်​ခံ​စား​ချက်​ဆို​သည်​မှာ သ​န္ဓေ​ဆိုး​မ​ဟုတ်​တန်​ပါ။ အ​ကြောင်း​မှာ သ​မ္မာ​ကျမ်း​တွင်​လာ​သ​ည့် ဘု​ရား​သ​ခင်​သည် ဉာဏ်​အ​ရာ​တွင် ပြည့်​စုံ​သ​ည့်​ဘု​ရား ဖြစ်၏။

ဆို​ရ​လျှင် ကျွန်ုပ်​တို့​အ​ပေါ်​ထား​ရှိ​သ​ည့် ဘု​ရား​၏​မေတ္တာတော်​သည် စိတ်​ခံ​စား​ချက် လေး​လေး​နက်​နက်​ပါ​သ​ည့် အ​မှန်​တ​ရား​ရှိ၏​။ သို့​သော် ဘု​ရား​၏​မေတ္တာ​သည် ပြီး​ပြည့်​စုံ​ငြား လူ​သား​တို့​၏​စိတ်​ခံ​စား​ချက်​များ​နှင့် တူ​သည်​ဟု မ​မှတ်​သ​င့်​ပါ။

*\* ဇန်​န​ဝါ​ရီလ ၂၅ ရက်၊ ဥ​ပုသ်​နေ့​အ​တွက်​ပြင်​ဆင်​ရန် ယ​ခု​အ​ပတ်​သင်​ခန်း​စာ​ကို လေ့​လာ​ပါ။*

*ဇန်​န​ဝါ​ရီလ ၁၉ ရက်*

**တနင်္ဂနွေနေ့**

**မိ​ခ​င့်​ချစ်​ခြင်း​ထက်​သာ​လွန်​သည်**

လူ့​လော​က​တွင် မိ​ဘ​မေတ္တာ​သည် အ​ကြီး​မား​ဆုံး ဖြစ်​ပါ​မည်။ ကျမ်း​စာ​က​လည်း ဘု​ရားက ၎င်း​၏​သား​သ​မီး​များ​ကို ချစ်​ပုံ​ကို မိ​ဘ​နှင့်က​လေး​ငယ်တို့​၏​ ချစ်​ပုံ​ဖြင့် ပ​မာ​နှိုင်း​လေ့​ရှိ​ပြီး ဘု​ရား​၏​မေတ္တာ​သည် လူ​တို့​၏​မေတ္တာ​ထား​ကြ​သ​ည့် ထု​ထည်​ထက် ပို​၍​သာ​ကြောင်း ပြ​ထား၏။

**ဆာ ၁၀၃:၁၃၊ ဟေ​ရှာ ၄၉:၁၅၊ ယေ ၃၁:၂၀ တို့​ကို ဖတ်​ရှု​ပါ။ ယင်း​ကျမ်း​ချက်​များက ဘု​ရား၏မေတ္တာ​တော် မည်​သို့​ချပြ​သ​နည်း။**

ထို​ကျမ်း​ပိုဒ်​များ​အ​ရ​ဆို​လျှင် ဘု​ရား​သ​ခင်​သည် ၎င်း​၏​သား​သ​မီး​များ​အ​ပေါ် မိ​ဘ​များ​၏​မေတ္တာ​အ​တိုင်း ချစ်​ကြောင်း ပြ​ထား၏​။ သို့​သော် ဟေ​ရှာ ၄၉:၁၅ တွင် လူ​သား​မိ​ခင်​သည် “မိ​မိ​နို့​စို့​သူ​ငယ်​ကို မေ့​လျော့​နိုင်” “မိ​မိ​ဖွား​သော​သား​ကို မသနား​သည်​တိုင်အောင်” ဟု ရှင်း​ပြပြီး ဘု​ရား​သည် ၎င်း​၏​သား​သ​မီး​များ​ကို ဘယ်​အ​ခါ​မျှ​မ​မေ့၊ ၎င်း​၏​က​ရု​ဏာ​တော်​သည် မ​ကုန် ဟု​ပြ၏ (မြည် ၃:၂၂)။

သ​နား​ကြင်​နာ​ခြင်းကို ဟေ​ဗြဲ​တွင် raḥam ဟု သုံး​ထား​ပြီး အ​ခြား​သော​ကျမ်း​များ​တွင်​လည်း ဘု​ရား၏ အ​လွန်သနား​ကြင်​နာ​မေတ္တာပွား​ခြင်းကို ဖေါ်​ကျူး​ရာ​တွင် သုံး၏​။ ယင်း​သည် သား​အိမ်​ကို​ညွှန်း​သ​ည့် ဟေ​ဗြဲ​ဝေါ​ဟာရ raḥam မှ လာ​နိုင်​သည်​ဟု အ​ယူ​ရှိ၏​။ သို့​ဖြင့် စာ​ပေ​ပ​ညာ​ရှင်​များက ဘု​ရား၏သနား​ကြင်​နာ​ခြင်းကို “ဝမ်း​နှင့်​လွယ်​သ​ည့် မိ​ခင်​မေတ္တာ” ဟု ကောက်​ကြ၏​။ အ​ကယ်​တွင်​လည်း ဘု​ရား​၏​မေတ္တာ​သည် လူ​သား​မိ​ခင်​ထက် သာ​လွန်​လှ၏။

ယေ ၃၁:၂၀ အ​ရ​ဆို​လျှင် ဘု​ရား​သည် ပ​ဋိ​ညာဉ်​ပြု​ထား​သ​ည့် ၎င်း​၏​လူ​များ​အား ၎င်း​ကို​မ​ကြာ​ခ​ဏ​ပုန်​ကန်​ကြငြား ၎င်း​၏ “ချစ်​သား” အ​ဖြစ် မှတ်၏​။ ဘု​ရား​သည် “သူ့​ကို ငါ​သည် အောက်​မေ့၏၊” “ငါ​သည် သူ့​အ​တွက် စိတ်​ကြင်​နာ​ခြင်း ရှိ၏” ဟု မိ​န့်၏​။ ​ဤ​တွင် ကြင်​နာ​ကို “raḥam” ဖြင့် ဘု​ရား​၏​မေတ္တာ​ကို ဖေါ်​ထား၏​။ “အ​လွန်​တ​ရာ အောက်​မေ့၏” ကို “ပ​ဋာမြေ​လူး” ဖြစ်​ရ​သည်​ဟု ပြန်​နိုင်၏​။ ယင်း​သည် ဘု​ရား​၏​ခံ​စား​ချက်​ကို ကိုယ်​တွင်း​အင်္ဂါ​ဖြင့်​နှိုင်း​သ​ည့် ဝေါ​ဟာ​ရ​ဖြစ်၏​။ ၎င်း​တို့က မည်​မျှ​သ​စ္စာ​မဲ့​မဲ့ ဘု​ရား​သည် ၎င်း​တို့​အ​ပေါ် မေတ္တာ​မ​ပျက်ပါ။ ယင်း​သို့​ပြု​မူ​ခြင်း​သည် ကျွန်ုပ်​တို့​ဉာဏ်​ပေါက်​နိုင်​သည်​ထက် တစ်​ဘက်​ကို​ပင်​လွန်၏။

**ဘု​ရား​၏​မေတ္တာ​သည် မိ​ဘ​မေတ္တာ​နှင့်​တူ​ခြင်း​တွင် အ​ချို့​သည် အား​ရ​နှစ်​ထောင်း​ကြ​ပါ​မည်။ သို့​သော် အ​ချို့​အ​တွက်​ကား ခက်​ပေ​မည်။ အ​ကြောင်း​မှာ ၎င်း​တို့​၏​မိ​ဘ​များ​သည် မေတ္တာ​နည်း​ကြ​၍​ ဖြစ်၏​။ ၎င်း​တို့​အ​ပေါ် ဘု​ရား​၏​မေတ္တာ​အ​ကြောင်း မည်​သို့ ချပြ​နိုင်​မည်​နည်း။**

*ဇန်​န​ဝါ​ရီလ ၂၀ ရက်*

**တနင်္လာနေ့**

**အ​သဲ​ကွဲ​အ​ချစ်**

လူ​သား​များ​အ​ပေါ် မ​တွက်​ဆ​နိုင်​သ​ည့် ဘု​ရား​၏​မေတ္တာ​တော်​အ​ကြောင်း ဟော​ရှေ​ကျမ်း​တွင် လာ၏​။ ဘု​ရားက ပ​ရော​ဖက်​ဟော​ရှေ​ထံ “သင် သွား၍ ပြည့်​တန်​ဆာ​မိန်း​မ​နှင့်​တ​ကွ သူ​ဖွား​မြင်​သော သား​သ​မီး​တို့​ကို သိမ်း​ပိုက်​လော့။ အ​ကြောင်း​မူ​ကား ပြည်​သား​တို့​သည် ထာ​ဝ​ရ​ဘု​ရား​ကို စွန့်​ပစ်​၍​ အ​ထပ်​ထပ်​မှား​ယွင်း​ကြပြီ” ဟု​မိ​န့်​၏ (ဟော ၁:၂)။ ယင်း​နောက် ဟောရှေ ၁၁ တွင် ဘု​ရား​နှင့် ၎င်း​၏​သား​သ​မီး​များ​ကြား အ​ဆက်​အ​ဆံ​ကို ချပြ၏​။ ​ဤ​တွင် ဖ​ခင်က က​လေး​ငယ်အ​ပေါ်​ထား​သ​ည့် ချစ်​ခြင်း​ဖြင့် ပြ၏။

**ဟော ၁၁:၁-၉ ကို ဖတ်​ရှု​ပါ။ ​ဤ​ကျမ်း​ချက်​များ​တွင်​လာ​သ​ည့် ဇာတ်​သား​များ​သည် ဘု​ရားက ၎င်း​၏​သား​သ​မီး​များ​ကို ချစ်​ပုံ​ကို မည်​သို့ အ​သက်​သွင်း​ပြသွား​သ​နည်း။**

ဘု​ရားက ၎င်း​၏​သား​သ​မီး​များ​ကို ချစ်​ပုံ​မှာ မိ​ဘ​က ၎င်း​တို့၏က​လေး​ငယ်ကို ချစ်​ပုံ​အ​တိုင်း ဖြစ်၏​။ ကျမ်း​စာက က​လေး​ငယ်​ကို လမ်း​လျှောက်​သင်​ပေး​ပုံ၊ လက်​နှင့်​ချီ​ပုံ​များ​ဖြင့် သ​ရုပ်​ပြ​ထား၏​။ ဘု​ရားက ၎င်း​၏​သား​သ​မီး​များ​ကို “အ​ဘ​သည် သား​ကို​ချီ​ပိုက်​သ​ကဲ့​သို့” (တ​ရား ၁:၃၁) ချီ​ပိုက်​သည်​ဟု ပြ​ထား​သေး၏။ “မေတ္တာ​က​ရု​ဏာ​တော်​ရှိ​သည်​အ​တိုင်း ရွေး​နုတ်​တော်​မူ၏​။ ‌ရှေး​ကာ​လ​ပတ်​လုံး သူ​တို့​ကို ချီ​ဆောင်​တော်​မူ၏” (ဟေ​ရှာ ၆၃:၉)။

သ​စ္စာ​မ​ယိုင်​သ​ည့် ဘု​ရား​သ​ခင်​၏​ အ​ခြား​ဘက်​တွင် ၎င်း​၏​လူ​များ​သည် အ​ဖန်​ဖန် သ​စ္စာ​ပျက်​ကြ၏။ နိ​ဂုံး​တွင် ဘု​ရား​ကို​ကန်​ထုတ်​ကြ​ကာ ဘု​ရား​ကို​ဝမ်း​နည်း​စေ၏​။ ဘု​ရား​သ​ခင်က က​ရု​ဏာ​ရှိ​ငြား စည်း​ဘောင်​မ​ဖျက်​ပါ (နောက်​သင်​ခန်း​စာ​တွင် မေတ္တာ​နှင့်​စည်း​သည် ဒွန်​တွဲ​ကြကြောင်း တွေ့​ကြ​မည်​ဖြစ်၏)။

အူ​နု​ကျွဲ​ခတ်​သ​ည့်​အ​ဖြစ်​မျိုး သင် ကြုံ​ဖူး​သ​လော။ ယင်း​ဥ​ပ​မာ​သည် ဘု​ရားက ၎င်း​၏​သား​သ​မီး​များ​ကြော​င့် ခံ​စား​ရ​သ​ည့် အ​ဖြစ်​မျိုး​ဖြစ်၏​။ ​ဤ​အ​ဖြစ်​မျိုး​သည် ဘု​ရားဖြစ်​ဖြစ်၊ လူဖြစ်​ဖြစ် ခံ​စား​ရ​သ​ည့်​အ​ဖြစ်​ကို ဥ​ပ​မာ​ပြ​သ​ည့် ဝေါ​ဟာ​ရ​ဖြစ်၏။

​ဤ​ဥ​ပ​မာ​သည် ဘု​ရင်​ရှော​လ​မုန် တ​ရား​စီ​ရင်​ခန်း​သို့ ရောက်​လာ​သ​ည့် မိ​ခင်​နှစ်ဦး​တို့​၏​ ဖြစ်​စဉ်​တွင် သုံး​ထား​၏ (kamar ဖြစ်၏)။ နှစ်ဦး​လုံးက ၎င်း​တို့​၏​သား​ဟု ကိုယ်​စီ​ဆို​ကြ၏​။ ရှော​လ​မုန်က က​လေး​ကို ၂ ပိုင်း​ဖြတ်ရန် မိ​န့်​သ​ည့်​အ​ခါ (က​လေး​ကို နစ်​နာ​စေ​လို​စိတ် မ​ပါ​ပါ) မိ​ခင်အရင်း​ပေါ်​တော့​၏ (၃ ရာ ၃:၂၆ ကို က ၄၃:၃၀ နှင့် ယှဉ်​ပါ)။

**မိ​ဘ​ဘ​ဝ​ရောက်​သွား​သူ​များ​သည် ​ဤ​တွင် ဘာ​သင်​ခန်း​စာ​ရှိ​ကြောင်း​ကို သိ​ကြ၏​။ က​မ္ဘာ​ပေါ်​ရှိ အ​ခြား​သော​ချစ်​ခြင်း​များ​နှင့် နှိုင်း​၍​မ​ရ​ပါ။ ​ဤ​ဖြစ်​စဉ်က ကျွန်ုပ်​တို့​အ​ပေါ်​ထား​ရှိ​သ​ည့် ဘု​ရား​၏​မေတ္တာ​တော်​ကို မည်​သို့ တ​ရား​ရ​ဖြစ်​စေ​သ​နည်း။ ကျွန်ုပ်​တို့​သည် တ​ရား​ကို မည်​သို့​ယူ​ရ​မည်​နည်း။**

*ဇန်​န​ဝါ​ရီလ ၂၁ ရက်*

**အင်္ဂါနေ့**

**သ​ခင်​ယေ​ရှု​၏ သ​နား​ကြင်​နာ​မှု**

ဘု​ရား​သ​ခင်၏သ​နား​ကြင်​နာ​မှုကို ဓ​မ္မ​ဟောင်း​ကျမ်း​တွင် ဥ​ပ​မာ​ဖြင့်​ပြ​သ​ကဲ့​သို့ ဓ​မ္မ​သစ်​တွင်​လည်း လာ၏​။ ရှင်​ပေါ​လုက ခ​မည်း​တော်​ကို “သ​နား​ခြင်း​က​ရု​ဏာ​၏​ အဘ” ဟု​ဆို​၏ (၂ ကော ၁:၃)။ ထို့​အ​ပြင် ဧ​ဖက် ၂:၄ တွင် ဘု​ရား​သ​ခင်​သည် “က​ရု​ဏာ​တော်​နှင့် ကြွယ်​ဝ​တော်​မူ​ပြီး” “ငါ​တို့​ကို ချစ်​တော်​မူ​သော မ​ဟာ​မေတ္တာ​တော်အား​ဖြင့်” လူ​သား​တို့​ကို ကယ်​တင်၏ ဟု​ပေါ​လု​ရှင်း​ပြ၏။

အ​ခြား​ပုံ​ပ​မာ​များ​တွင် ခ​ရစ်​တော်​ကိုယ်​တိုင်​သည် ခ​မည်း​တော်​၏​မေတ္တာ​ကို ဖော်​ကြူး​ရာ​တွင် ကိုယ်​တွင်း​အင်္ဂါ​ဝေါ​ဟာ​ရ​များ​ဖြင့် သုံး​ထား​၏ (မ ၁၈:၂၇၊ လု ၁၀:၃၃၊ လု ၁၅:၂၀)။ ဓ​မ္မ​ဟောင်း​နှင့် ဓ​မ္မ​သစ်​ကျမ်း​များ​တွင် ဘု​ရား​မေတ္တာ​တော်​ကို​ပြ​သ​ည့် ထို​ဝေါ​ဟာ​ရ​ကို ခ​ရစ်​တော်​၏​အ​ကြင်​နာတရားကို ပြ​သ​ည့်​အ​နေ​ဖြင့် ခ​ရစ်​ဝင်​ကျမ်း​တွင်​လည်း သုံး​ထား၏။

**မ ၉:၃၆၊ ၁၄:၁၄၊ မာ ၁:၄၁၊ ၆:၃၄၊ လု ၇:၁၃ တို့​ကို ဖတ်​ရှု​ပါ။ မ ၂၃:၃၇ ကို​လည်း ရှု​ပါ။ ထို​ကျမ်း​ပိုဒ်​များက လူ​တို့ခံ​စား​ကြ​သ​ည့် ဒုက္ခအ​ပေါ် ခ​ရစ်​တော် မည်​သို့ခံ​စား​ရ​ကြောင်း ချပြ​သ​နည်း။**

ဒုက္ခ​တွေ့​ကြ​သူ​များ​ကြော​င့် ခ​ရစ်​တော်​သည် သ​နား​ကြင်​နာ​သော​စိတ်​ရှိကြောင်း ခ​ရစ်​ဝင်​ကျမ်း​များ​တွင် အ​ဖန်​တ​လဲ​လဲ ဖေါ်​ပြ​ထား၏​။ ၎င်း​သည် သ​နား​ကြင်​နာ​သော​စိတ်​ရှိ​ရုံ​မ​ဟုတ်​ဘဲ လူ​တို့​၏​လို​အပ်​မှု​များ​ကို ဖေါ်​ထုတ်၏။

ယေ​ရှု​သည် ၎င်း​တို့​အ​တွက် မြည်​တမ်း​ခဲ့ရ၏​။ မြို့​တော်​ကို မျက်​ရည်​ဖြင့် မိုး​ကြည့်​သ​ည့် ခ​ရစ်​တော်​၏​အ​ဖြစ်​ကို အာ​ရုံ​ယူ​ပါ — “ကြက်​မ​သည် မိ​မိ​သား​ငယ်​တို့​ကို အ​တောင်အောက်​၌​ စု​ရုံး​သ​ကဲ့​သို့ သင်​၏​သား​တို့​ကို စု​ရုံး​စေ​ခြင်း​ငှာ ကြိမ်​ဖန်​များ​စွာ ငါ​အ​လို​ရှိ​ပြီ” (မ ၂၃:၃၇)။ ​ဤ​တွင် ခ​ရစ်​တော်​၏​တမ်း​ချင်း​သည် ဓ​မ္မ​ဟောင်း​ကျမ်း​ရှိ ဘု​ရား​သ​ခင်၏ တမ်း​ချင်း​နှင့် တူ​ကြောင်း ကျွန်ုပ်​တို့​တွေ့ရ၏။ သ​မ္မာ​ကျမ်း​စာ​ပ​ညာ​ရှင်​များက ကြက် သား​အုပ်မ ဥ​ပ​မာ​ကို အ​ရှေ့​အ​လယ်​ပိုင်း​ဒေ​သ​တွင်​သာ ဘု​ရား​မေတ္တာ​အ​ကြောင်း ဖွင့်​ဆို​ရာ​တွင် သုံး​ကြောင်း​ကို တွေ့​ကြ၏​။ တ​ရား ၃၂:၁၁ တွင် ဘု​ရား​သ​ခင်​သည် ကြက် သား​အုပ်​မ​ကဲ့​သို့ စီ​မံ​ကြောင်း အ​များ​စုက မြင်​ကြ​ပါ​သည်။

**လူ​သား​များ​အ​တွက် ဘု​ရား၏သ​နာ​ကြင်​နာ​မှု အ​ကြီး​မား​ဆုံး​ပြ​သ​မှု​သည် ကျွန်ုပ်​တို့​အ​ကျိုး​အ​တွက် ပေး​ဆပ်​ခဲ့​သ​ည့် ယေ​ရှု​ထက် ကြီး​မြတ်​သ​ည့်​န​မူ​နာ မ​ရှိ​ပါ။ ခ​ရစ်​တော်​သည် ပြီး​ပြည့်​စုံ​သ​ည့် ပုံ​ဆောင်​ခဲ​သာ မ​ဟုတ်ဘဲ ၎င်း​သည် လူ​သား​များ​အ​တွက် ပြီး​ပြည့်​စုံ​သ​ည့် န​မူ​နာ​ဖြစ်၏​။ ကျွန်ုပ်​တို့​သည် ခ​ရစ်​တော်​ကို မည်​သို့ န​မူ​နာ​ယူ​နိုင်​မည်​နည်း။ ​ဤ​၌​ တစ်​ပါး​သူ​၏​ လို​အပ်​ချက်​များ​အ​တွက် မျက်​မြင်​လက်​တွေ့​ကျကျ ကူ​ညီ​မှု​ကို ဆို​လို၏။**

*ဇန်​န​ဝါ​ရီလ ၂၂ ရက်*

**ဗုဒ္ဓဟူးနေ့**

**ဝန်​တို​တတ်​သ​ည့် ဘု​ရား​လော**

သ​မ္မာ​ကျမ်း​စာ​လာ ဘု​ရား​သ​ခင်​သည် “သ​နား​ကြင်​နာ​သောဘု​ရား​သ​ခင်” ဖြစ်၏​။ ဟေ​ဗြဲ​ပါ​ဠိ​တွင် ဘု​ရား​အား “el rahum” ဟု​ခေါ်​၏ (တ​ရား ၄:၃၁)။ “el” အ​နက်​သည် “ဘု​ရား” ဖြစ်​ပြီး “rahum” အ​နက်​သည် သ​နား​ကြင်​နာ​ခြင်းကို ဆို​လို​သည်။ “raḥam” ဝေါ​ဟာ​ရ​ကွဲ​ဖြစ်၏​။ သို့​သော် ဘု​ရား​သ​ခင်​သည် သ​နား​ကြင်​နာ​သူဖြစ်​ရုံ​မ​ဟုတ်​ဘဲ ဝန်​တို​သ​ည့် ဘု​ရား (el qana) လည်း​ဖြစ်၏​။ တ​ရားဟော​ရာ ၄:၂၄ တွင် “သင်​တို့​၏​ ဘု​ရား​သ​ခင် ထာ​ဝ​ရ​ဘု​ရား​သည် လောင်​သော​မီး၊ အ​ပြစ်​ရှိ​သည်​ဟု ယုံ​လွယ်​သော​ဘု​ရား (el qana) ဖြစ်​တော်​မူ၏” (တ​ရား ၄:၂၄၊ ၆:၁၅၊ ယော​ရှု ၂၄:၁၉၊ နာ ၁:၂ ကို​ရှု​ပါ)။

**၁ ကော ၁၃:၄ တွင် “မေတ္တာ​သည် ဂုဏ်​ပြိုင်​ခြင်း​မ​ရှိ” ဟု ဆို၏​။ သို့​ဖြစ်​လျှင် ဘု​ရား​သည် “ဝန်​တို​သ​ည့်​ဘု​ရား” မည်​သို့ ဖြစ်​နိုင်​မည်​နည်း။ ၂ ကော ၁၁:၂ ကို​ဖတ်​ပြီး ဘု​ရား​၏​သား​သ​မီး​များ​သည် ၎င်း​အ​ပေါ် သ​စ္စာ​မ​ရှိ​ကြ​သည်​ကို ကျမ်း​စာ​တစ်အုပ်​လုံး​တွင် တွေ့ရ​၏ (ဆာ ၇၈:၅၈ ကို​ရှု​ပါ)။ ထို​ကျမ်း​ချက်​များက ဘု​ရား​၏​ဝန်​တို​မှု​ကို မည်​သို့​ချပြ​သ​နည်း။**

ဘု​ရား​၏ “ဝန်​တို​မှု” ကို မှား​ယူ​လေ့​ရှိ​တတ်၏​။ သင်က လူ​တစ်ဦး​ကို ဝန်​တို​မှု​ကြီး​သည့် လင် (သို့) မ​ယား​ဟု ဆို​သ​ည့်​အ​ခါ ပါ​ရ​မီ​မ​ဖြည့်​သ​ည့်​ဘက်​ကို ဆို​လို​ပေ​မည်။ ဝန်​တို​မှု​သည် ဘာ​သာ​စ​ကား​တိုင်း​တွင် အနုတ်​သ​ဘော​တွင် အ​သုံး​များ၏​။ ကျမ်း​စာ​တွင်​ကား ဘု​ရား​၏​ဝန်​တို​မှု​တွင် အ​နုတ်​သ​ဘော မ​ဆောင်​ပါ။ ယင်း​သည် သ​စ္စာ​ရှိ​လင်က မ​ယား​အ​ပေါ် ပုံ​အော​ချစ်​သ​ည့်​သ​ဘော​မျိုး ဖြစ်၏။

မေတ္တာ​၏​တစ်​ဘက်​တွင် ဝန်​တို​မှု​မျိုး​ရှိ​ငြား (၁ ကော ၁၃:၄၊ ၂ ကော ၁၁:၂ အရ အ​ပြု​သ​ဘော​ဆောင်​သ​ည့် ဝန်​တို​မှု​ရှိ၏​။ ယင်း​ကို ရှင်​ပေါ​လုက “ဘု​ရား​သ​ခင်​၏​ စိုး​ရိမ်​သော​စိတ်” ဟု​ဆို​၏ (၂ ကော ၁၁:၂)။ ဘု​ရား​၏​ဝန်​တို​မှု​သည် ၎င်း​၏​သား​သ​မီး​များ​၏​ အ​ကျိုး​ကို​ငှဲ့​သ​ည့် ဝန်​တို​မှု​ဖြစ်၏။

ဘု​ရား​သ​ခင်​၏​ သား​သ​မီး​များ​အ​တွက် ထား​ရှိ​သ​ည့် ၎င်း၏သ​နား​ကြင်​နာ​ခြင်းသည် (qana) ၎င်း​တို့​ကို မေတ္တာ​ရှိ​ခြင်း​မှ မြစ်​ဖျားခံ၏​။ ဘု​ရား​သ​ခင်​သည် ၎င်း​တို့​နှင့် သီး​သ​န့်​ဆက်​ဆံ​မှု ရှိ​လို၏​။ ထို​အ​ရှင်တစ်​ပါး​တည်း​က​သာ ၎င်း​တို့​၏​ဘု​ရားသ​ခင် ဖြစ်​ရ​ပါ​မည်။ သို့​သော် ဘု​ရားသည် အ​ချစ်​ရှုံး​သ​မား​အ​ဖြစ် သ​ရုပ်​ဖေါ်​ခံ​ရ​လေ့​ရှိ​၏ (ဟော​ရှေ ၁−၃၊ ယေ ၂:၂၊ ၃:၁-၁၂ တို့​ကို ရှု​ပါ)။ ​ဤ​သို့​ဖြင့် ဘု​ရား​၏ “ဝန်​တို​ခြင်း၊” “စိတ်​ထက်​သန်​မှု” သည် ဘယ်​အ​ခါ​မျှ အ​သာ​အ​ထား​မ​ခံ​ရ​ဘဲ အ​စဉ်​သ​စ္စာ​ဖောက်​ခံရ၏​။ ဘု​ရား​၏​ဝန်​တို​ခြင်း ((သို့) စိတ်​ထက်​သန်​မှု သည် လူ​သား​တို့​၏​ အ​နုတ်​သ​ဘော​ဆောင်​သ​ည့် ဝန်​တို​ခြင်း​မျိုး မ​ဟုတ်​ပါ။ ယင်း​သည် ဘယ်​အ​ခါ​မှ တပ်​မက်​ခြင်း​မ​ပါ​ဘဲ ၎င်း​၏​သား​သ​မီး​များ​၏​အ​ကျိုး​ကို အ​စဉ်​ရှေ့​ရှု​သ​ည့် ဝန်​တို​ခြင်း​ဖြစ်၏။

**ဘု​ရားက ကျွန်ုပ်​တို့​ကို​ပြ​သ​ည့် ဝန်​တို​မှု​မျိုး ကျွန်ုပ်​တို့​သည် အ​ခြား​သူ​များထံ မည်​သို့ ပြ​နိုင်​စွမ်း​မည်​နည်း။**

*ဇန်​န​ဝါ​ရီလ ၂၃ ရက်*

**ကြာသပတေးနေ့**

**သ​နား​ကြင်​နာ​ခြင်း နှင့် စိတ်အား​ထက်​သန်​ခြင်း**

ကျမ်း​စာ​တွင်​လာ​သ​ည့် ဘု​ရား​သည် က​ရု​ဏာ​နှင့်​မေတ္တာ​ရှိ​ပြီး ယေ​ရှု​ခ​ရစ်​တော်​၏​ဘ​ဝ​တွင် တွေ့ရ၏​။ ဘု​ရား သ​ခင်​သည် စာ​နာ​ခြင်း​ရှိ​၏ (ဟေ​ရှာ ၆၃:၉၊ ဟေ​ဗြဲ ၄:၁၅ ကို​ယှဉ်​ပါ)။ ၎င်း​၏​ သား​သ​မီး​များ​၏​ဒုက္ခ​ကို မ​ရှု​စိ​မ့်​ပါ (သူ​ကြီး ၁၀:၁၆၊ လု ၁၉:၄၁)၊ ထို့​နောက် နား​စိုက်​လို၊ ဖြေ​လို၊ နှစ်​သိ​မ့်​ပေး​လို​၏ (ဟေ​ရှာ ၄၉:၁၀၊ ၁၅၊ မ ၉:၃၆၊ မ ၁၄:၁၄)။

**၁ ကော ၁၃:၄-၈ ကို ဖတ်​ရှု​ပါ။ ​ဤ​ကျမ်း​ပိုဒ်​များက အ​ခြား​သူ​များ​နှင့် ဆက်​ဆံ​ရာ​တွင် ဘု​ရား​၏​က​ရု​ဏာ​တော်​ကို​ပြ​ရန် မည်​သို့​ဆော်ဩသ​နည်း။**

ကျွန်ုပ်​တို့​သည် ၁ ကော ၁၃:၄-၈ တွင်​ပြ​သ​ည့် ပုဂ္ဂိုလ်​မျိုး​နှင့် ကြုံ​လို​ကြ၏​။ သို့​သော် ကျွန်ုပ်​တို့​ကိုယ်​တိုင် ထို​ပုဂ္ဂိုလ်​ဖြစ်​ရန် စဉ်းစား​ဖူး​သ​လော။ ကျွန်ုပ်​တို့​သည် စိတ်​ရှည်ရန်၊ ကြင်​နာ​တတ်​ရန် မ​စွမ်း​ကြ။ ကျွန်ုပ်​တို့​သည် မ​တပ်​မက်၊ ညဉ်​ဆိုး​မ​ရှိ၊ မ​ရိုင်း၊ တစ်​ဘို့​တည်း​မ​ကြည့်​ရန် မ​စွမ်း​ကြ​ပါ။ ကျွန်ုပ်​တို့​သည် “ခပ်​သိမ်း​သော​အ​ရာ​တို့​ကို ဖုံး​အုပ်​တတ်၊ ယုံ​တတ်၊ မျှော်​တတ်၊ သည်းခံ​တတ်၊ ဖောက်​ပြန်​ခြင်း​သ​ဘော​နှင့် အ​စဉ်​ကင်း​လွတ်” ရန် (၁ ကော ၁၃:၇၊ ၈) မ​စွမ်း​ပါ။ ​ဤ​သို့​သော​မေတ္တာ​မျိုး​သည် ဝိ​ညာဉ်​တော်​၏​ အ​သီး​အ​ပွင့်​သာ ဖြစ်၏​။ ယေ​ရှု​ခ​ရစ်​ကို ယုံ​ကြည်​ကြ​သူ​များ​၏​စိတ်​တွင် ဘု​ရား​၏​မေတ္တာ​တော်​ကို သ​န့်​ရှင်း​သော​ဝိ​ညာဉ်​တော်က သွန်း​ဖြိုး​ပေး​သော​ကြော​င့် ဘု​ရား​ကို​ချီး​မွမ်း​ပါ (ရော ၅:၅)။

ဘု​ရား​၏​က​ရု​ဏာ​တော်၊ သ​န့်​ရှင်း​သော​ဝိ​ညာဉ်​တော်​၏​ တန်​ခိုး​တော်​များ​တို့​အား​ဖြင့် ကျွန်ုပ်​တို့​သည် ပြီး​ပြည့်​စုံ​သ​ည့် ဘု​ရား​မေတ္တာ​မျိုး​ကို ပြ​နိုင်​မည်​နည်း။ ပ​ထ​မ​ကား မေတ္တာ​တော်​ရှင် ဘု​ရား​သ​ခင်​ကို ကိုး​ကွယ်​ပါ။ ဒု​တိ​ယ​ကား အ​ခြား​သူ​များ​အ​ပေါ် ကု​သိုလ်​ပြု​ခြင်း​ဖြင့် ဘု​ရား​၏​မေတ္တာ​ကို တုံ့​ပြန်​သ​င့်၏​။ ကျွန်ုပ်​တို့​သည် ခ​ရစ်​ယာန်​ဖြစ်​ရ​ခြင်း​တွင် သာ​ယာ​မ​နေ​ဘဲ တစ်​ပါး​သူ​များ​ကို​လည်း ဝေ​ငှ​ရ​ပါ​မည်။ နိ​ဂုံး​တွင် ကျွန်ုပ်​တို့​အ​စွမ်း​ဖြင့်​မ​ဟုတ်​ဘဲ ဘု​ရား​က​သာ​လျှင် ကျွန်ုပ်​တို့​ကို ပြု​ပြင်​ပြောင်း​လဲ​နိုင်​ကြောင်း မှတ်​ရ​ပါ​မည်။

ထို့​ကြော​င့် အ​ခွံ​ကို​ပစ်၊ အ​ဆံ​ကို​ဖြစ်​စေ​သ​ည့် မေတ္တာ​မျိုး​ရ​ရှိ​ရန် ဘု​ရားထံ​တောင်း​ကြအံ့။

ကျွန်ုပ်​တို့​၏​ဆု​တောင်း​သည် “ထို​သ​ခင်​သည် မိ​မိ​သန့်​ရှင်း​သူ​အ​ပေါင်း​တို့​နှင့်​အ​တူ ကြွ​လာ​တော်​မူ​သော​အ​ခါ။ ငါ​တို့​အ​ဘ​တည်း​ဟူ​သော ဘု​ရား​သ​ခင့်​ရှေ့​မှာ အ​ပြစ်​တင်​ခွင့်​နှင့် ကင်း​လွတ်​သော သင်​တို့​၏​ စိတ်​နှ​လုံး​ကို ကိုယ်​တော်​သည် သန့်​ရှင်း​ခြင်း​ပါ​ရ​မီ​၌​ မြဲ​မြံ​ခိုင်​ခံ့​စိမ့်​သော​ငှာ ငါ​တို့​သည် သင်​တို့​ကို ချစ်​သ​ကဲ့​သို့ သင်​တို့​သည် အ​ချင်း​ချင်း​ကို​လည်း​ကောင်း၊ သူ​တစ်​ပါး​အ​ပေါင်း​တို့​ကို​လည်း​ကောင်း ချစ်၍​၊ ချစ်​ခြင်း​မေတ္တာ​နှင့် အ​ထူး​သ​ဖြင့် ကြွယ်​ဝ​ပြည့်​စုံ​မည်​အ​ကြောင်း သ​ခင်​ဘု​ရား ပြု​တော်​မူ​ပါ​စေ​သော” (၁ သက် ၃:၁၂၊ ၁၃) ဖြစ်​သ​င့်၏။

**မိ​မိ​အ​တ္တ​ကို ပယ်​သတ်​ခြင်း​သည် ထို​မေတ္တာ​မျိုး​ကို ပြ​သ​နိုင်​သ​ည့်​နည်း​လမ်း ဘာ​ကြော​င့်ဖြစ်​ရ​သ​နည်း။ ကျွန်ုပ်​တို့​၏​အ​တ္တ​ကို ပယ်​သတ်​နိုင်​သ​ည့် အ​ကြောင်း​များ​သည် ဘာ​နည်း။**

*ဇန်​န​ဝါ​ရီလ ၂၄ ရက်*

**သောကြာနေ့**

**ဆက်​လက်​လေ့​လာ​ရန်။** Ellen G. White, “The Beatitudes,” pp. 6-44, in *Thoughts From the Mount of Blessing*.

“ဖြော​င့်​မတ်​ခြင်း​ပါ​ရ​မီ​ကို ဆာ​ငတ်​ခင်​မွတ်ပြီး၊ ၎င်း​တို့​ဘ​ဝ​တွင် ကု​သိုလ်​ကောင်း​မှု​မ​ရှိ​ဟု ခံ​စား​ကြ​သူ​များ​သည် ယေ​ရှု​ကို​ရှု​ခြင်း​ဖြင့် ဖြော​င့်​မတ်​ခြင်း​နှင့် ခွန်အား​ရ​ရှိ​ကြ​ပါ​မည်။ ၎င်းက ‘ဝန်​လေး​၍​ ပင်​ပန်း​သော​သူ​အ​ပေါင်း​တို့၊ ငါ့ထံ​သို့​လာ​ကြ​လော့။ ငါ​သည် ချမ်း​သာ​ပေး​မည်’ ဟု​မိ​န့်​၏ (မ ၁၁:၂၈)။ ၎င်းက သူ့​ကျေး​ဇူး​တော်နှင့် သင်​၏​ဆင်း​ရဲ​မှု​ကို အ​လဲ​အ​ထပ်​ပြု၏​။ ကျွန်ုပ်​တို့​သည် ဘု​ရား​၏​မေတ္တာ​နှင့် မ​ထိုက်​တန်​ပါ။ သို့​သော် ကျွန်ုပ်​တို့ကို အာမဝန်​တာခံ​သူ ခ​ရစ်​တော်​သည် ၎င်းထံ​ဆည်း​ကပ်​သူ​များ​ကို ကယ်​တင်​နိုင်၏။ သင်​၌​ မည်​သ​ည့်​အ​တိတ်​မဲ​မျိုး​ရှိ​ရှိ သင်​၏​လက်​ရှိ​အ​နေ​အ​ထား​အ​တိုင်း ယေ​ရှု​ထံ​ဆည်း​ကပ်​လျှင် သ​င့်​ကို လက်​ကမ်း​ကြို​ဆို​ကာ ၎င်း​၏​ဖြော​င့်​မတ်​ခြင်း​ဝတ်​ရုံ​ကို ရုံ​ပေး​ပါ​လိ​မ့်​မည်။ ၎င်း​သည် ၎င်း​၏​ဖြော​င့်​မတ်​သ​ည့် ဂုဏ်​ပုဒ်​ဝတ်​ရုံ ကျွန်ုပ်​တို့​ကို​ရုံ​စေ​ပြီး ခ​မည်း​တော်​ရှေ့​သို့​သွင်း၏​။ ၎င်း​သည် ကျွန်ုပ်​တို့​ကိုယ်​စား ဘု​ရားထံ အ​ကျိုး​ဆောင်ပေး​ပြီး အ​ပြစ်​ရှိ​သူ​၏​နေ​ရာ​ကို ငါ​သည်​ဝင်​ယူ​၏ ဟု​မိ​န့်၏။ လမ်း​မ​လိုက်​သူ​ကို မ​ကြည့်​နှင့်၊ ငါ့​ကို​ရှု​ပါ။ စာ​တန်​သည် ကျွန်ုပ်​တို့​ကို အ​ပြစ်​ရှိ​သည်​ဟု​ဆို​ကာ ၎င်း​၏​သား​ကောင်​များ​ဖြစ်​သည်​ဟု ဆို၏​။ ခ​ရစ်​တော်​၏ အသွေး​တော်​သည် ထို့​ထက်​ဩ​ဇာ​ရှိ​စွာ​ဖြင့် အ​ကျိုး​တော်​ဆောင်၏။” — Ellen G. White, *Thought From the Mount of Blessings*, pp. 8, 9။

**ဆွေး​နွေး​ရ​မ​ည့်​မေး​ခွန်း​များ**

**၁။ အ​ထက်​ပါ​ဝိ​ညာဉ်​တော် အ​ရေး​အ​သား​ကို​ရှု​ကာ ယေ​ရှု​သည် ကျွန်ုပ်​တို့​ကို ခ​မည်း​တော်​ရှေ့​တွင် မည်​သို့​သွင်း​သ​ည့် အ​ကြောင်း​အ​တွက် ကျေး​ဇူး​တင်သ​င့်​ကြောင်း သုံး​သပ်ပါ။ “၎င်း​သည် ၎င်း​၏​ဖြော​င့်​မတ်​သ​ည့် ဂုဏ်​ပုဒ်​ဝတ်​ရုံ ကျွန်ုပ်​တို့​ကို ရုံ​စေ​ပြီး ခ​မည်း​တော်​ရှေ့​သို့ သွင်း၏။” ကျွန်ုပ်​တို့​၏​အ​ပြစ်​ကြော​င့် စိတ်​ဓာတ်​ကျကျ (သို့) ဘု​ရားက ကျွန်ုပ်​တို့​အ​ပေါ်​ပြ​သ​ည့် မေတ္တာ​ကို မ​ထင်​ဟပ်​ပြ​လေ့​ရှိ​ငြား ယေ​ရှု​သည် “၎င်း​၏​ဖြော​င့်​မတ်​သ​ည့် ဂုဏ်​ပုဒ်​ဝတ်​ရုံ ကျွန်ုပ်​တို့​ကို ရုံ​စေ​ပြီး ခ​မည်း​တော်​ရှေ့​သို့ သွင်း” ခ​မည်း​တော်​သည် လက်​ခံ​မည်​ဖြစ်​၍​ ကျွန်ုပ်​တို့​သည် အ​ဘ​ယ့်​ကြော​င့် အ​စဉ်​ပြန်​လှည့်​သ​င့်​ရ​သ​နည်း။**

**၂။ က​လေးကိစ္စ​ဖြင့် ရှော​လ​မုန်​မင်း​ရှေ့​သို့ ရောက်​လာ​သ​ည့် မိ​ခင်​အ​ရင်း​၏​ခံ​စား​မှု​ကို မှန်း​ဆ​ကြည့်​ပါ။ ၃ ရာ ၃:၂၆ တွင်​လာ​သ​ည့် ခံ​စား​ချက်​ပါ​သ​ည့် ဝေါ​ဟာ​ရ​ကို စဉ်း​စားပါ။ ယင်း​ဝေါ​ဟာ​ရ​သည် ဟော​ရှေ ၁၁:၈ တွင်​လာ​သ​ည့် ဘု​ရားက ၎င်း​၏​သား​သ​မီး​များ​အ​တွက် ခံ​စား​ပုံ​ကို မည်​သို့ မီး​မောင်း​ထိုး​ပြ​သ​နည်း။**

**၃။ ခ​ရစ်​ဝင်​ကျမ်း​တွင် ယေ​ရှု​သည် လူ​သား​များ​၏​ဒုက္ခ​ခံ​ကြ​ရ​မှု​များ​ကြော​င့် စိတ်​ထိ​ခိုက်​ရ​ကြောင်း ကျွန်ုပ်​မြင်ရ၏​။ ၎င်းက မည်​သို့​ပြု​မူ​ခဲ့​သ​နည်း။ ၎င်း​သည် ထို​သူ​များ​၏​ လို​အပ်​ချက်​များ​ကို ဖြည့်​ဆည်း​ပေး​ခဲ့၏​။ ကျွန်ုပ်​တို့​လည်း လက်​တွေ့​ကျကျ မည်​သို့​ဖြည့်​ဆည်း​ပေး​နိုင်​သ​နည်း။**

**အ​ရက်​သ​မား​၏​တိုက်​ခိုက်​မှု ခံ​ရ​ခြင်း**

**ဘဝတစ်ကွေ့ပုံပြင်**

Andrew McChesney ရေး​သား​သည်

အ​ရက်​သ​မား​တစ်ဦး​သည် ဘတ်(စ်)ကား​ပေါ်​တွင် ၂၁ နှစ်​အ​ရွယ် သာ​သ​နာ​ပြု​ဆ​ရာ​မ​ကို ကာ​ယိ​အ​န္ဒြေ​ပျက်​စေ​ရန် အား​ထုတ်​ခဲ့၏​။ သူ​မ​သည် ထို​သူ့​ရန်​ကို​ကာ​ကွယ်​စဉ် အ​ခြား​ခ​ရီး​သည်​များက မ​သိ​ကျိုး​ကျွန်​ပြု​ကြပြီး သူ​မ​လည်း အ​သံ​မြင့်​ရ​တော့၏​။ ကား​လည်း​ရပ်​ကာ သူ​မ​ကို​ကာ​ကွယ်​ပြီး ထို​အ​ရက်​သ​မား​ကို မောင်း​ထုတ်​ကြ၏​။ သူ​မ​ကို​နှစ်​သိ​မ့်​သ​ည့် အ​မျိုး​သ​မီး​ကြီးက သူ​မ​နား​မ​လည်​သ​ည့် အ​ကြောင်း​တစ်​ခု ပြော​ပြ၏။

​ဤ​ဖြစ်​စဉ်​မျိုး​ကို Joanne (Park) Kim သည် မွန်​ဂိုး​လီး​ယား​နိုင်​ငံ​တွင် အ​ပတ်​စဉ်​နီး​ပါး ကြုံ​တွေ့ရ၏​။ ၁၉၉၀ အ​စော​ပိုင်း​ကာ​လ​များ​တွင် သူ​မ​သည် ကွန်​မြူ​နစ် မွန်​ဂိုး​လီး​ယား​နိုင်​ငံ​တွင် ပ​ထ​မ​ဆုံး​သော SDA အ​မေ​ရိ​ကန်​သူ သာ​သ​နာ​ပြု​ဆ​ရာ​မ​တစ်ဦး ဖြစ်​ခဲ့၏။

အ​ခြား​ဖြစ်​ရပ်​တစ်​ခု​တွင်​ကား အိမ်​နီး​ချင်း​အ​ရက်​သ​မားက Joanne ​၏​ အ​ခန်း​သို့ မှား​ဝင်​ခဲ့၏။ ၎င်းက ၎င်း​၏​ဖိ​နပ်အား​ကိုး​ဖြင့် အိမ်​တံ​ခါး​ကို ကန်​ဖွင့်​ကာ သူ​မ​ကို​ရိုက်​နှက်​ခဲ့၏​။ သူ​မ​လည်း တံ​မြက်​စည်း​ယူ​ကာ ခု​ခံ၏​။ သူ​မ​လည်း အ​ခြား​သာ​သ​နာ​ပြု​များ အ​သံ​ကြား​နိုင်​ရန် နံရံ​ကို​ရိုက်၏​။ အ​မေ​ရိ​ကန် ဇ​နီး​မောင်​နှံ​တို့​လည်း အ​သံ​ကြား​သ​ည့်​အ​ခါ သူ​မ​အား လာ​ကူ​ညီ​ကြ၏။

နောက်​ဆုံး​ဖြစ်​ရပ်​ကား မွန်​ဂိုး​လီး​ယား​မြို့​တော် Ulaanbaatar မြို့​ပြင်​တွင် ဘတ်(စ်)ကား​မှတ်​တိုင်​တွင် သာ​သ​နာ​ပြု​များ​အ​ဖွဲ့​လိုက် ကား​စော​င့်​ကြချိန်​တွင်​ဖြစ်၏​။ မိ​ခင်​တစ်ဦး​သည် ၎င်း​၏​သား ပ​ထ​မ​ဆုံးဆံ​ချ​မင်္ဂ​လာ​ပွဲ တက်​ကြ​ရန် ၎င်း​တို့​အ​ဖွဲ့​ကို ဖိတ်​ခဲ့၏​။ Joanne တို့​သည် အိမ်​ကို​ရှာ​ရန် ခက်​ကြ​မည်​ဖြစ်​၍​ ထို​မိ​ခင်​၏​အ​လာ​ကို စော​င့်​ရ​မည်​ဟု မှာ​ထား၏။

သို့​နှင့် အ​ရက်​သ​မား ၄ ဦး​တို့​သည် ၎င်း​တို့​အ​နီး​တွင်​လာ​ထိုင်​ပြီး Joanne ကို ထိ​ပါး​လာ​ကြ၏။ Joanne တို့​အ​ဖွဲ့​လည်း နေ​ရာ​ပြောင်း​ထိုင်​ကြ၏​။ ထို​အ​ဖွဲ့​တို့​လည်း နောက်​မှ​လိုက်​လာ​ကြ၏​။ ဘတ်(စ်)ဂိတ်​ရှိ​လူ​များ​သည် မ​သိ​ကျိုး​ကျွန်​ပြု​နေ​ကြ၏​။ ထို​အ​ရက်​သ​မား​များ​လည်း အ​မျိုး​သ​မီး​များ​ကို လမ်း​ကြား​သို့​ဆွဲ​သွား​ကြ၏။ Joanne လည်း​အော်​ပြီး၊ ခြေ​ဖြင့်​လည်း ကန်​ကျောက်၏။ သို့​သော် ထို ၄ ဦး​ကို မ​ယှဉ်​နိုင်​ပါ။ ၎င်း​တို့က သူမကို မြေ​ပေါ်​လှဲ​ပစ်​ကြ၏​။ Joanne လည်း ဘ​ဝ​ပျက်​ပြီ​ဟု မှတ်​ပါ​ပြီ။

ထို​လူ​များ​၏​မျက်​နှာ​များ ရုတ်​ခြည်း​မွဲ​လာ​ကာ နောက်​ပြန်​လှည့်​သွား​ကြ၏​။ Joanne လည်း သူ​မ​ကို​ကယ်​ခဲ့​သူ​ကို ရှာ​ကြည့်၏​။ မည်​သူ့​ကို​မှ မ​တွေ့​ပါ။ Joanne လည်း ကောင်း​ကင်​တ​မန်​ဖြစ်​ရ​မည်​ဟု တန်း​ခ​နဲ​သိ၏။

ဤ​ဖြစ်​ရပ်​သည် မွန်​ဂိုး​လီး​ယား ကွန်​မြူ​နစ်​အ​လွန်​ကာလ SDA သာ​သ​နာ​တော်​အ​တွက် အ​မေ​ရိ​ကန်​သာ​သ​နာ​ပြု Joanne (Park) Kim ​၏​ အ​ကြောင်း​ဖြစ်​ပြီး ဆက်​၍​လည်း အ​မှု​ဆောင်​နေ၏​။ သင်​လည်း မွန်​ဂိုး​လီး​ယား​နိုင်​ငံ၊ Ulaanbaatar တွင် က​လေး​သူ​ငယ်​များ အ​ကျိုး​အ​တွက် ပြု​လုပ်​မ​ည့်​စင်​တာ ဆောက်​လုပ်​ရေး​အ​တွက် ယ​ခု​သုံး​လ​ပတ် (၁၃) ပတ်​မြောက် ဥ​ပုသ်​အ​လှူ​ငွေ​ဖြင့် ပါ​ဝင်​နိုင်​ပါ​သည်။ Joanne ​၏​အ​ကြောင်း နောက်​အ​ပတ်​တွင် ဆက်​လက်​ဖတ်​ရှု​ပါ။

**အ​ပိုင်း ၁။ ခြုံ​ငုံ​သုံး​သပ်​ချက်**

**ဆရာတို့၏မှတ်ချက်များ**

**အ​ဓိ​က​ကျမ်း​ချက်။** ဟေ​ရှာ ၄၉:၁၅

**လေ့​လာ​မှုဦး​တည်​ချက်​များ။** ဆာ ၁၀၃:၁၃၊ ဟေ​ရှာ ၄၉:၁၅၊ ဟော ၁၁:၁-၄၊ ၈၊ ၉၊ မ ၉:၃၆၊ ၁ ကော ၁၃:၄။

**နိ​ဒါန်း။ ။** ဘု​ရား​သ​ခင်​သည် ၎င်း​၏​လူ​စု​အ​တွက် သ​နား​ကြင်​နာ​မှု​ပေး​ရန် စိတ်​ရော​ကိုယ်​ပါ နှစ်၏။

**သင်​ခန်း​စာ​၏​ဆို​လို​ရင်း။ ။** ယ​ခု​အ​ပတ်​သင်​ခန်း​စာက အ​ချက် ၃ ချက်​ကို မီး​မောင်း​ထိုး​ပြသွား​ပါ​သည်။

၁။ ကျွန်ုပ်​တို့​၏ သ​နား​ကြင်​နာ​သူ ဘု​ရား​သ​ခင်​အ​ကြောင်း​ကို သ​မ္မာ​ကျမ်း​စာ​တွင် မိ​ဘ​ဖြင့် သ​ရုပ်​ပြ​ထား၏​။ ဘု​ရား​၏​မေတ္တာ​သည် မိ​ဘ​များ​နှင့်​တူ​ပြီး အ​ကြင်​နာ​ကြီး​မား၏​။ ဘု​ရား​၏​မေတ္တာ​ကို မိ​ခင်​နှင့်​ပ​မာ​ဖေါ်​ထား​ခြင်း​တွင် ၎င်း​၏​လူ​စု​အ​တွက် စာ​နာ​မှု​ရှိ​ကြောင်း​ကို ပြ၏​။ မိ​ခင်​သ​ရုပ်​သည် ဘု​ရားက ၎င်း​၏​လူ​စု​အ​ပေါ် မည်​သို့​သ​ဘော​ထား​ကြောင်း အ​ကောင်း​ဆုံး ဥ​ပ​မာ​ပြခြင်း​ဖြစ်၏​။ ကျမ်း​စာက ဘု​ရား​၏​စေ​တ​နာ၊ မေတ္တာ​များ​ကို ဖ​ခင်​၏​သ​ရုပ်​ဖြင့်​လည်း ပြ​ထား​ပါ​သည်။

၂။ သ​မ္မာ​ကျမ်း​စာ​တွင် ကျွန်ုပ်​တို့​၏​မေတ္တာ​ရှင် ဘု​ရား​သ​ခင်​ကို ကိုယ်​တွင်း​အင်္ဂါ ဝေါ​ဟာ​ရ​များ​ဖြင့် ဖော်​ပြ​ထား၏​။ ဘု​ရား​သည် ကျမ်း​ချက်​များ​စွာ​တွင် ၎င်း​၏​လူ​စု​များ​နှင့် ဆက်​ဆံ​သ​ည့်​အ​ခါ ၎င်း​၏​မေတ္တာ​ကို​မြင်​သာ​ရန် ကိုယ်​တွင်း​အင်္ဂါ​များ​ဖြင့် နှိုင်း​တတ်၏​။ ထို​မေတ္တာ​ကို ဟေ​ဗြဲ​ဝေါ​ဟာ​ရ​တွင် ဝမ်း​နှင့်​လွယ်​ရ​သ​ည့် မိ​ခင်​မေတ္တာ​ပ​မာ သ​ရုပ်​ဖော်​ထား၏​။ ထို့​အ​တူ ဘု​ရား​သည် ၎င်း​၏​လူ​စု​အ​ပေါ် ကြင်​ကြင်​နာ​နာ ဆက်​ဆံ၏။

၃။ ကျွန်ုပ်​တို့​၏​မေတ္တာ​ရှင် ဘု​ရင်း​သ​ခင်​သည် စေ​တ​နာ​ကောင်း​ဘက်​မှ ဝန်​တို၏​။ ဘု​ရား​သည် သီး​သ​န့်​အ​ဆက်​အ​ဆံ​ကို လမ်း​ရှာ​ပြီး ၎င်း​၏​လူ​စု​သည် သ​စ္စာ​ရှိ​ကြ​ရန် ပ​ညတ်၏​။ ထို​ဝေါ​ဟာ​ရ​ကို အ​ဆိုး​မ​မြင်​ဘဲ ဘု​ရား​သ​ခင်​သည် ကျွန်ုပ်​တို့ ဘ​ဝ​မ​ပျက်​ရန် စီ​မံ​ပေး​ခြင်း​ဟု မြင်​တတ်​ရ​ပါ​မည်။

**လက်​တွေ့​အ​သုံး​ချခြင်း။** ဘု​ရား​သ​ခင် သ​နား​ကြင်​နာ​စိတ်​ဖြင့် ၎င်း​နှင့်​သ​ရုပ်​တူ​ရန် ကျွန်ုပ်​တို့​ကို ဖိတ်​ကြား၏​။ ကျွန်ုပ်​တို့​သည် အ​သင်း​တော်​အ​နေ​ဖြင့် အ​ခြား​ပုဂ္ဂိုလ်​များ​အ​ပေါ် စေ​တ​နာ​ကောင်း​ဖြင့် ဆက်​ဆံ​ရ​ပါ​မည်။

**အ​ပိုင်း ၂။ အ​နက်​ဖွင့်​ကျမ်း**

**၁။ ကျွန်ုပ်​တို့​၏ စိတ်အား​ထက်​သန်​ပြီး သ​နား​ကြင်​နာ​တတ်သော ဘု​ရား​သ​ခင်​အ​ကြောင်း​ကို သမ္မာ​ကျမ်း​စာ​တွင် မိ​ဘ​ဖြင့် သ​ရုပ်​ပြ​ထား၏။**

ယင်း​များ​အ​နက် အ​မြင်​သာ​ဆုံးက မိ​နှင့်​ဖ​ဝေါ​ဟာ​ရ​ကို သုံး​ပြခြင်း​ဖြစ်​ပြီး လူ့​ဝန်း​ကျင်​တွင် စံ​ပြအ​ဆက်​အ​ဆံ​ဖြစ်၏။

ဟေ​ရှာ ၄၉:၁၄-၂၃ တွင် ဘု​ရား​နှင့် ဇိအုန်​ဆက်​ဆံ​မှုသည် ​ဣ​သ‌‌ရေ​လအ​ပေါ် နှစ်​သိမ့်ခြင်း​သည် အ​ဓိ​က​ဖြစ်​ပြီး ဟေ​ရှာ ၄၉:၁၄-၂၆ တွင် ဇိအုန်​သည် အ​စ​ပိုင်း​တွင် အ​တွန့်​တက်​ခဲ့​၏​ — “ထာ​ဝ​ရ​ဘု​ရား​သည် ငါ့​ကို​စွန့်​ပစ်​တော်​မူ​ပြီ။ ဘု​ရား​ရှင်​သည် ငါ့​ကို​မေ့​လျော့​တော်​မူ​ပြီ” (ဟေ​ရှာ ၄၉:၁၄)။ ဘု​ရား​သ​ခင်​လည်း မိ​ခင်​သ​ရုပ်​ဖြင့် ပြန်​၍​ဖြေ၏​။ “မိန်း​မ​သည် မိ​မိ​ဖွား​သော​သား​ကို မ​သ​နား​သည်​တိုင်အောင်၊ မိ​မိ​နို့​စို့​သူ​ငယ်​ကို မေ့​လျော့​နိုင်​သ​လော။ အ​ကယ်​၍​ မေ့​လျော့​သော်​လည်း၊ သင့်​ကို ငါ​မ​မေ့​လျော့” (ဟေ​ရှာ ၄၉:၁၅)။ ​ဤ​တွင် မိ​ခင်​သ​ရုပ် ပြ​ထား​ခြင်း​သည် အောက်​မေ့​ခြင်း​နှင့် စာ​နာ​ခြင်း​ကို ပြခြင်း​ဖြစ်၏​။ ယင်း​၏​တစ်​ဘက်​တွင်​ကား မေ့​လျော့​ခြင်း​ဆို​သည်​မှာ စာ​နာ​မှု​မ​ရှိ​ခြင်း ဖြစ်​ကြောင်း​ကို​ပြ၏။

**ဆရာတို့၏မှတ်ချက်များ**

ခြုံ​၍​ဆို​ရ​လျှင် မိ​ခင်​သည် သူမ​၏​နို့​စို့​သူ​ငယ်​ကို ဘယ်​အ​ခါ​မျှ​မ​မေ့ ဖြစ်၏​။ အ​နည်း​ဆုံး​ဆို​ရ​လျှင် ​ဤ​လုပ်​ရပ်​သည် လူ့​ဝန်း​ကျင်က မျှော်​လ​င့်​သ​ည့်​စံ ဖြစ်၏​။ ထို့​ကြော​င့်​လည်း ဘု​ရား​သ​ခင်​သည် ၎င်း​၏​လူ​စု​အ​ပေါ် အာ​ရုံ​စိုက်​မှု​ကို မိ​ခင်​နှင့် ပ​မာ​ပြခြင်း​ဖြစ်၏​။ သို့​တိုင်​လည်း မိ​ခင်​တိုင်း​သည် ထို​သို့​ဝတ်​မ​ကျေ​ကြ​ပါ။ ​ဤ​က​မ္ဘာ​တွင် လူ​အ​ချို့က ၎င်း​တို့​၏​မိ​ခင်​ကို မိ​ခင်​ဝတ်​ကျေ​သူ​ဟု အ​မွမ်း​တင်​ကြချိန်​တွင် အ​ချို့​တို့​တွင် ထို​အ​မှတ်​တ​ရ​မျိုး ရှိ​ကြ​မည်​မ​ဟုတ်​ပါ။ ဟေ​ရှာ ၄၉:၁၅ က မိ​ခင်​၏​ဇော​သည် လူ့​ဝန်း​ကျင်​တွင် အ​ထွတ်​အ​ထိပ်​ပ​မာ​ပြ​ထား​ငြား ၎င်း​၏​ဆ​န့်​ကျင်​ဘက် မိ​ခင်​ဝတ်​မ​ကျေ​နိုင်​သ​ည့် ဖြစ်​ရပ်​မျိုး​ရှိ​ကြောင်း​ပါ ပြ​ထား၏။

​ဤ​အ​ကြောင်း​ကြော​င့် အ​ချို့​သည် စံ​ဖြစ်​ငြား အ​ချို့​မိ​ခင်​သည် သွေ​ဖီ​နိုင်​ကြောင်း ​ဤ​ကျမ်း​ချက်က ပြ​ထား၏​။ ​ဤ​ဖြစ်​ရပ်​မျိုး​ကို အ​ချို့က တ​ကယ်​ကြုံ​တွေ့​ကြရ၏​။ ​ဤ​သို့​ကြုံ​ရ​လျှင်​လည်း ဘု​ရား​သည် ၎င်း​၏​လူ​စု​ကို ဘယ်​အ​ခါ​မျှ မ​မေ့​ပါ။ အ​စဉ်​ပင် ကြင်​နာ​ပါ​မည်။ အ​တို​ယူ​သော် ​ဤ​ကျမ်း​ချက်​တွင် ဘု​ရား​သ​ခင်​သည် မိ​ခင်​ပ​မာ သ​ရုပ်​ဖော်​ထား​ပြီး မိ​ခင်​ကောင်း​ကြုံ​ရ​သူ​များ (ဘု​ရား​သည် ထို​မိ​ခင်​မျိုး​နှင့်တူ) ပြီး မိ​ခင်​ဆိုး​ကြုံ​ရ​သူ​များ (ဘု​ရား​သည် ထို​မိ​ခင်​မျိုး​နှင့်​မ​တူ) အ​ပေါ် တန်း​တူ​ကြင်​နာ​ကြောင်း ပြ​ထား၏။

ထို့​အ​တူ ဘု​ရား​၏​ကြင်​နာ​မှု​ကို ဖ​ခင်​ပ​မာ​လည်း ပြ​ထား၏​။ ဆာ ၁၀၃ တွင် “ထာ​ဝ​ရ​ဘု​ရား​သည် သ​နား​တတ်​သော​သ​ဘော၊ ကျေး​ဇူး​ပြု​တတ်​သော​သ​ဘော၊ စိတ်​ရှည်၍​၊ က​ရု​ဏာ​ကြွယ်​ဝ​သော​သ​ဘော ရှိ​တော်​မူ၏​။ အ​စဉ်​မ​ပြတ် အ​ပြစ်​တင်​တော်​မူ​သည် မ​ဟုတ်။ အ​ငြိုး​ကို အ​မြဲ​ထား​တော်​မူ​သည် မ​ဟုတ်။ ငါ​တို့​ပြစ်​မှား​ခြင်း​နှင့် အ​လျောက် ငါ​တို့​၌​ပြု​တော်​မ​မူ​တတ်။ ငါ​တို့​၌​ ဒု​စ​ရိုက်​ရှိ​သည်​အ​တိုင်း အ​ပြစ်​ကို ပေး​တော်​မ​မူ​တတ်” ဟု ချီး​ကြူး​ထား​၏​ (ဆာ ၁၀၃:၈-၁၀)။ ယ​ခု​ဖော်​ပြ​မ​ည့် ဆာ​လံက ဘု​ရား​ကို ဖ​ခင်​နှင့် ပ​မာ​နှိုင်း​ထား​၏​ — “အ​ဘ​သည် သား​တို့​ကို သ​နား​စုံ​မက်​သည်​နည်း​တူ၊ ထာ​ဝ​ရ​ဘု​ရား​သည် ကြောက်​ရွံ့​သော​သူ​တို့​ကို သ​နား​စုံ​မက်​တော်​မူ​၏​” (ဆာ ၁၀၃:၁၃)။

**၂။ သ​မ္မာ​ကျမ်း​စာ​တွင် ကျွန်ုပ်​တို့​၏ စိတ်အား​ထက်​သန်​ပြီး သ​နား​ကြင်​နာ​တတ်သော ဘု​ရား​သ​ခင်​ကို ကိုယ်​တွင်း​အင်္ဂါ ဝေါ​ဟာ​ရ​များ​ဖြင့် ဖော်​ပြ​ထား၏။**

သ​နား​ကြည်​နာမှု​ကို​ပြ​ရာ​တွင် သ​မ္မာ​ကျမ်း​စာ​တွင် ကိုယ်​တွင်း​အင်္ဂါ​များ​နှင့် ပြ​ထား၏​။ ဘု​ရား​၏​မေတ္တာ​တော်​ကို ဖော်​ပြ​ရာ​တွင် ထို​ဝေါ​ဟာ​ရ​များ​ကို သုံး​တတ်၏​။ ဥ​ပ​မာ — သ​နား​ကြည်​နာ​မှုသည် ဟေ​ဗြဲ​တွင် rahamim ဖြစ်​ပြီး “မူ​ရင်း​သည် rehem (သား​အိမ်) နှင့် ပတ်​သက်​၏​” (Shmuel Himelstein, “Compassion,” *The Oxford Dictionary of the Jewish Religion*, 2nd ed., Adele Berlin [Oxford: Oxford University Press, 2011]). ​ဤ​သ​ဘော​တ​ရားက ဘု​ရား​၏​စာ​နာ​မှု​ကို ဝမ်း​နှင့်​လွယ်​သ​ည့် မိ​ခင်က သူမ​၏​ သား​အ​ပေါ်​ထား​သ​ည့် စာ​နာ​မှု​နှင့် နှိုင်း​ထား၏။ ထို​သ​ရုပ်​သ​ကန်​ကို ဘု​ရား​အ​ပေါ် အ​တည်​ယူ​ရန် မ​ဟုတ်​ပါ။ သို့​သော် ကျွန်ုပ်​တို့​၏​ဉာဏ်​နု​ဖြင့် ဘု​ရား​၏​မေတ္တာ​ကို သ​ဘော​ပေါက်​ရန် ယူ​သုံးရ၏။

**ဆရာတို့၏မှတ်ချက်များ**

ဟော ၁၁ တွင် ဘု​ရား​သ​ခင်​သည် ​ဣ​သ​ရေ​လ​တို့​ကို ချစ်​လွန်း​လှကြောင်း ဖွင့်​ပြ​ထား၏​။ ဘု​ရားက “​ဣ​သ​ရေ​လ​သည် အ​သက်​ငယ်​သော​အ​ခါ ငါ​သည်​ချစ်​၏​” (ဟော ၁၁:၁)။ “ငါ​သည် သွား​တတ်​သော​အ​တတ်​ကို ဧ​ဖ​ရိမ်အား လက်​ဆွဲ​၍​ သွန်​သင်​၏​” ဟု​မိ​န့်​၏​ (ဟော ၁၁:၃)။ မည်​သို့​ဖြစ်​စေ ဘု​ရားက “ငါ​၏​လူ​တို့​သည် ငါ့ထံ​မှ လွှဲ​မြဲ​လွှဲ​ကြ​၏​” ဟု​မိ​န့်​၏​ (ဟော ၁၁:၇)။ သို့​တိုင်​လည်း ဘု​ရား​သည် မေတ္တာ​ဖြင့် “အို​ဧ​ဖ​ရိမ်၊ ငါ​သည် သ​င့်​ကို အ​ဘယ်​သို့​စွန့်​နိုင်​မည်​နည်း။ အို ​ဣ​သ​ရေလ၊ သ​င့်​ကို အ​ဘယ်​သို့ အပ်​နှံ​နိုင်​မည်​နည်း” ဟု မိ​န့်​သေး​၏ (ဟော ၁၁:၈)။ ၎င်း​၏​မေတ္တာ​ကို ကိုယ်​တွင်း​အင်္ဂါ​များ​ဖြင့်​လည်း နှိုင်း​ပြ​ထား၏​။ ဥ​ပ​မာ “နှ​လုံး​ပြောင်း​လဲ” ဖြစ်​၏ (NET; NIV, Tanakh ကို​လည်း ရှု​ပါ)။ ဘု​ရားက “ငါ​သည် နှ​လုံး​ပြောင်း​လဲ​၍​ အ​လွန်​ကြင်​နာ​သော​စိတ် ရှိ​၏​” ဟု​မိ​န့်​၏​ (ဟော ၁၁:၈)။

ဟေ​ဗြဲ​ကြိ​ယာ​ပုဒ် hp̲k̲ သည် လူ့​စိတ်​ပျက်​ခြင်း ပုံ​ဖော်​ရာ​တွင် ယေ​ရ​မိ​မြည်​တမ်း​စ​ကား​၌​ နှ​လုံး​နှင့် ဆက်​ပြ​ထား၏​။ ​ဤ​တွင် ကိုယ်​တွင်း​အင်္ဂါ​ကို သုံး​ပြပြန်​၏​ — “အို​ထာ​ဝ​ရ​ဘု​ရား၊ ကြည့်​ရှု​တော်​မူ​ပါ။ အ​ကျွန်ုပ်​ပင်​ပန်း​ပါ၏​။ ဝမ်းပ ဆူ​လှိုက်​ခြင်း​ရှိ​ပါ၏​။ နှ​လုံး​မှောက်​လျက် (ကြိ​ယာ hp̲ k̲ ) ရှိ​၏​ (မြည် ၁:၂၀)။ ထို့​ကြော​င့် မြည်​တမ်း​စ​ကား​တွင်​လာ​သ​ည့် ကိုယ်​အင်္ဂါ​ဖြစ်​သ​ည့် နှ​လုံး​သည် ဟော​ရှေ​၌​ရှိ​သ​ည့် ဘု​ရား​၏​နှ​လုံး​သား​ဖြစ်​ပြီး ဘု​ရားက ၎င်း​၏​လူ​စု​အ​ပေါ် ထား​ရှိ​သ​ည့် သ​နား​စာ​နာ​မှု​ဖြစ်၏။

ထို့​အ​တူ ဂ​ရိ​ကြိ​ယာ​ပုဒ် splanchṉizomai ကို Synoptic ခ​ရစ်​ဝင်​ကျမ်း​တွင် အ​ထူး​သုံး​ထား​ပြီး ယေ​ရှုက လူ​ထု​အ​ပေါ်​ထား​ရှိ​သ​ည့် မေတ္တာ​ကို​ပြ​ရာ​တွင် သုံး​ထား​၏​ (မ ၉:၃၆၊ မ ၁၄:၁၄၊ မ ၁၅:၃၂၊ မ ၂၀:၃၄၊ မာ ၁:၄၁၊ မာ ၆:၃၄၊ မာ ၈:၂၊ လု ၇:၁၃ တို့​ကို​ရှု​ပါ။ မ ၁၈:၂၇၊ မာ ၉:၂၂၊ လု ၁၀:၃၃၊ လု ၁၅:၂၀ တို့​တွင်​လည်း ရှု​ပါ)။ Splanchon ဟူ​သ​ည့် နာမ်​ပုဒ်​သည် ဓ​မ္မ​သစ်​ကျမ်း​များ​စွာ​တွင် ချစ်​ခြင်း၊ သ​နား​ကြင်​နာ​မှုကို ဆို​လို​ရာ​တွင် သုံး​သည်​ကို​လည်း သ​တိ​ကပ်​သ​င့်​၏​ (လု ၁:၇၈၊ ဖိ ၁:၈၊ ဖိ ၂:၁၊ ကော ၃:၁၂)။ “ကိုယ်​တွင်း​အင်္ဂါ​ကို” အ​တည်​ဆို​ခြင်း ဖြစ်​၏​ (Frederick W. Danker et. al., *A Greek-English Lexican of the New Testament and Other Early Christian Literature* [Chicago: University of Chicago Press, 2000], p. 938။ Craig Bloomberg လည်း မ ၉:၃၆ တွင် ယေ​ရှု​၏​ခံ​စား​မှု​ကို ဝမ်း​တွင်း​က​လီ​စာ​တိုင်အောင် ဖော်​ကြူး​သည်​ဟု မှတ်​ချက်​ပြု​ထား​၏​ (ဂ​ရိ - splanchon ကို အင်္ဂ​လိပ်​ဘာ​သာ​ဖြင့် အူ​မ​ကြီး၊ ကျောက်​ကပ်​တို့​နှင့် နှိုင်း​နိုင်​၏​)” (*Matthew: The New American Commentary* [Nashville: Broadmar & Holman Publishers, 1992], vol. 22, p. 166)။ ဤ​သို့​ဖြင့် ဓ​မ္မ​သစ်​ကျမ်း​သည် ယေ​ရှု၏သ​နား​ကြင်​နာ​မှုကို ဖော်​ကြူး​ရာ​တွင် ထုတ်​ယူ​ခံ​ရ​သ​ည့် ကိုယ်​တွင်း​အင်္ဂါ​နှင့် ပ​မာ​ပြ​ထား၏​။ ယေ​ရှု​သည် လူ​သား​များ​အ​တွက် ကိုယ်​ရော​စိတ်​ပါ ခံ​စားရ၏​။ ယင်း​သည် ဓ​မ္မ​ဟောင်း​ကျမ်း​တွင်​လာ​သ​ည့် ဘု​ရား​သ​ခင်က ၎င်း​၏​လူ​များ​အ​တွက် ခံ​စား​မှု​နှင့် ဆ​တူ​ဖြစ်၏။

**ဆရာတို့၏မှတ်ချက်များ**

**၃။ ကျွန်ုပ်​တို့၏ စိတ်အား​ထက်​သန်​ပြီး သ​နား​ကြင်​နာ​တတ်​သောဘု​ရား​သ​ခင်​သည် စေ​တ​နာ​ကောင်း​ဘက်​မှ ဝန်​တို၏။**

ဓ​မ္မ​ဟောင်း​ကျမ်း​တွင် ဘု​ရား​သ​ခင်​သည် မေတ္တာ​ရှင်​အ​ဖြစ် ပုံ​ဖော်​ထား​သ​ကဲ့​သို့ ဝန်​တို​သည်​ဟု​လည်း ပုံ​ဖော်​ထား​၏​ (ထွက် ၂၀:၅၊ ထွက် ၃၄:၁၄၊ တ​ရား ၄:၂၄၊ တ​ရား ၅:၉၊ တ​ရား ၆:၁၅၊ တ​ရား ၃၂:၁၆၊ ၂၁၊ ယော​ရှု ၂၄:၁၉၊ ၃ ရာ ၁၄:၂၂၊ ဆာ ၇၈:၅၈၊ ယေဇ ၃၉:၂၅၊ နာ ၁:၂၊ ယောလ ၂:၁၈၊ ဇာ ၁:၁၄၊ ဇာ ၈:၂ တို့​ကို ရှု​ပါ)။ ယင်း​အ​ချက်​သည် ဒု​တိ​ယ​ပ​ညတ်​တော်​တွင် လာ၏​။ ယင်း​သည် ပ​ထ​မ​ပ​ညတ်​ကို အ​ခြေ​ပြု​၏​ (“ငါ​မှ​တစ်​ပါး အ​ခြား​သော​ဘု​ရား​ကို ဝတ်​မ​ပြုရ” ထွက် ၂၀:၃)။ ထို့​နောက် “ရုပ်​တု” မ​ထု​ရန် တား​ထား​၏​ (ထွက် ၂၀:၄)။ “ဦး​မ​ချ​ဝတ်​မ​ပြု​နှင့်။ အ​ကြောင်း​မူ​ကား၊ သင်​၏​ဘု​ရား​သ​ခင် ငါ​ထာ​ဝ​ရ​ဘု​ရား​သည်၊ သင်​၌​အ​ပြစ်​ရှိ​သည်​ဟု ယုံ​လွယ်​သော​ဘု​ရား၊ ငါ့​ကို​မုန်း​သော​သူ​တို့​၏​ အ​မျိုး​အ​စဉ်​အ​ဆက်၊ တ​တိ​ယအ​ဆက်၊ စ​တုတ္ထအ​ဆက်​တိုင်အောင်၊ အ​ဘ​တို့​၏​အ​ပြစ်​ကို သား​တို့​၌​ဆပ်​ပေး​စီ​ရင်​သော​ဘု​ရား” ဟု ထပ်​၍​ပ​ညတ်​၏​ (ထွက် ၂၀:၅)။ ထိမ်း​မြား​ခြင်း​အ​တိုင်း ဘု​ရား​သ​ခင်​သည် ၎င်း​၏​လူ​စု​နှင့် သီး​ခြား​ဆက်​ဆံ၏​။ ထို​ပ​ဋိ​ညာဉ်​ကို​မှီ​ကာ ဘု​ရား​၏​လူ​များ​သည် ပ​ညတ်​ချိုး​ဖောက် ရုပ်​တု​ကိုး​ကွယ်​ကြ​သ​ည့်​အ​ခါ ထို​လူ​များ​သည် ဘု​ရား​သ​ခင်​ကို အ​မျက်​ထွက်​စေ​၏​ (တ​ရား ၃၂:၁၆၊ ၂၁၊ ယော​ရှု ၂၄:၁၉၊ ၃ ရာ ၁၄:၂၂၊ ၂၃၊ ဆာ ၇၈:၅၈၊ နာ ၁:၂၊ ၁၄)။ ၎င်း​၏​လူ​စု​အ​ပေါ် ဝန်​တို​သော (ယောလ ၂:၁၈၊ ဇာ ၁:၁၄၊ ဇာ ၈:၂) သ​န့်​ရှင်း​သ​ည့် ဘု​ရား​သ​ခင်​သည် (ယော ၂၄:၁၉၊ ယေ ၃၉:၂၅) ၎င်း​၏​ဝန်​တို​ခြင်း​သည် သ​စ္စာ​မ​ရှိ၊ ဆင်း​တု​ကိုး​ကွယ်​ကြ​သ​ည့် ၎င်း​၏​လူ​စု​အ​ပေါ် စေ​တ​နာ​ကောင်း​ဖြင့် တုံ့​ပြန်​ခြင်း​ဖြစ်၏။

ဓ​မ္မ​ဟောင်း​ကျမ်း​တွင်​လာ​သ​ည့် ဘု​ရား​၏​ဝန်​တို​မှု​သည် ရှင်​ပေါ​လုက ဓ​မ္မ​သစ်​ခေတ် အ​သင်း​သား​များ​ကြား ဝန်​တို​ကြမှု​တို့​နှင့် ကွာ​ခြား​ကြောင်း သ​တိ​ပေး​ထား​၏​ (၁ ကော ၁၃:၄၊ ၂ ကော ၁၂:၂၀၊ ဂ​လ ၅:၂၀ တို့​ကို​ရှု​ပါ)။ ပေါ​လုက ဘု​ရား​စိတ်​ဓာတ်​မျိုး​ပါ​သ​ည့် ဝန်​တို​မှု​ကို ၂ ကော ၁၁:၂ တွင် ပြော​ထား​ပြီး ၎င်း​သည် အ​သင်း​တော်​ကို စိုး​ရိမ်​သည်​ဟု ဆို၏​။ အ​နုတ်​သ​ဘော​ဆောင်​သ​ည့် ဝန်​တို​မှု​ကို ရှောင်​ရှား​ရန် ဘု​ရား​၏​ အ​ပြု​သ​ဘော​ဆောင်​သ​ည့် ဝန်​တို​မှု​ကို ဂ​ရိ​ဘာ​သာ​တွင် ရှု​ကြအံ့။ ဓ​မ္မ​သစ်​ကျမ်း​တွင် ၂ မျိုး ယူ​၍​ရ၏​။ (၁) အ​ပြု​သ​ဘော​နှင့် အ​လွန်​စိတ်​ဝင်​စား​ခြင်း ဖြစ်​၏​ (ဇော​ဖြစ်​၏​) (၂) ပုဂ္ဂိုလ်​တစ်ဦး​၏​ အောင်​မြင်​မှု​အ​ပေါ် မ​နာ​လို​စိတ်​ဝင်​ခြင်း ဖြစ်​၏​ (မ​စ္စ​ရိ​ယ​စိတ်) (Danker et. al., *A Greek-English Lexicon of the New Testament and Other Early Christian Literature*, p. 427).

**အ​ပိုင်း ၃။ လက်​တွေ့​အ​သုံး​ချခြင်း**

**ဆရာတို့၏မှတ်ချက်များ**

ဘု​ရား​သ​ခင်​သည် ၎င်း​၏​လူ​စု​များ​အ​ပေါ် မေတ္တာ​ပြလျက်​ရှိ​ပြီး ကျွန်ုပ်​တို့​လည်း ထို​သို့​ပြု​ကြ​ရန် ဖိတ်​ခေါ်၏​။ ​ဤ​အ​ကြောင်း​ကို နှ​လုံး​မူ​ကာ အောက်​ပါ​အ​မေး​များ​ကို ဆွေး​နွေး​ပါ။

**၁။ ဘု​ရား​၏​မေတ္တာ​ကို မိ​ခင်​မေတ္တာ​နှင့် နှိုင်း​ယှဉ်​မှု​တွင် အောက်​မေ့​ခြင်း၊ မေ့​နေ​ခြင်း​သည် သ​နား​ကြင်​နာတ​ရား​တွင် မည်​သို့ အ​ခ​ရာ​ကျ​သ​နည်း။ ဥ​ပ​မာ​ပေး​ပါ။**

**၂။ ဘု​ရား​သ​ခင်​သည် ၎င်း​၏​လူ​စု​များ​အ​တွက် အ​ပြု​သ​ဘော​ဆောင်​သ​ည့် ဝန်​တို​မှု​မျိုး ရှိ​သ​ကဲ့​သို့ သင်​သည် အ​သင်း​တော်​အ​တွက် မည်​သို့ ဝန်​တို​ပေး​နိုင်​သ​နည်း။**

**၃။ ကျွန်ုပ်​တို့​၏​ဓ​မ္မ​ခ​ရီး​တွင် အ​ခြား​ပုဂ္ဂိုလ်​များ​၏​ လော​ကီ၊ လော​ကုတ္တ​ရာ​အ​ကျိုး​ငှာ အ​သင်း​တော်​အ​နေ​ဖြင့် မည်​သို့ ရှေ့​ရှု​ပေး​နိုင်​သ​နည်း။**


**သင်ခန်းစာ ၄။ အောက်ပါမေးခွန်းများကို အလိုက်သင့်ဖြေဆိုပါ။**

**၁။**

*\*ဇန်​န​ဝါ​ရီလ ၂၅-၃၁*

**သင်ခန်းစာ - ၅**

# **ဘု​ရားမေတ္တာ​၏​အ​မျက်တော်**



**ဥ​ပုသ်​နေ့​မွန်း​လွဲ​ပိုင်း**

**ဖတ်​ရန်​ကျမ်း​ချက်​များ။** ဆာ ၇၈၊ ယောန ၄:၁-၄၊ မ ၁၀:၈၊ မ ၂၁:၁၂၊ ၁၃၊ ယေ ၅၁:၂၄၊ ၂၅၊ ရော ၁၂:၁၇-၂၁

**အ​လွတ်​ကျမ်း​ချက်။ “ကိုယ်​တော်​မူ​ကား၊ က​ရု​ဏာစိတ်​ရှိ​၍​ သူ​တို့​ကို မ​ဖျက်​ဆီး​ဘဲ အ​ပြစ်​လွှတ်​တော်​မူ၏​။ ကြိမ်​ဖန်​များ​စွာ စိတ်​တော်​ပြေ၍​၊ အ​မျက်​တော်​ကို နှိုး​ဆော်​တော်​မ​မူ”** (ဆာ ၇၈:၃၈)။

ဘု​ရား၏က​ရု​ဏာ​တော်​အ​က​န့်​တွင် လူ​အ​များက သာ​ယာ​ကြငြား ၎င်း​၏​အ​မျက်​အ​က​န့်​တွင်​ကား စိတ်​မ​သာ​နိုင်​ကြ​ပါ။ ၎င်း​တို့က ဘု​ရား​သ​ခင်​သည် ချစ်​ခြင်း​မေတ္တာ​ဖြစ်​လျှင် အ​မျက်​မ​ထွက်​သ​င့် ဟု​ဆို​ကြ၏​။ ယင်း​အ​ယူ​သည် မှား၏​။ ၎င်း​၏​အ​မျက်​သည် မေတ္တာ​ကြော​င့် ဖြစ်​လာ​ရ​ခြင်း​တည်း။

အ​ချို့က ဓ​မ္မ​ဟောင်း​ကျမ်း​၏​ဘု​ရား​သည် ဒေါ​သ​ထွက်​သ​ည့်​ဘု​ရား၊ ဓ​မ္မ​သစ်​ကျမ်း​၏​ဘု​ရား​သည် မေတ္တာ​ရှင် ဟု​ဆို​ကြ၏​။ အ​မှန်​ကား ဘု​ရား​တစ်​ပါး​သာ​ရှိ၏​။ ၎င်း​သည် ဓ​မ္မ​ဟောင်း/သစ် ၂ ကျမ်း​လုံး​တွင် အ​တူ​တူ​ဖြစ်​ကြောင်း ပြ​ထား၏​။ ၎င်း​သည် ချစ်​ခြင်း​မေတ္တာ​ဖြစ်​သော​ကြော​င့် အ​ဆိုး​တ​ရား​အ​ပေါ် အ​မျက်​ထွက်၏​။ ယေ​ရှု​ကိုယ်​တိုင်​သည် အ​ဆိုး​တ​ရား​အ​ပေါ် အ​မျက်​ထွက်​ပြီး ဓ​မ္မ​သစ်​ကျမ်း​တွင် ဘု​ရားအ​လို​တော်​နှင့်​ညီ​သောအ​မျက်​ထွက်​မှု​များ​စွာ ပါ​ရှိ၏။

ဘု​ရား​၏​အ​မျက်​သည် အ​ဓ​မ္မ​ကို​ဆ​န့်​ကျင်​သ​ည့်၊ မေတ္တာ​ရှေ့​ထား​သ​ည့် အ​မျက်​မျိုး​ဖြစ်၏​။ ဘု​ရား​၏​အ​မျက်​သည် မေတ္တာ​တော်​မှ ပေါက်​ဖွား​ပြီး၊ ဖန်​ဆင်းခံ​များ​၏​ အ​ကျိုး​စီး​ပွား​ကို ရှေ့​ရှု၏​။ ဘု​ရား​၏​အ​မျက်​သည် မ​တ​ရား​မှု​များ​ကို တန်​ပြန်​ခြင်း​ဖြစ်၏​။ အ​ဆိုး​တ​ရား​သည်​လည်း ဘု​ရား​ကို ၎င်း​၏​သား​ကောင်​များ​အ​ပေါ် အ​မျက်​ထွက်​စေ၏​။ သို့​နှင့် ဘု​ရား​၏​အ​မျက်​သည် မေတ္တာ​တော်​ကို​ပြ​သ​ည့် အ​ခြား​သော​အ​က​န့်​ပင် ဖြစ်၏။

*\* ဖေ​ဖေါ်​ဝါ​ရီလ ၁ ရက်၊ ဥ​ပုသ်​နေ့​အ​တွက်​ပြင်​ဆင်​ရန် ယ​ခု​အ​ပတ်​သင်​ခန်း​စာ​ကို လေ့​လာ​ပါ။*

*ဇန်​န​ဝါ​ရီလ ၂၆ ရက်*

**တနင်္ဂနွေနေ့**

**အ​ဆိုး​တ​ရား​ကြော​င့် ညည်း​တွားရ​သည်**

သ​မ္မာ​ကျမ်း​စာ​တွင်​လာ​သ​ည့် ဘု​ရား​သည် တ​ရား​မှု​ကို​နှစ်​သက်​ပြီး အ​ဆိုး​တ​ရား​ကို မုန်း၏​။ အ​ပြစ်​နှင့်​အ​ဓ​မ္မ​သည် ၎င်း​ကို အ​မျက်​ထွက်​စေ၏​။ ပုဂ္ဂိုလ်​တစ်ဦး​ပင် အ​ဆိုး​တ​ရား​၏​အ​ဆိပ်​ကို ခံ​စား​ရ​သည်​ကို​ပင် အ​မျက်​ထွက်၏​။ အ​ဆိုး​တ​ရား​သည် ဘု​ရား​၏​ဖန်​ဆင်း​ခြင်း​ကို ပုံ​ဖျက်​သော​ကြော​င့် ၎င်း​သည် အ​ဆိုး​တ​ရား​ကို မုန်း၏။ မိ​မိ​ကိုယ်​ကို​ဖျက်​ဆီး​သည်​ကို​ပင် ဘု​ရား​သည် မုန်း၏​။ ပုန်​ကန်​မှုသမိုင်းလည်ပတ်မှုကြောင်း ဘု​ရား​သည် ထပ်​ခါ​ထပ်​ခါ ဒေါ​သအ​စွခံရ၏​။ ယင်း​သ​မိုင်း​သည် ​ဤ​သို့​လည်၏​။ ။

သား​သ​မီး​များ​သည် ဘု​ရား​ကို​ပုန်​ကန်​ကာ ဒု​စ​ရိုက်​ကို ပြု​ကြ၏​။ ရံ​ခါ​တွင် က​လေး​ပူ​ဇော်​ခြင်း​နှင့် အ​ခြား​သော​စက်​ဆုပ်​ဖွယ်​များ​ကို ပြု​ကြ၏။

ဘု​ရား​သည် လူတို့၏​ဆုံး​ဖြတ်​ချက်အ​တိုင်း နောက်​ချန်​နေ​ပေး၏။

သူတို့သည် တိုင်း​တစ်​ပါး​တို့​၏​ဖိ​နှိပ်​မှု ခံရ၏​။

ရွေး​နုတ်​ခြင်း​အ​တွက် ဘု​ရားထံ ဆု​တောင်းကြ၏။

ဘု​ရားက သူတို့​ကို ရွေး​နုတ်၏။

၎င်း​တို့က ဘု​ရား​ကို ပုန်​ကန်​ကြပြန်၏​။ ရှေး​ယ​ခင်ထက်​ပင် သာ​၍​ဆိုး​တတ်​သေး၏။

​ဤ​ကဲ့​သို့ သ​မိုင်းသံ​သ​ရာ​ရှိငြား ဘု​ရား​သည် ၎င်း​တို့​အ​ပေါ် မေတ္တာ​မ​ပျက်​ဘဲ အံ့​ဖွယ်​မေတ္တာ​တော်​ဖြင့် ဆက်​ဆံ၏။

**ဆာ ၇၈ ကို ဖတ်​ရှု​ပါ။ ​ဤ​ကျမ်း​ပိုဒ်က ဘု​ရား​သည် သူ့လူ​များ​၏​ အ​ဖန်​ဖန်​ပုန်​ကန်​မှု​ကို မည်​သို့ ကိုင်​တွယ်​သည်​ဟု ပြ​သ​နည်း။**

ကျမ်း​စာ​လာ​အ​ရ မေတ္တာ​တော်​နှင့် တ​ရား​မျှ​တ​မှု​သည် လုံး​ထွေး၏​။ ဘု​ရား​၏​အ​မျက်​သည် မေတ္တာ​ဖြင့် အ​ဆိုး​တ​ရား​အ​ပေါ် အ​မျက်​ထွက်​ခြင်း​ဖြစ်၏။ အ​ကြောင်း​မှာ ဘု​ရား​က​ချစ်​သ​ည့်​သူ တစ်ဦးဦး​ကို နစ်​နာ​စေ​သော​ကြော​င့် ဖြစ်၏။

ဘု​ရား​၏​သား​သ​မီး​များ​သည် ၎င်း​ကို​ထား​ခဲ့ပြီး၊ သ​စ္စာ​ဖောက်​နေ​စဉ်​တွင် ၎င်း​သည် မေတ္တာ​အ​ရင်းခံ​ကာ မျှော်​နေ​၏ (နေ ၉:၇-၃၃)။ ​ဤ​သို့​လျှင် တိုင်း​တာ​၍​မ​ရ​သ​ည့် ၎င်း​၏​စာ​နာ​မှု​ကို ပြ၏​။ ဆာ ၇၈:၃၈ တွင် ဘု​ရား​သည် “က​ရု​ဏာ​စိတ်​ရှိ​၍​ သူ​တို့​ကို​မ​ဖျက်​ဆီး​ဘဲ အ​ပြစ်​လွှတ်​တော်​မူ၏​။ ကြိမ်​ဖန်​များ​စွာ စိတ်​တော်​ပြေ၍​၊ အ​မျက်​တော်​ကို နှိုး​ဆော်​တော်​မ​မူ” ဟု​လာ၏။

**အ​ခြား​သူ​များ​အ​ပေါ် မ​တ​ရား​ကျင့်​သည်​ကို သင်​သည် ဒေါ​သ​ထွက်​ခဲ့​ဖူး​ပါ​မည်။ ယင်းခံ​စား​ချက်က ဘု​ရား​သည် အ​ဆိုး​တ​ရား​အ​ပေါ် အ​မျက်​ထွက်​မှု​ကို မည်​သို့ နား​လည်​ဖြစ်​စေ​သ​နည်း။**

*ဇန်​န​ဝါ​ရီလ ၂၇ ရက်*

**တနင်္လာနေ့**

**ဘု​ရား​သည် အ​မျက်​ထွက်​နှေး​သည်**

ဘု​ရား​သည် ချစ်​ခြင်း​မေတ္တာ​ဖြစ်​သော​ကြော​င့် အ​ဆိုး​တ​ရား​အ​ပေါ် အ​မျက်​ထွက်​တတ်၏​။ ဘု​ရား​သည် မေတ္တာ​က​ရု​ဏာ ကြီး​မား​သော​ကြော​င့် ပ​ရော​ဖက်​တစ်ဦးက ဘု​ရား​အား သ​နား​စုံ​မက်​လွန်း​သ​ည့်​ဘု​ရား​ဟု အ​ပြစ်​တင်​ခဲ့၏။

**ယောန​၏​အ​ကြောင်း​ကို အာ​ရုံ​ယူ​ကာ နိ​န​ဝေ​မြို့​သား​များ​အ​ပေါ် ဘု​ရား​မေတ္တာ​ကြီး​မား​ပုံ​ကို ယော​န​က မည်​သို့​ဆို​ကြောင်း သုံး​သပ်​ပါ။ ယောန ၄:၁-၄။ ယင်းက ယော​နအ​ကြောင်း၊ ဘု​ရား​အ​ကြောင်း ဘာ​ချပြ​သ​နည်း (မ ၁၀:၈ ကို​လည်း ရှု​ပါ)။**

ဘု​ရား​၏​ သ​နား​တတ်​ခြင်း​ကို ယော​န​တုံ့​ပြန်​မှု​တွင် အ​ကြောင်း ၂ ချက် ပါ၏​။ ပ​ထ​မ​ကား ယောန​၏​စိတ်​သ​န္ဓေ ဖြစ်၏​။ ၎င်း​သည် ​ဣ​သ‌ရေ​လအ​ပေါ် နှိပ်​စက်​ခဲ့​သ​ည့် အာ​ရှုရိ​များကို​မုန်း​ပြီး ဘု​ရား​လည်း ၎င်း​တို့​အ​ပေါ် မေတ္တာ​မ​ထား​စေ​လို​ပါ။

သံ​ဝေ​ဂ​ယူ​ဖွယ် မ​ဟုတ်​လော။ ကျွန်ုပ်​တို့​လည်း ထို​သ​န္ဓေ​မျိုး​မ​ရှိ​ကြ​ရန် စော​င့်​ထိန်း​ရ​ပါ​မည်။ ဘု​ရား​သ​ခင်​၏​က​ရု​ဏာ​တော် မြည်း​စမ်း​ခွင့်​ရ​ကြ​သူ​များ​သည် အ​ခြား​သူ​များ​အ​ပေါ် ဝေ​ငှ​လို​စိတ် ရှိ​ရ​ပါ​မည်။

ဒု​တိ​ယ​ကား ယောန​၏​တုံ့​ပြန်​မှုက ဘု​ရား​၏​က​ရု​ဏာ​သည် ၎င်း​၏​ဂုဏ်​ပုဒ်​ဖြစ်​သည်​ကို ပြ၏။ ယော​န​သည် ဘု​ရား​၏​မေတ္တာ​တော်​နှင့် အ​လွန်​ရင်း​နှီး​ခဲ့၏​။ အ​ကြောင်း​မှာ ဘု​ရား​သ​ခင်​သည် “သ​နား​စုံ​မက်​တော်၊ စိတ်​ရှည်၊ ကျေး​ဇူး​ပြု​တတ်” (ယောန ၄:၂) သော​ကြော​င့်​ဖြစ်၏​။ ယော​န​က ဘု​ရား​သ​ခင်​သည် နိ​န​ဝေ​မြို့​သား​များအ​ပေါ် ပြစ်​ဒဏ်​ပေး​ရန် နောင်​တ​ရ​မည်​ကို သိ​ခဲ့၏​။ ဘု​ရား​သ​ခင်​သည် လူ​တိုင်း၊ နိုင်​ငံ​တိုင်း​အ​ပေါ် က​ရု​ဏာ​ဖြင့်၊ တ​ရား​မျှ​တ​စွာ​ဖြင့် စီ​ရင်၏။

ဟေ​ဗြဲ​ဝေါ​ဟာ​ရ​ကို “အ​မျက်​အ​ထွက်​နှေးသည်” ဟု ဘာ​သာ​ပြန်​ထား​ခြင်း​ကို “နှာ​ခေါင်း​ရှည်​သည်” ဟု တဲ့​တိုး​ပြန်​၍​ ရ၏​။ ဟေ​ဗြဲ​ဥ​ပ​မာ​စ​ကား​တွင် (idiom) အ​မျက်​ထွက်​ခြင်း​ကို နှာ​ခေါင်း၊ အ​မျက်​မ​ထွက်​ရန် နှာ​ခေါင်း​မည်​မျှရှည်​သည်​ဟု ပုံ​ဖေါ်​ပြော​ဆို​လေ့​ရှိ၏။

ဘု​ရား​သည် “နှာ​ခေါင်း​ရှည်” ဟု​ဆို​ရာ​တွင် ဘု​ရား​သည် အ​မျက်​အ​ထွက်​နှေး​ကြောင်း​ကို ဆို​လို၏​။ ပု​ထု​ဇဉ်​များ အ​မျက်​ထွက်​လွယ်​ငြား ဘု​ရား​သည် အ​လွန်​ပင်​စိတ်​ရှည်​ကာ က​ရု​ဏာ​တော်​ကို များ​စွာ​စီး​ဖြန်း​ပေး၏​။ သို့​သော် အ​ပြစ်​ကို မျက်ကွယ်​ပြု​ခြင်း မ​ပါ​ပါ။ ထို့​အ​စား ဘု​ရား​ကိုယ်​တိုင်​သည် ကပ်​တိုင်​တော်​ဖြင့် အ​ပြစ်​ကို​ဆေး​ကြော​ကာ ၎င်း​သည် ၎င်း​ကို​ယုံ​ကြည်​သူ​များ​အား ဖြော​င့်​မတ်​သည်​ဟု သတ်​မှတ်​ပေး​သူ၊ ၎င်း​လည်း တ​ရား​မျှ​တ​သူ ဖြစ်​လာ​၏ (ရော ၃:၂၅၊ ၂၆)။

**သ​င့်​အ​ပေါ် မ​ကောင်း​ပြု​ခဲ့​သူ​ကို မေတ္တာ​ပြ​ရန် သင်​ပျက်​ကွက်​ခဲ့​ဖူး​သ​လော။ အ​ခြား​သူ​များ​အား မေတ္တာ​ပြဖြစ်​စေ​သ​ည့် ဘု​ရား​မေတ္တာ သင်​ကြုံ​ခဲ့ဖူး​ကြောင်း သင်​မှတ်​မိ​သ​လော။ ကျွန်ုပ်​တို့​သည် အ​ပြစ်​လုပ်​ရန်၊ ဖိ​နှိပ်​ရန် အ​ကြံ​မ​ပါ​ဘဲ မည်​သို့ မေတ္တာပြကြ​သ​နည်း။**

*ဇန်​န​ဝါ​ရီလ ၂၈ ရက်*

**အင်္ဂါနေ့**

**ဖြော​င့်မတ်​သောဒေါသ**

ဒေါ​သ​သည် မ​ကောင်း​သ​ည့်​ဘက်​များသော်ငြား ကျမ်း​စာက ဖြော​င့်မှန်​သ​ည့်ဒေါ​သ ​ရှိကြောင်း သွန်​သင်​ထား၏။

က​စား​ကွင်း​တစ်​ခု​တွင် မိ​ခင်​သည် ၃ နှစ်​အ​ရွယ်​သ​မီး က​စား​နေ​စဉ် အ​မျိုး​သား​တစ်ဦးက သူမ​၏​သ​မီး​ကို ရုတ်​ချည်း ရန်​ပြု​သည်​ဟု မှန်း​ဆ​ကြည့်​ပါ။ သူ​မ​သည် ဒေါ​မ​ထွက်​ဘဲ နေ​ရ​မည်​လော။ ​ဤ​ဖြစ်​ရပ်​တွင် ဒေါ​သ​သည် ချစ်​ခြင်း​ကြော​င့်​ထွက်​လာ​သ​ည့် ဒေါ​သ​ဖြစ်၏​။ ​ဤ​ဥ​ပ​မာက ဘု​ရား​၏​ဖြော​င့်​မှန်​သ​ည့်​ဒေ​သ​ကို သ​ဘော​ပေါက်​ဖြစ်​စေ၏။

**မ ၂၁:၁၂၊ ၁၃ နှင့် ယော ၂:၁၄၊ ၁၅ တို့​ကို ဖတ်​ရှု​ပါ။ ဗိ​မာန်​တော်​တွင် ယေ​ရှု​၏​ပြု​မူ​ပုံက ဘု​ရား​သည် အ​ဆိုး​တ​ရား​ကို​မုန်း​ကြောင်း ဘာ​ချပြ​သ​နည်း။**

ထို​ဖြစ်​စဉ်​များ​တွင် ယေ​ရှုက ဘု​ရား​ဗိ​မာန်​တော်​ကို အ​ကြည်​ညို​ပျက်​စေသ​ည့်​အ​ရာ၊ မု​ဆိုး​မ​များ၊ မိ​ဘ​မဲ့​များ၊ ဆင်း​ရဲ​သား​များ​အ​ပေါ် ဂုတ်​သွေး​စုပ်​သ​ည့် “ဓား​ပြတွင်း” (မ ၂၁:၁၃၊ ယော ၂:၁၆ နှင့်​ယှဉ်​ပါ) သည် သူ​များ​အ​ပေါ် ဖြော​င့်​မှန်​သ​ည့်​ဒေါသ ထွက်ခြင်း၏ဥ​ပ​မာ​ဖြစ်၏။ ဗိ​မာန်​တော်​နှင့် ဝတ်​တက်​နည်း​များ​သည် ဘု​ရားသည် အ​ပြစ်​သား​များ​ကို အ​ပြစ်​မှခွင့်​လွှတ်၊ ဆေး​ကြော​ခြင်း​ကို တ​ရား​ပြ​ရ​မ​ည့်​အ​စား ကူ​ကယ်​ရာ​မဲ့​သူ​များ​အ​ပေါ် ဂုတ်​သွေး​စုပ်​သ​ည့် အ​ရပ်​အ​ဖြစ် သုံး​ကြ၏​။ ယေ​ရှု​သည် ဒေါ​သ​မ​ထွက်​ဘဲ နေ​သ​င့်​သ​လော။

မာ ၁၀:၁၃၊ ၁၄ နှင့် ၃:၄၊ ၅ တို့​တွင်လည်း ဖြော​င့်​မှန်​သ​ည့် ဒေါ​သ​ထွက်​သ​ည့် သာ​ဓ​က​များ ချပြ၏​။ မိ​ခင်​များက က​လေး​ငယ်​များ​ကို ယေ​ရှု​ထံ​ခေါ်​လာ​ကြ​သ​ည့်​အ​ခါ တ​ပ​ည့်​တော်​များက “ဆောင်​ခဲ့​သော​သူ​တို့​ကို အ​ပြစ်​တင်​ကြ၏။” ယေ​ရှု​သည် “အ​မျက်​ထွက်၏။” ၎င်းက တ​ပ​ည့်​တော်​များထံ “ထို​သူ​ငယ်​တို့​ကို ငါ့ထံ​သို့ လာ​ပါ​လေ့​စေ” (မာ ၁၀:၁၃၊ ၁၄)။

အ​ခြား​ဖြစ်​စဉ်​တွင် ဖာ​ရိ​ရှဲ​များက ယေ​ရှုအား ဥ​ပုသ်​ချိုး​ကာ ကု​သ​သည်​ဟု စွပ်​စွဲ​သ​ည့်​အ​ခါ ယေ​ရှုက “ဥ​ပုသ်​နေ့​၌​ ကျေး​ဇူး​ပြု​အပ်​သ​လော၊ သူ့​အ​ကျိုး​ကို ဖျက်​ဆီး​အပ်​သ​လော။ အ​သက်​ကို ကယ်​အပ်​သ​လော၊ သတ်​အပ်​သ​လော” ဟု ခွန်း​တုံ့​ပြန်​ခဲ့​၏ (မာ ၃:၄)။ ယေ​ရှု​သည် “အ​မျက်​တော်​နှင့် သူ​တို့​ကို ပတ်​လည်​ကြည့်​ရှု​၍​ သူ​တို့​စိတ်​နှ​လုံး​မိုက်​သော​ကြော​င့် ဝမ်း​နည်း​တော်​မူ​ခြင်း​ရှိ​လျက်” လူ​နာ​ကို​ကု​ရန်​ကြွ​၏ (မာ ၃:၅)။ ခ​ရစ်​တော်​၏​ဒေါ​သ​သည် ၎င်း​တို့​၏​စိတ်​ခိုင်​မာ​မှု​အ​ပေါ် ဝမ်း​နည်း​ခြင်း​ဖြစ်၏​။ ယင်း​သည် က​ရု​ဏာ​ဒေါသ ဖြစ်၏​။ ဓ​မ္မ​ဟောင်း​ကျမ်း​တွင်​လာ​သ​ည့် ဘု​ရား​သ​ခင်​၏​ က​ရု​ဏာ​ဒေါ​သ​မျိုး​ပင် ဖြစ်၏​။ အ​ထူး​အား​ဖြင့် ချစ်​ရ​သူ​များ အ​ဆိုး​တ​ရား​ကြော​င့် နစ်​နာ​ကြ​သ​ည့်​အ​ခါ​မျိုး​တွင် မေတ္တာ​သည် မ​ထိ​ခိုက်​ဘဲ မည်​သို့​နေ​မည်​နည်း။

**ကျွန်ုပ်​တို့​သည် အ​တ္တ​ဆောင်​သ​ည့်​ဒေါ​သ​ကို “ဖြော​င့်​မှတ်​သောဒေါသ” ဟု မ​မှတ်​ရန် မည်​သို့ သ​တိ​ဆောင်​နိုင်​မည်​နည်း။ ထောင်​ချောက်​မိ​ရန် ဘာ့​ကြော​င့် လွယ်​ရ​သ​နည်း။ ကျွန်ုပ်​တို့​သည် မည်​သို့ ကာ​ကွယ်​နိုင်​မည်​နည်း။**

*ဇန်​န​ဝါ​ရီလ ၂၉ ရက်*

**ဗုဒ္ဓဟူးနေ့**

**ဘု​ရား​သည် စိတ်​ပါ​ပါ​ဖြင့် မညှင်း​ဆဲပါ**

သ​မ္မာ​ကျမ်း​စာ​တစ်အုပ်​လုံး​တွင် ဘု​ရား​သ​ခင်​သည် အ​ဖိ​နှိပ်​ခံ​များ​ကို မျက်​နှာ​သာ အ​လီ​လီ​ပေး​ကြောင်း ပြ​ထား၏​။ အ​ဓ​မ္မ​တ​ရား​သာ မ​ရှိ​ခဲ့​ပါ​လျှင် ဘု​ရား​သည် အ​မျက်​ထွက်​မည် မ​ဟုတ်​ပါ။ ၎င်း​၏​အ​မျက်​သည် ၎င်း​ဖန်​ဆင်း​ထား​သ​ည့် အ​ရာ​များ​အ​ပေါ် မ​ကောင်း​ကျိုး​သက်​ရောက်​ခြင်း​ကြော​င့် ဖြစ်၏။

မြည် ၃:၃၂:၃၃ အ​ရ ဘု​ရား​သ​ခင်​သည် စိတ်​ပါ​ပါ​ဖြင့် မ​ညှင်း​ဆဲပါ​ဟု တွေ့ရ​၏ (နှ​လုံး​သား​မှ မြစ်​ဖျား​မ​ခံ)။ ဒု​စ​ရိုက်​ပြု​သူ​များ​အ​ပေါ် ဘု​ရား​သည် တ​ရား​မ​စီ​ရင်​လို​ပါ။ သို့​သော် မေတ္တာ​သည် တ​ရားမျှ​တ​မှု​ကို ပြရ၏။

​ဤ​အ​မှန်​တ​ရား​ကို ဘု​ရားက မည်​မျှ​သည်းခံ​ကာ ၎င်း​၏​သား​သ​မီး​များ​အ​ပေါ် အ​ခွင့်အ‌ရေး အ​ဖန်​ဖန်​ပေး​ခဲ့​မှု​များ​တွင် တွေ့ရ၏​။ ပ​ရော​ဖက်​များ​ကို​လွှတ်​ကာ ခေါ်​ထုတ်ခဲ့၏​။ သို့​သော် ငြင်း​ပယ်​ကြ​၏ (ယေ ၃၅:၁၄-၁၇၊ ဆာ ၈၁:၁၁-၁၄ တို့​ကို ရှု​ပါ)။

**ဧ​ဇ ၅:၁၂ ကို ယေ ၅၁:၂၄၊ ၂၅၊ ၄၄ ဖြင့် ယှဉ်ဖတ်ပါ။ ယေ​ရု​ရှ​လင်​ကို ဗာ​ဗု​လုန်က ပုံစံ​ပေး​သ​ည့်​ဖြစ်​စဉ်​တွင် တ​ရား​စီ​ရင်​ခြင်း​အ​ကြောင်း မည်​သို့​လင်း​ပြ​သ​နည်း (၆ ရာ ၃၆:၁၆ ကို​လည်း​ရှု​ပါ)။**

ဧ​ဇ ၅ အ​ရ လူ​တို့​သည် စိတ်​ခိုင်​မာ​စွာ​ဖြင့် ဘု​ရား​သ​ခင်​ကို အ​မျက်​ထွက်​စေ​သည်။ နိ​ဂုံး​တွင် လက်​လျှော့​ရ​ပြီး ဗာ​ဗု​လုန်​ဘု​ရင် နေ​ဗုဒ်​ခ​နေ​ဇာ​လက်​သို့ ပြောင်း​ပေး​ရ​တော့၏ (ဧ​ဇ ၅:၁၂)။ ယင်း​တွင်​လည်း ဘု​ရား​သ​ခင်​သည် မ​တတ်​သာ​သ​ည့်​အ​ဆုံး​မှ​သာ ခွင့်​ပြု​၏ (၆ ရာ ၂၆:၁၆)။ ယင်း‌နောက်​တွင် ဘု​ရား​သ​ခင်​သည် ဗာ​ဗု​လုန်​အ​ပေါ် ယု​ဒ​ပြည်​အ​ပေါ် ပြု​ခဲ့​သ​ည့်​အ​ကြောင်း​အ​တွက် တ​ရား​စီ​ရင်​၏ (ယေ ၅၁:၂၄၊ ၂၅၊ ၄၄ ကို ဇာ ၁:၁၅ နှင့် ယှဉ်​ပါ)။

သ​မ္မာ​ကျမ်း​စာ​တွင် ဘု​ရား​သ​ခင် တ​ရား​စီ​ရင်​ပုံ​သည် ရန်​သူ​များထံ ၎င်း​၏​လူ​များ​ကို​ပေး​သ​ည့် သာ​ဓ​က​များ​စွာ​ရှိ​၏ (သူ​ကြီး ၂:၁၃၊ ၁၄၊ ဆာ ၁၀၆:၄၁၊ ၄၂)။ ယင်း​တွင် ၎င်း​၏​သား​သ​မီး​များက ဘု​ရား​သ​ခင်​ကို မည်​သ​ည့်​အ​တိုင်း​အ​တာထိ ကျော​ခိုင်း​ကာ အ​ခြား​နိုင်​ငံ​များ​၏​ဘု​ရား​ကို ကိုး​ကွယ်​သ​ည့်​အ​ပေါ် အ​ခြေ​တည်​၏ (သူ​ကြီး ၁၀:၆-၁၆၊ တ​ရား ၂၉:၂၄-၂၆)။ ဘု​ရား​၏​အ​မျက်​တော်​သည် အ​ဆုံး​တွင် အ​ဓ​မ္မအ​ပေါ် လုံး​လုံး​အ​နား​သတ်​မည်​ဖြစ်၏​။ ယင်းသည် စ​ကြ​ဝ​ဠာ​ကြီး​၏​ ကောင်း​ကျိုး​ရည်​သန်​ကာ အ​ပြစ်၊ ပုန်​ကန်​မှု၊ ဒု​စ​ရိုက်​တို့​သည် ပြီး​ဆုံး​စေ​ခြင်း​ဖြစ်၏။

**ဘု​ရား​သ​ခင်​သည် တ​ရား​မ​စီ​ရင်​လို ဟူ​သ​ည့်​တ​ရား​တွင် ဘု​ရား​၏​အ​မျက်​အ​ကြောင်း သင်​၏​နား​လည်ပုံအ​ပေါ် မည်​သို့ သက်​ရောက်​မှု​ရှိ​သ​နည်း။ ဘု​ရား​သ​ခင်​သည် အ​မျက်​အ​ထွက်​နှေး​သည်​ရှိ​သော် ကျွန်ုပ်​တို့​လည်း မိ​မိ​ဝန်း​ကျင်​အ​ပေါ် စိတ်​ရှည်​သ​င့်​သည် မ​ဟုတ်​လော။ အ​ဖိ​နှိပ်​ခံ​များ​ကို ဝန်​ဆောင်​ပေး​ရင်း​ဖြင့် ကျွန်ုပ်​တို့​သည် သည်းခံ​ခြင်း​တ​ရား​ကို မည်​သို့​ဖြင့် ကျင့်​နိုင်​ကြ​မည်​နည်း။**

*ဇန်​န​ဝါ​ရီလ ၃၀ ရက်*

**ကြာသပတေးနေ့**

**သ​နား​ညှာ​တာ​မှု​ကို​ပြ​သည်**

ဘု​ရား​၏​အ​မျက်​သည် ကြောက်​ဖွယ်​ဖြစ်​ငြား မေတ္တာ​မဲ့​ခြင်း မ​ဟုတ်​ပါ။ ဓ​မ္မ​ဟောင်း​နှင့်​ဓ​မ္မ​သစ်​တို့​တွင် ဘု​ရား​သည် အ​ဓ​မ္မ​တ​ရား​အ​ပေါ် မေတ္တာ​စိတ်​ကြော​င့် အ​မျက်​ထွက်​ခြင်း​ဖြစ်၏​။ ဘု​ရား​၏​အ​မျက်​သည် ၎င်း​၏​ဂုဏ်​တော်​နှင့် တိုက်​ရိုက်​ဆ​န့်​ကျင်​ဘက် အ​ချိုး​ကျမှု​ကြော​င့် ကြောက်​မက်​ဖွယ်​ကောင်း​ရ​ခြင်း ဖြစ်၏။

​ဤ​တွင် မေတ္တာ​သည် ဘု​ရား​အ​တွက် အ​ခ​ရာ​ဖြစ်၏​။ အ​မျက်​သည် အ​ခ​ရာ​မ​ဟုတ်။ အ​ဓ​မ္မ​တ​ရား မ​ရှိ​သ​ည့်​အ​ရပ်​တွင် အ​မျက်​ထွက်​ခြင်း မ​ရှိ​ပါ။ နိ​ဂုံး​ဆို​ရ​လျှင် စ​ကြ​ဝ​ဠာ​တွင် ဘု​ရား​သ​ခင်က မေတ္တာ​ရှေ့​ထား​ကာ အ​ဓ​မ္မ​တ​ရား​ကို လက်​စ​တုံး​သ​ည့်​အ​ခါ အ​မျက်​ထွက်​ခြင်း​လည်း ပြီး​ဆုံး​မည်​ဖြစ်၏​။ ယင်း​သည်​လည်း အ​ဓ​မ္မ​တ​ရား မ​ရှိ​တော့ခြင်းကြော​င့်​သာ ဖြစ်၏​။ မိတ်​သ​ဟာ​ယ​ဖွဲ့​ခြင်း​သာ ပွား​များ​မည်​ဖြစ်၏​။ ဘု​ရား​၏​အ​မျက်​လည်း ထွက်​ရန်​အ​ကြောင်း မ​ရှိ​တော့​၍​ ထွက်​တော့​မည်​မ​ဟုတ်။ အ​လွန်​ကောင်း​သ​ည့်အကြောင်း ဖြစ်​ပေ၏။

**အ​ချို့က ဘု​ရား​အ​မျက်​တော်​သည် လူ​များ​ကို ရည်​ရွယ်​ချက်​မ​ရှိဘဲ က​လဲ့​စား​ချေ​ခွင့်ပေး​သည်ဟု ယူ​သူ​ရှိ၏​။ တ​ရား ၃၂:၃၅၊ သု ၂၀:၂၂၊ သု ၂၄:၂၉၊ ရော ၁၂:၁၇-၂၁၊ ဟေ​ဗြဲ ၁၀:၃၀ တို့​ကို ဖတ်​ရှု​ပါ။ ​ဤ​ကျမ်း​ချက်​များက လူ​တို့​၏​က​လဲ့​စား​ချေ​လို​မှု​ကို မည်​သို့​ဟ​န့်​သ​နည်း။**

သ​မ္မာ​ကျမ်း​စာ​အရ ဘု​ရား​သည် တ​ရား​စီ​ရင်​ပိုင်​ခွင့်​ရှိ၏​။ စီ​ရင်​သ​ည့်​အ​ခါ​လည်း တ​ရား​မျှ​တ​စွာ စီ​ရင်၏​။ ဓ​မ္မ​ဟောင်း​နှင့် ဓ​မ္မ​သစ် ၂ ကျမ်း​လုံး​တွင် တ​ရား​စီ​ရင်​ခြင်း​ကို ဘု​ရား​၏​အ​က​န့်​ကို ရှင်းစွာပြ​ထား၏။ ရှင်​ပေါ​လုက ရော ၁၂:၁၉ တွင် “ချစ်​သူ​တို့၊ သူ​တစ်​ပါး​သည် သင်​တို့​ကို​ပြစ်​မှား​လျှင် ကိုယ်​တိုင်​အ​ပြစ်​ပြန်​မ​တုံ့​ကြနှင့်။ အ​မျက်​တော်​ကို အ​ခွင့်​ပေး​ကြ​လော့။ ကျမ်း​စာ​လာ​သည်​ကား ငါ​သည် အ​ပြစ်​တ​ရား​ကို စီ​ရင်​ပိုင်၏​။ အ​ပြစ်​နှင့်​အ​လျောက် ငါ​ဆပ်​ပေး​မည်​ဟု ထာ​ဝ​ရ​ဘု​ရား မိ​န့်‌တော်​မူ​၏ (တ​ရား ၃၂:၃၅ ကို မှီးထား၏)။

ဘု​ရား​သ​ခင်​သည် အ​ဆုံး​တွင် မ​တ​ရား​မှု၊ ဒု​စ​ရိုက်​တို့​ကို တ​ရား​စီ​ရင်​သည်​တွင် ခ​ရစ်‌တော်​သည် ၎င်း​ကို ယုံ​ကြည်​ကြ​သူ​များ​အ​တွက် လမ်း​ဖွင့်​ထား​ပေး၏​။ “ရောက်​လ​တ္တံ​သော​ဘေး​ဒဏ်​မှ ကယ်​နုတ်​သူ​သည် ယေ​ရှု​ဖြစ်၏” (၁ သက် ၁:၁၀ ကို ရော ၅:၈၊ ၉ နှင့် နှိုင်း​ယှဉ်​ပါ)။ ယင်း​သည် ဘု​ရား​၏​အ​ကြံ​တော်ဖြစ်​၏​ — “အ​မျက်​တော်​ကို ခံ​စား​စေ​ခြင်း​ငှာ ဘု​ရား​သ​ခင်​သည် ငါ​တို့​ကို ခ​န့်​ထား​တော်​မူ​သည်​မ​ဟုတ်။ ငါ​တို့​သ​ခင် ယေ​ရှု​ခ​ရစ်အား​ဖြင့် ကယ်​တင်​ခြင်း​ကို ပိုင်​ရ​စေ​ခြင်း​ငှာ ခ​န့်​ထား​တော်​မူ၏” (၁ သက် ၅:၉)။ ဘု​ရား​၏​အ​မျက်​သည် ပျက်​ပြား​သွား​သည် မ​ဟုတ်​ပါ။ ယေ​ရှု​ကို ယုံ​ကြည်​သူ​များ​သည် ခ​ရစ်​တော်​၏​ဂုဏ်​ပုဒ်​ကြော​င့် ထို​အ​မျက်​မှ လွတ်​ကြခြင်း​ဖြစ်၏။

**ခ​ရစ်​တော်​၏​စ​တေးခံ​မှု​သည် အ​မျက်​တော်​မှ ကျွန်ုပ်​တို့​ကို​ကယ်​ရာ​တွင် မည်​သို့​ဖြင့် တ​ရား​နည်း​လမ်း​ကျ​ရ​သ​နည်း။ သင်​သည် အ​ပြစ်​ရှိ​ငြား သ​င့်​အ​တွက် အ​စီ​အ​မံ​ရှိ​မှု​တွင် သင်​သည် အ​ခြား​သူ​များ​အ​ပေါ် မည်​မျှ​က​ရု​ဏာ​ထား​သ​င့်​သ​နည်း။**

*ဇန်​န​ဝါ​ရီလ ၃၁ ရက်*

**သောကြာနေ့**

**ဆက်​လက်​လေ့​လာ​ရန်။** Ellen G. White, “Idolatry at Sinai,” pp. 315-300, in *Patriarchs and Prophets*.

ရွှေ​နွား​ရုပ်​ဖြင့် အ​ပြစ်​လုပ်​ကြ​သ​ည့်​ဖြစ်​စဉ်​တွင် Ellen G. White က “ဣ​သ‌ရေ​လ​များ​သည် ၎င်း​တို့​ကိုယ်​တိုင်က သ​စ္စာ​ရှိ​မည်​ဟု က​တိ​ခံ​ထား​သ​ည့် ဘု​ရ​င့်​အ​ပေါ် သ​စ္စာ​မဲ့​ကြ၏​။ ယင်း​ကြော​င့် သ​စ္စာ​ဖောက်​များ​အ​ပေါ် ဘု​ရား​သည် တ​ရား​စီ​ရင်​ရ​ပါ​မည်။ သို့​သော် ဘု​ရား၏က​ရု​ဏာကို တွေ့ရ၏။ ၎င်း​သည် ပ​ညတ်​အ​တိုင်း​သွား​ငြား သူတို့​အား​လုံး​ကို နောင်​တ​ရ​ခွင့်​ပေး၏​။ ဆက်​၍​မိုက်​တွင်း​နက်​ကြ​သူ​များ​ကို​သာ စီ​ရင်၏။

“အ​ပြစ်​ကို​တ​ရား​စီ​ရင်​ရန် လို၏​။ ယင်း​သည် ထိ​စပ်​နိုင်​ငံ​များက ဘု​ရား​သည် ရုပ်​တု​ကို ဘု​ရား​ပြု​ကိုး​ကွယ်​ခြင်း​ကို မ​နှစ်​မြို့​သ​ည့် သက်​သေ​ဖြစ်​စေ​ရန်​ဖြစ်၏​။ အ​ပြစ်​ရှိ​သူ​များ​ကို တ​ရား​စီ​ရင်​ရာ​တွင် ဘု​ရား​၏​အ​သုံး​တော်​ခံ မော​ရှေ​သည် ၎င်း​တို့​၏​အ​ပြစ်​ကို မ​ပျက်​မ​ကွက် စာ​အ​က္ခ​ရာ​တင်​ရ​မည်​ဖြစ်၏။ ​ဣ​သ​ရေ​လ​များက ယင်း​အ​မှု​အ​ခင်း​နောက်​တွင် ရုပ်​တု​ကိုး​ကွယ်​ကြ​သ​ည့် နိုင်​ငံ​များ​ကို အ​ပြစ်​ဖို့​ကြ​သ​ည့်​အ​ခါ တိုင်း​တစ်​ပါး​သား​များက ဟော​ရပ်​အ​ရပ်​တွင် ၎င်း​တို့က နွား​ရုပ်​ပြု​လုပ်​ကာ ၎င်း​တို့​၏​ ယေ​ဟော​ဝါ​ဘု​ရား​သ​ခင်​ကို ပုန်​ကန်​ခဲ့​သ​ည့်​အ​မှု​ဖြင့် ထောက်​ကွက်​ရ​ကြ​မည်​ဖြစ်၏​။ ကျက်​သ​ရေ​တုံး​သ​ည့် အ​မှန်တရားကို အ​သိ​အ​မှတ် အ​တင်း​ပြု​ကြ​ရ​ငြား ​ဣ​သ​ရေ​လ​တို့က အ​ပြစ်​ကြူး​လွန်​ကြ​သ​ည့်​ကြမ္မာ​သည် ၎င်း​တို့​၏​အ​ပြစ်​ကို မ​လျှော်​ပစ်​သ​ည့်​သက်​သေ​ဟု ဆို​နိုင်၏။

“တ​ရား​မျှ​တ​မှု​ထက် မ​သေး​ငယ်​သ​ည့် မေတ္တာ​တော်က အ​ပြစ်​အ​တွက် အ​ပြစ်​ဒဏ်​တောင်း​ဆို၏​။ ဘု​ရား​၏​ မေတ္တာ​တော်​ကြော​င့်​သာ​လျှင် လူ​သန်း​နှင့်​ချီ ခံ​ရ​မည်​ကို ထောင်​ဂ​ဏာန်း​က​သာ ခံ​ခဲ့၏​။ အ​များစုကို​ကယ်​ရန်၊ အ​နည်းစုကို ဒဏ်​ပေး၏။” — Ellen G. White, *Patriarchs and Prophets*, pp. 324, 326။

**ဆွေး​နွေး​ရ​မ​ည့်​မေး​ခွန်း​များ**

**၁။ ဘု​ရား​၏​အ​မျက်​တော်​အ​ကြောင်း လူ​များ​စွာက မ​သိ​နိုင်​ဖြစ်ကြရ​သ​နည်း​ဟု သင်​ဘာ​ကြော​င့် တွေး​ဖြစ်​သ​နည်း။ မည်​သ​ည့်​တ​ရားက သ​င့်​ကို နား​လည်​စေ​သ​နည်း။**

**၂။ ဘု​ရား​က​စီ​ရင်​လျှင် ပြ​ဿ​နာ​မ​ပေါ်​ငြား၊ လူ​သား​များက အ​ချင်း​ချင်း​စီ​ရင်​ကြ​သ​ည့်​အ​ခါ မည်​သ​ည့်​ပြ​ဿ​နာ​ပေါ်​သ​နည်း။**

**၃။ ရွှေ​နွား​ရုပ်​ကိုး​ကွယ်​သ​ည့်​ဖြစ်​စဉ်​တွင် ​ဣ​သ​ရေ​လ​တို့​အ​ပေါ် ဘု​ရား​၏​တ​ရား​စီ​ရင်​မှု​တွင် ဘု​ရား၏က​ရု​ဏာ မည်​သို့ရှိ​ခဲ့​သ​နည်း။ ဘု​ရား​၏​စီ​ရင်​မှု​သည် မေတ္တာ​ကြော​င့်ဖြစ်​ကြောင်း ကျမ်း​စာ​တွင် မည်​သ​ည့်​သာ​ဓ​က​များ ရှိ​သေး​သ​နည်း။**

**၄။ ဒု​စ​ရိုက်​မှု​အ​ပေါ် ဘု​ရား​၏​စီ​ရင်​ခြင်း​သည် တ​ရား​မျှ​တ​ကြောင်း ကျွန်ုပ်​တို့​သိ​ကြငြား ကျွန်ုပ်​တို့​သည် အ​ခြား​သူ​များ​ကို အ​ပြစ်​မ​ဖို့​မိ​ရန် မည်​မျှအ​ရေးပါသ​နည်း။ ​ဤ​အ​ကြောင်း ၁ ကော ၄:၅ ကို အ​ခြေ​ပြု​ကာ ဆွေး​နွေး​ပါ။**

**သင်​သည် စာ​တန်​ကို နိုင်​စေ​လို​သ​လော**

**ဘဝတစ်ကွေ့ပုံပြင်**

Andrew McChesney ရေး​သား​သည်

အ​မေ​ရိ​ကန်​သာ​သ​နာ​ပြု Joanne (Park) Kim သည် မွန်​ဂိုး​လီး​ယား​တွင် အ​ရက်​သ​မား ၄ ဦး​၏​ တိုက်​ခိုက်​မှု ခံ​ရ​ပြီး​နောက်​တွင် အ​ခန်း​အောင်း​နေ၏​။ သူ​မ​သည် နစ်​နာ၊ ကြောက်၊ ငို​ခဲ့ရ၏​။ အ​မေ​ရိ​က​သို့ ပြန်​လို​ခဲ့​၏.

၂ ရက်​နေ​ပြီး​နောက်​တွင် အ​ခြား​သာ​သ​နာ​ပြု​တစ်ဦး သူ​မ​ထံ အ​လည်​လာ၏​။ ထို​ဆ​ရာ​သည် သူ​မ​အား နှစ်​သိ​မ့်​ရန် လာ​ခဲ့​သည်​ဟု သူ​မ​မှန်း​ခဲ့၏​။ သို့​သော် ၎င်းက သူ​မ​အား “နင်က ဒီ​လို​အ​ခန်း​အောင်း​ဖို့ အ​ဝေး​ကြီး​က​နေ လာ​ခဲ့​တာ​လား။ ဘာ​လဲ။ နင်က စာ​တန်​ကို အ​နိုင်​ပေး​ချင်​တာ​လား” ဟု ဆုံးမ၏။

ယင်း​သည် Joanne ကြား​ရန်​လို​သ​ည့်​စ​ကား ဖြစ်၏​။ ထို​ဆ​ရာ​က​သာ သူမ​၏​စိတ်​အ​တိုင်း​လိုက်​ကာ ပြော​ဆို​လျှင် နေ​ရပ်အိမ်​သို့ ပြန်​ကြွဖြစ်​ခဲ့​ပေ​မည်။ သို့​သော် ယ​ခု​တွင် မွန်​ဂို​လီး​ယား​သို့ လာ​ရ​ခြင်း​ကို သုံး​သပ်​တတ်​ပါ​ပြီ။

ပ​က​ဒူး​တွင် သူ​မ​သည် Uzbekistan သို့ သွား​ရန်​ကြံ​ခဲ့​ကာ Russia ဘာ​သာ​နှင့် Cyrillic စာ​များ သင်​ယူ​ခဲ့​သေး၏​။ သို့​သော် အ​ကြံမ​အောင်​မြင်​သ​ည့်​အ​ခါ မွန်​ဂို​လီး​ယား​သို့​လာ​ခဲ့​ပြီး Cyrillic စာ​သည် အ​တူ​တူ​ပင်​ဖြစ်၏​။ သို့​သော် တစ်​ခွန်း​မှ​နား​မ​လည်​ပါ။ ပ​ထ​မ ၂ လ​တွင် မည်​သ​ည့်​မွန်​ဂို​ကို​မှ စ​ကား​ပြော​မ​ဖြစ်​ပါ။ ဘာ​သာ​စ​ကား မ​ကျွမ်း​ကျင်​ဘဲ သာ​သ​နာ​ပြု​ရန် အ​ခက်​ကြုံရ၏​။ အ​ရက်​သ​မား​များက အ​ပတ်​စဉ် ရန်​ပြု​သ​ည့်​အ​ခါ အ​ကူ​အ​ညီ​မ​တောင်း​တတ်​ပါ။ လူ​များ​က​လည်း သူ​မ​သည် ကိုး​ရီး​ယား​ဖြစ်​သော​ကြော​င့် မွန်​ဂို​ဟု​မှတ်​ကာ မွန်​ဂို​စ​ကား​တတ်​မည်​ဟု မှတ်​ကြ၏။

Joanne သည် မွန်​ဂိုး​လီး​ယား​တွင် ယေ​ရှု​၏​မေတ္တာ​ကို ဝေ​ငှ​လို​ဆဲ​ဖြစ်၏​။ သို့​သော် အ​ရက်​သ​မား​များ​၏​ ရန်​ပြု​မှု​များ​စွာ ခံ​ရ​သ​ည့်​အ​ခါ ဝေ​ငှ​ရန် မည်​သ​ည့်​မေတ္တာ​မှ မ​ကျန်​တော့​ပါ။

သူ​မ​လည်း “ဘု​ရား​သ​ခင် ကျွန်​မ​ကို ​ဤ​အ​ရပ်​တွင် ဧ​ကန်​ရှိ​စေ​လို​ပါ​လျှင် ​ဤ​ဒုက္ခ​မှ လွတ်​မြောက်​စေ​ပါ။ ကိုယ်​တော်​သည် ကျွန်​မ​ကို​ကာ​ကွယ်​ရန် လို​ပါ​သည်။ သို့​မ​ဟုတ်​လျှင်​လည်း ဖြေ​ရှင်း​နိုင်​သ​ည့်​နည်း​လမ်း ပေး​သ​နား​ပါ။ သို့​မ​ဟုတ်​လည်း အ​ရက်​သ​မား​များ​ကို ရှင်း​ပေး​ပါ” ဟု ဆု​တောင်း၏​။ သူ​မ​လည်း မွန်​ဂိုး​လီး​ယား​တွင်​နေ​ရန် ဆုံး​ဖြတ်​ပြီး ဘု​ရား​၏​လုပ်​ဆောင်​မှု​ကို စော​င့်​နေ၏။

 အ​ရက်​သ​မား​များ​၏​ရန်​သည် မ​ငြိမ်း​ပါ။ ဘု​ရားက Joanne အား မိ​မိ​ရန်​ကို​ကာ​ကွယ်​မ​ည့် ကိ​ရိ​ယာ​ကို​ပေး၏​။ သူ​မ​သည် ၃ လအ​တွင်း မွန်​ဂို​စ​ကား​ကို ကျွမ်း​ကျင်​စွာ ပြော​တတ်​လာ၏​။ ယင်း​သည် ဆန်း​ကြယ်​ပေ၏​။ Joanne သည် မွန်​ဂို​သား​များ​ကို ကျမ်း​စာ​သင်​ပေး​လာ​နိုင်၏​။ တိုက်​ခိုက်​ခံ​ရ​သ​ည့်​အ​ခါ သူ​မ​သည် စ​ကား​ပြော​တတ်​လာ၏​။ သို့​သော် ယေ​ရှု​ကဲ့​သို့ မေတ္တာ​မ​ထား​နိုင်​ပါ။ အ​တွေ့​အ​ကြုံ​သည် ခါး​သီး​လှ၏။

ဤ​ဖြစ်​ရပ်​သည် မွန်​ဂိုး​လီး​ယား ကွန်​မြူ​နစ်​အ​လွန်​ကာလ SDA သာ​သ​နာ​တော်​အ​တွက် အ​မေ​ရိ​ကန်​သာ​သ​နာ​ပြု Joanne (Park) Kim ​၏​ အ​ကြောင်း​ဖြစ်​ပြီး ဆက်​၍​လည်း အ​မှု​ဆောင်​နေ၏​။ သင်​လည်း မွန်​ဂိုး​လီး​ယား​နိုင်​ငံ၊ Ulaanbaatar တွင် က​လေး​သူ​ငယ်​များ အ​ကျိုး​အ​တွက် ပြု​လုပ်​မ​ည့်​စင်​တာ ဆောက်​လုပ်​ရေး​အ​တွက် ယ​ခု​သုံး​လ​ပတ် (၁၃) ပတ်​မြောက် ဥ​ပုသ်​အ​လှူ​ငွေ​ဖြင့် ပါ​ဝင်​နိုင်​ပါ​သည်။ Joanne ​၏​အ​ကြောင်း နောက်​အ​ပတ်​တွင် ဆက်​လက်​ဖတ်​ရှု​ပါ။

**အ​ပိုင်း ၁။ ခြုံ​ငုံ​သုံး​သပ်​ချက်**

**ဆရာတို့၏မှတ်ချက်များ**

**အ​ဓိ​က​ကျမ်း​ချက်​များ။** ဆာ ၇၈:၃၈

**လေ့​လာ​မှုဦး​တည်​ချက်​များ။** ဆာ ၇၈၊ မ ၂၁:၁၂၊ ၁၃၊ ယော ၂:၁၄၊ ၁၅။

**နိ​ဒါန်း။ ။** ဘု​ရား​၏​အ​မျက်​သည် ဒု​စ​ရိုက်​နှင့်​အ​ပြစ်​ကို ဒဏ်​ခတ်​မ​ည့် မေတ္တာ​ဖြစ်၏။

**သင်​ခန်း​စာ​၏​ဆို​လို​ရင်း။ ။** ယ​ခု​အ​ပတ်​သင်​ခန်း​စာ​သည် အ​ဓိက ၂ ချက်​ကို ရှု​ပါ​မည်။

၁။ ဘု​ရား​၏​အ​မျက်​သည် အ​ပြစ်​ကို​တုံ့​ပြန်​ရာ​တွင် သ​န့်​ရှင်း၏​၊ စိတ်​ရှည်၏​။ ဘု​ရား​၏​အ​မျက်​တွင် ကြို​တင်​ကြံ​စည်​မှု၊ ထိန်း​မ​ရ​မှု၊ လက်​စား​ချေ​လို​မှု​များ မ​ပါ​ပါ။ မ​တ​ရား​မှု​တို့​၏​တစ်​ဘက်​တွင် မေတ္တာ​ဖြင့်​စီ​မံ​ခြင်း​သာ ဖြစ်၏​။ ဘု​ရား​၏​အ​မျက်​သည် ၎င်း​ဖန်​ဆင်း​ထား​သ​ည့် လက်​ရာ​ကို ဆက်​တိုက်​ပုန်​ကန်​သ​ည့်​အ​ပြစ်​ကို တုံ့​ပြန်​ခြင်း​သာ​ဖြစ်၏​။ ဘု​ရား​၏​အ​မျက်​သည် လူ​ဆိုး​များ​ကို အ​ပြစ်ပေးပြီး၊ ၎င်း​၏​လူ​စု​များ​ကို လူ​ဆိုး​တို့​၏​ကြိုး​ကိုင်​မှု​မှ ကယ်​ထုတ်​သ​ည့်​မေတ္တာ​ကို ပြ​သ​ခြင်း​ဖြစ်၏​။ ဆာ ၇၈ တွင် ဘု​ရား​၏​အ​မျက်​ကို ရှင်း​စွာ​ပြ​ထား၏​။ ဘု​ရား​သ​ခင်က မည်​သို့​ပင်​လမ်း​ပြပြ ၎င်း​၏​လူ​စုက ၎င်း​ကို​မေ့​လျော့​ကာ နား​ကောက်​လာ​ကြပြီး နောင်​တ​မ​ရ​သ​ည့် စိတ်​နှ​လုံး ရှိ​လာ​ကြ၏။

၂။ ဘု​ရား​၏​အ​မျက်​သည် မေတ္တာ​နှော​သ​ည့် ဒေါ​သ​ဖြစ်၏​။ သ​မ္မာ​ကျမ်း​စာ​တွင် ဘု​ရား​၏​အ​မျက်​ကို ၎င်း​၏​လူ​စု​များ မ​တ​ရား​ဖိ​နှိပ်​ခံ​ရ​မှု​အ​တွက် ခံ​ပြင်း​ခြင်း​ဟု ပြ​ထား၏​။ ဘု​ရားက စေ​တ​နာ​ကောင်း​ဖြင့် ဒု​စ​ရိုက်​ကို ကိုယ်​တိုင်​အ​ပြစ်​ပေး၏​။ ဒု​စ​ရိုက်​အ​ပေါ် ၎င်း​၏​တုံ့​ပြန်​မှု​သည် ၎င်း​ချစ်​ရ​သ​ည့် ဖန်​ဆင်းခံများ​အ​ပေါ် ဒု​စ​ရိုက်​၏​အ​ကျိုး​သက်​ရောက်​ပုံ​နှင့် တိုက်​ရိုက်​အ​ချိုး​ကျ၏။

**လက်​တွေ့​အ​သုံး​ချခြင်း။ ။** ဘု​ရား​သ​ခင်က မ​တ​ရား​မှု​ဒု​စ​ရိုက်​အ​ပေါ် တုံ့​ပြန်​ပုံ​တွင် ကျွန်ုပ်​တို့​လည်း အ​ခြား​ပုဂ္ဂိုလ်​ဒုက္ခ​များ​ကို ပေါ့​စေ (သို့) မ​တ​ရား​မှု​ကို‌ မည်​သို့​ချေ​ဖျက်​သ​င့်​သ​နည်း။

**အ​ပိုင်း ၂။ အ​နက်​ဖွင့်​ကျမ်း**

**၁။ ဘု​ရား​၏​အ​မျက်​သည် အ​ပြစ်​ကို​တုံ့​ပြန်​ရာ​တွင် သ​န့်​ရှင်း၏​။ စိတ်​ရှည်၏။**

ဘု​ရား​၏​အ​မျက်​တော်​အ​ကြောင်း ကျမ်း​စာ​တွင် ကောင်း​စွာ​ပြ​ထား၏​။ ဆာ ၁၁၉ နောက်​တွင် ဆာ​လံ​ဆ​ရာ​၏​ ဒု​တိ​ယအ​ရှည်​ဆုံး​သည် ဆာ ၇၈ ဖြစ်​ပြီး ​ဣ​သ​ရေ​လ​တို့​၏​ ထွက်​မြောက်​ရာ​နှင့် တော​လည်​ကြ​သ​ည့်​သ​မိုင်း​များ ပြန်​၍​ဖော်​ထား၏​။ ​ဤ​အ​ခန်း​တွင် Asaph က မျိုး​ဆက်​ဟောင်း​များ​၏​ တစ်​ဘက်​တွင် လက်​ရှိ​ဘု​ရား​၏​လူ​စု​ကို ဘု​ရား​အ​ပေါ်​သ​စ္စာ​ရှိ​ကြ​ရန် အား​ပေး​ထား၏။

ဆာ ၇၈ သည် အ​ခြား​ဆာ​လံ​များ​ကဲ့​သို့ သီ​ချင်း/ ဆု​တောင်း​မျိုး​မ​ဟုတ်​ဘဲ သီ​ချင်း/ ဆုံး​မ​ခြင်း​မျိုး ဖြစ်​၏​ (Adele Berlin and Marc Zvi Brettler တို့​၏​ ဆာ ၇၈ အ​ကြောင်း ရေး​သား​ချက်​ကို​ရှု​ပါ)။ *The Jewish Study Bible*, 2nd ed. [Oxford: Oxford University Press, 2014]). ဆာ​လံ​ဆ​ရာ​သည် ဘု​ရား​၏​ဘုန်း​တော်​နှင့် မေတ္တာ​တော်​အ​ကြောင်း သီ​ချင်း​ရေး​စပ်​ခြင်း​တွင် တော​လည်​မျိုး​ဆက်​များ​ကဲ့​သို့ ဘု​ရား​ကို​မ​မေ့​ကြ​ရန် ရည်​ရွယ်​ကာ ရေး​စပ်​ခဲ့​ဟန်​ရှိ​၏​ (C. John Collins ရေး​သ​ည့် ဆာ ၇၈ အ​ကြောင်း ရှု​ပါ။ ESV Study Bible [Wheaton, IL: Crossway, 2008], p. 1033).

**ဆရာတို့၏မှတ်ချက်များ**

ဟေ​ဗြဲကြိ​ယာ “မေ့” (skh) ကို ​ဤ​အ​ခန်း​တွင် ၂ ကြိမ် သုံး​ထား၏​။ ဆာ ၇၈:၈ တွင် ဘု​ရား​၏​စီ​မံ​မှု​ကို မ​မေ့​ရန် ဇောင်း​ပေး​ထား​ခြင်း​ဖြစ်​ပြီး “ဘု​ရား​ကို​ယုံ၊” “ပ​ညတ်​တော်​ကို​စော​င့်” တို့ တစ်​ဆက်​တည်း​ပါ​လာ၏​။ ယင်း​၏​တစ်​ဘက်​တွင်​ကား ဘု​ရား​စီ​မံ​ပေး​မှု​များ​ကို မေ့​လျော့​ခြင်း​သည် ငြင်း​ဆန်​မှု၊ ပုန်​ကန်​မှု​မည်​ကာ “ဘု​ရား​သ​ခင်​ကို မ​ဆည်း​ကပ်” သ​ည့် အ​ခြေ​အ​နေ​သို့ ရောက်​၏​ (ဆာ ၇၈:၇)။ တော​မြိုင်​အ​တွင်း မည်​မျှ​တန်​ခိုး​ပြပြ၊ ကောင်း​ချီး​ပေး​ပေး လူ​ထု​သည် “တိုး​၍​ပြစ်​မှား​ကြ​၏​” (ဆာ ၇၈:၁၇)။ စိတ်​နှ​လုံး​အ​တွင်း ဘု​ရား​သ​ခင်​ကို စုံ​စမ်း​ကြ​၏​” (ဆာ ၇၈:၁၈)။ ထို​ပြစ်​မှု​ကို တုံ့​ပြန်​သ​ည့်​အ​နေ​ဖြင့် ဘု​ရား​၏​အ​မျက်​ကို ဆာ ၇၈:၂၁ တွင် တွေ့ရ​၏​ — “ထို​စ​ကား​ကို ထာ​ဝ​ရ​ဘု​ရား​သည်​ကြား​၍​ အ​မျက်​ထွက်​တော်​မူ၏​။ ယာ​ကုပ်​အ​မျိုး​၌​မီး​လောင်၍​၊ ​ဣ​သ​ရေ​လအ​မျိုး​၌​ ဒေါ​သ​မီး​တက်​လေ၏​။” အ​မျက်​ထွက်​ရ​ခြင်း အ​ကြောင်း​ရင်း​ကို ​ဤ​သို့​တွေ့ရ၏​။ ဘု​ရား​သ​ခင်​သည် ထို​လူ​စု​များ​ရှေ့​တွင် အံ့​ဖွယ်​ရာ​များ မည်​မျှ ပြ​ခဲ့​ပြ​ခဲ့၊ ၎င်း​တို့​သည် “ဘု​ရား​သ​ခင်​ကို မ​ယုံ​ကြည်၊ ကယ်​တင်​တော်​မူ​ခြင်း ကျေး​ဇူး​ကို မ​ကိုး​စား​ကြ​ဘဲ နေ​ကြ​၏​” (ဆာ ၇၈:၂၂-၂၅)။

ထို့​အ​တူ ဘု​ရား​အ​မျက်​ထွက်​ကြောင်း ဆာ ၇၈:၃၁ တွင်​လာ​ငြား “ထို​အ​မှု​အ​လုံး​စုံ​တို့​နှင့် ​ဣ​သ​ရေ​လ​လူ​တို့​သည် တွေ့​ကြုံ​ရ​သော်​လည်း၊ အံ့​ဖွယ်​သော​အ​မှု​တော်​တို့​ကြောင့် ယုံ​ကြည်​ခြင်း​မ​ရှိ။ ပြစ်​မှား​လျက်​နေ​ကြ​သေး​၏​” (ဆာ ၇၈:၃၂)။ ဆာ​လံ​ဆ​ရာက ဘု​ရား​သ​ခင်​သည် ၎င်း​တို့​ကို​ကွပ်​မျက်​သ​ည့်​အ​ခါ ကိုယ်​တော်​ကို ရှာ​ကြ၏​။ ကယ်​တင်​ရှင်​ဖြစ်​တော်​မူ​သည်​ကို သ​တိ​ရ​ကြ​သည် ဟု​ဆို​၏​ (ဆာ ၇၈:၃၄၊ ၃၅)။

သို့​ငြား ၎င်း​တို့​၏​တုံ့​ပြန်​မှု​သည် သ​န္ဓေ​မ​မှန်​ပါ။ “သို့​သော်​လည်း၊ ကိုယ်​တော်​ကို နှုတ်​ဖြင့်​ချော့​မော့၍​၊ လျှာ​ဖြင့်​လည်း မု​သား​စ​ကား​ကို လျှောက်​ဆို​ကြ၏​။ သူ​တို့​စိတ်​သ​ဘော​မူ​ကား၊ ရှေ့​တော်​၌​ မ​ဖြောင့်၊ သ​စ္စာ​တော်​ကို မ​စောင့်​ဘဲ​နေ​ကြ​၏​” (ဆာ ၇၈:၃၆၊ ၃၇)။ ​ဤ​အ​ကြောင်း​တွင် ဘု​ရား​၏​အ​မျက်​တော်​ကို ​ဤ​ဆာ​လံ​တွင် လှ​ပ​စွာ​ခြယ်​မှုန်း​ထား​၏​ “ကိုယ်​တော်​မူ​ကား၊ က​ရု​ဏာ​စိတ်​ရှိ​၍​ သူ​တို့​ကို​မ​ဖျက်​ဆီး​ဘဲ အ​ပြစ်​လွှတ်​တော်​မူ၏​။ ကြိမ်​ဖန်​များ​စွာ စိတ်​တော်​ပြေ၍​၊ အ​မျက်​တော်​ကို နှိုး​ဆော်​တော်​မ​မူ” (ဆာ ၇၈:၃၈)။

Asaph လည်း ဘု​ရား​၏​လူ​စု​များ​အား ဘု​ရား​၏​အ​မျက်က အီ​ဂျစ်​တို့​ကို တ​ရား​စီ​ရင်​ခြင်း​ဖြင့် ၎င်း​တို့​အား အီ​ဂျစ်​၏​ဖိ​နှိပ်​မှု​မှ ကယ်​ထုတ်​သွား​သည်​ဟု သ​တိ​ကပ်​စေ​၏​ (ဆာ ၇၈:၄၉၊ ၅၀)။ ​ဤ​မျှကြီး​ကျယ်​သ​ည့် လွှတ်​မြောက်​မှု​၏​နောက်​တွင် ​ဣ​သ​ရေ​လ​တို့​သည် “အ​မြင့်​ဆုံး​သော​ဘု​ရား​ကို စုံ​စမ်း​၍​ ပုန်​ကန်​ကြ၏​။ သက်​သေ​ခံ​တော်​မူ​ချက်​များ​ကို မ​စော​င့်​ကြ” (ဆာ ၇၈:၅၆)။ ဘု​ရား​၏​ ပ​ညတ်​ချက်​များ​တွင် ဆင်း​တု​ကိုး​ကွယ်​သ​ည့်​အ​ပြစ်​ကို ဇောင်း​ပေး​ဖော်​ပြ​ထား​၏​ — “သူ​တို့​သည် မြင့်​သော​အ​ရပ်​များ​အား​ဖြင့်၊ အ​မျက်​တော်​ကို နှိုး​ဆော်၍​၊ ရုပ်​တု​များ​အား​ဖြင့်​လည်း စိတ်​တော်​ကို ချုပ်​ချယ်​နှောင့်​ယှက်​ကြ​၏​” (ဆာ ၇၈:၅၈)။ ​ဤ​အ​ချက်​ကို အ​ကြောင်း​ပြု​ကာ ဘု​ရား​၏​အ​မျက်​ကို စွန့်​ခွာ​သ​ည့် ဝေါ​ဟာ​ရ​ဖြင့် ပြ​ထား​၏​ — “ရှိ​လော​တဲ​တော်​တည်း​ဟူ​သော၊ လူ​တို့​တွင် နေ​ရာ​ချ​တော်​မူ​သော​အ​ရပ်​ကို စွန့်​တော်​မူ​၏​” (ဆာ ၇၈:၆၀)။ “မိ​မိ​လူ​တို့​ကို​လည်း ဓား​ဘေး​၌​အပ်၍​၊ အ​မွေ​တော်​ကို အ​မျက်​ထွက်​တော်​မူ​၏​” (ဆာ ၇၈:၆၂)။

**ဆရာတို့၏မှတ်ချက်များ**

ဆာ ၇၈ တွင်​လာ​သ​ည့် အင်္လ​ကာက ဘု​ရား​၏​အ​မျက်​သည် ကြို​တင်​ကြံ​စည်​ခြင်း၊ အ​ကွပ်​မ​ရှိ​သ​ည့် တုံ့​ပြန်​မှု​မ​ဟုတ်​ဟု ပြ၏​။ ၎င်း​၏​အ​မျက်​သည် စဉ်​ဆက်​မ​ပြတ် ကျူး​လွန်​နေ​သ​ည့် အ​ပြစ်​ပြု​လုပ်​ခြင်း​ကို တုံ့​ပြန်​ခြင်း​သာ​ဖြစ်၏​။

**၂။ ဘု​ရား​၏​အ​မျက်​သည် မေတ္တာ​နှော​သ​ည့်​ဒေါသ ဖြစ်၏။**

ခ​ရစ်​ဝင်​ကျမ်း​တွင်​လာ​သ​ည့် ယေ​ရှုက ဗိ​မာန်​တော်​ကို ဆေး​ကြော​သ​ည့်​ဖြစ်​စဉ်က (မ ၂၁:၁၂၊ ၁၃၊ မာ ၁၁:၁၅-၁၇၊ လု ၁၉:၄၅-၄၈၊ ယော ၂:၁၄၊ ၁၅) ဘု​ရား​၏​အ​မျက်​ကို မေတ္တာ​ပါ​သ​ည့်​ဒေါ​သ​ဖြစ်​ကြောင်း၊ သွေး​ဆူ​ခြင်း​မ​ပါ​သ​ည့် တ​ရား​ထူး​ကို ပြ၏။ Ellen G. White ​၏ *The Desire of Ages* အ​ခန်း ၁၆ တွင် (In His Temple) ဘု​ရား​၏​အ​မျက်​တော်​အ​ကြောင်း တ​ရား​ထူး​ပြ​ထား၏​။ ​ဤ​အ​ခန်း​တွင် က​လောင်​ရှင်က လူ​သား​ဖြစ်​သူ ယေ​ရှုကသာ ဗိ​မာန်​တော်​ကို သ​န့်​စင်​သည်​မ​ဟုတ်​ဟု အ​ဖန်​ဖန်​ရေး​ထား၏​။ က​လောင်​ရှင်က “ဗိ​မာန်​တော်​ကို သ​န့်​စင်​ခြင်း​သည် လူ့​အ​စွမ်း​ထက်​ပို​သ​ည့် ဘုန်း​တော်​ကို​ပြခြင်း ဖြစ်​သည်” ဟု​ဆို​၏​ - *The Desire of Ages*, p. 164။ လူ​ထု​လည်း “ခ​ရစ်​တော်​ကို မော်​ဖူး​ကြ​သ​ည့်​အ​ခါ လူ့​ဇာ​တိ​ကို​ရုံ​သ​ည့် ဘု​ရား​ဘုန်း​တော်​ကို တွေ့​ကြ၏​။” — pp. 158, 162။

Ellen G. White က ဗိ​မာန်​တော်​ရှိ အ​ကျိုး​တော်​ဆောင်​များ​သည် “ယဇ်​ကောင်​များ​ကို မ​တန်​တ​ဆ ဈေး​တင်​ရောင်း​ကြပြီး အ​မြတ်​များ​ကို ပု​ရော​ဟိတ်​များ​နှင့် အ​စိုး​ရ​မင်း​များ ဝေ​ခွဲ​ကြ​ကာ လူ​ထု​အ​ပေါ် အ​မြတ်​ထုတ်​ကြ​သည်” ဟု​ဆို​၏​ — p. 155။ ဤ​သို့​လျှင် ၎င်း​တို့​သည် “ဗိ​မာန်​တော်​တွင် ဖြစ်​ပျက်​နေ​သ​ည့် မ​တော်​မ​တ​ရား​မှု​များ​ကို” တ​ည့်​မတ်​ပေး​ကြ​ရ​မ​ည့်​အ​စား “ကိုယ်​ကျိုး​သာ​ရှာ​ကြ​၏​” — pp. 156, 157။ က​လောင်​ရှင်က “၎င်း​တို့​သည် လူ​ထု​ကို သ​မာ​ဓိ၊ ညှာ​တာ​စိတ်​ရှိ​ကြ​ရန် န​မူ​နာ​ပြကြ​ရ​မ​ည့်၊ ဝတ်​တက်​ကြ​သူ​များ​ကို ဝတ်​ဖြည့်​ပေး​ရ​မ​ည့်၊ ယဇ်​ကောင်​ဝယ်​ရန် ခက်​ခဲ​ကြ​သူ​များ​ကို ကူ​ညီ​ရန် အ​ဆင်​သ​င့်​ဖြစ်​နေ​ကြ​ရ​မ​ည့် ပုဂ္ဂိုလ်​များ ဖြစ်​ကြ​သည်” ဟု​ဆို​၏​ — p. 157။ ၎င်း​တို့​ကား လော​ဘ​တ​ဏှာ​ခေါ်​ရာ​နောက် ကောက်​ကောက်​ပါ​သွား​ကာ စိတ်​ကို​မာ​ထန်​စေ​ကြပြီ။

Ellen G. White က ဗိ​မာန်​တော်​သို့ လာ​ကြ​သူ​များ​သည် “အ​ပူ​သည်​များ၊ စိတ်​ကျ​သူ​များ ဖြစ်​ကြ​သည်။ မျက်​ကန်း၊ ခြေ​ထော့၊ နားပင်း​သူများ လာ​ကြ​သည်။ အ​ချို့​ကို ထမ်း​စင်​ဖြင့် ဆောင်​လာ​ကြ​ရ​သည်။ ၎င်း​တို့​၏​ ဝမ်း​တစ်​ထွာ​အ​တွက် မ​ဝယ်​စား​နိုင်​ကြ​သူ​များ၊ ဈေး​အ​နိ​မ့်​ဆုံး​ယဇ်​ကောင်​ကို မ​ဝယ်​နိုင်​ကြ​သူ​များ​စွာ လာ​ကြ​၏​” — *The Desire of Ages*, p. 157။ ယဇ်​ပု​ရော​ဟိတ်​များ​သည် ထို​လူ​ထု​များ​အ​ပေါ်/အ​တွက် “စာ​နာ​မှု၊ ညှာ​တာ​မှု” မ​ရှိ​ကြ​ပါ။ “၎င်း​တို့​၏​ သော​က​ဝေ​ဒ​နာ​များက ပု​ရော​ဟိတ်​များ​၏​ နှ​လုံး​သား​ကို သ​နား​စိတ် မ​ဖြစ်​ပေါ်​စေ​နိုင်​ပါ” — p. 157။

ပု​ရော​ဟိတ်​တို့​၏​ အ​ခြား​ဘက်​တွင်​ကား ယေ​ရှု​သည် ဗိ​မာန်​တော်​သို့​ကြွ​ကာ “မ​တ​ရား​ဖောက်​ကား​မှု” “သူ​ဆင်း​ရဲ​တို့​၏​ စိတ်​ဓာတ်​ကျမှု” တို့​ကို​မြင်၏​။ Ellen G. White က ယေ​ရှု​၏​တုံ့​ပြန်​မှု​ကို ​ဤ​သို့​ဆို၏​။ “ယေ​ရှု​သည် မြင်​ကွင်း​ကို​ရှု​သ​ည့်​အ​ခါ မ​ခံ​မ​ရပ်​နိုင်​ခြင်း၊ ဂုဏ်​တော်၊ ဘုန်း​တော်​များ ၎င်း​၏​မျက်​နှာ​တွင် အ​ထင်း​သား​ပေါ်​၏​” — p. 157။ ဤ​မ​ခံ​မ​ရပ်​နိုင်​ခြင်း​တွင် ခ​ရစ်​တော်​၏​ ဘု​ရား​ဇာ​တိ​သည် ၎င်း​၏​လူ​ဇာ​တိ​တွင် ထိုး​ပေါက်​ခဲ့​သည်​ဟု Ellen G. White က ဆို၏​။ “မ​တ​ရား​ဖောက်​ကား​ကြ​သူ​များက” ခ​ရစ်​တော်​ကို ရှု​ကြ​သ​ည့်​အ​ခါ “ဘု​ရား​ရှေ့​တွင် ၎င်း​တို့​၏​လုပ်​ရပ်​များ​ကို ထု​ချေ​ရ​သ​ကဲ့​သို့ ခံ​စား​ကြရ​၏​” — p. 157, 158။ Ellen G. White က ယေ​ရှု​၏​ “စား​ပွဲ​ခုံ​ကို မှောက်​လှန်​ခြင်း​သည် ၎င်း​မ​ပြ​ခဲ့​ဖူး​သ​ည့် ဇော​နှင့်​ပြတ်​သား​မှု​များ ဖြစ်​သည်” ဟု​ဆို၏​။ — p. 158။

**ဆရာတို့၏မှတ်ချက်များ**

​ဤ​ဒေါ​သ​ကို “ဗိ​မာန်​တော်​ဝန်​ဆောင်​မှု​၏​ မ​တ​ရား​မှု​ကြော​င့် ဆင်း​ရဲ​သား​များ​အ​ပေါ် ခ​ရစ်​တော်​၏​ စာ​နာ​မှု​ကို မ​သိ​ဘဲ” နှင့် သ​မာ​သ​မတ်​ကျစွာ နား​လည်​နိုင်​မည် မ​ဟုတ်​ကြောင်း သ​တိ​ကပ်​သ​င့်​ပါ​သည် (p. 162)။ “၎င်း​၏​မျက်​ဝန်း​တွင် မျက်​ရည်​ဥ​ကာ၊ ၎င်း​၏​ဝန်း​ကျင်​တွင် ကြောက်​ဒူး​တုန်​ကြ​သူ​များ​အား ‘မ​ကြောက်​ကြနှင့်၊ သင်​တို့​ကို ငါ​ကယ်​မည်။ သင်​တို့​သည် ငါ့​ကို ဘုန်း​ပွင့်​စေ​ကြ​လိ​မ့်​မည်’” ဟု​ဆို​၏​ — p. 153။

ကျမ်း​စာ​လာ ​ဤ​ဖြစ်​စဉ်​ကို Ellen G. White က လှ​ပ​စွာ ချယ်​မှုန်း​ခဲ့​ပြီး ဘု​ရား​၏​အ​မျက်​သည် အ​ဖိ​နှိပ်​ခံ​ရ​သ​ည့် ၎င်း​၏​လူ​စု​များ​အ​တွက် မေတ္တာ​အ​ရင်း​ကြောင်း​ကို ပြ၏​။ နိ​ဂုံး​ကား ​ဤ​မ​ခံ​မ​ရပ်​နိုင်​ခြင်း​သည် မ​တ​ရား​ဖိ​နှိပ်​ကြ​သူ​များ​အ​ပေါ် တ​ရား​စီ​ရင်​ခြင်း​အား​ဖြင့် လူ​အ​များ​ကို ကယ်​တင်​ဖြစ်​စေ၏။

**အ​ပိုင်း ၃။ လက်​တွေ့​အ​သုံး​ချခြင်း**

“Reflections on the wrath of God” ဆောင်း​ပါး​တွင် Marvin Moore က ဘု​ရား​၏​ မ​တ​ရား​မှု​ကို ဖွေ​စစ်​ပြ၏​။ Moore က သာ​ဓ​က​တစ်​ခု​ပေး၏​။ ယင်း​သည် ​ဤ​သို့​ဖြစ်​၏​ — တစ်​နေ့​တွင် မိ​ခင်​တစ်ဦး​သည် အိမ်​နောက်​ဖေး​သို့ သွား​သ​ည့်အချိန် ၎င်း၏ဆယ်​ကျော်​သက်သ​မီး​သည် ဦး​လေး​၏​ သား​မ​ယား​ပြု​ကျင့်​မှု​ကို ခံ​ရ​ကြောင်း​ကို တွေ့၏​။ ထို​မိ​ခင်​သည် အိမ်​ထဲ​ဝင်​ကာ ဆု​တောင်း​ရ​မည်​လော (သို့) သွား​၍ အ​ပြစ်​နှင့်​အ​ပြစ်​သား​ကို ရပ်​တ​န့်​ဖို့ဖြေ​ရှင်းရ​မည်လော။” (*Journal of the Adventist Theological Society* 15, no. 2 [2004]: pp. 118-127, အ​ထူး​သ​ဖြင့် pp 121, 122 ကို​ရှု​ပါ။ https://digitalcommons.andrews.edu/jats/vol15/iss2/8)။ ​ဤ​သာ​ဓ​က​ကို အာ​ရုံ​သွင်း​ရင်း​ဖြင့် အောက်​ပါ​အ​မေး​များ​နှင့် လေ့​ကျင့်​ခန်း​များ​ကို ဆွေး​နွေး​ပါ။

**၁။ ဘု​ရား​သ​ခင်​သည် ၎င်း​၏​လူ​စု​များ​အ​ပေါ် မ​တ​ရား​စွာ ဖိ​နှိပ်​ခံ​ရ​သည်​ကို မြင်​သ​ည့်​အ​ခါ မည်​သို့​စီ​မံ​သ​င့်​သ​နည်း။ ဘု​ရား​သည် အ​လွန်​ဒေါ​သ​ထွက်​ဖြစ်​နိုင်​သ​လော။**

**၂။ ဘု​ရား​၏​အ​မျက်​သည် ၎င်း​၏​မေတ္တာ​ကို ပြခြင်း​လော။ ရှင်း​ပြ​ပါ။ ဘု​ရား​သည် အ​ပြစ်​နှင့် အ​ပြစ်​သား​ကြား ကိုင်​တွယ်​သ​င့်​သ​လော။ ဘာ့​ကြော​င့် သ​င့် (သို့) မ​သ​င့်​သ​နည်း။**

**သင်ခန်းစာ ၅။ အောက်ပါမေးခွန်းများကို အလိုက်သင့်ဖြေဆိုပါ။**

**၁။**

*\*ဖေ​ဖော်​ဝါ​ရီလ ၁-၇*

**သင်ခန်းစာ - ၆**

# **တ​ရားမျှတသ​ည့် ဘု​ရား​၏​မေတ္တာ​တော်**



**ဥ​ပုသ်​နေ့​မွန်း​လွဲ​ပိုင်း**

**ဖတ်​ရန်​ကျမ်း​ချက်​များ။** ဆာ ၃၃:၅၊ ဆာ ၈၅:၁၀၊ တ​ရား ၃၂:၄၊ ယာ ၁:၁၇၊ တိ​တု ၁:၂၊ ထွက် ၃၂:၁၄၊ မ ၅:၄၃-၄၈။

**အ​လွတ်​ကျမ်း​ချက်။ “ဝါ​ကြွား​သော​သူ မည်​သည်​ကား၊ ငါ​သည် ချစ်​သ​နား​ခြင်း၊ တ​ရား​သ​ဖြင့်​စီ​ရင်​ခြင်း၊ ဖြော​င့်​မတ်​ခြင်း​ကို​ပြု​သော ထာ​ဝ​ရ​ဘု​ရား​ဖြစ်​ကြောင်း တည်း​ဟူ​သော၊ ငါ့​သ​ဘော​ကို သိ​နား​လည်​ခြင်း​၌​သာ ဝါ​ကြွား​စေ”** (ယေ ၉:၂၄)။

က​မ္ဘာ့​အ​ရှေ့​အ​လယ်​ပိုင်း​ဒေ​သ​တွင် ၎င်း​တို့​၏​ဘု​ရား​များ​သည် အ​ခြေ​အ​မြစ်​မ​ရှိ​ရုံ​မ​က​ဘဲ က​လေး​ပူ​ဇော်​ခြင်း​မျိုး​ကဲ့​သို့​သော ရက်​စက်​မှု​ကို တောင်း​ဆို​ကြ၏​။ သို့​တိုင်​လည်း ဘု​ရား​၏​မျက်​နှာ​တော်​ကို မ​ရ​ကြပါ။ ထို့​ကြော​င့် လူ​မျိုး​စု​အ​သီး​သီး​တို့​၏​ ဘု​ရား​များ​ကို နယ်​မ​ကျော်​ရဲ​ကြ​ပါ။

တ​ရား ၃၂:၁၇ အ​ရ ထို​ဘု​ရား​များ​၏​ နောက်ကွယ်တွင် နတ်​ဆိုး​များ​ရှိ​၏ (၁ ကော ၁၀:၂၀၊ ၂၁ ကို​လည်း​ရှု)။ ၎င်း​တို့ ဝတ်​ပြု​ပုံ​များ​လည်း ဖျက်​ဆီး​ခြင်း​ဘက်​သို့ဦး​တည်​ပြီး လူ​ထု​ကို သာ​သ​နာ​အ​မှောင်​ထု​တွင် ပိတ်​မိ​စေ၏။

ကျမ်း​စာ​တွင်​လာ​သ​ည့် ဘု​ရား​သည် ထို​ဘု​ရား​များ​နှင့် သီး​ခြား​ကွဲ​ပြား၏​။ ယေ​ဟော​ဝါ​ဘု​ရား​သည် ကောင်း​မြတ်​ပြီး ဂုဏ်​တော်​သည် မ​ပြောင်း​လဲ​ပါ။ ဘု​ရား​သ​ခင်​၏​ ကောင်း​မြတ်​ခြင်း​ကြော​င့် ကျွန်ုပ်​တို့​သည် ယ​ခု​နှင့် ထာ​ဝ​ရ​ကာ​လ​တိုင် မျှော်​လ​င့်​ချက်​ထား​နိုင်၏။

ယေ​ဟော​ဝါ​ဘု​ရား​သည် ရှေး​ကာ​လ​နှင့် ယ​ခု​ကာ​လ​တွင်​ပင် ဘု​ရား​တု​များ​နှင့် အ​လွန်​ကွဲ​ပြား​ကာ မ​တ​ရား​မှု​များ​ကို ဂ​ရု​ထား​ပြီး အ​ပြစ်​မြင်၏​။ အ​ရေး​ပါ​ဆုံး​ကား ၎င်း​သည် တစ်​နေ့​တွင် ဒု​စ​ရိုက်အား​လုံး​ကို လက်​စ​တုံး​ပစ်​မည်​ဖြစ်၏။

*\* ဖေ​ဖော်​ဝါ​ရီလ ၈ ရက်၊ ဥ​ပုသ်​နေ့​အ​တွက်​ပြင်​ဆင်​ရန် ယ​ခု​အ​ပတ်​သင်​ခန်း​စာ​ကို လေ့​လာ​ပါ။*

*ဖေ​ဖော်​ဝါ​ရီလ ၂ ရက်*

**တနင်္ဂနွေနေ့**

**မေတ္တာ​နှင့်​တ​ရား​မျှတမှု**

သ​မ္မာ​ကျမ်း​စာ တစ်အုပ်​လုံး​တွင် မေတ္တာ​နှင့်​တ​ရား​မျှတမှုသည် ဒွန်​တွဲ​လျက်​ရှိ၏​။ စစ်​မှန်​သ​ည့်​မေတ္တာ​တ​ရား​တွင် တ​ရား​မျှ​တ​မှု လို​အပ်၏​။ စစ်​မှန်​သ​ည့် တ​ရား​မျှ​တ​မှု​သည်​လည်း မေတ္တာ​ရှိမှသာ ပေါ်​လွင်​နိုင်​ပါ​သည်။ ကျွန်ုပ်​တို့​သည် ထို ၂ ခု​ကို ဒွန်​တွဲ​၍​ မ​သုံး​သပ်​ခဲ့​ဖူး​ကြ​ပါ။ အ​ကြောင်း​မှာ လူ​သား​များ​သည် ထို ၂ ခု​ကို ဗြောင်း​ဆန်​စေ​ခဲ့​၍​ဖြစ်၏။

**ဆာ ၃၃:၅၊ ဟေ​ရှာ ၆၁:၈၊ ယေ ၉:၂၄၊ ဆာ ၈၅:၁၀၊ ဆာ ၈၉:၁၄ တို့​ကို ဖတ်​ရှု​ပါ။ ထို​ကျမ်း​ချက်​များက ဘု​ရား​၏​ တ​ရား​မျှ​တ​မှု​အ​ကြောင်း မည်​သို့​ဆို​ထား​သ​နည်း။**

ထို​ကျမ်း​ချက်​များက ဘု​ရား​သည် တ​ရား​မှု​ကို​နှစ်​သက်​ကြောင်း ပြ​၏ (ဆာ ၃၃:၅၊ ဟေ​ရှာ ၆၁:၈)။ ကျမ်း​စာအုပ်​တွင် မေတ္တာ​နှင့် တ​ရား​မျှ​တ​မှု​ကို ခွဲ​ခြမ်း​၍​မ​ရ​ရန် ဆက်​ထား၏။ ဘု​ရား​၏​မေတ္တာ ဘု​ရား​၏​ဖြော​င့်​မတ်​ခြင်း​တို့​သည် ယှဉ်​တွဲ​လျက်​ရှိ၏​။ ​ဤ​က​မ္ဘာ​တွင်​လည်း ​ဤ​သို့​ပြု​ကျင့်​ကြ​ရန် လို​လား၏။

ကောင်း​ကျိုး​မျှော်​ကာ ပ​ရော​ဖက်​များက မ​တ​ရား​မှု​များ၊ မ​တ​ရား​သ​ည့် ဥ​ပ​ဒေ/ချိန်​ခွင်၊ မ​တ​ရား​မှု၊ သူ​ဆင်း​ရဲ​နှင့် မု​ဆိုး​မ​များ (သို့) ကူ​ကယ်​ရာ​မဲ့​သူ​များအ​ပေါ် ဖိ​နှိပ်​မှု​များကို ရှုတ်​ချကြ၏​။ လူ​သား​များက မ​တ​ရား​မှု​များ ပြု​လုပ်​ကြငြား ဘု​ရား​သည် အ​စဉ်​ပင် “ချစ်​သ​နား​ခြင်း၊ တ​ရား​သ​ဖြင့်​စီ​ရင်​ခြင်း၊ ဖြော​င့်​မတ်​ခြင်း​ကို ပြု၏” (ယေ ၉:၂၄)။ ကျမ်း​စာ​တစ်အုပ်​လုံး​တွင် ဘု​ရား​အ​ပေါ် သ​စ္စာ​ရှိ​ကြ​သူ​များက ဘု​ရား​၏​ တ​ရား​စီ​ရင်​ခြင်း​ကို မင်္ဂ​လာ​ဟု မြင်​ကြ၏​။ အ​ကြောင်း​မှာ ဒု​စ​ရိုက်​မှု​ကျူး​လွန်​ကြ​သူ​များ​ကို အ​ပြစ်​ပေး​ကာ ဖိ​နှိပ်​ခံ​ရ​သူ​များ​ကို ကယ်​သော​ကြော​င့်​ဖြစ်၏။

ဆို​ရ​လျှင် ဖြော​င့်​မတ်​ခြင်း​နှင့် တ​ရား​မျှ​တ​ခြင်း​တို့​သည် ဘု​ရား​နိုင်​ငံ​တော်​၏​ အ​ခြေ​ခံ​အုတ်​မြစ်​ဖြစ်၏​။ ဘု​ရား​၏​နိုင်​ငံ​တော်​သည် အ​တ္တ​တ​ဏှာ​ရှာ​ကြ​သ​ည့်၊ ချ​စား​သ​ည့်​အ​စိုး​ရ​နှင့် လုံး​လုံး​ခြား​နား၏​။ ဘု​ရား​သ​ခင်​ထံ​တွင် “က​ရု​ဏာ​နှင့်​သ​စ္စာ ဆုံ​မိ​ပြီ။ တ​ရား​နှင့်​ချမ်း​သာ​သည် တစ်​ပါး​ကို​တစ်​ပါး နမ်း​ကြပြီ” (ဆာ ၈၅:၁၀)။

ဘု​ရား​သည် ကျွန်ုပ်​တို့ထံမှမျှော်​ကြောင်း ရှင်း​ရှင်း​လင်း​လင်း ဆို​ထား၏​။ “အ​ချင်း​လူ၊ ကောင်း​သော​လမ်း​ကို ပြ​တော်​မူ​ပြီ။ တ​ရား​သ​ဖြင့်​ပြု​ခြင်း၊ က​ရု​ဏာ​ကို​နှစ်​သက်​ခြင်း၊ သင်​၏​ဘု​ရား​သ​ခ​င့်​ရှေ့​တော်​၌​ နှိ​မ့်​ချ​သော​စိတ်​နှင့် ကျင့်​နေ​ခြင်း​မှ​တစ်​ပါး အ​ဘယ်​ပူ​ဇော်​သ​ကာ​ကို ထာ​ဝ​ရ​ဘု​ရား တောင်း​တော်​မူ​သ​နည်း” (မိ ၆:၈)။ ဘု​ရား​၏​သိက္ခာ​တော်​ကို ကျွန်ုပ်​တို့​ပြ​ရ​မည်​ရှိ​သော် မေတ္တာ​သည် ဗဟိုဖြစ်​နေ​ရ​ပါ​မည်။ တ​ရား​မျှ​တ​မှု​နှင့် ဂ​ရု​ဏာတို့​သည် ထို​မေတ္တာ​တော်​မှ ထွက်​လာ၏။

**ယ​ခု​တွင်​လည်း လူ​တို့​၏​မ​တ​ရားသ​ည့် သာ​ဓ​က​များ​သည် အ​ဘယ်နည်း။ ဘု​ရား​သ​ခင်​သည် တစ်​နေ့​တွင် တ​ရား​စီ​ရင်​မည်​ဟု ကျွန်ုပ်​တို့​သည် ဘာ့​ကြော​င့် မ​ပြော​ဘဲ​နေ​နိုင်​ရ​သ​နည်း။**

*ဖေ​ဖော်​ဝါ​ရီလ ၃ ရက်*

**တနင်္လာနေ့**

**ဘု​ရား​သ​ခင်​သည် လုံး​လုံး​ကောင်း​မွန်၊ ဖြော​င့်​မတ်၏**

ဘု​ရား​သ​ခင်​သည် လူ​သား​တို့​ကို မေတ္တာ​ရှိ​ကြ၊ သီ​လ​ရှိ​ကြ​ရန် အ​လွယ်​မိ​န့်​ခြင်း မ​ဟုတ်​ပါ။ ၎င်း​ကိုယ်​တိုင်​သည် ထို​သိက္ခာ​တော်​များ​နှင့် ပြည့်​စုံ၏​။ သ​မ္မာ​ကျမ်း​စာက ဘု​ရား​သ​ခင်​သည် လုံး​လုံး​သ​န့်​ရှင်း​သည်၊ သ​စ္စာ​ရှိ​သည်၊ ဖြော​င့်​မတ်​သည်၊ မေတ္တာ​ရှိ​သည်​ဟု ဆို​ထား၏​။ ဘု​ရား​သည် ‌ကောင်း​မြတ်​သ​ည့်​အ​ရာ​များ​ကို​သာ စီ​ရင်​စီ​မံ၏​။ အ​မှား​ကို ဘယ်​အ​ခါ​မျှ မ​စီ​မံ​ပါ။

**တ​ရား ၃၂:၄ နှင့် ဆာ ၉၂:၁၅ တို့​ကို ဖတ်​ရှု​ပါ။ ထို​ကျမ်း​ချက်​များက ဘု​ရား​သ​ခင်​၏​ သ​စ္စာ​ရှိ​မှု၊ ဖြောင့်​မတ်​မှု​ကို မည်​သို့​ပြ​သ​နည်း။**

ထို​ကျမ်း​ချက်​များ​နှင့် အ​ခြား​သော​ကျမ်း​ချက်​များက ဘု​ရား​သ​ခင်​သည် တ​ရား​သည်၊ မေတ္တာ​ရှိ​သည် ဟု​ဆို​၏​ — “မ​တ​ရား​သော​အ​မှု​နှင့် ကင်း​လွတ်​သည်” (ဆာ ၉၂:၁၅ ကို ဆာ ၂၅:၈၊ ဆာ ၁၂၉:၄ တို့​နှင့် ယှဉ်​ပါ)။ ဘု​ရား​သ​ခင်​သည် “မ​တ​ရား​သော​အ​မှု​ကို ပြု​တော်​မ​မူ။ နံ​နက်​အ​စဉ်​အ​တိုင်း မိ​မိ​ဖြော​င့်​မတ်​ကြောင်း​ကို မ​ချွတ်​မ​ယွင်း ဖော်​ပြ​တော်​မူ၏​။ သို့​သော်​လည်း အ​ဓ​မ္မ​လူ​တို့​သည် ရှက်​ကြောက်​ခြင်း​မ​ရှိ​ကြ” (ဇေ ၃:၅)။ ဘု​ရား​၏​သိက္ခာ​ပုဒ်​နှင့် မ​တ​ရား​မှု​ကို ခုံ​မင်​ကြ​သူ​များ​ကို နှိုင်း​ယဉ်​ပါ။

ဘု​ရား​သ​ခင်​သည် လူ​တိုင်း​အ​တွက် အ​ကောင်း​ဆုံး​ကို​သိ​ပြီး၊ အ​စဉ်​အ​ဆက် ဖြည့်​ဆည်း​ပေး၏။

**ဆာ ၉:၇၊ ၈ နှင့် ဆာ ၁၄၅:၉-၁၇ တို့​ကို ဖတ်​ရှု​ပါ။ ​ဤ​ကျမ်း​ချက်​များက ဘု​ရား​အ​ကြောင်း မည်​သို့​ဆို​ထား​သ​နည်း။**

သ​မ္မာ​ကျမ်း​စာ​တွင်​လာ​သ​ည့် ဘု​ရား​သည် “တ​ရား​သ​ဖြင့်​စီ​ရင်​သော ဘု​ရား​ဖြစ်၏” (ဆာ ၇:၁၁)။ ၎င်း​တွင် “မ​တ​ရား​သော​အ​မှု” မ​ကိန်း​ပါ (ဆာ ၅:၄)။ ၁ ယော ၁:၅ တွင် “ဘု​ရား​သ​ခင်​သည် အ​လင်း​ဖြစ်​တော်​မူ​ပြီး ၎င်း၌ မှောင်​မိုက်​အ​လျှင်း​မ​ရှိ” ဟု​ဆို၏​။ ဘု​ရား​သ​ခင်​သည် ကောင်း​မြတ်​ရုံ​သာ မ​ဟုတ်​ပါ။ ရှင်​ယာ​ကုပ် ၁:၁၃ တွင် “မ​ကောင်း​သော​အ​ရာ​သည် ဘု​ရား​သ​ခင်​ကို မ​သွေး​ဆောင်​နိုင်​ရာ” ဟု​လာ​၏ (ဟ​ဗ ၁:၁၃ နှင့် နှိုင်း​ယှဉ်​ပါ)။

အ​ထက်​ပါ​တို့​တွင် ဘု​ရား​၏​ကောင်း​မြတ်​ခြင်း​နှင့် ဘုန်း​တော်​တို့​သည် ဖြတ်​မ​ရ​အောင် ဆက်​နွှယ်၏​။ အ​များ​စုက အာ​ဏာ​ပါ​ဝါ​ကို ဘု​ရား​ပြု​ချိန်​တွင် ဘု​ရား​သ​ခင်​သည် အာ​ဏာ​ပါ​ဝါ ပိုင်​ဆိုင်​သူ​ဖြစ်​ပြီး ၎င်း​၏​ဩ​ဇာ​ကို​ကား တ​ရား​စွာ​ဖြင့် အ​သုံး​ချ၏​။ ရှင်​မော​ရှေက ဘု​ရား​အား “ကိုယ်​တော်​၏​ဘုန်း​ကို” ပြ​စေ​ခြင်း​သည် အ​မှု​မဲ့​အ​မှတ်​မဲ့​သ​ဘော မ​ဟုတ်​ပါ။ ဘု​ရားက “ငါ​၏​ကောင်း​မွန်​ခြင်း ရှိ​သ​မျှ​ကို သ​င့်​ရှေ့​၌​ ငါ​လျှောက်​သွာ‌စေ​မည်” ဟု​ဖြေ​၏ (ထွ ၃၃:၁၈၊ ၁၉)။

**ကောင်း​မြတ်​သ​ည့် ဘု​ရား​သ​ခင်​သည် ​ဤ​လော​က​တွင် ဒု​စ​ရိုက်​ကို အ​ဘယ်​ကြော​င့် ကြီး​စိုး​ခွင့်​ပေး​ရ​သ​နည်း။ သင်​၏​အ​ဖြေ​ကို ဥ​ပုသ်​အ​တန်း​တွင် ဆွေး​နွေး​ပါ။**

*ဖေ​ဖော်​ဝါ​ရီလ ၄ ရက်*

**အင်္ဂါနေ့**

**မ​ပြောင်း​မ​လဲ​သ​ည့် ဘု​ရား​၏​သိက္ခာ​ပုဒ်**

**မာလ ၃:၆ နှင့် ယာ ၁:၁၇ တို့​ကို ဖတ်​ရှု​ပါ။ ထို​ကျမ်း​ချက်​များက ဘု​ရား​၏​သိက္ခာ​ပုဒ်​တော်​အ​ကြောင်း မည်​သို့​ချပြ​သ​နည်း။**

မာ​လ​ခိ ၃:၆ တွင် ဘု​ရားက “ငါ​သည် ထာ​ဝ​ရ​ဘု​ရား​ဖြစ်၏​။ ပြောင်း​လဲ​ခြင်း​မ​ရှိ” ဟု​မိ​န့်၏​။ အ​ချို့က အ​ကြောင်း​များ မည်​သို့​ဖန်​ဖန်ပြောင်း​လဲ​နေ​သော်​လည်း ဘု​ရား​သည် မ​ပြောင်း​လဲ​ဟု ယူ​ပြန်၏​။ ကျမ်း​ချက်​၏​အ​လို​ကား သီ​လ​ပိုင်း​တွင် မ​ပြောင်း​လဲ​ခြင်း​ကို ဆို​လို၏​။ နောက်​ပါ​ကျမ်း​ချက်​များ​တွင် ဘု​ရား​သည် အ​ကြောင်း​မှီ​ကာ ပြောင်း​လဲ​သည်​ဟု ပြ​၏​ — “ထို့​ကြော​င့် ယာ​ကုပ်​အ​မျိုး​သား​တို့ သင်​တို့​သည် ဆုံး​ရှုံး​ခြင်း​သို့ မ​ရောက်​ကြ။” နောက်​ကျမ်း​ချက်​တွင် ဘု​ရားက ၎င်း​၏​သား​သ​မီး​များအား “ငါ့ထံ​သို့ လာ​ကြ​လော့။ ငါ​သည်​လည်း သင်​တို့​ဆီ​ကို ပြန်​လာ​မည်” ဟု​မိ​န့်​၏ (မာလ ၃:၇)။

ထို့​ကြော​င့် ဘု​ရား​သ​ခင်​သည် ၎င်း​ဖန်​ဆင်း​ထား​သ​ည့် အ​ရာ​များ​နှင့် အ​ဆက်​အ​ဆံ​ရှိ၏​။ ဘု​ရား​၏​သိက္ခာ​တော်​သည် တစ်​သ​မတ်​တည်း​ဖြစ်၏​။ ​ဤ​အ​ကြောင်း ယာ ၁:၁၇ တွင် အ​တည်​ပြု​ထား၏​။ ထို​ကျမ်း​ပိုဒ်​တွင် ကောင်း​ခြင်း​နှင့်​ပြည့်​စုံ​သ​ည့် လက်​ဆောင်အား​လုံး ဘု​ရား​သ​ခင်​ထံ​မှ​လာ​ပြီး အ‌ရောင်​အ​သွေး​မ​ကွဲ​ပြား ဟု​ဆို၏​။ ဘု​ရား​သ​ခင်​သည် အ​ဓ​မ္မ​တ​ရား​၏​ အ​ရင်း​အ​မြစ် မ​ဟုတ်​ပါ။

​ဤ​ကျမ်း​ချက်​နှင့် အ​ခြား​ကျမ်း​ချက်​များ​တွင် ဘု​ရား​၏​သိက္ခာ​တော်​သည် မ​ပြောင်း​လဲ​နိုင်​ဟု ပြ​ထား၏။ တစ်​နည်း​ကား သ​မ္မာ​ကျမ်း​စာက ဘု​ရား​သည် မ​ပြောင်း​လဲ​ဟု သွန်​သင်၏​။ သို့​တိုင်​လည်း ဘု​ရား​သည် လူ​သား​တို့​နှင့် အ​ဆက်​အ​ဆံ​ပြု​နိုင်​ပြီး ၎င်း​ကို​လက်​ခံ​ကြ​သူ​များထံ မေတ္တာ၊ တ​ရား​မျှ​တ​စွာ​ဖြင့် ဆက်​ဆံ၏။

**၂ တိ ၂:၁၃၊ တိ ၁:၂၊ ဟေ​ဗြဲ ၆:၁၇၊ ၁၈ တို့​ကို ဖတ်​ရှု​ပါ။ ​ဤ​ကျမ်း​ချက်​များက ဘု​ရား​အ​ကြောင်း မည်​သို့ သွန်​သင်​ထား​သ​နည်း။**

ဘု​ရား​သည် ကို​ယ့်​ရှူး​ကိုယ် မ​ပတ်​နိုင်​ပါ။ ဘု​ရား​၏​က​တိ​သည် မ​ပျက်​နိုင်​ပါ။ သ​မ္မာ​ကျမ်း​စာ​လာ ဘု​ရား​သ​ခင်​သည် ယေ​ရှုအား​ဖြင့် လက်​ဝါး​ကပ်​တိုင်​တွင် ကျွန်ုပ်​တို့​အ​တွက် ကြည်​ဖြူ​စွာ ပေး​ဆပ်​ခဲ့​သည်​ဟု ကျွန်ုပ်​တို့ စိတ်​ချစွာ​နေ​နိုင်၏​။ ကျွန်ုပ်​တို့​သည် ဟေ​ဗြဲ ၁၃:၈ တွင် လာ​သ​ည့်​အ​တိုင်း — “ယေ​ရှု​ခ​ရစ်​သည် မ​နေ့၊ ယ​နေ့၊ နောင်​ကာလ အ​စဉ်​အ​မြဲ မ​ပြောင်း​မ​လဲ” သော​ကြော​င့် အ​နာ​ဂတ်​အ​တွက် စိတ်​ချ၊ မျှော်​ကိုး​၍​ရ၏။

**သ​င့်​ဘ​ဝ​တွင် အ​ဆိုး​ကြုံ​ငြား ဘု​ရား​၏​ကောင်း​မြတ်​ခြင်း​အ​ပေါ် သင် မည်​သို့​ကိုး​စား​နိုင်​သ​နည်း။ ကပ်​တိုင်​ပေါ် အ​ချိတ်​ခံ​ရ​သ​ည့် ဘု​ရား​သည် ၎င်း​၏​ကောင်း​မြတ်​ခြင်း​တွင် သ​င့်​ကို မည်​သို့ အား​ကိုး​ဖြစ်​စေ​သ​နည်း။**

*ဖေ​ဖော်​ဝါ​ရီလ ၅ ရက်*

**ဗုဒ္ဓဟူးနေ့**

**နောင်​တ​ရ​သ​ည့်​ဘု​ရား​လော**

ဘု​ရား​သည် “နောင်တ” ရ​တတ်​သ​လော။ နောင်​တ​ရ​လျှင် ဘာ​ကို​ဆို​လို​ခြင်း​နည်း။ ဘု​ရား​သည် မ​ပြောင်း​လဲတတ်​ကြောင်း ကျွန်ုပ်​တို့​တွေ့​ခဲ့​ကြပြီး ဖြစ်၏​။ မည်​သို့​ဆို​စေ ကျမ်း​ချက်​အ​ချို့က ဘု​ရား​သည် “နောင်​တရ” (သို့) “ညှာ​တာ” သည် ဟု​ပြ၏​။ လူ့​ဉာဏ်​နုကြော​င့် နောင်​တ​တွင် အ​မှား​ပြု​ခြင်း​ကြော​င့် ဟူ​သ​ည့်​အ​မှတ်​ရှိ၏​။ သို့​နှင့် ကျမ်း​အ​ချို့​တွင် ဘု​ရား​သည် “နောင်​တ​ရ​သည်” ဟု ဆို​ရ​သ​နည်း။

**ထွက် ၃၂:၁၄ ကို ဖတ်​ရှု​ပြီး ယေ ၁၈:၄-၁၀ နှင့် ယှဉ်​ပါ။ ​ဤ​ကျမ်း​ချက်​များက ဘု​ရား​၏ “ညှာ​တာ” မှု​ကို မည်​သို့​ချပြ​သ​နည်း။**

ထို​ကျမ်း​ချက်​များ​နှင့် အ​ခြား​ကျမ်း​ချက်​များ​တွင် ဘု​ရား​သ​ခင်​သည် လူ​တို့​၏​နောင်​တ​ရ​ခြင်း​ကြော​င့် တ​ရား​စီ​ရင်​ရန် ဖြေ​လျော့​သည်​ဟု ပြ၏​။ ဘု​ရားက လူ​သား​များ နောင်​တ​ရ​ကြလျှင် တ​ရား​မ​စီ​ရင်​ဟု က​တိ​ခံ​ထား၏​။ လူ​သား​များ နောင်​တ​ရ​လျှင် ဘု​ရား​သည် တ​ရား​မ​စီ​ရင်​သ​ည့် တ​ရား​တော်​သည် ကျမ်း​စာ​တစ်အုပ်​လုံး​တွင်​လာ​သ​ည့် တ​ရား​တော်​ဖြစ်၏။

**တော ၂၃:၁၉ နှင့် ၁ ရာ ၁၅:၂၉ တို့​ကို ဖတ်​ရှု​ပါ။ ​ဤ​ကျမ်း​ချက်​များက ဘု​ရား​သည် “ညှာ​တာ၊ မ​ညှာ​တာ” (သို့) “နောင်​တ​ရ၊ မ​ရ” သည်​များ​ကို မည်​သို့​ဆို​ထား​သ​နည်း။**

ထို​ကျမ်း​ချက်​များက ဘု​ရား​သ​ခင်​သည် “နောင်​တ​ရ​အံ့​သော​ငှာ လူ​ဖြစ်​တော်​မ​မူ” (၁ ရာ ၁၅:၂၉)၊ “မု​သား​စ​ကား​ကို ပြောအံ့​သော​ငှာ လူ​သား​ဖြစ်​တော်​မူ​သည် မ​ဟုတ်။ မိ​န့်​တော်​မူ​ပြီး​မှ၊ စ​ကား​တော်​အ​တိုင်း မ​ပြု​ဘဲ​နေ​တော်​မူ​မည်​လော။ က​တိ​တော် ထား​တော်​မူ​ပြီး​မှ၊ က​တိ​တော်​မ​တည်​ဘဲ နေ​တော်​မူ​မည်​လော” (တော ၂၃:၁၉) ဟု​လာ၏​။ ထို​ကျမ်း​ချက်​များ​မှ ဘု​ရား​သည် “မ​ညှာ​တာ” ဟု ယူ​၍​မ​ရ​ပါ။ ထို့​အ​စား ဘု​ရား​သည် လူ​သား​များ​ကဲ့​သို့ “မ​ညှာ​တာ၊” “နောင်​တ​မရ” ဟု​ပြ၏​။ ဘု​ရား​သည် ၎င်း​၏​က​တိ​ကို တည်၏​။ လူ​တို့​၏​ နောင်​တ​ရ​မှု​ကြော​င့် ၎င်း​၏​စီ​ရင်​ပြု​ပြင်​မှု ပြောင်း​လဲ​ငြား၊ ၎င်း​၏​ကောင်း​မြတ်​ခြင်း​ဖြင့်​သာ ပြု​ပြင်​စီ​ရင်၏။ ဘု​ရားက လူ​သား​များ နောင်​တ​ရ​ခြင်း​ကြောင့် တ​ရား​မ​စီ​ရင်​ရ​ခြင်း​မှာ ၎င်း​၏​ကောင်း​မြတ်​သ​ည့် မေတ္တာ​က​ရု​ဏာ​တော်​အ​ဟုန်​ကြော​င့်​ပင် ဖြစ်၏။

**ဘု​ရားက “ညှာ​တာခြင်း” ​တွင် မည်​သ​ည့်​တ​ရား ပါ​ရှိ​သ​နည်း။ ​ဤ​ဝေါ​ဟာ​ရ​က ဘု​ရား​၏​ အ​ပေး​အ​ယူ​ကိစ္စ​တွင် ဘု​ရား​၏​မ​ပြောင်း​လဲ​ခြင်း​ကို မည်​သို့​ချပြ​သ​နည်း။**

*ဖေ‌ဖော်​ဝါ​ရီလ ၆ ရက်*

**ကြာသပတေးနေ့**

**မေတ္တာ​နှင့်​တ​ရား​မျှ​တ​မှု​ကို စွဲကိုင်​ထား​ပါ**

သ​မ္မာ​ကျမ်း​စာက “သင်​၏​ဘု​ရား​သ​ခင် ထာ​ဝ​ရ​ဘု​ရား​သည် မှန်​သော​ဘု​ရား၊ သ​စ္စာ​စော​င့်​သော​ဘု​ရား၊ ကိုယ်​တော်​ကို​ချစ်​၍​ ပ​ညတ်​တော်​တို့​ကို စော​င့်​ရှောက်​သော​သူ​တို့​၏​ အ​မျိုး​အ​စဉ်​အ​ဆက် အ​ထောင်​အ​သောင်း​တိုင်အောင် ပ​ဋိ​ညာဉ်​တည်​၍​ က​ရု​ဏာ်​တော်​ကို ပြ​သော​ဘု​ရား” ဟု တောက်​လျှောက်​သွန်​သင်​ထား​၏ (တ​ရား ၇:၉)။ ၎င်း​၏​‌ကောင်း​မြတ်​ခြင်း​နှင့် မေတ္တာ​တော်​တို့​ကို ယေ​ရှုက ကပ်​တိုင်​တော်​ထက်​တွင် အ​ဆုံး​စွန်​ပြ​ခဲ့​၏ (ရော ၃:၂၅၊ ၂၆၊ ရော ၅:၈)။ ဆာ ၁၀၀:၅ တွင် “ထာ​ဝ​ရ​ဘု​ရား​သည် ကောင်း​မြတ်​တော်​မူ၏​။ က​ရု​ဏာ​တော်​သည် အ​စဉ်​အ​မြဲ​ရှိ၍​၊ သ​စ္စာ​တော်​သည် ကာ​လအ​ဆက်​ဆက် တည်​လေ​သ​တည်း” ဟု​လာ​၏ (ဆာ ၈၉:၂ နှင့် ယှဉ်​ပါ)။ ​ဤ​သို့​ဖြင့် ဘု​ရား​သ​ခင်​သည် အား​ကိုး​ထိုက်​သူ​ဖြစ်၏​။ ၎င်း​သည် ၎င်း​၏​သား​သ​မီး​များ​ကို လက်​ဆောင်ကောင်းများ​ကို​သာ ပေး​၏ (ယာ ၁:၁၇ ကို လု ၁၁:၁၁-၁၃ နှင့်​ယှဉ်​ပါ)။ အ​မှန်​ဆို​ရ​လျှင် ၎င်း​သည် ၎င်း​၏​ရန်​သူ​များ​ကို​ပင် အ​ကောင်း​များ​ကို​ပေး၏။

**မဿဲ ၅:၄၃-၄၈ ဖတ်​ရှု​ပါ။ ​ဤ​ကျမ်း​ချက်က ဘု​ရား​၏​အံ့​ဖွယ်​မေတ္တာ​ကို မည်​သို့​ဆို​ထား​သ​နည်း။ သ​ခင်​ယေ​ရှု​၏​ သွန်​သင်​ချက်​အ​ရ ကျွန်ုပ်​တို့​သည် အ​ခြား​ပုဂ္ဂိုလ်​များ​ကို မည်​သို့​ဆက်​ဆံ​ကြ​ရ​မည်​နည်း။**

မ​ဿဲ အ​ခန်း​ဝင် ၅ သည် ဘု​ရား​၏​မေတ္တာ​တော်​သည် ပြီး​ပြည့်​စုံ​သည် ဟု​ဆို၏​။ မ​ပြည့်​စုံ​သ​ည့် မေတ္တာ​ကား သူ​ကြင်​မှ ကိုယ်​ကြင်​မည် ဟူ​သ​ည့်​မေတ္တာ​မျိုး ဖြစ်၏​။ ဘု​ရား​သည် ၎င်း​ကို ရန်​သူများကို​ပင် မေတ္တာ​ရှိ၏။ ထို့​ကြော​င့် ၎င်း​၏​မေတ္တာ​သည် ပြည့်​စုံ​ကုံ​လုံ၏။

ဘု​ရား​၏​ သ​နား​ခြင်း​မေတ္တာ​တော်​သည် ဉာဏ်​ပေါက်​နိုင်​သည်​ထက် သာ​လွန်​ငြား မတ​ရား​မှု​ကို မျက်​ကွယ်​မ​ပြု​ပါ။ တ​ရား​မှု​နှင့် သ​နား​ညှာ​တာ​မှု​ကို ပေါင်း​ပေး​သေး​၏ (ဆာ ၈၅:၂၀)။ ထို့​အ​တူ ကျမ်း​စာက “က​ရု​ဏာ​တ​ရား၊ ဖြော​င့်​မတ်​ခြင်း​တ​ရား​ကို စော​င့်​ရှောက်​၍​ သင်​၏​ဘု​ရား​သ​ခင်​ကို အ​စဉ်​မ​ပြတ် မျှော်​လ​င့်​လော့” (ဟော ၁၂:၆) ဟု နှိုး​ဆော်​ထား၏​။ အ​ခြား​ဗား​ရှင်း(version)တွင် “က​ရု​ဏာ​တ​ရား​နှင့် ဖြော​င့်​မတ်​ခြင်း​တ​ရား​တို့​ကို ဖမ်း​ဆုပ်​လော့” ဟု ပြန်​ထား​၏ (ဟော ၁၂:၆၊ လု ၁၁:၄၂ နှင့်​ယှဉ်​ပါ)။

နိ​ဂုံး​တွင် ဘု​ရား​ကိုယ်​တိုင်​သည် တ​ရား​သ​ဖြင့်​စီ​ရင်​ပါ​မည်။ ရော ၂:၅ က ၎င်း​၏ “တ​ရား​တော်​ထင်​ရှား​မည်” ဟု ဆို​ထား၏​။ နိ​ဂုံး​တွင် ကယ်​တင်​ခြင်း​ရ​ကြ​သူ​များ​သည် “အ​န​န္တ​တန်​ခိုး​နှင့် ပြည့်​စုံ​တော်​မူ​သော ထာ​ဝ​ရအ​ရှင်​ဘု​ရား​သ​ခင်၊ ကိုယ်​တော်၏ အ​ပြု​အ​မူ​တို့​သည် ကောင်း​မြတ်​၍​ အံ့​ဩ​ဖွယ်​ဖြစ်​ကြ​ပါ၏။ လူ​မျိုး​တို့​၏​ဘု​ရင်၊ ကိုယ်​တော်​ကို မ​ကြောက်​ရွံ့​ဘဲ၊ နာ​မ​တော်​ကို မ​ချီး​မွမ်း​ဘဲ အ​ဘယ်​သူ နေ​ရ​ပါအံ့​နည်း။ ကိုယ်​တော်​တစ်​ပါး​တည်း​သာ​လျှင် သ​န့်​ရှင်း​တော်​မူ၏​။ တ​ရား​သ​ဖြင့် စီ​ရင်​တော်​မူ​ခြင်း အ​ရာ​တို့​သည် ထင်​ရှား​သည်​ဖြစ်​၍​ လူ​မျိုး​အ​ပေါင်း​တို့​သည်​လာ​၍​ ရှေ့​တော်​၌​ ကိုး​ကွယ်​ကြ​ပါ​လိ​မ့်​မည်” ဟု သီ​ချင်း​သီ​ကြ​ပါ​မည် (ဗျာ ၁၅:၃၊ ၄၊ ကို ဗျာ ၁၉:၁၊ ၂ နှင့် ယှဉ်​ပါ)။

**ဟေ​ရှာ ၂၅:၁ တွင် “အို​ထာ​ဝ​ရ​ဘု​ရား၊ ကိုယ်​တော်​သည် အ​ကျွန်ုပ်​၏​ဘု​ရား​သ​ခင် ဖြစ်​တော်​မူ၏​။ ကိုယ်​တော်​ကို မြှောက်​စား​ပါ​မည်။ အံ့​ဖွယ်​သော​အ​မှု​တို့​ကို ပြု​တော်​မူ​ပြီ။ ရှေး​အ​ကြံ​တော်​တို့​သည် မ​ရွေ့၊ သ​စ္စာ​နှင့်​မြဲ​မြံ​ကြ​ပါ၏” ဟု​ဆို၏။ ကျွန်ုပ်​တို့​သည် အ​ပူ​မိ​ချိန်​တွင် ဘု​ရား​သ​ခင်​ကို မည်​သို့​ဖြင့် ချီး​မွမ်း​နိုင်​မည်​နည်း။ သင့်ဩ​ဇာ​သက်​သ​ည့်​ဝန်း​ကျင်​တွင် ဘု​ရား​သ​ခင်အား သ​င့်​နေ​ထိုင်​မှု​ပုံစံ​ဖြင့် မည်​သို့ ချီး​မြှောက်​နိုင်​မည်​နည်း။**

*ဖေ​ဖော်​ဝါ​ရီလ ၇ ရက်*

**သောကြာနေ့**

**ဆက်​လက်​လေ့​လာ​ရန်။** Ellen G. White, “God’s Love for Man,” pp. 9-15, in *Steps to Christ*.

“ဘု​ရား​သ​ခင်​၏​ နှုတ်​က​ပတ်​တော်​သည် ဘု​ရား​သ​ခင်​၏​ ဂုဏ်​တော်၊ သ​ဘော​တော် အ​ကြောင်း​ကို ထင်​ရှား​စေ၏​။ ဘု​ရား​သ​ခင် ကိုယ်​တော်​တိုင် အ​န​န္တ​မေတ္တာ​တော်​နှင့် က​ရု​ဏာ​တော်​အ​ကြောင်း​ကို ဖော်​ပြ​ထား​တော်​မူ​ခဲ့​ပြီ။ မော​ရှေ​သည် ‘ကိုယ်​တော်​၏​ ဘုန်း​တော်​ကို အ​ကျွန်ုပ်အား​ပြ​တော်​မူ​ပါ’ ဟု​တောင်း​လျှောက် သော​အ​ခါ၊ ထာဝ​ရ​ဘု​ရားက ‘ငါ​၏​ကောင်း​မွန်​ခြင်း​ရှိ​သ​မျှ​ကို​သင့်​ရှေ့​၌​ ငါ​လျှောက် သွား​စေ​မည်’ ဟု ပြန်​၍​မိန့်​တော်​မူ​၏ (ထွက် ၃၃:၁၈၊၁၉)။ ​ဤ​အ​ရာ​သည် ဘု​ရား သ​ခင်​၏​ ဘုန်း​တော် ဖြစ်​ပေ​သည်။ ထာ​ဝ​ရ​ဘု​ရား​သည် မော​ရှေ​၏​ အ​ရှေ့​၌ ကြွသွား​တော်​မူ​၍ ‘ထာ​ဝ​ရ​ဘု​ရား၊ ထာ​ဝ​ရ​ဘု​ရား ချစ်​သ​နား​ခြင်း မေတ္တာ က​ရု​ဏာ​နှင့် ပြည့်​စုံ​၍​ စိတ်​ရှည်​ခြင်း၊ ကျေး​ဇူးပြုခြင်း၊ သ​စ္စာ​စောင့်​ခြင်း​နှင့် ကြွယ်​ဝ​တော်​မူ​ထ​သော၊ အ​ထောင်​အ​သောင်း​များ​သော​သူ​တို့​အား သ​နား​ခြင်း၊ ကျေး​ဇူး​တော်​တ​ရား ကို စောင့်​တော်​မူ​ထ​သော၊ အ​ဓ​မ္မ​ကျင့်​ခြင်း၊ တ​ရား​တော်​ကို​လွန်​ကြူး​ခြင်း၊ ပြစ်​မှား ခြင်း အ​ပြစ်​တို့​ကို ဖြေ​လွှတ်​တော်​မူ၏’ (ထွက် ၃၄:၆၊၇)။ ထာ​ဝ​ရ​ဘု​ရား​၌ ‘စိတ်​ရှည်​သော​သ​ဘော၊ ကျေး​ဇူးပြုချင်​သော​သ​ဘော​ရှိ​တော်​မူ၏’ (ယောန ၄:၂)။ ‘အ​ကြောင်း မူ​ကား ကိုယ်​တော်​သည် က​ရု​ဏာ​၌​ မွေ့​လျော်သော​ကြောင့်​တည်း’ (မိက္ခာ ၇:၁၈)။

“ကောင်း​ကင်​မြေ​ကြီး​ပေါ်​ရှိ မ​ရေ​မ​တွက်​နိုင်​သော လ​က္ခ​ဏာ​သက်​သေ​များ​အား​ဖြင့် ဘု​ရား​သ​ခင်​သည် ကျွန်ုပ်​တို့​၏​စိတ်​နှ​လုံး​ကို မိ​မိ​ထံ​တော်​သို့ဆွဲ​ငင် တုပ်​နှောင်တော်​မူ၏​။ လူ​တို့​၏​စိတ်​နှ​လုံး​ဖြင့် သိ​ရှိ​နိုင်​သော သ ဘာဝ​၏​ ဝ​တ္ထု​ပ​စ္စည်းများ​နှင့် အ​နက်​နဲ​ဆုံး၊ နူးညံ့​သိမ်​မွေ့​ဆုံး​သော​လော​က​ချည်​နှောင်​ဆက်​သွယ်​ရာ​များအား​ဖြင့် ဘု​ရာ​သ​ခင်​သည် မိ​မိ​ကိုယ်​တော်​တိုင်​ကို ကျွန်ုပ်​တို့​အား ထင်​ရှား​ဖော်​ပြ တော်​မူ​ရန် ကြံ​စည်​တော်​မူ​ခဲ့​ပြီ။ သို့​ရာ​တွင် ​ဤ​အ​ရာ​များအား​ဖြင့် ဘု​ရား​သ​ခင်​၏​ မေတ္တာ​တော်​ကို စုံ​လင်​စွာ​မ​ထင်​ရှား​စေ​နိုင်​သေး​ပါ။ ​ဤ​သက်​သေ​လ​က္ခ​ဏာ​အ​ပေါင်းတို့​ကို ထင်​ရှား​စွာဖော်​ပြ​ထား​တော်​မူ​သော်​လည်း လူ​တို့​သည်ဘု​ရား​သ​ခင်​ကို ကြောက် ​ရွံ့​ခြင်း​နှင့် မြော်​ကြည့်​လျက် ကိုယ်​တော်​သည် ပြင်း​ထန်​၍​ အ​ပြစ် လွတ်​တော်​မ​မူသော ဘု​ရား​ဖြစ်​သည်​ဟု ထင်​မြင်​ကြ​မည်​အ​ကြောင်း ကောင်း​မြတ်​သော​အ​ရာ​၏​ ရန်​သူ​သည်​လူ​တို့​၏​ စိတ်​သ​ဘော​ကို အ​မိုက်​အ​မှောင်​နှင့် ဖုံး​လွမ်း​စေ၏​။ လူ​တို့ သည် ဘု​ရား​သ​ခင်အား ခက်​ထန်​ကြမ်းကြုတ်​သော​တ​ရား​သူ​ကြီး၊ စေ့​စပ်​သေ​ချာ​၍​ ကြမ်း​တမ်း​သော​မြီ​ရှင်​ကဲ့​သို့​ထင်​မှတ်​စေ​ရန် စာ​တန်​သည်​လူ​များ​ကို သွေး​ဆောင်တတ်၏​။ ဖန်​ဆင်း​ရှင်​သည် လူ​များ​တို့​အား တ​ရား​စီ​ရင်နိုင်​မည့်​အ​ကြောင်း ငြူ​စူ​သောမျက်​နှာ​ထား​နှင့် လူ​တို့​၏​မှား​ယွင်း​ချက် များ၊ ယို​ယွင်း​ချက်​များ​တို့​ကို စစ်​ဆေး​ရှာ​ဖွေ​ရန် ချောင်း​မြောင်း​လျက်​နေ​သော​သူ​ကဲ့​သို့​စာ​တန်ကသ​ရုပ်​ပေါ် အောင် ဖေါ်​ပြ၏​။ ဘု​ရား​သ​ခင်​၏​အ​န​န္တ​မေတ္တာ​တော်​ကို လော​က​အားဖော်​ပြခြင်း​ဖြင့် ​ဤ​မှောင်​ရိပ်​ကို ဖယ်ရှား ​ဖို့​ရန် သ​ခင်​ယေ​ရှု​သည် လူ​တို့ အ​ထဲ​၌​လာ​ရောက် နေ​ထိုင်​ခဲ့၏။” — Ellen G. White, *Steps to Christ*, pp. 10, 11။

**ဆွေး​နွေး​ရ​မ​ည့်​မေး​ခွန်း​များ**

**၁။ ဘု​ရား​၏​ဂုဏ်​တော်​သည် ၎င်း​၏​ကောင်း​မြတ်​ခြင်း​တွင် အ​ခြေ​တည်​ကြောင်း အ​သိ​အ​မှတ်​ပြု​ရန် အ​ဘယ်​ကြော​င့် အ​ရေး​ပါ​သ​နည်း။ ဘု​ရား​သ​ခင်​၏​မေတ္တာ​နှင့် သိက္ခာ​တော်​ကို အ​ရာ​မ​သွင်း​ဘဲ တန်​ခိုး​ကို​အ​ရာ​ပေး​သ​ည့် ဘုန်း​တော်​နှင့်​ဆိုင်​သ​ည့် တ​ရား​တော်​သည် မည်​သို့​ဖြင့် မှန်​ကန်​မှု​ရှိ​စေ​သ​နည်း။**

**၂။ ဘု​ရား​သ​ခင်​၏​ကောင်း​မြတ်​ခြင်း​ကို သင် သံ​သယဖြစ်ဖူး​သ​လော။ လော​က​တွင် ဖြစ်​ပေါ်​နေ​သ​ည့် အ​နိဋ္ဌာ​ရုံ​များ​ကြော​င့် ဘု​ရား​သ​ခင်​ကို ယုံ​ကြည်​သူ​ဟု ဆို​ကြ​သူ​များက ဘု​ရား​၏​ကောင်း​မြတ်​ခြင်း​ကို သံ​သယဖြစ်သူ​များ သင်​သိ​မိ​သ​လော။ ​ဤ​မေး​ခွန်း​ကို သ​င့်​ကိုယ်​သင် မေး​ဖြစ်​ဖူး​သ​လော။ ဘု​ရား​၏​ကောင်း​မြတ်​ခြင်း​အ​ပေါ် သို့​လော​သို့​လော(မောဟ) ဖြစ်​သူ​များ​ကို သင် မည်​သို့​ကူ​ညီ​နိုင်​မည်​နည်း။ နောက်​အ​ပတ်​သင်​ခန်း​စာကို ရှု​ပါ။**

**၃။ ဥ​ပုသ်စာ​ဖြေအ​တန်း​တွင် တ​နင်္လာ​နေ့​သင်​ခန်း​စာ​ရှိ​မေး​ခွန်းကို ပြန်​၍​အ​စ​ထုတ်​ပါ။ အ​ကောင်း​အ​ဆိုး မ​ဟာ​တိုက်​လှန်​ပွဲ အ​မှန်​ပင်​ရှိ​နေ​ခြင်းက ယ​ခု​တွင်​ရှိ​နေ​သ​ည့် ဒု​စ​ရိုက်​များ​ကို ကျွန်ုပ်​တို့​အား မည်​သို့​တ​ရား​ရ​စေ​သ​နည်း။**

**မ​ထား​ခဲ့​ပါ​နှင့်**

**ဘဝတစ်ကွေ့ပုံပြင်**

Andrew McChesney ရေး​သား​သည်

အ​မေ​ရိ​ကန်​သာ​သ​နာ​ပြု Joanne (Park) Kim သည် မွန်​ဂို​လီး​ယား​နိုင်​ငံ၊ Ulaanbaatar မြို့​ရှိ သူမ​၏​အ​ငှား​အိမ်​သို့ ပြန်​လာ၏​။ ဆောင်း​ရာ​သီ​သည် အေး​လှ၏​။ နေ့​လည်​ခင်း​အ​ပူ​ချိန်​သည် -၄၀ ဖာ​ရင်​ဟိုက် ဖြစ်​သည်။

သို့​နှင့် Joanne သည် လမ်း​ဘေး​တွင် မှောက်​နေ​သ​ည့် အ​ရက်​သ​မား​ကို မြင်၏​။ သူ​မ​သည် မွန်​ဂို​လီး​ယား​တွင် အ​ရက်​သ​မား​များ​၏​ တိုက်​ခိုက်​မှု​ကို အ​ကြိမ်​ကြိမ်​ကြုံ​ခဲ့ရ၏​။ သူ​မ​သည် မ​ရပ်​လို​ပါ။ ထို​သူ​သည် သူ​မ​အား တိုက်​ခိုက်​လျှင် မည်​သို့​ပြု​ရ​မည်​နည်း။ သူ​မ​လည်း ထို​သူ​ကို ကျော်​ဖြတ်​ရန် ဆက်​လျှောက်၏​။ ထို့​နောက် ရပ်​လိုက်၏​။ အ​သံ​သေး​သေး​လေးက “မ​ထား​ခဲ့​နဲ့” ဟု​ဆို၏။

Joanne ထို​သူ​ကို ကူ​ရ​မည်​လော​ဟု စိတ်​ထွေ​နေ၏​။ သူ​မ​က “ဘု​ရား၊ သူက ကျွန်​မ​ထက် ၂ဆ ကြီး​တယ်။ သူ့​ကို ဘယ်​လို​ကူ​ရ​မှာ​လဲ” ဟု​ဆို၏​။ သူ​မ​လည်း ဘေး​ဘီ​ကို​ပတ်​ကြည့်၏​။ လမ်း​ရှင်း​နေ၏​။ မြင်​ကွင်း​တွင် မည်​သူ​မျှ​မ​ရှိ။ Joanne လည်း လူ​စိမ်း​ကို ကြည့်​ပြန်၏​။ “ငါ​မ​ကူ​ရင် သူ​တော့​သေ​မှာ​ပဲ။ သူ့​ခ​န္ဓာ​တော့ နာ​ရီ​ပိုင်း​အ​တွင်း အေး​ခဲ​သွား​မှာ” ဟု​ဆို၏။

သူ​မ​လည်း ပတ်​ဝန်း​ကျင်​တွင် အ​ဆောက်အဦ​များ​ကို တွေ့၏​။ အိမ်​တိုင်း ပ​ထ​မ​ထပ်​တွင် ည​စော​င့်​အ​တွက် အ​ခန်း​တွဲ​ပါ၏​။ ထို့​ကြော​င့် အ​ခန်း​သည်​နွေး၏​။ အ​နီး​ဆုံး​တိုက်​သည် ပေ ၁,၀၀၀ ဝေး၏​။ Joanne “ကောင်း​ပြီ ဘု​ရား၊ သူ့​ကို​ခေါ်​သွား​ပါ့​မယ်” ဟု​ဆို၏​။ သို့​နှင့် ထို​သူ​ကို​ခေါ်​နိုင်​ရန် ခွန်အား​တောင်း၏​။ ၎င်း​ကို အ​ဆောက်အဦ​သို့ တွဲ​ခေါ်​နိုင်​ခဲ့၏​။ ၎င်း​ကို အ​ဝင်​ဝ​တွင် ထား​ပြီး​နောက်​တွင် နောက်​ဆုတ်​ကာ ၎င်း​ကို​ပြန်​ကြည့်၏​။ သူ​မ​တွင် သ​နား​စိတ်​ဝင်​လာ​၏.

​ဤ​အ​ဖြစ်က Joanne ​၏​ အ​မှု​တော်​ကို လမ်း​ကျောင်း​ပေး၏​။ သူ​မ​သည် တိုက်​ခိုက်​သူ​များ​ကို မ​ခံ​ပြင်း​တော့​ပါ။ သူ​မ​လည်း ယေ​ရှု​ကဲ့​သို့ မေတ္တာ​စိတ်​ရှိ​လာ၏။

 Joanne သည် ၁၉၉၂ မှ ၁၉၉၈ ခု​နှစ်​များ​တွင် Ulaanbaatar ​၌​ အ​သင်း​တော် ဖွဲ့​စည်း​ဖြစ်​ရေး​တွင် ပါ​ဝင်​ခဲ့၏​။ သူ​မ​သည် ၂၀၁၇ တွင် တစ်​ဖန်​ပြန်​ရောက်​လာ​ကာ မွန်​ဂို​လီး​ယား​ရှိ အ​သင်း‌တော်​အ​တွက် ပ​ညာ​ရေး​နှင့် ဖွံ့​ဖြိုး​ရေး​ဌာ​န​မှူး​အ​ဖြစ် တာ​ဝန်​ထမ်း​ဆောင်၏​။ လက်​ရှိ​ကာ​လ​တွင်​ပင် သူ​မ​အား တိုက်​ခိုက်​မှု​များ ရှိ​ဆဲ​ဖြစ်၏​။ သို့​သော် ဘု​ရား​နှင့် ဘု​ရား​၏​လူ​တို့​ကို ချစ်​သ​ည့် သူမ​၏​စိတ်​သည် မ​ယိမ်း​ယိုင်​ပါ။ သူ​မ​က “စာ​တန်​ဟာ လက်​မ​လျှော့​ဘူး။ ကျွန်​မ​က အ​လှဲ​ထိုး​နိုင်​မှန်း သူ​သိ​တယ်။ ဒါ​ပေ​မ​ယ့် ဘု​ရားက ကျွန်​မ​ကို မွန်​ဂို​စ​ကား​ပြော​တတ်စေ​တယ်၊ စိတ်​လည်း​ပြောင်း​စေ​ခဲ့​တယ်။ ဘု​ရားက ကျွန်​မ​ကို အ​ချိန်​တိုင်း တိုက်​ခိုက်​တဲ့ အ​ရက်​သ​မား​တွေ​ကို​လည်း ချစ်​တယ်။ အဲ​ဒါ​ကြော​င့် ကျွန်​မ​လည်း သူ​တို့​ကို ပြန်​ပြီး​မေတ္တာ​ပြ၊ ကူ​ညီ​ရ​မယ်” ဟု​ဆို၏။

သင်​လည်း မွန်​ဂိုး​လီး​ယား​နိုင်​ငံ၊ Ulaanbaatar တွင် က​လေး​သူ​ငယ်​များ အ​ကျိုး​အ​တွက် ပြု​လုပ်​မ​ည့်​စင်​တာ ဆောက်​လုပ်​ရေး​အ​တွက် ယ​ခု​သုံး​လ​ပတ် (၁၃) ပတ်​မြောက် ဥ​ပုသ်​အ​လှူ​ငွေ​ဖြင့် ပါ​ဝင်​နိုင်​ပါ​သည်။ Joanne ​၏​အ​ကြောင်း နောက်​အ​ပတ်​တွင် ဆက်​လက်​ဖတ်​ရှု​ပါ။

**အ​ပိုင်း ၁။ ခြုံ​ငုံ​သုံး​သပ်​ချက်**

**ဆရာတို့၏မှတ်ချက်များ**

**အ​ဓိ​က​ကျမ်း​ချက်။** ယေ ၉:၂၄

**လေ့​လာ​မှုဦး​တည်​ချက်​များ။** ဆာ ၃၃:၅၊ ယေ ၁၈:၇-၁၀၊ မာလ ၃:၆၊ ယာ ၁:၁၇။

**နိ​ဒါန်း။ ။** ကျမ်း​စာ​တစ်အုပ်​လုံး​တွင် ဘု​ရား​၏​မေတ္တာ​နှင့် တ​ရား​ခြင်း​သည် ၎င်း​၏​သိက္ခာ​ပုဒ်​များ ဖြစ်​ကြ၏​။ ထို​သိက္ခာ​ပုဒ်​များက တ​ရား​ခြင်း၊ ဖြော​င့်​မှန်​ခြင်း​အ​ပေါ် ၎င်း​၏​အာ​ရုံ​ထား​မှု​ကို ပြ၏။

**သင်​ခန်း​စာ​၏​ဆို​လို​ရင်း။ ။**

၁။ မေတ္တာ​နှင့် တ​ရား​မျှ​တ​ခြင်း​တို့​သည် လက်​တွဲ​ညီ​ကြ၏​။ ကျွန်ုပ်​တို့က ယင်း​တို့​ကို မ​တွဲ​ဖြစ်​ကြငြား ကျမ်း​စာက မေတ္တာ​စစ်​တွင် တ​ရား​မျှ​တ​မှု​လို​အပ်၏​။ တ​ရား​မျှ​တ​ခြင်း​ကို မေတ္တာက ထိန်း​ကျောင်း​ပေးရ၏​။ အ​ခြား​တစ်​ဘက်​တွင် တ​ရား​ခြင်း​မ​ပါ​သ​ည့် သ​ကာ​လွှမ်း​သ​ည့်​မေတ္တာ​သည် ဒု​စ​ရိုက်​သို့ဦး​တည်၏​။ မေတ္တာ​မ​ပါ​သ​ည့် တ​ရား​စီ​ရင်​ခြင်း​တွင် သင်​ပုန်း​ကြီး​ဝါဒ ပါ​ဝင်၏​။ ထို့​ကြော​င့် စစ်​မှန်​သ​ည့်​မေတ္တာ​နှင့် တ​ရား​ခြင်းက ဘု​ရား​၏​ပြီး​ပြည့်​စုံ​သ​ည့်​ဂုဏ်​ကို ဆောင်၏​။ ဘု​ရား​သည် တ​ရား​ခြင်း​ကို​လို​လား​ပြီး ​ဤ​က​မ္ဘာ​တွင်​လည်း ကျင့်​သုံး​ကြ​သည်​ကို မြင်​လို၏။

၂။ မေတ္တာ​လွှမ်း​သ​ည့် တ​ရား​မျှ​တ​ခြင်း​တွင် မြဲ​မြံ​ခြင်း​လို​အပ်၏​။ တ​ရား​မျှ​တ​မှု​သည် ဘု​ရား​၏​အုပ်​ချုပ်​မှု​၏​ အုတ်​မြစ်​ဖြစ်၏​။ ဘု​ရား​၏​ စီ​မံ​မှု​များ​သည် သ​စ္စာ​သ​မ္မာ​ဓိ​တွင် အ​ခြေ​တည်​ပြီး ရောက်​တတ်​ရာ​ရာ​စီ​ရင်​မှု၊ မ​တ​ရား​ပြု​မှု​အ​ပေါ် အ​ခြေ​မ​ပြု​ပါ။ ဘု​ရား​၏​တ​ရား​မျှ​တ​ပုံ​သည် ၎င်း​၏​မ​ပြောင်း​မ​လဲ၊ မု​သား​မ​ဆို​သ​ည့် ပ​က​တိ​ဖြစ်​တည်​မှု​မှ ထွက်​လာ၏​။ သ​မ္မာ​ကျမ်း​စာက ဘု​ရား​၏​ မ​ပြောင်း​လဲ​သ​ည့်​သ​ဘော​ကို ပြ​ဆို​ငြား ၎င်း​၏​အ​ဆုံး​အ​ဖြတ်​များ​သည် လူ​တို့​၏​ပိုင်း​ဖြတ်​မှု​များ​ကို​မှီ​ကာ အ​ပြောင်း​အ​လဲ​ရှိ​ကြောင်း ပြ​ထား၏။

၃။ မေတ္တာ​လွှမ်း​သ​ည့် တ​ရား​မျှ​တ​ခြင်း​တွင် နောင်​တ​ရ​ခြင်း​ပါ​ဝင်၏​။ သ​မ္မာ​ကျမ်း​စာ​တွင် ဘု​ရား​သ​ခင်​သည် မု​သား​မ​ဆို​ကြောင်း ကျွန်ုပ်​တို့ များ​စွာ​တွေ့ရ၏​။ ဓ​မ္မ​ဟောင်း​ကျမ်း​များ​တွင် လူ​တို့​၏​ အ​မှား​ကျူး​လွန်​မှု​များ​ကြော​င့် တ​ရား​မ​စီ​ရင်​ခဲ့​သည်​ကို နောင်​တ​ရ​ကြောင်း များ​စွာ​တွေ့ရ၏​။ ဘု​ရား​၏​သ​နား​မှု​သည် ၎င်း​၏​တ​ရား​စီ​ရင်​ခြင်း​ကို အ​လ​ကား မု​သား​ဆို​ခြင်း​မ​ဟုတ်​ဘဲ လူ​သား​များ နောင်​တ​ရ​ကြ​ကာ ၎င်း​နှင့် မိတ်​သ​ဟာ​ယ​ပြု​ကြလျှင် စိတ်​ပြောင်း​ခြင်း​ဖြစ်၏။

**လက်​တွေ့​အ​သုံး​ချခြင်း။** ဘု​ရား​၏​လူ​စု​တို့​သည် ဘု​ရား​ကို​လက်​ခံ (သို့) ငြင်း​ပယ်​ရန် ဆုံး​ဖြတ်​ကြ​သ​ည့်​အ​ခါ ဘု​ရား​သည် စိတ်​ပြောင်း​မည်​ကို အာ​ရုံ​သွင်း​ကာ ကျွန်ုပ်​တို့​သည် ဤကမ္ဘာတွင် မ​တ​ရား​မှု​များ ကျူး​လွန်​နေ​ချိန်​တွင် ဘု​ရား​၏​မေတ္တာ​လွှမ်း​သ​ည့် တ​ရား​မျှ​တ​မှု​ကို ကျွန်ုပ်​တို့ မည်​သို့​ရောင်​ပြန်​ဟပ်​နိုင်​ကြ​မည်​နည်း။

**အ​ပိုင်း ၂။ အ​နက်​ဖွင့်​ကျမ်း**

**၁။ မေတ္တာ​နှင့် တ​ရား​မျှတမှုတို့သည် လက်​တွဲ​ညီ​ကြ၏။**

လူ​များ​စွာက မေတ္တာ​နှင့် တ​ရား​မျှတမှုတို့သည် သီး​ခြား​စီ​ဖြစ်​ကြ​သည်​ဟု မှတ်​ကြ၏​။ ​ဤ​ရှု​ထော​င့်​မှရှု​ပါ​လျှင် ပုဂ္ဂိုလ်​တစ်ဦး​သည် တစ်​ချိန်​တည်း​တွင် တ​ရား​မျှ​တ​ရင်း မ​ချစ်​နိုင်​ပါ။ ​ဤ​ရှု​ထော​င့်​တွင် မေတ္တာ​တ​ရား​သည် ပျော့​ပျောင်း (သို့) တ​ရား​မျှ​တ​ခြင်းက တောင်း​ဆို​ချက်​တွင် မှုန်​ဝါး၏​။ အ​ခြား​ဘက်​တွင်​ကား တ​ရား​ခြင်း​တွင် ပန်း​တိုင်​ရှိ၏​။ မ​ကြင်​နာ​ပါ။ ​ဤ​သို့​လျှင် သ​နား​သက်​ညှာ​သ​ည့် လ​က္ခ​ဏာ​များ​ကို ပ​ထုတ်​ထား၏။

**ဆရာတို့၏မှတ်ချက်များ**

​ဤ​အ​မြင်​သည် မေတ္တာ​နှင့် တ​ရား​မျှ​တ​ခြင်း​ကို ခွဲ​ခြမ်း​ရာ​တွင် တစ်​ခု​တည်း​သော​နည်း မ​ဟုတ်​ပါ (အ​ကောင်း​ဆုံး​လည်း မ​ဟုတ်​ပါ)။ အ​မှန်​ဆို​ရ​လျှင် သ​မ္မာ​ကျမ်း​စာ​တွင် မေတ္တာ​နှင့် တ​ရား​မျှ​တ​ခြင်း​တို့​ကို မ​က​န့်​ထား​ဘဲ ဘု​ရား​၏​သိက္ခာ​ပုဒ်​အ​ဖြစ်​ပင် ပြ​ထား​သေး၏​။ ကျမ်း​စာ​ရှု​ထော​င့်​တွင် ပုဂ္ဂိုလ်​တစ်ဦး​သည် ထို ၂ ခု​မှ တစ်​ခု​ခု​ကို ချန်​ထား​၍​မ​ရ ဟု​ဆို၏​။ တ​ရား​မျှ​တ​ခြင်း​မ​ရှိ​သ​ည့် ဟန်​ဆောင်​မေတ္တာ​သည် စည်း​ခြား​ခြင်း​သာ​ဖြစ်​ပြီး၊ မေတ္တာ​မ​ပါ​သ​ည့် တ​ရား​မျှ​တ​ခြင်း​သည်​လည်း သင်​ပုန်း​ကြီး​သ​ဘော​သာ ဖြစ်၏​။ သ​မ္မာ​ကျမ်း​စာ​တွင် ဘု​ရား​၏​သိက္ခာ​ပုဒ်​ကို တစ်​ဆ​င့်​တက်​ပြ​သေး၏​။ ဘု​ရား​သည် မေတ္တာ​နှင့် တ​ရား​မျှ​တ​ခြင်း​ကို ပေါင်း​စည်း​ရုံ​မ​ဟုတ်၊ တ​ရား​မျှ​တ​ခြင်း​ကို အ​ကယ်​ပင်​လို​လား​၏​ (ဆာ ၃၃:၅၊ ဟေ​ရှာ ၆၁:၈)။

တ​ရား​မျှ​တ​ခြင်း​သည် ဟေ​ဗြဲ​ဝေါ​ဟာ​ရ​တွင် mišpāt ဖြစ်​ပြီး (ဆာ ၃၃:၅၊ ဟေ​ရှာ ၆၁:၈) စ​နစ်​ကျ​သ​ည့် အုပ်​ချုပ်​ရေး​ယ​န္တ​ရား​ကို ဆို​လို၏​။ Robert Culver က ဒီ​မို​က​ရေ​စီ​အ​စိုး​ရ​က ဥ​ပ​ဒေ​ပြ​ဌာန်း​ခြင်း၊ တ​ရား​ရေး၊ ဥ​ပ​ဒေ​စိုး​မိုး​ခြင်း​တို့​ကို ခွဲ​ခြမ်း​ထား၏​။ mišpāt သည် “တ​ရား​စီ​ရင်​ခြင်း” ကို​သာ ဆို​လို​ခြင်း​မ​ဟုတ်​ဘဲ “အုပ်​ချုပ်​ရေး​ယ​န္တ​ရား တစ်​စုံ​လုံး​ကို ဆို​လို​သည်” ဟု​ဆို၏​။ ​ဤ​ရှု​ထော​င့်​မှ​နေ​ကာ လုပ်​ငန်း​တွင် ခွဲ​ခြမ်း​ထား​ခြင်း​မ​ရှိ​သည်​မှန်​လျှင် ကျမ်း​စာ​ခေတ်​ကာ​လ​ရှိ အုပ်​ချုပ်​သူ​များ​သည် ဥ​ပ​ဒေ​များ​ထက် အုပ်​ချုပ်​သူ​ကို အ​ထူး​ဆို​နေ​ကြောင်း တွေ့ရ၏​။ အုပ်​ချုပ်​သူ​သည် “တ​ရား​စီ​ရင်​ပိုင်​ခွင့်” ရှိ၏​။ တစ်​နည်း​ကား အုပ်​ချုပ်​သူ​သည် ဥ​ပ​ဒေ​ပြ​ဌာန်း​ရုံ​မ​က ဥ​ပ​ဒေ​စိုး​မိုး​ရေး​ပါ လုပ်​ဆောင်​သည်​ဟု ဆို​လို၏။

သာ​ဓ​ကအ​နေ​ဖြင့် ဒါ​ဝဒ်​သည် ရှော​လု​နှင့်​ရင်​ဆိုင်​ရ​ခိုက်​တွင် ဘု​ရား​အား တ​ရား​သူ​ကြီး​ပြု၏​။ ဒါ​ဝဒ်​သည် တ​ရား​စီ​ရင်​ခြင်း​ကို​သာ အာ​ရုံ​ထား​ခြင်း မ​ဟုတ်​ဘဲ တ​ရား​ရုံး​မှ ကွင်း​လုံး​ကျွတ်​ရေး​ကို ဆို​ခြင်း​ဖြစ်​၏​ — “ထာ​ဝ​ရ​ဘု​ရား​သည် တ​ရား​သူ​ကြီး​လုပ်​တော်​မူ​ပါ​စေ​သော။ ကျွန်​တော်​နှင့် ကိုယ်​တော်​စပ်​ကြား​မှာ စီ​ရင်​တော်​မူ​ပါ​စေ​သော။ ကြည့်​ရှု​၍​ ကျွန်​တော်​အ​မှု​ကို​စောင့်​သ​ဖြင့်၊ ကျွန်​တော်​ကို ကိုယ်​တော်​လက်​မှ ကယ်​လွှတ်​တော်​မူ​ပါ​စေ​သော​ဟု ရှော​လုအား လျှောက်​ဆို​၏​” (၁ ရာ ၂၄:၁၅)။ — Robert D. Culver, “2443 (copy)” in *Theological Wordbook of the Old Testament*, ed. R. Laird Harris, Gleason L. Archer Jr., and Bruce K. Waltke (Chicago: Moody Press, 1980), p. 948။

တ​ရား​မျှ​တ​ခြင်း​ကို ​ဤ​သို့ ကျယ်​ပြန့်​စွာ​နား​လည်​ကာ ဘု​ရား​သည် တ​ရား​မျှ​တ​ခြင်း​ကို လို​လား​သည်​ဟု ဆို​ရာ​တွင် အ​ချက် ၂ ချက် စစ်​ထုတ်​ရန်​ရှိ၏​။ ပ​ထ​မ​ကား ဘု​ရား​၏​ တ​ရား​မျှ​တ​ခြင်း​သည် ဥ​ပ​ဒေ​ကို လိုက်​လျှောက်​ရုံ​မ​ဟုတ်​ဘဲ ၎င်း​၏​စိတ်​ရင်း​သိက္ခာ​ပုဒ်​တော်​နှင့် ဆိုင်​ခြင်း​ဖြစ်၏​။ ဒု​တိ​ယ​ကား ဘု​ရား​သည် တ​ရား​မျှ​တ​ခြင်း​ကို ပြ​ဌာန်း​ရုံ​မ​ဟုတ်​ဘဲ အ​နားတတ်ရန်​လည်း ဆ​န္ဒ​ရှိ၏။

**၂။ မေတ္တာ​လွှမ်း​သ​ည့် တ​ရား​မျှ​တ​ခြင်း​တွင် မြဲ​မြံ​ခြင်း​လို​အပ်၏။**

တ​ရား​မျှ​တ​မှု​သည် ကောင်း​သ​ည့်​တ​ရား​စီ​ရင်​ခြင်း​ပြု​သ​ည့် အ​စိုး​ရ​ကို​ဆို​လို​လျှင် အုပ်​ချုပ်​သူ​ဘက်​မှ သွေး​ဆူ​ဆူ​ဆုံး​ဖြတ်​မှု​မျိုး​ကို ပ​ထုတ်​ထား​ရ​ပါ​မည်။ ထို့​ကြော​င့် တ​ရား​မျှ​တ​ခြင်း​တွင် မြဲ​မြံ​ခြင်း​လို​အပ်၏​။ ဘု​ရား​သ​ခင်​၏​ သ​စ္စာ​တ​ရား​ကို​ပြ​သ​ည့် အ​ဓိ​က​ကျမ်း​ချက် ၂ချက် ဓ​မ္မ​ဟောင်း​နှင့် ဓ​မ္မ​သစ်​တွင်​လာ၏​။ ဘု​ရား​သ​ခင်​၏​ သ​စ္စာ​မြဲ​ပုံ​အ​ကြောင်း ခ​ရစ်​ယာန်​ဓ​မ္မ​ဗေ​ဒ​တွင် ဒ​ဿ​န​ဆန်​စွာ မ​နည်း​မ​နော ပြ​သော်​လည်း မာလ ၃:၆ နှင့် ယာ ၁:၁၇ တို့က ဘု​ရား​၏​သ​စ္စာ​တ​ရား​ကို သက်​သေ​ထူ​ထား၏​။ အ​ထူး​ဆို​ရ​လျှင် ဘု​ရား​သည် သ​စ္စာ​မြဲ​သည်၊ မ​ပြောင်း​မ​လဲ​ဖြစ်၏။

**ဆရာတို့၏မှတ်ချက်များ**

မာ​လ​ခိ ၃ သည် ဘု​ရား​၏​တ​ရား​မျှ​တ​ခြင်း​ကို ဖော်​ကြူး၏​။ ထို​အ​ခန်း​ဝင်က ဘု​ရား​၏​ တ​ရား​မျှ​တ​မှု​ကို မေး​ထား၏​။ မာလ ၂:၁၇ တွင် “စစ်​ကြော​စီ​ရင်​တော်​မူ​သော ဘု​ရား​သ​ခင်​ကား အ​ဘယ်​မှာ​နည်း” ဟု​ဆို၏​။ တစ်​နည်း​ကား ဒု​စ​ရိုက်​ပြု​သော​သူ​တို့ မည်​သို့​ဖြစ်​ကြ​မည်​နည်း ဖြစ်​၏​ (မာလ ၂:၁၇)။ ​ဤ​အ​မေး​ကို မာလ ၃ တွင် “လာ​တော်​မူ​သော​နေ့​ရက်​ကို အ​ဘယ်​သူ​သည် မ​တိမ်း​မ​ရှောင်​ဘဲ နေ​လိ​မ့်​မည်​နည်း။ ပေါ်​ထွန်း​တော်​မူ​သော​အ​ခါ အ​ဘယ်​သူ​သည် ခံ​ရပ်​လိ​မ့်​မည်​နည်း” (မာလ ၃:၂) ဟု တ​ရား​စီ​ရင်​မည်​ကို ပြ​ထား၏​။ တ​ရား​စီ​ရင်​ခြင်း​သည် ဘု​ရား​သ​ခင်​၏​လူ​စု​၏​ သ​မိုင်း​ဆိုး​ကို အာ​ရုံ​ထား​ခဲ့​ပြီး ယင်း​သည် နောင်​တ​ရ​ကြ​ရန် နှိုး​ဆော်​ခြင်း​ဖြစ်၏​။ ထို့​ကြော​င့် ဘု​ရား​သ​ခင်​၏​ အ​နာ​ဂတ်​တွင်​ရှိ​မ​ည့် တ​ရား​စီ​ရင်​ခြင်း​သည် အ​ပြု​သ​ဘော​ဆောင်၏။

အ​ပြု​သ​ဘောဆောင်​ခြင်း​ကို​မှီ​ကာ ဘု​ရား​သ​ခင်​သည် သ​စ္စာ​မြဲ​ကြောင်း၊ ယင်း​သည် ၎င်း​၏​လူ​စု​များ ဖျက်​ဆီး​မ​ခံ​ရ​သ​ည့် အ​ကြောင်း​ရင်း​ဖြစ်​၏​ (မာလ ၃:၆)။ ဘု​ရား​သ​ခင်​၏​ မ​ပြောင်း​လဲ​ခြင်း​ကို *New English Translation Bible* က “ငါ၊ ဘု​ရား​သည် မိ​မိ​က​တိ​သို့ ပြန်​၍​မ​လည်” ဟု ပြန်​ထား​ပြီး၊ သ​စ္စာ​မြဲ​ခြင်း​ကို​ပြ၏​။ မာလ ၃:၇ လည်း (ငါ့ထံ​သို့ ပြန်​လာ​ကြ​လော့။ ငါ​သည်​လည်း သင်​တို့​ဆီ​သို့ ပြန်​လာ​မည်) ဘု​ရား​၏​ အ​ပြု​သ​ဘော​ဆောင်​သ​ည့် စိတ်​ပြောင်း​မှု​ကို ပြ​ထား၏​။ ယင်း​သည် လူ​ထု​၏​နောင်​တ​ရ​မှု​ကို​မှီ​ကာ ပြောင်း​လဲ​လို​သ​ည့်​စိတ်​ထား ဖြစ်၏။

ယာ ၁:၁၇ တွင် ဘု​ရား​သ​ခင်​၏​ သ​စ္စာ​မြဲ​ပုံ​ကို ပြ​ထား၏​။ ယာ-၁ က ဘု​ရား​သ​ခင်က စုံ​စမ်း​ခြင်း​များ မ​ပြု​လုပ်​ဟု ပြ​ထား၏​။ ဘု​ရား​သည် ကောင်း​သ​ည့်​လက်​ဆောင်​များ​ကို အ​စဉ်​ပေး​ကမ်း​သည် ဟု​ဆို၏​။ ထို့​ကြော​င့် ဆု​နှင့်​တုတ် ပေါင်း​မ​ည့်​အ​စား ဆု​ကို​သာ မြဲ​စွာ​ပေး၏​။ “ထို​အ​ဘ​သည် ရွေ့​လျော့​တိမ်း​ယိမ်း​ခြင်း​မ​ရှိ၊ ပြောင်း​လဲ​ခြင်း​အ​ရိပ်​နှင့် ကင်း​လွတ်​၏​” (ယာ ၁:၁၇)။ ဘု​ရား​သ​ခင်​သည် အ​လင်း​ကို​ဖန်​ဆင်း​သူ၊ မ​ပြောင်း​လဲ​သူ​ဖြစ်​ကြောင်း ဆာ ၁၃၆:၇-၉ တွင် ပြ​ထား​၏​ — “က​ရု​ဏာ​တော် အ​စဉ်​အ​မြဲ​တည်” ကြောင်း ထပ်​ခါ​ထပ်​ခါ ဆို​ခြင်း​ဖြစ်၏​။ ​ဤ​ကျမ်း​ချက်​တွင် ဆာ​လံ​ဆ​ရာက ဘု​ရား​သ​ခင်​၏​ ဖန်​ဆင်း​ခြင်း ဘုန်း​တန်​ခိုး​နှင့် မြဲ​မြံ​ခြင်း​ကို​ပြ​၏​ — “က​ရု​ဏာ​တော် အ​စဉ်​အ​မြဲ တည်​သည်​ဖြစ်၍​၊ အ​လင်း​အိမ်​ကြီး​တို့​ကို ဖန်​ဆင်း​တော်​မူ​ထ​သော၊ က​ရု​ဏာ​တော် အ​စဉ်​အ​မြဲ တည်​သည်​ဖြစ်၍​၊ နေ့​ကိုအုပ်​စိုး​ရ​သော နေ​ကို​လည်း​ကောင်း၊ က​ရု​ဏာ​တော် အ​စဉ်​အ​မြဲ တည်​သည်​ဖြစ်၍​၊ ည​ကိုအုပ်​စိုး​ရ​သော လ​နှင့် ကြယ်​များ​ကို​လည်း​ကောင်း ဖန်​ဆင်း​တော်​မူ​ထ​သော” (ဆာ ၁၃၆:၇-၉)။

**၃။ မေတ္တာ​လွှမ်း​သ​ည့် တ​ရား​မျှ​တ​ခြင်း​တွင် နောင်​တ​ရ​ခြင်း​ပါ​ဝင်၏။**

**ဆရာတို့၏မှတ်ချက်များ**

ဓ​မ္မ​ဟောင်း​ကျမ်း​တွင် ဘု​ရား​၏​နောင်​တ​ရ​ပုံ​ကို မ​တူ​ကွဲ​ပြား​စွာ ပြ​ထား၏​။ တော ၂၃:၁၉ တွင် (“ဘု​ရား​သ​ခင်​သည် မု​သား​စ​ကား​ကို​ပြောအံ့​သော​ငှာ လူ​ဖြစ်​တော်​မူ​သည်​မ​ဟုတ်။ နောင်​တ​ရ​အံ့​သော​ငှာ လူ​သား​ဖြစ်​တော်​မူ​သည်​မ​ဟုတ်။ မိန့်​တော်​မူ​ပြီး​မှ၊ စ​ကား​တော်​အ​တိုင်း မ​ပြု​ဘဲ​နေ​တော်​မူ​မည်​လော။ က​တိ​ထား​တော်​မူ​ပြီး​မှ၊ က​တိ​တော်​မ​တည်​ဘဲ နေ​တော်​မူ​မည်​လော”)၊ ၁ ရာ ၁၅:၂၉ တွင် (“ထို​မှ​တစ်​ပါး ​ဣ​သ​ရေ​လအ​မျိုး​၏​အ​စွမ်း​သ​တ္တိ​ဖြစ်​သော ဘု​ရား​သည် မု​သား​သုံး​ခြင်း၊ နောင်​တ​ရ​ခြင်း​နှင့် ကင်း​လွတ်​တော်​မူ၏​။ နောင်​တ​ရ​အံ့​သော​ငှာ​လူ​ဖြစ်​တော်​မ​မူ”) ဟု​လာ​ပြီး ဘု​ရား​၏​ မြဲ​မြံ​သ​ည့်​သ​ဘော​ကို ပြ၏​။ ​ဤ​ကျမ်း​ချက်​များ​၏​ ပ​ဓာ​န​တ​ရား​ကား ဘု​ရား​သ​ခင်​သည် မု​သား​မ​ဆို ဖြစ်​ပြီး ယင်း​သည် တိ ၁:၂ နှင့် ဟေ​ဗြဲ ၆:၁၈ တွင်​လာ​သ​ည့် ဘု​ရား​သ​ခ​င့်​အ​ကြောင်း​နှင့် ဆီ​လျော်၏။

အ​ခြား​ဘက်​တွင် ဓ​မ္မ​ဟောင်း​ကျမ်း​တွင် ဘု​ရား​သ​ခင်​သည် ဒု​စ​ရိုက်​ပြု​လုပ်​သူ​များ​အ​ပေါ် တ​ရား​မ​စီ​ရင်​ပုံ​ကို ပြ​ထား၏​။ အ​သိ​သာ​ဆုံး​ကား ယော​န​ဝ​တ္ထု (၃:၁၀) တွင် ဘု​ရား​သ​ခင်​သည် နိ​န​ဝေ​မြို့​သား​များ​အ​ပေါ် မေတ္တာ​ထား​ကြောင်း၊ ယော​န​က အ​ခန်း ၄ တွင် ဘု​ရား​၏​နောင်​တ​ရ​မှု​အ​ပေါ် သ​ဘော​မ​တူ​ကြောင်း​များ တွေ့ရ၏​။ ယော​န​က ဘု​ရား​သ​ခင်​သည် နိ​န​ဝေ​မြို့​ကို တ​ရား​စီ​ရင်​မ​ည့်​အ​ကြောင်း မ​ဟော​ကြား​လို​ကြောင်း ရှင်း​ထား​၏​ “ယော​န​သည် အ​လွန်​စိတ်​ညစ်​၍​ အ​မျက်​ထွက်​သ​ဖြင့်၊ အို ထာ​ဝ​ရ​ဘု​ရား၊ အ​ကျွန်ုပ်​တောင်း​ပန်​ပါ၏​။ အ​ကျွန်ုပ်​သည် ကိုယ်​ပြည်​၌​ရှိ​စဉ်၊ ​ဤ​သို့​ပြော​ပါ​ပြီ​မ​ဟုတ်​လော။ ထို​ကြောင့်၊ ကိုယ်​တော်​ထံ​မှ တာ​ရှု​မြို့​သို့ ကြိုး​စား​၍​ ပြေး​ပါ၏​။ ကိုယ်​တော်​သည် သ​နား​စုံ​မက်​တတ်​သော​ဘု​ရား​ဖြစ်​၍​ စိတ်​ရှည်​သော​သ​ဘော၊ ကျေး​ဇူး​ပြု​ချင်​သော​သ​ဘော၊ အ​ပြစ်​ဒဏ်​ပေး​မည့်​အ​မှု​ကို နောင်​တ​ရ​တတ်​သော သ​ဘော​ရှိ​တော်​မူ​ကြောင်း​ကို အ​ကျွန်ုပ်​သိ​ပါ​၏​” (ယောန ၄:၁၊ ၂)။

ယောန ၄:၂ တွင် ဘု​ရား​သ​ခင်​၏​ စိတ်​ဖြေ​လျှော့​မှု​အ​ပေါ် မ​အံ့​ဩ​ရန် အ​ကြောင်း​ရင်း ၃ ချက် ပြ​ထား၏​။ ပ​ထ​မ​ကား ယော​န​ကိုယ်​တိုင်က မည်​သို့​ဖြစ်​ပျက်​မည်​ကို အ​စ​မှ​ပင် သင်္ကာ​မ​ကင်း​ပါ။ ဘု​ရား​သ​ခင်​၏​ သ​နား​တတ်​ခြင်း​ကို အ​ကြောင်း​ပြု​ကာ ယော​န​သည် တာ​ရှု​မြို့​သို့ ရှောင်​ပုန်း​ခဲ့၏​။ ဒု​တိ​ယ​ကား ဘု​ရား​အ​ကြောင်း ယော​န​ဆို​ပုံက ထွက် ၃၂:၁၄၊ ထွက် ၃၄:၆၊ ၇ တို့​တွင်​လာ​သ​ည့် ​ဣ​သ​ရေ​လ​တို့​သည် ဘု​ရားကအ​ပြစ်​ပေး​ရ​မည်​ကို နောင်​တ​ရ​ရ​သ​ည့် အ​ကြောင်း​ရင်း ဖြစ်​ရ​သ​ည့်​အ​ကြောင်း ထင်​ဟပ်​ပြ၏​။ ဘု​ရား​သည် ​ဣ​သ​ရေ​လ​တို့​ကို အ​ပြစ်​မ​ပေး​သ​ည့်​နည်း​တူ နိ​န​ဝေ​မြို့​သား​များ​ကို အ​ပြစ်​မ​ပေး​ပါ။ တ​တိ​ယ​ကား ​ဤ​သို့​သော စိတ်​ပြောင်း​လဲ​မှု​သည် ၎င်း​ကြေ​ငြာ​ခဲ့​သ​ည့် အ​ကြောင်း​သည် မု​သား​ဆို​ခြင်း မ​ဟုတ်​ပါ။ ဥ​ပ​မာ ယေ ၁၈:၇-၁၀ တွင် ​ဤ​သို့​လာ​၏​ “အ​ကြင်​တိုင်း​နိုင်​ငံ​ကို နုတ်​ပယ်​ဖြို​ချ ဖျက်​ဆီး​ခြင်း​ငှာ ငါ​အ​မိန့်​တော်​ရှိ၏​။ ငါ့​အ​မိန့်​တော်​နှင့် ဆိုင်​သော ထို​တိုင်း​နိုင်​ငံ​သည် မိ​မိ​ဒု​စ​ရိုက်​ကို စွန့်​ပစ်​လျှင်၊ ငါ​ကြံ​စည်​သော​ဘေး​ဒဏ်​ကို ငါ​နောင်​တ​ရ​မည်။ အ​ကြင်​တိုင်း​နိုင်​ငံ​ကို တည်​ထောင်​ပြု​စု​ခြင်း​ငှာ ငါ​အ​မိန့်​တော်​ရှိ၏​။ ထို​တိုင်း​နိုင်​ငံ​သည် ငါ့​စ​ကား​ကို နား​မ​ထောင်၊ ငါ့​မျက်​မှောက်​၌​ ဒု​စ​ရိုက်​ကို​ပြု​လျှင်၊ သူ​၏​အ​ကျိုး​အ​လို​ငှာ ပြု​စု​မည်​ဟူ​သော စ​ကား​၌​ပါ​သော​ကျေး​ဇူး​ကို ငါ​နောင်​တ​ရ​မည်။” ထို့​ကြော​င့် လူ​သား​များ ဘ​ဝ​နေ​ထိုင်​မှု​ပြောင်း​ကြလျှင် ဘု​ရား​လည်း စိတ်​ထား​ပြောင်း​မည်​ဖြစ်၏။

**အ​ပိုင်း ၃။ လက်​တွေ့​အ​သုံး​ချခြင်း**

**ဆရာတို့၏မှတ်ချက်များ**

သ​မ္မာ​ကျမ်း​စာက ဘု​ရား​သ​ခ​င့်​သ​မာ​ဓိ​သည် မ​ပြောင်း​မ​လဲ​ဟု အ​တည်​ပြု​ထား၏​။ သို့​သော် ၎င်း​၏​လူ​စုက ၎င်း​ကို​လက်​ခံ၊ ငြင်း​ပယ်​မှု​အ​ပေါ် ဘု​ရား​သည် ပြောင်း​လဲ​ပါ​မည်။ ​ဤ​တ​ရား​ကို နှ​လုံး​မူ​ရင်း​ဖြင့် အောက်​ပါ​အ​မေး​များ​ကို ဆွေး​နွေး​ပါ။

**၁။ ကျွန်ုပ်​တို့​သည် က​မ္ဘာ​ပေါ်​တွင် ဖြစ်​ပျက်​နေ​သ​ည့် မ​တ​ရား​မှု​များ​ကို ဖြေ​ရှင်း​ရာ​တွင် ဘု​ရား​၏​တ​ရား​မျှ​တ​ပုံ​ကို မည်​သို့ ရောင်​ပြန်​ဟပ်​ပြ​နိုင်​မည်​နည်း။**

**၂။ လူ​သား​တို့​၏​စိတ်​ထား ဘု​ရား​အ​ပေါ် ပြောင်း​လဲ​ပုံ​ကို​မှီ​ကာ ဘု​ရား​သ​ခင်​သည် တ​ရား​စီ​ရင်​မှု​ကို ပြောင်း​တတ်၏​။ ဘု​ရား​၏​ တ​ရား​မျှ​တ​မှု​သည် တန်​ပြန်​သက်​ရောက်​မှု​ကို အ​ရေး​ပေး​ခြင်း​လော၊ ဖေး​မ​ခြင်း​ကို အ​ရေး​ပေး​ခြင်း​လော။ ရှင်း​ပြ​ပါ။ ဘု​ရား​၏​နောင်​တ​သည် ဖေး​မ​ခြင်း​နှင့် မည်​သို့​ဆက်​စပ်​သ​နည်း။၏**

**၃။ ဘု​ရား​သ​ခင်​သည် ၎င်း​၏​လူ​စု​နှင့် ပြန်​လည်​သ​င့်​မြတ်​လို​ပါ​သည်။ ထို​ရှု​ထော​င့်​ဖြင့် ကျွန်ုပ်​တို့​သည် ပျက်​ပြား​သွား​သ​ည့် ဆက်​ဆံ​ရေး​ကို မည်​သို့​ဖြင့် မျှ​တ​မှု​ပြန်​လည်​ရှိ​စေ​နိုင်​ကြ​မည်​နည်း။**

**၄။ မ​တ​ရား​မှု၊ အ​ပုပ်​ချမှု၊ ဒုက္ခ​သည်​များ သင်​ကြုံ​ခဲ့​ဖူး​သ​လော။ ကြုံ​ခဲ့​ဖူး​ပါ​လျှင် သင် မည်​သို့​ဖြေ​ရှင်း​ခဲ့​သ​နည်း။ အား​နွဲ့​သူ​များ​ကို သင် မည်​သို့​ဖေး​မ​နိုင်​မည်​နည်း။**

**၅။ သင်​သည် မ​တ​ရား​စွာ ဆက်​ဆံခံ​ရ​ဖူး​သ​လော။ ခံ​ရ​ဖူး​လျှင် သ​င့်​အ​ပေါ် မည်​သို့​အ​ကျိုး​သက်​ရောက်​ခဲ့​သ​နည်း။ သ​င့်​အ​တွေ့​အ​ကြုံက တစ်​ပါး​သူ​များ​အ​ပေါ် မည်​သို့​ဆက်​ဆံ​ဖြစ်​စေ​သ​နည်း။**

**သင်ခန်းစာ ၆။ အောက်ပါမေးခွန်းများကို အလိုက်သင့်ဖြေဆိုပါ။**

**၁။**

*\*ဖေ​ဖော်ဝါရီ ၈-၁၄*

**သင်ခန်းစာ - ၇**

# **ဒု​စ​ရိုက်​တ​ရား၏​ဂ​ယက်**



**ဥ​ပုသ်​နေ့​မွန်း​လွဲ​ပိုင်း**

**ဖတ်​ရန်​ကျမ်း​ချက်​များ။** ယောဘ ၃၀:၂၆၊ မ ၂၇:၄၆၊ ယောဘ ၃၈:၁-၁၂၊ ဆာ ၇၃၊ က ၂:၁၆၊ ၁၇၊ ဗျာ ၂၁:၃၊ ၄

**အ​လွတ်​ကျမ်း​ချက်။ “ဘု​ရား​သ​ခင်​သည် သူ​တို့​၏​မျက်​စိ​၌​ မျက်​ရည်​ရှိ​သ​မျှ​တို့​ကို သုတ်​တော်​မူ​မည်။ နောက်​တစ်​ဖန် သေ​ဘေး​မ​ရှိရ။ စိတ်​မ​သာ​ညည်း​တွား​ခြင်း၊ အော်​ဟစ်​ခြင်း၊ ပင်​ပန်း​ခြင်း​လည်း မ​ရှိရ။ အ​ကြောင်း​မူ​ကား ရှေး​ဖြစ်​ဖူး​သော​အ​ရာ​တို့​သည် ရွေ့​သွား​ကြပြီ”** (ဗျာ ၂၁:၄)။

ခ​ရစ်​ယာန်​များ​ကြုံ​ရ​သ​ည့် ပြ​ဿ​နာ​အ​ကြီး​ဆုံး​ကား အ​ဓ​မ္မ​တ​ရား​ဖြစ်​ပေ​မည်။ ပြီး​ပြည့်​စုံ​သ​ည့်​ဘု​ရား​နှင့် ​ဤ​က​မ္ဘာ​ရှိ အ​ဓ​မ္မ​တ​ရား​ကြား မည်​သို့ ရင်​ကြား​စေ့​မည်​နည်း။ အ​တို​ချုပ်​ကား ဘု​ရား​သည် အ​ကုန်​ကောင်း၊ တန်​ခိုး​အ​ကုန်​ရှိ​လျှင် အ​ဓ​မ္မ​တ​ရား​သည် ဘာ​ကြော​င့် ပေါများ​ရ​သ​နည်း။

ယင်း​ပြ​ဿ​နာ​သည် စာ​ပေပြ​ဿ​နာ​မျိုး မ​ဟုတ်​ပါ။ ယင်း​သည် လူ​များ​စွာ​ကို ဒုက္ခ​ပေး၊ ဘု​ရား​ကို မ​သိ​စေ​သ​ည့် အ​တား​အ​ဆီး​ဖြစ်၏။ လူ​များ​စွာ​တို့​၏​စိတ်​တွင် အ​ပြစ်​၏​အ​စ၊ အ​ပြစ်​ရှိ​နေ​ရ​ခြင်း အ​ကြောင်း​များ​သည် ပြ​ဿ​နာ​ကြီး ဖြစ်​နေ၏​။ ၎င်း​တို့က ဒု​စ​ရိုက်​၏​အ​ကျိုး​တ​ရား​များ မင်း​မူ​နေ​သည်​ကို တွေ့​ကြ​ကာ အ​န​န္တ​တန်​ခိုး၊ အ​န​န္တ​မေတ္တာ​တော်​ရှင် ဘု​ရား​သ​ခင်​၏​ရှေ့​တွင် အ​ဓ​မ္မ​တ​ရား​သည် မည်​သို့ရှိနေ​ရ​သ​နည်း​ဟု မေး​ကြ၏​။ ​ဤ​တွင် ၎င်း​တို့ အ​ဖြေ​မ​တွေ့​နိုင်​သ​ည့် ပ​ဟေ​ဠိ​ရှိ၏။” — Ellen G. White, *The Great Controversy*, p. 492။

ဘာ​သာ​မဲ့​များ​စွာ​များက ၎င်း​တို့​သည် ဘာ​သာ​မဲ့​များ ဖြစ်​ရ​သ​ည့်​အ​ကြောင်း​မှာ အ​ဓ​မ္မ​တ​ရား​ရှိ​ခြင်း​ကြော​င့်​ဟု ဆို​ကြ၏​။ သို့​သော် ယ​ခု​အ​ပတ်​နှင့် လာ​မ​ည့်​အ​ပတ်​များ​တွင် အ​ပြစ်​နွံ​အ​တွင်း​ကျ​ရောက်​သ​ည့် ​ဤ​က​မ္ဘာ​တွင် အ​ဓ​မ္မ​တ​ရား​ကြီး​စိုး​ငြား သ​မ္မာ​ကျမ်း​စာ​လာ ဘု​ရား​သ​ခင်​သည် လုံး​ဝ​ကောင်း​မြတ်​ကြောင်း၊ အား​ကိုး​ထိုက်​ကြောင်း ကျွန်ုပ်​တို့​တွေ့​ရ​ပါ​မည်။

*\* ဖေ​ဖော်​ဝါ​ရီလ ၁၅ ရက်၊ ဥ​ပုသ်​နေ့​အ​တွက်​ပြင်​ဆင်​ရန် ယ​ခု​အ​ပတ်​သင်​ခန်း​စာ​ကို လေ့​လာ​ပါ။*

*ဖေ‌ဖော်​ဝါ​ရီလ ၉ ရက်*

**တနင်္ဂနွေနေ့**

**“မည်​မျှကြာဦး​မည်​နည်း၊ အို​ထာ​ဝ​ရ​ဘု​ရား”**

အ​ဓ​မ္မ​တ​ရား​သည် လက်​ရှိ​ကာ​လ​တွင်​သာ ပဲ့​တင်​မ​ထပ်​ဘဲ သ​မ္မာ​ကျမ်း​စာ​တွင်​လည်း ပဲ့​တင်​ထပ်၏။

**ယောဘ ၃၀:၂၆၊ ယေ ၁၂:၁၊ ယေ ၁၃:၂၂၊ မာလ ၂:၁၇၊ ဆာ ၁၀:၁ တို့​ကို ဖတ်​ရှု​ပါ။ ထို​ကျမ်း​ချက်​များက အ​ဓ​မ္မ​တ​ရား​ကို လူ​တို့​ရှေ့​တွင် မည်​သို့​ချပြ​သ​နည်း။**

ထို​ကျမ်း​ချက်​များမှ​မေး​ခွန်း​များ​သည် ယ​နေ့​တိုင်​မေး​စ​ရာ​အ​ဖြစ်​ရှိ​နေ​ဆဲ​ဖြစ်​သည်။ အ​ဓ​မ္မ​တ​ရား​ပြု​ကျင့်​သူ​များ​သည် အ​ဘယ်​ကြော​င့် ကောင်း​စား​ကြ​သ​နည်း။ သူ​ကောင်း​များ အ​ဘယ်​ကြော​င့် ဒုက္ခ​တွေ့​ကြ​ရ​သ​နည်း။ အ​နိဋ္ဌာ​ရုံ​များ ဖြစ်​ပျက်​သ​ည့်​အ​ခါ ဘု​ရား​သည် ဘယ်​ရောက်​နေ​သ​နည်း။ အ​ဘယ်​ကြော​င့်​ဘု​ရား သ​ခင်​သည် တ​ခါ​တံ​အ​ဝေး​သို့​ရောက်​ပြီး၊ ပုန်း​ကွယ်​နေ​သ​ကဲ့​သို့ ဖြစ်​နေ​ရ​ပါ​သ​နည်း။

အ​ဓ​မ္မ​တ​ရား​အ​ကြောင်း ကျွန်ုပ်​တို့​နှီး​နှော​ကြ​ရာ​တွင် ကျွန်ုပ်​တို့​သည် အ​ဓ​မ္မ​တ​ရား​ကို သာ​မန်​ကိစ္စ​ပ​မာ မထား​သ​င့်ပါ။ အ​ဓ​မ္မ​တ​ရား​သည် အ​လွန်​ဆိုး​ပါ​သည်။ ဘု​ရား​သည် အ​ဆိုး​တ​ရား​ကို ကျွန်ုပ်​တို့​ထက်​ပင် မုန်း၏​။ ထို့​ကြော​င့် ကျွန်ုပ်​တို့​သည် ကျမ်း​စာ​တွင်​လာ​သ​ည့်​အ​တိုင်း “မည်​မျှကြာဦး​မည်​နည်း၊ အို​ထာ​ဝ​ရ​ဘု​ရား” ဟု သံ​ပြိုင်​လိုက်​ဆို​သ​င့်၏။

**မ ၂၇:၄၆ ကို ဖတ်​ရှု​ပါ။ ယေ​ရှု​၏​စ​ကား​များ​ကို သင် မည်​သို့​နာ​ယူ​သ​နည်း။ ထို​စ​ကား​များက အ​ဆိုး​တ​ရား​သည် ဘု​ရား​ကို မည်​သို့​တိုင် ထိ​ပါး​ကြောင်း ပြ​သ​နည်း။**

ကပ်​တိုင်​ထက်​တွင် ယေ​ရှု​ကိုယ်​တိုင်က “အ​ကျွန်ုပ်​ဘု​ရား၊ အ​ကျွန်ုပ်​ဘု​ရား၊ အ​ဘယ်​ကြော​င့် အ​ကျွန်ုပ်​ကို စွန့်​ပစ်​တော်​မူ​သ​နည်း” ဟု မိ​န့်​ခဲ့​၏ (မ ၂၇:၄၆)။ ​ဤ​တွင် ဘု​ရား​ကိုယ်​တိုင်​သည် အ​ဆိုး​တ​ရား​ကြော​င့် ထိ​ပါးခံ​ရ​ကြောင်း ကျွန်ုပ်​တို့​တွေ့ရ၏​။ ခ​ရစ်​တော်​သည် ကပ်​တိုင်​ပေါ်​တွင် အ​သေ​ခံ​ခဲ့​ခြင်း​ဖြင့် အ​ဆိုး​တ​ရား​၏​သ​ရုပ်​အ​မှန်​ကို ချပြ​ခဲ့၏။

​ဤ​တွင်​လည်း မျှော်​လ​င့်​ဖွယ်​ရှိ၏​။ ကပ်​တိုင်​ပေါ်​တွင် ခ​ရစ်​တော်​ပြု​ခဲ့​သ​ည့်​အ​မှု​သည် အ​ဆိုး​တ​ရား​၏​ရင်း​မြစ်၊ စာ​တန်​နှင့် အဆွယ်အ​ပွား​အား​လုံး​ကို အ​လှဲ​ထိုး​ခဲ့၏​။ ယေ​ရှုက ဆာ ၂၂:၁ တွင်​လာ​သ​ည့်​တ​ရား​ကို ကိုး​ကား​ခဲ့၏​။ ကျန်​ရှိ​သ​ည့် အ​ခန်း​ငယ်​များ​သည် အောင်​ခြင်း​လ​က္ခ​ဏာ​ကို ဖော်​ကြူး၏။

**ကပ်​တိုင်​ပေါ်​တွင် ယေ​ရှု​သည် ထို​အ​ချိန်​တွင် ၎င်း​က​ကြို​မ​မြင်​နိုင်​သ​ည့်​အ​ရာ​ကို မျှော်​နေ၏​။ ၎င်း​၏​အ​တွေ့​အ​ကြုံ​မှ​နေ ကျွန်ုပ်​တို့​လည်း မ​မြင်​ရ​သ​ည့်​ကိစ္စ​ရပ်​အ​တွက် မည်​သို့ စိတ်အေး​နိုင်​သ​နည်း။**

*ဖေ‌ဖော်​ဝါ​ရီလ ၁၀ ရက်*

**တနင်္လာနေ့**

**“ကျွန်ုပ်​တို့​မ​သိ​ကြ​သ​ည့် အ​ရာ​များ​စွာ​ရှိ​သည်”**

က​မ္ဘာ့​သ​မိုင်းတွင် ဓ​မ္မ​ကို​ချစ်​ခင်​သူ​များက အ​ဓ​မ္မ​ကို​အ​နိုင်​ရ​ပါ​လိ​မ့်​မည်။ သို့​သော် လက်​ရှိ​တွင် စိတ်​မ​ချမ်း​သာ​ဖွယ်​များ ရှိ​ပါ​မည်။ ပြ​ဿ​နာ​ကို အ​ကောင်း​ဘက်​သို့သုံးသပ်တတ်ရန် ကျွန်ုပ်​တို့ မည်​သို့ မြင်/ပြော​ကြ​မည်​နည်း။

**ယောဘ ၃၈:၁-၁၂ ကို ဖတ်​ရှု​ပါ။ ယော​ဘ​ကို​ပေး​သ​ည့် ဘု​ရား​၏​အ​ဖြေ​သည် ပြ​ဿ​နာ​ကို မည်​သို့​မြင်​စေ​သ​နည်း။ နောက်​ကွယ်​တွင် ဖြစ်​ပျက်​သည်​များ​ကို ကျွန်ုပ်​တို့ မည်​မျှ​သိ၊ မ​သိ​ဘဲ ဖြစ်​နေ​သ​နည်း။**

ကျမ်း​ချက်​တွင် ယော​ဘ​သည် ၎င်း​အ​ပေါ် ဘာ့​ကြော​င့် ဒုက္ခ​များ​ရောက်​ရ​သ​နည်း​ဟု ၎င်း​ကိုယ်၎င်း​မေး​ကြောင်း ပြ​ထား၏​။ ၎င်း​၏​အ​မေး​ကို အ​ဖြေ​ရ​ရှိ​ရန် ဘု​ရား​နှင့်​ပ​ရိ​သတ်​များ​ကို သ​နားခံ​ခဲ့၏​။ ၎င်းက ကောင်း​ကင်​တွင် ဘာ​ဖြစ်​ပျက်​သည်​ကို မ​သိ​ပါ (ယောဘ ၁-၂ ကို ဖတ်​ရှု​ပါ)။

ယော​ဘအ​ပေါ် ဘု​ရား​၏​အ​ဖြေ​သည် မှတ်​သား​ဖွယ်​ဖြစ်၏​။ အ​ထူး​သ​ဖြင့် “ထာ​ဝ​ရ​ဘု​ရား​သည် ယော​ဘ​စ​ကား​ကို​လှန်​ပြန်၍ မိုး​သက်​မုန်​တိုင်း​ထဲက မိ​န့်​တော်​မူ​သည်​ကား၊ ပ​ညာ​မ​ရှိ​ဘဲ စ​ကား​ပြော​ကာ​မျှနှင့် ငါ့​အ​ကြံ​ကို မိုက်​စေ​သော ​ဤ​သူ​ကား မည်​သူ​နည်း” ဖြစ်၏ (ယောဘ ၃၈:၁၊ ၂)။ ပြန်​ကျမ်း​တစ်​ကျမ်း​တွင် “သင်​သည် အ​နည်း​ငယ်​ကို​သာ​သိ​သော်​လည်း အ​ဘယ်​ကြော​င့် စ​ကား​ပေါ​ကြွယ်​ရ​သ​နည်း” ဟု ပြန်​ထား​၏ (ယောဘ ၃၈:၂ CEV)။ ဘု​ရားက ယောဘ ၃၈:၄ တွင် “မြေ​ကြီး​အ​မြစ်​ကို ငါ​တည်​သော​အ​ခါ သင်​သည် အ​ဘယ်​မှာ​ရှိ​သ​နည်း။ နား​လည်​လျှင် ဖော်​ပြ​လော့” ဟု ထပ်​ဖြည့်၏။

**ယောဘ ၄၂:၃ ကို ဖတ်​ရှု​ပါ။ ယောဘ​၏​အ​ဖြေက ကျွန်ုပ်​တို့​ကိုယ်​ကို မည်​သို့​ရှု​သ​င့်​ကြောင်း ညွန်ပြ​သ​နည်း။**

ဘု​ရားက ယော​ဘ​အား ခွန်း​တုံ့​မိ​န့်​ခြင်း​အား​ဖြင့် ယော​ဘ​မ​သိ​သ​ည့်​အ​ကြောင်း များ​စွာ​ရှိ​ကြောင်း ပြသ၏​။ ကျွန်ုပ်​တို့​လည်း ယော​ဘ​နည်း​တူ ကျွန်ုပ်​တို့​မ​သိ​သ​ည့်​အ​ကြောင်း​များ က​မ္ဘာ​ပေါ်​တွင် ဖြစ်​ပျက်​နေ​ကြောင်း နိ​မ့်​ချစွာ​ဝန်​ခံ​သ​င့်​ပါ​သည်။ ကျွန်ုပ်​တို့​၏​ အ​မေး​များ​အ​တွက် အ​ဖြေ​မ​သိ​ရ​ခြင်း​ကို အ​ဖြေ​ကောင်း​မ​ရှိ​၍ (သို့) အ​ရာအား​လုံး တစ်​နေ့​တွင် ပြေ​လည်​မည်​ဟု မ​ယူ​သ​င့်​ပါ။ ထို​အ​ချိန်​သို့ မ​ရောက်​မီ​တိုင် ကျွန်ုပ်​တို့ထံ နည်း​ပေါင်း​စုံ​ဖြင့် ပြပြီး​ထား​သ​ည့် ဘု​ရား​သ​ခင်​၏​ကောင်း​မြတ်​ခြင်း​ကို ကိုး​စား​ရန်​လို​အပ်၏။

**အ​ကြောင်း​တစ်​စုံ​တစ်​ရာ​အ​ပေါ် ကျွန်ုပ်​တို့​သည် စဉ်း​ငယ်​သာ​သိ​ကြကြောင်း​ကို စဉ်း​စား​ပါ။ သို့​ဆို​လျှင် အ​ခက်​ဆုံး​ပ​ဟေ​ဠိ​ဖြစ်​သ​ည့် အ​ဓ​မ္မ​တ​ရား​နှင့် ယင်း​၏​အ​ကျိုး​ဆက်​အ​ကြောင်း အ​ဖြေ​မ​ပေး​သ​ည့်​အ​ဖြစ်​တွင် ကျွန်ုပ်​တို့ မည်​သို့​နေ​ထိုင်​သ​င့်​ကြ​သ​နည်း။**

*ဖေ​ဖော်​ဝါ​ရီလ ၁၁ ရက်*

**အင်္ဂါနေ့**

**သံ​သ​ယ​သ​န္ဓေ​ရှိသ​ည့် ယုံ​ကြည်​သူ**

ဘု​ရား​သ​ခင်​သည် ဟေ​ရှာ ၅၅:၈၊ ၉ တွင် “ထာ​ဝ​ရ​ဘု​ရား မိန့်​တော်​မူ​သည်​ကား၊ ငါ​၏​အ​ကြံ​အ​စည်​သည် သင်​တို့​၏​ အ​ကြံ​အ​စည်​နှင့်​မ​တူ။ ငါ​၏​အ​ကျင့်​သည်​လည်း သင်​တို့​၏​ အ​ကျင့်​နှင့်​မ​တူ။ မိုး​ကောင်း​ကင်​သည် မြေ​ကြီး​ထက်​သာ​၍​ မြင့်​သ​ကဲ့​သို့၊ ငါ​၏​အ​ကျင့်​သည် သင်​တို့​၏​အ​ကျင့်​ထက်​လည်း​ကောင်း၊ ငါ​၏​အ​ကြံ​အ​စည်​သည် သင်​တို့​၏​အ​ကြံ​အ​စည်​ထက်​လည်း​ကောင်း သာ​၍​မြင့်၏” ဟု မိ​န့်​ထား၏။

ဘု​ရား​သ​ခင်​၏​ဉာဏ်​တော်​သည် ကျွန်ုပ်​တို့​နှင့် မ​နှိုင်း​အပ်​ပါ။ လူ့​သ​မိုင်း​အ​တွက် ဘု​ရား​၏​သိမ်​မွေ့​သ​ည့် အ​ကြံ​တော်​ကို ကျွန်ုပ်​တို့ ဉာဏ်​မ​မီ​ပါ။ ​ဤ​အ​ကြောင်းခံ​ဖြင့် ကျွန်ုပ်​တို့​သည် ဘု​ရားအ​ပေါ် အ​ဘယ်​ကြောင့်် ဆ​ရာ​တက်​လုပ်​ချင်​ကြ​သ​နည်း။

ကျွန်ုပ်​တို့​၏​အ​ဖြစ်​ကို​သိ​ရင်း​ဖြင့် အ​ပြစ်​တ​ရားအားရှု​ပုံ​ကို “သံ​သ​ယ​ရှိ​သ​ည့် ဘု​ရား​ဝါဒ” ဟု ခေါ်​ရ​ပါ​မည်။ သံ​သ​ယ​သ​န္ဓေ​ရှိ​သ​ည့် ယုံ​ကြည်​သူက ဘု​ရား​သ​ခင်​သည် ခြယ်လှယ်​ခွင့်​ရှိ​သည်​ဟု မြင်​တတ်၏​။ သို့​သော် ဉာဏ်တိမ်​ကြ​သော​ကြော​င့် ထို​သို့​ဖြစ်​ကြ​ရ​သ​ည့် အ​ကြောင်း​ရင်းခံ​ကို​သိ​ရန် မ​မျှော်​သ​င့်​ပါ။ ​ဤ​ဝါ​ဒီ​သည် ​ဤ​က​မ္ဘာ​တွင် အ​ဆိုး​တ​ရား ဘာ​ကြော​င့်​ဖြစ်​ရ​သည်​ကို လူ​က​ဉာဏ်​မီ​နိုင်​သည် ဆို​သ​ည့်​အ​ပေါ် သံ​သ​ယ​ဝင်၏။ ဥ​ပ​မာ — ရော​ဂါ​ပိုး​သည် လေ​ထု​တွင်​ဝဲ​ပျံ​ကြောင်း​ကို မျက်​စိ​ဖြင့်​မ​မြင်​ရ​ခြင်း​ကြော​င့် လေ​ထု​တွင်​ရော​ဂါ​မ​ရှိ​ဟု မ​ဆို​လို​ပါ။ တစ်ဦးက ဘု​ရား​၏​အ​ကြံ​တော်​ကို မ​သိ​ရုံ​ဖြင့် ဘု​ရား​တွင် အ​ကြံ​တော်​မ​ရှိ​ဟု မ​ဆို​လို​ပါ။

**ဆာ ၇၃ ကို ဖတ်​ရှု​ပါ။ ဆာ​လံ​ဆ​ရာက ၎င်း​၏​ဝန်း​ကျင်​တွင် မာန်​ထ​နေ​သ​ည့် အ​ဆိုး​တ​ရား​ကို မည်​သို့​ရှု​မြင်​သ​နည်း။ ၎င်းက အ​ခြား​ရှု​ထော​င့်​ဖြင့် သုံး​သပ်​နိုင်​ရန် ၎င်းက ဘာ​မြင်​ခဲ့​သ​နည်း။**

ဆာ​လံ​ဆ​ရာ​သည် ​ဤ​က​မ္ဘာ​တွင် အ​ဆိုး​တ​ရား​များ ရှိ​နေ​ခြင်း​ကြော​င့် စိတ်မ​အေး​နိုင်​ပါ။ ၎င်းက ၎င်း​၏​ဝန်း​ကျင်​ကို​ရှု​လို​ကာ ဒု​စ​ရိုက်​သ​မား​များ ကောင်း​စား​နေ​ကြ​သည်​ကို တွေ့​ခဲ့၏​။ အ​ရာ​ခပ်​သိမ်း​သည် မ​တ​ရား​ဟန်​ရှိ၏​။ ၎င်း​တွင် အ​ဖြေ​မ​ရှိ​ပါ။ ၎င်းက ဘု​ရား​သ​ခင်​ကို ကိုး​စား​တန်​သ​လော​ဟု​ပင် တွေး​ဖြစ်၏​။ ဗိ​မာန်​တော်​ကို အာ​ရုံ​မ​သွင်း​မီ​အ​ထိ ထို​သို့​တွေး​ဖြစ်၏။

ဗိ​မာန်​တော်​သည် အ​ဆိုး​တ​ရား​အ​ကြောင်း​ကို ခင်း​ပြ၏​။ နာ​မည်​တပ်​ရ​သော် တ​ရား​သူ​ကြီး​သည် ၎င်း​၏​အ​ချိန်​ဇ​ယား​အ​တိုင်း တ​ရား​စီ​ရင်​မ​ည့်​အ​ကြောင်း ဖြစ်၏။

**မျှော်​လ​င့်​ခြင်းအ​သင်း​တော်၏​ တ​ရား​စီ​ရင်​ခြင်း​နှင့် ဗိ​မာန်​တော်​တ​ရားအ​မြင်​တွင် အ​ပြစ်​အ​ကြောင်း မည်​သို့ မီး​မောင်း​ထိုး​ပြ​သ​နည်း။ လက်​ရှိ​တွင် ကျွန်ုပ်​တို့ မေး​ခွန်း​များ​စွာ​ရှိ​ကြငြား နိ​ဂုံး​တွင် ဘု​ရား​၏​ တ​ရား​သော​စီ​ရင်​ခြင်း​သည် ပေါ်​လွင်​လာ​မ​ည့်​တ​ရားအ​ဖြစ် သ​င့်အား အင်အား​ဖြစ်​စေ​ပါ​သ​လော။**

*ဖေ‌ဖော်​ဝါ​ရီလ ၁၂ ရက်*

**ဗုဒ္ဓဟူးနေ့**

**အ​ဇ္ဈ​တ္တ(စိတ်) လွတ်​လပ်​စွာ​သုံး​ပိုင်​ခွင့်**

ဘု​ရား​သ​ခင်​၏​ စီ​မံ​ပြု​ပြင်​မှု​တို့​ကို ကျွန်ုပ်​တို့ဉာဏ်​မ​မီကြငြား သ​မ္မာ​ကျမ်း​စာက အ​ပြစ်​ပြ​ဿ​နာ​ကို ဖေါ်​ပြ​ထား၏​။ ယင်း​ကိစ္စ​ရပ်​တွင်​လာ​သ​ည့် တစ်​ချက်​မှာ အ​ဇ္ဈ​တ္တ(စိတ်)ကို လွတ်​လပ်​စွာ​သုံး​ပိုင်​ခွင့် ဖြစ်၏။

ယင်း​ကား အ​ပြစ်​သ​င့်​ရ​ခြင်း​သည် အ​ဇ္ဈ​တ္တ(free will)ကို တ​လွဲ​သုံး​ခြင်း​ဖြစ်​သည် ဟူ​သ​ည့်​အ​မြင်​ဖြစ်၏​။ သို့​ဖြစ်​ကာ အ​ပြစ်​သ​င့်​ရ​ခြင်း​တွင် ဘု​ရား​ကို အ​ပြစ်​မ​တင်​ရ​ပါ။ အ​ကြောင်းမှာ လူ​သည် အ​ကောင်း​အ​တွက်​သုံး​ရန် ပေး​ထား​သ​ည့် လွတ်​လပ်​ခွင့်​ကို တ​လွဲ​သုံး​ခြင်း​ကြော​င့် ဖြစ်၏​။ သို့​နှင့် ဘု​ရား​သ​ခင်​သည် ​ဤ​သို့​သော​လွတ်​လပ်​ခွင့်​ကို ပေး​ရ​သ​နည်း။ ​ဤ​၌ C. S. Lewis က “လွတ်​လပ်​ခွင့်​သည် အ​ဆိုး​ပြု​လုပ်​မည်​အ​န္တ​ရာယ်​ရှိ​ငြား မေတ္တာ၊ စေ​တ​နာ၊ ပီ​တိ​ကို ခံ​စား​စေ​သ​ည့် တစ်​ခု​တည်း​သော အ​ကြောင်း​တ​ရား​ဖြစ်၏​။ စက်​ရုပ်ကျသ​ည့် က​မ္ဘာ​သည် ဖန်​ဆင်း​ရန်​ပင် မ​တန်​ပါ။ သာ​၍​မြတ်​သ​ည့် လူ​သား​များ​အ​တွက် ဘု​ရား​စီ​မံ​ပေး​သ​ည့် သု​ခ​ချမ်း​သာ​သည် လွတ်​လပ်​သ​ည့်​ပုဂ္ဂိုလ် ဖြစ်​ရ​ခြင်း​ဖြစ်​ပြီး၊ မိ​မိ​ဆ​န္ဒ​ဖြင့် ဘု​ရား​နှင့်​စည်း​လုံး၊ လူ​အ​ချင်း​ချင်း စည်း​လုံး​စေ၏...။ ထို​သို့​ဖြစ်​နိုင်​ရန် ၎င်း​တို့​သည် လွတ်​လပ်​ရ​ပါ​မည်။” — *Mere Christianity* (New York: MacMillan, 1960), p. 62။

**က ၂:၁၆၊ ၁၇ ကို ဖတ်​ရှု​ပါ။ ​ဤ​ကျမ်း​ချက်​များက အာ​ဒံ​နှင့်​ဧ​ဝ​တို့​ကို ပေး​ထား​သ​ည့် လွတ်​လပ်​ခွင့်​အ​ကြောင်း မည်​သို့​ဆို​ထား​သ​နည်း။**

၎င်း​တို့​သည် လွတ်​လပ်​ခွင့်​မ​ရှိ​လျှင် အ​ဘယ်​ကြော​င့် ပ​ညတ်​ရ​မည်​နည်း။ အာ​ဒံ​နှင့်​ဧ​ဝ​တို့​သည် တား​မြစ်​ထား​သ​ည့်​အ​သီး​ကို စား​ခဲ့​ကြ​ကာ ထို​အ​ခါ​မှ​စ​ကာ အ​ဓ​မ္မ​တ​ရား လွှမ်း​ခဲ့​ပါ​ပြီ။ ကမ္ဘာ-၄ တွင် အ​ပြစ်​၏​သ​ရုပ်​မှန်​ကို အာ​ဗေ​လ​အား ၎င်း​၏​အစ်​ကိုက သတ်​ခဲ့​ခြင်း​အ​ကြောင်း တွေ့ရ၏​။ အ​ပြစ်​သ​င့်​ခြင်းမှာ အာ​ဒံ​နှင့်​ဧ​ဝ​တို့သည် ၎င်း​တို့​၏​လွတ်​လပ်​ခွင့်​ကို မှား​သုံး​ခဲ့​ကြခြင်း​ကြော​င့် ကျွန်ုပ်​တို့​နေ​ထိုင်​သ​ည့် က​မ္ဘာ​တွင် အ​ပြစ်​ဝင်​လာ​ကြောင်း ချပြ​ထား၏။

သ​မ္မာ​ကျမ်း​စာ​တစ်အုပ်​လုံး​တွင် လွတ်​လပ်​စွာ‌ရွေး​ချယ်​ပိုင်​ခွင့်​သည် အ​မှန်​အ​ကန်​တ​ရား​ဖြစ်​ကြောင်း တွေ့ရ​၏ (တ​ရား ၇:၁၂၊ ၁၃၊ ယော​ရှု ၂၄:၁၄၊ ၁၅၊ ဆာ ၈၁:၁၁-၁၄၊ ဟေ​ရှာ ၆၆:၄)။ ကျွန်ုပ်​တို့ နေ​တ​ဓူ​ဝ​ရှင်​သန်​မှု​တွင် ဘု​ရား​က​ပေး​ထား​သ​ည့် လွတ်​လပ်​ခွင့်​ကို ကျွန်ုပ်​တို့​သည် နည်း​နည်း​များ​များ သုံး​ကြ၏။

​ဤ​လွတ်​လပ်​ခွင့်​မ​ရှိ​လျှင် ကျွန်ုပ်​တို့​သည် လူ​ဟု မှတ်​၍​မ​ရ​နိုင်​ပါ။ ကျွန်ုပ်​တို့​သည် စက် (သို့) စက်​ရုပ်​သာ ဖြစ်​ကြ​ပါ​မည်။

**Sony လုပ်​ငန်း​စု​မှ Aibo ဟု အ​မည်​ပေး​ထား​သ​ည့် ခွေးစက်​ရုပ် လုပ်​ခဲ့၏​။ ယင်း​သည် သ​ဘာ​ဝ​ခွေး​နှင့် ဆင်​တူ​ကာ မ​နာ၊ သန်း​မ​ရှိ၊ မ​ကိုက်၊ ဆေး​မ​လို၊ အ​မွှေး​မ​ကျွတ်​ပါ။ သင်​သည် အ​သား​နှင့်​အ​သွေး​ရှိ​ခွေး​နှင့် Aibo ကို လဲ​လို​သ​လော။ မ​လဲ​လို​လျှင် သင် ​ဤ​သို့​ဆုံး​ဖြတ်​ခြင်းက ဘု​ရား​သ​ခင်က စိန်ခေါ်​မှု​မည်​မျှရှိ​ရှိ စိတ်​လွတ်​လပ်​ခွင့်​ပေး​ကာ ကျွန်ုပ်​တို့​ကို ဖန်​ဆင်း​ရ​ခြင်း​အ​ကြောင်း​တွင် သ​င့်အား တ​ရား​သိ​လာ​စေ​သ​လော။**

*ဖေ​ဖော်​ဝါ​ရီလ ၁၃ ရက်*

**ကြာသပတေးနေ့**

**မေတ္တာ​နှင့်​အ​ဆိုး​တ​ရား**

ဘု​ရား​သ​ခင်က လူ​သား​များ​ကို စိတ်​လွတ်​လပ်​ခွင့် ပေး​ထား၏​။ အ​ကြောင်း​မှာ ယင်း​သည် မေတ္တာ​ပွား​ရန်​အ​တွက် လို​အပ်​၍​ဖြစ်၏​။ ယင်း​လွတ်​လပ်​ခွင့်​ကို တ​လွဲ​သုံး​ခြင်းက အ​ဆိုး​တ​ရား​ဖြစ်​စေ​သ​ည့် အ​ကြောင်း​ရင်း​ဖြစ်၏​။ မည်​သို့​ဆို​စေ မေး​ဖွယ်​မေး​ခွန်း များ​စွာ​ရှိ​သေး၏​။ ဘု​ရား​သည် အ​ဆိုး​တ​ရား​ကို​မုန်း​ငြား ခွင့်​ပြု​ထား​၏ (ခေတ္တ​မျှ)။ အ​ကြောင်း​မှာ ယင်း​ကို ပ​ထုတ်​ခြင်း​သည် မေတ္တာ​ကို​ပါ ပ​ထုတ်​ရာ​ရောက်​နိုင်​ပြီး၊ မေတ္တာ​ကို အ​ကောင်းမြင်​စိတ်​ကို​ပင် ထိ​ပါး​မည်​ဖြစ်​၍​ ဖြစ်၏။

“က​မ္ဘာ​ကြီး​သည် ဘု​ရား​ကို​အ​မှား​မြင်​သော​ကြော​င့် အ​မှောင်​ဖုံးရ၏​။ ယင်း​အ​မှောင်​ထု​ကို ဖြို​ခွင်း​ရန်​နှင့် ​ဤ​က​မ္ဘာ​သည် ဘု​ရားထံ​ပြန်​လှည့်​နိုင်​ရန် စာ​တန်​၏​ဩ​ဇာ​သည် ပျက်​စီး​ရန်​လို၏​။ ယင်း​ကို အ​ဓ​မ္မ​ဖြင့် ပြု​၍​မ​ရ​ပါ။ အ​ဓ​မ္မ​ကျင့်​သုံး​ခြင်း​သည် ဘု​ရား​၏​အုပ်​ချုပ်​နည်း​နှင့် ဆ​န့်​ကျင်၏​။ ဘု​ရား​သည် မေတ္တာ​ကို​အ​ခြေ​ခံ​သ​ည့် ဝန်​ဆောင်​မှု​ကို လို​လား၏​။ မေတ္တာ​ကို ဓား​ပြ​တိုက်​၍​ မ​ရ​ပါ။ အာ​ဏာ​ဖြင့်​လည်း ရ​ယူ​၍​မ​ရ​ပါ။ မေတ္တာ​ကို မေတ္တာ​ဖြင့်​သာ ရ​နိုင်၏​။ ဘု​ရား​ကို​သိ​ကျွမ်း​ရန် ၎င်း​ကို​ချစ်​တတ်​ရ​ပါ​မည်။ ၎င်း​၏​သိက္ခာ​ပုဒ်​များ​သည် စာ​တန့်သိက္ခာ​ပုဒ်​၏​ တစ်​ဘက်​တွင် မြင်​သာ​စေ​ရ​ပါ​မည်။” — Ellen G. White, *The Desire of Ages*, p. 22။

စိတ်​လွတ်​လပ်​ခွင့်​မ​ရှိ​လျှင် မေတ္တာ​သည် ရှိ​နိုင်​မည်​မ​ဟုတ်​ပါ။ ဘု​ရား​သည် ချစ်​ခြင်း​မေတ္တာ​ဖြစ်​လျှင် ဘု​ရား​သ​ခင်​သည် မေတ္တာ​ကို​ဆ​န့်​ကျင်​မည် မ​ဟုတ် (သို့) မေတ္တာ​ထား​တတ်​စေ​မ​ည့် လွတ်​လပ်​ခွင့်​ကို ဆ​န့်​ကျင်​မည်​မ​ဟုတ်။ ကျွန်ုပ်​တို့​သည် ဘု​ရား​ကဲ့​သို့ အ​စ​မှအ​ဆုံး​သိ​ခဲ့​လျှင် ကျွန်ုပ်​တို့​၏​လွတ်​လပ်​ခွင့်​ကို ရုတ်​သိမ်း​စေ​လို​ကြ​မည် မ​ဟုတ်​ပါ။ နိ​ဂုံး​ဆို​ရ​လျှင် မေတ္တာ​မ​ရှိ​သ​ည့် စ​ကြ​ဝ​ဠာ​တွင် မည်​သူ​နေ​လို​မည်​နည်း။

**ရော ၈:၁၈ နှင့် ဗျာ ၂၁:၃၊ ၄ တို့​ကို ဖတ်​ရှု​ပါ။ ထို​ကျမ်း​ချက်​များက ကျွန်ုပ်​တို့​က​မ္ဘာ​တွင် အ​ဆိုး​တ​ရား မည်​မျှရှိ​ရှိ ဘု​ရား​၏​ကောင်း​မြတ်​ခြင်း​အ​ပေါ် အား​ကိုး​စိတ် မည်​သို့​ဖြစ်​စေ​သ​နည်း။**

ကျွန်ုပ်​တို့​သည် အ​မှောင်​ထု​ကို ဖောက်​ထွင်း​၍​မ​မြင်​နိုင်​ကြငြား ဘု​ရား​သ​ခင်​သည် အ​စအ​ဆုံး​ကို မြင်၏​။ ယေ​ရှုထံ ယုံ​ကြည်​ခြင်း​ဖြင့် အပ်​နှံ​ကြ​သ​ည့်​သူ​များ ရ​ရှိ​မ​ည့် ထာဝရပျော်​ရွှင်သ​ည့် ကောင်း​ချီး​ကို ဘု​ရား​သည် မြင်​နိုင်၏​။ ရောမ ၈:၁၈ တွင် “ငါ​တို့​အား ပေါ်​ထွန်း​လ​တ္တံ့​သော ဘုန်း​ကို​ထောက်​သော် ယ​ခု​မျက်​မှောက်​ကာလ​၌​ ခံ​ရ​သော​ဆင်း​ရဲ​ဒုက္ခ​ကို ပ​မာ​ဏ​မ​ပြု​ထိုက်​ဟု ငါ​သ​ဘော​ရှိ၏” ဟု​လာ၏​။ ကျွန်ုပ်​တို့​သည် ​ဤ​အံ့​ဖွယ်​က​တိ​ကို ယုံ​ကြည်အား​ကိုး​ကြ​သ​လော။

မေတ္တာ​သည် အ​လွန်​ပင်​စင်​ကြယ်၏​။ ယင်း​တွင်​ကိန်း​သ​ည့် လွတ်​လပ်​မှု​လည်း ထို့အ​တူ​ပင်​ဖြစ်၏​။ ယေ​ရှုက ယင်း​လွတ်​လပ်​မှုသည် ၎င်း​ကို ကပ်​တိုင်​ပေါ်​တွင် င​ရဲ​ပေး​မည်​ကို​သိ၏​။ သို့​တိုင်​လည်း ၎င်း​ကို​ဒုက္ခ​ပေး​မည်​မှန်း သိ​သိ​နှင့် ၎င်းက ထို​လွတ်​လပ်​ခွင့်​ကို မည်​သို့​ဖြစ်​ဖြစ် ကျွန်ုပ်​တို့​အား ပေး၏။ ​ဤ​တ​ရား​ကို အ​ဘယ်​ကြော​င့် ကျွန်ုပ်​တို့ အ​စဉ်​သ​တိ​ချပ်​သ​င့်​သ​နည်း။

**ဖြစ်​ပျက်​သ​ည့်​အ​ရာအား​လုံး ဘု​ရား​၏​အ​လို​တော်​ကြော​င့်​ဟု​မှတ်​ရင်းဖြင့် ဘု​ရားက ကျွန်ုပ်​တို့​ကို​ပေး​သ​ည့် လွတ်​လပ်​ခွင့်က ကျွန်ုပ်​တို့​ကို မည်​သို့ ထိန်း​ကျောင်း​ပေး​သ​နည်း။**

*ဖေ‌‌ဖော်​ဝါ​ရီလ ၁၄ ရက်*

**သောကြာနေ့**

**ဆက်​လက်​လေ့​လာ​ရန်။** Ellen G. White, “Why was sin Permitted?” pp. 33-43 in *Patriarchs and Prophets*.

“ဘု​ရားက စာ​တန်ကို ကောင်း​ကင်​မှနှင်ချ​စဉ်​တွင် ၎င်း​ကို လက်​စ​မ​တုံး​ခဲ့​ပါ။ ဘု​ရား​သည် မေတ္တာ​ကို​သာ လက်​ခံ​သည်​ဖြစ်​၍​ ၎င်း​ဖန်​ဆင်း​ထား​သူ​များ​သည် ၎င်း​၏​ကောင်း​မြတ်​ခြင်း​ကို ကိုယ်​တိုင်​သိ​ခြင်း​ဖြင့် မိတ်ဖက်​ပြု​ရ​ပါ​မည်။ ကောင်း​ကင်​သား​များ​နှင့် က​မ္ဘာ​သား​များ​သည် စာ​တန်​ပျက်​စီး​ခဲ့​လျှင် အ​ပြစ်၏​သ​ဘော​သ​ဘာ​ဝ​ကို နား​မ​လည်​ကြ​သော​ကြော​င့် ဘု​ရား​၏​တ​ရား​မှု​ကို မြင်​တတ်​ကြ​မည် မ​ဟုတ်​ပါ။ ၎င်း​ကို ချက်​ချင်း​အ​ပြစ်​ပေး​လျှင် အ​ချို့​သည် ဘု​ရား​ကို​မ​ချစ်​ဘဲ ကြောက်​ကြောက်​နှင့် ခ​ယ​ကြ​လိ​မ့်​မည်။ လိမ်​လည်​သူ​၏​ဝါဒ ဩ​ဇာသက်​မှု​သည် အ​ပြီး​သတ်​ခြင်း​မ​ရှိ​ဘဲ ပုန်​ကန်​တတ်​သ​ည့်​စိတ်​သည် အ​မြစ်​ပြတ်​မည် မ​ဟုတ်​ပါ။ စ​ကြ​ဝ​ဠာ​ကြီး ကောင်း​ကျိုး​အ​လို​ငှာ ဘု​ရား​၏​အ​စိုး​ရ​ယ​န္တ​ရား​ကို အ​ပုပ်​ချမှု​ကို လူ​တိုင်းက အ​မှန်​အ​တိုင်း​တွေ့​ရန်၊ ဘု​ရား​၏​ညှာ​တာ​မျှ​တ​မှု​နှင့် ၎င်း​၏​မ​ပြောင်း​လဲ​သ​ည့် ပ​ညတ်​တော်​ကို မေး​ဖွယ်​မ​ရှိ​ရန် စာ​တန်​သည် ၎င်း​၏​ဝါ​ဒ​ကို ချပြ​ရ​ပါ​မည်။

“စာ​တန်​၏​ပုန်​ကန်​မှု​သည် ခေတ်​အ​ဆက်​ဆက် တ​ရား​ရ​ကြ​ရန် အ​ပြစ်​၏​ဆိုး​ကျိုး​ကို သင်​ခန်း​စာ​ပြ၏​။ စာ​တန်​၏​ဥ​ပ​ဒေက ဘု​ရား​၏ဩဇာကို သွေဖည်​ခြင်း​၏​အ​ကျိုးသည် လူ​နှင့်​ကောင်း​ကင်​တ​မန်​များ​အ​ပေါ် သက်​ရောက်​မှု​ရှိ​ကြောင်း​ကို ပြ၏​။ ၎င်း​၏​ဥ​ပ​ဒေက ဘု​ရား​၏​ဥ​ပ​ဒေ​သည် ၎င်း​ဖန်​ဆင်း​ခဲ့​သ​ည့် ဝေ​နေယျသ​တ္တ​ဝါ​များ​အ​တွက် ကောင်း​ကြောင်း​ကို ပြ​ပေ​မည်။ ​ဤ​သို့​ဖြင့် သ​မိုင်း​ဆိုးသည် သ​န့်​ရှင်း​သူ​များ​အ​တွက် လုံ​ခြုံ​ရာ၊ အ​ပြစ်​မ​ပြု​ပြီး ပြစ်​ဒဏ်​ခံ​ရ​ခြင်း​များ မ​ကြုံ​စေ​သ​ည့် အ​စဉ်​တည်​မြဲ​သ​ည့် သင်​ခန်း​စာ​အ​ဖြစ် ရှိ​ပါ​မည်။” — Ellen G. White, *Patriarchs and Prophets*, pp. 42, 43။

**ဆွေး​နွေး​ရန်​မေး​ခွန်း​များ**

**၁။ “Theodicy” ဆို​သည်​မှာ အ​ဆိုး​တ​ရား​အ​ပေါ် ဘု​ရား​၏​မျှ​တ​ပုံ​ကို ဖေါ်​ကြူး​သ​ည့်​ဝေါ​ဟာရ ဖြစ်၏​။ ပုဂ္ဂိုလ်​တစ်ဦး​သည် ကောင်း​ကင်​တွင် “ဟုတ်​ပါ​သည်၊ အို ယေ​ရှု၊ ကျွန်ုပ်၏မိ​သား​စု​သည် ကျွန်ုပ်​၏​မျက်​စိ​ရှေ့​တွင် ညှင်း​ဆဲ​ခံရ၊ အ​သတ်​ခံ​ရ​ကြောင်း ယ​ခု​နား​လည်​ပါ​ပြီ။ အ​ရာအား​လုံး အ​ဓိပ္ပာယ်​ရှိ​ပါ​ပြီ။ ကျေး​ဇူး​တင်​ပါ​သည်၊ ယေ​ရှု” ဟု ဆို​နေ​ပုံ​ကို အာ​ရုံ​ယူ​ပါ။ ယင်း​သည် အ​ဓိပ္ပာယ်​မဲ့​ပါ​သည်။ မ​ဟာ​တိုက်​လှန်​ပွဲ​တွင် ဘု​ရား​သ​ခင်​သည်သာ အ​နိုင်​ရ​မည်​ကို ကျွန်ုပ်​တို့ မည်​သို့​နား​လည်​လာ​နိုင်​ကြ​မည်​နည်း။**

**၂။ သင်​သည် ယော​ဘ​ကဲ့​သို့ ကြုံ​ဖူး​သ​လော။ သင် (သို့) သင်​ချစ်​ရ​သူ ဒုက္ခ​တွေ့​ရ​ခြင်း​တွင် အ​ကြောင်း​တ​ရား ပြ​စ​ရာ​မ​ရှိ​ဟု သ​င့်အား တွေး​ဖြစ်​စေ​သ​ည့် ဖြစ်​စဉ်​မျိုး ရှိ​ခဲ့​ဖူး​သ​လော။ ယော​ဘ​က ၎င်းက “ကိုယ်​တိုင်​မ​သိ” (ယောဘ ၄၂:၃) ဟု ဝန်​ခံ​သ​ည့်​အ​ဖြစ်​၌​ ကျွန်ုပ်​တို့​လည်း မည်​သို့​ဖြစ်​တတ်​ကြောင်း မည်​သ​ည့်​တ​ရား​ကို ပြ​သ​နည်း။**

**အ​မှောင်​ထု​အ​တွင်း​မှ အ​သံ​တစ်​ခု**

**ဘဝတစ်ကွေ့ပုံပြင်**

Andrew McChesney ရေး​သား​သည်

Grace Babcock သည် ည​လယ်​ခေါင်​တွင် ဒေါ​သ​သံ​တစ်​ခု​ကြော​င့် လ​န့်​နိုး​လား၏​။ ထို​အ​သံက “နင်​မ​သိ​ပါ​ဘူး၊” “နင်​နား​မ​လည်​ပါ​ဘူး” ဟု​ဆို၏​။ Grace သည် မ​လ​န့်​ပါ။ သူ​မ​သည် ဆ​ရာ​မအ​ဖြစ်​လုပ်​ကိုင်​ရာ Halbrook Indian ကျောင်း​တွင် အိပ်​ခန်း​တစ်​ခန်း​ဖွဲ့​အိမ်​တွင် နိုး​လာ​ရ​ခြင်း​ကြော​င့် စိတ်​ဆိုး​နေ၏​။ သူ​မ​လည်း နား​ထောင်​နေ၏​။ အ​သံက “န​င့်​ကို ဘု​ရားက ရုပ်​သေး​လို​ဆွဲ​နေ​တာ၊ နင်​မ​သိ​တဲ့​အ​ရာ​တွေ ရှိ​တယ်။ နင်က ဘု​ရား​ကို မျက်​စိ​မှိတ် လိုက်​ယုံ​နေ​တာ။ ဘု​ရားက အာ​ဏာ​ရှင်​ဆန်​တယ်” ဟု​ဆို၏။

Grace သည် ဘု​ရား​ကို​ကိုး​စား​ရန် စိတ်​လွန်​ဆွဲ​နေ၏​။ Halbrook ကျောင်း​သား​တစ်ဦး လော​လော​လတ်​လတ် ကား​တိုက်​မှု​တွင် ဆုံး​ပါး​သွား၏​။ သူ​မ​သည် ဘု​ရား​ကို မေး​ခွန်း​များ​စွာ ထုတ်​ရန်​ရှိ၏။ သို့​သော် ဘု​ရား​အ​ကြောင်း မ​ပြော​လို​သေး​ပါ။ ယ​ခု​တွင် အ​သံက ဘု​ရား​ကို​ယိုး​စွပ်​ပါ​ပြီ။ ​ဤ​သူ​ကို သူမ မ​နှစ်​မြို့​ပါ။ သူ​မ​က “ထွက်​သွား။ ငါ​နင်​နဲ့ စ​ကား​မ​ပြော​ချင်​ဘူး” ဟု​ဆို၏​။ အ​သံ​လည်း ငြိမ်​သွား၏။

သို့​သော် ဘု​ရား​ကို​စွပ်​စွဲ​မှု​သည် အ​ခန်း​အ​တွင်း နေ​ရာ​ယူ​နေ၏​။ Grace သည် ဘု​ရား​ကို​လည်း စ​ကား​မ​ပြော​လို​ပါ။ သို့​သော် ဘု​ရား​ကို​လည်း အ​ခွင့်​အ​ရေး​ပေး​သ​င့်​သည်​ဟု တွေး​မိ၏​။ သူ​မ​လည်း ၎င်း​အ​ပေါ် စွပ်​စွဲ​ချက်​တိုင်း​ကို ပြန်​၍​မေး၏​။ ပတ်​ဝန်း​ကျင်​ငြိမ်​ကျသွား၏​။ သူ​မ​လည်း အိပ်​မော​ကျသွား၏။

နောက်​နေ့​တွင် Grace သည် သူမ သွား​နေ​ကျ​နေ​ရာ​သို့ သွား၏​။ ကျောက်​ဖျာ​ပေါ်​တွင်​ထိုင်​ကာ ဘု​ရား​ကို​စွပ်​စွဲ​ပြန်၏​။ ထို့​နောက် ဆိတ်​ညံ၏​။ နေ​ဝင်​သော​ကြော​င့် အိမ်​ပြန်၏​။ နောက်​နေ့​တွင် ထို​နေ​ရာ​သို့ သွား​ပြန်၏​။ ဆိတ်​ညံ၏​။ သူ​မ​လည်း အိမ်​ပြန်​လာ၏​။ သူ​မ​က “ဒီ​အ​ကြောင်း​တွေ နင်​သိ​ဖို့​မ​လို​ပါ​ဘူး။ ယုံ​ကြည်​ကိုး​စား​ဖို့​ပဲ​လို​တယ်” ဟူ​သ​ည့်​အ​သံ​ကို ခံ​စား​ဖြစ်၏​။ သူ​မ​လည်း “အဲ​ဒါ​မှန်​တယ်။ ငါ့​မှာ အ​ဖြေ​တွေ​ရ​ဖို့​မ​လို​ဘူး။ ကိုယ်​တော်​သာ ကောင်း​မြတ်​ကြောင်း သိ​ဖို့​ပဲ​လို​တယ်။ အ​ခု​မှာ​တော့ ကိုယ်​တော်​ကောင်း​မြတ်​ကြောင်း ကျွန်​မ​မ​သိ​ပါ​ဘူး” ဟု​ဆို၏​။ Grace လည်း အိမ်​တွင် လူ​ကြီး​တန်း ဥ​ပုသ်​သင်​ခန်း​စာ စာအုပ်​ကို​ဖွင့်​ဖတ်၏​။ ဖွင့်​ဖတ်​စဉ် “အ​ပေါ်​ကို​ကြည့်” ဟူ​သ​ည့်​အ​သံ​ကို ခံ​စား​မိ၏။

 အ​ပေါ်​သို့​ကြည့်​သ​ည့်​အ​ခါ သူ​မ​သည် ရေ​ခဲ​သေတ္တာ​ပေါ်​ရှိ စာအုပ်​မှ​ရုပ်​ပုံ​ကို တွေ့၏​။ ပုံ​သည် သူ မ​အား 5thgrade ကျောင်း​သူ​လေးက ပေး​ထား​သ​ည့်​ပုံ ဖြစ်၏​။ ယေ​ရှု ကပ်​တိုင်​ပေါ် အ​ချိတ်​ခံ​ရ​သ​ည့်​ပုံ​ဖြစ်​ပြီး ယော ၃:၁၆ စာ​သား​ရေး​ထား၏။ Grace က “ယေ​ရှု ကိုယ်​တော်​ဟာ ကျွန်​မ​တို့​အ​တွက် အသေ​ ခံ​ခဲ့​တယ်။ ဒီ​လို​ခံ​ခဲ့​တဲ့​အ​တွက် ကိုယ်​တော်​ဟာ ကောင်း​မြတ်​ပါ​တယ်။ တ​ကယ်​ကောင်း​မြတ်​ပါ​တယ်။ ကျွန်​မ​မှာ​ရှိ​နေ​တဲ့ မေး​ခွန်း​အား​လုံး​အ​တွက် အ​ဖြေ​မ​ရှိ​လည်း ကိုယ်​တော့်​ကို ကျွန်​မ​ကိုး​စား​လို့ ရ​ပါ​တယ်” ဟု​ဆို၏။

ဤ​သာ​သ​နာ့​သ​တင်း​သည် ပြီး​ခဲ့​သ​ည့် ၁၃ ပတ်​၏​ ပ​ရို​ဂျက်​တစ်​ခု ဖြစ်​ပါ​သည်။ Grace Babcock သည် ၁၃ ပတ် အ​လှူ​ငွေ​ရ​ရှိ​ခဲ့​သ​ည့် US အ​ခြေ​စိုက် Holbrook SDA Indian မူ​လ​တန်း​ကျောင်း​တွင် စာ​သင်​ပေး​နေ​ပါ​သည်။ မတ်လ ၂၉ ရက်​တွင်​ကောက်​ခံ​မ​ည့် ၁၃ ပတ်​မြောက် အ​လှူ​ငွေ​ထ​ည့်​ဝင်​ကာ သာ​သ​နာ​ဖြန့်​ရာ​တွင် ပါ​ဝင်​ကြ​မ​ည့်​အ​တွက် ကျေး​ဇူး​တင်​ပါ​သည်။

**အ​ပိုင်း ၁။ ခြုံ​ငုံ​သုံး​သပ်​ချက်**

**ဆရာတို့၏မှတ်ချက်များ**

**အ​ဓိ​က​ကျမ်း​ချက်။** ဗျာ ၂၁:၄

**လေ့​လာ​မှုဦး​တည်​ချက်​များ။** ယောဘ ၃၈၊ ယောဘ ၄၂:၃၊ ရော ၈:၁၈။

**နိ​ဒါန်း။ ။** ​ဤ​က​မ္ဘာ​တွင် စာ​တန်​၏​လှုပ်​ရှား​မှု​ကို ကျွန်ုပ်​တို့ နား​လည်​ရ​ခက်​ခဲ​ရင်း​ဖြင့် ကျွန်ုပ်​တို့၏အ​က​န့်​အသတ်​ဖြင့်​နား​လည်​ခြင်းများ၊ မျှော်​လ​င့်​ခြင်း၊ နောက်​ဆုံး​ပိတ် ဖြေ​ရှင်း​ပေး​မှု​များ​ကို သ​တိ​ကပ်​ရ​ပါ​မည်။

**သင်​ခန်း​စာ​၏​ဆို​လို​ရင်း။ ။** ယ​ခု​အ​ပတ်​သင်​ခန်း​စာ​သည် အ​ချက် ၃ ချက်​ကို လေ့​လာ​ပါ​မည်။

၁။ သ​မ္မာ​ကျမ်း​စာ​တွင် အ​ဓ​မ္မ​တ​ရား (evil) နှင့်​ဆိုင်​သ​ည့် အ​မြင်​အ​မျိုး​မျိုး​ထား​နိုင်​သ​ည့် အ​မေး​များ​စွာ​ရှိ၏​။ ဒုက္ခ​ကြုံ​ချိန်​တွင် ဘု​ရား​၏​ကောင်း​မြတ်​ခြင်း​ကို နား​လည်​ရ​ခက်၏​။ သ​မ္မာ​ကျမ်း​စာ​တွင် ဒုက္ခ​ကြုံ​ချိန်​တွင် “မည်​မျှကြာ​မည်​နည်း” အ​မေး​များ​ကို တွေ့​ရ​ပြီး ဘု​ရား​သ​ခင်က လာ​၍​စီ​မံ​ပေး​မည်​ကို မျှော်​ကြောင်း​ပြသ၏​။ ထို့​အ​တူ ကျွန်ုပ်​တို့​သည် ဒုက္ခ​တွင်း​ကျချိန်​တွင် ဘု​ရား​သ​ခင်​သည် အ​ဓ​မ္မ​တ​ရား​အ​ပေါ် အောင်​နိုင်​မည်​ကို ကျွန်ုပ်​တို့ မျှော်​ကိုး​ပါ​သည်။

၂။ အ​ဓ​မ္မ​တ​ရား​အ​ကြောင်း ကျွန်ုပ်​တို့​ရှင်း​ပြ​ပုံ​တွင် အ​က​န့်​အ​သတ်​ရှိ၏​။ အ​ဓ​မ္မ​တ​ရား​နှင့် ဒုက္ခ​များက လူ​သား​ကို​စိန်​ခေါ်​နေ၏​။ ယော​ဘ​က အ​ဓ​မ္မ​တ​ရား​ကို မ​တွန်း​လှန်​နိုင်​ချိန်​တွင် ဘု​ရား​သ​ခင်အား များ​စွာ​မေး​ခွန်း​ထုတ်​ခဲ့၏​။ ဘု​ရား​လည်း အ​ဖြေ​ပေး​ရ​မ​ည့်​အ​စား တန်​ပြန်​မေး​ခွန်း​များ​စွာ ပြန်​မေး​ခဲ့၏​။ ယော​ဘ​လည်း အ​ဓ​မ္မ​တ​ရား​အ​ကြောင်း ၎င်းက အ​က​န့်​အ​သတ်​နှင့်​သာသိ​ကြောင်း ဝန်​ခံ၏။

၃။ ကျွန်ုပ်​တို့​သည် ကံ​ဆိုး​မိုး​မှောင်​ကျမှု​ကို မျှော်​လ​င့်​ခြင်း​ဖြင့်​ရင်​ဆိုင်​ရန် ခွန်အား​ပေးခံ​ရ​ပါ​သည်။ ကျွန်ုပ်​တို့​သည် အ​ဓ​မ္မ​တ​ရား​အ​ကြောင်း အ​ဖြေ​မ​ရ​ကြငြား ဘ​ဝ​ကို​ရင်​ဆိုင်​ရန် လမ်း​ရှာ​ရ​ပါ​မည်။ အ​ပြစ်​သည် မ​ဖိတ်​ဘဲ အ​တင်း​ဝင်​လာ​သ​ည့် အ​ဖျက်​အ​မှော​င့်​ဖြစ်၏​။ ထို​အ​ကြောင်း ခ​ရ​စေ့​တွင်း​ကျ ရှင်း​ပြ​နိုင်​မည်​မ​ဟုတ်​ပါ။ ဘု​ရား​၏​မေတ္တာ​သည် ဒုက္ခ​ကို မျှော်​လ​င့်​ခြင်း​ဖြင့် ရင်​ဆိုင်​နိုင်​ရန် ကူ​ညီ​ပါ​သည်။

**လက်​တွေ့​အ​သုံး​ချခြင်း။ ။** ကျွန်ုပ်​တို့​သည် ဒုက္ခ​များ​နှင့် ထိပ်​တိုက်​တွေ့​ဆုံ​မှု​တွင် ယော​ဘ​ကဲ့​သို​ပင် အ​လုံး​စုံ​ကို နား​မ​လည်​ကြောင်း ကျွန်ုပ်​တို့​ကိုယ်​ကို မြင်​တတ်​ရ​ပါ​မည်။ ကျွန်ုပ်​တို့​သည် ဒုက္ခ​များ​ကို မျှော်​လ​င့်​ခြင်း​ဖြင့် ရင်​ဆိုင်​နိုင်​ရန် မည်​သို့​အား​ယူ​ရ​မည်​နည်း။

**အ​ပိုင်း ၂။ အ​နက်​ဖွင့်​ကျမ်း**

**၁။ သ​မ္မာ​ကျမ်း​စာ​တွင် အ​ဓ​မ္မ​တ​ရား​နှင့်​ဆိုင်​သ​ည့် အ​မြင်​အ​မျိုး​မျိုး​ကွဲ​နိုင်​သ​ည့် အ​မေး​များ​စွာ​ရှိ၏​။**

သ​မ္မာ​ကျမ်း​စာ​တွင် ​ဤ​က​မ္ဘာ​တွင်​ဖြစ်​ပျက်​သ​ည့် အ​နိ​ဌာ​ရုံ​များ​ကြော​င့် ဘု​ရား​သ​ခင်​ထံ “မည်​မျှကြာ​မည်​နည်း” ဟူ​သ​ည့်​အ​မေး များ​စွာ​တွေ့ရ၏​။ ​ဤ​အ​မေး ဆာ ၁၃:၁၊ ၂ တွင်​လာ​ပြီး ဆာ​လံ​ဆ​ရာက ရန်​သူ​များ ကောင်း​စား​ကြ​ပုံ​နှင့် ၎င်း​က​ဒုက္ခ​တွေ့​ပုံ​ကို အာ​ရုံ​ထား​နေ​၏​ — “အို​ထာ​ဝ​ရ​ဘု​ရား၊ အ​ကျွန်ုပ်​ကို အ​လျှင်း​မ​မှတ်​ဘဲ အ​ဘယ်​မျှ​ကာ​လ​ပတ်​လုံး မေ့​လျော့​တော်​မူ​မည်​နည်း။ အ​ဘယ်​မျှ​ကာ​လ​ပတ်​လုံး မျက်​နှာ​တော်​ကို ကွယ်​ထား​တော်​မူ​မည်​နည်း။ အ​ကျွန်ုပ်​သည် အ​စဉ်​ဝမ်း​နည်း​လျက်၊ အ​ဘယ်​မျှ​ကာ​လ​ပတ်​လုံး တွေး​တော​သော​စိတ် ရှိ​ရ​ပါ​မည်​နည်း။ အ​ကျွန်ုပ်​၏​ ရန်​သူ​သည် အ​ဘယ်​မျှ ကာ​လ​ပတ်​လုံး အ​ကျွန်ုပ်​ကို အုပ်​စိုး​ရ​ပါ​မည်​နည်း။”

**ဆရာတို့၏မှတ်ချက်များ**

ထို့​အ​တူ ဆာ ၉၄:၃ တွင် လူ​ဆိုး​များ​၏​ အောင်​မြင်​မှု​ကြော​င့် စိတ်​မ​သာ​နိုင်​ပါ။ “အို​ထာ​ဝ​ရ​ဘု​ရား၊ မ​တ​ရား​သော​သူ​တို့​သည် အ​ဘယ်​မျှ​ကာ​လ​ပတ်​လုံး ဝမ်း​မြောက်​ကြ​ပါ​လိမ့်​မည်​နည်း။” ထပ်​ဖြည့်​ရ​လျှင် ဟ​ဗ ၁:၂-၄ တွင် ဘု​ရား​သ​ခင်အား “အ​ဘယ်​မျှ” ဟု​သုံး​ကာ မေး၏​။ ဟ​ဗ​က္ကုတ်က ​ဤ​သို့​မေး​၏​ — “အို ထာ​ဝ​ရ​ဘု​ရား၊ ကိုယ်​တော်​သည် ကြား​တော်​မ​မူ​ဘဲ၊ အ​ဘယ်​မျှ​ကာ​လ​ပတ်​လုံး အ​ကျွန်ုပ် အော်​ဟစ်​ရ​ပါ​မည်​နည်း။ ကယ်​တင်​တော်​မ​မူ​ဘဲ အ​ကျွန်ုပ်​သည် အ​ဓ​မ္မအ​မှု​ကို​ခံ၍​၊ ရှေ့​တော်​၌​ အ​ဘယ်​မျှ​ကာ​လ​ပတ်​လုံး အော်​ဟစ်​ရ​ပါ​မည်​နည်း။ မ​တ​ရား​သော​အ​မှု​ကို အ​ကျွန်ုပ်အား အ​ဘယ်​ကြောင့် ပြ​တော်​မူ​သ​နည်း။ အ​ဓ​မ္မအ​မှု​ကို အ​ဘယ်​ကြောင့် မြင်​စေ​တော်​မူ​သ​နည်း။ လု​ယူ​ခြင်း၊ အ​နိုင်​အ​ထက်​ပြု​ခြင်း​အ​မှု​သည် အ​ကျွန်ုပ်​ရှေ့​မှာ အ​ဘယ်​ကြောင့် ရှိ​ရ​ပါ​သ​နည်း။ ငြင်း​ခုံ​ခြင်း၊ ရန်​တွေ့​ခြင်း​ကို​လည်း အ​ဘယ်​ကြောင့် လူ​ချင်း​ပြု​ရ​ပါ​သ​နည်း။ သို့​ဖြစ်​၍​ တ​ရား​လျော့​ပါ၏​။ တ​ရား​သ​ဖြင့် စီ​ရင်​ဆုံး​ဖြတ်​ခြင်း မ​ရှိ​ပါ။ မ​တ​ရား​သော​သူ​တို့​သည် ဖြောင့်​မတ်​သော​သူ​တို့​ကို ဝိုင်း​သော​ကြောင့်၊ မ​တ​ရား​သ​ဖြင့် စီ​ရင်​ဆုံး​ဖြတ်​ကြ​ပါ၏​။”

ယင်း​၏​ဆ​န့်​ကျင်​ဘက်​တွင် ပ​ရော​ဖက်​ယေ​ရ​မိက ဘု​ရား​၏​ဖြော​င့်​မှန်​ခြင်း​အ​ပေါ် စိတ်​ချ​၍​နေ၏​။ သို့​သော် တ​ရား​စီ​ရင်​ခြင်း​ကို​ကား အံ့ဩ​၏​ “အို ထာ​ဝ​ရ​ဘု​ရား၊ အ​ကျွန်ုပ်​သည် ကိုယ်​တော်​နှင့် တ​ရား​စ​ကား​ကို​ဆွေး​နွေး​သော​အ​ခါ၊ ကိုယ်​တော်​သည် တ​ရား​တော်​မူ၏​။ သို့​သော်​လည်း၊ စစ်​ကြော​စီ​ရင်​တော်​မူ​ခြင်း​အ​ကြောင်း​ကို မေး​လျှောက်​ပါ​မည်။ မ​တ​ရား​သော​သူ​တို့​သည် အ​ဘယ်​ကြောင့် အ​ကြံ​မြောက်​ရ​ကြ​ပါ​သ​နည်း။ အ​လွန်​သ​စ္စာ​ပျက်​သော သူ​အ​ပေါင်း​တို့​သည် အ​ဘယ်​ကြောင့် ချမ်း​သာ​ရ​ကြ​ပါ​သ​နည်း” (ယေ ၁၂:၁)။ ၎င်း​လည်း ဘု​ရား​အား “အ​ဘယ်​မျှ” ဟု​မေး​၏​ — “ပြည်​သား​များ​ပြု​သော ဒု​စ​ရိုက်​အ​ပြစ်​ကြောင့်၊ ပြည်​သည် အ​ဘယ်​မျှ​ကာ​လ​ပတ်​လုံး မြည်​တမ်း​ရ​ပါအံ့​နည်း။ အ​ရပ်​ရပ်​တို့​၌​ရှိ​သော မြက်​ပင်​သည် အ​ဘယ်​မျှ​ကာ​လ​ပတ်​လုံး ညှိုး​နွမ်း​ရ​ပါအံ့​နည်း။ ငါ​တို့ခံ​ရ​သော​အ​ကျိုး​အ​ပြစ် ကို ဘု​ရား​သ​ခင် မ​သိ​မ​မြင်​ဟု ပြည်​သား​များ ဆို​သော​ကြောင့်၊ သား​များ​နှင့် ငှက်​များ​တို့​သည် ပျောက်​ပျက်​ကြ​ပါ​ပြီ” (ယေ ၁၂:၄)။

ဗျာ​ဒိတ်​ကျမ်း​တွင် “ပ​ဉ္စ​မ​တံ​ဆိပ်​ကို ဖွင့်​ရာ​တွင် ဘု​ရား​သ​ခင်​၏​ နှုတ်​က​ပတ်​တော်​ကြော​င့် လည်း​ကောင်း၊ မိ​မ​တို့​သက်​သေ​ခံ​ချက်​ကြော​င့် လည်း​ကောင်း အ​သေ​ခံ​ရ​သော” (ဗျာ ၆:၉) လူ​များ​အ​ကြောင်း ပြ​ထား၏​။ အ​တိ​အ​ကျ​ဆို​ရ​လျှင် ပ​လ္လင်အောက်​မှ ဘု​ရားထံ “အ​ဘယ်​မျှ” ဟု ကြွေး​ကြော်​ကြ​၏​ — “သူ​တို့​က​လည်း၊ သန့်​ရှင်း​ဟုတ်​မှန်​၍​ အ​စိုး​ပိုင်​တော်​မူ​သော​အ​ရှင်၊ မြေ​ပေါ်​မှာ​နေ​သော သူ​တို့​သည် ငါ​တို့​အ​သွေး​ကို သွန်း​ကြ​သော အ​ပြစ်​နှင့်​အ​လျောက် ဒဏ်​မ​ပေး​ဘဲ အ​ဘယ်​မျှ​လောက်​ကာ​လ​ပတ်​လုံး နေ​တော်​မူ​မည်​နည်း​ဟု ကြီး​မား​သော​အ​သံ​နှင့် ကြွေး​ကြော်​ကြ​၏​” (ဗျာ ၆:၁၀)။

ခြုံ​၍​ဆို​ရ​သော် “အ​ဘယ်​မျှ​ကာလ” ဟူ​သ​ည့်​အ​မေးက အ​နိ​ဌာ​ရုံ​များ​အ​ပေါ် ဘု​ရားက တ​ရား​စီ​ရင်​ရန် တော​င့်​တ​ခြင်း​ဖြစ်၏​။ ဆာ ၁၀:၁၊ ၂ တွင် “အ​ဘယ်​မျှ” ဟူ​သ​ည့်​စ​ကား မ​ပါ​ငြား ဘု​ရား​အား တ​ရား​စီ​ရင်​စေ​လို​ကြောင်း တွေ့ရ၏​။ “အို​ထာ​ဝ​ရ​ဘု​ရား။ ကိုယ်​တော်​သည် အ​ဘယ်​ကြောင့် ဝေး​ဝေး​ရပ်​၍​ နေ​တော်​မူ​သ​နည်း။ ဘေး​အ​န္တ​ရာယ် ရောက်​သည်​ကာလ အ​ဘယ်​ကြောင့် ပုန်း​ကွယ်​၍​ နေ​တော်​မူ​သ​နည်း။ မ​တ​ရား​သော​သူ​သည် မာ​န​စိတ်​ရှိ၍​၊ ဆင်း​ရဲ​သော​သူ​ကို ညှဉ်း​ဆဲ​တတ်​ပါ၏။ မိ​မိ​ပြု​သော ပ​ရိ​ယာယ်အား​ဖြင့် ထို​သူ​ကို ဖမ်း​ဆီး​တတ်​ပါ​၏​” (ဆာ ၁၀:၁၊ ၂)။

**ဆရာတို့၏မှတ်ချက်များ**

“အ​ပြစ် မည်​သို့​သ​န္ဓေ​တည်​လာ​ပုံ​ကို ရှင်း​ပြ​ရ​ခဲ​ယဉ်း​ပါ​သည်။ သို့​သော် အ​ပြစ်​ဖြစ်​ပေါ်​လာ​ရ​ခြင်း​နှင့် မည်​သို့ နိ​ဂုံး​ချုပ်​မ​ည့်​အ​ကြောင်း ဘု​ရား​၏​တ​ရား​မျှ​တ​ခြင်း၊ စာ​နာ​ခြင်း​များက ပြ​သ​ပါ​မည်။ အ​ပြစ်​ဖြစ်​ပေါ်​လာ​ရ​ခြင်း​တွင် ဘု​ရား​၌​ တာ​ဝန်​မ​ရှိ​ကြောင်း၊ က​ရု​ဏာ​တော် ရုတ်​သိမ်း​မှု​မ​ရှိ​ကြောင်း၊ ပုန်​ကန်​မှု​ဖြစ်​စေ​လောက်​သ​ည့်​အ​ထိ ဘု​ရား​၏​အုပ်​ချုပ်​မှု​တွင် လို​အပ်​ချက်​မ​ရှိ​ကြောင်း​ကို သ​မ္မာ​ကျမ်း​စာ​ထက် ရှင်း​လင်း​စွာ​ပြ​ထား​သ​ည့်​စာအုပ် မ​ရှိ​ပါ။

အ​ပြစ်​သည် မ​ဖိတ်​ခေါ်​ဘဲ အ​တင်း​ဝင်​လာ​သူ​ဖြစ်၏​။ ​ဤ​သို့​ရောက်​လာ​ခြင်း​အ​တွက် အ​ကြောင်း​ပြ​ရန် မ​ရှိ​ပါ။ ယင်း​သည် သိမ်​မွေ့၏​။ တွက်​၍​မ​ရ​ပါ။ ယင်း​ကို ဆင်​ခြေ​ပေး​ခြင်း​သည် ကာ​ပေး​ခြင်း​မည်​ပြန်၏​။ ဖြစ်​ပေါ်​လာ​ပုံ​ကို ရှင်း​ပြ​နိုင်​လျှင် ယင်း​သည် အ​ပြစ်​ဟူ​၍​ မ​မည်​တော့​ပါ။ အ​ပြစ်​အ​ကြောင်း တစ်​ခု​တည်း​သော အ​ဘိ​ဓ​မ္မာ​ဖွင့်​ဆို​ချက်​သည် နှုတ်​က​ပတ်​တော်​တွင်​ရှိ၏​။ ယင်း​သည် ‘ပ​ညတ်​တော်​ကို ကျူး​လွန်​ခြင်း’ ဖြစ်၏​။ ယင်း​သည် ဘု​ရား​၏​အုပ်​ချုပ်​မှု အုတ်​မြတ်​ဖြစ်​သ​ည့် မေတ္တာ​တော်​အ​ရင်းခံ​သ​ည့် ပ​ညတ်​တော်​ကို ဆ​န့်​ကျင်​သ​ည့်​အ​ရာ ဖြစ်၏​။” — *The Great Controversy*, pp. 492, 493။

**၂။ အ​ဓ​မ္မ​တ​ရား​အ​ကြောင်း ကျွန်ုပ်​တို့​ရှင်း​ပြ​ပုံ​တွင် အ​က​န့်​အ​သတ်​ရှိ၏။**

အ​ဓ​မ္မ​တ​ရား​အ​ကြောင်း သ​မ္မာ​ကျမ်း​စာ​တွင် စိတ်​အ​ရှုပ်​စေ​ဆုံး​ကျမ်း​သည် ယော​ဘ​ဝ​တ္ထု​ဖြစ်၏​။ ယောဘ ၃၀:၂၆၊ ၂၇၊ ၃၁ တို့​တွင် ယော​ဘ​သည် မည်​သို့ခံ​စား​ရ​ကြောင်း ပြ​ထား​၏​ — “သို့​သော်​လည်း၊ ငါ​သည် ကောင်း​ကျိုး​ကို မျှော်​လင့်​သော​အ​ခါ ဘေး​ရောက်​လာ၏​။ အ​လင်း​ကို​တောင့်​တ​သော​အ​ခါ မှောင်​မိုက်​ဖြစ်၏​။ ငါ့​အ​သည်း​သည် ပူ​လောင်​၍​ ငြိမ်း​ခြင်း​မ​ရှိ။ ဒုက္ခ​ဆင်း​ရဲ​ခံ​ရာ​ကာ​လ​သည် ငါ့​ကို​တွေ့​မိ​ပြီ” (ယော ၃၀:၂၆၊ ၂၇)။ ထို့​ပြင်​မ​က ၎င်းက ၎င်း​၏​ခံ​စား​မှု​ကို တူ​ရိ​ယာ​ပ​စ္စည်း​ဖြင့် ခိုင်း​နှိုင်း​ထား​၏​ — “ငါ့​စောင်း​သည် ညည်း​တွား​သော​အ​သံ၊ ငါ့​ပု​လွေ​သည် ငို​ကြွေး​သော​အ​သံ​ကို​သာ ပေး​တတ်​၏​” (ယော ၃၀:၃၁)။

ထို​ကျမ်း​အ​ဆုံး​တွင် ဘု​ရား​သ​ခင်​သည် ရှင်း​ပြ​လိ​မ့်​မည်​ဟု ကျွန်ုပ်​တို့က မျှော်​နေ​ချိန် သာ​၍​များ​သော မေး​ခွန်း​များ​နှင့် ချန်​ထားခံရ၏​။ ဘု​ရား​သည် ယော​ဘ​အား အ​ဖြေ​ပေး​မ​ည့်​အ​စား မေး​ခွန်း​များ​စွာ​မေး​၏​ (ယောဘ ၃၈၊ ၃၆ တို့​ကို​ရှု​ပါ)။ အ​ဓိ​က​အား​ဖြင့် ဘု​ရား​သ​ခင်က ယော​ဘ​အား ဖန်​ဆင်း​ရှင်​၏​ ခမ်း​နား​မှု၊ ယောဘ​၏​ သေး​ကွေး​မှု​ကို ခြား​နား​ပြ​ရန် ဖန်​ဆင်း​ခြင်း​အ​ကြောင်း​ကို မေး၏။ ယော​ဘ​က ​ဤ​မျှခြား​နား​မှု​ကြီး​ကို သ​ဘော​ပေါက်​သ​ည့်​အ​ခါ ၎င်း​၏​အ​သိ​ဉာဏ်​နုံ့​နှဲ့​မှု​ကို အ​သိ​အ​မှတ်​ပြု​ကာ “ပ​ညာ​မ​ရှိ​ဘဲ အ​ကြံ​အ​စည်​တော်​ကို မိုက်​စေ​သော​သူ​ကား အ​ဘယ်​သူ​နည်း။ သို့​ရာ​တွင် အ​ကျွန်ုပ်​သည် နား​မ​လည်​သော အ​ရာ​တို့​ကို​လည်း​ကောင်း၊ ကိုယ်​တိုင်​မ​သိ၊ အံ့ဩ​၍​မ​ကုန်​နိုင်​သော အ​ရာ​တို့​ကို​လည်း​ကောင်း ပြော​မိ​ပါ​ပြီ” ဟု​ဆို​၏​ (ယောဘ ၄၂:၃)။

ထို့​ကြော​င့် ကျွန်ုပ်​တို့​သည် အ​နိ​ဌာ​ရုံ​များ​နှင့် ရင်​ဆိုင်​ကြ​ရ​သ​ည့်​အ​ခါ မှန်​စွာ​နား​မ​လည်၊ ပြည့်​စုံ​စွာ မ​ရှင်း​ပြ​နိုင်​ကြောင်း သ​တိ​ဆောင်​ရ​ပါ​မည်။ ယင်း​၏​ဆ​န့်​ကျင်​ဘက်​တွင် အ​ဖြေ​မ​ရ​လည်း နေ​တတ်​ရ​မည်​ဖြစ်​ပြီး ဘု​ရား​က​ပြ​သ​လောက်​ဖြင့် ကျွန်ုပ်​တို့က နား​လည်၊ ရှင်း​ပြကြ​ရ​ပါ​မည်။ လော​က​ရှိ အ​နိ​ဌာ​ရုံ​များ​ကို နား​လည်​ရှင်း​ပြ​နိုင်​သ​ည့် တစ်​ချက်​ကား လွတ်​လပ်​စွာ​ရွေး​ချယ်​ခွင့်​အ​ကြောင်း ဖြစ်၏​။ ​ဤ​အ​ခွင့်​သည် ဉာဏ်​ရှိ​လူ​သား​များ​အား ဘု​ရား​က​ပေး​ထား​သ​ည့် လက်​ဆောင်​ဖြစ်၏​။ သို့​သော် ဘု​ရားက ပြည့်​စုံ​စွာ ဖန်​ဆင်း​ထား​သ​ည့် ​ဤ​က​မ္ဘာ​တွင် မှား​သုံး​ခဲ့​ကြ၏။

**ဆရာတို့၏မှတ်ချက်များ**

Ellen G. White က ​ဤ​သို့​ဆို၏​။ “အာ​ဒံ​သည် လွတ်​လပ်​စွာ​ရွေး​ချယ်​ခွင့်​ရှိ​သ​ည့် ပုဂ္ဂိုလ်​ဖြစ်၏။ သို့​သော် မှား​သုံး​ခဲ့၏​။ ရ​သာ​ရုံ​ကို ချယ်​လှယ်​ခွင့် ပေး​ခဲ့၏​။ ၎င်း​၏​ လမ်း​မ​လိုက်​မှု​ကြော​င့် အ​ပြစ်​ရှိ​လာ၏​။ ၎င်း​၏​အ​ဇ္ဈ​တ္တ​ဖြင့် အ​ပြစ်​သား​ဖြစ်​လာ​ပြီး ဘု​ရား​နှင့် စိမ်း​ကား​သွား၏​။” — *Manuscript*, 132, 1902။ သူ​မ​က အ​ခြား​စာ​မျက်​နှာ​တွင် ဘု​ရား​သည် လူ့​ရှေ့​တွင် အ​မှန်​နှင့်​အ​မှား၊ အ​ပြစ်​နှင့် သ​န့်​ရှင်း​ခြင်း​ကို ထား​ထား၏​။ ဘု​ရား​၏​အုပ်​ချုပ်​ပုံ​သည် လွတ်​လပ်​မှု​တွင် အ​ခြေ​ခံ၏​။ လွတ်​လပ်​မှု​မ​ရှိ​လျှင် ပုန်​ကန်​ခြင်း (သို့) နာ​ခံ​ခြင်း ဟူ​၍​မ​ရှိ​ပါ” — *Manuscript*, 19, 1896။

လွတ်​လပ်​မှု​ကို မှား​သုံး​ခြင်းက ဘု​ရားက ပြည့်​စုံ​စွာ​ဖန်​ဆင်း​ထား​သ​ည့် က​မ္ဘာ​တွင် ဒု​စ​ရိုက်၊ အ​ပြစ်၊ ဒုက္ခ၊ မ​ရ​ဏ​များ ဖြစ်​ပေါ်​စေ၏​။ လွတ်​လပ်​မှု​ကို မှား​သုံး​ခြင်းက ဒု​စ​ရိုက်​နှင့် ဒုက္ခအ​ကြောင်း စုံ​လင်​စွာ မ​ရှင်း​ပြငြား ​ဤ​ပြ​ဿ​နာအိုး​ကို အ​နည်း​ဆုံး​အ​နေ​ဖြင့် ဘု​ရား​က​ရှင်း​ပြ​ထား​သ​ည့် ပ​မာ​ဏ​ဖြင့် အ​က​န့်​အ​သတ်​ဖြင့် နား​လည်၊ ရှင်း​ပြ​နိုင်​ပါ​သည်။

**၃။ ကျွန်ုပ်​တို့​သည် ကံ​ဆိုး​မိုး​မှောင်​ကျမှု​ကို မျှော်​လ​င့်​ခြင်း​ဖြင့် ရင်​ဆိုင်​ရန် ခွန်အား​ပေးခံ​ရ​ပါ​သည်။**

သ​မ္မာ​ကျမ်း​စာ​တွင် ဒု​စ​ရိုက်​နှင့်​ဆိုင်​သ​ည့် အ​မြင်​အ​မျိုး​မျိုး​ရှိ​နိုင်​သ​ည့် အ​မေး​များ​ပါ​ဝင်​ကြောင်း မီး​မောင်း​ထိုး​ပြ​ရန် အ​ရေး​ပါ​ပါ​သည်။ ဒု​စ​ရိုက်​အ​ကြောင်း ကျွန်ုပ်​တို့​၏​ရှင်း​ပြမှု​တွင် အ​က​န့်​အ​သတ်​ရှိ၏​။ အ​ကြောင်း​မှာ ထို​အ​ချက်​များက ဒု​စ​ရိုက်​သည် ပ​လပ်​ပစ်​ရ​မည် မ​ဟုတ်​ကြောင်း ပြ​ထား​သော​ကြော​င့်​ဖြစ်၏​။ Ellen G. White က ​ဤ​သို့​အ​တို​ရှင်း​ပြ၏​။ “It is impossible - the foundation of divine government” — *The Great Controversy*, pp. 492, 493။ သို့​ဖြစ်​ကာ ဒု​စ​ရိုက်​အ​ကြောင်း ကျွန်ုပ်​တို့ ဆွေး​နွေး​ကြ​သ​ည့်​အ​ခါ ဒု​စ​ရိုက်​ကို​ဋီ​ကာ​ချဲ့​ရန် မ​ဟုတ်​ဘဲ၊ ဘု​ရား​၏​မေတ္တာ​တော်​ကို အာ​ရုံ​ထား​ရ​ပါ​မည်။ ဘု​ရား​၏​မေတ္တာ​တော်​ကို အ​ခြေ​ခံ​ကာ ဒု​စ​ရိုက်​နှင့်​ယဉ်​ပါး​ရန် မ​ဟုတ်​ဘဲ၊ ထို့​ထက်​ခမ်း​နား​ထည်​ဝါ​သ​ည့် ပေါ်​ထွန်း​လ​တ္တံ့​သော (ရော ၈:၁၈)၊ ကျွန်ုပ်​တို့​၏​ “မျက်​ရည်​ရှိ​သ​မျှ​တို့​ကို သုတ်​မည်” (ဗျာ ၂၁:၄) ဘု​ရား​သ​ခင်​ကို အာ​ရုံ​ထား​ရ​ပါ​မည်။

**အ​ပိုင်း ၃။ လက်​တွေ့​အ​သုံး​ချခြင်း**

**ဆရာတို့၏မှတ်ချက်များ**

အောက်​ပါ​မေး​ခွန်း​များ​ကို ဆွေး​နွေး​ပါ။

**၁။ ဘု​ရား​သ​ခင်က သင့်​အ​သံ​ကို​မ​ကြား​ဟု ခံ​စား​သည်​အ​ထိ ဒုက္ခ​ကြုံ​ဖူး​သ​လော။ ကြုံ​ဖူး​ခဲ့​လျှင် ယောဘ​၏​ဇာတ်​ကြောင်းက သင့်​အား ဒုက္ခအ​လယ်​တွင် ဘု​ရား​သ​ခင်အား ကိုး​စား​ဖြစ်​စေ​သ​လော။၊**

**၂။ သင်​သည် အ​ခက်​အ​ခဲ​ကြုံ​စဉ်​တွင် မျှော်​လ​င့်​ခြင်း​ဖြင့် ဒုက္ခ​များ​ကို မည်​သို့​ရင်​ဆိုင်​သ​နည်း။**

**၃။ အ​ပြစ်​တ​ရား​အ​ကြောင်း သင်​၏​အ​သင်း​တော်​ရှိ မျိုး​ဆက်​သစ်​များထံ မည်​သို့​တ​ရား​ပြ​မည်​နည်း။**

**၄။ ကြီး​စွာ​သော​ဒုက္ခ​ကို ရင်​ဆိုင်​ရ​သ​ည့် ပုဂ္ဂိုလ်​တစ်ဦး​အား သင် မည်​သို့​အ​ကြံ​ပေး၊ တ​ရား​ပြ​မည်​နည်း။**

**သင်ခန်းစာ ၇။ အောက်ပါမေးခွန်းများကို အလိုက်သင့်ဖြေဆိုပါ။**

**၁။**

*\*ဖေ​ဖော်​ဝါ​ရီလ ၁၅-၂၁*

**သင်ခန်းစာ - ၈**

# **လွတ်​လပ်​စွာ​ရွေးချယ်ခွင့်၊**

# **မေတ္တာ​တော် နှင့် ပြု​ပြင်​စီ​မံ​မှု​များ**



**ဥ​ပုသ်​နေ့​မွန်း​လွဲ​ပိုင်း**

**ဖတ်​ရန်​ကျမ်း​ချက်​များ။** လု ၁၃:၃၄၊ ယေ ၃၂:၁၇-၂၀၊ ဟေ​ဗြဲ ၁:၃၊ တ​ရား ၆:၄၊ ၅၊ ဧ ၁:၉-၁၁၊ ယော ၁၆:၃၃

**အ​လွတ်​ကျမ်း​ချက်။ “သင်​တို့​သည် ငါ့​ကို​အ​မှီ​ပြု​၍​ ငြိမ်​သက်​ခြင်း​ရှိ​စေ​ခြင်း​ငှာ ​ဤ​စ​ကား​ကို​ငါ​ဟော​ပြော​ပြီ။ သင်​တို့​သည် လောက​၌​ ဆင်း​ရဲ​ဒုက္ခ​ကို ခံ​ရ​ကြ​လိမ့်​မည်။ သို့​သော်​လည်း မ​စိုး​ရိမ်​ကြနှင့်။ ငါ​သည် လော​က​ကိုအောင်​ပြီ​ဟု မိန့်​တော်​မူ၏”** (ယော ၁၆:၃၃)။

ပြု​ပြင်​စီ​မံ​ပေး​ခြင်း​ဟူ​သည်​မှာ ဘု​ရားက ​ဤ​က​မ္ဘာ​တွင် ဝင်​ရောက်​စီ​မံ​ပေး​မှု​ကို ပြ​ရန်​သုံး​သည့် ဝေါ​ဟာ​ရ​ဖြစ်၏​။ ဘု​ရား​၏​စီ​မံ​ပေး​ခြင်း​နှင့် ကျွန်ုပ်​တို့က ဘု​ရား​နှင့်ဖြစ်​ဖြစ်၊ လူ​လူ​ချင်း ပြန်​လည်​ပတ်​သက်​ပုံ​ကြား ကွာ​ဟ​မှု​ကို ကျွန်ုပ်​တို့ မည်​သို့​သုံး​သပ်​ကြ​သ​နည်း။ အ​ပြစ်​ပြ​ဿ​နာ​ကို မည်​သို့​သုံး​သပ်​ကြ​သ​နည်း။

ခ​ရစ်​ယာန်​များက ဘု​ရား​၏​အ​စီ​အ​မံ​ကို ရှု​ထော​င့်​များ​စွာ​ဖြင့် ရှု​ကြ၏​။ အ​ချို့က ဖြစ်​ပျက်​သ​မျှ​တို့​သည် ပြဋ္ဌာန်း​ထား​သ​ည့်​အ​တိုင်း ဖြစ်​ပျက်​သည်​ဟု ယူ​ကြ၏။ ဘု​ရားက မည်​သူ​သည် ကယ်​တင်​ခြင်း​ရ​မည်၊ မရ​မည်​ကို ပြဋ္ဌာန်း​ထား​ပြီး​သား​ဟု​ပင် ယူ​ကြ၏​။ ​ဤ​ရှု​ထော​င့်​တွင် လူ​သည် ဘု​ရား​ပြဋ္ဌာန်း​ထား​ပြီး​သ​ည့်​အ​တိုင်း​မှလွဲ​၍​ ရွေး​ခွင့်​မ​ရှိ​ကြ။ အ​မှန်​ဆို​ရ​လျှင် ​ဤ​အ​ယူ​ကို ယူ​ကြသူ​များက လူ့​ဆ​န္ဒ​များ​ကို​ပင် ဘု​ရား​က​ဆုံး​ဖြတ်​ပေး​ပြီး​သား​ဟု ယူ​ကြ၏။

ယင်း​၏​ဆ​န့်​ကျင့်​ဘက်​တွင်​ကား သ​မ္မာ​ကျမ်း​စာ​တွင် ဘု​ရား​သ​ခင်​သည် အဖြစ်​အ​ပျက်​တိုင်း​ကို မ​ပြဋ္ဌာန်း​ထား​ဟု ပြ​ထား၏​။ ထို့​အ​စား ဘု​ရားက လူ​ကို လွတ်​လပ်​ခွင့်​ပေး​ထား​ပြီး ၎င်း​တို့က (ကောင်း​ကင်​တ​မန်​များ​လည်း​ပါ၏) ဘု​ရား​၏​အ​လို​ကို ဆ​န့်​ကျင်​ခွင့်​ရှိ​ကြ၏​။ အ​ပြစ်​နွံ​သို့​ကျ​ရ​ခြင်း၊ အ​ပြစ်၊ အ​ဓ​မ္မ​တ​ရား​များ​တို့​သည် လွတ်​လပ်​ခွင့်​ကို တ​လွဲ​သုံး​ခြင်း​၏​ ရ​လဒ်​ဖြစ်၏​။ ကယ်​တင်​ခြင်း​စီ​မံ​ကိန်း​သည် လွတ်​လပ်​ခွင့်​ကို တ​လွဲ​သုံး​ခြင်း​၏​ရ​လဒ်​ကို ကု​စား​ရန်​ဖြစ်၏။

*\* ဖေ​ဖော်​ဝါ​ရီလ ၂၂ ရက်၊ ဥ​ပုသ်​နေ့​အ​တွက်​ပြင်​ဆင်​ရန် ယ​ခု​အ​ပတ်​သင်​ခန်း​စာ​ကို လေ့​လာ​ပါ။*

*ဖေ​ဖော်​ဝါ​ရီလ ၁၆ ရက်*

**တနင်္ဂနွေနေ့**

**ကျွန်ုပ်​တို့​၏​အ​ကြီး​မြတ်​ဆုံး​ဘု​ရား**

လူ​ငယ်​ဓ​မ္မ​ဆ​ရာတစ်ဦးက ၎င်း​၏​လူ​ငယ်​ဓ​မ္မ​ပ​ရိ​သတ်​များ​ကို “ဘု​ရား​ဟာ အ​ကြီး​မြတ်​ဆုံး​ဘု​ရား​ဖြစ်​တယ်။ ဆို​လို​တာက သူက အ​ရာ​ခပ်​သိမ်း​ကို အုပ်​ချုပ်​တယ်” ဟု သင်​ပေး၏။ ကျောင်း​သား​တစ်ဦး​သည်​လည်း “ဒါ​ဆို​ရင် ကျွန်​တော့်​ခွေး​သေ​တာ​လည်း သူ့​လက်​ချက်​လား။ ဘု​ရားက ကျွန်​တော့်​ခွေး​ကို ဘာ​လို့သတ်​ရ​တာ​လဲ” ဟု​ဆို၏။

ထို​မေး​ခွန်း​ကို လူ​ငယ်​ဓ​မ္မ​ဆ​ရာက “ဒါက ခက်​ပါ​တယ်။ ဒါ​ပေ​မ​ယ့် ကျွန်​တော်​တို့​ဟာ ရှေ့​မှာ​ကြုံ​ရ​မ​ယ့် ပို​ဆိုး​တဲ့​အ​နာ​ဂတ်​အ​တွက် ဘု​ရားက ကျင့်​သား​ရ​စေ​တာ​ပါ။ ဆ​ရာ​လည်း ဆ​ရာ့​ခွေး​သေ​တုန်းက ခံ​ရ​ခက်​ခဲ့​ပါ​တယ်။ ဒါ​ပေ​မ​ယ့် အဲ​ဒီ​အ​ဖြစ်​အ​ပျက်က ဆ​ရာ့​ရဲ့​အ​ဖွား သေ​တဲ့​အ​ခါ ဖြေ​သာ​စေ​ခဲ့​တယ်။ ဒီ​စ​ကား​တွေက တ​ရား​ရ​စေ​သ​လား” ဟု​ဖြေ၏။

အ​တန်​ကြာ ငြိမ်အ​ပြီး​တွင် ထို​ကျောင်း​သားက “ဘု​ရားက ကျွန်​တော့်​အ​ဖွား​ကို သတ်​တဲ့​အ​ခါ ကျွန်​တော်ဖြေသာ​နိုင်​ဖို့ ကျွန်​တော့်​ခွေး​ကို သတ်​ခဲ့​တာ​လား” ဟုဖြေ၏​ — Marc Cortez, quoted in John C. Peckham, *Divine Authories: Knowing the Covenantal God of Scripture* (Michigan: Baker Academic, 2021), p. 141။

လူ​သား​များက အ​ရာအား​လုံး ဘု​ရား​အ​ကြိုက် ဖြစ်​ပျက်​ကြ​သည်​ဟု ယူ​တတ်​ကြ၏​။ ကုန်​ကုန်​ပြော​ရ​လျှင် ဘု​ရား​သည် တန်​ခိုး​ရှင်​ပေ​တည်း။ ဘု​ရား​အ​လို​တော်​မ​ပါ​ဘဲ ဘာ​သည် ဖြစ်​ခွင့်​ရှိ​မည်​နည်း​ဟု ဆို​တတ်​ကြ၏​။ ထို့​ကြော​င့် ဘာ​ပဲ​ဖြစ်​လာ​ဖြစ်​လာ၊ မည်​မျှ​ပင်​ဆိုး​ဆိုး ဘု​ရား​၏​အ​လို​တော်​ဖြစ်​သည်။ ယင်း​သည် ဓ​မ္မ​ဗေ​ဒ​က​သင်​ပေး​သ​ည့် တ​ရား​ဖြစ်​သည်​ဟု ဆို​ကြ၏။

**ဆာ ၈၁:၁၁-၁၄၊ ဟေ​ရှာ ၃၀:၁၅၊ ၁၈၊ ဟေ​ရှာ ၆၆:၄၊ လု ၁၃:၃၄ တို့​ကို ဖတ်​ရှု​ပါ။ ထို​ကျမ်း​ချက်​များက ဘု​ရား​၏​အ​လို​တော်​ကို အ​စဉ်​ဖော်​ဆောင်​သ​လော ဆို​သည်​ကို မည်​သို့​ဆို​ထား​သ​နည်း။**

လူ​များ​စွာက ဘု​ရား​သည် ၎င်း​အ​လို​အ​တိုင်း အ​စဉ်​ပြု​လုပ်​သည်၊ သ​မ္မာ​ကျမ်း​စာက အ​ခြား​ဘက်​ကို​ပြ​သည် ဟု​ဆို​ကြ၏​။ သ​မ္မာ​ကျမ်း​စာ​တွင် ဘု​ရား​သည် ၎င်း​၏​အ​လို​အ​တိုင်း မ​ကြုံ​ခဲ့​ပုံ များ​စွာ​လာ၏​။ ၎င်းက ဖြစ်​စေ​လို​သ​ည့်​အ​တိုင်း မ​ဖြစ်​ခြင်း​ပါ။ အ​ခါ​များ​စွာ​တွင် ၎င်း​၏​အ​လို​အ​တိုင်း မ​ဖြစ်​ပျက်​ကြောင်း​ကို ဘု​ရားက ရှင်း​စွာ​မိ​န့်​ထား၏​။ ဘု​ရားသည် ၎င်း​၏​သား​သ​မီး​များ​အ​တွက် ဆ​န္ဒ​တစ်​ခု​ရှိ​ပြီး ၎င်း​တို့က ဆ​န့်​ကျင်​ဘက်​ကို‌ရွေးခဲ့​ကြ၏​။ ဘု​ရား​ကိုယ်​၌​က “ငါ့​လူ​များ ငါ့​စ​ကား​ကို နား​မ​ထောင်​ကြ... ငါ​၏​လူ​စု​သည် ငါ့​စ​ကား​ကို​နား​ထောင်​၍​ ​ဣ​သ​ရေ​လအ​မျိုး​သည် ငါ့​လမ်း​၌​ လိုက်​ပါ​စေ​သော။ ငါ​သည် သူ​တို့​ရန်​သူ​များ​ကို အ​လျင်​အ​မြန် နှိပ်​စက်​မည်” ဟု မြည်​တမ်း​ခဲ့၏ (ဆာ ၈၁:၁၁၊ ၁၃၊ ၁၄)။

**အ​ရာအား​လုံး ဘု​ရား​၏​အ​လို​အ​တိုင်း ဖြစ်​ပျက်​သည်​ဟူသ​ည့် ဓ​မ္မဗေ​ဒ​တစ်​ခု​ခုကို လေ့​လာ​ပါ။ ​ဤ​ဓ​မ္မ​ဗေ​ဒ​သည် အ​ပြစ်​၏​အ​ဆိုး​တ​ရား​အ​ပေါ် မည်​သ​ည့်​ပြ​ဿ​နာ​ကို ပေး​သ​နည်း။**

*ဖေ​ဖော်​ဝါ​ရီလ ၁၇ ရက်*

**တနင်္လာနေ့**

**အ​န​န္တ​တန်​ခိုး​ရှင်(Pantokrator)**

သ​မ္မာ​ကျမ်း​စာ တစ်ကျမ်းလုံး​တွင် ဘု​ရား​၏​တန်​ခိုး​အ​ကြောင်း ဖော်​ပြ​ထား၏​။ မ​ရေ​တွက်​နိုင်​သ​ည့် တန်​ခိုး​ပြခန်းများ​စွာ သ​မ္မာ​ကျမ်း​စာ​တွင် ရေး​မှတ်​ထား၏။ ​ဤ​သို့​တန်​ခိုး​ကြီး​ငြား ဘု​ရား​အ​လို​အ​တိုင်း မ​ဖြစ်​ပျက်​သ​ည့် အ​ရာ​များ​စွာ​ရှိ၏။

**ဗျာ ၁၁:၁၇၊ ယေ ၃၂:၁၇-၂၀၊ လု ၁:၃၇၊ မ ၁၉:၂၆ တို့​ကို ဖတ်​ရှု​ပါ။ ဟေ​ဗြဲ ၁:၃ ကို​လည်း အာ​ရုံ​ထား​ပါ။ ထို​ကျမ်း​ချက်​များက ဘု​ရား​၏​တန်​ခိုး​တော်​အ​ကြောင်း မည်​သို့ဖွင့်​ထား​သ​နည်း။**

ထို​ကျမ်း​ချက်​များ​နှင့် အ​ခြား​ကျမ်း​ချက်​များက ဘု​ရား​သည် အ​န​န္တ​တန်​ခိုး​ရှင်​ဖြစ်​ကြောင်း၊ လော​က​ကြီး​ကို ၎င်း​၏​အာ​နု​ဘော်‌တော်​ဖြင့် ထိန်း​ကျောင်း​ကြောင်း ပြကြ၏​။ အ​မှန်​လည်း ဗျာ​ဒိတ်​ကျမ်း​တွင် ဘု​ရား​သ​ခင်​ကို “အ​န​န္တ​တန်​ခိုး​ရှင်” ဟု​ဆို​ထား​၏ (ဗျာ ၁၁:၁၇ ကို ၂ ကော ၆:၁၈၊ ဗျာ ၁:၈၊ ဗျာ ၁၆:၁၄၊ ဗျာ ၁၉:၁၅၊ ဗျာ ၂၁:၂၂ တို့​နှင့်​ယှဉ်​ပါ)။ “အ​န​န္တ​တန်​ခိုး​ရှင်” (pantokrator) ဟု ပြန်​ထား​သ​ည့်​ခက်​ဆစ်​သည် “အ​ရာအား​လုံး​တွင်​စွမ်း​သည်” ဟု အ​နက်​ရှိ၏။

ဘု​ရား​သ​ခင်​သည် အ​ရာအား​လုံး​တွင်​စွမ်း​သည်​ဟု ဆို​ရာ​၌​ အ​ရာအား​လုံး​ကို ပြု​လုပ်​နိုင်​သည်​ဟု မ​ဆို​လို​ပါ။ သ​မ္မာ​ကျမ်း​စာ​တွင် ဘု​ရားက မ​ပြု​လုပ်​နိုင်​သည်​များ​ကို ပြ​ထား၏​။ ဥ​ပ​မာ - ၂ တိ ၂:၁၃ တွင် ဘု​ရား​သ​ခင်​သည် “ကိုယ်​ကို​ငြင်း​ပယ်​တော်​မ​မူ​နိုင်” ဟု​လာ၏။

ခ​ရစ်​ယာန်​အ​များ​စု​က​လည်း ဘု​ရား​သည် အ​ရာအား​လုံး​တွင်​စွမ်း​သည်​ဟု ယူ​ကြ၏​။ ယင်း​တွင် ဘု​ရား၏ဖြစ်​တည်​မှုနှင့် မ​ဆ​န့်​ကျင်​သ​ည့် အ​ရာ​များ​ကို ပြု​နိုင်​စွမ်း​သည်​ကို ဆို​လို၏​။ ၎င်း​မ​ပြု​လုပ်​နိုင်​သ​ည့် အ​ရာ​များ​ရှိ​ကြောင်း ဂေ​သ​ရှေမှန်ဥ​ယျာဉ် ဖြစ်​စဉ်​တွင် တွေ့ရ၏​။ ခ​ရစ်​တော်က “ဘု​ရား​သ​ခင်​သည် ခပ်​သိမ်း​သော​အ​မှု​တို့​ကို တတ်​နိုင်​တော်​မူ​သည်” (မ ၁၉:၂၆) ဟု အ​တည်​ပြု​ခဲ့​သော်​လည်း အ​သေ​မ​ခံ​ရ​မီ​တွင် “ဤ​ခွက်​သည် အ​ကျွန်ုပ်​ကို​လွန်​သွား​နိုင်​လျှင် လွန်​သွား​ပါ​စေ​သော။ သို့​သော် အ​ကျွန်ုပ်​အ​လို​အ​တိုင်း မ​ဖြစ်​စေ​ဘဲ၊ ကိုယ်​တော့်​အ​လို​ရှိ​သည်​အ​တိုင်း ဖြစ်​ပါ​စေ​သော” ဟု ဆု​တောင်း​ခဲ့​၏ (မ ၂၆:၃၉)။

ခ​မည်း​တော်​တွင် ခ​ရစ်​တော်​ကို ကပ်​တိုင်​တွင် င​ရဲ​ခံ​ခြင်း​မှ ကယ်​နိုင်​စွမ်း​ပါ​သည်။ သို့​သော် အ​ပြစ်​သား​များ​ကို​ကယ်​ရန် ထို​သို့​မ​ပြု​စွမ်း​ပါ။ တစ်​ခု​ကို​ရွေး​ရ​ပါ​မည်။ ၂ ခု​လုံး​ကို ရွေး​၍​မ​ရ​ပါ။

**သ​မ္မာ​ကျမ်း​စာက ဘု​ရား​သည် လူအား​လုံး​ကို ကယ်​လို​သည်​ဟု ပြ​ထား​၏ (ဥ​ပ​မာ - ၁ တိ ၂:၄-၆၊ တိ ၂:၁၁၊ ၂ ပေ ၃:၉၊ ယေဇ ၃၃:၁၁)။ သို့​သော် လူအား​လုံး​ကယ်​တင်​ခြင်း ရ​ကြ​မည်​မ​ဟုတ်​ပါ။ ​ဤ​အ​ချက်က ရွေး​ချယ်​ပိုင်​ခွင့်​နှင့် ​ဤ​အ​ခွင့်​အ​ရေး​ကို​ပေး​သ​ည့် ဘု​ရား​၏​ဩ​ဇာ​စည်း​ဘောင်​ကို မည်​သို့ သွန်​သင်​ပြ​သ​နည်း။**

*ဖေ​ဖော်​ဝါ​ရီလ ၁၈ ရက်*

**အင်္ဂါနေ့**

**ဘု​ရား​ကို​ချစ်​ရန်**

ဘု​ရား​သည် အ​ကုန်​စွမ်း​သည်​ဟု ဆို​ရာ​၌​ ယုတ္တိ​မ​တန်​သ​ည့်​အ​ရာ​ကို လုပ်​နိုင်​စွမ်း​သည်​ဟု မ​ဆို​လို​ပါ။ ၎င်း​ကို လွတ်​လပ်​စွာ​ချစ်​သ​ည့် ပုဂ္ဂိုလ်​အ​ပေါ် ဘု​ရား​သည် ဘာ​မှ​မ​ဆုံး​ဖြတ်​ပါ။ လွတ်​လပ်​စွာ​ပြု​လုပ်​ခြင်း​တွင် စိတ်​ပိုင်း​ဖြတ်​မှု မ​ပါ​ပါ။ ထို့​ကြော​င့် လူ​တစ်ဦး​ကို လွတ်​လပ်​စွာ​ပြု​မူ​ရန် တွန်း​၍​မ​ရ​ပါ။ အ​တို​ချုံး​ရ​သော် ဘု​ရား​သည် ၎င်း​ကို​ချစ်​ရန် မည်​သူ​ကို​မှ မ​တွန်း​နိုင်​ပါ။ အ​တင်း​တွန်း​သ​ည့်​အ​ခါ​မှ​စ​ကာ ယင်း​သည် မေတ္တာ​မ​မည်​တော့​သည်​ကို ကျွန်ုပ်​တို့​တွေ့​ခဲ့​ပြီး​ဖြစ်​ကာ၊ ပြန်​လည်အာ​ရုံ​ပြု​ရ​မ​ည့်​တ​ရား ဖြစ်၏။

**မ ၂၂:၃၇ နှင့် တ​ရား ၆:၄၊ ၅ တို့​ကို ဖတ်​ရှု​ပါ။ ထို​ကျမ်း​ချက်​များက လွတ်​လပ်​စွာ​ရွေး​ချယ်​ခွင့်​ကို မည်​သို့​ချပြ​သ​နည်း။**

ဘု​ရား​ကို​ချစ်​ရ​မ​ည့်​ပ​ညတ်​တွင် ဘု​ရားက လူ​တိုင်း​သည် ၎င်း​ကို​ချစ်​ကြ​ရန်​လို​လား​သ​ည့် သက်​သေ​ဖြစ်၏။ သို့​သော် လူ​တိုင်း​သည် ဘု​ရား​ကို​မ​ချစ်​ပါ။ သို့​ဆို​လျှင် ဘု​ရားက လူ​တိုင်း​သည် ၎င်း​ကို​ချစ်​ကြ​ရန် အ​ဘယ်​ကြော​င့် မ​စီ​မံ​ထား​သ​နည်း။ အ​ကြောင်း​ကား မေတ္တာ​ဟူ​သည် လွတ်​လပ်​စွာ​ပေး​ရ​မည်​ဖြစ်၏။

**ဟေ​ဗြဲ ၆:၁၇၊ ၁၈၊ တိ ၁:၂ တို့​ကို ဖတ်​ရှု​ပါ။ ထို​ကျမ်း​ချက်​များက ဘု​ရား​သ​ခင်​အ​ကြောင်း မည်​သို့​ပြ​သ​နည်း။**

တော ၂၃:၁၉ တွင် “ဘု​ရား​သ​ခင်​သည် မု​သား​စ​ကား​ပြောအံ့​သော​ငှာ လူ​မ​ဟုတ်” ဟု​လာ၏​။ ဘု​ရား​သည် မု​သား​နှင့် ကင်း​စင်၏ (တိ ၁:၂)။ ဘု​ရား​သည် က​တိ​ကို မဖျက်ပါ။ က​တိ​တည်​၏ (‌ဟေ​ဗြဲ ၆:၁၇၊ ၁၈)။ ဘု​ရား​သည် က​တိ​ခံ​လျှင် ထို​က​တိ​ဖြင့် ဘောင်​ခတ်​ထား၏။

ဆို​လို​ရင်း​ကား ဘု​ရားက လူ​သား​များ​ကို လွတ်​လပ်​ခွင့်​ပေး​ထား​ခြင်း​တွင် ဘု​ရား​နှင့်​မ​ဆိုင်​တော့​ဘဲ လူ့​လက်​ထဲ​တွင်​ရှိ​ပြီဟု ဆို​လို၏။ ဘု​ရားက လူ​သား​များ​ကို လွတ်​လပ်​ခွင့်​ပေး​ခြင်း​တွင် လူ​သား​သည် ဘု​ရား​အ​လို​တော်​ကို ဆ​န့်​ကျင်​သည့်​အ​ထိ​ပင် ပိုင်း​ဖြတ်​ပိုင်​ခွင့် ရှိ၏​။ ဝမ်း​နည်းဖွယ်​ကား လူ​များ​စွာက ၎င်း​ကို​ဆ​န့်​ကျင်​သ​ည့်​ဘက်​သို့ သွား​ကြပြီး ဘု​ရား​အ​လို​အ​တိုင်း မ​ဖြစ်​ပျက်​ကြ​သ​ည့် အ​ရာ​များ​စွာ​ရှိ၏။

**ဘု​ရားက မ​ပြု​လုပ်​စေ​လို​ခဲ့​သည်​ကို သင် ဘာ​ပြု​လုပ်​ဖြစ်​ခဲ့​သ​နည်း။ ယင်းက လွတ်​လပ်​စွာ​ရွေး​ပိုင်​ခွင့်​အ​ကြောင်း ဘာ​ချပြ​သ​နည်း။**

*ဖေ​ဖော်​ဝါ​ရီလ ၁၉ ရက်*

**ဗုဒ္ဓဟူးနေ့**

**ဘု​ရားသ​ခင်​၏​စံ​ပြ နှင့် ကု​သ​ပေး​သ​ည့်​အ​လို​တော်များ**

**ဧ ၁:၉-၁၁ ကို ဖတ်​ရှု​ပါ။ ​ဤ​ကျမ်း​ချက်က ကြို​တင်​စီ​ရင်​ထား​မှု​အ​ကြောင်း ဘာ​ချပြ​သ​နည်း။ ကယ်​တင်​ခြင်း​ရ​မ​ည့်​သူ၊ မ​ရ​မ​ည့်​သူ​ဟူ​၍​ ပြဋ္ဌာန်း​ထား​သ​လော။**

“ကြို​တင်​စီ​ရင်” ဟု ပြန်​ထား​သ​ည့် ဂ​ရိ​ခက်​ဆစ် prohorizo တွင် ဘု​ရား​သ​ခင်က သ​မိုင်း​ကိုပုံစံ​ချသ​ည့် အ​ဓိပ္ပာယ် သ​မ္မာ​ကျမ်း​စာ​တစ်အုပ်​လုံး​တွင် မ​ပြ​ထား​ပါ။

တစ်ဦးဦးက တစ်​ဖက်​သတ်​ကျစွာ ကြို​တင်​ဆုံး​ဖြတ်နိုင်​ပါ​သည်။ (သို့) အ​ခြား​ပုဂ္ဂိုလ်​များက လွတ်​လပ်​ခွင့်​ကို မည်​သို့​အ​သုံး​ချ​လိ​မ့်​မည်​ဟု ကြို​၍​မိ​န့်​နိုင်​ပါ​သည်။ သ​မ္မာ​ကျမ်း​စာက ဘု​ရား​သ​ခင်​သည် ဒု​တိ​ယအ​ချက်​ကို ပြု​လုပ်​သည်​ဟု ပြ၏။

​ဤ​ကျမ်း​ချက်​နှင့် အ​ခြား​ကျမ်း​ချက်​များ​တွင် (ဥ​ပ​မာ - ရော ၈:၂၉၊ ၃၀) “ကြို​တင်​ဆုံး​ဖြတ်” ဟု ဘာ​သာ​ပြန်​ရာ​တွင် ၎င်း​ဖန်​ဆင်း​ထား​သူ​များက လွတ်​လပ်​စွာ​ပိုင်း​ဖြတ်​ကြ​မ​ည့်​အ​ရာ​ကို ဘု​ရား​က​ကြို​သိ​သော​ကြော​င့် ကြို​ပြင်​ထား​သည်​ဟု ဆို​လို၏။

ဧ ၁:၁၁ က ဘု​ရား​သ​ခင်​သည် “မိ​မိ​စေ​တ​နာ အ​လို​တော်​ကို​လိုက်​၍​ အ​လုံး​စုံ​တို့​ကို စီ​ရင်​သည်” ဟု​ဆို၏​။ ယင်းက ဘု​ရား​သ​ခင်​သည် ဖြစ်​ပျက်​မ​ည့်​အ​ရာအား​လုံး​ကို စီ​မံ​သည်​ဟု ဆို​လို​သ​လော။ ဧ ၁:၉-၁၁ ကို​ကွက်​၍​ ဖတ်​ရှု​လျှင် ထို​သို့​ယူ​ဖြစ်​နိုင်​ပါ​သည်။ သို့​သော် ထို​သို့​ယူ​ခြင်း​တွင် ကျွန်ုပ်​တို့​တွေ့​ခဲ့​ပြီး​ကြ​သ​ည့် အ​ချို့​တို့​သည် “ဘု​ရား​၏​အ​လို​တော်” (လု ၇:၃၀ ကို လု ၁၃:၃၄၊ ဆာ ၈၁:၁၁-၁၄ တို့​နှင့် ယှဉ်​ပါ) ကို ငြင်း​ကြ​မည် ဆို​သ​ည့်​အ​ကြောင်း​နှင့် ဖီ​လာ​ဆ​န့်​ကျင်​ပါ​လိ​မ့်​မည်။ သ​မ္မာ​ကျမ်း​စာ​သည် သ​ပွတ်အူမ​လည်​ပါ ဟု​ဆိုလျှင် ၎င်း​တို့​အ​ချင်း​ချင်း ချိတ်​ဆက်​လျက်​ရှိ​ကြောင်း မည်​သို့​ယူ​ရ​မည်​နည်း။

​ဤ​ကျမ်း​ချက်​ကို “ဘု​ရား၏ စံ​အ​လို​တော်၊” ဘု​ရား​၏ “ကု​သ​ပေးသ​ည့် အ​လို​တော်” ဟု သိ​မြင်​နိုင်​လျှင် အ​ဓိပ္ပာယ်​ရှိ​လာ၏​။ “ဘု​ရား​၏​ စံ​အ​လို​တော်” ကား ၎င်း​ဖြစ်​စေ​လို​သ​ည့် အ​လို​တော်​ဖြစ်၏​။ “ကု​စား​လို​သ​ည့် အ​လို​တော်” ကား ၎င်း​အ​လို​ရှိ​သ​ည့် ဗ​ဟို​ချက်မမှ သွေ​ဖည်​သွား​သ​ည့် အ​ရာ​များ​ကို ဆို​လို​ပြီး လွတ်​လပ်​စွာ​ရွေး​ပိုင်​ခွင့်​အ​ကြောင်း လည်း ပါ၏​။ ဧ ၁:၁၁ သည် ဘု​ရား​၏ “ကုသ​ပေး​သ​ည့်အ​လို​တော်” ကို ဆို​လို​ဟန်​ရှိ၏။

**ဘု​ရား​သည် အ​နာ​ဂတ်​ကို ကြို​သိ​ကာ၊ လူ​သားများ ဘာ​ကို​ရွေး​ကြ​မည် (အ​ဆိုး​ကို​ရွေး​ခြင်း​လည်း​ပါ၏) ကို​ပင် သိ၏။ သို့​တိုင်​လည်း “ခပ်​သိမ်း​သော အ​ရာ​တို့​ကို တ​ညီ​တ​ညွတ်တည်းအ​ကောင်း​အ​တွက်” ဖြစ်​စေ​၏ (ရော ၈:၂၈)။ ​ဤ​တ​ရား​တော်​မှ သင်​သည် မည်​သ​ည့်​နှစ်​သိ​မ့်​မှု​ကို ခံ​စား​ရ​သ​နည်း။**

*ဖေ​ဖော်​ဝါ​ရီလ ၂၀ ရက်*

**ကြာသပတေးနေ့**

**ခ​ရစ်​တော်​သည် လော​က​ကိုအောင်​နိုင်​ခဲ့​ပြီ**

အ​ရာအား​လုံး​သည် ဘု​ရား​အ​လို​ကျ ဖြစ်​ပျက်​ခဲ့​ပါ​လျှင် အ​ပြစ်​တ​ရား​ဝင်​မ​လာ​ဘဲ အား​လုံး​ပြီး​ပြည့်​စုံ​ပါ​လိ​မ့်​မည်။ အ​ဆုံး​တွင် စ​ကြ​ဝ​ဠာ​သည် ပြည့်​စုံ​နေ​ပါ​မည်။ လော​လော​ဆယ်​တွင် ဘု​ရား​သည် လွတ်​လပ်​စွာ​ရွေး​ပိုင်​ခွင့် ပြု​ခဲ့​ကြ​သူ​များ​၏​ ကိစ္စ​ရပ်​များ​ကို ဖြေ​ရှင်း​နေ၏။

မု​န့်​ဖုတ်​ပြိုင်​ပွဲ​တွင် ပြိုင်​ပွဲ​ဝင်​များက ယူ​လာ​ရ​မ​ည့်​အ​မယ်​များ​ကို ယူ​လာ​ကြ​ရ​မည့် အ​ခြား​အ​မယ်​များ​လည်း စိတ်​ကြိုက်​ယူ​လာ​ခွင့်​ရှိ​သည်​ဟု မှန်း​ကြည့်ပါ။ နိ​ဂုံး​တွင် မု​န့်​ဖုတ်​သူက မည်​သို့​ဖုတ်​ငြား မု​န့်​ဖုတ်​သူ​မ​သုံး​ခဲ့​သ​ည့် အ​မယ်​များ​ဖြင့်​လည်း ချိန်​ထိုး​ကာ ဆုံး​ဖြတ်​မည်​ဖြစ်၏။

ထို​နည်း​အ​တူ ဘု​ရားက လူသား​များ​ကို လွတ်​လပ်​စွာ​ပေး​ထား​သ​ည့် မေတ္တာ​တ​ရား​တွင် ဘု​ရား​မ​ကြိုက်​သ​ည့်​ဘက်​သို့ ဖြစ်​ပျက်​သ​ည့်​အ​မယ်​များ က​မ္ဘာ့​သ​မိုင်း​တွင်​ရှိ၏။

​ဤ​ရှု​ထော​င့်​တွင် ဘု​ရား​၏​အ​စီ​အ​မံ​သည် အ​နား​တစ်ဖက်​တည်း မ​ဟုတ်​ပါ။ ယင်းက ဘု​ရား​သည် အရာအား​လုံး တစ်​ဖက်​သပ်​ဆန်​စွာ အုပ်​စိုး​ဟန်​ရှိ​စေ၏။ ထို့​အ​စား ​ဤ​ကိစ္စ​ရပ်​တွင် အ​စွန်း ၂ ဘက်​ရှိ၏​။ ​ဤ​က​မ္ဘာ​တွင် ဖြစ်​ပျက်​သ​ည့်​ကိစ္စအ​ချို့​သည် ဘု​ရား​ကြော​င့်​ဖြစ်​ရ​ပြီး၊ အ​ခြား​သော​ကိစ္စ​များ​သည် လူ​သား​များ​၏​ ရွေး​ချယ်​မှု​ကြော​င့် ဖြစ်​ပျက်ရ၏​။ ဘု​ရား​မ​ကြိုက်​သ​ည့် ကိစ္စ​များ​စွာ ဖြစ်​ပျက်၏။

**ယော ၁၆:၃၃ ကို ဖတ်​ရှု​ပါ။ ​ဤ​ကျမ်း​ချက်က ဒုက္ခ​များ​၏​အ​လယ်​တွင် မည်​သ​ည့်​မျှော်​လ​င့်​ချက်​ကို ပေး​သ​နည်း။**

အ​ထူး​သ​ဖြင့် ဒုက္ခ​တွေ့​ချိန်​များ​တွင် လူ​သား​များ​သည် ဘု​ရား​ကို အ​မြင်​စောင်း​ကြ​ကာ ယုံ​ကြည်​မှု ယိုင်​တတ်​ကြ၏​။ ၎င်း​တို့​ကို ဒုက္ခ​မှကွေ​ကွင်း​စေသင့်သည်​ဟု ယူ​ကြ၏​။ သို့​သော် ယေ​ရှုက အ​ခြား​အ​ကြောင်း​ကို မိ​န့်၏​။ ၎င်း​၏​နောက်​လိုက်​များ​အား ၎င်း​တို့​သည် ​ဤ​က​မ္ဘာ​တွင် အ​မှု​များ​စွာ ကြုံ​ကြ​ရ​မည်​ဖြစ်​ပြီး သို့​သော် မျှော်​လ​င့်​ချက်​ရှိ၏​။ အ​ကြောင်း​မှာ ခ​ရစ်​တော်​သည် လော​က​ကို အောင်​နိုင်​ခဲ့​သော​ကြော​င့် ဖြစ်​၏ (ယော ၁၆:၃၃)။

ကျွန်ုပ်​တို့ ဒုက္ခ​တွေ့​နေ​ရ​ခြင်း​သည် ဘု​ရာ​၏​အ​လို​တော်​ဟု မ​ဆို​လို​ပါ။ ကျွန်ုပ်​တို့​သည် မ​ဟာ​တိုက်​လှန်​ပွဲ​အ​ကြောင်း​ကို အ​စဉ်အာ​ရုံ​ထား​ရ​ပါ​မည်။ မည်​သို့​ဖြစ်​ဖြစ် အ​ဆိုး​သည် မ​ရှိ​ရ​မည့််​အ​ရာ ဖြစ်​သော်​လည်း ဘု​ရား​သည် အ​ဆိုး​ထဲ​မှ အ​ကောင်း​ဖြစ်​စေ​နိုင်​သည်​ဟု အား​ယူ​နိုင်​ပါ​သည်။ ကျွန်ုပ်​တို့​သည် ဘု​ရား​ကိုအား​ကိုး​လျှင် ဒုက္ခ​ကို ၎င်း​နှင့်​နီး​စေ​သ​ည့်​အ​ရာ ဖြစ်​စေ​နိုင်​ပြီး အ​ခြား​ပုဂ္ဂိုလ်​များ​ကို စာ​နာ​စိတ် ထား​တတ်​စေ​ပါ​မည်။

*ဖေ​ဖော်​ဝါ​ရီလ ၂၁ ရက်*

**သောကြာနေ့**

**ဆက်​လက်​လေ့​လာ​ရန်။** Ellen G. White “God With Us,” pp 19-26, in *The Desire of Ages*.

“ကယ်​တင်​ခြင်း​စီ​မံ​ကိန်း​သည် နောက်​တိုး​အ​စီ​အ​မံ မ​ဟုတ်။ အာ​ဒံ​ကျရှုံး​ပြီး​မှ စီ​မ​ခံ​ခြင်း​မ​ဟုတ်။ ယင်း​သည် ‘ရှေး​ကပ်​ကာ​လ​ပတ်​လုံး ဝှက်​ထား’ (ရော ၁၆:၂၅) သ​ည့်​အ​ရာ​ကို ထင်​ပြခြင်း​ဖြစ်၏။ ဘု​ရား​၏​ပ​လ္လင်​တော်​မှ ထာ​ဝ​ရ​ကာ​လ​မှချ​ထား​သ​ည့် နိ​ယာ​မ​ကို ဖေါ်​ပြခြင်း​ဖြစ်၏။ ရှေးမ​ဆွှကပင် ဘု​ရား​နှင့်​ခ​ရစ်​တော်​တို့​သည် စာ​တန်က လမ်း​မ​လိုက်​မည်​ကို၊ ယင်း​၏​ဉာဉ်က လူ​သား​ကို အ​ညာ​မိ​စေ​မည်​တို့​ကို သိ​ခဲ့​ကြ၏​။ ဘု​ရားက အ​ပြစ်​တ​ရား​ပေါ်​ပေါက်​ရန် မ​ပြဋ္ဌာန်း​ထား​ပါ။ အ​ပြစ်​ရှိ​လာ​မည်​ကို ကြို​မြင်​ပြီး ကု​စား​ရန်လမ်း​ရှာ​ခဲ့၏​။ လော​က​သား​များ​ကို ချစ်​လွန်း​အား​ကြီး​သော​ကြော​င့် ၎င်း​၏​တစ်​ပါး​တည်း​သော သား​တော်​ကို ‘ယုံ​ကြည်​သော​သူ​အ​ပေါင်း ပျက်​စီး​ခြင်း​သို့​မ​ရောက် ထာ​ဝ​ရအ​သက်​ရ​စေ​ခြင်း​ငှာ’ ယော ၃:၁၆ ပေး​လှူ​ခဲ့၏။” — Ellen G. White, *The Desire of Ages*, p. 22။

**ဆွေး​နွေး​ရ​မ​ည့်​မေး​ခွန်း​များ**

**၁။ ဘု​ရား​သည် ၎င်း​ဆ​န္ဒအ​တိုင်း အ​စဉ်​မ​ရ​ရှိ​လျှင် ​ဤ​လော​က​တွင် ဖြစ်​ပျက်​နေ​သ​ည့်​အ​ကြောင်း​များက သ​င့်​အ​ပေါ် မည်​သို့ ဩ​ဇာ​သက်​သ​နည်း။ ဘု​ရား​မ​လို​လား​သည်​များ ဖြစ်​ပျက်​သည်​ကို နား​လည်​ခြင်း​တွင် မည်​သ​ည့်​လက်​တွေ့​ကျင့်​သုံး​ဖွယ်​များ ရှိ​သ​နည်း။**

**၂။ ကြာ​သ​ပ​တေး​နေ့​သင်​ခန်း​စာ​၏​ မု​န့်​ဖုတ်​သည်​ဥ​ပ​မာကို ပြန်​သုံး​သပ်​ရ​လျှင် “ဘု​ရား​နှင့် ခ​ရစ်​တော်​တို့​သည် စာ​တန်​၏​ လမ်း​မ​လိုက်​မ​ည့်​အ​ဖြစ်​ကို သိ​ခဲ့” ကြငြား ၎င်း​တို့​သည် အ​ကြံ​တော်​အ​တိုင်း ဖန်​ဆင်း​ခြင်း​ကို ပြု​ကြ၏​။ မေတ္တာ​သည် နက်​နဲ၏​။ မေတ္တာ​ဆို​သည်​မှာ လွတ်​လပ်​ခြင်း​ကို ဆို​လို၏​။ ကျွန်ုပ်​တို့​ကို မေတ္တာ​ရှိ​နိုင်​ချေ​ရှိ​မ​ည့် ပုဂ္ဂိုလ်​အ​ဖြစ် မ​ဖန်​ဆင်း​ဘဲ၊ မေတ္တာ​ရှိ​နိုင်​သည့် ပုဂ္ဂိုလ်​အ​ဖြစ် ဖန်​ဆင်း​ခဲ့​ကာ ယေ​ရှု​ကို ကပ်​တိုင်​ပေါ်​တင်​ကြ​မည်​ကို သိ​သိ​ဖြင့် ဖန်​ဆင်း​ခဲ့၏။ ယင်း​အ​ဖြစ်က ဘု​ရား​၏​ အ​စိုး​ရ​ယ​န္တ​ရား​တွင် ကျွန်ုပ်​တို့​ကို ငြင်း​ပယ်​မ​ည့်​အ​စား ခ​ရစ်​တော်​ကို ကပ်​တိုင်​တက်​စေ​သ​ည့်​တ​ရား​တွင် မေတ္တာ​သည် မည်​မျှအ​ခြေ​ခံ​ကျ၊ မွန်​မြတ်​ကြောင်း ချပြ​သ​နည်း။**

**၃။ ​ဤ​လော​က​တွင်​ဖြစ်​ပျက်​သ​ည့် အ​နိဋ္ဌာ​ရုံ​များ​အ​ပေါ် ကျွန်ုပ်​တို့ မြည်​တမ်း​တတ်​ကြ၏​။ သို့​သော် အ​ဆိုး​တ​ရား​ကြော​င့် ဘု​ရား​သ​ခင်​လည်း မြည်​တမ်း​မည်​ကို ကျွန်ုပ်​တို့ စဉ်း​စား​ဖြစ်​ကြ​သ​လော။ အ​ပြစ်​ကြော​င့် ဘု​ရား​လည်း ခံ​စား​ရ​ကြောင်း​ကို သိ​ခြင်း​တွင် အ​ပြစ်​၏​ဆိုး​ကျိုး​ကို သင် မည်​သို့​အ​မြင်​ပြောင်း​လာ​သ​နည်း။**

**၄။ သင်​သည် ကောင်း​ကျိုး​ဖြစ်​လာ​ဟန်​မ​ရှိ​သ​ည့် ဒုက္ခ​မျိုး ခံ​စား​ရ​ချိန်​တွင် ​ဤ​လော​က​တွင် ဘု​ရား​မ​ကြိုက်​သ​ည့်​အ​ရာ​များ ဖြစ်​ပျက်​ကြောင်း သိ​ရ​ခြင်းက မည်​သို့ အ​ထောက်​အ​မ ဖြစ်​မည်​နည်း။**

**ပါ​တီ​ပွဲ(Rumba)မှ ဘု​ရား​ကျောင်း​သို့**

**ဘဝတစ်ကွေ့ပုံပြင်**

Andrew McChesney ရေး​သား​သည်

Nelson သည် ကို​လံ​ဘီ​ယာ​ရှိ rumba (ပါ​တီ) သွား​ရန် ငယ်​သေး၏​။ သို့​သော် ၎င်း​အား မိ​ဘ​များက ဒီ​ဇင်​ဘာ ၃၁ ရက်​ည​တွင် ဘု​ရား​ကျောင်း​ပို့​ပြီး​နောက် အိမ်​တွင်​ထား​ခဲ့​ကာ နှစ်​သစ်​ကျင်း​ပ​သ​ည့်​ပါ​တီ (rumba) သို့ သွား​ကြ​သ​ည့်​အ​ခါ တစ်​ခု​ခု​မှား​နေ​သည်​ဟု ခံ​စား​ဖြစ်၏။

Nelson တို့​၏​ဓ​လေ့​တွင် ခ​ရစ်​ယာန်​များ​သည် နှစ်​သစ်​ကူး​အ​ကြို​ည​တွင် ဘု​ရားထံ​ဆက်​ကပ်​မှု​ပြု​ကြပြီး ထို့​နောက်​တွင် rumba သို့ သွား​ကြ၏​။ ၎င်း​သည် ငယ်​သေး​ငြား ဘု​ရား​ကျောင်း​သည် သ​န့်​ရှင်း​ရာ​အ​ရပ်၊ rumba သည် bar, nightclub များ​တွင် ပြု​လုပ်​သော​ကြော​င့် မ​သ​န့်​ရှင်း​ဟု ခံ​စား​ဖြစ်၏​။ ၎င်းက “ငါ့​မိ​သား​စုက သ​န့်​ရှင်း​ဖို့ ဘု​ရား​ကျောင်း​သွား​ပြီး​မှ မ​သ​န့်​ရှင်း​အောင် rumba ကို သွား​တာ​လဲ​မ​သိ​ဘူး” ဟု အံ့​ဩ​ခဲ့၏။

Nelson က ၎င်း​၏​မိ​ခင်အား “အ​မေက ဘာ​ကြော​င့် ဘု​ရား​ကျောင်း​သွား​ပြီး​မှ rumba ကို​သွား​တာ​လဲ” ဟု​မေး၏​။ သူ​မ​သည် မ​ဖြေ။

လူ​ရွယ်​ဖြစ်​လာ​သ​ည့်​အ​လျောက် Nelson သည် ဘု​ရား​ကျောင်း​မ​တက်​တော့​ဘဲ rumba တွင် valenato ဂီ​တ​ကို​လိုက်​စား တီး​ခတ်​တော့၏​။ ၎င်း​သည် လက်​ဆွဲ​ဘာ​ဂျာ​တွင် တစ်​ဖက်​ကမ်း​ခပ် တတ်​ကျွမ်း​ပြီး ဘ​ဝ​ပြောင်း​ရန်​ကြံ၏​။ သို့​နှင့် ၎င်း​၏​ကြင်​ဖော်​ဖြစ်​လာ​မ​ည့် SDA ဖြစ်​ခဲ့​ဖူး​သူ Laura နှင့် ကြုံ​ခဲ့၏​။ သူ​မ​က “တ​မ​လွန်​ရောက်​ကြ​သူ​တွေ ကောင်း​ကင်​ကို မ​ရောက်​ကြ​သေး​တာ​ကို ရှင်​သိ​လား” ဟု​မေး၏​။ Nelson သည် သူမ​၏​အ​မြင်​များ​ကို မ​ကြိုက်။ သူ​မ​ကို​ကား ကြိုက်၏​။ သို့​နှင့် ဆက်​၍​တွဲ​ဖြစ်၏​။ အ​ချိန်​အ​ချို့​စား​လာ​ပြီး​နောက်​တွင် Laura သည် ဘု​ရား​ကျောင်း​ပြန်​တက်​ကာ Nelson ကို​လည်း သူမ​၏​မိ​ဘ​နှင့် မိတ်​ဆက်​ပေး၏​။ ပ​ထ​မ​တွင် သူမ​၏​ဖ​ခင်​သည် “အ​စာ​မ​စား​ခင် ကျေး​ဇူး​တော်​ချီး​မွမ်းရ​အောင်” ဆို​ပြီး Nelson ကို အံ့​ဩ​ဖြစ်​စေ၏​။ Nelson သည် အ​စာ​မ​စား​မီ တစ်​ခါ​မျှ ဆု​မ​တောင်း​ဖူး​ပါ။

Nelson နှင့် Laura ​၏​ ဖ​ခင်​သည် ရင်း​နှီး​လာ​ကြ၏​။ မကြာ​မီအချိန်​တွင် Nelson သည် အ​စာ​မ​စား​မီ ဆု​တောင်း​တတ်​လာ၏​။ Laura နှင့်​လည်း ဘု​ရား​အ​တူ​တက်​စ​ပြု၏​။ ၎င်း​သည် အ​စ​ပိုင်း​တွင် အ​သား​မ​ကျ​သေး​ပါ။ စ​နေ​နေ့​တွင် ဘု​ရား​ကျောင်း​တက်​ရ​သည်​ကို မ​နေ​တတ်​ပါ။ သို့​သော် ထွက် ၂၀:၈-၁၀ ကို ဖတ်​ဖြစ်​သွား​သ​ည့်​အ​ခါ ဘု​ရားက လူ​သား​များ​အား သ​တ္တ​မ​နေ့​ကို သ​န့်​ရှင်း​စွာ​ထား​ရန် ပ​ညတ်​သည်​ကို သိ​လာ၏​။ ၎င်း​လည်း သ​န့်​ရှင်း​လို၏။

 ယ​နေ့​တွင် Nelson Silva, (၃၀) သည် SDA တူ​ရိ​ယာ​ပ​ညာ​ရှင်​ဖြစ်​လာ​ပြီး rumba တွင် လက်​ဆွဲ​ဘာ​ဂျာ မ​တီး​တော့​ပါ။ ၎င်း​နှင့် အ​ဖွဲ့​သား​များ​သည် အ​များ​ပြည်​သူ​သုံး​ယာဉ်​များ​ပေါ်​တွင် တီး​ခတ်​ကြ၏​။ “တေး​ဂီ​တ​က ကျွန်​တော့်​ကို က​မ္ဘာ​မှာ​တောက်​ပ​စေ​ပါ​တယ်။ အ​ခု​တော့ ခ​ရစ်​တော်​အ​တွက် တောက်​ပ​ချင်​ပါ​ပြီ” ဟု​ဆို၏။

က​မ္ဘာ့​ယဉ်​ကျေး​မှု​ပေါင်း​စုံ​တွင် သာ​သ​နာ​ဖြန့်​ကြ​သူ​များ​အ​တွက် ဆု​တောင်း​ပေး​ကြ​ပါ။ သာ​သ​နာ​မ​သိ​သေး​သူ​များထံ သာ​သ​နာ​ဖြန့်​ဖြူး​နိုင်​ရန် အ​လှူ​ငွေ​ထ​ည့်​ဝင်​ပေး​ကြ​သ​ည့်​အ​တွက် ကျေး​ဇူး​တင်​ပါ​သည်။ လက်​ဆွဲ​ဘာ​ဂျာ​တီး​ခတ်​သ​ည့် Nelson ၏ video ကို bit.ly/Nelson-Silva တွင် ဝင်​ရောက်​ရှု​စား​နိုင်​ပါ​သည်။

**အ​ပိုင်း ၁။ ခြုံ​ငုံ​သုံး​သပ်​ချက်**

**ဆရာတို့၏မှတ်ချက်များ**

**အ​ဓိ​က​ကျမ်း​ချက်။** ရှင်​ယော​ဟန် ၁၆:၃၃

**လေ့​လာ​မှုဦး​တည်​ချက်​များ။** ဆာ ၈၁:၁၁-၁၄၊ လု ၇:၃၀၊ လု ၁၃:၃၄၊ တိ ၁:၂၊ ဟေ​ဗြဲ ၆:၁၈။

**နိ​ဒါန်း။ ။** ဘု​ရား​သ​ခင်​သည် သ​ဗ္ဗ​ဗ​လ​ဘု​ရား​ရှင် (omnipotent)၊ အ​ဓိ​ပ​တိ​ဖြစ်​ငြား ဖြစ်​ပျက်​လာ​သ​ည့်​အ​ရာ​များ​ကို ပုံစံ​မ​ချ​ထား​ပါ။ ထို့​ပြင်​မ​က ဘု​ရားက ၎င်း​၏​ဂုဏ်​တော်​ကို​မှီ​ကာ မ​ပြု​လုပ်​မည့်၊ မ​ပြု​လုပ်​နိုင်​သ​ည့် အ​မှု​များ​ရှိ၏​။ သို့​တိုင်​လည်း ဘု​ရား​၏​အ​စီ​အ​မံ​သည် စုတ်​ကို လာဘ်​အ​ဖြစ် ဧ​ကန်​ပြောင်း​ပေး​နိုင်​ပါ​သည်။

**သင်​ခန်း​စာ​၏​ဆို​လို​ရင်း။ ။** ယ​ခု​အ​ပတ်​သင်​ခန်း​စာ​သည် သ​ဘော​တ​ရား ၃ ခု​ကို အာ​ရုံ​ထား​ပါ​မည်။

၁။ ဘု​ရား​၏​အာ​နု​ဘော်​သည် အ​ထ​မ​မြောက်​သ​ည့်​ဆ​န္ဒ​များ​ကို မ ပထုတ်​ပါ။ ဘု​ရား​သ​ခင်​သည် ဖြစ်​ပျက်​မှု​တိုင်း​ကို မ ကြိုး​ကိုင်​ပါ။ ၎င်း​သည် သ​ဗ္ဗ​ဗ​လ​ဘု​ရား​ရှင်​ဖြစ်​ငြား လူ​သား​တို့​၏​ လွတ်​လပ်​စွာ​ရွေး​ချယ်​ခွင့်​ကို မ​ထိ​ပါး​ပါ။ ဆို​ရ​သော် ဖြစ်​ပျက်​လာ​ကြ​သ​ည့် အ​ရာအား​လုံး​သည် ၎င်း​၏​ဆ​န္ဒ​ချည်း​မ​ဟုတ်။ ​ဤ​တွင် လွတ်​လပ်​စွာ​ရွေး​ချယ်​ခွင့်​ကို နေ​ရာ​ပေး​ခြင်း​ဖြစ်၏​။ ဘု​ရားက ၎င်း​၏​အ​လို​တော်​ကို (စံ​အ​လိုက်) အ​ထ​မြောက်​စေ​သ​ည့်​အ​ချက်​တွင် အာ​နု​ဘော်​ရှိ​သည်​ဟု ဆို​ခြင်း​ဖြစ်​ပြီး၊ ယင်း​သည် ကု​စား​မှု​ရှေ့​ရှု​သ​ည့် အ​လို​တော်​နှင့် သီး​ခြား​ဖြစ်၏။

၂။ ဘု​ရား​၏​ အ​လုံး​စုံ​စွမ်း​ခြင်း​သည် ၎င်း​၏​ကျေး​ဇူး​တော် အ​စီ​အ​မံ​များ​တွင် ဘောင်​မ​ရှိ​ဟု ဆို​ခြင်း​မ​ဟုတ်​ပါ။ ဘု​ရားက ၎င်း​၏​ဂုဏ်​တော်​မှီ​ကာ မ​ကြိုး​ကိုင်၊ ထို​သို့​မ​လုပ်နိုင်​သ​ည့် အ​ရာ​များ​ရှိ၏​။ ​ဤ​အ​ချက်​သည် ဘု​ရား​၏​ကျေး​ဇူး​တော်​ကို နား​လည်​နိုင်​ရေး​တွင် အ​ခ​ရာ​ကျ၏​။ ဘု​ရား​၏​အ​စီ​အ​မံ​များ​သည် ၎င်း​၏​မေတ္တာ​တော်​နှင့် အံ​ကျပြီး အ​ဓ​မ္မ​မ​သုံး​ပါ။ ၎င်း​၏​ အ​စီ​အ​မံ​များ​သည် လူ​သား​တို့​၏​လွတ်​လပ်​ခွင့်​ကို မ​ချယ်​လှယ်​ပါ။ သို့​နှင့် ဘု​ရား​၏​ အ​လုံး​စုံ​စွမ်း​ခြင်း​သည် ၎င်း​ဖန်​ဆင်း​ထား​သ​ည့် လူ​သား​များ​၏​လွတ်​လပ်​ခွင့်​ကို မ​ချုပ်​ချယ်​ပါ။

၃။ ဘု​ရား​သ​ခင်​၏​ အ​လို​တော်​တွင် စံ​နှင့်​ကု​စား​ခြင်း​တို့ ပါ၏​။ ဘု​ရား​၏​အ​လို​တော်​တွင် စံ​တန်​ဖိုး​ကို​သာ အ​နက်​ဖွင့်​သည်​မ​ဟုတ်။ ကု​စား​ခြင်း​လည်း​ပါ၏​။ ကု​စား​ခြင်း​သည် ဘု​ရား​၏​ ကြို​တင်​စေ​တ​နာ​နှင့် ကွဲ​လွဲ၏​။ သို့​ပေ​ငြား ဘု​ရား​သ​ခင်​သည် ၎င်း​၏​အ​လို​တော်​ကို ဆ​န့်​ကျင်​သ​ည့် အ​နေ​အ​ထား​ကို ၎င်း​၏​အ​လို​တော်​နှင့် ကိုက်​ညီ​စေ​ရန် ပြု​ပြင်​ပါ​လိ​မ့်​မည်။

**လက်​တွေ့​အ​သုံး​ချခြင်း။ ။** ကျွန်ုပ်​တို့​၏​ဘ​ဝ​တွင် ဖြစ်​ပျက်​သ​မျှ​သည် ဘု​ရား​၏​အ​လို​တော်​လော။ ဘာ့​ကြော​င့် ဟုတ်၊ ဘာ့​ကြော​င့် မ​ဟုတ်​သ​နည်း။ ယော​သပ်​၏​ဘ​ဝ​ဖြစ်​စဉ်​မှ ဘု​ရား​၏​ပြု​ပြင်​စီ​ရင်​ပေး​မှု​ကို သင် ဘာ​မြင်​တွေ့​သ​နည်း။

**အ​ပိုင်း ၂။ အ​နက်​ဖွင့်​ကျမ်း**

**ဆရာတို့၏မှတ်ချက်များ**

**၁။ ဘု​ရား​၏​အာ​နု​ဘော်​သည် အ​ထ​မ​မြောက်​သ​ည့်​ဆ​န္ဒ​များ​ကို မ ပ​ထုတ်​ပါ။**

“Four Views on Divine Providence” တွင် အ​ဓိ​က​မေး​ခွန်း​မှာ ဘု​ရား​သ​ခင်​သည် ၎င်း​ဆ​န္ဒအ​တိုင်း အ​စဉ်​ရ​ရှိ​သ​လော ဖြစ်၏​။ ဒဲ့ဆိုရ​လျှင် ​ဤ​အ​မေးက “လူ​သား​၏​အ​တာ​နှင့် ဘု​ရားက လူ​သား​တို့​၏​ အ​ပြု​အ​မူ​များ​အ​ပေါ် တုံ့​ပြန်​မှု​ကို မည်​သို့​ညှိ​မည်​နည်း ဖြစ်​၏​” — Denis W. Jowers, ed., *Four Views of Divine Providence* (Grand Rapids, MI: Zondervan, 2011), p. 10။ ဤ​အ​မေး​၏​အ​ဖြေ​သည် ဟုတ်​သည်​ဖြစ်​လျှင် (ဘု​ရား​သည် ၎င်း​၏​ဆ​န္ဒ အ​စဉ်​ရ​ရှိ​သည်) သို့​ဖြစ်​လျှင် မည်​သူ​မျှ ဘု​ရား​၏​ဆ​န္ဒ​ကို ဆ​န့်​ကျင်​ကာ ဘာ​မျှ​မ​လုပ်​နိုင်​ဖြစ်​ကာ က​မ္ဘာ​တွင်​ဖြစ်​ပျက်​သ​မျှ​သည် ဘု​ရား​အ​လို​တော် ဖြစ်​တော့​၏​ (အ​ပြစ်​ရှိ​လာ​ခြင်း​အ​ကြောင်း​လည်း အ​ကျုံး​ဝင်​၏​)။ သို့​သော် ယင်း​သည် သ​မ္မာ​ကျမ်း​စာ​တွင် မြင်​ရ​သ​ည့်​အ​တိုင်း ဘု​ရား​၏​မေတ္တာ၊ လူ​တို့​၏​ လွတ်​လပ်​ခွင့်​တို့​နှင့် ဆ​န့်​ကျင်​၏​ (John Peckham, “Providence and God’s Unfulfilled Desires,” *Philosophia Cristi*, 15, no. 2 [2013]: p. 234။

သ​မ္မာ​ကျမ်း​စာ​ရှိ ကျမ်း​ချက်​များ​စွာ​တွင် လူ​သား​များ​သည် ဘု​ရား​၏​လူ​စု​များ​လည်း​အ​ပါ၊ ဘု​ရား​၏​အ​လို​တော်​ကို ဆ​န့်​ကျင်​ကာ​နေ​ကြ​သည်​ဟု လာ၏​။ ဘု​ရား​သ​ခင်က ​ဣ​သ​ရေ​လ​များ နောင်​တ​ရ​ကြ​ရန် တောင်း​ဆို​သ​ည့် ဆာ ၈၁:၁၁-၁၄ တွင် ဘု​ရားက “ငါ​၏​လူ​များ​မူ​ကား၊ ငါ့​စ​ကား​ကို နား​မ​ထောင်​ကြ။ ​ဣ​သ​ရေ​လအ​မျိုး​သည် ငါ့​ကို​အ​လို​မ​ရှိ​ကြ​ပါ​တ​ကား။ ငါ​သည်​လည်း ထို​သူ​တို့​ကို သူ​တို့​နှ​လုံး​ခိုင်​မာ​ခြင်း​၌​အပ်၍​၊ သူ​တို့​သည် မိ​မိ​တို့​အ​လို​သို့ လိုက်​ကြ၏​။ ငါ​၏​လူ​စု​သည် ငါ့​စ​ကား​ကို​နား​ထောင်၍​၊ ​ဣ​သ​ရေ​လအ​မျိုး​သည် ငါ့​လမ်း​၌​ လိုက်​ပါ​စေ​သော။ လိုက်​လျှင် ငါ​သည် သူ​တို့​ရန်​သူ​များ​ကို အ​လျင်​အ​မြန်​နှိပ်​စက်၍​၊ ရန်​ဘက်​ပြု​သော​သူ​တို့​ကို ဒဏ်​ခတ်​မည်။” ထို့​အ​တူ ဟေ​ရှာ ၆၆:၄ တွင် “ငါ​သည်​လည်း၊ သူ​တို့​ဖို့ ဘေး​ဥ​ပဒ်​များ​ကို ရွေး​မည်။ သူ​တို့​ကြောက်​သော​အ​မှု​ကို ရောက်​စေ​မည်။ အ​ကြောင်း​မူ​ကား၊ ငါ​ခေါ်​သော​အ​ခါ အ​ဘယ်​သူ​မျှ​မ​ထူး။ ငါ​ပြော​သော​အ​ခါ သူ​တို့​သည် နား​မ​ထောင်​ကြ။ ငါ့​မျက်​မှောက်​၌​ မ​ကောင်း​သော​အ​ကျင့်​ကို ကျင့်၍​၊ ငါ​မ​နှစ်​သက်​သော​အ​ရာ​ကို ရွေး​ယူ​ကြ​၏​” ဟု ဝမ်း​နည်း​စွာ​မိ​န့်၏။

ယေဇ ၁၈:၂၃ တွင် ဘု​ရားက လူ​ဆိုး​များ ဆုံး​ပါး​ကြမှု​တွင် စိတ်​မ​ချမ်း​သာ ဟု​ဆို၏​။ ထို့​အ​စား လူ​ဆိုး​များ နောင်​တ​ရ​ကြ​ကာ အ​သက်​ရ​ကြ​မည်​ကို လို​လား၏​။ ခ​ရစ်​ဝင်​ကျမ်း​များ​တွင် “ဖာ​ရိ​ရှဲ​နှင့် ကျမ်း​တတ်​တို့​မူ​ကား သူ​တို့​အ​ကျိုး​အ​လို​ငှာ ဘု​ရား​သ​ခင် ကြံ​စည်​တော်​မူ​သော ကျေး​ဇူး​တော်​ကို ပယ်​ကြ​၏​” (လု ၇:၃၀) ဟု​ဆို၏​။ ထို့​အ​တူ ယေ​ရှု​သည် ယေ​ရု​ရှ​လင်​သည် ၎င်း​၏​အ​လို​တော်​ကို ပုန်​ကန်​ကြမှု​တွင် ​ဤ​သို့​တမ်း​ခဲ့​၏​ — “အို ယေ​ရု​ရှ​လင်​မြို့၊ ယေ​ရု​ရှ​လင်​မြို့၊ သင်​သည် ပ​ရော​ဖက်​တို့​ကို သတ်​မြဲ​ရှိ၏​။ သင်​ရှိ​ရာ​သို့ စေ​လွှတ်​သော​သူ​တို့​ကို​လည်း ကျောက်​ခဲ​နှင့် ပစ်​မြဲ​ရှိ၏​။ ကြက်​မ​သည် မိ​မိ​သား​ငယ်​တို့​ကို အ​တောင်အောက်​၌​ စု​ရုံး​သ​ကဲ့​သို့ သင်​၏​သား​တို့​ကို စု​ရုံး​စေ​ခြင်း​ငှာ ကြိမ်​ဖန်​များ​စွာ ငါ​အ​လို​ရှိ၏​။ သင်​မူ​ကား အ​လို​မ​ရှိ” (လု ၁၃:၃၄)။

​ဤ​ကျမ်း​ချက်က ဘု​ရား​၏​အာ​နု​ဘော်​သည် အ​ထ​မ​မြောက်​သ​ည့်​ဆ​န္ဒ​များ​ကို မ​ပ​ထုတ်​ထား​ကြောင်း ပြ၏​။ ​ဤ​သည်​မှာ လူ​တို့​၏​လွတ်​လပ်​ခွင့်​ကို ငှဲ့​ခြင်း​ဖြစ်၏​။ တစ်​ချိန်​တည်း​တွင် ဘု​ရား​သည် အာ​နု​ဘော်​အ​ရှင်​သ​ခင် ဖြစ်၏​။ ယောဘ​၏​မှတ်​ချက်​အ​တိုင်း​ပင် ဖြစ်​၏​ — “ကိုယ်​တော်​သည် အ​လုံး​စုံ​တို့​ကို တတ်​နိုင်​သည်” (ယောဘ ၄၂:၂)။ Peckham က “ဘု​ရား​သည် ၎င်း​၏​ဆ​န္ဒ(စံ ဆန္ဒ)ကို အ​မြဲ​မ​ရ​ပါ။ သို့​တိုင်​လည်း ၎င်း​၏​အ​န​န္ဒ​မေတ္တာ​တော်​ကို ဖြစ်အောင်​ပြ​ပါ​လိ​မ့်​မည်။” — *Philosophia Cristi*, vol. 15, no. 2, p. 236။ သာ​၍​တိ​ကျစွာ​ဆို​ရ​လျှင် “ဘု​ရား​သ​ခင်​သည် အ​ပြစ်​ကြော​င့်​ဖြစ်​လာ​သ​ည့် အ​ကျိုး​တ​ရား​များ​အ​ပေါ် ဝန်​ဆောင်​ပေး၏​။ နိ​ဂုံး​တွင် စ​ကြ​ဝ​ဠာ​တစ်​ခု​လုံး ၎င်း​၏​အ​လို​အ​တိုင်း သ​ဟ​ဇာ​တ​ကျ​လာ​မ​ည့်​အ​ကြောင်း​တွင် ဘု​ရား​သ​ခင်​သည် စိတ်​တော်​တွေ့၏။” p. 235။

**ဆရာတို့၏မှတ်ချက်များ**

**၂။ ဘု​ရား​၏​ အ​လုံး​စုံ​စွမ်း​ခြင်း​သည် ၎င်း​၏​ကျေး​ဇူး​တော် အ​စီ​အ​မံ​များ​တွင် ဘောင်​မ​ရှိ​ဟု ဆို​ခြင်း​မ​ဟုတ်​ပါ။**

သ​ဗ္ဗ​ဗ​လ (almighty) ဘု​ရား​သ​ခင်​သည် အ​ရာ​ခပ်​သိမ်း​ကို တတ်​နိုင်၏​။ ၎င်း​အ​တွက် မ​ဖြစ်​နိုင်​သ​ည့်​အ​ရာ မ​ရှိ (က ၁၈:၁၄၊ မာ ၁၄:၃၆၊ လု ၁၈:၂၇)။ ထို့​ကြော​င့် လွတ်​လပ်​သ​ည့် အာ​နု​ဘော်​ဘက်​ခြမ်း​မှ​နေ​ကာ ဘု​ရား​သ​ခင်​သည် အ​ရာ​ခပ်​သိမ်း​ကို ပြု​လုပ်​နိုင်၏​။ သို့​သော် ၎င်း​၏​ဂုဏ်​ပုဒ်​အ​ရ က​မ္ဘာ​တွင်​ဖြစ်​ပျက်​နေ​သ​ည့် အ​ဖြစ်​သ​နှစ်​များ​တွင် ၎င်း​မ​လုပ်​နိုင်​သ​ည့်​အ​ရာ​များ​လည်း ရှိ၏​။ ထို​ဘက်​ခြမ်း​မှ​နေ​ကာ သ​မ္မာ​ကျမ်း​စာက ဘု​ရား​သ​ခင်​သည် အ​ချို့​ကိစ္စ​ရပ်​များ​ကို မ​ပြု​လုပ်​နိုင်​ပ​ဟု ပြခြင်း​ဖြစ်၏​။ ဥ​ပ​မာ — ဘု​ရား​သည် “မု​သား​မ​ဆို​နိုင်” (တိ ၁:၂၊ ဟေ​ဗြဲ ၆:၁၈ ကို​လည်း​ရှု​ပါ)။ “မ​ကောင်း​သော​အ​ရာ​သည် ဘု​ရား​သ​ခင်​ကို မ​သွေး​ဆောင်​နိုင်​ရာ” (ယာ ၁:၁၃)။ “ထို​သ​ခင်​သည် ကိုယ်​ကို​ငြင်း​ပယ်​တော် မ​မူ​နိုင်” (၂ တိ ၂:၁၃) တို့​ဖြစ်၏။

ဘု​ရား​သ​ခင်​၏​သိက္ခာ​ပုဒ်​သည် ၎င်း​၏​ မေတ္တာ​စီး​ဖြန်း​ပေး​မှု​အ​ကြောင်း တ​ရား​ပေါက်​ရေး​အ​တွက် အ​ရေး​ပါ၏​။ ဘု​ရား​တွင် အာ​နု​ဘော်​ရှိ​ပြီး စိတ်​ကြိုက်​စီ​မံ​နိုင်​စဉ်​တွင် ၎င်း​၏​စီ​ရင်​ပြု​ပြင်​မှု​များ​ကို ၎င်း​၏​သိက္ခာ​ပူ​၌​က ပြန်​၍​က​န့်​သတ်၏​။ Ellen G. White က “ဘု​ရား​သ​ခင်​သည် ၎င်း​ဖန်​ဆင်း​ထား​သ​ည့် လူ​သား​တို့​၏​ အ​ဇ္ဈ​တ္တ​ကို ကြိုး​မ​ကိုင်​ပါ (*The Great Controversy*, p. 591)။ *Steps to Christ* စာအုပ်​တွင် သူ​မ​က ​ဤ​သို့​ဆို​၏​ “သ​ခင်​ခ​ရစ်​တော်​သည် ကျွန်ုပ်​တို့​အား အ​ပြစ်​မှ​ကယ်​လွတ်​ရန် အ​သင့်​ရှိ​တော်​မူ၏​။ သို့​သော် ကျွန်ုပ်​တို့​အ​လို​မ​တူ​ဘဲ အ​တင်း​အ​ကြပ်​ပြု​တော်​မ​မူ။ အ​ပြစ်​ကို​ဆက်​လက်​ကျူး​လွန်​နေ​ခြင်း​ဖြင့် မ​ကောင်း​မှု​ဒု​စ​ရိုက်​ဘက်​၌​သာ လုံး​လုံး စိတ်​ညွတ်​နေ​၍​ အ​ပြစ်​မှလွတ်​ဖို့​ရန် ကျွန်ုပ်​တို့​သည် အ​လို​မ​ရှိ​ကြလျှင် ကိုယ်​တော်​၏​ကျေး​ဇူး​တော်​ကို လက်​မ​ခံ​လို​ကြလျှင် ကိုယ်​တော်​သည် မည်​ကဲ့​သို့ ပြု​လုပ်​နိုင်​တော်​မူဦး​မည်​လဲ။ ကျွန်ုပ်​တို့​သည် ကိုယ်​တော်​၏​မေတ္တာ​တော်​ကို အ​သေ​အ​ချာ​ငြင်း​ပယ်​ခြင်း​ဖြင့် မိ​မိ​တို့​ကိုယ်​ကို​ဖျက်​ဆီး​ခဲ့​ကြပြီ” p. 50။

​ဤ​သ​ဘော​တ​ရားက ဘု​ရား​၏​မေတ္တာ​တော်​ကြော​င့် ၎င်း​၏​အ​လုံး​စုံ​စွမ်း​သ​ည့် ဂုဏ်​ပုဒ်က လူ​သား​များ​ကို ကြိုး​မ​ကိုင်​ဖြစ်​စေ​ပါ​ဟု ဆို​လို​ခြင်း​ဖြစ်၏​။ ၎င်း​၏​ ပြု​ပြင်​စီ​ရင်​ပေး​မှု​များက လူ့​စိတ်​ကို ကြိုး​မ​ကိုင်​ပါ။ ယင်း​အ​ချက်က ၎င်း​သည် ကျွန်ုပ်​တို့​ကို မ​ရ​ဏအ​စား အ​သက်​ကို​ရွေး​ကြ​ရန် (တရား ၃၀:၁၅-၂၀) ၎င်း​၏​အ​သံ​တော်​ကို ဥ​ပေက္ခာ​မ​ပြု​ကြ​ရန် နား​ချခြင်း​ကို နား​ရှင်း​စေ​၏​ (ဟေ​ဗြဲ ၃:၇၊ ၈)။ ဘု​ရား​သည် လူ​တိုင်း ကယ်​တင်​ခြင်း​ရ​စေ​လို​သော်​လည်း (ယေဇ ၃၃:၁၁၊ ၁ တိ ၂:၄-၆၊ တိ ၂:၁၁၊ ၂ ပေ ၃:၉) သ​မ္မာ​ကျမ်း​စာက လူ​တိုင်း ကယ်​တင်​ခြင်း​ရ​ကြ​လိ​မ့်​မည်​ဟု မ​သွန်​သင်​ထား​ပါ (မ ၂၅:၃၁-၄၆၊ ယော ၅:၂၈၊ ၂၉ တို့​ကို ဖတ်​ရှု​ပါ)။

**ဆရာတို့၏မှတ်ချက်များ**

ဘု​ရား​သ​ခင်​၏​ ပြု​ပြင်​စီ​ရင်​ပေး​မှု​များ​သည် ၎င်း​၏​မေတ္တာ​တော်​နှင့် ထပ်​တူ​ကျ၏​။ အ​ဘိ​ဓ​မ္မာ​ဖွင့်​ရ​လျှင် မေတ္တာ​နှော​သ​ည့် ဆက်​ဆံ​ရေး​တွင် အ​ဓ​မ္မ​တ​ရား​မ​ပါ​ဘဲ၊ လွတ်​လပ်​စွာ​ရွေး​ချယ်​ခွင့်​သည် ပါရ၏​။ မေတ္တာ​၏​အ​ရင်း​အ​မြစ် (၁ ယော ၄:၇၊ ၈) ဖြစ်​သ​ည့်အား​လျော်​စွာ ဘု​ရား​သ​ခင်​သည် ကျွန်ုပ်​တို့​၏​ မေတ္တာ​တုံ့​ပြန်​မှု​တွင် အ​ဓ​မ္မ​တ​ရား​မ​သုံး​ပါ။ ၎င်းက ကျွန်ုပ်​တို့​ကို ချစ်​လွန်း​အား​ကြီး​လွန်း​သော​ကြော​င့် ၎င်း​၏​ ချစ်​ခြင်း​တ​ရား​ကို ကျွန်ုပ်​တို့​အ​တွင်း ဌာ​ပ​နာ​ပေး​၏​ (ယော ၃:၁၆၊ ၁ ယော ၄:၁၉)။ ၁ ယော ၄:၁၉ က “ဘု​ရား​သ​ခင်​သည် ငါ​တို့​ကို ဦး​စွာ​ချစ်​သော​ကြော​င့် ငါ​တို့​သည် ဘု​ရား​သ​ခင်​ကို ချစ်​ကြ​၏​” ဟု ဆို​ထား၏။

ဘု​ရား​သ​ခင်​ကို စစ်​မှန်​စွာ ချစ်​နိုင်​ရေး​သည် ဘု​ရား​၏​မေတ္တာ၊ သိက္ခာ​ပုဒ်​ကို သိ​ကျွမ်း​ခြင်း​တွင် မှီ၏​။ Ellen G. White ​ဤ​သို့ စာ​ပန်း​ချီ ခြယ်​မှုန်း​ထား​၏​ — “မေတ္တာ​အ​ရင်းခံ​သ​ည့် ခ​စား​မှု​သည်​သာ​လျှင် ဘု​ရား​လက်​ခံ​နိုင်​သ​ည့် အ​ရာ​ဖြစ်၏​။ အ​ဖန်​ဆင်းခံ​တို့​၏​ မ​ဟာ​မိတ်​ပြု​ခြင်း​သည် ဘု​ရား​၏​ တ​ရား​မျှ​တ​ခြင်း၊ သ​ဒ္ဒါ​တ​ရား​ကို ဓ​မ္မ​ဉာဏ်​ပေါက်​ခြင်း​တွင် အ​ခြေ​တည်​ရ​ပါ​မည်။” — *Patriarchs and Prophets*, p. 42။

**၃။ ဘု​ရား​သ​ခင်​၏​အ​လို​တော်​တွင် စံ​နှင့်​ကု​စား​ခြင်း​တို့ ပါ၏။**

ဘု​ရား​သ​ခင်​၏​ ဘုန်း​အာ​နု​ဘော်​အ​ကြောင်း​တွင် အ​ထ​မ​မြောက်​ခဲ့​သ​ည့် အ​လို​တော်​များ​ကို မ​ပ​ထုတ်​သ​ည့်​အ​ကြောင်း​တွင် ၎င်း​၏​ အ​လုံး​စုံ​စွမ်း​သ​ည့် တန်​ခိုး​သည် လူ​တို့​၏​ဆုံး​ဖြတ်​ချက်​ကို ကြိုး​မ​ကိုင်​ကြောင်း၊ ဘု​ရား​၏​ ပြု​ပြင်​စီ​မံ​ပေး​မှု​များ​ကို ဘု​ရား​၏​ မူ​ရင်းစံ​အ​လို​တော် စံ​အ​တိုင်း လုပ်​ဆောင်​သည်​ဟု အ​ကျုံး​မ​ဝင်​စေ​ရ​ပါ။ ဖြစ်​ပျက်​မှု​အ​များ​စု​သည် ဘု​ရား​၏​အ​လို​တော်​နှင့် ဆ​န့်​ကျင်​သ​ည့် လူ​သား​များ​၏​ အ​ဆုံး​အ​ဖြတ်​များ​ကြော​င့် ဖြစ်​ရ​သည်​ဟု နှ​လုံး​မူ​ရင်း​ဖြင့် ပြု​ပြင်​စီ​မံ​ပေး​မှု​များ​စွာ​တို့​သည် ကု​စား​ခြင်း​ဖြစ်​ကြောင်း သ​ဘော​ပေါက်​ရ​ပါ​မည်။ ဆို​လို​သည်​မှာ ဖြစ်​ပျက်​ပြီး​သော အ​ပျက်​တ​ရား​များ​ကို ၎င်း​၏​ စံ/ကု​စား အ​လို​တော်​နှင့် ညီ​ထွေ​စေ​ရန် ပြု​ပြင်​ခြင်း​ကို ဆို​လို၏။

ပြု​ပြင်​ကု​စား​ပေး​ခြင်း​ကို ယော​သပ်​၏​ဘ​ဝ​ဖြစ်​စဉ်​တွင် တွေ့​နိုင်၏​။ ၎င်းက ၎င်း​၏​အ​ဆိုး​လော​က​ဓံ​ကို လူ​တို့​၏​ဉာဉ်​ယုတ်​နှင့် ဘု​ရား​၏​က​ရု​ဏာ​တော်​တို့က ချေ​မိုး​ထား​သည်​ဟု တ​ရားရ၏။ လူ့​ဉာဉ်​ယုတ်​သည် ဘု​ရား​၏​က​ရု​ဏာ​တော် ရှေ့​ပြေး​လည်း မ​ဟုတ်​ပြန်​ပါ။ က ၅၀:၂၀ တွင် ယော​သပ်က ၎င်း​၏​ညီ​အစ်​ကို​များထံ ​ဤ​သို့​ဆို​၏​ — “သင်​တို့​သည် ကျွန်ုပ်​ကို​ညှဉ်း​ဆဲ​မည်​ကြံ​ကြ​သော်​လည်း၊ ဘု​ရား​သ​ခင်​သည် ယ​နေ့​ဖြစ်​သည်​အ​တိုင်း၊ လူ​များ​အ​သက်​ချမ်း​သာ​စေ​ခြင်း​ငှာ ကျေး​ဇူး​ပြု​မည်​ကြံ​တော်​မူ၏​။” အ​တို​ကား ဘု​ရား​၏​က​ရု​ဏာ​တော်က ကူ​ကယ်​ရာ​မဲ့​သ​ည့် ဒုက္ခ​များ​ကို ကျွန်ုပ်​တို့က ဘယ်​အ​ခါ​မျှ ကြို​မ​မြင်​နိုင်​သ​ည့် သု​ခအ​ဖြစ် ပြောင်း​ပေး​သည်​ဟု ဆို​ရ​ပါ​မည်။

Ellen G. White က ဘု​ရား​သ​ခင်​၏​ ပြု​ပြင်​ပေး​မှု​ကို ​ဤ​သို့​ဆို၏​။ “မ​စ္စ​ရိ​ယ​ဟူ​သ​ည့် မ​နာ​လို​စိတ်က ယော​သပ်​၏​ နောင်​တော်​များ​အား ယော​သပ်​ကို ကျွန်​အ​ဖြစ်​ရောင်း​လို​စိတ် ဆွ​ပေး၏​။ ​ဤ​နည်း​အား​ဖြင့် ၎င်​တို့​ကို​ချေ​မိုး​မ​ည့်​ရန်​ကို ကာ​နိုင်​မည်​ဟု မှတ်​ကြ၏​။ ယော​သပ်​ကို အီ​ဂျစ်​ပြည်​သို့ ပို့​ဖြစ်​သွား​သ​ည့်​အ​ခါ နောင်​တော်​များက ၎င်း​၏​အိပ်​မက်​များ မ​ပြည့်​စုံ​နိုင်​တော့​ဟု ကျေ​နပ်​နေ​ကြ၏​။ *သို့​သော် ၎င်း​တို့​၏​အ​ဖျက်​အ​မှောင့်​ကို ဘု​ရား​က​ကြိုး​ကိုင်​ကာ* ၎င်း​တို့​၏​အ​ကြံ​တိုင်း​ကို မှောက်​လှန်​ပစ်၏​။” *Patriarchs and Prophets*, p. 239, emphasis added။

**ဆရာတို့၏မှတ်ချက်များ**

**အ​ပိုင်း ၃။ လက်​တွေ့​အ​သုံး​ချခြင်း**

ကျွန်ုပ်​တို့​သည် ဘု​ရားက ကျွန်ုပ်​တို့​အ​တွက် ဆ​န္ဒ​ရှိ​ပေး​သည်​အ​တိုင်း မ​လိုက်​ကြ​သော်​လည်း ဘု​ရားက စုတ်​ကို​လာဘ်​အ​ဖြစ် ပြောင်း​ပေး​နိုင်​ပါ​သည်။ ​ဤ​အ​ချက်​ကို အ​ခြေ​ပြု​ကာ အောက်​ပါ​မေး​ခွန်း​များ​ကို ဆွေး​နွေး​ပါ။

**၁။ ကျွန်ုပ်​တို့​၏​ဓ​မ္မ​ခ​ရီး​တွင် ဘု​ရား​၏​အ​လို​တော်​ကို မှီ​ခို​နိုင်​ရန် ကျွန်ုပ်​တို့​တွင် ပြု​ပြင်​ရ​မ​ည့်​အ​ရာ ဘာ​ရှိ​သ​နည်း။ ကျွန်ုပ်​တို့​၏​ လွတ်​လပ်​ခွင့်​ကို ဘု​ရား​၏​ဆ​န္ဒ​နှင့် ခ​လုတ်​မ​တိုက်​ဖြစ်​ရန် မည်​သို့ ချင့်​ချိန်​ကြ​မည်​နည်း။**

**၂။ ကျွန်ုပ်​တို့​၏​ ဓ​မ္မ​ခ​ရီး​တွင် ကျရှုံး​မှု​ရှိ​ငြား ဘု​ရား​သ​ခင်​သည် အ​ချစ်​မ​ပြယ်​ပါ။ ​ဤ​တ​ရား​ထူးက ဧ​ဝံ​ဂေ​လိ​တ​ရား ဟော​ကြား​ရာ​တွင် ကျွန်ုပ်​တို့​ကို မည်​သို့ အား​ဖြစ်​စေ​သ​နည်း။**

**၃။ ဖြစ်​ပျက်​သ​မျှအ​လုံး​စုံ​သည် ဘု​ရား​၏​အ​လို​တော် မ​ဟုတ်​ကြောင်း ကျွန်ုပ်​တို့​သည် က​လေး​သူ​ငယ်​များ​ကို မည်​သို့ ရှင်း​ပြ​နိုင်​မည်​နည်း။**

**သင်ခန်းစာ ၈။ အောက်ပါမေးခွန်းများကို အလိုက်သင့်ဖြေဆိုပါ။**

**၁။**

*\*ဖေ​ဖော်​ဝါ​ရီလ ၂၂-၂၈*

**သင်ခန်းစာ - ၉**

# **စ​ကြာ​ဝ​ဠာ​လုံး​ဆိုင်​ရာ ပ​ဋိ​ပ​က္ခ**



**ဥ​ပုသ်​နေ့​မွန်း​လွဲ​ပိုင်း**

**ဖတ်​ရန်​ကျမ်း​ချက်​များ။** မ ၁၃:၂၄-၂၇၊ က ၁:၃၁၊ ယေဇ ၂၈:၁၂-၁၉၊ ဟေ​ရှာ ၁၄:၁၂-၁၅၊ မ ၄:၁-၁၁၊ ယော ၈:၄၄၊ ၄၅

**အ​လွတ်​ကျမ်း​ချက်။ “သင်​နှင့် မိန်း​မ​ကို​လည်း​ကောင်း၊ သင်​၏​အ​မျိုး​အ​နွယ်​နှင့် မိန်းမ​၏​အ​မျိုး​အ​နွယ်​ကို​လည်း​ကောင်း၊ ငါ​သည်​ရန်​ငြိုး​ဖွဲ့​စေ​မည်။ သူ​သည် သင်​၏​ခေါင်း​ကို ကြိတ်​လိမ့်​မည်၊ သင်​သည် သူ​၏​ဖ​နောင့်​ကို ကြိတ်​လိမ့်​မည်​ဟု မိန့်​တော်​မူ၏”** (က ၃:၁၅)။

ခ​ရစ်​တော်​နှင့်​စာ​တန်​ကြား​ရှိ မ​ဟာ​တိုက်​လှန်​ပွဲ​သည် သ​မ္မာ​ကျမ်း​စာ​ဆိုင်​ရာ​ဓ​မ္မ​ပ​ညာ​၏​ သော့​ချက်​ဗ​ဟို​ဖြစ်​သည်။ ဘု​ရား​သ​ခင်​နှင့် ဘု​ရား​သ​ခင်အား​တော်​လှန်​ပုန်​ကန်​၍​ကောင်း​ကင်​မှကျရှုံး​ခဲ့​သော​ဖန်​ဆင်းခံ​များ​ကြား​ရှိ စ​ကြာ​ဝ​ဠာ​လုံး​ဆိုင်​ရာ ပ​ဋိ​ပ​က္ခ/တိုက်​လှန်​မှု​သည် သ​မ္မာ​ကျမ်း​စာ​တွင် ပေါ်​လွင်​ထင်​ရှား​စွာ​ဖော်​ပြ​ထား​သ​ည့်​အ​ကြောင်း​အ​ရာ​ဖြစ်​၏​ (မ ၁၃:၂၄-၃၀၊ ၃၇-၃၉၊ ဗျာ ၁၂:၇-၁၀)။ ​ဤ​အ​ကြောင်း​အ​ရာ​ကို ခ​ရစ်​ယာန်​ထုံး​တမ်း​ဓ​လေ့​အ​များ​စု​တွင် လက်​ခံ​ကြ​သော်​လည်း တ​ချို့​သော​ခ​ရစ်​ယာန်​များက ငြင်း​ပယ် (သို့) လစ်​လျူ​ရှု​ထား​ကြ​သည်။   
 သ​မ္မာ​ကျမ်း​စာ​ရှု​ထော​င့်​အ​ရ စ​ကြာ​ဝ​ဠာ​လုံး​ဆိုင်​ရာ ပ​ဋိ​ပ​က္ခ/တိုက်​လှန်​မှု​၏​ အ​ဓိ​က​တ​ရား​ဖြစ်​သ​ည့် ဘု​ရား​သ​ခင်​၏​နိုင်​ငံ​တော်အား နတ်​ဆိုး​နှင့် ၎င်း​၏​အ​ပေါင်း​အ​ပါ​များ​မှ ဆ​န့်​ကျင်​တိုက်​ခိုက်​ခြင်း​သည် မေ့​ထား​၍​မ​ရ​သ​ည့်​တ​ရား​တော် ဖြစ်၏​။ ခ​ရစ်​ဝင်​ကျမ်း​များ​တွင်​ပင် ဘု​ရား​သ​ခင်​ကို​ဆ​န့်​ကျင်​ကြ​သ​ည့် မာရ်​နတ်​နှင့် နတ်​ဆိုး​များ​အ​ကြောင်း​နှင့် ပြည့်​နေ၏။

ယ​ခု​အ​ပတ်​တွင် အောက်​ပါ​မေး​ခွန်း ၂ ခု​ကို ကျမ်း​စာ​ကောက်​နှုတ်​ချက်​များ​ဖြင့် သုံး​သပ်​လေ့​လာ​သွား​ကြ​မည်​ဖြစ်​သည်။

(၁) ဘု​ရား​နှင့်​စာ​တန်​ကြားရှိ ပ​ဋိ​ပ​က္ခအ​ကြောင်း မည်​သ​ည့်​ကျမ်း​ချက်က ပြ​သ​နည်း။

(၂) ကျမ်း​စာ​အ​ရ ပွတ်​တိုက်​မှု(conflict)၏​ သ​ဘာ​ဝ​သည် ဘာ​နည်း။

*\* မတ်လ ၁ ရက်၊ ဥ​ပုသ်​နေ့​အ​တွက်​ပြင်​ဆင်​ရန် ယ​ခု​အ​ပတ်​သင်​ခန်း​စာ​ကို လေ့​လာ​ပါ။*

*ဖေ​ဖော်​ဝါ​ရီလ ၂၃ ရက်*

**တနင်္ဂနွေနေ့**

**ဤ​အ​မှု​ကို ရန်​သူ​က​ပြု​ခဲ့​သည်**

**မ ၁၃:၂၄-၂၇ ကို ဖတ်​ရှု​ပါ။ ​ဤ​ပုံ​ပ​မာက လော​က​တွင်​ဖြစ်​ပျက်​သ​ည့် အ​နိဋ္ဌာ​ရုံ​ကို မည်​သို့​နား​လည်​စေ​သ​နည်း။**

ယေ​ရှုက ကောင်း​သော​မျိုး​စေ့​များ​ကို​ကြဲ​သ​ည့် လယ်​ပိုင်​ရှင်​အ​ကြောင်း မိ​န့်၏​။ မည်​သို့​ဆို​စေ ပေါင်း​ပင်​များ စ​ပါး​ပင်​ကြား​တွင် ပေါက်​ကြ၏​။ ယင်း​အ​ဖြစ်​ကို မြင်​ကြ​သ​ည့်​ကျွန်​များက သ​ခ​င့်​ထံ “သ​ခင်၊ ကောင်း​သော​မျိုး​စေ့​ကို လယ်​၌​ကြဲ​တော်​မူ​သည် မ​ဟုတ်​လော။ တော​ပင်​တို့​သည် အ​ဘယ်​က​ဖြစ်​သ​နည်း” ဟု လျှောက်​ကြ​၏​ (မ ၁၃:၂၇)။ ​ဤ​အ​မေး​သည် ယ​နေ့​မျက်​မှောက်​ကာလ အ​နိဋ္ဌာ​ရုံ​များ​ကို မြင်​ရ​သ​ည့်​အ​ခါ မေး​လေ့​မေး​ထ​ရှိ​သ​ည့်​မေး​ခွန်း​ပင်​ဖြစ်​၏​ — ဘု​ရား​သ​ခင်​သည် ကောင်း​သော​အ​ရာ​များ​ကို​သာ​ဖန်​ဆင်း​ခဲ့​လ​င့်​က​စား အ​ဘယ်​ကြော​င့် မ​ကောင်း​မှု​ဒု​စ​ရိုက်​များ ရှိ​နေ​ရ​သ​နည်း။

**မ ၁၃:၂၈-၃၀ ကို ခ​ရစ်​တော်​ရှင်း​ပြ​သ​ည့် မ ၁၃:၃၇-၄၀ ရှု​ထော​င့်​မှ ဖတ်​ရှု​ပါ။ စ​ကြ​ဝ​ဠာ​ရှိ ပွတ်​တိုက်​မှု​၏​သ​ဘာ​ဝ​ကို မည်​သို့ မီး​မောင်း​ထိုး​ပြ​ထား​သ​နည်း။**

သ​ခင်က ကျွန်​များ​၏​မေး​ခွန်း​ကို “​ဤ​အ​မှု​ကား ရန်​သူ​ပြု​သော​အ​မှု​တည်း” ဟု​ဖြေ​၏​ (မ ၁၃:၂၈)။ နောက်​ပိုင်း​တွင် ယေ​ရှုက “ကောင်း​သော​မျိုး​စေ့ ကြဲ​သော​သူ​သည် လူ​သား​ဖြစ်​၏​” ဟု​ပြော​ခဲ့၏​။ ယင်း​သည် ယေ​ရှု​ကိုယ်​တိုင်​ကို ဆို​လို​၏​ (မ ၁၃:၃၇)။ “လယ်​ကား ​ဤ​လော​က​ဖြစ်​သည်” (မ ၁၃:၃၈)၊ “တော​မျိုး​စေ့​ကို ကြဲ​သော​ရန်​သူ​ကား မာရ်​နတ်​ဖြစ်​သည်” ဟု ရှင်း​ပြ​၏​ (မ ၁၃:၃၉)။ ခ​ရစ်​တော်​နှင့်​စာ​တန်​ကြား​ရှိ တိုက်​လှန်​ပွဲ​ကို ဖော်​ကျူး​ပြခြင်း​ဖြစ်၏​။ ဒု​စ​ရိုက်​သည် အ​ဘယ်​ကြော​င့် လော​က​တွင်​ရှိ​ရ​သ​နည်း။ ဒု​စ​ရိုက်​သည် သ​ခ​င့်​ကို​ဆ​န့်​ကျင်​သ​ည့် ရန်​သူ​၏​ပ​ယောဂ ဖြစ်၏​။ “​ဤ​အ​မှု​ကား ရန်​သူ​ပြု​သော အ​မှု​တည်း” (မ ၁၃:၂၈)။

​ဤ​အ​ဖြေက “အ​ကျွန်ုပ်​တို့​သည်​သွား​၍​ တော​ပင်​တို့​ကို​ရွေး​နုတ်​စေ​ခြင်း​ငှာ​အ​လို​ရှိ​သ​လော” ဟု မေး​ဖြစ်​စေ၏​။ တစ်​နည်း​ကား၊ ဒု​စ​ရိုက်​ကို အ​ဘယ်​ကြော​င့် ချက်​ချင်း​အ​မြစ်​မ​လှန်​ရ​သ​နည်း ဖြစ်၏​။ သ​ခင်က “တော​ပင်​တို့​ကို ရွေး​နုတ်​လျှင် စ​ပါး​ပင်​တို့​ကို​ရော​နှော​၍​ နုတ်​မိ​မည် စိုး​ရိမ်​စ​ရာ​အ​ကြောင်း ရှိ၏​။ စ​ပါး​ရိတ်​သ​ည့်​ကာ​လ​တိုင်အောင် အ​ပင်​နှစ်​မျိုး​တို့​သည် အ​တူ​ကြီး​ပွား​ပါ​လေ​စေ” ဟု​ဖြေ​၏​ (မ ၁၃:၂၉၊ ၃၀ ကို မာ ၄:၂၉ နှင့်​ယှဉ်​ပါ)။ ပုံ​ပ​မာ​အ​ခန်း​အ​ရ ဘု​ရား​သ​ခင်​သည် နောက်​ဆုံး​တွင် ဒု​စ​ရိုက်​ကိုအ​ပြီးသတ် လက်​စ​တုံး​ပစ်​မည်ဟု​ဆို​လို​ခြင်း​ဖြစ်၏​။ သို့​သော် အ​ချိန်​မ​တိုင်​မှီ​စော​လျင်​စွာ​နုတ်​ခဲ့​ပါ​သော် ကောင်း​သ​ည့်​အ​ပင်​များ​အ​ပေါ်​၌​လည်း တူ​ညီ​သ​ည့် ပျက်​စီး​မှု​မျိုး​သက်​ရောက်​သွား​နိုင်​မည်​ဖြစ်၏။

**ယ​ခု​တွင် ပေါင်း​ပင်​ရှင်း​ရာ​တွင် စ​ပါး​ပင်​လည်း​ထိ​ခိုက်​မ​ည့် အ​န္တ​ရာယ်​များ​သည် ဘာ​များ​နည်း။ တစ်​ချိန်​တည်း​တွင် ယင်း​သို့ အ​သာ​နေ​ခြင်း​သည် ဒု​စ​ရိုက်​ကို လျစ်​လျှူ​ရှုရာ မ​ရောက်သ​နည်း။**

*ဖေ​ဖော်​ဝါ​ရီလ ၂၄ ရက်*

**တနင်္လာနေ့**

**က​မ္ဘာ​မြေ​တွင်​ဖြစ်​လာ​သ​ည့် ပ​ဋိ​ပ​က္ခ၏​ မူ​လ​ဘူတ**

ပုံ​ပ​မာ​တွင် ကောင်း​သော​မျိုး​စေ့​ကို​သာ လယ်​ရှင်က ကြဲ​ခဲ့​သော်​လည်း မ​ကောင်း​သော​မျိုး​စေ့​သည် အ​ဘယ်​ကြော​င့် ပေါက်​လာ​ရ​သ​နည်း ဟူ​သ​ည့်​မေး​ခွန်း​နည်း​တူ နောက်​မေး​ခွန်း​တစ်​ခု​မှာ ဘု​ရား​သ​ခင်​သည် က​မ္ဘာ​မြေ​ကြီး​ကို​ပြီး​ပြည့်​စုံ​စွာ ဖန်​ဆင်း​ခဲ့​သည်​မှန်​လျှင် ဒု​စ​ရိုက်​သည် မည်​သို့​ဖြင့် ရှိ​လာ​ရ​သ​နည်း ဟူ​၍​ဖြစ်​သည်။

**က ၃:၃၁ ကို ဖတ်​ရှု​ပါ။ သ​မ္မာ​ကျမ်း​စာက ဖန်​ဆင်း​စဉ်က အ​နေ​အ​ထား​ကို မည်​သို့​ဆို​ထား​သ​နည်း။ ​ဤ​အ​ကြောင်း​သည် ဘာ့​ကြော​င့် အ​ရေး​ပါ​ရ​သ​နည်း။**

က ၁:၃၁ အ​ရ ဘု​ရားက က​မ္ဘာ​ကို​ဖန်​ဆင်း​စဉ်​တွင် က​မ္ဘာ​သည် “အ​လွန်​ကောင်း၏။” က-၁ တွင် ​ဤ​က​မ္ဘာ​တွင် အ​ပြစ်​အ​ရိပ်​အ​ယောင် မ​သန်း​ခဲ့​ပါ။ အ​ပြစ်​သည် မည်​သို့​ဖြင့် လူ့​လော​က​သို့ ဝင်​လာ​သ​နည်း။

**က ၁:၁-၇ ကို ဖတ်​ရှု​ပါ။ ​ဤ​ကျမ်း​ချက်​တွင် က​မ္ဘာ​သို့ အ​ပြစ်​ဝင်​လာ​ပုံ​ကို မည်​သို့​ဆို​ထား​သ​နည်း။ ​ဤ​ဖြစ်​စဉ်က တိုက်​လှန်​မှု​အ​ကြောင်း မည်​သို့ မီး​မောင်း​ထိုး​ပြ​သ​နည်း။ (ဗျာ ၁၂:၇-၉ လည်း​ရှု​ပါ)။**

​ဤ​ဖြစ်​စဉ်​တွင် ဗျာ ၁၂:၇-၉ တွင် ရှေး​မြွေ​ဟောင်း​ဟု​ဆို​သ​ည့် မြွေ​သည် ဘု​ရား​၏​သိက္ခာ​ပုဒ်​တော်​ကို ပုံ​မှား​ရိုက်​ပြသွား​ကြောင်း တွေ့​ရ​ပါ​သည်။ မြွေက ဘု​ရား​အ​ပေါ် သင်္ကာ​မ​ကင်း​သ​ည့်​မေး​ခွန်း​ဖြင့် စ​ခဲ့၏​။ ဘု​ရား​မိ​န့်​သ​ည့်​အ​ရာ​ကို ပြောင်း​ပြန်​လှန်​လု​နီး​နီး​ဖြင့် မေး၏​။ ထို့​နောက် ဘု​ရား​ကို​ဆ​န့်​ကျင်​ကာ ဧ​ဝ​ထံ “သင်​တို့​သည် ဧ​ကန်​အ​မှန် သေ​ရ​မည်​မ​ဟုတ်” (က ၃:၄) ဆိုခဲ့၏။

မြွေ (သို့) ဘု​ရား တစ်ဦးဦးက ဧ​ဝ​ကို လိမ်​ပါ​ပြီ။ သူ​မ​လည်း ရွေး​ရ​တော့၏။

ဤ​ကျမ်း​ချက်​နှင့် အ​ခြား​သော​ကျမ်း​ချက်​များ​တွင်​တွေ့​ရ​သ​ည့် ​ဤ​တိုက်​လှန်​မှု​၏​ အ​ဓိ​က​မှာ မည်​သူ့​ကို​ယုံ​စား​ရ​မည်​ပင်​​ဖြစ်ပြီး ဤ​အ​ရာ​သည် ချစ်​ခြင်း​မေတ္တာ​နှင့်​စပ်​လျင်း​လျှက်​ရှိ​သည်။ အ​ကြောင်း​မှာ ယုံ​ကြည်​ကိုး​စား​ခြင်း​သည် သူ့​အ​ပေါ်​ထား​ရှိ​သော​သင်​၏​သ​ဘော​ထား​အ​ပေါ်​မူ​တည်​ခြင်း​ကြော​င့်​ဖြစ်​သည်။ ထို​သူ​သည် မည်​သို့​လူ​စား​မျိုး​ဖြစ်​ခြင်း​နှင့် ယုံ​ကြည်​၍​ရ​မ​ရ​ခြင်း​အ​ပေါ်​မူ​တည်၏​။ ယုံ​ကြည်​အပ်​သော​သူ ချစ်​ဖွယ်​သော​သူ​ဖြစ်​မည်​ဆို​လျှင် ထို​သူအား​သင်​သည် ချစ်​ခင်​ယုံ​ကြည်​၍​ သူ​ပြော​သော​စ​ကား​များ​ကို​နား​ထောင်​မည်​ပင်​ဖြစ်​သည်။

**က ၃:၁၅ ကို ဖတ်​ရှု​ပါ။ ဘု​ရားက အ​မျိုး​သ​မီး​၏​မျိုး​စေ့ (မေ​ရှိယ) သည် မြွေ​၏​ဦး​ခေါင်း​ကို ချေ​မည်​ဟု မိ​န့်မှာသ​ည့်​ကျမ်း​စာ​တွင် ပ​ထ​မ​ဆုံး​သော​သ​တင်း​ကောင်း​ဟု ဆို​ထား၏​။ ​ဤ​တ​ရားက တိုက်​လှန်​မှု​၏​သ​ဘော​သ​ဘာ​ဝ​နှင့် ​ဤ​တိုက်​လှန်​မှု​အ​တွင်း မည်​သ​ည့်​မျှော်​လ​င့်​ချက် ရှိ​သ​နည်း။**

*ဖေ​ဖော်​ဝါ​ရီလ ၂၅ ရက်*

**အင်္ဂါနေ့**

**ကောင်း​ကင်​တွင်​ဖြစ်​လာ​သ​ည့် ပ​ဋိ​ပ​က္ခ​၏​ မူ​လ​ဘူတ**

က ၁-၃ က​သာ အ​ဆိုး​တ​ရား​သည် အာ​ဒံ​နှင့်​ဧ​ဝ အ​ပြစ်​မ​ကျူး​လွန်​မီ​က​ပင် ရှိ​နှင့်​ပြီး​ဖြစ်​ကြောင်း ပြ၏​။ ဧ​ဒင်​ဥ​ယာဥ်​တွင် အ​ဆိုး​တ​ရား​ရှိ​ခြင်း​သည် ခိုင်​မာ​သ​ည့်​အ​မှန်​တ​ရား​မ​ဟုတ်​ခဲ့​သော်​လည်း သေ​ချာ​စွာ​တွေး​ကြည့်​လျှင် “ကောင်း​မ​ကောင်း သိ​ကျွမ်း​ရာ​အ​ပင်”ဟု​ဆို​ရာ​တွင် အ​ဆိုး​တ​ရား​လည်း​ပါ​နေ​ကြောင်း​တွေ့​ရ​သည် (က ၂:၉၊ ၁၇)။ ထို့​နောက်​တွင် မြွေက သူ​ကိုယ်​တိုင် လိမ်​လည်​သူ​ဖြစ်​လျှက်​ပင် ဘု​ရား​အား မု​သား​စ​ကား​ဆို​သူ​ဟု​စွပ်​စွဲ အ​ပြစ်​တင်၏​။ မြွေ​ကြီး​ရှိ​သ​ည့်​နေ​ရာ​တွင် (ဗျာ ၁၂:၉) သူ​၏​မု​သာ​ဝါ​ဒ​များ၊ အ​ဆိုး​တ​ရား​ရှိ​နေ​ကြောင်း တွေ့ရ၏​။ ထို့​ကြော​င့် ဧ​ဒင်​ဥ​ယျာဉ်​တွင် အ​ပြစ်​ထဲ​မ​ကျရှုံး​မီ​က​ပင် အ​ဆိုး​တ​ရား​သည် ရှိ​နှင့်​နေ၏။

**ယေဇ ၂၈:၁၂-၁၉ ကို ထွက် ၂၅:၁၉၊ ၂၀ ရှု​ထော​င့်​မှ ဖတ်​ရှု​ပါ။ ​ဤ​ပုဂ္ဂိုလ်​၏​ ကျရှုံး​ရ​ခြင်း​၏​ သ​ဘော​သ​ဘာ​ဝ​သည် အ​ဘယ်နည်း။**

အ​ထက်​ပါ​ကျမ်း​ချက်​အ​ရ အ​ပြစ်​တ​ရား​စ​တင်​မှု​နှင့် တိုက်​လှန်​မှု​ကြီး​တို့​သည် ကောင်း​ကင်​တွင် စ​ခဲ့၏။

စာ​တန် တစ်​ဖြစ်​လဲ​လာ​သ​ည့် ပုဂ္ဂိုလ်​သည် ခေ​ရု​ဗိမ်​ဖြစ်၏​။ ၎င်း​သည် ခေ​ရု​ဗိမ်​အ​ပြင် “ထူး​ဆန်း​သော​တံ​ဆိပ် ဖြစ်၏​။ ပ​ညာ​နှင့်​ပြည့်​စုံ​၍​ တ​င့်​တယ်​ခြင်း၊ အ​သား​ရေ​လည်း စုံ​လင်​လျက်​ရှိ၏​။ ဧ​ဒင်​အ​ရပ်၊ ဘု​ရား​သ​ခင်​၏​ ဥ​ယျာဉ်​တော်​၌​နေ​ပြီ” (ယေဇ ၂၈:၁၂၊ ၁၃)။ ယင်း​ဂုဏ်​များ​ကို တု​ရု​ဘု​ရင် ((သို့) မည်​သည်​လူ​ကို) အ​ပေါ် တပ်​၍​မ​ရ​ပါ။ ထို့​ကြော​င့် လူ​စီ​ဖာ​ကို​ညွှန်း​ကြောင်း ကျွန်ုပ်​တို့​သိ​နိုင်၏။

**ဟေ​ရှာ ၁၄:၁၂-၁၅ ကို ဖတ်​ရှု​ပါ။ မ​ဟာ​တိုက်​လှန်​ပွဲ​အ​ကြောင်း မည်​သို့​ထပ်​ဆ​င့်​တွေ့ရသ​နည်း။**

ဟေ​ရှာ ၁၄ အ​ရ လူ​စီ​ဖာ​သည် ကိုယ်​ကို​ကိုယ် ချီး​မြောက်​၍​ ဘု​ရား​ကဲ့​သို့​ပြု၏​။ ​ဤ​ကျမ်း​ပိုဒ်​သည် ယေဇ ၂၈ ကို ဖြည့်​စွက်​ပေး၏​။ ဆို​လို​သည်​မှာ “တ​င့်​တယ်​ခြင်း အ​သ​ရေ​ကြော​င့်၊ ကြွား​ဝါ” ခြင်း​ရှိ​၏​ (ယေဇ ၂၈:၁၇)။ ထို​အ​သ​ရေအား​ဖြင့် တ​င့်​တယ်​စေ​တော်​မူ​သ​ည့် ဘု​ရား​ကို ဂုဏ်​ပြု​ရ​မ​ည့်​အ​စား မာန်​တက်​ကာ ထို​မာ​န​ဖြင့် ဘု​ရား​ကို​ပြစ်​မှား​ပြော​ဆို​တော့၏​။ ယေဇ ၂၈:၁၆ တွင်​လာ​သ​ည့် “ကုန်​သွယ်​ခြင်း” သည် ဟေ​ဗြဲ​ဝေါ​ဟာ​ရ​တွင် “ပုတ်​ခတ်​ပြစ်​မှား​ပြော​ဆို” သ​ည့် အ​နက်​ရှိ၏​။ စာ​တန်က ဘု​ရား​နှင့် ကျွန်ုပ်​တို့​၏​တစ်​ဘက်​တွင် မည်​သို့​ပြု​ကျင့်​မည်​ကို ပြခြင်း​ဖြစ်၏။

**လူ​စီ​ဖာ​သည် မ​ကျရှုံး​မီ​တွင် “ဖွား​သော​နေ့​မှစ​၍​ အ​ပြစ်​ထင်​ရှား​သော​နေ့​တိုင်အောင် စုံ​လင်၏” (ယေဇ ၂၈:၁၅) ဟူ​သည်​ကို ကျွန်ုပ်​တို့ မည်​သို့​နား​လည်​ကြ​သ​နည်း။ စုံ​လင်​ခြင်း​တွင် လွတ်​လပ်​စွာ​ရွေး​ပိုင်​ခွင့် မ​ရှိ​လျှင် မည်​သို့​ဖြင့် ကျရှုံး​နိုင်​မည်​နည်း။**

*ဖေ​ဖော်​ဝါ​ရီလ ၂၆ ရက်*

**သင်​သည် ငါ့​ကို​ကိုး​ကွယ်​လျှင်**

**ဗုဒ္ဓဟူးနေ့**

ဘု​ရား​သ​ခင်​၏​ပ​လ္လင်​တော်​ကို​သိမ်း​ပိုက်​ရန် စာ​တန်​၏​ကြိုး​ပမ်း​မှု​သည် မ-၄ နှင့် လု-၄ တို့​တွင်​တွေ့​ရ​သ​ည့် စုံ​စမ်း​သွေး​ဆောင်​မှု​အ​ကြောင်း​တွင်​လည်း ပေါ်​လွင်​ထင်​ရှား​နေ၏​။ ယေ​ရှု​နှင့် သွေး​ဆောင်​သူ​ကြား​ရှိ ပ​ဋိ​ပ​က္ခ/တိုက်​လှန်​မှု​၏​ သ​ဘော​သ​ဘာ​ဝ​ကို များ​စွာ​ချပြ​ထား၏​။ ​ဤ​တွင် ခ​ရစ်​တော်​နှင့်​စာ​တ​န့်​ကြား မ​ဟာ​တိုက်​လှန်​ပွဲ​၏​ အ​ဖြစ်​မှန်​ကို အ​ကွက်​ကျကျ ပြ​ထား၏။

**မ ၄:၁-၁၁ ကို ဖတ်​ရှု​ပါ။ ခ​ရစ်​တော်​နှင့်​စာ​တ​န့်​ကြား​ရှိ ပ​ဋိ​ပ​က္ခ​ကြီး အ​မှန်​ရှိ​ကြောင်း မည်​သို့​ပြ​ထား​သ​နည်း။**

ဝိ​ညာဉ်​သည် ယေ​ရှုအား “မာရ်​နတ်​၏​ စုံ​စမ်း​သွေး​ဆောင်​ခြင်း​ကို ခံ​စေ​ရန်” (မ ၄:၁) တော​သို့ ပို့​ဆောင်​ခဲ့၏​။ ထို​သို့​မ​ကြုံ​မီ​တွင် ယေ​ရှု​သည် ရက်​ပေါင်း ၄၀ အ​စာ​ရှောင်​ထား၏​။ ထို့​ကြော​င့် စာ​တန်​လာ​ရောက်​ချိန်​တွင် ယေ​ရှုအား ၎င်း၏​ဆာ​လောင်​မှု​ကို အ​ညှာ​ကိုင်​ကာ ကျောက်​ကို​မု​န့်​ဖြစ်​စေ​ပြီး​စား​ရန် စုံ​စမ်း​ခဲ့၏​။ သို့​သော် ယေ​ရှုက ကျမ်း​စာ​ဖြင့် ပြန်​ကာ​ကွယ်​ကာ စာ​တ​န့်​အ​ကြံ ပျက်ရ၏။

ထို့​နောက် ယေ​ရှု​ကို စိတ်​ရှိ​အ​တိုင်း​ပြု​မူ​စေ​ရန် ဗိ​မာန်​တော်​ထိပ်​သို့ ပ​င့်​သွား၏​။ စာ​တန်က သ​မ္မာ​ကျမ်း​စ​ကား​ကို ဝှေ့ဝှိုက်​ကာ ယေ​ရှု​သည် ဘု​ရား​၏​သား​တော်​မှန်​လျှင် ကောင်း​ကင်​တ​မန်​များက ကူ​မ​ကြ​လိ​မ့်​မည် ဟု​ဆို၏​။ ယေ​ရှုက သွေး​ဆောင်​ခြင်း​ကို ကျမ်း​စာ​ဖြင့် ပြန်​၍​ထောက်၏။

တ​တိ​ယ​သွေး​ဆောင်​ခြင်း​သည် စာ​တန်​၏​မည်​သ​ည့်​အ​ရာ​ကိုအား​ထုတ်​နေ​ကြောင်း​သိ​သာ​ထင်​ရှား​စေ ၏​။ ယေ​ရှုက သူ့​ကိုဦး​ချ​ရန် လို​လား၏​။ ဘု​ရား​သ​ခင်​တစ်​ပါး​တည်း​သာ ရ​သ​င့်​သ​ည့် ကိုး​ကွယ်​ခံ​ထိုက်​ခြင်း​ကို စာ​တန်​သည် ရ​ယူ​ရန်အား​ထုတ်၏။

ထို​သို့​ပြု​နိုင်​ရန် ၎င်းက ယေ​ရှုအား လောက​၌​ရှိ​သ​မျှ​သော တိုင်း​နိုင်​ငံ​နှင့် ဘုန်း​စည်း​စိမ်​တို့​ကို​ပြပြီး “ကိုယ်​တော်​သည် ငါ့​ကို​ညွှတ်​ပျပ်​ကိုး​ကွယ်​လျှင် ယ​ခု​ပြ​လေ​သ​မျှ​တို့​ကို ငါ​ပေး​မည်​ဟု ဆို​လေ၏” (မ ၄:၈၊ ၉)။ လု ၄:၆ တွင် စာ​တန်က “ဤ​ဘုန်း​တန်​ခိုး အာ​နု​ဘော်​ရှိ​သ​မျှ​ကို ငါ​၌​အပ်​ခဲ့​ပြီ။ ငါ​သည် ပေး​လို​သော​သူအား ပေးရသည်​ဖြစ်​၍​ ကိုယ်​တော်အား ပေး​ပါ​မည်” ဟု​ဆို​၏ (လု ၄:၆)။

ယေ​ရှု​လည်း သွေး​ဆောင်​ခြင်း​ကို ကျမ်း​စာ​ဖြင့်​တန်​ပြန်၏​။ စာ​တန်​သည် ကျရှုံးရ၏​။ ​ဤ​ဖြစ်​စဉ် ၃ ခု​လုံး​တွင် ယေ​ရှု​သည် ကျမ်း​စာ​ဖြင့် ရန်​သူ​၏​တိုက်​ခိုက်​မှု​ကို ကာ​ကွယ်​ခဲ့၏။

**ဧ ၆:၁၂ က “ငါ​တို့​သည် အ​သွေး​အ​သား​ရှိ​သော ရန်​သူ​တို့​နှင့် ဆိုင်​ပြိုင် တိုက်​လှန်​ရ​ကြ​သည်​မ​ဟုတ်။ အ​ထွတ်​အ​မြတ်​တို့​နှင့်​လည်း​ကောင်း၊ အာ​ဏာ​စက်​တို့​နှင့်​လည်း​ကောင်း၊ လော​ကီ​မှောင်​မိုက်​၌​ အ​စိုး​တ​ရ​ပြု​လုပ်​သော မင်း​တို့​နှင့်​လည်း​ကောင်း၊ မိုး​ကောင်း​ကင်​၌​နေ​သော နတ်​ဆိုး​တို့​နှင့်​လည်း​ကောင်း ဆိုင်​ပြိုင်​တိုက်​လှန် ရ​ကြ၏” ကျွန်ုပ်​တို့​သည် ကြောက်​ကြောက်​ဖြင့် မ​နေ​သ​င့်​ငြား၊ ကျွန်ုပ်​တို့​ပတ်​ပတ်​လည်​တွင် ဖြစ်​ပျက်​သ​ည့်​အ​ရာ​များ​ကို ဘာ့​ကြော​င့် မ​ဖြစ်​မ​နေ သ​တိ​ကပ်​ရ​သ​နည်း။**

*ဖေ​ဖော်​ဝါ​ရီလ ၂၇ ရက်*

**ကြာသပတေးနေ့**

**စ​ကြာ​ဝ​ဠာ​လုံး​ဆိုင်​ရာ ပ​ဋိ​ပ​က္ခ၏ သ​ဘော​သ​ဘာဝ**

ဘု​ရား​နှင့်စာ​တန်​တို့ တိုက်​လှန်​ကြ​သ​ည့်​အ​ကြောင်း ကျမ်း​ချက်​အ​ချို့​ကို ကျွန်ုပ်​တို့ တွေ့​ခဲ့​ကြပြီးဖြစ်၏​။ ​ဤ​ပ​ဋိ​ပ​က္ခ​သည် မည်​သို့​ဖြင့် ဖြစ်​ပျက်​နိုင်​ရ​သ​နည်း။ အ​န​န္တတန်ခိုး​ရှင် ဘု​ရား​သ​ခင်​ကို တစ်ဦးဦးက မည်​သို့​ဖြင့် ဆ​န့်​ကျင်​နိုင်​ရ​သ​နည်း။ ပ​ဋိ​ပ​က္ခ​ကြီး​သည် အာ​ဏာ​အ​ပေါ်​သာ​တည်​လျှင် ပွဲ​သိမ်း​သည်​မှာ ကြာ​ခဲ့​ပေ​မည်။ ​ဤ​ပ​ဋိ​ပ​က္ခ​သည် တစ်​မျိုး​ကွဲ​နေ​ရ​ပါ​မည်။ သ​မ္မာ​ကျမ်း​စာက ​ဤ​ပ​ဋိ​ပ​က္ခ​သည် ဘု​ရား​၏​ဂုဏ်​တော်​နှင့် ပတ်​သက်​သည်​ဟု​ပြ​၏​ — စာ​တန်က ဘု​ရား​ကို အ​ပုပ်​ချ၏​။ ယင်း​တို့​တွင် ဘု​ရား​သည် မ​ကောင်း၊ မေတ္တာ​မ​ရှိ စ​သည်​များ​ပါ၏​။ ထို​အ​ပုပ်​ချခြင်း​မျိုး​ကို တန်​ခိုး၊ အ​ဓ​မ္မ​သုံး​၍​ မ​ရ​ပါ။ နှိုင်း​ယှဉ်​မှု​ပြု​မှ​သာ ဖြစ်​နိုင်၏။

“အ​ပြစ်​ကို​ဖြေ​ရှင်း​ရာ​တွင် ဘု​ရား​သ​ခင်​သည် ဖြော​င့်​မှန်​ခြင်း၊ သ​မာ​ဓိ​ရှိ​ခြင်း​ဖြင့်​သာ ဖြေ​ရှင်း​နိုင်၏​။ စာ​တန်က ဘု​ရား​အ​သုံး​မ​ပြု​နိုင်​သ​ည့် မြှောက်​စား​ခြင်း၊ မု​သား​သုံး​ခြင်း​များ သုံး​နိုင်၏​။ စာ​တန်​သည် ဘု​ရား​၏​စ​ကား​ကို အ​မှားထောက်​ပြ၊ ကောင်း​ကင်​တ​မန်​များ​ရှေ့​တွင် ဘု​ရား​၏​အ​စိုး​ရ​ယ​န္တ​ရား​ကို အ​မှား​ပြ​ကာ ဘု​ရား​သ​ခင်​သည် ပ​ညတ်​ပြဋ္ဌာန်း​ခြင်း​တွင် မ​တ​ရား​စွာ​ဖြင့် ကောင်း​ကင်​သား​များ​ကို အုပ်​စိုး​သည် ဟု​ဆို​၏​ — ​ဤ​တွင် အ​လုံး​စုံ​နာ​ခံ​ခြင်း​ကို ပြဋ္ဌာန်း​သည်။ ၎င်း​ကို​မြှောက်​စား​ရန်​သာ လမ်း​ရှာ​သည်​ဟု ဆို​ခြင်း​ဖြစ်၏​။ ထို့​ကြော​င့် ဘု​ရား​၏​အ​စိုး​ရ​သည် မျှ​တ​သည်။ ၎င်း​၏​ပ​ညတ်​တော်​သည် စုံ​လင်​ကြောင်း​ကို ကောင်း​ကင်​သား​များ​ရှေ့​တွင် ချပြ​ရ​မည်။ က​မ္ဘာ​သား​များ​ကို​လည်း ချပြ​ရ​မည် ဟု​ဆို၏​။ စာ​တန်​သည် စ​ကြ​ဝ​ဠာ​ကို အ​ဆ​င့်​မြှင့်​တင်​ပေး​မ​ည့် ပုဂ္ဂိုလ်​အ​ဖြစ် ဂုဏ်​ဆာ​ပြ၏​။ တ​လွဲ​ယူ​သူ​၏​ သ​ရုပ်​မှန်​ကို အား​လုံးက သ​ဘော​ပေါက်​ကြ​ရန် လို​အပ်၏​။ ၎င်း​၏​အ​ဖျက်​လုပ်​ငန်း​များ ဗူးပေါ်​စေ​ရန် ၎င်း​တွင် အ​ချိန်​ရှိ​ရ​ပါ​မည်။” — Ellen G. White, *The Great Controversy*, p. 498။

**ယော ၈:၄၄၊ ၄၅ ကို ဗျာ ၁၂:၇-၉ ရှု​ထော​င့်​မှ ဖတ်​ရှု​ပါ။ ထို​ကျမ်း​ချက်​များက နတ်​ဆိုး၎င်း၊ ၎င်း​၏​ဗျူ​ဟာ​ကို မည်​သို့​ပြ​ထား​သ​နည်း။**

နတ်​ဆိုး​သည် အ​စ​မှ​ပင် လူ​သား​များ ဘု​ရား​သ​ခင်အား မ​တ​ရား​သူ၊ မေတ္တာ​မ​ရှိ​သူ၊ ၎င်း​၏​ပ​ညတ်​သည် ချုပ်​ချယ်​လွန်းသည်​ဟု မြင်​စေ​ရန် အ​ကြံရ၏​။ ယေ​ရှု​သည် နတ်​ဆိုး​အား “မု​သား​ပြော​သူ၊ မု​သား​၏​အဘ” (ယော ၈:၄၄) ဟု မိ​န့်​ခြင်း​သည် မ​ဆန်း​ပါ။ ယင်း​၏​တစ်​ဘက်​တွင် ယေ​ရှု​သည် “သ​မ္မာ​တ​ရား​၌​ သက်​သေ​ခံ​ခြင်း​ငှာ” (ယော ၁၈:၃၇) ကြွ​ခဲ့​ပြီး စာ​တ​န့်​အ​ပုပ်​ချ​ခဲ့​ခြင်း​များ​ကို ချေ​ပ​ကာ နိ​ဂုံး​တွင် မာရ်​နတ်​၏​တန်​ခိုး​ကို ချိုး​ဖဲ့​ခဲ့​၏ (၁ ယော ၃:၈၊ ဟေ​ဗြဲ ၂:၁၄)။

ဗျာ ၁၂:၉၊ ၁၀ တွင် စာ​တန်​ကို (၁) ရှေး​ဟောင်း​မြွေ​ကြီး၊ (၂) ဘု​ရား​၏​လူ​စု​များ​ကို ကောင်း​ကင်​တ​ရား​ရုံး​တွင် စွပ်​စွဲ​သူ၊ (၃) က​မ္ဘာ​ကိုအုပ်​စိုး​သ​ည့် န​ဂါး ဟု​ဆို​ထား၏​။ ဂ​ရိ​ဝေါ​ဟာ​ရ​ကို​ပြန်​ထား​သ​ည့် “မာရ်​နတ်” ​၏​အ​နက်​သည် “အ​ပုပ်​ချ​သူ” ဖြစ်၏​။ ပ​ဋိ​ပ​က္ခ​သည် ယုံ​ကြည်​မှု​ကို အ​ကြောင်း​ပြု​ကြောင်း ပြပြန်၏​။ ယင်း​တွင် ဘု​ရား​၏​သိက္ခာ​ပုဒ်​ကို ယုံ​ကြည်​သ​ည့်​တ​ရား​လည်း ပါ၏။

*ဖေ​ဖော်​ဝါ​ရီလ ၂၈ ရက်*

**သောကြာနေ့**

**ဆက်​လက်​လေ့​လာ​ရန်။** Ellen G. White, “The Origin of Evil,” pp. 492-604 in *The Great Controversy*.

“ပုန်​ကန်​မှု​ရှိ​လာ​ရန် ဘု​ရား​သ​ခင်​သည် အ​ပြစ်​အ​တွက် တာ​ဝန်​မ​ရှိ​ကြောင်း၊ က​ရု​ဏာ​တော် ရုတ်​သိမ်း​သ​ည့်​အ​ကြံ မ​ရှိ​ကြောင်း၊ ဘု​ရား​၏​အုပ်​ချုပ်​မှု​တွင် ပျက်​ကွက်​မှု​မ​ရှိ​ကြောင်း သ​မ္မာ​ကျမ်း​ထက် ရှင်း​လင်း​စွာ ပြ​ဆို​သ​ည့်​ကျမ်း မ​ရှိ​ပါ။ အ​ပြစ်​သည် မ​ဖိတ်​ခေါ်​ဘဲ ရောက်​လာ​သူ​ဖြစ်​ပြီး မည်​သို့​ရောက်​လာ​ကြောင်း အ​စ​ရှာ​၍​မ​ရ​ပါ။ ယင်း​သည် နက်​နဲ​သိမ်​မွေ့၏​။ ယင်း​ကို ဆင်​ခြင်​ပေး​ခြင်း​သည် အ​ကာ​အ​ကွယ်​ပေး​သ​ည့် သ​ဘော​သို့ သက်​ရောက်​ပေ​မည်။ စာ​တန်အား ချက်​ချင်း​လက်​စ​တုံး​ပစ်​လျှင် ကောင်း​ကင်​သား​များ​နှင့် အ​ခြား​က​မ္ဘာ​သား​များက ဘု​ရား​ကို မေတ္တာ​အ​ရင်း​မ​ခံ​ဘဲ ကြောက်​ကြောက်​နှင့် ဩ​ဇာ​ခံ​ကြ​ပေ​မည်။ မု​သား​ဆို​သူ​၏​ သက်​ရောက်​မှု​ကို အ​ပြီး​တိုင် လက်​စ​တုံး​၍​မ​ရ ဖြစ်​ခဲ့​ပေ​မည်။ ဒု​စ​ရိုက်​ကို ဗူးပေါ်​စေ​ရန် အ​ခွင့်​ပေး​ရ​ပါ​မည်။ စ​ကြ​ဝ​ဠာ​ကြီး​၏​ ကောင်း​ကျိုး​ကို​မြော်​ကာ ဘု​ရား​၏​အုပ်​စိုး​မှု​ကို အ​မှား​ထောက်​ခဲ့​မှု​ကို လူ​သား​အား​လုံးက ဘု​ရား​၏​တ​ရား​မှု၊ ညှာ​တာ​မှု၊ ဘု​ရား​၏​ပ​ညတ်​သည် မေး​ရန်​မ​လို​သ​ည့်​အ​ထိ တည်​မြဲ​ကြောင်း တွေ့​ကြ​ရန် စာ​တန်၏သ​ရုပ်​မှန်​ကို ပေါ်​ခွင့်​ပေး​ရ​ပါ​မည်။” — Ellen G. White, *The Great Controversy*, pp. 492, 493, 499။

**ဆွေး​နွေး​ရ​မ​ည့်​မေး​ခွန်း​များ**

**၁။ အ​ပြစ်​ကင်း​စင်​သော လူ​စီ​ဖာ​သည် မည်​သို့​ဖြင့် အ​ပြစ်​ပြု​လုပ်​ဖြစ်​ရ​သည်​ကို လူ​များ​စွာက အံ့​ဩ​ကြ၏​။ အ​ပြစ်​သည် အ​ဘယ်​ကြော​င့် နက်​နဲ​သိမ်​မွေ့​၍​လျှို့​ဝှက်​ဆန်း​ကြယ်​ရ​သ​နည်း။ ​ဤ​ပ​ထ​မ​ဆုံး​သော​အ​ပြစ်​ကို ကျွန်ုပ်​တို့​သည် မည်​သို့​ဖြင့် အ​ကြောင်း​ပြချက်​ဆင်​ခြေ​မ​ပေး​ဘဲ အ​မှန်​အ​တိုင်း ရှင်း​ပြ​နိုင်​မည်​နည်း။ ဆို​လို​သည်​ကား အ​ပြစ်​၏​မူ​လ​ကို ရှင်း​ပြခြင်း​သည် ၎င်း​အား အ​ကြောင်း​ပြချက်​ဆင်​ခြေ​ပေး​ခြင်း နှင့် အ​ဘယ်​ကြော​င့် တူ​ညီ​နေ​ရ​သ​နည်း။**

**၂။ ဘု​ရား​သ​ခင်​သည် စာ​တန်​ကို အ​ဘယ်​ကြော​င့် ချက်​ချင်း​အ​စ​မ​ဖျောက်​ခဲ့​ရ​သ​နည်း။ အ​ဆိုး​တ​ရား​ကို အ​ဘယ်​ကြော​င့် ရုပ်​လုံး​ပေါ်​လာ​ခွင့် ပေး​ရ​သ​နည်း။ ယင်း​သည် မည်​သို့​ဖြင့် “စ​ကြ​ဝ​ဠာ​တစ်​ခု​လုံး​၏​ ကောင်း​ကျိုး” ဖြစ်​နိုင်​ရ​သ​နည်း။**

**၃။ ဘု​ရား​နှင့်​စာ​တ​န့်​အ​ကြား တိုက်​လှန်​မှု​သည် အာ​ဏာအား​ပြိုင်​မှု မ​ဟုတ်​ဘဲ၊ အ​ဘယ်​ကြော​င့် ကွဲ​ပြား​ထူး​ခြား​နေ​ပါ​သ​နည်း။ အာ​ဏာအား​ပြိုင်​ခြင်း​ထက် ဂုဏ်​သိက္ခာ​အ​ပေါ်​မူ​တည်​နေ​ခြင်း​သည် မည်​သို့ အ​ဓိပ္ပာယ်​ရှိ​သ​နည်း။**

**၄။ ပ​ဋိ​ပ​က္ခ​၏​ သ​ဘော​သ​ဘာ​ဝ​ကို သ​ဘော​ပေါက်​ခြင်းက သင်​သည် ​ဤ​ပ​ဋိ​ပ​က္ခ​တွင်​ပါ​ဝင်​ကြောင်း မည်​သို့​မြင်​ဖြစ်​စေ​သ​နည်း။ ​ဤ​ပ​ဋိ​ပ​က္ခ​သည် အ​မှန်​ပင် ဖြစ်​ပျက်​နေ​ကြောင်း ယ​ခု​တွင် သင် မည်​သို့​ကြုံ​တွေ့​နေ​ရ​သ​နည်း။ သင်​သည် မည်​သူ့​ဖက်​တွင် ရပ်​တည်​ကြောင်း​ကို အ​ဘယ်​နည်း​လမ်း​များ​ဖြင့်​ပြင်​ဆင်​တုံ့​ပြန်​မည်​နည်း။**

**ဖုန်း​သ​ရဲ - အ​ပိုင်း ၁**

**ဘဝတစ်ကွေ့ပုံပြင်**

Andrew McChesney ရေး​သား​သည်

Zoom သည် အ​ဆင်​မ​ပြေ​ဖြစ်​နေ၏​။ Matrona က “ဘာ​မှ​လုပ်​လို့​မ​ရ​ဘူး” ဟု​ဆို၏။ Colette သည် သူမ​၏​ဖုန်း​မှ Matrona က Zoom password ရိုက်​ထ​ည့်​နေ​သံ​ကို ကြားရ၏။

​ဤ​ဖုန်း​ခေါ်​မှု​သည် ထို​အ​ပတ်​တွင် အ​ကြိမ်​ကြိမ်​ခေါ်​သ​ည့်​ဖုန်း ဖြစ်၏​။ Matrona သည် Alaska ရှိ Alaska တိုင်း​ရင်း​က​လေး​ငယ်​များ ဂေ​ဟာ​တွင် နေ​ထိုင်​သူ​ဖြစ်​ပြီး Colette နှင့် ရင်း​နီး​လို​သူ​ဖြစ်၏။

ပြန်​၍​ကြိုး​စား​၏​ “မ​ရ​ဘူး” ဟု​ဆို၏​။ Colette လည်း “Ok” ဟု​ဆို၏​။ Matrona က “ကြိုး​စား​ချင်​သေး​တယ်” ဟု​ဆို၏​။ ဘာ​မှဖြစ်​မ​လာ​သ​ည့်​အ​တူ​တူ Colette က ဖုန်း​ဖြင့် စ​ကား​ပြော​ကြ​ရန် နား​ချ၏​။ Colette Reahl သည် Anchorage တွင် SDA က​လေး​ဆ​ရာ​ဝန်​ဖြစ်​ပြီး Matrona နှင့် ရင်း​နီး​လို၏။

Alaska တိုင်း​ရင်း​သူ Matrona သည် မိုင် ၃၆၀ အ​ဝေး​တွင်​ရှိ​သ​ည့် Fairbank မှ တ​ရား​ဝင်​မွေး​စားခံ​ခွင့် ရ​ရှိ​သူ​ဖြစ်၏​။ Matrona လည်း စိတ်​မ​ပါ​စွာ​ဖြင့် ဖုန်း​နှင့်​ပြော​ခွင့်​ပေး၏​။ သူ​မ​က “ဆ​ရာ​မ​ရဲ့ အိမ်​စည်း​ကမ်းက ဘာ​လဲ” ဟု မေး၏။

Colette က “ဒါ​တွေ ဒီ​ကို​ရောက်​မှ ပြော​ကြ​တာ​ပေါ့။ ယဉ်​ကျေး​ခြင်း​က​တော့ ငါ့​အိမ်​မှာ အ​ဓိ​က​ပဲ” ဟု​ဆို၏။

Matrona က Colette အား မိ​နစ် ၃၀ မျှ စစ်​မေး​နေ၏​။ စ​ကား​အ​ဆုံး​တွင် သူ​မ​က “ကျွန်​မ​ကို မွေး​စား​အ​မေက မွေး​စား​တော့​မယ်” ဟု​ဆို၏။

Florida သူ Colette သည် သူမ​၏​ခင်​ပွန်း​နှင့် Alaska တွင် ၈ နှစ် နေ​ခဲ့​ပါ​ပြီ။ သူ​မ​က Matrona သည် စိတ်​ဝင်​စား​ဖွယ်​ကောင်း​သည်။ န​ကိုင်း​ထွက်​လောက်​သည်။ ဒါ​သည် စွန့်​စား​မှု​ဖြစ်​သည်​ဟု တွေး​ဖြစ်၏​။ Matrona ဘက်​မှ​လည်း Colette သည် သူ​မ​ကို မွေး​စား​လို​သည်​ကို သိ၏​။ သို့​သော် သူ​မ​သည် စိတ်​မ​နာ​ကျင်​လို​ပါ။ ထို့​ကြော​င့် Colette အား ခက်​ခဲ​စေ​ခဲ့၏။

 Colette က Matrona အား ဖုန်း​မည်​မျှ ခေါ်​ခွင့်​ရှိ​မည်​နည်း​ဟု မေး၏​။ Matrona က အင်္ဂါ​နေ့​တိုင်း​ခေါ်​ရန် ပြော၏​။ Colette က ခေါ်​လာ​သ​ည့်​အ​ခါ Matrona သည် မ​ရှိ၊ ဖုန်း​မ​ကိုင်​ပါ။ ၎င်း​တို့​လည်း ကြာ​သ​ပ​တေး​နေ့​သို့ ပြောင်း၊ စ​နေ​နေ​သို့ ပြောင်း​ကြ၏​။ Colette က Matrona သည် သ​ဘော​မ​တွေ့​ကြောင်း ရိပ်​စား​မိ၏​။ သို့​သော် ဘာ့​ကြော​င့်​ဟု​တော့ တွေး​၍​မ​ရ​ပါ။ သူ​မ​လည်း Matrona က စ​ကား​ပြော​လို​လို၊ မ​လို​လို အ​ပတ်​တိုင်း​ခေါ်​ရန် ဆုံး​ဖြတ်၏​။ သူ​မ​က မေတ္တာ​မ​ပြယ်​ဘဲ ခေါ်​ခေါ်​သ​ည့်​အ​ခါ Matrona ​၏​စိတ်​လည်း အ​ရည်​ပျော်​တော့၏။

ဤ​သာ​သ​နာ့​သ​တင်း​သည် ယ​ခင် ၁၃ ပတ် ဥ​ပုသ်​၏​စီ​မံ​ကိန်း​ကို အ​တွင်း​ကျကျ ကြည့်​ရှု​ခြင်း​ဖြစ်၏​။ က​လေး​ဆ​ရာ​ဝန် Colette Reahl သည် ၂၀၂၄၊ ၁၃ ပတ် အ​လှူ​ငွေ​ကို အ​ချို့​အ​ဝက်​ရ​ရှိ​သ​ည့် Bethel (Alaska) SDA Church ​၏​ ပူး​တွဲ​ခေါင်း​ဆောင်​ဖြစ်၏​။ မတ်လ ၂၉ ရက်​နေ့​တွင် ကောက်​ခံ​မ​ည့် ၁၃ ပတ် အ​လှူ​ငွေ​ဖြင့် သာ​သ​နာ​ချဲ့​ရန် ကူ​ညီ​ကြ​မ​ည့်​အ​တွက်​လည်း ကျေး​ဇူး​တင်​ရှိ​ပါ​သည်။ Colette နှင့် Matrona တို့​အ​ကြောင်း ရှေ့​လာ​မ​ည့်​အ​ပတ်​တွင် ဆက်​၍​ဖတ်​ပါ။

**အ​ပိုင်း ၁။ ခြုံ​ငုံ​သုံး​သပ်​ချက်**

**ဆရာတို့၏မှတ်ချက်များ**

**အ​ဓိ​က​ကျမ်း​ချက်။** က ၃:၁၅

**လေ့​လာ​မှုဦး​တည်​ချက်​များ။** က ၃:၁-၄၊ ဟေ​ရှာ ၁၄:၁၂-၁၅၊ ယေဇ ၂၈:၁၂-၁၉၊ မ ၁၃:၂၄-၃၀၊ ယော ၈:၄၄၊ ဗျာ ၁၂:၇-၉။

**နိ​ဒါန်း။ ။** စ​ကြ​ဝ​ဠာ​တွင်​ဖြစ်​ပျက်​သ​ည့် ပ​ဋိ​ပ​က္ခ​ကြီး​သည် လူ​တိုင်း​ကို နေ့​တ​ဓူ​ဝ​ထိ​ပါး​ပြီး စ​ကြ​ဝ​ဠာ​ကို​ပါ ထိ​ပါး၏​။ စာ​တန်က ဘု​ရား​သ​ခင်​သည်​သာ ရ​ထိုက်​သ​ည့် ကိုး​ကွယ်​ခံ​မှု​ကို ပြောင်း​ပစ်​ရန် အား​ထုတ်​ပြီး နိ​ဂုံး​တွင် အ​လှဲ​ထိုးခံ​ရ​မည်​ဖြစ်၏။

**သင်​ခန်း​စာ​၏​ဆို​လို​ရင်း။ ။** ယ​ခု​အ​ပတ်​သင်​ခန်း​စာ​သည် အ​ဓိက ၃ ချက်​ကို အာ​ရုံ​ထား​ပါ​သည်။

၁။ စ​ကြ​ဝ​ဠာ​တွင် ဖြစ်​ပျက်​သ​ည့် ပ​ဋိ​ပ​က္ခ​သည် အ​လုံး​စုံ​စွမ်း​သ​ည့် အင်အား​နှစ်​ခု​တို့ တိုက်​ခိုက်​ကြခြင်း မ​ဟုတ်​ပါ။ ယင်း​ပ​ဋိ​ပ​က္ခ​သည် ဘု​ရား​သ​ခင်​၏​သိက္ခာ​ပုဒ်​တွင် အ​ခြေ​ပြု၏​။ ပ​ဋိ​ပ​က္ခ​တွင် သီး​ခြား​ဖြစ်​တည်​နိုင်​သ​ည့် စွမ်း​အင်​နှစ်​ခု​တို့ အ​ဆုံး​မဲ့​တိုက်​ခြင်း မ​ဟုတ်​ပါ။ လူ​စီ​ဖာ​ကို ဘု​ရား​သ​ခင်​သည် ဖန်​ဆင်း​ထား​ပြီး ၎င်းက ဖန်​ဆင်း​ရှင်​၏​သိက္ခာ​တော်​ကို စော​ဒ​က​တက်​ရန် ဆုံး​ဖြတ်၏။

၂။ စ​ကြ​ဝ​ဠာ​ပ​ဋိ​ပ​က္ခ​တွင် ဘု​ရား​၏​လူ​စု​တို့​လည်း မြေ​စာ​ပင်​ဖြစ်​ကြရ၏​။ စ​ကြ​ဝ​ဠာ​တစ်​ခု​လုံးက ပ​ဋိ​ပ​က္ခ​၏​အ​ကျိုး​ကို ခံ​ကြရ၏​။ ကောင်း​ကင်​ဘုံ​တွင် ခ​ရစ်​တော်​သည် လူ​စီ​ဖာ​ပုန်​ကန်​ရ​ခြင်း​၏​ ပစ်​မှတ်​ဖြစ်၏​။ က​န္တာ​ရ​တွင် စာ​တန်က ယေ​ရှု​၏​သား​တော် အ​မှတ်​သ​ညာ​ကို မေး​ခွန်း​ထုတ်​ခဲ့၏​။ သို့​တိုင်​လည်း ယေ​ရှု​သည် အောင်​နိုင်​ခဲ့​ပြီး ကျွန်ုပ်​တို့​ကို ဘု​ရား​၏​သား​သ​မီး ဖြစ်​စေ​နိုင်​သည့် အ​ခွင့်အာ​ဏာ ရ​ခဲ့၏။

၃။ ဤ​ပ​ဋိ​ပ​က္ခ​ကို အ​ချိန်​မ​တန်​ခင် ဖြေ​ရှင်း​၍​မ​ရ​ပါ။ ဘု​ရား​သ​ခင်က ဒု​စ​ရိုက်​ကို အ​ဆုံး​သတ်​မ​ည့်​အ​ချိန် ရောက်​လာ​ပါ​မည်။ ယင်း​အ​ခိုက်​တွင် ဘု​ရား​၏​အုပ်​ချုပ်​ပုံ​ကို စော​ဒ​က​တက်​ခဲ့​သ​ည့် ဘီ​လူး​ရုပ်​ကို ဖန်​ဆင်းခံ​လူ​သား​အား​လုံး​က​မြင်​ရန် အ​ချိန်​ပေးရ၏။

**လက်​တွေ့​အ​သုံး​ချခြင်း။ ။** စ​ကြ​ဝ​ဠာ​ပ​ဋိ​ပ​က္ခ​၏​ အ​ကျိုး​သက်​ရောက်​မှု​ကို ကျွန်ုပ်​တို့က နေ့​တ​ဓူဝ ကြုံ​တွေ့​နေ​ရ​ခြင်းက ဘု​ရား​သ​ခင်​ကို အ​ချိန်​တိုင်း မှီ​ခို​ဖြစ်​စေ​သ​လော။

**အ​ပိုင်း ၂။ အ​နက်​ဖွင့်​ကျမ်း**

**၁။ စ​ကြ​ဝ​ဠာ​တွင်​ဖြစ်​ပျက်​သ​ည့် ပ​ဋိ​ပ​က္ခ​သည် အ​လုံး​စုံ​စွမ်း​သ​ည့် အင်အား​နှစ်​ခု​တို့ တိုက်​ခိုက်​ကြခြင်း မ​ဟုတ်​ပါ။**

ပ​ဋိ​ပ​က္ခအ​ကြောင်း ကိုး​ကွယ်​မှု​ဘာ​သာ/ ဒ​ဿ​န​များ​ကို​မှီ​ကာ အ​မြင်​များ​စွာ​ကွဲ၏​။ ခ​ရစ်​ယာန်​သာ​သ​နာပ​၏​ အ​မြင်​ကား ဒွိတ္တ​ဝါဒ (dualism) ဖြစ်၏​။ C. S. Lewis က ဖွင့်​ဆို​သ​ည့်​အ​တိုင်း ဒွိတ္တ​ဝါ​ဒ​ဆို​သည်​မှာ “ပ​ခုံး​ညီ၊ အ​မှီ​အ​ခို​ကင်း​သ​ည့် ဘက်​နှစ်​ဘက်​တို့ အား​ပြိုင်​ခြင်း​ဖြစ်၏​။ တစ်​ဘက်​သည် ဓ​မ္မ၊ အ​ခြား​ဘက်​သည် အ​ဓ​မ္မ​ဖြစ်​ပြီး စ​ကြ​ဝ​ဠာ​သည် စစ်​တ​လင်း​ဖြစ်​ပြီး စစ်​သည်​မ​ပြီး​နိုင်” ဟု​ဆို၏။ ယင်း​ဘက်​နှစ်​ဘက်​တို့​သည် “ထာ​ဝ​ရ​ဖြစ်​တည်​ကြ​သည်” ဟု ဆို​လို၏​။ — *Mere Christianity* (New York: Macmillan, 1960), pp. 33, 34။ ဤ​ဘက် ၂ ဘက် ထိပ်​တိုက်​တွေ့​ကြမှု​သည် ကျမ်း​စာ​တွင်​လာ​သ​ည့် ပ​ဋိ​ပ​က္ခ​မျိုး မ​ဟုတ်​ပါ။ ကျမ်း​စာ​အ​ရ ယ​ခု​တွင် စာ​တန်​ဟု​ခေါ်​သ​ည့် ပုဂ္ဂိုလ်​သည် “ဘု​ရား​က​ဖန်​ဆင်း​ခဲ့​ပြီး ဖန်​ဆင်းခံ​ရ​ချိန်​တွင် ကောင်း​ခဲ့​ပြီး၊ လမ်း​မှား​သွား​သည်။” ဒွိတ္တ​ဝါ​ဒ​နှင့် တူ​သ​ည့်​အ​ချက်​ကား ခ​ရစ်​ယာန်​အ​မြင်​တွင် ကျွန်ုပ်​တို့​၏​ “စ​ကြ​ဝ​ဠာ​သည် စစ်​တိုက်​နေ​သည်” ဖြစ်၏​။ ဒွိတ္တ​ဝါ​ဒ​နှင့် မ​တူ​ချက်​ကား “ဘက်​ညီ​သ​ည့် ဘက်​နှစ်​ဘက်​တို့ စစ်​တိုက်​ကြ​သည်​ဟု မ​မြင်​ခြင်း​ဖြစ်၏​။ ခ​ရစ်​ယာန်​၏​အ​မြင်​ကား ယင်း​သည် ပြည်​တွင်း​စစ်၊ ပုန်​ကန်​မှု​ဖြစ်​ပြီး ကျွန်ုပ်​တို့​သည် ပုန်​ကန်​သူ​၏​နယ်​တွင် နေ​နေ​ကြ​သည်” ဖြစ်၏​။ — *Mere Christianity*, p. 36။

**ဆရာတို့၏မှတ်ချက်များ**

ထို့​ကြော​င့် အ​မှီ​အ​ခို​ကင်း​အ​န္တ​တန်​ခိုး ၂ ပါး​တို့​ကြား စစ်​ခင်း​ခြင်း​မ​ဟုတ်​ဘဲ အ​ဖန်​ဆင်းခံက ဖန်​ဆင်း​ရှင်​ကို တိုက်​ခိုက်​ခြင်း​ဖြစ်၏​။ က​မ္ဘာဦး​ကျမ်း ၃ တွင် မြွေ​၏​ပါ​ဝင်​မှု​အ​ရ ပ​ဋိ​ပ​က္ခ​သည် ပ​ညတ်​တော်​တွင်​တွေ့​ရ​သ​ည့် ဘု​ရား​၏​သိက္ခာ​ပုဒ်​ကို အ​ခြေ​ပြု၏​။ ဆို​ရ​သော် ဘု​ရား​သည် ကိုး​စား​ထိုက်​၏​လော ဖြစ်၏​။ ၎င်း​၏​ နှုတ်​က​ပတ်​တော်​ကို ကျွန်ုပ်​တို့​ယုံ​ထိုက်​သ​လော။ ထို​အ​မေး ၂ ခု​တို့​သည် အ​ဆွေ​တော်​ဖြစ်​ရေး​တွင် အ​ရေး​ပါ၏​။ ကျွန်ုပ်​တို့ မ​ကိုး​စား​နိုင်​သ​ည့် ပုဂ္ဂိုလ်​နှင့် စစ်​မှန်​သ​ည့်​ဆက်​ဆံ​ရေး​သည် မ​ဖြစ်​နိုင်​ပါ။

စ​ကြ​ဝ​ဠာ​တွင် က​မောက်​က​မ​ဖြစ်​မှု​၏​ မူ​လအ​စ​ဖြစ်​သ​ည့် လူ​စီ​ဖာက ဘု​ရား​သ​ခင်​ကို ဆ​န့်​ကျင်​ခြင်း​သည် ကောင်း​ကင်​ဘုံ​တွင်​စ​ခဲ့​ပြီး ကျွန်ုပ်​တို့ က-၃ နှင့် ‌ဗျာ-၁၂ တို့​ကို လေ့​လာ​ရာ​တွင် ဟေ​ရှာ ၁၄:၁၂-၁၅ နှင့် ယေဇ ၂၈:၁၂-၁၉ တို့​တွင် ပြ​ထား၏​။ ဟေ​ရှာ​ယ​နှင့် ယေ​ဇ​ကျေ​လ​တို့က ဗာ​ဗု​လုန်​နှင့် တု​ရု​မင်း​တို့ ပြကြပြီး ၂ ကျမ်း​လုံးက လော​ကီ​မင်း​တို့​မှ အာ​ကာ​သ​ဘက်​သို့ ဦး​လှည့်​ပြီး လူ​စီ​ဖာ/စာ​တန် အ​ကြောင်း​နှင့် ပ​ဋိ​ပ​က္ခ​ကြီး ဖြစ်​လာ​ရ​ခြင်း​အ​ကြောင်း​ကို လှန်​ပြ၏​။ — Richard Davidson, “Cosmic Narrative for the Coming Millennium,” *Journal of the Adventist Theological Society II*, nos 1, 2 (2000): p, 107။ အ​ထူး​အား​ဖြင့် လူ​စီ​ဖာ/စာ​တန်​သည် ၎င်း​ကိုယ်​ကို ဘု​ရား​ပြု​လို၏​။ အ​တိ​အ​လင်း​ကား ဘု​ရား​၏​ဂုဏ်​တော်​နှင့် အာ​နု​ဘော်​တို့​ကို ပိုင်​စိုး​လို/ ခြယ်​လှယ်​လို၏​။ သို့​သော် ဘု​ရား​၏​မေတ္တာ​တ​ရား ပြည့်​ဝ​သ​ည့်​ဘက်​ကား မ​ပါ။ လူ​စီ​ဖာ/စာ​တန်​သည် ၎င်း​ကိုယ်​ကို အ​ပေး​အ​ယူ/ ခြေ​ထိုး​ခြင်း (ယေဇ ၂၈:၁၆)၊ မု​သား​တို့​ဖြင့် (က ၃:၁၄၊ ယော ၈:၄၄) ဖျာ​ဝင်​ခင်း​ရန်​ကြံ၏။

**၂။ စ​ကြ​ဝ​ဠာ​ပ​ဋိ​ပ​က္ခ​တွင် ဘု​ရား​၏​လူ​စု​တို့​လည်း မြေ​စာ​ပင်​ဖြစ်​ကြရ၏။**

စ​ကြ​ဝ​ဠာ​ပ​ဋိ​ပ​က္ခ​သည် ကောင်း​ကင်​တွင် လူ​စီ​ဖာက ဘု​ရား​သ​ခင်​ကို ပုန်​ကန်​ခြင်း​မှ စ​ခဲ့​ငြား အ​ဆုံး​တွင် စ​ကြ​ဝ​ဠာ​တစ်​ခု​လုံး​လည်း ပါ​လာရ၏​။ အ​တိ​အ​ကျ​ဆို​ရ​လျှင် ကောင်း​ကင်​တ​မန်​များ (ဗျာ ၁၂:၇-၉) နှင့် လူ​သား​တို့ (က ၃) ဝင်​ပါရ၏​။ ဧ​ဝ​သည် စာ​တ​န့်​မြုံး​မိသည်ကို အ​ကြောင်း​ပြု​ကာ အာ​ဒံ​သည် သိ​သိ​ဖြင့် ဧ​ဝ​နောက်​သို့ မိုက်​ဘက်​ပါ​ခဲ့​ကာ ကျွန်ုပ်​တို့​၏​က​မ္ဘာ​သည် စ​ကြ​ဝ​ဠာ​ပ​ဋိ​ပ​က္ခ​၏​ဇာတ်​ခုံ တစ်​ဖြစ်​လဲ​ပါ​ပြီ။ အ​ပြစ်​သ​င့်​သ​ည့် ​ဤ​က​မ္ဘာ​တွင် လူ့​ဘ​ဝ​သည် ပ​ဋိ​ပ​က္ခ​၏​ ကြိုး​ဆွဲ​ရာ​အ​တိုင်း က​ရ​တော့၏​။ တစ်​နည်း​ကား လူ​သား​များ​သည် ပ​ဋိ​ပ​က္ခ​၏​ သက်​ရောက်​မှု​ကို နေ့​တ​ဓူ​ဝ​ရှင်​သန်​မှု​တွင် ကြုံ​တွေ့ခံ​စားရ၏​။ ​ဤ​အ​ကွင်း​အ​ကွက်​ကို ဘု​ရား​၏​လူ​စု​တို့​၏​ သ​မိုင်း​တွင် အ​ထင်​အ​ရှား​ရှိ​ကြောင်း ကျမ်း​စာ​တစ်အုပ်​လုံး​တွင် အ​ထင်း​သား​တွေ့ရ၏။

ဘု​ရား​ဖြစ်​သ​ည့် ခ​ရစ်​တော်​သည် ကောင်း​ကင်​တွင် လူ​စီ​ဖာက ပုန်​ကန်​သ​ည့် ပစ်​မှတ်​ဖြစ်​ပြီး​ခဲ့​ရိုး​မှန်​လျှင် (ဗျာ ၁၂:၇၊ Ellen G. White, *Patriarchs and Prophets*, Chapter 1 [“Why was Sin Permitted?”)၊ ကျွန်ုပ်​တို့​၏​ ကယ်​ချွတ်​ရှင် ဘု​ရား​၏​လူ​စု​ကို ဒု​တိ​ယ​အာ​ဒံ​ဖြစ်​လာ​သ​ည့် (ရော ၅:၁၄၊ ၁ ကော ၁၅:၂၂၊ ၄၅) ​ဤ​က​မ္ဘာ​တွင် မ​နု​ဿ​ဇာ​တိ​ခံ​ယူ​သ​ည့် ခ​ရစ်​တော်​သည် က​န္တာ​ရအ​တွင်း စာ​တန်က သဲ​ကြီး​မဲ​ကြီး တိုက်​ခိုက်​သ​ည့်​ပစ်​မှတ် ဖြစ်ရ၏။

**ဆရာတို့၏မှတ်ချက်များ**

ခ​ရစ်​တော်​ကို စုံ​စမ်း​သ​ည့်​ဇာတ်​ကွက် မ​လာ​ခင်​တွင် ၎င်း​သည် ဘု​ရား​၏​သား​တော်​ဖြစ်​ကြောင်း ရှင်​လု​ကာ​တွင် ပြ​ထား​၏​ “သင်​ကား၊ ငါ​နှစ်​သက်​မြတ်​နိုး​ရာ ငါ​၏​ချစ်​သား​ပေ​တည်း” (လု ၃:၂၂)။ ၎င်း​နှစ်​ခြင်းခံ​ခြင်း​အ​ကြောင်း​တွင် “ယော​သပ်​၏​သား” ဟု မျိုး​ရိုး​ဆက်​ပြ​ထား​၏​ (လု ၃:၂၃)။ နောက်​ကြောင်း​လှန်​ကာ (လု ၃:၂၃-၃၈) ဘု​ရား​၏​သား၊ အာ​ဒံ​တို့​တိုင် ရောက်​၏​ (လု ၃:၃၈)။ သား​တော်​ဖြစ်​ခြင်း အ​ကြောင်း​ကို နှ​လုံး​သား​တွင် မှတ်​ရင်း​ဖြင့် ခ​ရစ်​ဝင်​ကျမ်း​ကို သ​တိ​မူ​သူက စာ​တန်​သည် ယေ​ရှုအား “ဘု​ရား​၏​သား​တော်” (လု ၄:၃) အ​ရေး​ဖြင့် ဗျူ​ဟာ​စ​တင်​သည်​ကို တွေ့၏​။ ယင်း​ကို ဘု​ရားက အ​သံ​တော်​ဖြင့် အ​တည်​ပြု​ခဲ့​ပြီး​သား ဖြစ်၏။

စုံ​စမ်း​ခြင်း​အ​ကြောင်း​တွင် မျိုး​ရိုး​ဆက်​ပြခြင်း​တွင် အာ​ဒံ​အား အ​ရေး​ပါ​သည်​ဟု ကျွန်ုပ်​တို့​က​ယူ​လျှင် စာ​တန်က ဧ​ဒင်​ဥ​ယျာဉ်​တွင် စုံ​စမ်း​စဉ်​တွင် ဧ​ဝ​လည်း ထို​မေး​ခွန်း​ကို မေး​ဖြစ်​ခဲ့​သည်မှာ (စိတ်​တွင်​ဖြစ်​ဖြစ်​ပါ) ဆင်​တူ​ကြ၏​။ ဘု​ရား​သ​ခင်က ဧ​ဝ​နှင့် ၎င်း​၏​ခင်​ပွန်း​အ​ပေါ် ပ​ညတ်​ထား​သ​ည့်​အ​သီး​ကို စား​ခြင်း​အ​ကျိုး​ကို မိ​န့်​ထား​ပြီး​သား​ဖြစ်​၏​ (က ၂:၁၇)။

မည်​သို့​ဖြစ်​ဖြစ် ခ​ရစ်​ဝင်​ကျမ်း​တွင်​လာ​သ​ည့် စုံ​စမ်း​ခြင်း​သ​မိုင်း အ​ကွက်​အ​ကွင်းက ကျွန်ုပ်​တို့​သည် အာ​ဒံ​အ​သစ်​ဖြစ်​သ​ည့် ယေ​ရှုအား​ဖြင့် သီး​ခြား​သ​မိုင်း ပိုင်​ထား​ပါ​ပြီ။ အာ​ဒံ​သည် ဧ​ဒင်​ဥ​ယျာဉ်​တွင် ကျရှုံး​ခဲ့​ပြီး၊ ယေ​ရှု​သည် က​န္တာ​ရ​တွင် အ​နိုင်​ပိုင်း​ခဲ့၏​။ ၎င်း​၏​ အောင်​နိုင်​မှုက စ​ကြ​ဝ​ဠာ​ပွတ်​တိုက်​မှု​ကြီး​တွင် ဘု​ရား​၏​ သား​သ​မီး​များ​အ​လို​ငှာ နယ်​သစ်​ဖွင့်​ပေး​ခဲ့​ပြီး ခ​ရစ်​တော်​လည်း အာ​ဒံ​အ​သစ်​ဖြစ်​သ​ည့်​အ​လျောက် လူ​သား​တို့​၏​ ခေါင်း​ဆောင်​သစ်​ဖြစ်၏။

ရှင်မ​ဿဲ​ကျမ်း​တွင် စုံ​စမ်း​ခြင်း​ဇာတ်​ကွက်​သည် ယေ​ရှု​၏​ နှစ်​ခြင်း​မင်္ဂ​လာ​ခံ​ယူ​အ​ပြီး ဆက်​တိုက်​လိုက်​ဖြစ်​သ​ည့်​ပ​မာ ရှိ၏​။ ရှင်မ​ဿဲသည် လု​ကာ​ကဲ့​သို့ အာ​ဒံ​ဘက်​သို့ အ​စ​မ​လှန်​ဘဲ ​ဣ​သ​ရေ​လ​များ​ကို အာ​ရုံ​ထား၏​။ အာ​ဗြဟံ​နှင့် ဒါ​ဝိဒ်​တို့​ကို အာ​ရုံ​ထား​၏​ (မ ၁:၁-၁၇)။ ယေ​ရှု​ကြော​င့် အ​ခြား​မွေး​ကင်း​စ​က​လေး​များ သေ​မိ​န့်​ကျကြ​သ​ည့်​သ​မိုင်း (မ ၂:၁၃-၁၉) လည်း မော​ရှေ​၏​သ​မိုင်း​တွင် ရှိ၏​။ ​ဣ​သ​ရေ​လ​ကြုံ​ခဲ့​သ​ည့် အ​ဖြစ်​များ​ဖြင့် ယေ​ရှုက စာ​တန်​၏​စုံ​စမ်း​ခြင်း​ကို တွန်း​လှန်​ခဲ့​သည်​မှာ​လည်း တ​ရား​ထူး​ဖြစ်​၏​ (တ​ရား ၈:၃၊ တ​ရား ၆:၁၆၊ ၂ရား ၆:၁၃)။ အ​တို​ချုံး​ရ​လျှင် ​ဣ​သ​ရေ​လ​တို့ ကျရှုံး​သ​ည့်​အ​ချက်​တွင် ယေ​ရှု​နိုင်​ခဲ့​ပြီး ယင်းက စ​ကြ​ဝ​ဠာ​ပွတ်​တိုက်​မှု​တွင် ဘု​ရား​၏​လူ​စု​များ​ကို နယ်​သစ်​ပေး​ခဲ့​ပြီး ခ​ရစ်​တော်​သည် ​ဣ​သ​ရေ​လအ​သစ်​၏​ ကိုယ်​စား​ပြု​သူ ဖြစ်​လာ၏။

**၃။ ​ဤ​ပ​ဋိ​ပ​က္ခ​ကို အ​ချိန်​မ​တန်​ခင် ဖြေ​ရှင်း​၍​မ​ရ​ပါ။**

**ဆရာတို့၏မှတ်ချက်များ**

တော​မျိုး​စေ့​ပုံ​ပ​မာ​တွင် — မ ၁၃:၂၄-၃၀ — ကောင်း​ကင်​နိုင်​ငံ​တော်​တွင် အ​ဖျက်​အ​မှော​င့်​ရှိ​ကြောင်း​ကို ပြ၏​။ ရန်​သူ​သည် စ​ပါး​ပင်​ကြား​တွင် ပေါင်း​မျိုး​ကို ကြဲ​နိုင်​စွမ်း​ခဲ့၏​။ ​ဤ​သို့​ကြဲ​ခြင်း​သည် ဆိုး​ရုံ​မ​က​ဘဲ ဉာဉ်​ဆိုး​ပါ၏​။ ပေါင်း​ပင်​ကို​နှုတ်​လျှင် စ​ပါး​ပင်​လည်း ထိ​ခိုက်​နိုင်​၏​ (မ ၁၃:၂၉)။ ထို့​ကြော​င့် စ​ပါး​ရိတ်​ရ​မ​ည့်​အ​ချိန် (သို့) နောက်​ဆုံး​တ​ရား​စီ​ရင်​ခြင်း​တိုင်အောင် စော​င့်​ရာ​၏​ (မ ၁၃:၃၀)။

Ellen G. White ​၏​ အ​ရေး​အ​သား​တွင် စာ​တ​န့်​အ​ပေါ် ဘု​ရား​၏​ပြု​မူ​ပုံ​သည် တော​မျိုး​စေ့​ပုံ​ပ​မာ​နှင့် ထပ်​တူ​ကျကြောင်း ပြ၏​။ သူ​မ​က ဘု​ရား​သည် စာ​တန်အား ချက်​ခြင်း​လက်​ငင်း မ​ဖျက်​ဆီး​ရ​သ​ည့်​အ​ကြောင်း ရေး​ထား​၏​ “လှည့်​ဖြား​သူ​၏​ ဩ​ဇာ၊ အ​ငုံ​စိတ်​တို့​ကို လုံး​လုံး​ဖျက်​ဆီး​ရန် မ​သ​င့်​သေး​ပါ။ အ​ဓ​မ္မ​တ​ရား​ကို ရုပ်​လုံး​ပေါ်​ခွင့် မ​ဖြစ်​မ​နေ ပေး​ရ​ပါ​မည်။ စ​ကြ​ဝ​ဠာ​၏​ ရှေ့​ရေး​ကို​မျှော်​ကာ စာ​တန်အား ၎င်း​၏​စည်း​များ​ကို မ​ဖြစ်​မ​နေ ချပြခွင့်‌ပေး​ရန် လို၏​။ ဘု​ရား​၏​အုပ်​ချုပ်​ပုံ​ကို အ​ပုပ်​ချ​ခဲ့​ခြင်း​များ​ကို အား​လုံးက ပ​က​တိ​အ​တိုင်း​မြင်​ကြ​ရန် လို၏​။ သို့​မှ​သာ ဘု​ရား​၏​မေတ္တာ၊ မ​ပြောင်း​မ​လဲ​သ​ည့် ပ​ညတ်​တော်​များ​သည် ထာ​ဝ​ရ​ကာ​လ​တိုင် သံ​သ​ယ​မ​ဖြစ်​တော့​ရန် စာ​တန်အား အ​ခွင့်​အ​ရေး​ပေး​ရန် လို၏​။” — *The Great Controversy*, p. 499။

**အ​ပိုင်း ၃။ လက်​တွေ့​အ​သုံး​ချခြင်း**

အောက်​ပါ​အ​မေး​များ​ကို ဆွေး​နွေး​ပါ။

**၁။ ကျွန်ုပ်​တို့​အား​လုံး ​ဤ​က​မ္ဘာ​တွင် ပ​ဋိ​ပ​က္ခ​၏​အ​ကျိုး​ဆက်​ကို တွေ့​ကြုံ​ကြ​ရ​ကြောင်း​ကို နှ​လုံး​မူ​ရင်း​ဖြင့် မ​ယုံ​ကြည်​သူ​များ​အား သင်​သည် မည်​သို့​ဖြင့် အ​ကောင်း​ဆုံး ရှင်း​ပြ​နိုင်​မည်​နည်း။**

**၂။ ဘု​ရား​သ​ခင်​သည် စာ​တန်​၏​ မ​ဟုတ်​တမ်း​တ​ရား စွပ်​စွဲ​မှု​များ​ကို ကိုင်​တွယ်​ပုံ​ကို သုံး​သပ်​ရင်း​ဖြင့် ကျွန်ုပ်​တို့​သည် ဘု​ရား​၏​မေတ္တာ၊ ကိုး​စား​ဖွယ် ဂုဏ်​ပုဒ်​များ​ကြော​င့် တ​ရား​ရ​ကြ၏​။ အ​သင်း​တော်​တွင် အ​ချင်း​ချင်း ယုံ​ကြခြင်း​သည် ဘု​ရား​၏​မေတ္တာ​ပုဒ်​ကို ပြ​ရာ​ရောက်​သ​လော။**

**၃။ ပုဂ္ဂိုလ်​တစ်ဦး​ကို ချစ်​ခင်​ကိုး​စား​ခြင်း​သည် ထို​ပုဂ္ဂိုလ်​၏​သ​မာ​ဓိ​ကို အ​ကြောင်း​ပြု၏​။ သ​င့်​ဘ​ဝ​တွင် ဘု​ရား​၏​သိက္ခာ​ပုဒ်​ကို ရောင်​ပြန်​ဟပ်​ရန် သ​င့်​ထံ​တွင် ဘာ​များ အား​ထုတ်​ရန်​လို​သ​နည်း။**

**၄။ လူ​ပုဂ္ဂိုလ်​များ ဘု​ရား​သ​ခင်​နှင့် အ​ဆက်​ပြတ်​ကြ​သ​ည့်​အ​ခါ ဘု​ရား​သိက္ခာ​ပုဒ်​အ​ပေါ် မြင်​ပုံ​ပြောင်း​ပြောင်း​သွား​လေ့​ရှိ၏​။ ​ဤ​အ​န္တ​ရာယ်​ကို ရှောင်​ကွင်း​ရန် ဘု​ရား​၏​စ​ရိုက်​ကို အ​ခြား​သူ​များထံ မည်​သို့​ပြ​နိုင်​မည်​နည်း။**

**သင်ခန်းစာ ၉။ အောက်ပါမေးခွန်းများကို အလိုက်သင့်ဖြေဆိုပါ။**

**၁။**

*\*မတ်လ ၁-၇*

**သင်ခန်းစာ - ၁၀**

# **စေ့​စပ်​ခြင်းဆိုင်​ရာ စည်း​မျဉ်း​များ**



**ဥ​ပုသ်​နေ့​မွန်း​လွဲ​ပိုင်း**

**ဖတ်​ရန်​ကျမ်း​ချက်​များ။** ဒံ ၁၀:၁-၁၄၊ ဗျာ ၁၃:၁-၈၊ ယောဘ ၁:၁-၁၂၊ ယောဘ ၂:၁-၇၊ ယော ၁၂:၃၁၊ ယော ၁၄:၃၀၊ မာ ၆:၅၊ မာ ၉:၂၉

**အ​လွတ်​ကျမ်း​ချက်။ “မာရ်​နတ်​သည် ရှေ့ဦး​စွာ​မှစ​၍​ ဒု​စ​ရိုက်​ကို​ပြု​သော​သူ ဖြစ်​သော​ကြောင့်၊ အ​ကြင်​သူ​သည် ဒု​စ​ရိုက်​ကို ပြု၏​။ ထို​သူ​သည် မာရ်​နတ်​နှင့် ဆိုင်၏​။ မာရ်​နတ်​အ​မှု​တို့​ကို ပယ်​ဖျက်​ခြင်း​ငှာ၊ ဘု​ရား​သ​ခင်​၏​ သား​တော်​သည် ထင်​ရှား​ပေါ်​ထွန်း​တော်​မူ၏”** (၁ ယော ၃:၈)။

စ​ကြ​ဝ​ဠာ​ရှိ တိုက်​လှန်​မှု​နှင့်​စပ်​လျင်း​သ​ည့် အ​စွမ်း​ထက်​သော အ​ကြောင်း​အ​ရာ​တစ်​ခု​ကို ၃ ရာ ၁၈:၁၉-၄၀ တွင် ဖေါ်​ပြ​ထား၏​။ ဘု​ရား​သ​ခင်​သည်​လူ​မျိုး​တို့​ကိုး​ကွယ်​သော နတ်​ဘု​ရား​များ​၏​ သ​ရုပ်​မှန်​ကို က​ရ​မေ​လ​တောင်​ပေါ်​တွင် ဘု​ရား​သ​ခင်က ဧ​လိ​ယ​အား​ဖြင့် လူ​မျိုး​ခွာ​ချပြသ၏​။ အ​မှန်​တွင်​ကား ထို​ရုပ်​တု​များ​နှင့် အိမ်​နီး​ချင်း​နိုင်​ငံ​များ​ရှိ လူ​မျိုး​များ​ကိုး​ကွယ်​နေ​သ​ည့် နတ်​ဘု​ရား​များတို့​ကို​နောက်​ကွယ်​မှချုပ်​ကိုင်​နေ​သ​ည့်လက်​မဲ​ကြီး​ရှိ​နေ၏။

“ဘု​ရား​မ​ဟုတ်​သော နတ်​ဆိုး၊ မ​သိ​ဖူး​သော​ဘု​ရား၊ ဘိုး​ဘေး​တို့ မ​ကြောက်​ဖူး​သော ဘု​ရား​သစ်​တို့​အား ယဇ်​ပူဇော်​ကြ၏” (တ​ရား ၃၂:၁၇)။ ရှင်​ပေါ​လုက “သာ​သ​နာ​ပ​လူ​တို့​သည် ပူ​ဇော်​သော​ယဇ်​ကို ဘု​ရား​သ​ခင်အား ပူ​ဇော်​ကြ​သည်​မ​ဟုတ်။ နတ်​ဆိုး​တို့​အား ပူ‌ဇော်ကြ၏​။ သင်​တို့​သည် နတ်​ဆိုး​တို့​နှင့် ဆက်​ဆံ​ခြင်း​ငှာ ငါ​အ​လို​မ​ရှိ” ဟု ဖြည့်​စွက်​ထား​၏ (၁ ကော ၁၀:၂၀)။

အိမ်​နီး​ချင်း​နိုင်​ငံ​များ​၏​ မှား​ယွင်း​သော​ဘု​ရား​များ​၏​နောက်​ကွယ်​မှ မျက်​နှာ​ဖုံး​စွပ်​ထား​သ​ည့် နတ်​ဆိုး​များ ပါ​ရှိ၏​။ ဆို​လို​သည်​မှာ သ​မ္မာ​ကျမ်း​စာ​မှ ရုပ်​တု​များ၊ ဘု​ရား​တု​များ​တည်း​ဟူ​သော​နတ်​ဘု​ရား​များ​သည် စ​ကြာ​ဝ​ဠာ​လုံး​ဆိုင်​ရာ ပ​ဋိ​ပ​က္ခ/တိုက်​လှန်​မှု​နှင့်​ပါ​ဝင်​ပတ်​သက်​နေ​ကြောင်း​ဖော်​ပြ​နေ​ခြင်း​ဖြစ်၏။

​ဤ​တ​ရား​နောက်​ခံ​ဖြင့် စ​ကြ​ဝ​ဠာ​ကြီး ခ​လောက်​ဆံ​ရ​ခြင်းအ​ကြောင်းကို နား​လည်​ဖြစ်​စေ​ပါ​သည်။ ​ဤ​အ​မှန်​တ​ရား​သည် ပွတ်​တိုက်​မှု​ကြီး​၏​ သ​ရုပ်​မှန်​ကို များ​စွာ​နား​လည်​ဖြစ်​စေ​ပါ​သည်။

*\* မတ်လ ၈ ရက်၊ ဥ​ပုသ်​နေ့​အ​တွက်​ပြင်​ဆင်​ရန် ယ​ခု​အ​ပတ်​သင်​ခန်း​စာ​ကို လေ့​လာ​ပါ။*

*မတ်လ ၂ ရက်*

**တနင်္ဂနွေနေ့**

**ကောင်း​ကင်​တ​မန် နောက်​ကျ​ခဲ့​သည်**

အိမ်​နီး​ချင်း​နိုင်​ငံ​များ ကိုး​ကွယ်​ကြ​သ​ည့် ဘု​ရား​များ​သည် ရုပ်​ပြောင်း​ထား​သည့် နတ်​ဆိုး​များ​ဖြစ်​ကြောင်း ကျွန်ုပ်​တို့​တွေ့​ကြပြီး ဖြစ်​ပါ​သည်။ အ​ခြား​ဖြစ်​ရပ်​များ​တွင်​လည်း လော​ကီ​အ​စိုး​ရ​မင်း​ကို နောက်​မှကြိုးကိုင်​ကြကြောင်း​လည်း ကျွန်ုပ်​တို့​တွေ့ရ၏​။ ဘု​ရား​သ​ခင် စေ​လွှတ်​သ​ည့် ကောင်​ကင်​တ​မန်​များ​ပင်​လျှင် ရန်​သူ​တော်​တို့​၏​ ဟ​န့်​တား​မှု​ကို ခံ​ရ​ကြ၏။

**ဒံ ၁၀:၁-၁၄ ကို ဖတ်​ရှု​ပါ။ အ​ငယ် ၁၂၊ ၁၃ ကို အ​ထူး​အား​ပြု​ပါ။ ထို​ကျမ်း​ချက်​များက စ​ကြ​ဝ​ဠာ​ရှိ ပဋိ​ပ​က္ခအ​ကြောင်း ဘာဆက်​စပ်​ပြ​သ​နည်း။ ဘု​ရား​က​စေ​လွှတ်​သ​ည့် ကောင်​ကင်​တ​မန်​သည် ၂၁ ရက်​ကြာ ခု​ခံခံ​ရ​ခြင်း​ကို သင် မည်​သို့​မြင်​သ​နည်း။**

ဘု​ရား​က​စေ​လွှတ်​သ​ည့် ကောင်​ကင်​တ​မန်​သည် မည်​သို့​ဖြင့် ၃ ပတ်​ကြာ​မျှ ခု​ခံခံ​ရ​သ​နည်း။ ဒံ​ယေလ၏​ဆု​တောင်း​ကို အ​ဖြေ​ပေး​မ​ည့် ဘု​ရား​သ​ခင်​သည် တန်​ခိုး​အား​လုံး​ကို ပိုင်​ဆိုင်​ပါ​သည်။ ဘု​ရား​သည် ၎င်း​၏​တန်​ခိုး​ကို သုံး​လို​လျှင် ဒံ​ယေ​လ​ရှေ့​တွင် ကောင်း​ကင်​တ​မန်​ကို ပေါ်​စေ​နိုင်​ပါ​သည်။ သို့​သော် ဘု​ရား​က​စေ​လွှတ်​ထား​သ​ည့် ကောင်း​ကန်​တ​မန်​သည် ပါး​ရှား​ဘု​ရင်​၏​ တား​ဆီး​ခြင်း​ကို ၃ ပတ် ခံ​ခဲ့ရ၏​။ ဘာ​များ​ဖြစ်​ပျက်​နေ​ခြင်း​နည်း။

“ဂါ​ဗြေ​လ​သည် အ​မှောင်​၏​သ​ခင်​နှင့် ၃ ပတ်​ကြာ​မှ န​ပန်း​သတ်​ခဲ့ရ၏​။ ကု​ရု​မင်း​၏​စိတ်​ကို ပြောင်း​ရန်​ဖြစ်၏​။ ... ဘု​ရား​၏​ သား​သ​မီး​များ​အ​တွက် ကောင်း​ကင်​မှ ပြု​ပေး​နိုင်​သည်​များ​ကို ပြု​ပေး​ခဲ့​ပြီ။ နိ​ဂုံး​တွင် အ​နိုင်​ရ​ပါ​ပြီ။ ကု​ရု​မင်း​နှင့် ၎င်း​၏​သား ကမ်​ဘီ​စိ(စ်) (Cambyses) ​၏​ လက်​ထက်​များ​တွင် ရန်​သူ​၏​အား​အင်​များ​ကို ချုပ်​ထား​နိုင်​ခဲ့​ပြီ” — Ellen G. White, Prophets and Kings, p. 672။

ထို​ကဲ့​သို့​သော ပ​ဋိ​ပ​က္ခ​မျိုး သက်​ဆိုး​ရှည်​စေ​ရန် ဘု​ရား​သ​ခင်​သည် ၎င်း​၏​တန်​ခိုး​ကို အ​ကုန်​ထုတ်​မ​သုံး​ရ​ပါ။ ရန်​သူ​တော်​ကို စစ်​မှန်​သ​ည့် လွတ်​လပ်​မှု​နှင့် အ​စွမ်း​ကို မ​ရုတ်​သိမ်း​ဘဲ ကိုယ်​စည်း​ကို​ယ့်​ဘောင်​ဖြင့် သုံး​ခွင့်​ပေး​ထား​၏ (အ​ကျွန်ုပ်​တို့​ကို အ​တွင်း​ကျကျ မ​ပြ​ထား​ပါ)။ စ​ကြ​ဝ​ဠာ ပ​ဋိ​ပ​က္ခ​တွင် ဘု​ရား​၏​ကောင်း​ကင်​တ​မန်​များ​ပင်​လျှင် စည်း​နှင့်​ဘောင်​နှင့် လှုပ်​ရှား​ကြ​ရ​ဟန်​ရှိ​ပြီး “စေ့​စပ်​ခြင်း​တွင်​ပါ​သ​ည့် ပ​ဋိ​ညာဉ်​များ” ဟု ဆို​ကြအံ့။

ဘု​ရား​သည် အ​ဓ​မ္မ​မ​သုံး၊ မေတ္တာ​သည် နိုင်​ငံ​တော်​၏​ အုတ်​မြစ်​ဖြစ်​ကြောင်း ကျွန်ုပ်​တို့ တ​ရား​ပေါက်​ကြလျှင် ထို​စည်း​ဘောင်​များ​ကို သ​ဘော​ပေါက်​ရန် မ​ခဲ​ယဉ်း​ပါ။ ဘု​ရား​သည် မေတ္တာ​ဖြင့်​သာ အုပ်​ချုပ်​ကြောင်း​သည် မ​ဟာ​တိုက်​လှန်​ပွဲ​အ​ကြောင်း နား​လည်​ဖြစ်​စေ​ပါ​သည်။

**အ​ဓ​မ္မ​မ​သုံး​ဘဲ မေတ္တာအား​အ​ခြေ​ခံ​ထား​သ​ည့်​မူ​များ​ကို​သာ​ကျင့်​သုံး​သ​ည့် အ​ဖြစ်​မျိုး သင်​ကြုံ​ဖူး​သ​လော။ အာ​ဏာ​၏​က​န့်​သတ်​ချက်​များ​အ​ကြောင်း​နှင့်​ပတ်​သက်​၍​ မည်​သ​ည့်​သင်​ခန်း​စာ​များ​ကို သင်​လေ့​လာ​သင်​ယူ​ခဲ့​ရ​သ​နည်း။**

*မတ်လ ၃ ရက်*

**တနင်္လာနေ့**

**ဗျာ​ဒိတ်​ကျမ်း​ရှိ န​ဂါး**

ဘု​ရား​သ​ခင်​ကို​ဆ​န့်​ကျင်​သ​ည့် “န​ဂါး​ကြီး၊” “လော​က​တစ်​နိုင်​ငံ​လုံး​ကို လှည့်​ဖြား” (ဗျာ ၁၂:၉) သည် မာရ်​နတ်​အ​ကြောင်း ရေး​ထား​သ​ည့် ဗျာ​ဒိတ်​ကျမ်း​တွင် အာ​ကာ​သ​ကို အုပ်​စိုး​သူ​များ​အ​ကြောင်း ရေး​ထား၏။

**ဗျာ ၁၃:၁-၈ ကို ဖတ်​ရှု​ပါ။ ​ဤ​ကျမ်း​ချက်က န​ဂါး​၏​စိုး​မိုး​နယ်​အ​ကြောင်း ဘာ​ဖော်​ပြ​သ​နည်း။**

န​ဂါး(စာ​တန်)သည် ဘု​ရား​သ​ခင်(‌ဗျာ ၁၂:၇-၉) နှင့်​ဘု​ရား​၏​လူ​စု (ဗျာ ၁၂:၁-၆) ကို စစ်​တိုက်​ရုံ​သာ​မ​ဟုတ်​ဘဲ စာ​တန်​သည် ခေတ်​အ​ဆက်​ဆက်​ရှိ ဘု​ရား​သ​ခင်​၏​လူ​စု​ကို ညှင်း​ပန်း​သ​ည့် နိုင်​ငံ​များ​၏​နောက်​ကွယ်​မှ ကြိုး​ကိုင်​သူ​ဖြစ်​ကြောင်း သ​ရုပ်​ပြ​ဖော်​ပြ​ထား၏။

“န​ဂါး​သည် ပင်​လယ်​မှ​တက်​လာ​သ​ည့် သား​ရဲ​ကို ၎င်း​၏​တန်​ခိုး၊ ၎င်း​၏​ပ​လ္လင်၊ ကြီး​စွာ​သောအာ​ဏာ​စက်​ကို အပ်​ပေး၏” (ဗျာ ၁၃:၂ ကို ဗျာ ၁၃:၅၊ ၁၇:၁၃၊ ၁၄ များ​နှင့် နှိုင်း​ယှဉ်​ပါ)။ ပင်​လယ်​မှ​တက်​လာ​သ​ည့် သား​ရဲ​သည် “ကြီး​စွာ​သော​စ​ကား​ကို လည်း​ကောင်း၊ ဘု​ရား​သ​ခင်​ကို​ပြစ်​မှား​သော စ​ကား​ကို​လည်း​ကောင်း ပြော​တတ်​သော​နှုတ်​နှင့် ပြည့်​စုံ​၍​ လ​လေး​ဆယ် နှစ်​လ​ပတ်​လုံး စီ​ရင်​ရ​သော​အ​ခွင့်​ကို ရ၏” (ဗျာ ၁၃:၅)။

ထို့​ကြော​င့် စာ​တန်(န​ဂါး)သည် အုပ်​စိုး​ခွင့်အာ​ဏာ​ကို သား​ရဲ(က​မ္ဘာ​ပေါ်​ရှိ ဘာ​သာ​ရေး-နိုင်​ငံ​ရေး အာ​ဏာ​စက်​တစ်​ခု)အား ပေး၏​။ ​ဤ​အာ​ဏာအား​ကျင့်​သုံး​၍​ ဘု​ရား​သ​ခင်​သာ​လျှင် ရ​ထိုက်​သ​ည့် ကိုး​ကွယ်​ခံ​ခွင့်​ကို ပြောင်း​ပြန်​လှန်​သိမ်း​ပိုက်​ရန်​ဖြစ်၏​။ သား​ရဲ​သည် ဘု​ရား​၏​နာ​မ​တော်​ကို မ​ထီ​မဲ့​မြင်​ပြု​၍​ကဲ့​ရဲ့​ရှုတ်​ချ၏​။ ဆ​န့်​ကျင်​တိုက်​ခိုက်၏​။ ဘု​ရား​၏​ သ​န့်​ရှင်း​သူ​များ​အ​ပေါ်​ပင် ကာ​လ​တစ်​ခု​ကြာ နိုင်​ထက်​စီး​နင်း နိုင်​သေး၏​။ တစ်​က​မ္ဘာ​လုံး​ကို အ​စိုး​ရ​နိုင်​ခွင့်​ကို အ​နိုင်​အ​ထက်​လု​ယူ​ထား​သ​ည့်​န​ဂါးက ပေး​ထား၏။

သို့​သော် စာ​တန်​နှင့် အ​ပေါင်း​ပါ​များ​အား အ​ကန်​အ​သတ်​ဖြင့် အ​ခွင့်​အ​ရေး​ပေး​ထား၏​။ “ထို​ကြောင့် ကောင်း​ကင်​နှင့် ကောင်း​ကင်​သား​တို့ ရွှင်​လန်း​ကြ​လော့။ မြေ​ကြီး​နှင့် ပင်​လယ်​သည် အ​မင်္ဂ​လာ​ရှိ၏​။ အ​ကြောင်း​မူ​ကား၊ မာရ်​နတ်​သည် မိ​မိ​ကာလ တစ်​ခ​ဏ​သာ​ရှိ​သည်​ကို သိ၍​၊ ပြင်း​စွာ​သော ဒေါ​သအ​မျက်​နှင့်​တ​ကွ သင်​တို့​ရှိ​ရာ​သို့ ဆင်း​လေ​ပြီ​ဟု ဆို​ကြ​သည်​ကို ငါ​ကြား၏” (ဗျာ ၁၂:၁၂)။

စာ​တန်​သည် “၎င်း​၏​ကာလ တစ်​ခ​ဏာ​သာ​ရှိ​သည်​ကို သိ၏” (ဗျာ ၁၂:၁၂)။ ဗျာ​ဒိတ်​ကျမ်း​တွင် ပြ​ထား​သ​ည့် က​မ္ဘာ့​သ​မိုင်း​တွင် အ​ချိန်​အ​က​န့်​အ​သတ် တိ​တိ​ကျကျဖြင့် အ​ဓ​မ္မ​တ​ရား ကြီး​စိုး​ခွင့်​ရှိ​ကြောင်း လာ​၏ (ဗျာ ၁၂:၁၄၊ ဗျာ ၁၃:၅)။

နိ​ဂုံး​တွင် ဘု​ရား​သည် အောင်​နိုင်၏​။ “ဘု​ရား​သ​ခင်​သည် သူ​တို့​၏​ မျက်​စိ​၌​ မျက်​ရည်​ရှိ​သ​မျှ​တို့​ကို သုတ်​တော်​မူ​မည်။ နောက်​တစ်​ဖန် သေ​ဘေး​မ​ရှိရ။ စိတ်​မ​သာ ညည်း​တွား​ခြင်း၊ အော်​ဟစ်​ခြင်း၊ ပင်​ပန်း​ခြင်း​လည်း မ​ရှိရ။ အ​ကြောင်း​မူ​ကား၊ ရှေး​ဖြစ်​ဖူး​သော​အ​ရာ​တို့​သည် ရွေ့​သွား​ကြပြီ” (ဗျာ ၂၁:၄)။

**လက်​ရှိ​ပ​စ္စုပ္ပန်​တွင် ကျွန်ုပ်​တို့​အ​တွက် နား​လည်​နိုင်​ရန်​မည်​သို့​ပင်​ခက်​ခဲ​သော်​လည်း နိ​ဂုံး​တွင် ဓ​မ္မ​သည် အ​ဓ​မ္မ​ကို အောင်​လိ​မ့်​မည်​ဖြစ်၏​။ ​ဤ​နှစ်​သက်​ပျော်​ရွှင်​ဖွယ်​ကောင်း​သော​က​တိ​တော်​မြတ်​ကို မ​မေ့​ရန် အ​ဘ​ယ့်​ကြော​င့် အ‌ရေး​ပါ​သ​နည်း။**

*မတ်လ ၄ ရက်*

**အင်္ဂါနေ့**

**ယောဘဖြစ်​စဉ်**

ယော​ဘ​ဝ​တ္ထု​တွင် မ​ဟာ​တိုက်​လှန်​ပွဲ​၏​ အ​ဖြစ်​မှန်​နှင့်​ဆက်​စပ်​သ​ည့် အ​လွန်​စွဲ​မက်​စ​ရာ​ကောင်း​သော အ​ကြောင်း​အ​ရာ​များ​ကို ကျွန်ုပ်​တို့​တွေ့ရ၏။

**ယောဘ ၁:၁-၁၂ နှင့် ၂:၁-၇ ကို ဖတ်​ရှု​ပါ။ မ​ဟာ​တိုက်​လှန်​ပွဲ​ကြီး​၏​ မည်​သ​ည့်​အ​ခြေ​ခံ​မူ​များ​ကို ​ဤ​ကျမ်း​ပိုက်​တွင်​ဖော်​ပြ​ထား​သည်​ကို ကျွန်ုပ်​တို့​တွေ့​မြင်​ရ​သ​နည်း။**

အ​ခ​ရာ​ကျ​သ​ည့် အ​သေး​စိတ်​များ ထို​ကျမ်း​ချက်​များ​တွင် စစ်​ထုတ်​နိုင်၏​။ ပ​ထ​မ​ကား အ​နေ​အ​ထား​သည် ဘု​ရား​နှင့်​စာ​တန်​တို့ စ​ကား​ဖောင်​ဖွဲ့​ရုံ​မျှ​သာ မ​ဟုတ်​ဘဲ အ​ခြား​သော​ကောင်း​ကင်​သား​များ ပါ​ဝင်​သ​ည့် ကောင်း​ကင်​ညီ​လာ​ခံ ရှိ​ပါ​သည်။

ဒု​တိ​ယ​ကား ယော​ဘအ​ကြောင်း ဘုရားက စာ​တန်​နှင့် အ​ချေ​အ​တင်​ပြော​ကြ​သ​ည့် အ​ကြောင်း​ပါ၏​။ ယော​ဘ​ကို ဘာ​အ​တွက် အောက်​မေ့​ရ​သ​နည်း။ ဤ​အ​မေး​သည် ပို​မို​ကြီး​မား​ပြီး ဆက်​လက်​ဖြစ်​ပွား​နေ​သော အ​ငြင်း​ပွား​မှု​အ​ခြေ​အ​နေ​တွင် အ​ရေး​ပါ၏။

တ​တိ​ယ​ကား ဘု​ရား​သ​ခင်က ယော​ဘ​သည် အ​ပြစ်​ကင်း​သူ၊ သ​မာ​ဓိ​ရှိ​သူ၊ ဘု​ရား​ကို​ကြည်​ညို​သူ ဟု​ဆို၏​။ စာ​တန်က ယော​ဘ​သည် ဘု​ရား​ရှင်​ကာ​ကွယ်​ပေး​မှု​ကို​ရ​ရှိ​ခြင်း​နှင့် ရ​ရှိ​သ​ည့် ကောင်း​ချီး​များ​ကို​မှီ​ကာ ဘု​ရား​ကို​ကြည်​ညို​နေ​သည်​ဟု ဆို၏​။ ​ဤ​အ​ချက်က ယော​ဘ​နှင့် ဘု​ရား​သ​ခင်​တို့​ကို အ​ပြစ်​တင်​ပုတ်​ခတ်​ခြင်း​ဖြစ်​၏​ (ဗျာ ၁၂:၁၀၊ ဇာ ၃ တို့​နှင့် ယှဉ်​ပါ)။

စ​တုတ္ထ​ကား စာ​တန်က ယော​ဘ​အား ဘု​ရား​ကွယ်​ကာ​ထား​ပုံ​သည် မ​တ​ရား၊ ထို​ကြော​င့်၎င်း​၏​စွပ်​စွဲ​ချက်​များ​ကို သက်​သေ​ပြ​ရန်​လုပ်​နိုင်​ခြင်း​မ​ရှိ ဟု အ​ခိုင်​အ​မာ​စွပ်​စွဲ​ပြော​ဆို၏​။ ​ဤ​အ​ချက်က စာ​တန်​တွင် က​န့်​သတ်​ချက်​တစ်​ချို့ (စေ့​စပ်​ခြင်း​တွင်​ပါ​သ​ည့် ပ​ဋိ​ညာဉ်​များ) ရှိ​နေ​ကြောင်း​ကို ပြပြီး စာ​တန်​သည် ယော​ဘ​အား အ​န္တ​ရာယ်​ပြု​ရန် ကြိုး​စား​နေ​ကြောင်း​ကို​ပြ၏။

ကောင်း​ကင်​ညီ​လာ​ခံ​တွင် စာ​တန်​၏​စွပ်​စွဲ​မှု​သည် မှန်​သည်၊မ​မှန်​သည်​ကို ဘု​ရားက ပြခွင့်​ပြု​သော်​လည်း အ​ကန်​အ​သတ်​များ​အ​တွင်း​သာ​ဖြစ်၏​။ ဦး​စွာ ဘု​ရားက စာ​တန်အား ယောဘ​၏​ပိုင်​ဆိုင်​မှု​ကို ထိ​ပါး​ခွင့်​ပြု၏​။ သို့​သော် “သူ့​ကိုယ်​တစ်​ခု​ကို​သာ မ​ထိ​မ​ခိုက်​နှင့် ဟု​မိ​န့်​၏​” (ယောဘ ၁:၁၂)။ စာ​တန်က ယော​ဘ​သည် ၎င်း​၏​ခ​န္ဓာ​ကို​သာ​ဂ​ရု​စိုက်​သည်​ဟု ဆို​ပြန်​သ​ည့်​အ​ခါ ဘု​ရားက ယောဘ​၏​ခ​န္ဓာ​ကို ထိ​ပါး​ရန်​ခွင့်​ပြု​ပြီး အ​သက်​ကို​အ​လွတ်​ထား​ရန် မိ​န့်​၏​ (ယော ၂:၃-၆)။

စာ​တန်​လည်း ယောဘ​၏​မိ​သား​စု​ထံ​သို့ ကပ်​ဘေး​ဒုက္ခ​မျိုး​စုံ ဝင်​စေ၏​။ သို့​သော် ယော​ဘ​သည် ဘု​ရား​ကို​ချီး​မွမ်း​ဆဲ​ပင်​ဖြစ်​ပြီး (ယော ၁:၂၀-၂၂၊ ယော ၂:၉၊ ၁၀)၊ စာ​တ​န့​၏​စွပ်​စွဲ​မှု​ကို မှား​စေ၏။

​ဤ​ဖြစ်​ရပ်​တွင် ကျွန်ုပ်​တို့​သင်​ခန်း​စာ​ယူ​ဖွယ် များ​စွာ​ရှိ၏​။အ​ထူး​သ​ဖြင့် စ​ကြ​ဝ​ဠာ​တွင် ဖြစ်​ပျက်​သည့် ပ​ဋိ​ပ​က္ခ/တိုက်​လှန်​မှု​တွင် ပ​ဋိ​ညာဉ်​များ ပါ​ဝင်​ကြောင်း​ကို​တွေ့​မြင်ရ၏​။ ထို့​ပြင် ကောင်း​ကင်​တွင် ဘု​ရား​အ​ပေါ်​စွပ်​စွဲ​မှု​ကို ဖြေ​ရှင်း​နိုင်​ခဲ့​ပြီး ဘု​ရား​သ​ခင်​သည် မေတ္တာ​အ​ခြေ​ခံ​သ​ည့် အ​ခြေ​ခံ​မူ​များ​ကို မ​ချိုး​ဖောက်​ကြောင်း၊ ဘု​ရား​သ​ခင်​၏​အုပ်​ချုပ်​ရေး​စ​နစ်​သည် ချစ်​ခြင်း​မေတ္တာ​အ​ပေါ်​တွင် မူ​တည်​၍​ စ​ကြ​ဝ​ဠာ​ကိုအုပ်​စိုး​ရာ​တွင် ချစ်​ခြင်း​မေတ္တာအား​ဖြင့်​သာ​ဖြစ်​ကြောင်း​များ​ကို သိရ၏​။

ယော​ဘ​ဝ​တ္ထု​တွင်​ကို​လေ့​လာ​ခြင်း​အား​ဖြင့် ကောင်း​ကင်​ဘုံ​မှ မ​ဟာ​တိုက်​လှန်​ပွဲ​သည် ​ဤ​ကမ္ဘာ​ကို မည်​သို့​တိုက်​ရိုက် ရိုက်​ခတ်​ကြောင်း ကျွန်ုပ်​တို့​အား သိ​စေ၏။

*မတ်လ ၅ ရက်*

**ဗုဒ္ဓဟူးနေ့**

**ဤ​က​မ္ဘာ၏(ယာ​ယီ)အ​ရှင်​သ​ခင်**

စ​ကြ​ဝ​ဠာ​လုံး​ဆိုင်​ရာ ပ​ဋိ​ပ​က္ခ/တိုက်​လှန်​မှု​တွင် စာ​တန်​နှင့် အ​ပေါင်း​အ​ပါ​တို့​အား ပ​ဋိ​ညာဉ်​အ​က​န့်​အ​သတ်​များ​အား​ဖြင့် ​ဤ​က​မ္ဘာ​ကို ယာ​ယီအုပ်​ချုပ်​ခွင့်​ပေး​ထား​ကြောင်း​ကို ပြီး​ခဲ့​သ​ည့်​သင်​ခန်း​စာ​များ​တွင်​တွေ့​ခဲ့​ပြီး​ဖြစ်၏။

ထို​စေ့​စပ်​ခြင်း​ဆိုင်​ရာ​ပ​ဋိ​ညာဉ်​များ​သည် ရန်​သူ​များ​ဖြစ်​သော​စာ​တန်​နှင့် ၎င်း​၏​အ​ပေါင်း​အ​ပါ​များ​ကို​သာ က​န့်​သတ်​ထား​ခြင်း​မ​ဟုတ်​ဘဲ ရန်​သူ​၏​ယာ​ယီအုပ်​ချုပ်​ပိုင်​ခွင့်​အ​တွင်း စာ​တန်​နှင့်​အ​ဓ​မ္မ​တ​ရား​အ​ပေါ် ဘု​ရား​၏​ဖျက်​ဆီး​ပိုင်​ခွင့်​ကို​ပါ ဘောင်​ခတ်​က​န့်​သတ်​ထား၏​။ ဘု​ရား​သ​ခင်​သည် သူ​၏​က​တိ​တော်​များ​ကို ဖျက်​မည်​မ​ဟုတ်​ပါ။ ပ​ဋိ​ညာဉ်​စည်း​မျဥ်း​များ​ဖြင့်​အ​က​န့်​အ​သတ်​ထား​ကာ စာ​တန်အား ယာ​ယီအုပ်​စိုး​ခွင့်​ပေး​ထား​ခြင်း​သည် အ​နာ​ဂတ်​ကာ​လ​တွင် လုပ်​ဆောင်​မ​ည့်​အ​မှု​စီ​ရင်​ခြင်း​အ​ရာ​များ​ကို (သူ​၏​ တန်​ခိုး​တစ်​စုံ​တစ်​ရာ​ကို မ​ဆုံး​ရှုံး​စေ​ဘဲ) က​န့်​သတ်​ထား​ရန် ရွေး​ချယ်​ဖြေ​လျှော့​ခဲ့​ခြင်း​ဖြစ်၏။

**ယော ၁၂:၃၁၊ ယော ၁၄:၃၀၊ ယော ၁၆:၁၁၊ ၂ ကော ၄:၄၊ လု ၄:၆ တို့​ကို ဖတ်​ရှု​ပါ။ ထို​ကျမ်း​ချက်​များက ရန်​သူ​တော်က ​ဤ​က​မ္ဘာ​ကိုအုပ်​စိုး​ကြောင်း ဘာ​ချပြ​သ​နည်း။**

ဓ​မ္မ​သစ်​ကျမ်းက အ​လင်း​နှင့်​အ​မှောင် နိုင်​ငံ ၂ နိုင်​ငံ​၏​ တိုက်​ခိုက်​နေ​မှု​ကို ချပြ၏​။ အ​မှောင်​ခြမ်း​တွင် စာ​တန်​နှင့်​သူ​၏​အ​ပေါင်း​အ​ပါ​များ​ရှိ၏​။ ခ​ရစ်​တော်​၏​အ​မှု​တော်​တစ်​ခု​ကား စာ​တ​န့်​နိုင်​ငံ​ကို အ​လဲ​ထိုး​ရန်​ဖြစ်​၏​ — “မာရ်​နတ်​အ​မှု​တို့​ကို ပယ်​ဖျက်​ခြင်း​ငှာ ဘု​ရား​သ​ခင်​၏​ သား​တော်​သည် ထင်​ရှား​ပေါ်​ထွန်း​တော်​မူ​၏​” (၁ ယော ၃:၈)။

ဘု​ရား​သ​ခင်​သည် သူ​၏​အုပ်​ချုပ်​ရေး​အ​ခြေ​ခံ​မူ​များ​ကို မ​ဆ​န့်​ကျင်​ဘဲ ပြု​နိုင်​သ​ည့်​အ​ရာ​များ​ကို​က​န့်​သတ်​ထား​သ​ည့် စည်း​မျဉ်း​များ​ရှိ၏​။ ထို​က​န့်​သတ်​ချက်​များ​ကား (၁) လွတ်​လပ်​စွာ​ရွေး​ပိုင်​ခွင့်​ပေး​ခြင်း (၂) စေ့​စပ်​ညှိ​နှိုင်း​ရေး​ဆိုင်​ရာ စည်း​မျဥ်း​စည်း​ကမ်း​များ တို့​ဖြစ်၏​။ ​ဤ​က​န့်​သတ်​ချက်​များ​သည် ဘု​ရား​သ​ခင်​၏​ ဒု​စ​ရိုက်အား​ချေ​မှုန်း​လိုက်​နိုင်​ခြင်း​အ​ပေါ် သက်​ရောက်​မှု​ရှိ​နေ​သည်။ ​ဤ​သို့​ဖြင့် အ​ဓ​မ္မ​တ​ရား​သည် ဆက်​လက်​ချယ်​လှယ်​ပြီး ဘု​ရား​၏​ကောင်း​မြတ်​ခြင်း​ကို မေး​ခွန်း​ထုတ်​ဖြစ်​စေ​ကြောင်း ကျွန်ုပ်​တို့ တွေ့ရ၏​။ မည်​သို့​ဖြစ်​စေ မ​ဟာ​တိုက်​လှန်​ပွဲ​အ​ကြောင်း၊ အ​ဓ​မ္မ​တ​ရား​အ​ပေါ် ဘု​ရား​သ​ခင်​သည် စည်း​မျဥ်း​အ​တိုင်း ပြု​မူ​ရ​သ​ည့်​အ​ကြောင်း​ကို သိ​ရှိ​ပြီး​နောက်​တွင် ဘု​ရား​သ​ခင်​သည် နောက်​ဆုံး​တွင် ဒု​စ​ရိုက်​ကို အ​နိုင်​ယူ​မ​ည့်​အ​ချိန် မ​တိုင်​မီ​တွင် လော​က​သည် ဘာ့​ကြော​င့် ​ဤ​သို့​ဖြစ်​ရ​ကြောင်း​ကို ကျွန်ုပ်​တို့ နား​လည်​မည်​ဖြစ်​သည်။

**ယေ​ရှုက စာ​တန်​သည် ​ဤ​က​မ္ဘာ​ကို အုပ်​စိုး​သူ​ဟု မိ​န့်​ဆို​မှု​တွင် က​မ္ဘာ​ပေါ်​တွင် ဒု​စ​ရိုက်​ရှိ​နေ​ရ​ခြင်း​အ​ကြောင်း မည်​သို့ နား​လည်​ဖြစ်​စေ​သ​နည်း။ စာ​တန်က ယာ​ယီ​သာ​မင်း​မူ​မ​ည့်​အ​ကြောင်း သိ​ရ​ခြင်းက မည်​မျှနှစ်​သိ​မ့်​မှု ပေး​သ​နည်း။**

*မတ်လ ၆ ရက်*

**ကြာသပတေးနေ့**

**အ​က​န့်​အ​သတ်​များ​နှင့် စည်း​မျဉ်းများ**

စ​ကြ​ဝ​ဠာ​တွင်​ဖြစ်​ပျက်​သ​ည့် ပ​ဋိ​ပ​က္ခ​များ​၏​ အ​ကြောင်းခံ​ကား ဘု​ရား​၏​ကောင်း​မြတ်​ခြင်း၊ တ​ရား​မျှ​တ​ခြင်း၊ အုပ်​ချုပ်​ပုံ စ​သ​ည့်​ဂုဏ်​သိက္ခာ​တော်​ကို အ​ပြစ်​တင်​ပုတ်​ခတ်​ခြင်း​များ​ကြော​င့် ဖြစ်​ပါ​သည်။ ယင်း​သည် ပ​ဋိ​ညာဉ်​ဆိုင်​ရာ စွပ်​စွဲ​သော​အ​မှု​ဖြစ်၏​။ ​ဤ​ပ​ဋိ​ပ​က္ခ​မျိုး​သည် အာ​ဏာ​အ​သုံး​ပြု​ခြင်း​ဖြင့် မ​ပြီး​နိုင်​ပါ။ ထို့​အ​စား ပေါ်​လွင်အောင်​ချပြ​ရန်​လို​အပ်၏။

အာ​ဏာ​ရှိ​ပုဂ္ဂိုလ်​ကို ပြင်း​ထန်​သော စွပ်​စွဲ​ချက်​များ​ပြု​ခြင်း​တွင်၊ အ​ဆို​ပါ စွပ်​စွဲ​ချက်​များ​သည်​မှန်​ကန်​မှု​မ​ရှိ​ကြောင်း​ပြ​သ​ရန် အ​ကောင်း​ဆုံး (တစ်​ခု​တည်း​သော) နည်း​လမ်း​မှာ လွတ်​လပ်​ပြီး တ​ရား​မျှ​တ​ကာ ပွင့်​လင်း​မြင်​သာ​သော စုံ​စမ်း​စစ်​ဆေး​မှု​တစ်​ရပ် ပြု​လုပ်​ရန်​ဖြစ်​သည်။ ထို​စွပ်​စွဲ​ခြင်း​သည် မေတ္တာ​အ​ရင်းခံ​သ​ည့် အ​စိုး​ရ​ခြင်း​ကို ထိ​ပါး​စေ​လျှင် ခြေ​သုတ်​ခုံ​အောက်​ကို​လှည်း​ရုံ​နှင့် ရိုး​ရိုး​ရှင်း​ရှင်း​လွှဲအောင်​လုပ်​၍​ မ​ပြီး​နိုင်​ပါ။

စ​ကြ​ဝ​ဠာ​ရှိ​ပ​ဋိ​ပ​က္ခ​နှင့် ဒု​စ​ရိုက်​တ​ရား​တို့ ဆက်​နွှယ်​ခြင်း​ကို နား​လည်​ခြင်း​သည် ဘာ​အ​ဓိပ္ပာယ်​နည်း။ ဘု​ရား​သ​ခင်​သည် က​တိ​ပေး​ခဲ့​လျှက်​ပင် ဖျက်​ပစ်​မည်​လော။ မ​ဖျက်​ပါ။ ဘု​ရား​သည် စေ့​စပ်​ညှိ​နှိုင်း​ရေး​ပ​ဋိ​ညာဉ်​စည်း​မျဥ်း​များ​ကို​လိုက်​လျှောက်​လုပ်​ဆောင်​ရန် သ​ဘော​တူ​သော​ကြော​င့်​သူ​၏​ရှေး​လာ​မ​ည့် ပြု​ပြင်​စီ​ရင်​မှု​တွင် အ​က​န့်​အ​သတ်​ရှိ၏​။ ​ဤ​သို့​ဖြင့် ယာ​ယီ​အ​မှောင်​က​မ္ဘာ​တွင် ဒု​စ​ရိုက်​များ မင်း​မူ​ကြ​ပါ​မည်။

**မာ ၆:၅ နှင့် မာ ၉:၂၉ တို့​ကို ဖတ်​ရှု​ပါ။ ထို​ကျမ်း​ချက်​များက ဘုရား၏​အ​စီ​အ​မံ​များ​သည် ယုံ​ကြည်​ခြင်း​နှင့် ဆု​တောင်း​ခြင်း​များ​နှင့် ထဲ​ထဲ​ဝင်​ဝင်​ဆက်​နွှယ်​ကြောင်း မည်​ကဲ့​သို့ချပြသ​နည်း။**

ကျမ်း ၂ ချက်​လုံး​တွင် ယုံ​ကြည်​ခြင်း၊ ဆု​တောင်း​ခြင်း​များ​နှင့်​နွှယ်​သ​ည့် က​န့်​သတ်​ချက်​ဘောင်​များ​ချပြ​ထား၏​။ အ​ခြား​ကျမ်း​များ​တွင် ဆု​တောင်း​ခြင်း​သည် ​ဤ​က​မ္ဘာ​ကို​ပြောင်း​လဲ​စေ​ပြီး အ​ခြား​နည်း​လမ်း​ဖြင့်​မ​ရ​နိုင်​သ​ည့် ဘု​ရား​သ​ခင်​၏​မြင့်​မြတ်​သော​လုပ်​ဆောင်​မှု​အ​တွက် လမ်း​ဖွင့်​ပေး​ကြောင်း​များ ဖော်​ပြ​ထား၏​။ သို့​သော် ယုံ​ကြည်​ခြင်း​နှင့် ဆု​တောင်း​ခြင်း​များ​သည်​သာ အ​ခ​ရာ​ဖြစ်​သည်​ဟု အ​ယူ​မ​မှား​ရ​ပါ။ ကျွန်ုပ်​တို့ သ​တိ​မ​မူ​ဖြစ်​သ​ည့်​တ​ရား​များ​စွာ ရှိ​နိုင်​ပါ​သည်။

​ဤ​အ​ချက်က ကျွန်ုပ်​တို့​လေ့​လာ​ပြီး​ခဲ့​ကြ​သ​ည့် စေ့​စပ်​ခြင်း​တွင်​ပါ​ဝင်​သ​ည့် ပ​ဋိ​ညာဉ်​များ​နှင့် ကိုက်​ညီ​ပါ၏​။ ဘု​ရား​သ​ခင်​သည် ပ​ဋိ​ညာဉ်​တွင် သ​ဘော​တူ​ညီ​ချက် ပြု​ခဲ့​သ​ည့်​အ​တွက် စ​ကြ​ဝ​ဠာ​လုံး​ဆိုင်​ရာ​ပ​ဋိ​ပ​က္ခ/တိုက်​လှန်​မှုကို​ဖြေ​ရှင်း​ရာ​တွင်​လည်း လတ်​တ​လော​အ​ချိန်​တွင် အ​က​န့်​အ​သတ်​ရှိ၏​။

**ရော ၈:၁၈ နှင့် ဗျာ ၂၁:၃၊ ၄ တို့​ကို ဖတ်​ရှု​ပါ။ ကျွန်ုပ်​တို့​သည် အ​ရာ​ခပ်​သိမ်း​ကို မ​သိ​နား​မ​လည်​သော်​လည်း ဘု​ရား​သ​ခင်က မည်​သ​ည့်​အ​ရာ​သည် အ​ကောင်း​ဆုံး​ဖြစ်​သည်​ကို သိ​ပြီး၊ အ​ကောင်း​ဆုံး​အ​ရာ​အ​တွက်​ဆ​န္ဒ​ရှိ​၍​ ဒု​စ​ရိုက်​ကို​အ​ဆုံး​သတ်​ကာ ချမ်း​သာ​သု​ခ​ကို​ထာ​ဝ​ရ​စံ​စား​စေ​မည်​ဖြစ်​ကြောင်း ထို​ကျမ်း​ချက်​များ​အား​ဖြင့် သ​င့်အား မည်​သို့​စိတ်​ချ​စေ​သ​နည်း။**

*မတ်လ ၇ ရက်*

**သောကြာနေ့**

**ဆက်​လက်​လေ့​လာ​ရန်။** Ellen G. White, “The Power of Satan,” pp. 341-347 in *Testimonies for the Church*, vol. 1.

“အ​ပြစ်​သား​များ​သည် စာ​တန်​၏​ တ​ရား​ဝင်​အ​ကျဉ်း​သား​ဖြစ်​ကြ၏​။ ခ​ရစ်​တော်​၏​အ​မှု​တော်​ကား ထို​အ​ပြစ်​သား​များ​ကို ရန်​သူ့​လက်​မှ ကယ်​ရန်​ဖြစ်၏​။ လူ​၏​အ​တွင်း​သ​န္ဓေ​ကား စာ​တ​န့်​သွေး​ထိုး/ဆောင်​မှု​များ​ကို လိုက်​လို၏​။ အောင်​နိုင်​သူ​ခ​ရစ်​တော်​သည် ၎င်း​၏​စိတ်​တွင် ကိန်း​အောင်း​မှု​မ​ရှိ၊ ပဲ့​မ​ထိန်း​ပေး၊ ခွန်အား​မ​ပေး​ကင်း​ပါက ရန်​သူ​ကို တွန်း​လှန်​နိုင်​မည် မ​ဟုတ်​ပါ။ ဘု​ရား​တစ်​ပါး​က​သာ​လျှင် စာ​တန်​၏​တန်​ခိုး​ကို ဘောင်​ခတ်​နိုင်၏​။ စာ​တန်​သည် ​ဤ​က​မ္ဘာ​တွင် နယ်​ပယ်​တိုင်း​တွင် နှံ့​စပ်​သူ​ဖြစ်​လာ​ပါ​ပြီ။ ဝိ​ညာဉ်​များ​ကို ဖျက်​ဆီး​နိုင်​ရန် စာ​တန်​သည် အ​မှု​မဲ့​အ​မှတ်​မဲ့ မ​နေ​ဖူး​ပါ။ ဘု​ရား​၏​သား​သ​မီး​များ​သည် စာ​တန်​၏​ထောင်​ချောက်​များ​မှ လွတ်​နိုင်​မ​ည့်​နည်း​လမ်း​ကို သိ​ကြ​ရန် အ​ရေး​ကြီး​ပါ၏​။ နောက်​ဆုံး​အ​ခွင့်​အ​ရေး​တွင် ဘု​ရား​၏​သား​သ​မီး​များ​သည် စာ​တန်​ကို စာ​တန်​မှန်း​မ​ရိပ်​မိ​ရန် ပြင်​ဆင်​နေ​ပါ​သည်။ ၂ ကော ၁၁:၁၄ — ‘​ဤ​အ​မှု​သည် အံ့​ဖွယ်​ဖြစ်​သည်​မ​ဟုတ်။ စာ​တန်​ပင်​လျှင် လင်း​သော​ကောင်း​ကင်​တ​မန်​အ​ဖြစ် ယောင်​ဆောင်​တတ်၏​။’ လှည့်​ဖြားခံ​ရ​သူ​အ​ချို့က စာ​တန်​သည်​မ​ရှိ​ပါ​ဟု ဆို​ကြချိန်​တွင် စာ​တန်​သည် ၎င်း​တို့​ကို မြှုံး​သွင်း​ပြီး​ဖြစ်​ပြီး အ​သုံး​ပြု​ကာ မ‌ကောင်း​မှု​များ​စွာ ဆောင်​ရွက်​စေ၏​။ ဘု​ရား​သား​သ​မီး​များ​သည် ခ​ရစ်​တော်​၌​ အား​ယူ​ကြလျှင် မည်​မျှ​ပေါက်​ရောက်​မည်​ကို စာ​တန်​သည် ၎င်း​တို့​ထက်​သိ၏​။ နှိ​မ့်​ချစွာ​ဖြင့် အောင်​နိုင်​သူ​ကြီးထံ အ​ကူ​အ​ညီ​တောင်း​လျှင် ယုံ​ကြည်​သ​ဒ္ဓါအား အ​နည်း​ဆုံး​ပုဂ္ဂိုလ်​ပင်​လျှင် ခ​ရစ်​တော်​ကို​မှီ​ခို​ခြင်း​အား​ဖြင့် စာ​တန်​နှင့် ၎င်း​၏​အ​ပေါင်း​အ​ပါအား​လုံး​ကို တန်​ပြန်​နိုင်​ပါ​သည်။ စာ​တန်​သည် သွေး​ဆောင်​မှု​များ​နှင့်​အ​တူ ထင်​ပေါ်​လျှက်​ရဲ​ရ​င့်​စွာ လာ​ရန် လိမ်​မာ​ပါး​နပ်​လွန်း​ပါ​သည်။ အ​ကြောင်း​မှာ ယုံ​ကြည်​သူ ခ​ရစ်​ယာန်​တစ်ဦး​သည် သ​ဘော​ပေါက်​နှိုး​ကြား​လာ​ပြီး အောင်​နိုင်​သူ​ကြီး​ကို မှီ​ခို​ကြ​မည်​ဖြစ်​ကြောင်း​စာ​တန်​ကြို​တင်​သိ​ထား၏​။ စာ​တန်​သည် လူ​အ​များ​သ​တိ​မ​မူ​မိ​စေ​ရန် အ​ပြင်​ပန်း​တွင် ဘု​ရား​ကို ကြည်​ညို​ပုံ​ဖမ်း​၍​ဟန်​ဆောင်​ကြ​သ​ည့် လမ်း​မ​လိုက်​သူ​များ​ဖြင့် အ​လုပ်​လုပ်၏​။” — Ellen G. White, *Testimonies for the Church*, vol. 1, p. 341။

**ဆွေး​နွေး​ရန်​မေး​ခွန်း​များ**

**၁။ “စာ​တန်​၏​ တ​ရား​ဝင်​အ​ကျဉ်း​သား” ဖြစ်​ရ​ခြင်း​ဆို​သည်​မှာ အ​ဘယ်​နည်း။ စာ​တန်​သည် လူ​သား​များ​ကို စိတ်​ရှိသ​၍​ပြု​နိုင်​သည်​ဆို​သ​ည့် အ​ဓိပ္ပာယ်​လား။ ​ဤ​သို့​မ​ဟုတ်​လျှင် အ​ဘယ်​ကြော​င့် မ​ဟုတ်​ရ​သ​နည်း။ ​ဤ​အ​ချက်က စ​ကြ​ဝ​ဠာ​လုံး​ဆိုင်​ရာ​ပ​ဋိ​ပ​က္ခ/တိုက်​လှန်​မှု​တွင်​ရှိ​သ​ည့် စေ့​စပ်​ခြင်း​တွင်​ပါ​ဝင်​သ​ည့် ပ​ဋိ​ညာဉ်​များ​နှင့် မည်​သို့​ဆက်​နွှယ်​သ​နည်း။**

**၂။ ယာ​ယီ​ပင်​ဖြစ်​စေ စ​ကြ​ဝ​ဠာ​လုံး​ဆိုင်​ရာ​ပ​ဋိ​ပ​က္ခ/တိုက်​လှန်​မှု​တွင် ဘု​ရား​သ​ခင်​သည် အ​ဘယ်​ကြော​င့် စာ​တ​န့်အား အုပ်​စိုး​ခွင့်​ပေး​ရ​သ​နည်း။ ​ဤ​အ​ချက်က ဘု​ရား​သည် စာ​တန်​၏​ စွပ်​စွဲ​ချက်​များ​ကို မည်​သို့​ဖြေ​ရှင်း​သည်​ဟု ကျွန်ုပ်​တို့​အား ပြ​သ​နည်း။**

**၃။ တ​ချို့​သော​ခ​ရစ်​ယာန်​များ​အ​ပါ​အ​ဝင် စာ​တန်​မ​ရှိ​ဟု ဆို​ကြ​သူ​များ ကို သင် မည်​သို့​တုံ့​ပြန်​မည်​နည်း။ စာ​တန်​ရှိ​ကြောင်း ကျွန်ုပ်​တို့ သက်​သေ​မ​ပြ​နိုင်​ငြား ကြီး​စွာ​အ​ညာ​ခံ​ထား​ရ​သူ​များ​အား​မည်​သ​ည့်​သက်​သေ​ကို စု​စည်း​ပြ​သ​နိုင်​မည်​နည်း။**

**ဇွဲ​သန်​သ​ည့်​ဧ​ည့်​သည် - အ​ပိုင်း ၂**

**ဘဝတစ်ကွေ့ပုံပြင်**

Andrew McChesney ရေး​သား​သည်

SDA က​လေး​ဆ​ရာ​ဝန်​အ​တွက် ၁၃ နှစ်​အ​ရွယ် Alaska တိုင်း​ရင်း​သူ​လေး​သည် အ​သက်​နှင့်​မ​လိုက်​စွာ လူ​ထွား​ကြီး​ဖြစ်​နေ၏။

ဖုန်း​ပြောဖူး​ပြီး​နောက် ၄ လအ​ကြာ​တွင် က​လေး​ဆ​ရာ​ဝန်​သည် က​လေး​ငယ် ၁၉ ဦး​နှင့် နေ​ထိုင်​သ​ည့် Matrona ရှိ​ရာ Fairbanks, Alaska သို့ ၇ နာ​ရီ​ကြာ ကား​မောင်း​ရ​မ​ည့် Anchorage မှ လာ​ခဲ့၏​။ Matrona သည် ၅’၇” မြင့်​ပြီး Colette သည် ၅’၃” သာ ဖြစ်၏။

Colette သည် က​လေး​မ​ကို​မြင်​သ​ည့်​အ​ခါ *ကျွန်မအ​တွက်​တော့ လူ့​ဘီ​လူး​ပဲ။ စိတ်​ဝင်​စား​ဖို့ ကောင်း​ပါ​တယ်* ဟု တွေး​ဖြစ်၏။

Matrona သည် ဧ​ည့်​ခန်း​တွင်​ထိုင်​နေ​ပြီး ရှက်​နေ​ကာ အ​စ​ပိုင်း​တွင် စ​ကား​ပြော​လို​ဟန်​မ​ရှိ​ပါ။

Colette လည်း သူ​မအ​နီး​တွင် ဝင်​ထိုင်၏​။ အ​စ​ပိုင်း​တွင် အ​တော်​ဖြင့်​စ​ကား​မ​စ​နိုင်​ကြ​ဘဲ ပြီး​နောက်​မှ Matrona အ​တွက် ယူ​လာ​သ​ည့် တိ​ရ​စ္ဆာန်​စွယ်​စုံ​ကျမ်း လက်​ဆောင်​ကို အ​မှတ်​ရ​သွား၏​။ Colette လည်း စာ​ရွက်​စ​လှန်​တော့၏။ Matrona လည်း စိတ်​ဝင်​စား​လာ​ပြီး Colette ထံ နီး​နီး​လာ၏​။ တစ်​ခ​ဏအ​တွင်း Matrona သည် Colette အ​နား​သို့​ထိုင်​ဖြစ်​ကာ ရုပ်​ပုံ​များ အ​တူ​ကြည့်​ဖြစ်​သွား၏။

ပ​ထ​မအ​ကြိမ် တွေ့​ဆုံ​မှု​သည် ပျော်​ရွှင်​ဖွယ်​ဖြစ်​ပြီး ၃ နာ​ရီ ကြာ​ခဲ့၏​။ ၎င်း​တို့ ၂ ဦး​လည်း နောက်​လ​တွင် ပြန်​တွေ့​ကြ၏​။ Colette က Matrona အား ကျမ်း​စာအုပ် လက်​ဆောင်​ပေး၏​။ ကျမ်း​စာ​ကို ဖုန်း​ဖြင့်​အ​တူ​ဖတ်​ကြ​ရန် စ​ကား​ဆို၏​။ သို့​သော် ဖုန်း​ခေါ်​သ​ည့်​အ​ခါ Matrona သည် ဆင်​ခြေ​ပေး၏။

ထို့​နောက် Matrona သည် Anchorage သို့ ပြောင်း​လာ၏​။ သူ​မ​သည် အ​ထီး​ကျန်​ကာ Fairbanks ရှိ သူ​ငယ်​ချင်း​များ​ကို အောက်​မေ့​နေ၏​။ သူ​မ​လည်း Colette ကို နေ့​တိုင်း​ဖုန်း​ခေါ်​ကာ သူ​မ​ကို​မွေး​စား​ရန် ပူ​ဆာ၏။

Colette သည် အ​လုပ်​ပြောင်း​ရန် စ​တင်​နေ၏​။ Anchorage တွင် လုပ်​ရ​သ​ည့် လုပ်​ငန်း​သည် ပြီး​ဆုံး​ကာ လူဦး​ရေ ၆,၀၀၀ နေ​ထိုင်​သ​ည့် Alaska တွင် လူ​အ​များ​ဆုံး​နေ​ထိုင်​သ​ည့် Bethel သို့​ပြောင်း​ရန် ကြံ၏​။ သူ​မ​သည် ဆေး​ရုံ​တွင် အ​လုပ်​ဝင်​လို၏။

Matrona က ပြောင်း​ရွှေ့​မ​ည့်​အ​ကြောင်း သိ​ရ​သ​ည့်​အ​ခါ “အို” ဟု​ဆို၏​။ သူ​မအ​တွက်​ကား Bethel သည် ရွာ​ငယ်​သာ​သာ​ဖြစ်​ပြီး ပျင်း​ရ​မှာ​ပဲ​ဟု တွေး၏။



ဤ​သာ​သ​နာ့​သ​တင်း​သည် ယ​ခင် ၁၃ ပတ် ဥ​ပုသ်​၏​စီ​မံ​ကိန်း​ကို အ​တွင်း​ကျကျ ကြည့်​ရှု​ခြင်း​ဖြစ်၏။ က​လေး​ဆ​ရာ​ဝန် Colette Reahl သည် ၂၀၂၄၊ ၁၃ ပတ် အ​လှူ​ငွေ​ကို အ​ချို့​အ​ဝက်​ရ​ရှိ​သည့် Bethel (Alaska) SDA Church ​၏​ ပူး​တွဲ​ခေါင်း​ဆောင်​ဖြစ်၏​။ မတ်လ ၂၉ ရက်​နေ့​တွင် ကောက်​ခံ​မ​ည့် ၁၃ ပတ် အ​လှူ​ငွေ​ဖြင့် သာ​သ​နာ​ချဲ့​ရန် ကူ​ညီ​ကြ​မ​ည့် အ​ဖြစ်​အ​တွက် ကျေး​ဇူး​တင်​ရှိ​ပါ​သည်။ Colette နှင့် Matrona တို့​အ​ကြောင်း ရှေ့​လာ​မ​ည့်​အ​ပတ်​တွင် ဆက်​၍​ဖတ်​ပါ။

**အ​ပိုင်း ၁။ ခြုံ​ငုံ​သုံး​သပ်​ချက်**

**ဆရာတို့၏မှတ်ချက်များ**

**အ​ဓိ​က​ကျမ်း​ချက်။** ၁ ယော ၃:၈

**လေ့​လာ​မှုဦး​တည်​ချက်​များ။** ယောဘ ၁:၁-၁၂၊ ယောဘ ၂:၁-၇၊ ဒံ ၁၀၊ လု ၄:၆၊ ယော ၁၂:၃၁။

**နိ​ဒါန်း။ ။** စာ​တန်​၏​ အ​စိုး​ပိုင်​ခွင့်​ကို ဘု​ရားက ကန့်​သတ်​ထား၏​။ စာ​တန်အား ၎င်း​၏​သိက္ခ​ကာ​ကို ထောက်​ရှု​ခြင်း​ဖြင့် တ​ရား​မ​ဝင်​သ​ည့် အုပ်​ချုပ်​သူ​ဖြစ်၏။

**သင်​ခန်း​စာ​၏​ဆို​လို​ရင်း။ ။** ယ​ခု​အ​ပတ်​သင်​ခန်း​စာ​သည် အ​ဓိ​ကအ​ချက် ၃ ချက်​ကို လေ့​လာ​ပါ​မည်။

၁။ စာ​တန်​သည် တ​ရား​မ​ဝင်၊ ယာ​ယီအုပ်​ချုပ်​သူ​ဖြစ်၏​။ ​ဤ​က​မ္ဘာ​သို့ အ​ပြစ်​ဝင်​ပြီး​နောက်​တွင် ဘု​ရား​သ​ခင်က စာ​တန်အား ယာ​ယီအုပ်​ချုပ်​စေ​ပြီး ယင်း​သည် တ​ရား​ဝင်​အ​ခွင့်အာ​ဏာ​မ​ဟုတ်။ ဘု​ရား​သည် ​ဤ​က​မ္ဘာ​တွင် အ​ဓ​မ္မ​တ​ရား​ကို အ​ပြီး​သတ်​ရေး​တွင် အ​က​န့်​အ​သတ်​ရှိ​ငြား၊ ယေ​ရှုက စာ​တန်​ကို​နိုင်​ခဲ့၏​။ ခ​ရစ်​တော်က က​န္တာ​ရအ​တွင်း စုံ​စမ်း​ခြင်း​ကို အောင်​နိုင်​ခြင်း၊ ကပ်​တိုင်​ပေါ်​တွင် စာ​တန်အား အ​လှဲ​ထိုး​ခြင်း စ​သည်​တို့​သည် စာ​တန်​၏​ အ​စိုး​ရ​ခွင့်​သည် တ​ရား​မ​ဝင်​ကြောင်း၊ ယာ​ယီ​ဖြစ်​ကြောင်း​ကို ပြ၏။

၂။ စာ​တန်​သည် မု​သား​သုံး​ကာ ဩ​ဇာ​ခံ​မ​ည့်​ပုဂ္ဂိုလ်​များ​ကို မြုံး​သွင်း​ထား၏​။ စာ​တန်​သည် တ​ရား​မ​ဝင်၊ ယာ​ယီအုပ်​ချုပ်​သူ​ဖြစ်​ငြား လူ​သား​များ​သည် ၎င်း​၏​အုပ်​ချုပ်​မှု​ကို ခံ​ရ​သူ​များ ဖြစ်​နိုင်​ကြ၏​။ ခ​ရစ်​တော်​က​သာ ကျွန်ုပ်​တို့​၏​ ဆ​န္ဒ​နှင့်​ဘ​ဝ​ကို မ​ထိန်း​ကျောင်း​ပေး​လျှင် ကျွန်ုပ်​တို့​၏​ အ​တွင်း​ဓာတ်​သည် စာ​တ​န့်​ကြိုး​ဆွဲ​ရာ​နောက်​သို့ လိုက်​လို​ပြီး​သား ဖြစ်​ကြ၏။

၃။ စာ​တန်​သည် ၎င်း​၏​ “အုပ်​ချုပ်​ခွင့်” တွင် က​န့်​သတ်​ခံရ၏​။ စာ​တန်​တွင် အုပ်​ချုပ်​ရ​မ​ည့်​အ​ချိန်​နှင့် နယ်​ပယ်​ရှိ၏​။ သို့​သော် ဘု​ရားက ၎င်း​၏​ “အုပ်​ချုပ်​မှု” ကို ကန့်​သတ်​ထား၏​။ လူ့​သ​မိုင်း​တွင် ဘု​ရား​၏​ကောင်း​မြတ်​ခြင်းက အ​ဓ​မ္မ​ကို​ဆ​န့်​ကျင်၏​။ ယုံ​ကြည်​သူ​များ​၏​ ဆု​တောင်း​ပ​တ္ထ​နာ​များ​သည် နတ်​ဆိုး​တို့​ကို တိုက်​လှန်​ရန် အ​ကောင်း​ဆုံး​လက်​နက်​ဖြစ်၏။

**လက်​တွေ့​အ​သုံး​ချခြင်း။ ။** စာ​တန်​သည် ယာ​ယီအုပ်​ချုပ်​ခွင့်​ရ​စဉ်​တွင် ကန့်​သတ်​ခြင်းခံရ၏​။ ယေ​ရှု​၏​အောင်​မြင်​မှု​ကို အ​ကြောင်း​ပြု​ကာ ကျွန်ုပ်​တို့​သည် သေ​ခြင်း​တ​ရား​၏​ ထိန်း​ချုပ်​မှုအောက်​တွင် မ​ရှိ​ကြ​ပါ။ သို့​သော် သ​တိ​မ​လွတ်​ဘဲ ဘု​ရား​၏​ဘုန်း​တော်​ကို မှီ​ခို​ကြ​ရန် လို​သေး၏​။ သင်​၏​ဆု​တောင်း​ခြင်း​ဘ​ဝ​သည် စာ​တန်​၏​ တ​ရား​မ​ဝင်အုပ်​ချုပ်​မှု​ကို မည်​သို့​ဖြင့် တွန်း​လှန်​ဖြစ်​စေ​မည်​နည်း။

**အ​ပိုင်း ၂။ အ​နက်​ဖွင့်​ကျမ်း**

**၁။ စာ​တန်​သည် တ​ရား​မ​ဝင် ယာ​ယီအုပ်​ချုပ်​သူ​ဖြစ်၏။**

Synoptic ခ​ရစ်​ဝင်​ကျမ်း​များ​တွင် စာ​တန်​နှင့်​ယေ​ရှု​ကြား ရန်​ကြီး​သည် က​န္တာ​ရအ​တွင်း စုံ​စမ်း​မှု​ကြီး​အ​ကြောင်း ဖြစ်​၏​ (မ ၄:၁-၁၁၊ မာ ၁:၁၂၊ ၁၃၊ လု ၄:၁-၁၃)။ ယင်း ၃ ကျမ်း​မှ​နေ လု​ကာက တ​တိ​ယ​စုံ​စမ်း​မှု​တွင် စာ​တန်​၏​ဩ​ဇာ​ကို ပြ​ထား၏​။ ယေ​ရှုအား “​ဤ​လောက​၌​ တိုင်း​နိုင်​ငံ​တို့​ကို ပြညွှန်​၏​” (လု ၄:၅)။ စာ​တန်က ယေ​ရှုအား “​ဤ​ဘုန်း​တန်​ခိုး အာ​နု​ဘော်​ရှိ​သ​မျှ​ကို ငါ​၌​အပ်​ခဲ့​ပြီ။ ငါ​သည် ပေး​လို​သော​သူအား ပေး​ရ​သည်​ဖြစ်​၍​ ကိုယ်​တော်အား ပေး​ပါ​မည်” (လု ၄:၆) ဟု​လျှောက်၏။

**ဆရာတို့၏မှတ်ချက်များ**

စာ​တန်​သည် ၎င်း​ဂုဏ်​ဆာ​သ​ည့်​အ​တိုင်း အ​ကယ်​ပင် အ​ခွင့်အာ​ဏာ​ရှိ​သ​လော ဟူ​၍​ စော​ဒ​က​တက်​ဖွယ်​ရှိ၏​။ ရှိ​သည်​ဆို​လျှင်၊ ၎င်းက မည်​သို့​ဖြင့် ရ​ခဲ့​သ​နည်း။ ဆို​ရ​သော် လော​က​သို့ အ​ပြစ်​ဝင်​လာ​သ​ည့်​အ​ခါ “ဘု​ရားက စာ​တန်အား တစ်​က​မ္ဘာ​လုံး​ကို စိတ်​ကြိုက်​ချယ်​လှယ်​ခွင့် ပေး​ထား၏။” — Sydney H.T. Page, *Powers of Evil: A Biblical Sutdy Satan and Demons* (Grand Rapids, MI:Baker Books, 1995), p. 98။ မည်​သို့​ဆို​စေ၊ ​ဤ​လွတ်​လပ်​မှုက စာ​တန်​သည် ​ဤ​လော​က​တွင် အ​ခွင့်အာ​ဏာ​ရှိ​သည်​ဟု ဆို​သ​ည့်​အ​ချက်​နှင့် ကွဲ​ပြား၏​။ ဆို​ရ​လျှင် စာ​တန်​၏​ထိုး​ကျွေး​မှု​ကို ငြင်း​ပယ်​ခြင်း​ဖြင့် ယေ​ရှု​သည် ထို​ဩ​ဇာ​မျိုး​ကို အ​သိ​အ​မှတ် မ​ပြု​ပြ​ပါ။

ရှင်​ယော​ဟန်​ကျမ်း​တွင် စာ​တန်​နှင့်​ယေ​ရှု​ကြား ပ​ဋိ​ပ​က္ခ​ကို “​ဤ​လော​က​ကို အ​စိုး​ရ​သော​မင်း” တွင် ဗ​ဟို​ပြု​ထား​၏​ (ယော ၁၂:၃၁၊ ယော ၁၄:၃၀၊ ယော ၁၆:၁၁)။ ယော ၁၂:၃၁-၃၃ တွင် ယေ​ရှုက က​မ္ဘာ​ကို တ​ရား​စီ​ရင်​မ​ည့်​အ​ကြောင်း၊ က​မ္ဘာ​ကို အုပ်​စိုး​သူအား နှင်​ထုတ်​မ​ည့်​အ​ကြောင်း (သေ​ခြင်း​ဖြင့်) ဇောင်း​ပေး​ထား၏​။ ယော ၁၄:၃၀ တွင် ယေ​ရှုက တ​ပ​ည့်​တော်​များထံ မိ​န့်​ခဲ့​သ​ည့် လမ်း​ခွဲ​စ​ကား​တွင် “​ဤ​လော​က​ကို အ​စိုး​ရ​သော​မင်း​သည် လာ​ဆဲ​ဖြစ်​၏​” ဟု​မိ​န့်၏​။ ယေ​ရှုက ​ဤ​အ​မုန်း​တ​ရား​တွင် ​ဤ​သို့​ထပ်​ဖြည့်​ထား​၏​ — “လာ​သော်​လည်း ငါ​၌​ အ​ဘယ်​အ​ခွင့်​အ​ရာ​ကို​မျှ မ​တွေ့ရ။” ​ဤ​စ​ကား​သည် ယု​ဒ​ရှ​ကာ​ရုတ်​ကို ညွှန်း​ခြင်း​ဖြစ်​နိုင်၏​။ ၎င်း​သည် “ယေ​ရှု​ဆုံး​ပါး​ရန် ကြံ​စည်​သ​ည့် စာ​တန်​ကိုယ်​တိုင်က” သုံး​ထား​သူ​ဖြစ်၏​။ မည်​သို့​ဖြစ်​ဖြစ် လက်​ဝါး​ကပ်​တိုင်​သည် စာ​တန်​၏​ အောင်​နိုင်​ခြင်း​ပုံ​ရိပ် မ​ဟုတ်​ဘဲ ၎င်း​ကို​အ​လှဲ​ထိုး​သ​ည့်​ပုံ​ရိပ် ဖြစ်​၏​ (D.A. Carson, The Gospel According to John, *The Pillar New Testament Commentary* [Grand Rapids, MI: Eerdmans, 1991], p. 508)။ ထို့​နောက်​တွင် ယေ​ရှုက တ​ပ​ည့်​တော်​များ​အား သ​န့်​ရှင်း​သော​ဝိ​ညာဉ်​တော်​ကို က​တိ​ထား​ရာ​တွင် ယော ၁၆:၁၁ တွင် “​ဤ​လော​က​ကို အ​စိုး​ရ​သော​မင်း​သည် အ​ပြစ်​စီ​ရင်​ခြင်း ခံ​ရ​သည်” ဟု မိ​န့်​ပြန်​ကာ ယော ၁၂:၃၁ တွင်​လာ​သ​ည့် နတ်​ဆိုး​ကို ဆို​လို​ဟန်​ရှိ၏။

ထို့​ကြော​င့် synoptic ခ​ရစ်​ဝင်​ကျမ်း​များက ခ​ရစ်​တော်​သည် စာ​တန်​ကို က​န္တာ​ရအ​တွင်း အ​နိုင်​ရ​ခဲ့​ကြောင်း ပြကြ​သ​ကဲ့​သို့ ရှင်​ယော​ဟန်​ကျမ်းက လော​က​ကို​အ​စိုး​ရ​သ​ည့် စာ​တန်​ကို ကပ်​တိုင်​ပေါ်​တွင် အ​နိုင်​ယူ​ကြောင်း ပြ​ထား​၏​ (*Power of Evil: A Biblical Study of Satan and Demons*, p. 129 ကို​လည်း​ရှု)။ ဆို​လို​သည်​မှာ ယေ​ရှု ​ဤ​လော​က​တွင် လာ​၍​အ​မှု​ဆောင်​သ​ည့် နိ​ဂုံး​ပိုင်း​ကို ဆို​လို၏​။ ဖြစ်​စဉ် ၂ ခု​လုံး​တွင် စာ​တန်​သည် အ​ပြစ်​သ​င့်​သ​ည့်​လော​က​ကို တ​ရား​မ​ဝင်၊ ယာ​ယီအုပ်​စိုး​သူ၊ ဘု​ရား​က​ချစ်​သ​ည့် ​ဤ​လော​က​သည် ယေ​ရှု​ကို​ငြင်း​ဆန်​ခြင်း​ကြော​င့် တ​ရား​စီ​ရင်​ခံ​ရ​မည်​တို့​ကို တွေ့ရ​၏​ (ယော ၁:၁၀၊ ၂၉၊ ယော ၃:၁၆၊ ၁၇၊ ၁၉၊ ယော ၉:၃၉၊ ယော ၁၂:၃၁၊ ၄၇၊ ယော ၁၄:၁၇၊ ယော ၁၅:၁၈၊ ၁၉၊ ယော ၁၆:၈၊ ယော ၁၇:၉၊ ၁၄၊ ၁၆၊ ၂၁)။ Robert Recker က ချပြ​ထား​သ​ည့်​အ​တိုင်း စာ​တန်​သည် “နန်း​ချခံ​မင်း​သား (သို့) ပြုတ်​ဆော်​နံ​နေ​သူ” ဖြစ်၏​။ — “Satan: In Power or Dethroned?” *Calvin Theological Journal* 6, no. 2 (1971), p. 147။

**၂။ စာ​တန်​သည် မု​သား​သုံး​ကာ ဩ​ဇာ​ခံ​မ​ည့်​ပုဂ္ဂိုလ်​များ​ကို မြုံး​သွင်း​ထား၏။**

**ဆရာတို့၏မှတ်ချက်များ**

တ​ရား​မ​ဝင်​သ​ည့် အ​စိုး​ရ​သူ​ဖြစ်​ငြား လူ​သား​များ​သည် အ​ပြစ်​ကြော​င့် စာ​တန်​၏​ တ​ရား​ဝင်​မြုံး​သွင်းခံ​ရ​သူ​များ ဖြစ်​ကြ​တော့၏​။ Ellen G. White က “ကျရှုံး​လူ​သား​သည် စာ​တန်​၏​ တ​ရား​ဝင်​အ​ကျဉ်း​သား ဖြစ်​သည်...။ လူ​သား​သည် ဗီ​ဇအ​ရ စာ​တ​န့်​သွေး​ထိုး​မှု​များ​နောက် အ​လို​လို​နေ​ရင်း နား​ယောင်​ပြီး အောင်​နိုင်​သူ​ကြီး ခ​ရစ်​တော်က ၎င်း​၏​စိတ်​သ​န္တာန်​တွင် ကိန်း၊ ဆ​န္ဒ​များ​ကို ချွန်း​ထိုး၊ အား​အင်​ပေး​ခြင်း စ​သည်​တို့ မ​ပြု​လုပ်​လျှင် ကြောက်​မက်​ဖွယ်​ရန်​သူ​တော်​ကို တွန်း​လှန်​နိုင်​မည် မ​ဟုတ်​ပါ။” — *Testimonies for the Church*, vol. 1, p. 341။ ဘု​ရား​သည် “စာ​တန်အား ​ဤ​လောက​၏​အ​စိုး​ရ​မင်း ဖြစ်​စေ​သူ​မ​ဟုတ်​ပါ...။ လူ​သား​များက ၎င်း​တို့​၏​ အ​ပြစ်​များ​ဖြင့် ၎င်း​ကို မင်း​ပြု​ကြ၏​။” — *Powers of Evil: A Biblical Study of Satan and Demons*, p. 129။

စာ​တန်​သည် လူ​သား​များက အ​ပြစ်​လုပ်​ခြင်း​ကြော​င့် အ​ကျင့်​ပျက်​လူ​သား​များ​၏​ တ​ရား​ဝင်အုပ်​ချုပ်​သူ​ဖြစ်​ငြား ၎င်း​သည် ၎င်း​၏​အ​ကျင့်​စ​ရိုက်​များ​အ​ရ တ​ရား​မ​ဝင်အုပ်​ချုပ်​သူ​သာ ဖြစ်​ဆဲ​ဖြစ်၏​။ ယေ​ရှုက၎င်း​ကို မု​သား​စ​ကား​ဆို​သူ၊ အ​သက်​သတ်​သူ​ဟု မိ​န့်​ထား၏​။ ယေ​ရှုက စာ​တန်အား ​ဤ​သို့​ဆို​၏​ — “သင်​တို့​သည် သင်​တို့​အ​ဘ​တည်း​ဟူ​သော မာရ်​နတ်​မှ​ဆင်း​သက်​ကြ၏​။ သင်​တို့​အ​ဘ​၏​အ​လို​သို့​လည်း လိုက်​တတ်​ကြ၏​။ မာရ်​နတ်​သည် ရှေ့ဦး​စွာ​မှစ​၍​ လူ​အ​သက်​ကို​သတ်​သော​သူ ဖြစ်၏​။ သူ​၌​သ​စ္စာ​တ​ရား​မ​ရှိ​သော​ကြောင့် သ​စ္စာ​တ​ရား​၌​ မ​တည်​မ​နေ။ သူ​သည် မု​သား​စ​ကား​ကို​ပြော​သော​အ​ခါ မိ​မိ​ပ​က​တိ​အ​တိုင်း​ပြော၏​။ မု​သား​စ​ကား​၌​ ကျင်​လည်​သော​သူ​ဖြစ်၏​။ မု​သား​၏​အ​ဘ​လည်း ဖြစ်​၏​” (ယော ၈:၄၄)။ ယေ​ဘု​ယျအား​ဖြင့် မု​သား၊ သေ​တတ်​သ​ည့် အ​ကျဉ်း​သား​များ​သည် ၎င်း​အ​စိုး​ရ​နိုင်​ခြင်း​၏​ အ​ကြောင်း​ရင်း​ဖြစ်​ပြီး ယင်း​ကို ယေ​ရှုက မြေ​လှန်​ပစ်​ရန်​လို၏။

ရှင်​ယော​ဟန်​ကျမ်းက “​ဤ​လော​က​ကို အ​စိုး​ရ​သော​မင်း​သည် လက်​ဝါး​ကပ်​တိုင်​ပေါ်​တွင် ခ​ရစ်​တော်​၏​ ပေး​ဆပ်​မှု၊ ထ​မြောက်​ခြင်း၊ ခ​မည်း​တော်​ထံ​သို့ တက်​ကြွခြင်း စ​သည်​တို့​ဖြင့် အ​လှဲ​ထိုးခံ၊ ပ​ထုတ်​ခံ​ရ​ပြီ” ဟု​ဆို​၏​ (ယော ၁၂:၃၁-၃၃၊ ယော ၁၆:၁၁)။ မည်​သို့​ဆို​စေ ယေ​ရှုက တ​ပ​ည့်​တော်​များ​အ​တွက် ယော-၁၇ တွင် ဆု​တောင်း​ပေး​ရာ​တွင် စာ​တန်​၏​ဩ​ဇာ​သည် လက်​ဝါး​ကပ်​တိုင်​တွင် အ​ပြီး​မ​ချုပ်​သေး​ကြောင်း ပြ၏​။ “ယင်း​နှင့်​ဆ​န့်​ကျင်​ကာ ရှင်​ယော​ဟန်က ယေ​ရှု​ကို​ထိုး​နှက်​သ​ည့် စာ​တန်​သည် ယေ​ရှု​၏​နောက်​လိုက်​များ​ကို​ပါ ထိုး​နှက်​မည်​ဖြစ်၏​။” — *Powers of Evil: A Biblical Study of Satan and Demons*, p. 130။ ယော ၁၇:၁၅ တွင် ယေ​ရှုက ခ​မည်း​တော်​ထံ​တွင် “​ဤ​သူ​တို့​ကို မ​ကောင်း​သော​အ​မှု​အ​ရာ​နှင့် ကင်း​လွတ်​ရန်” လျှောက်​ခဲ့၏​။ “အ​ကြောင်း​မှာ ​ဤ​သူ​တို့​သည် ​ဤ​လော​က​နှင့် မ​ဆက်​ဆံ​ကြရ ဖြစ်​၏​ (ယော ၁၇:၁၅၊ ၁၆)။ ၁ ယော ၅:၁၉ တွင် ဘု​ရား​ကို​ယုံ​ကြည်​သူ​များ​နှင့် မ​ယုံ​ကြည်​သူ​များ​ကို စည်း​ခြား​ထား၏​။ နတ်​ဆိုး​လက်အောက် ရောက်​ကြ​သူ​များ​နှင့် ခြား​နား​ထား​၏​ — “ငါ​တို့​သည် ဘု​ရား​သ​ခင်​နှင့် စပ်​ဆိုင်​သည်​ကို​လည်း​ကောင်း၊ လော​ကီ​သား​အ​ပေါင်း​တို့​သည် မာရ်​နတ်​၏​လက်​၌​ ရှိ​ကြ​သည်​ကို​လည်း​ကောင်း ငါ​တို့​သိ​ကြ၏​။” ဟေ​ဗြဲ ၂:၁၄၊ ၁၅ က စာ​တန်က လူ​သား​များ​အ​ပေါ် အ​စိုး​ရ​ခွင့်​ရှိ၏​။ ၎င်း​၏​လက်​ခုပ်​အ​တွင်း ချုပ်​ထား၏​။ “သေ​ခြင်း​တ​ရား​ကို အ​စိုး​ရ​သူ” ဟု​ဆို၏​။ ​ဤ​ကျမ်း​ချက်က ယေ​ရှု​သည် ထို​တန်​ခိုး​ကို ၎င်း​၏​အ​သေ​ခံ​ခြင်း​ဖြင့် ချိုး​ဖျက်​သည် ဟု​ဆို၏​။ သို့​သော် ကျွန်ုပ်​တို့​သည် ဘု​ရား​၏​တန်​ခိုး​ကို မှီ​ခို​ကာ သ​တိ​မ​ပြတ်​ကြ​ရန် လို​ဆဲ​ဖြစ်၏​။ ကယ်​တင်​ခြင်း​လုပ်​ငန်း​သည် မ​ပြီး​ပြတ်​သေး​ပါ။ “မာရ်​နတ်​သည် ဟောက်​သော​ခြင်္သေ့​ကဲ့​သို့ မည်​သူ​ကို​မျို​ရ​မည်​နည်း​ဟု လှည့်​လှည်​ရှာ​ဖွေ​လျက်​ရှိ​၏​” (၁ ပေ ၅:၈)။ ထို့​အ​ပြင် ၎င်း​သည် နောက်​ဆုံး​ပိတ် မ​ပျက်​စီး​မီ​တွင် (ဗျာ ၂၀:၁၀) စာ​တန်​သည် ယုံ​ကြည်​သူ​များ​အား ဘု​ရား​ရှေ့​တွင် စွပ်​စွဲဦး​မည်​ဖြစ်​၏​ (ဗျာ ၁၂:၁၀)။ ယောဘ​၏​ဖြစ်​စဉ်​သည်​လည်း အ​ပုပ်​ချခြင်း​သည် (ယောဘ ၁:၉-၁၁၊ ယောဘ ၂:၅) စာ​တန်​၏​ မ​တ​ရား​စွပ်​စွဲ​ခြင်း​ဗျူ​ဟာ တစ်​ခု​ဖြစ်​သည် ဟု​ဆို၏။

**ဆရာတို့၏မှတ်ချက်များ**

**၃။ စာ​တန်​သည် ၎င်း​၏​ “အုပ်​ချုပ်​ခွင့်” တွင် က​န့်​သတ်​ခံရ၏။**

အ​ပြစ်​သ​င့်​လူ​သား​များက စာ​တန်အား မင်း​ပြု​ကြပြီ။ ဘု​ရားက ဂ​ရု​မ​ထား​သ​ည့်​အ​ရာ​ဖြစ်​သ​ည့် စာ​တန်​၏​ က​လိမ်​စေ့​ငြမ်း​ဆင်​မှု​များ​နောက်​သို့ ပါ​ကြပြီ။ ထို​ထို​မ​တ​ရား​စွပ်​စွဲ​မှု​များ မှား​ကြောင်း​သက်​သေ​ဖြစ်​ရန် ဘု​ရားက ရုပ်​လုံး​ပေါ်​ခွင့် ပေး​ထား၏​။ ထို့​ကြော​င့် စာ​တန်​တွင် “အုပ်​ချုပ်​နိုင်​သ​ည့်” နယ်​နှင့် အ​ချိန်​ရှိ၏​။ သို့​သော် ယော​ဘ​ဖြစ်​စဉ်​တွင် မြင်​ရ​သ​ည့်​အ​တိုင်း (“သူ့​ကိုယ်​တစ်​ခု​ကို​သာ မ​ထိ​မ​ခိုက်​နှင့်” - ယောဘ ၁:၁၂၊ “သူ့​အ​သက်​တစ်​ခု​ကို​သာ လွတ်​စေ” - ယောဘ ၂:၉) ဟု​ဆို​ကာ၎င်း​၏​ “အုပ်​ချုပ်​ခွင့်” ကို ဘု​ရားက က​န့်​သတ်​ပေး၏။

ဒံယေလ ၁၀ တွင် အ​ဓ​မ္မ​တ​ရား​၏​ အ​က​န့်​အ​သတ်​ကို တွေ့​နိုင်၏​။ ​ဤ​ကျမ်း​ချက်​တွင် “လူ့​သ​မိုင်း​ဖြစ်​စဉ်​ကို လူက မ​ဆုံး​ဖြတ်​ပါ။ အ​ကြောင်း​မှာ လူ့​သ​မိုင်း​ကို ကြိုး​ကိုင်​သ​ည့် မျက်​စိ​ဖြင့်​မ​မြင်​ရ​သ​ည့် အ​ရှင်​ရှိ၏​။ အ​ထူးသဖြင့် ဘု​ရား​၏​လူ​စု​များ​ကို ဒုက္ခ​ပေး​သ​ည့် အ​ဓ​မ္မ​တ​ရား​ရှိ၏​။ မည်​သို့​ဖြစ်​စေ ထို​အ​ဓ​မ္မ​တ​ရား​သည် ဘောင်​ခတ်​ခံရ၏​။ အ​ကြောင်း​မှာ ၎င်း​ကို​ဆ​န့်​ကျင်​သ​ည့် ဓ​မ္မ​ရှိ၏​။ သ​စ္စာ​ရှိ ယုံ​ကြည်​သူ​များ​၏​ ဆု​တောင်း​ပ​တ္ထ​နာ​များ​က​လည်း အ​ဓ​မ္မ​တ​ရား​အ​ပေါ် သက်​ရောက်​မှု​ရှိ၏​။ အ​ဓ​မ္မ​တ​ရား​သည် ဘု​ရား​၏​အ​လို​တော်​အ​ပေါ် မည်​သို့​ပင် အာ​ဃာ​တ​တ​ရား​ထား​ထား အ​ထ​မ​မြောက်​စေ​နိုင်​ပါ။” — *Powers of Evil: A Biblical Study of Satan and Demons*, p. 64။

Ellen G. White က စ​ကြ​ဝ​ဠာ​တွင် ဖြစ်​ပျက်​သ​ည့် ပွတ်​တိုက်​မှု​သည် လူ​တစ်ဦး​ချင်း​တွင်​လည်း ရှိ​နေ​ပြီး ပ​တ္ထ​နာ​ပြု​ခြင်း​သည် အ​ရေး​ပါ​ကြောင်း ဆို​ထား​ပါ​သည်။ *Testimonies for the Church*, vol. 1, စာအုပ် “The Power of Satan” အ​ခန်း​တွင် “ဘု​ရား​သ​ခင်​သာ​လျှင် စာ​တ​န့်​အ​စွမ်း​ကို ထိန်း​ကွပ်​နိုင်​သည်” ဟု​ဆို​၏​ (p. 341)။ သူ​မ​က “နတ်​ဆိုး​များ​သည် ဝိ​ညာဉ်​များ​ကို ဆွဲ​လု​ကြ​သည်။ ဘု​ရား​၏​ တ​မန်​တော်​များ​က​လည်း ၎င်း​တို့​ကို တွန်း​လှန်​ကြ​သည်။ ပွတ်​တိုက်​မှု​သည် ကြီး​ကျယ်​သည်” ဟု မြင်​ခဲ့​၏​ (p. 345)။ သူ​မ​က “ကောင်း​ကင်​တ​မန်​များ​သည် လူ​တို့​၏​စိတ်​ကို ၎င်း​တို့​ဆ​န္ဒ​ကို​ချိုး​ဖျက်​ကာ မ​ကြိုး​ကိုင်​ကြ​ပါ။ လူ​တို့​သည် ရန်​သူ​နှင့် ပေါင်း​စည်း​သ​ည့်​အ​ခါ ကောင်း​ကင်​တ​မန်​များက စာ​တန်​သည် ထို​လူ​များ​ကို မ​ဖျက်​ဆီး​ရန်၊ လမ်း​ဆုံး​သူ​များ တစ်​ဖန်​နိုး​ထ​ကာ ဘု​ရားထံ အ​ကူ​အ​ညီ​တောင်း​တတ်​စေ​ရန် ထပ်​တိုး​အ​လင်း​မ​ရ​မည်​တိုင် ကာ​ကွယ်​ပေး​ခြင်း​များ​သာ လုပ်​ပေး​၏​ (p. 345)။ ​ဤ​ရှု​ထော​င့်​မှ​နေ​ကာ သူ​မ​က “ကောင်း​ကင်​နှင့်​မြေ​ကြီး​ကို ဦး​စီး​သ​ည့်​အ​ရှင်က စာ​တန်​၏​ အ​ခွင့်အာ​ဏာ​ကို ဘောင်​ခတ်​ထား​၏​” ဟု​ဆို၏​။ တစ်​ဆက်​တည်း​တွင် ပ​တ္ထ​နာ​ပြု​ခြင်း​၏​ အ​ရေး​ပါ​ပုံ​ကို သူ​မ​က ထိုး​ပြ၏​။ အ​ကြောင်း​မှာ “ကျွန်ုပ်​တို့​၏​ ကယ်​တင်​ရှင်​သည် လေး​နက်​စွာ​ဖြင့် ဆု​တောင်း​ခြင်း​ကို နား​ညောင်း​ကာ ထို​ပုဂ္ဂိုလ်​ကို ကယ်​တင်​ရန် ကောင်း​ကင်​တ​မန်​များ ထပ်​လောင်း​အား​ဖြည့်​ပေး​၏​” (p. 346)။

**ဆရာတို့၏မှတ်ချက်များ**

**အ​ပိုင်း ၃။ လက်​တွေ့​အ​သုံး​ချခြင်း**

ယော​ဘ​ဝ​တ္ထုက မ​ဟာ​တိုက်​လှန်​ပွဲ​ကြီး အ​ကယ်​ပင်​ရှိ​ကြောင်း​ကို ပြ၏​။ ယော​ဘ​သည် ထို​အ​တွေ့​အ​ကြုံ​မှ​နေ ဘု​ရား​ကို​ကိုး​စား​ရန် ဆုံး​ဖြတ်​ခဲ့၏​။ ​ဤ​အ​ကြောင်း​ကို အာ​ရုံ​သွင်း​ကာ အောက်​ပါ​မေး​ခွန်း​များ​ကို ဆွေး​နွေး​ပါ။

**၁။ ဘု​ရား​၏​ဖေး​မ​မှုက ကျွန်ုပ်​တို့​ကို ၎င်း​အား မည်​သို့​ဖြင့် သာ​၍​ ချစ်၊ ကြောက်၊ ကြည်​ညို​စေ​သ​နည်း။ ၎င်း​၏​ဖေး​မ​မှု​သည် ကျွန်ုပ်​တို့​ဘက်​မှ ၎င်း​အား ပြန်​လည်​တုံ့​ပြန်​မှု​ကြော​င့် အ​တား​အ​ဆီး​အ​ဖြစ် မည်​သို့ တစ်​ဖြစ်​လဲ​နိုင်​သ​နည်း။**

**၂။ စာ​တန်​၏​အာ​ဏာ​သည် အ​က​န့်​အ​သတ်​ရှိ​ကြောင်း ယော​ဘ​ဝ​တ္ထု​တွင်​လာ​သ​ည့် ကောင်း​ကင်​ဘုံက ညီ​လာ​ခံ​အ​ကြောင်း​တွင် တွေ့ရ၏​။ က​န့်​သတ်​ခံ စာ​တ​န့်အာ​ဏာက ဘု​ရား​၏​အာ​နု​ဘော်​အ​ကြောင်း ကျွန်ုပ်​တို့​ကို ဘာ​ပြ​သ​နည်း။**

**၃။ “The Power of Satan” (*Testimonies for the Church*, vol. 1, p. 345) တွင် Ellen G. White က ကျွန်ုပ်​တို့​ကို​ကယ်​ရန် ဘု​ရားက ကောင်း​ကင်​တ​မန်​များ​ကို စေ​လွှတ်​စေ​မည့် ဆု​တောင်း​ခြင်း​၏​ အ​ရေး​ပါ​ပုံ​ကို မီး​မောင်း​ထိုး​ပြ၏​။ သို့​ဖြစ်​လျှင် ဘု​ရား​သ​ခင်​သည် တစ်​ခု​ခု​ပြု​လုပ်​ရန် သင်​၏​ဆု​တောင်း​တတ်​သ​ည့် အ​လေ့​အ​ကျင့်​သည် မည်​မျှအ​ရေး​ပါ​သ​နည်း။**

**သင်ခန်းစာ ၁၀။ အောက်ပါမေးခွန်းများကို အလိုက်သင့်ဖြေဆိုပါ။**

**၁။**

*\*မတ်လ ၈-၁၄*

**သင်ခန်းစာ - ၁၁**

# **ငါ​မ​ပြု​ရ​သေး​သော​အ​ရာ တ​စုံ​တ​ခုရှိ​သ​လော**



**ဥ​ပုသ်​နေ့​မွန်း​လွဲ​ပိုင်း**

**ဖတ်​ရန်​ကျမ်း​ချက်​များ။** ယော ၁၈:၃၇၊ ရော ၃:၂၃-၂၆၊ ရော ၅:၈၊ ဟေ​ရှာ ၅:၁-၄၊ မ ၂၁:၃၃-၃၉၊ ဟေ​ရှာ ၅၃:၄၊ ရော ၃:၁-၄

**အ​လွတ်​ကျမ်း​ချက်။ “ပိ​လတ်​မင်း​က​လည်း၊ သို့​ဖြစ်​လျှင် သင်​သည် ရှင်​ဘု​ရင်​မှန်​သ​လော​ဟု မေး​သော်၊ ယေ​ရှုက၊ မင်း​ကြီး​မေး​သည်​အ​တိုင်း ငါ​သည်​ရှင်​ဘု​ရင်​မှန်၏​။ သ​မ္မာ​တ​ရား​ဘက်​၌​ သက်​သေ​ခံ​ခြင်း​ငှာ ငါ​သည်​မွေး​ဖွား​ခြင်း​ကို​ခံ​၍​ ​ဤ​လော​က​သို့​ကြွ​လာ​ပြီ။ သ​မ္မာ​တ​ရား​နှင့်​စပ်​ဆိုင်​သ​မျှ​သော သူ​တို့​သည် ငါ့​စ​ကား​ကို​နား​ထောင်​ကြ​သည်​ဟု မိန့်​တော်​မူ၏”** (ယော ၁၈:၃၇)

လွန်​ခဲ့​သ​ည့်​နှစ်​များ​တွင် Guide မ​ဂ္ဂ​ဇင်း၌ အား​ရ​ဖွယ်​ပုံ​ပြင် တစ်​ခုပါ​လာ၏​။ ယင်း​သည် Denis အ​မည်​ရှိ သ​မိုင်း​အ​လယ်​ခေတ်​တွင် မွေး​စား​သား​ပုံ​ပြင် ဖြစ်၏​။ Denis သည် ၎င်း​၏​မိ​ဘ​များ ဖျား​နာ​ချိန်​တွင် ဘု​ရ​င့်​စစ်သည်​တော်များက ၎င်း​ကို မိ​ဘ​များထံ​မှအ‌ဝေး​သို့ ခေါ်​သွား​ချိန်​မှစ​၍​ မိ​ဘ​များနှင့် ရှင်​ကွဲ​ကွဲ​ရ​ကာ ဘု​ရင်​ကို အ​လွန်​မုန်း၏​။ နောက်​ပိုင်း​တွင် ကပ်​ရော​ဂါ​ဘေး​မှလွှတ်​ရန် ကယ်​ထုတ်​ကြောင်း​ကို သိ​ခဲ့၏​။ ဘုရင်၏​စိတ်​ရင်း​အ​မှန်​သည် Denis တစ်​သက်​လုံး​မုန်း​ခဲ့​သ​ည့် အ​ငုံ​စိတ်​ကို ဖြေ​လျှော့​ပေး​ခဲ့၏​။ ဘု​ရင်​သည် ၎င်း၏ ပြည်​သူ​ပြည်​သား​များ​အ​တွက် ကိစ္စ​ကြီး​ငယ်​များ​ကို မေတ္တာ​ဖြင့် စီ​မံ​ပေး၏။

ယ​နေ့​ကာ​လ​တွင် လူ​ပေါင်း​များ​စွာက ဘု​ရား​သ​ခင်​ကို Denis ကဲ့​သို့ သ​ဘော​ထား​ကြ၏​။ ၎င်း​တို့​မြင်​ရ​သ​ည့် အ​နိဋ္ဌာ​ရုံ​များ၊ ကြုံ​ရ​သ​ည့်​ဒုက္ခ​များက ဘု​ရားကို မုန်း​စေ၊ လျစ်​လျူ​ရှု​စေ၏​။ ဒုက္ခ​ကြုံ​ချိန်​တွင် ဘု​ရား​သည် မည်​သ​ည့်​အ​ရပ်​တွင် ရှိ​နေ​သ​နည်း။ ဘု​ရား​သည် ကောင်း​မြတ်​သည်​မှန်​လျှင် ဒု​စ​ရိုက်​များ အ​ဘယ်ကြော​င့်ရှိ​နေ​ရ​သ​နည်း။ စ​ကြ​ဝ​ဠာ​ရှိ ပ​ဋိ​ပ​က္ခ​သည် ​ဤ​ပ​ဓာ​န​တ​ရား​ကို မီး​မောင်း​ထိုး​ပြ၏​။ များ​စွာ​ကျန်​သေး၏​။ ကျွန်ုပ်​တို့​အား​ထုတ်​သ​မျှ အ​ချည်း​နှီး​ဖြစ်​သ​ည့်​အ​ခါ ကျွန်ုပ်​တို့​သည် ကပ်​တိုင်​ပေါ် တင်​သတ်ခံ​ရ​သ​ည့် သ​ခင်​ယေ​ရှု​ကို ကြည့်​ရှု​နိုင်​ပြီး ယ​ခု​တွင် အ​ဖြေ​မရသေးသော်ငြားလည်း ဘု​ရား​သ​ခင်​သည် အား​ကိုး​ထိုက်​သ​ည့်​ဘု​ရား​ဟု တွေ့​မြင်​နိုင်​ပါ​သည်။

*\* မတ်လ ၁၅ ရက်၊ ဥ​ပုသ်​နေ့​အ​တွက်​ပြင်​ဆင်​ရန် ယ​ခု​အ​ပတ်​သင်​ခန်း​စာ​ကို လေ့​လာ​ပါ။*

*မတ်လ ၉ ရက်*

**တနင်္ဂနွေနေ့**

**အောင်​နိုင်​သူ သ​ခင်​ခ​ရစ်​တော်**

ခ​ရစ်​တော်က “ဤ​လော​က​ကို အ​စိုး​ရ​သူ” ဟု​မိ​န့်​သ​ည့် ရန်​သူ​တော်​သည် ချယ်​လှယ်​နေသော်​လည်း စ​ကြ​ဝ​ဠာ​၏​ ဘု​ရင်​အ​စစ်​သည် ယေ​ရှု​ခ​ရစ်​ဖြစ်၏​။ ယေ​ရှု​သည် ကျွန်ုပ်​တို့​အ​တွက် အောင်​နိုင်​ခဲ့၏​။ ယေ​ရှု​ထံ​တွင် ကျွန်ုပ်​တို့​သည် ဒုက္ခ​များ ပင်​လယ်​ဝေ​နေသော်​လည်း အောင်​ကြောင်း​ဖြာ​နိုင်​ပါ​သည်။ ခ​ရစ်​တော်​သည် ရန်​သူ​တော်​ကို အ​ကွေ့​တိုင်း​တွင် တန်​ပြန်၏။

ကျမ်း​စာတွင်စာ​တန်အ​ကြောင်းကို မည်​သို့​ဆို​ကြောင်း အောက်​ပါ​တို့​တွင် တွေ့ရ​၏​ —

(၁) အ​စ​အဦး​မှ လော​က​တစ်​နိုင်​ငံ​လုံး​ကို လှည့်​ဖြား​သူ (ဗျာ ၁၂:၉၊ မ ၄:၃၊ ယော ၈:၄၄၊ ၂ ကော ၁၁:၃၊ ၁ ယော ၃:၈)။

(၂) ဘု​ရား​သ​ခင်​နှင့် ၎င်း​၏​လူ​စု​များ​ကို ကောင်း​ကင်​တွင် အ​ပုပ်​ချ​သူ၊ ယိုး​စွပ်​သူ (ဗျာ ၁၂:၁၀၊ ဗျာ ၁၃:၆၊ ယောဘ ၁-၂၊ ဇာ ၃:၁၊ ၂၊ ယုဒ ၉)။

(၃) ​ဤ​က​မ္ဘာ​ကို​ချယ်​လှယ်​သူ (ယော ၁၂:၃၁၊ ယော ၁၄:၃၀၊ ယော ၁၆:၁၁၊ တ ၂၆:၁၈၊ ၂ ကော ၄:၄၊ ဧ ၂:၂၊ ၁ ယော ၅:၁၉)။

**ယော ၁၈:၃၇ ကို ဖတ်​ရှု​ပါ။ ​ဤ​ကျမ်း​ချက်က ရန်​သူ့​အ​လုပ်​ကို ခ​ရစ်​တော် မည်​သို့တန်​ပြန်ကြောင်း ပြ​ထား​သ​နည်း။ ယေ​ရှု​သည် ဘု​ရင်​ဖြစ်​ခြင်း​သည် ဘာ​အ​ဓိပ္ပာယ်​နည်း။**

သ​မ္မာ​ကျမ်း​စာက စာ​တန်​သည် မု​သား​တို့​၏​ဖ​ခင်၊ အ​ပုပ်​ချ​သူ၊ စွပ်​စွဲ​သူ၊ က​မ္ဘာ​ကို​ချယ်​လှယ်​သူ​ဟု ပြ​ထား​ငြား ယေ​ရှု​သည် စာ​တန်​ကို အောင်​နိုင်​သူ​ဟု ပြ​ထား၏။

(၁) ယေ​ရှု​သည် “သ​မ္မ​တ​ရား​ကို သက်​သေ​ခံ​ခြင်း​ငှာ ​ဤ​လော​က​သို့ ကြွ​ခဲ့၏” (ယော ၁၈:၃၇)။

(၂) ကပ်​တိုင်​တော်အား​ဖြင့် ယေ​ရှု​သည် ဘု​ရား​သ​ခင်​၏​ ဖြော​င့်​မှန်​ခြင်း​နှင့် မေတ္တာ​တော်​ကို အ​ဆုံး​စွန်​ပြ​ခဲ့​၏ (ရော ၃:၂၅၊ ၂၆၊ ရော ၅:၈)၊ ထို​မှ​နေ စာ​တန်​၏​ မ​တ​ရား​စွပ်​စွဲ​မှု​ကို မှား​ကြောင်း​ပြ​ခဲ့​၏ (ဗျာ ၁၂:၁၀၊ ၁၁)။

(၃) ယေ​ရှု​သည် “မိ​မိ​ကာလတို​ကြောင်း” (ဗျာ ၁၂:၁၂ ကို ရော ၁၆:၂၀ နှင့်​ယှဉ်​ပါ) ကို​သိ​သ​ည့် စာ​တ​န့်​နိုင်​ငံ​ကို ဖျက်​ဆီး​မည်၊ ခ​ရစ်​တော်​လည်း “က​မ္ဘာ​အ​ဆက်​ဆက် စိုးစံ​မည်” (ဗျာ ၁၁:၁၅)။

နိ​ဂုံး​တွင် စာ​တန်​သည် မည်​သို့​ပြု​ပြု၊ ၎င်း​သည် ရှုံး​နှင့်​ပြီး​သား ရန်​သူ​ဖြစ်​ပြီး ကျွန်ုပ်​တို့​လုပ်​ရ​မည်​မှာ ခ​ရစ်​တော်​၏​ အောင်​နိုင်​မှု​ကို နေ့​တိုင်း၊ အ​ချိန်​တိုင်း ယူ​သုံး​ရန်​ဖြစ်​ပြီး၊ ကပ်​တိုင်​တော်​က​ပေး​သ​ည့် က​တိ​တော်​ကို​လည်း အ​ရ​ယူ​ရန်​ဖြစ်​သည်။

**မ​ဟာ​တိုက်​လှန်​ပွဲ​တွင် မည်​သ​ည့်​ဘက်​သည် နိုင်​မြင်း​ဖြစ်​ကြောင်း ကျွန်ုပ်​တို့​သိ​ကြ​ပါ​သည်။ ကျွန်ုပ်​တို့​၏​ နေ့​စဉ်​ရွေး​ချယ်​မှုက မည်​သ​ည့်​ဘက်​သို့ ပါ​စေ​သ​နည်း။ ယ​ခု​တွင်​ပင် ကျွန်ုပ်​တို့​သည် နိုင်​သည့်​ဘက်​တွင်​ရှိ​ကြောင်း မည်​သို့ အ​တည်​ဖြစ်​စေ​နိုင်​သ​နည်း။**

*မတ်လ ၁၀ ရက်*

**တနင်္လာနေ့**

**တ​ရား​သူ၊ အ​ပြစ်​ဖြည်​ပေး​သူ**

ခ​ရစ်​တော်​၏​လုပ်​ဆောင်​မှု​သည် စာ​တန်​၏​လုပ်​ဆောင်​မှု​ကို အ​ကွေ့​တိုင်း​တွင်​ချေ​ဖျက်​ရန် ဖြစ်၏​။ ၁ ယော ၃:၈ အ​ရ ယေ​ရှု​သည် “မာရ်​နတ်​၏​အ​မှု​တို့​ကို ပယ်​ဖျက်​ရန်” နှင့် “သေ​ခြင်း​တ​ရား​ကို အ​စိုး​ရ​သော​သူ​တည်း​ဟူ​သော မာရ်​နတ်​၏​တန်​ခိုး​ကို ချိုး​ဖဲ့​ဖျက်​ဆီး​ရန်” ဖြစ်​၏ (ဟေ​ဗြဲ ၂:၁၄)။ သို့​သော် ရန်​သူ​၏​ အ​လုံး​စုံ​ကျရှုံး​မှု​တွင် ၂ က​န့်​ရှိ၏​။ ပ​ထ​မ​ကား ကပ်​တိုင်​တော်​ဖြင့် ခ​ရစ်​တော်​သည် စာ​တန်​၏​ အ​ပုပ်​ချစွပ်​စွဲ​မှု​များ​ကို အ​မှား​ထောက်​ပြ၏​။ ထို့​နောက်​တွင် စာ​တန်​နှင့် ၎င်း​၏​နိုင်​ငံ​တော်​ကို ဖျက်​ဆီး​မည်။

**ရော ၃:၂၃-၃၆ နှင့် ရော ၅:၈ တို့​ကို ဖတ်​ရှု​ပါ။ ထို​ကျမ်း​ချက်​များက စာ​တန်​၏​ မ​တ​ရား​စွပ်​စွဲ​ချက်​များ​ကို ခ​ရစ်​တော်​မှ ချေ​ဖျက်​ခဲ့​ပုံ​ကို မည်​သို့​ပြ​ထား​သ​နည်း။**

ရန်​သူ​သည် ကျွန်ုပ်​တို့​တွေ့​ခဲ့​ပြီး​ကြ​သ​ည့်​အ​တိုင်း ဘု​ရား​သ​ခင်​သည် အ​လုံး​စုံ​မ​ဖြော​င့်​မှန်၊ မေတ္တာ​မ​ရှိ​ဟု စွပ်​စွဲ၏​။ သို့​ရာ​တွင် ဘု​ရား​သ​ခင်သည် ခ​ရစ်​တော်​ကို​တည်​ပြီး ဖြော​င့်​မှန်​ခြင်း​နှင့် မေတ္တာ​တော်​ကို လက်​ဝါး​ကပ်​တိုင်တွင် ပြ​ခဲ့၏။

ယေ​ရှု​အ​သေ​ခံ​ပြီး​နောက်​တွင် “၎င်း​၏​မျက်​နှာ​ဖုံး ကွာ​ကျပြီ​ဖြစ်​ကြောင်း စာ​တန်​သည် တွေ့​ရ​ပြီ။ ၎င်း​၏​အုပ်​စိုး​ပုံ​သည် အ​ပြစ်​မ​လုပ်​သ​ည့် ကောင်း​ကင်​တ​မန်​များ​နှင့် စ​ကြ​ဝ​ဠာ​တစ်​ခု​လုံး​ရှေ့​တွင် ဘွင်း​ဘွင်း​ပေါ်​ချေ​ပြီ။ စာ​တန်​သည် ၎င်း​ကိုယ်​ကို အ​သက်​နုတ်​သူ​အ​ဖြစ် ချပြ​ခဲ့​ပြီး။ ဘု​ရား​၏​သား​တော်​ကို သွေး​သွန်း​စေ​ခဲ့​ခြင်း​အား​ဖြင့် ကောင်း​ကင်​သား​များ​၏​ စာ​နာ​စိတ်​ကို ၎င်း​ကိုယ်​တိုင်က ဖျက်ခဲ့၏။” — Ellen G. White, *The Desire of Ages*, p. 761။

**ဗျာ ၁၂:၁-၁၂ ကို က ၃:၁၅ ရှု​ထော​င့်​မှ ဖတ်​ပါ။ ​ဤ​ကျမ်း​ချက်က ကပ်​တိုင်​ပေါ်​တွင် ခ​ရစ်​တော်​၏​ အောင်​နိုင်​ခြင်း​ကို မည်​သို့ မီး​မောင်း​ထိုး​ပြ​သ​နည်း။**

ကယ်​တင်​ခြင်း​သ​မိုင်းက ဘု​ရား​သ​ခင်​သည် အ​ဆုံး​တွင် အ​ရာ​ခပ်​သိမ်း​အ​တွက် အ​ကောင်း​ပြု​လုပ်​ကြောင်း ကျွန်ုပ်​တို့​ကို သက်​သေ​များ​စွာ​ပြ၏​။ ကျမ်း​စာ​တွင်​လာ​သ​ည့် ဘု​ရား​သ​ခင်​သည် အ​ကောင်း​ကို အ​စဉ်​စီ​မံ​ပေး​ပြီး မ​ဟာ​တိုက်​လှန်​ပွဲ​၏​ အ​လယ်​တွင်​ပင် လမ်း​လည်း​ကျောင်း​ပေး​ထား​၏ (တ​ရား ၃၂:၄၊ ၁ ရာ ၃:၁၈၊ ဆာ ၁၄၅:၁၇၊ ဒံ ၄:၃၇၊ ဟ​ဗ ၁:၁၃၊ ဗျာ ၁၅:၃၊ က ၁၈:၃၅)။

**စ​ကြ​ဝ​ဠာ​ရှိ ပွတ်​တိုက်​မှု​ကြီး​တွင် ဘု​ရား​သ​ခင်​၏​ ဖြော​င့်​မှန်​ခြင်း​နှင့် မေတ္တာ​တော်​ကို ချပြ​ရ​ခြင်း​သည် အ​ဘ​ယ့်​ကြော​င့် အ​ရေး​ပါ​ရ​သ​နည်း။ ကပ်​တိုင်​တော်​အ​ကြောင်း၊ ကယ်​တင်​ခြင်း​ စီမံကိန်း​တွင် ဘု​ရား​၏​လုပ်​ဆောင်​မှု​များ အား​လုံး​ကို သင်​သုံး​သပ်​သ​ည့်​အ​ခါ ဘု​ရား​သ​ခင်​၏​ လုပ်​ဆောင်​မှု​များက ဒုက္ခ​ကြုံ​ရ​ချိန်​တွင်​ပင် ဘု​ရား​သ​ခင်​၏​ မေတ္တာ​တော်​ကို သ​င့်အား မည်​သို့ ကို​ယ့်​ကိုယ်​ကို ယုံ​ကြည်​စိတ်​ချမှု ဖြစ်​စေ​သ​နည်း။**

*မတ်လ ၁၁ ရက်*

**အင်္ဂါနေ့**

**ချစ်​သူ​အ​တွက်​သီ​ချင်း**

ဘု​ရား​သ​ခင်​သည် စ​ကြ​ဝ​ဠာ​ပ​ဋိ​ပ​က္ခ​ကြား​တွင်​ပင် ၎င်း​၏​မေတ္တာ​တော်​နှင့် ဖြော​င့်​မှန်​ခြင်း​ကို အံ့​ဖွယ်​နည်း​လမ်း​များ​ဖြင့် ဖွင့်​ပြ၏​။ သို့​သော် အ​ချို့က ဘု​ရား​သည် ဒု​စ​ရိုက်​ကို ကာ​ကွယ် (သို့) ပ​ထုတ်​ခြင်း​ထက်​လွန်​ကာ စီ​ရင်​ဖွယ်​ရှိ​သ​လော​ဟု မေး​ပေ​မည်။ ပ​ဋိ​ပ​က္ခအ​တွင်း ဘုရားသ​ခင်​သည် ၎င်း​နှင့်​လူ​သား​ကြား မေတ္တာ​အ​ရင်းခံ​သ​ည့် အ​ဆက်​အ​ဆံ​ရှိ​နိုင်​ရန် လွတ်​လပ်​ခွင့်​ပေး​သည်​ကို တွေ့​ရ​ပါ​သည်။ ထို့​အ​ပြင် ဘု​ရား​သည် စည်း​နှင့်​နေ​သည် (သို့) ပ​ဋိ​ညာဉ်​လိုက်​နာ​သည်​ကို တွေ့​ရ​ပါ​သည်။ ယင်း​သည် ၎င်း​၏​မေတ္တာ​တော်​ဖြင့်​သည် အ​ထ​မြောက်​မ​ည့်​အ​ရာ​ဖြစ်၏။

**ဟေ​ရှာ ၅:၁-၄ ကို ဖတ်​ရှု​ပါ။ ​ဤ​ကျမ်း​ချက်​တွင် မည်​သူက ခွန်း​ဆို​နေ​သ​နည်း။ ဟေ​ရှာ​ယ​သည် မည်​သူ​ကို ခွန်း​ဆို​နေ​သ​နည်း။ စ​ပျစ်​ဥ​ယျာဉ်​နှင့် ဥ​ယျာဉ်​ပိုင်​ရှင်​များ​သည် မည်​သူ့​ကို ပုံ​ဆောင်​သ​နည်း။ ဥ​ယျာဉ်​အ​တွက် ၎င်းပိုင်​ရှင်၏​ စီ​မံ​မှု​တွင် မည်​သ​ည့်​အ​နှစ်​အ​သား ရှိ​သ​နည်း။ မည်​သ​ည့်​သက်​ရောက်​မှု ဖြစ်​လာ​သ​နည်း။**

ဤ​ကျမ်း​ချက်​များ​တွင် ဟေ​ရှာ​ယ​သည် ၎င်း​ချစ်​ရ​သူ(ဥ​ယျာဉ်)ကို သီ​ချင်း​စပ်​ဆို၏​။ ဥ​ယျာဉ်​ပိုင်​ရှင်​သည် ဘု​ရား​သ​ခင်​ဖြစ်​ပြီး၊ ဥ​ယျာဉ်​သည် ဘု​ရား​၏​လူ​စု​ဖြစ်​၏ (ဟေ​ရှာ ၁:၈၊ ယေ ၂:၂၁ ကို​ရှု​ပါ)။ ​ဤ​တွင် ဘု​ရား​သည် ​ဤ​လော​ကအ​တွက် စီ​မံ​ပေး​မှု​အ​ဖြစ် ချဲ့​ယူ​နိုင်​ပါ​သည်။ ​ဤ​ကျမ်း​ချက်​များ​အ​ရ ဥ​ယျာဉ်​ပိုင်​ရှင်(ဘု​ရား) သည် ၎င်း​၏​ဥ​ယျာဉ် အ​ထွက်​ကောင်း​ရန် တတ်​နိုင်​သ​မျှ စီ​မံ​ပေး​ကြောင်း တွေ့ရ၏​။ ဥ​ယျာဉ်​သည် အ​သီး​ကောင်း​ကို သီး​ရ​မည်​ဖြစ်သော်ငြားလည်း အ​သီးညံ့​များ​သာ သီး​ခဲ့၏​။ ယင်း​ကို တန်​ဖိုး​မဲ့သည်ဟုလည်း ပြန်​ဆို​ထား၏​။ ဟေ​ဗြဲ​ဝေါ​ဟာ​ရ​တွင် “ပိုး​ထိုး​သီး” ဟု တိုက်​ရိုက်​ပြန်​ဆို​နိုင်၏​။ ဘု​ရား​၏​ဥ​ယျာဉ်​သည် ပိုး​ထိုး​သီး​များ​သာ သီး​ကြ၏။

ဟေ​ရှာ ၅:၃ က ဘု​ရား​သ​ခင်​သည် ၎င်း​ကိုယ်​ကို မိ​န့်​နေ​ရင်း​မှ လူ​ထု​ကို ၎င်း​နှင့် ၎င်း​၏​ဥ​ယျာဉ်​အ​ကြား ပိုင်း​ဖြတ်​ပေး​ရန် မိ​န့်တော်​မူ၏​။ ဟေ​ရှာ ၅:၄ တွင် ဘု​ရားက အ​ရေး​ပါ​သ​ည့်​မေး​ခွန်း မေး​ထား​၏​ — “ငါ့​စ​ပျစ်​ဥ​ယျာဉ်​၌​ ငါ​ကျေး​ဇူး​ပြု​နိုင်​လျက်၊ မ​ပြု​သေး​သော​အ​ရာ တစ်​စုံ​တစ်​ခု​ရှိ​သ​လော။ စ​ပျစ်​သီး​ကို သီး​မည်​ဟု မျှော်​လင့်​သည်​ရှိ​သော်။ ဗော​ရှ​သီး​ကို အ​ဘယ်​ကြောင့် သီး​သ​နည်း။” ဘု​ရားရှင်သည် မည်​သ​ည့်​အ​ရာကို ထပ်​၍​စီ​မံ​ပေးရ​ဦး​မည်​နည်း။ ၎င်း​ပြု​ခဲ့​သ​ည့် အ​စီ​အ​မံ​ကို ပိုင်း​ဖြတ်​ပေး​ရန် ဖိတ်​ခေါ်​ခြင်း​သည် မည်​မျှ စိတ်​ဝင်​စား​ဖွယ် ဖြစ်​သ​နည်း။

**ဘု​ရား​သ​ခင်သည် ကျွန်ုပ်​တို့​အား​လုံး​၏​ အ​ပြစ်​အ​တွက် စ​တေး​ခဲ့​သ​ည့် လက်​ဝါး​ကပ်​တိုင်​ကို သင်​ရှု​မော​သ​ည့်​အ​ခါ “ငါ့​စ​ပျစ်​ဥ​ယျာဉ်​၌​ ငါ​ပြု​နိုင်​လျက်၊ မ​ပြု​ရ​သေး​သော​အ​ရာ တစ်​စုံ​တစ်​ခု​ရှိ​သ​လော” ဟူ​သ​ည့် ဘု​ရား​၏​နှုတ်​မိ​န့်​သည် မည်​မျှ​ထူး​ခြား​မှု​ရှိ​သ​နည်း။**

*မတ်လ ၁၂ ရက်*

**ဗုဒ္ဓဟူးနေ့**

**ယေ​ရှု​မိ​န့်​သ​ည့် စ​ပျစ်​ဥ​ယျာဉ် ပုံ​ပ​မာ​ခန်း**

မဿဲ ၂၁ တွင်​လာ​သ​ည့် စ​ပျစ်​ဥ​ယျာဉ် ပုံပ​မာ​သည် ဟေ​ရှာယ ၅ တွင် အ​စ​ဖြတ်​ထား​သ​ည့်​အ​ခန်း​ကို ယေ​ရှု​ဆက်​ပြီး ဥ​ယျာဉ်​ပိုင်​ရှင်က ဥ​ယျာဉ်​အ​တွက် မည်​သို့​စီ​မံ​ပေး​ကြောင်း​ကို ခင်း​ပြ၏။

**မ ၂၁:၃၃-၃၉ ကို ဟေ​ရှာ ၅:၄ တွင်​လာ​သ​ည့် မေး​ခွန်း​ကို မှတ်​ရင်း​ဖြင့် ဖတ်​ပါ။ ၎င်းက စီ​မံ​ပေး​ခဲ့​သည်​ထက် ဘာ​များ ထပ်​ဖြည့်ရ​ဦး​မည်​နည်း။**

ခ​ရစ်​တော်​သုံး​သပ်​သ​ည့် ပုံ​ပ​မာ​ခန်း​၏​ ပ​ထ​မ​ပိုင်း​သည် ဟေ​ရှာ ၅ တွင်ဖော်​ပြသ​ည့် ဥ​ယျာဉ်​ပိုင်​ရှင်​နှင့် စ​ပျစ်​ဥ​ယျာဉ်​အ​ကြောင်း ဖြစ်၏​။ ထို့​နောက်​တွင် ယေ​ရှုက ဥ​ယျာဉ်​ပိုင်​ရှင်​သည် “ဥ​ယျာဉ်​ကို​ငှား​၍​ အ​ခြား​သော​ပြည်​သို့ သွား​လေ၏” (မ ၂၁:၃၃)။ ဥ​ယျာဉ်​ပိုင်​ရှင်က အ​သီး​သိမ်း​ရန် ၎င်း​၏​ကျွန်(ပ​ရော​ဖက်)များ​ကို ၂ ကြိမ် စေ​လွှတ်​ခဲ့​ပြီး စာ​ရင်း​ငှား​များက ၎င်း​၏​ကျွန်​များ​ကို ရိုက်​နှက်၊ သတ်ကြ​၏ (မ ၂၁:၃၄-၃၆)။ နိ​ဂုံး​တွင် ၎င်း​၏​သား(ယေ​ရှု)ကို စေ​လွှတ်​ကာ “ငါ့​သား​ကို အား​နာ​ကြ​လိ​မ့်​မည်” ဟု မိ​န့်တော်​မူ၏ (မ ၂၁:၃၇)။ သို့​သော် “ဥ​ယျာဉ်​စောင့်​တို့​သည် သား​ကို​မြင်​လျှင် ​ဤ​သူ​သည် အ​မွေ​ခံ​ဖြစ်၏​။ လာ​ကြ၊ သူ့​ကို​သတ်​၍ သူ​၏​အ​မွေ​ဥ​စ္စာ​ကို ယူ​ကြ​ကုန်အံ့​ဟု အ​ချင်း​ချင်း​တိုင်​ပင်၍၊- ဥ​ယျာဉ်​ရှင်​၏​သား​ကို ဖမ်း​ယူ​ပြီး​မှ ဥ​ယျာဉ်​ပြင်​သို့​ထုတ်​၍​ သတ်​ပစ်​ကြ၏” (မ ၂၁:၃၈၊ ၃၉)။

ကိုယ်​တော်​သည် ဘာ​ဆက်​လုပ်​ပေး​နိုင်​မည်​နည်း။ ခ​မည်း​တော်​သည် မေတ္တာ​ရှိ​လွန်း​အား​ကြီး​ကာ ၎င်း​၏​ချစ်​သား​ကို​ပင် လှူ​ခဲ့​၏ (ယော ၃:၁၆)။ စ​ကြ​ဝ​ဠာ့ ပ​ဋိ​ပ​က္ခ​သည် ​ဤ​အ​နေ​အ​ထား​မျိုး​ဖြစ်​လျှင် ဘု​ရား​သည် မည်​သို့​သော​ဘု​ရား​ဖြစ်​ကြောင်း ဦး​စွာ​မ​ပြ​ဘဲ​နှင့် ထိန်း​၍​မ​ဖြစ်​ပါ။ ​ဤ​တ​ရား​ကို ခ​ရစ်​တော်​၏​ လုပ်​ဆောင်​မှု​တွင် ပြ​ထား​၏ (ရော ၃:၂၅၊ ၂၆၊ ရော ၅:၈)။ ကျွန်ုပ်​တို့​ကို ဖြော​င့်​မှန်​သည်​ဟု သတ်​မှတ်​နိုင်​ရန် ဘု​ရား​သ​ခင်​သည် ခ​ရစ်​တော်အား​ဖြင့် အ​မှု​ဆောင်​ခဲ့​ပြီး​ပြီ​ဖြစ်​၍​ ကျွန်ုပ်​တို့​သည် ဘာ​များ​ဆက်​၍​ တောင်းရ​ဦး​မည်​နည်း။

လက်​ဝါး​ကပ်​တိုင်​ဖြစ်​စဉ်​သည် ဘု​ရား​သ​ခင်က မေတ္တာ​အ​ရင်းခံ​ဖြင့် ကျွန်ုပ်​တို့ခံ​ရ​မ​ည့် အ​ပြစ်​ဒဏ်​ကို လျှော့​ပေး၊ ဒု​စ​ရိုက်​ကို အ​ပြီး​သတ်​ရန် လုပ်​ဆောင်​ကြောင်း​ကို ပြ၏​။ ထို​ထက်​ကောင်း​သ​ည့်​နည်း ရှိ​ပါ​လျှင် ဘု​ရား​သည် မ​ရွေး​ဘဲ​မ​နေ​ပါ။ စ​ကြ​ဝ​ဠာ​ပ​ဋိ​ပ​က္ခ​တွင် လူ​သား​များ မြေ​စာ​ပင်​ဖြစ်​နေ​ကြချိန်​တွင် ဘု​ရား​ကိုယ်​တိုင်​သည် အ​ခံ​ရ​ဆုံး​ဖြစ်၏​။ ကျွန်ုပ်​တို့​သည် လက်​ဝါး​ကပ်​တိုင်​ကို ရှု​ကြ​သ​ည့်​အ​ခါ ဘု​ရား​ကိုယ်​တိုင် ၎င်း​ကိုယ်​ကို ဒုက္ခ​ပြန်​ပေး​ကြောင်း တွေ့​နိုင်၏​။ သို့​တိုင်​လည်း မေတ္တာ​တွင်​ရှိ​သ​ည့် လွတ်​လပ်​ခြင်းက ခ​ရစ်​တော်အား ကျွန်ုပ်​တို့​ကိုယ်​စား အ​စား​ထိုးခံ​လို​စိတ် ဖြစ်​စေ၏။

**ဟေ​ရှာ ၅၃:၄ ကို ဖတ်​ပါ။ ခ​ရစ်​တော်​သည် လက်​ဝါး​ကပ်​တိုင်​ထက်​တွင် မည်​သူ​များ​၏​ ဒုက္ခ​ဝေ​ဒ​နာ​များ​ကို ထမ်း​ပိုး​ပေး​သ​နည်း။ ​ဤ​အ​ဖြစ်က ဘု​ရား​သည် ကျွန်ုပ်​တို့​အ​တွက် ဘာ​ပြု​လုပ်​ပေး​ခဲ့​ကြောင်း၊ ကယ်​တင်​ခြင်း​သည် ၎င်း​ကို ဘာ​ခံ​စား​စေ​ကြောင်း ကျွန်ုပ်​တို့​အား မည်​သ​ည့်​တ​ရား ရ​စေ​သ​နည်း။**

*မတ်လ ၁၃ ရက်*

**ကြာသပတေးနေ့**

**ဘု​ရား​၏​နာ​မ​တော် သက်​သေ​ထူ​ခြင်း**

နိ​ဂုံး​တွင် ဘု​ရား​၏​နာ​မ​တော်​သည် ဘက်​ပေါင်း​စုံ​မှ သက်​သေ​ထူ​ပါ​ပြီ။ ခ​မည်း​တော်၊ သား​တော်၊ သ​န့်​ရှင်း​သော ဝိ​ညာဉ်​တော်​တို့သည် ကယ်​တင်​ခြင်း​လုပ်​ငန်း အ​တူ​လုပ်​ဆောင်​ကြခြင်း​ဖြင့် ဘု​ရား​သ​ခင်​၏ ဖြော​င့်​မတ်​ခြင်း​နှင့် မေတ္တာ​တော်​တို့​သည် စော​ဒ​က​မ​တက်​နိုင်​သ​ည့်​အ​ထိ သက်​သေ​ထူ​ပါ​ပြီ (ရော ၃:၂၅၊ ၃၆၊ ရော ၅:၈)။

**ရော ၃:၁-၄ ကို ဟေ​ရှာ ၅:၃၊ ၄ ရှု​ထော​င့်​မှ ဖတ်​ပါ။ စ​ကြ​ဝ​ဠာ​ပ​ဋိ​ပ​က္ခ​တွင် ဘု​ရား​အ​ကြောင်း မည်​သို့​ပြ​ထား​သ​နည်း။**

ရော ၃ နှင့် ဟေ​ရှာ ၅ တို့​တွင် ဘု​ရား​သ​ခင်​သည် ကျွန်ုပ်​တို့​အား မ​ထိုက်​တန်လျက်​နှင့်​ပင် ၎င်း​၏​ဂုဏ်​သိက္ခာ​တော်​ကို ပိုင်း​ဖြတ်​စေ၏​။ နိ​ဂုံး​တွင် စာအုပ်​များ​ကို ဖွင့်​ကြ​သ​ည့်​အ​ခါ​တွင် ဘု​ရား​သည် ဖြော​င့်​မတ်​ကြောင်း တွေ့​ရ​ပါ​မည်။ ဘု​ရား​သ​ခင်​သည် ၎င်း​ကိုယ်​ကို ဉာဏ်​ရှိ​ပုဂ္ဂိုလ်​များ အား​လုံး​၏​ရှေ့​တွင် သက်​သေ​ထူ​ပါ​မည်။

**ဗျာ ၁၅:၃ နှင့် ဗျာ ၁၉:၁-၆ တို့​ကို ဖတ်​ပါ။ ထို​ကျမ်း​ချက်​များက ဘု​ရား​၏​နာ​မ​တော် သက်​သေ​ထူ​ပုံ​ကို မည်​သို့​ပြ​သ​နည်း။**

သ​မ္မာ​ကျမ်း​စာ​တစ်အုပ်​လုံး​တွင် ဘု​ရား​သည် ၎င်း​၏​နာ​မ​တော်​ကို အ​ထူး​ဂ​ရု​ပြု​ကြောင်း ပြ​ထား၏​။ အ​ဘ​ယ့်​ကြော​င့်​နည်း။ သင်​မ​ကြည်​ညို​သ​ည့်​ပုဂ္ဂိုလ်​နှင့် သင်​သည် ပ​လဲ​နံပ မ​သ​င့်​နိုင်​ပါ။ တစ်ဦးဦး​သည် သ​င့်​အ​ကြောင်း​ကို သ​င့်​ကြင်​ဖေါ်​ထံ လီ​ဆည်​ပြော​ဆို​လာ​လျှင် သင်​သည် ဆက်​ဆံ​ရေး​မ​ပျက်​ပြား​ရန် ကြိုး​စား​တ​ည့်​မတ်​မည်​ဖြစ်​သည်။

နိ​ဂုံး​တွင် ဘု​ရား​သ​ခ​င့်​အ​ကြောင်း​ကို ကယ်​တင်​ခြင်း​အ​ကြောင်း​အား​ဖြင့် လက်​ဝါး​ကပ်​တိုင်​ဖြင့် သက်​သေ​ထူ​ခဲ့​ပါ​ပြီ။ ကြွ​လာ​တော်​မူ​ခြင်း မ​တိုင်​မီ​တွင် ပြု​လုပ်​သ​ည့် စစ်​ကြော​စီ​ရင်​ခြင်း​တွင် ဘု​ရား​သ​ခင်​သည် စ​ကြ​ဝ​ဠာ​ရှေ့​တွင် သက်​သေ​ထူ​ခဲ့​ပါ​ပြီ။

ထို့​နောက် “ကောင်း​ကင်​တ​မန်​များ​ကို” (‌၁ ကော ၆:၂၊ ၃) စစ်​ကြော​သ​ည့် တ​ရား​စီ​ရင်​ခြင်း​တွင် ကယ်​တင်​ခြင်း​ရ​ကြ​သူ​များ​သည် စစ်​တမ်း​များ​ကို စစ်​ဆေး​ခွင့်၊ ဘု​ရား​သ​ခင်​သည် ဖြော​င့်​မှန်​စွာ၊ မေတ္တာ​ရှိ​စွာ​ဖြင့် တ​ရား​စီ​ရင်​ကြောင်း​ကို တွေ့​ကြ​ပါ​မည်။ ကျွန်ုပ်​တို့​တွင် မေး​ခွန်း​မ​မေး​လို​သူ ရှိ​သ​လော။ အ​ရာ​ခပ်​သိမ်း နိ​ဂုံး​မ​ချုပ်​မီ​တွင် ကျွန်ုပ်​တို့​၏​အ​မေး​များ​ကို အ​ဖြေ​ပေး​ပါ​လိ​မ့်​မည် (၁ ကော ၄:၅ ကို​ရှု)။

နိ​ဂုံး​တွင် လူ​သား​အား​လုံးက ယေ​ရှု​သည် သ​ခင်​ဖြစ်​သည်​ဟု ဝန်​ခံ​ကြ​ပါ​မည် (ဖိ ၂:၁၀၊ ၁၁)။ ​ဤ​ဖြစ်​စဉ်​သည် ဘု​ရား​၏​ဂုဏ်​တော်​ကို သက်​သေ​ထူ​သ​ည့်​အ​က​န့် ဖြစ်၏။

*မတ်လ ၁၄ ရက်*

**သောကြာနေ့**

**ဆက်​လက်​လေ့​လာ​ရန်။** Ellen G. White, “The Reward of Earnest Effort,” pp. 286-288, in *Testimonies for the Church*, vol. 9.

“ဘု​ရား​သ​ခင်​၏​ စီ​မံ​ပေး​မှု​ကို ကျွန်ုပ်​တို့​စိတ်​တွင်​ဖြစ်​သ​ည့် ဒွိဟအား​လုံး က​မ္ဘာ​သစ်​တွင် အား​လုံး​ရှင်း​သွား​ပါ​မည်။ နား​လည်​ရ​ခက်​သ​ည့် အ​ကြောင်း​များ ရှင်း​သွား​ပါ​မည်။ က​ရု​ဏာ​တော်​၏​ နက်​နဲ​မှု​သည် ကျွန်ုပ်​တို့​ရှေ့​တွင် ဖွင့်​ချ​ပါ​လိ​မ့်​မည်။ ကျွန်ုပ်​တို့​၏​ နုံ့​နှဲ့​သ​ည့်​ဉာဏ်က ပွေ​လီ​မှု၊ က​တိ​ပျက်​မှု​များကိုသာ တွေ့​ခဲ့​ကြငြား ပြီး​ပြည့်​စုံ​ခြင်း​ကို တွေ့​ရ​ပါ​လိ​မ့်​မည်။ အ​န​န္တ​မေတ္တာ​တော်​သည် ကျွန်ုပ်​တို့က ခက်​ခဲ​သည်​ဟု​မှတ်​သ​ည့် အ​ကြောင်း​တ​ရား​များ​ကို ရှိ​စေ​ခဲ့​ကြောင်း​ကို သိ​ဖြစ်​လာ​ပါ​မည်။ ကျွန်ုပ်​တို့​ကောင်း​စား​ရန် ဘု​ရား​က​စီ​မံ​ပေး​ကြောင်း ကျွန်ုပ်​တို့​သိ​လာ​ကြ​သ​ည့်​အ​ခါ ကျွန်ုပ်​တို့အ​နေ​ဖြင့်​ဆို​ဘွယ်​ရာ မ​ရှိ​တော့​ပါ။” — Ellen G. White, *Testimonies for the Church*, vol. 9, p. 286။

**ဆွေး​နွေး​ရ​မ​ည့်​မေး​ခွန်း​များ**

**၁။ ဘု​ရား​သ​ခင်​၏​ အ​စီ​အ​မံ​များ​အ​ပေါ် သင် စိတ်​ထွေ​ဖူး​သ​လော။ ထို​အ​ကြောင်း​များ​အား​လုံး နိ​ဂုံး​တွင် အ​မြင်​ရှင်း​မ​ည့်​အ​ဖြစ်​သည် သ​င့်အား မည်​သို့​ဖြင့် အား​အင်​ဖြစ်​စေ​သ​နည်း။**

**၂။ ခ​ရစ်​တော်သည် လူ​သား​လာ​ဖြစ်၊ ​ဤ​လော​ကအ​တွက် အ​သေ​လာ​ခံ​ခဲ့​ခြင်း​တွင် ဘာ​ကို​လှူ​ခဲ့​ရ​ကြောင်း ဆန်း​စစ်​ပါ။ ဘု​ရား​၏​မေတ္တာ​တော်​ကို ကိုး​စား​ထိုက်​သ​လော​ဟု ဆန်း​စစ်​ပါ။ ဘု​ရား​သည် မည်​သ​ည့်​အ​ရာများ ဆက်​၍​စီ​မံ​ပေး​နိုင်​သ​နည်း။**

**၃။ ဘု​ရား​၏ “နာ​မ​တော်” တွင် ဘာ​သည် အ​ရေး​ပါ​သ​နည်း။ ခ​ရစ်​ယာန်​များ​ဟု ခေါ်​ဆို​ကြ​သ​ည့် ကျွန်ုပ်​တို့​အ​တွက် အ​သုံး​ချဖွယ် ဘာ​များ​ရှိ​သ​နည်း။ ခ​ရစ်​ယာန်​များ​သည် ခ​ရစ်​တော်​၏​ နာ​မ​တော်​ကို မည်​သို့​ဖြင့် အ​ရှက်​ရ​စေ​တတ်​ကြ​သ​နည်း။ ခ​ရစ်​တော်​နောက် လိုက်​ခြင်း​သည် ဘာ​ဖြစ်​ကြောင်း ကျွန်ုပ်​တို့​၏​ ပတ်​ဝန်း​ကျင်​တွင် မည်​သို့​ပြ​နိုင်​သ​နည်း။**

**၄။ နိ​ဂုံး​တွင် ကျွန်ုပ်​တို့​ကြုံ​ရ​ကြ​သ​ည့် ဒုက္ခ​များ​ကို ယ​ခု​တွင် အ​ကောင်း​ဆုံး​အ​ဖြေ မ​ပေး​နိုင်​ပါ။ ဒုက္ခ​ခံ​စား​ရ​သူ​များ​ကို ကျွန်ုပ်​တို့ မည်​သို့​ကူ​ညီ​နိုင်​သ​နည်း။ ဒုက္ခ​ခပ်​သိမ်း​ကို ဖြေ​ရှင်း​နိုင်​မ​ည့် ဘု​ရား​သ​ခင် မ​ကြွ​လာ​မီ​တိုင် ကျွန်ုပ်​တို့​သည် မည်​သို့​ဖြင့် ကူ​ညီ​ပေး​သူ​များ ဖြစ်​နိုင်​ကြ​မည်​နည်း။**

**၅။ ခ​ရစ်​တော်​သည် ကျွန်ုပ်​တို့​၏​ ဝေ​ဒ​နာ​များ​ကို ထမ်း​ကူ​ပေး​သ​ည့် ဟေ​ရှာ ၅၃:၄ ကို အာ​ရုံ​စိုက်​ပါ။ ကယ်​တင်​ခြင်း​အ​ကြောင်း၊ ဘု​ရား​သည် ကျွန်ုပ်​တို့​ကို ကယ်​တင်​ရာ​တွင် မည်​မျှ​ရင်း​ခဲ့​ရ​ကြောင်း သိ​စေ​ရန် လက်​ဝါး​ကပ်​တိုင်​တွင် ဘာ​ဖြစ်​ပျက်​သ​နည်း။**

**ဇွဲ​ရှိ​သ​ည့်​မိ​ခင် - အ​ပိုင်း ၃**

**ဘဝတစ်ကွေ့ပုံပြင်**

Andrew McChesney ရေး​သား​သည်

က​လေး​ဆ​ရာ​ဝန် Colette Reahl က ၁၃ နှစ်​အ​ရွယ် Alaska တိုင်း​ရင်း​သူ​လေး​ကို ဥ​ပုသ်​မ​ဝင်​မီ အိမ်​သို့​အ​ပါ​ခေါ်​ရန် ရည်​ထား၏​။ သူ​မ​က Matrona အား သူ​မ​သည် SDA ဖြစ်​ကြောင်း အ​သိ​ပေး​ထား၏​။ ဥ​ပုသ်​ကို အ​ထ​မအ​ကြိမ် အ​တူ​မ​စော​င့်​ကြ​မီ Anchorage ရှိ နေအိမ်​တွင် ဦး​စွာ​အ​ချိန်​ပေး​ကြလျှင် သ​င့်​တော်​မည်​ဟု တွေး​ဆ​ဖြစ်၏။

Alaska မွေး​စား​ရေး​ဌာ​န​က Colette အား ဥ​ပုသ်​နေ့​တွင် က​လေး​မ​ကို ခေါ်​ထုတ်​နိုင်​ပါ​သည်​ဟု ဆို၏​။ အ​ပြီး​သတ်​မ​ပြောင်း​မီ​တွင် Colette က Matrona ကို Anchorage သို့ ခေါ်​လာ၏​။ Colette က “ကျွန်​မ​က ဥ​ပုသ်​နေ့​မှာ ဘု​ရား​ကျောင်း​သွား​တယ်။ သ​မီး​ကော လိုက်​ချင်​လား” ဟု​မေး၏​။ Matrona က “မ​လိုက်​ဘူး” ဟု​ဆို၏​။ Matrona သည် နောက်​နေ့​မ​နက် အိမ်​သို့​ရောက်​လာ​သ​ည့်​အ​ခါ TV ကြည့်​ချင်​တယ် ဟု​ဆို၏​။ Colette လည်း “ဥ​ပုသ်​နေ့​မှာ ခ​ရစ်​ယာန်​အ​စီ​အ​စဉ်​တွေ၊ ဒါ​မှ​မ​ဟုတ် သ​ဘာ​ဝ​ရှု​ခင်း​တွေ ကြည့်​ကြ​မယ်” ဟု​ဆို၏​။ Matrona လည်း အံ့​ဩ​သွား​ပြီး “တိ​ရ​စ္ဆာန်​ကား​အ​စား ကာ​တွန်း​ကား ကြည့်​လို့​ရ​မ​လား” ဟု​ဆို၏။

Colette နှင့် Matrona တို့​လည်း Colette က အ​လုပ်​သစ်​လုပ်​ရ​မ​ည့် Bethel သို့​မ​ပြောင်း​မီ Anchorage တွင် ၂ လ​မျှ အ​ချိန်​အ​တူ​ကုန်​ခဲ့​ကြ၏​။ ထို​အ​တော​အ​တွင်း ရင်း​နှီး​မှု ဆောက်​တည်​ကြ၏။ နံ​နက်​ယံ​ဝတ်၊ ည​ယံ​ဝတ်​များ ပြု​လုပ်​ကြပြီး၊ Matrona လည်း ဝိ​ညာဉ်​ရေး​ရေ​ချိန် တက်​လာ၏​။ ယ​နေ့​တွင် Matrona သည် အ​သက် ၁၅ နှစ်​ပြည့်​ကာ Bethel တွင် ပျော်​ပိုက်​ပြီး အိမ်​ကျောင်း​တက်၊ piano သင်၊ မိတ်​ဆွေ​များ​စွာ ရ​လာ​ပြီး Bethel SDA Church တွင် တက်​ကြွစွာ​ပါ​ဝင်၏။

Colette က “ဘု​ရား​သ​ခင်က အ​ရာအား​လုံး​ကို ပုံစံ​ချ​ပေး​ခဲ့​ပါ​တယ်” ဟု​ဆို၏​။ သူ​မ​သည် က​လေး​ဆ​ရာ​ဝန်အ​လုပ်​အပြင် အ​သင်း​တော်တွင်ကျမ်း​စာ​သင်​ပေး​သူ၊ ပူး​တွဲဦး​ဆောင်​သူ​အ​ဖြစ် လုပ်ဆောင်၏။

“ဖုန်း​နဲ့ စ​ပြော​ဖြစ်​ခဲ့​တုန်းက လူ​ကို မ​ခ​န့်​လေး​စား​လုပ်​တတ်​တဲ့ Matrona လည်း အ​ရင် Matrona မ​ဟုတ်​တော့​ဘူး။ သူ​လည်း အ​သင်း​တော်​နဲ့ ရပ်​ကွက်​မှာ က​လေး​ခေါင်း​ဆောင် လုပ်​နေ​ပါ​တယ်။ ဘု​ရားက သူ​မ​ရဲ့​ဓ​မ္မ​ခ​ရီး​ကို ပဲ့​ပြင်​ပေး​နေ​တာ​ကို ကျွန်​မ​မြင်​နေ​ပါ​တယ်” ဟု​ဆို၏။

Matrona လည်း Colette ​၏​ လက်​မ​လျှော့​သ​ည့် ဖုန်း​ခေါ်​ဆို​မှု​တွေ​အ​တွက်​နှင့် လက်​ရှိ​တွင် အ​မေ​အ​ဖြစ်​နဲ့ မေတ္တာ​ပေး​နေ​မှု​ကြော​င့် Colette အား ကျေး​ဇူး​တင်​နေ​ပါ​သည်။ Matrona က “သူ​သာ ဖုန်း​ဆက်​ဆက်​မ​နေ​ရင် ကျွန်​မ​ဟာ ဘု​ရား​ကို သိ​မိ​မှာ​မ​ဟုတ်​ဘူး” ဟု​ဆို၏​။

 Matrona က ဘု​ရား​သည် သူမ​၏​ဘ​ဝ ပြောင်း​လဲ​ရန် Colette ကို အ​သုံး​ပြု​သည် ဟု​ဆို၏​။ သူ​မ​က “သူ ကျွန်​မ​ကို​တွေ့​မိ​သွား​တာက တိုက်​ဆိုင်​မှု​မ​ဟုတ်​ဘူး။ ဘု​ရားက သူ့​ကို ကျွန်​မ​ဆီ​ပို့​တယ်​လို့ ခံ​စား​ပါ​တယ်။ ကျွန်​မ​ကို​လည်း သူ့​ဆီ​ကို ဘု​ရား​က​ပဲ ပို့​ပါ​တယ်။ ဘု​ရား​ဟာ ကျွန်​မ​ကို ပတ်​ဝန်း​ကျင်​ကောင်း​ကို ပို့​ပေး​ပြီး စိတ်​ငြိမ်း​ချမ်း​ခြင်း​ကို​လည်း ပေး​ပါ​တယ်” ဟု​ဆို၏။

ဤ​သာ​သ​နာ​သ​တင်း​သည် ၂၀၂၄ ခု​နှစ်၊ ၁၃ ပတ် အ​လှူ​ငွေ​အ​ချို့​ကို လက်​ခံ​ရ​ရှိ​သ​ည့် Bethel (Alaska) SDA Church သ​တင်း​ဖြစ်၏​။ မတ်လ ၂၉ ရက်​နေ့​တွင် ကောက်​ခံ​မည့် ၁၃ ပတ်​အ​လှူ​ငွေ​ဖြင့် သာ​သ​နာ​ချဲ့​ရန် ကူ​ညီ​ကြ​မ​ည့်​အ​တွက် ကျေး​ဇူး​တင်​ရှိ​ပါ​သည်။

**အ​ပိုင်း ၁။ ခြုံ​ငုံ​သုံး​သပ်​ချက်**

**ဆရာတို့၏မှတ်ချက်များ**

**အ​ဓိ​က​ကျမ်း​ချက်။** ရှင်​ယော​ဟန် ၁၈:၃၇

**လေ့​လာ​မှုဦး​တည်​ချက်​များ။** ဟေ​ရှာ ၅:၁-၄၊ မ ၂၁:၃၃:၄၁၊ ရော ၃:၂၅၊ ၂၆၊ ရော ၅:၈၊ ဗျာ ၁၅:၃၊ ဗျာ ၁၉:၂။

**နိ​ဒါန်း။ ။** ကျွန်ုပ်​တို့​သည် ဘု​ရား​၏​မျှ​တ​ခြင်း​နှင့် ၎င်း​၏​လူ​စု​အ​ပေါ် မေတ္တာ​ရှိ​ကြောင်း​ကို အ​သိ​အ​မှတ်​ပြု​ကြ၊ ဟော​ကြား​ကြ​ရန် နှိုး​ဆော်​ခံ​ရ​ကြ၏။

**သင်​ခန်း​စာ​၏​ဆို​လို​ရင်း။ ။** ယ​ခု​အ​ပတ်​သင်​ခန်း​စာ​သည် တ​ရား ၃ ခု​ကို အာ​ရုံ​ထား​ပါ​သည်။

၁။ ကျွန်ုပ်​တို့​သည် ဘု​ရား​၏​ တ​ရား​မျှ​တ​မှု​ကို အ​သိ​အ​မှတ်​ပြု​ကြ​ရန် လို​အပ်​သည်။ ဘု​ရား​သည် မျှ​တ​ကြောင်း အ​သိ​အ​မှတ်​ပြု​ကြ​ရန် နှိုး​ဆော်​ခံရ၏​။ စ​ပျစ်​ဥ​ယျာဉ်​ပုံ​ပ​မာ​တွင် ဘု​ရား​၏​ တ​ရား​မျှ​တ​မှု​ကို ပ​ရိ​သတ်​များက အ​သိ​အ​မှတ်​ပြု၊ အ​တည်​ပြု​ကြကြောင်း တွေ့ရ၏​။ ယေ​ရှုက ပုံ​ပ​မာ​တွင် ဥ​ယျာဉ်​ရှင်​၏​ အ​ပြု​အ​မူ​သည် စာ​ရင်း​ငှား​များ​ထက် တ​ရား​ဝင်​ကြောင်း တ​ရား​နာ​ပ​ရိ​သတ်​များ​အား တ​ရား​ပြ၏။

၂။ ကျွန်ုပ်​တို့​သည် ဘု​ရား​၏​စေ​တ​နာ​ကောင်း​ကို အ​သိ​အ​မှတ်​ပြု​ကြ​ရန် လို​အပ်​ပါ​သည်။ မ ၂၁:၃၃-၄၁ တွင် တ​ရား​နာ​သူ​များ ဥ​ယျာဉ်​ပိုင်​ရှင်​သည် တ​ရား​မ​စီ​ရင်​မီ တတ်​နိုင်သ​၍​ ဖေး​ကူ​ပေး​ကြောင်း အ​သိ​အ​မှတ်​ပြု​ကြ၏​။ ဟေ​ရှာ ၅ တွင်​လည်း ဘု​ရား​ကိုယ်​တိုင်​သည် ၎င်း​၏​လူ​စု​များ​အ​တွက် စီ​မံ​ပေး၏​။ “ငါ့​စ​ပျစ်​ဥ​ယျာဉ်​၌​ မ​ပြု​သေး​သော​အ​ရာ တစ်​စုံ​တစ်​ခု​ရှိ​သ​လော” ဟူ​သ​ည့်​အ​မေး​သည် ၎င်း​၏​လူ​စု​များ​အ​ပေါ် မေတ္တာ​ရှိ​ကြောင်း​ကို အ​သိ​အ​မှတ်​ပြု​ကြ​ရန် တောင်း​ဆို​ခြင်း​ဖြစ်​၏​ (ဟေ​ရှာ ၅:၄)။

၃။ ကျွန်ုပ်​တို့​သည် ဘု​ရား​သ​ခင်​၏​မေတ္တာ၊ က​ရု​ဏာ​တော်​အ​ကြောင်း ကြား​ပြော​ရန်​လို၏​။ သ​မ္မာ​ကျမ်း​စာက ဘု​ရား​သ​ခင်​၏​ ပြီး​ပြည့်​စုံ​သ​ည့် ဖြော​င့်​မှန်​ခြင်း​ကို အ​သိ​အ​မှတ်​ပြု​ရန်​သာ​မ​က ကြား​ပြော​ရန်​ဆို​ထား၏​။ ဗျာ ၁၅:၃ တွင် သ​န့်​ရှင်း​သူ​များက “အ​န​န္တ​တန်​ခိုး​နှင့် ပြည့်​စုံ​တော်​မူ​သော ထာ​ဝ​ရအ​ရှင် ဘု​ရား​သ​ခင်၊ ကိုယ်​တော်​၏​ အ​ပြု​အ​မူ​တို့​သည် ကောင်း​မြတ်​၍​ အံ့​ဩ​ဖွယ် ဖြစ်​ကြ​ပါ၏​။ လူ​မျိုး​တို့​၏​ဘု​ရင်၊ ကိုယ်​တော်​၏​အ​ကျင့်​ဓ​လေ့​တို့​သည် ဖြော​င့်​မတ်​ဟုတ်​မှန်​ကြ​ပါ​၏​” ဟု သီ​ကျူး​ကြ၏။

**လက်​တွေ့​အ​သုံး​ချခြင်း။ ။** ကျွန်ုပ်​တို့​၏​ နေ့​တ​ဓူ​ဝ​ဘ​ဝ​တွင် ဘု​ရား​၏​မျှ​တ​ခြင်း​နှင့် မေတ္တာ​တော်​ကို မည်​သို့ အ​သိ​အ​မှတ်​ပြု​ကာ ပြော​ကြား​နိုင်​မည်​နည်း။

**အ​ပိုင်း ၂။ အ​နက်​ဖွင့်​ကျမ်း**

**၁။ ကျွန်ုပ်​တို့​သည် ဘု​ရား​၏​တ​ရား​မျှ​တ​မှု​ကို အ​သိ​အ​မှတ်​ပြု​ကြ​ရန် လို​အပ်​သည်။**

သ​မ္မာ​ကျမ်း​စာ​အ​ရ အား​နွဲ့၊ အ​က​န့်​အ​သတ်​ရှိ​ကြ​သ​ည့် ကျွန်ုပ်​တို့​သည် ဘု​ရား​၏​အ​စီ​အ​မံ​ကို စစ်​ဆေး​ရ​မ​ည့်​သူ​များ မ​ဟုတ်​ပါ (ယော​ဘ​ကို မိ​န့်​ခဲ​ပုံ​ကို​ရှု​ပါ။ ယောဘ ၃၈-၄၂၊ ရော ၉:၂၀)။ တစ်​ချိန်​တည်း​တွင် ဘု​ရား​သည် တ​ရား​ကြောင်း​ကို အ​သိ​အ​မှတ်​ပြု​ကြ​ရန် နှိုး​ဆော်​ခံရ၏​။ ရော ၃:၂၆ တွင် ခ​ရစ်​တော်​၏​ အ​သွေး​တော်​သည် ဘု​ရား​၏​ ဖြော​င့်​မှန်​ခြင်း​ကို​ပြခြင်း (ဂ​ရိ - andeixis) ဖြစ်၏​။ အ​ကြောင်း​မှာ ဘု​ရား​သ​ခင်​သည် သည်းခံ​တော်​မူ​၍​ “လွန်​ခဲ့​ပြီး​သော ဒု​စ​ရိုက်​အ​ပြစ်​များ​ကို မှတ်​တော်​မ​မူ” (ရော ၃:၂၆)။ ထို့​ကြော​င့် ခ​ရစ်​တော်​၏​ သွေး​တော်​သည် ဘု​ရား​သ​ခင်​သည် အ​ပြစ်​လွှတ်​ပေး​ရုံ​မ​ဟုတ်​ဘဲ မျှတ၏​။ endeixis ကို “ပြခြင်း” (NASE)၊ “ပြ​ရန်” (ESV)၊ “သက်​သေ​ထူ​ရန်” (NASV) စ​သည်​ဖြင့် ပြန်​ထား​ပြီး စိတ် (သို့) အ​သိ​တ​ရား​တွင် တစ်​ခု​ခု​ကို​လက်​ခံ​ရန် စိတ်​ကို စေ​ခိုင်း​သ​ည့်အ​နက်​ရှိ၏​။” — Frederick W. Danker, *A Greek-English Lexicon of the New Testament and Other Early Christian Literature* (Chicago: University of Chicago Press, 2000), p. 332။

**ဆရာတို့၏မှတ်ချက်များ**

ထို့​ကြော​င့် ရော ၃:၂၆ တွင် သုံး​ထား​သ​ည့် အ​နှီ​နာမ်​ပုဒ်က ဘု​ရား​သ​ခင်​သည် တ​ရား​မျှ​တ​ရုံ​မ​ဟုတ်​ဘဲ တ​ရား​မျှ​တ​ကြောင်း​ကို ပြ​ရန်​ရည်​ရွယ်​သည်​ဟု ပြ၏​။ Thomas Schreiner က ဘု​ရား​သည် “၎င်း​၏​ဖြော​င့်​မတ်​ခြင်း​ကို ပြ​လို​သည်။ ၎င်း​၏​ ကယ်​လို၊ တ​ရား​လို​သ​ည့် ဖြော​င့်​မတ်​ခြင်း​ကို ထုတ်​ပြခြင်း​ဖြင့် လူ​သား​များ​ရှေ့​တွင် ၎င်း​၏​နာ​မ​တော်​ကို ထင်​ရှား​စေ​သည်” ဟု​ဆို၏​။ *Romans: Baker Exegetical Commentary of the New Testament* (Grand Rapids, MI: Baker Books, 1998), pp. 198, 199။

စ​ပျစ်​ဥ​ယျာဉ်​ပုံ​ပ​မာ​တွင် (မ ၂၁:၃၃-၄၁၊ မာ ၁၂:၁-၁၂၊ လု ၂၀:၉-၁၉) ဘု​ရား​၏​မျှ​တ​ခြင်း​ကို တ​ရား​နာ​ကြ​သူ​များက အ​သိ​အ​မှတ်​ပြု​ကြ၏​။ ယင်း​ပုံ​ပ​မာ​တွင် ယေ​ရှုက ဥ​ယျာဉ်​ပိုင်​ရှင်​သည် စား​ရင်း​ငှား​များ​အ​ပေါ် တ​ရား​သ​ဖြင့် တစ်​ဆ​င့်​ချင်း​ဖြေ​ရှင်း​ပုံ​ကို ပြ​ထား၏​။ ဥ​ယျာဉ်​ပိုင်​ရှင်​သည် ရပ်​ဝေး​သို့ ခ​ရီး​လွန်​နေ​သော​ကြော​င့် လူ​လွှတ်​ခြင်း​သည် သ​ဘာ​ဝ​ကျ​ပါ​သည်။ ကျက်​သ​ရေ​တုံး​ပုံ​ကား စာ​ရင်း​ငှား​များက အ​လွတ်​ခံ​ရ​သူ ၂ ဦး​ကို ရိုက်​ခဲ့​ပြီး၊ တစ်ဦး​ကို သတ်​ခဲ့​ခြင်း​ဖြစ်၏​။ ထို့​ကြော​င့် ၎င်း​၏​သား​ဆို​လျှင် ရို​သေ​ကြ​လိ​မ့်​မည် ဟုမျှော်​လ​င့်ကာ သား​ကို​လွှတ်​ခြင်း​သည်​လည်း သ​ဘာ​ဝ​ကျ၏​။ သို့​သော် စာ​ရင်း​ငှား​များက အ​မွေ​သိမ်း​ရန် ထို​သား​ကို​သတ်​ကြ၏။

ယေ​ရှုက ​ဤ​ပုံ​ပ​မာ​တွင် ဥ​ယျာဉ်​ပိုင်​ရှင်​၏​ တ​ရား​ဝင်​သ​ည့်​စီ​မံ​ပုံ​နှင့် စာ​ရင်း​ငှား​များ​၏​ ရိုင်း​စိုင်း​မှု​ကို တ​ရား​နာ​သူ​များ သ​ဘော​ပေါက်​နိုင်​ကြ​ရန် ခင်း​ပြ၏​။ ယေ​ရှုက လူ​ထု​၏​သုံး​သပ်​ချက်​ကို အ​ရ​ယူ​နိုင်၏​။ ယေ​ရှုက “သို့​ဖြစ်​လျှင် ဥ​ယျာဉ်​ရှင်​သည် လာ​သော​အ​ခါ၊ ဥ​ယျာဉ်​စော​င့်​တို့​ကို အ​ဘယ်​သို့​ပြု​မည်​နည်း” ဟု​မေး၏​။ ပ​ရိ​သတ်​တို့​က​လည်း “ထို​လူ​ဆိုး​တို့​အား ဆိုး​သော​ဖျက်​ဆီး​ခြင်း​ကို စီ​ရင်​ပါ​လိ​မ့်​မည်။ အ​သီး​သီး​ချိန်​တွင် အ​သီး​ကို​ဆက်အံ့​သော အ​ခြား​လူ​တို့​အား ထို​ဥ​ယျာဉ်​ကို ငှား​ပါ​လိ​မ့်​မည်​ဟု လျှောက်​ကြ​၏​” (မ ၂၁:၄၀၊ ၄၁)။

ထို့​ကြော​င့် တ​ရား​နာ​ပ​ရိ​သတ်​များက ဥ​ယျာဉ်​ရှင်​သည် ဥ​ယျာဉ်​စော​င့်​များ​အ​ပေါ် တ​ရားမျှတစွာဆုံး​ဖြတ်​ကြောင်း​ကို သ​ဘောပေါက်ကြ၏​။ ​ဤ​သို့​လျှင် ဥ​ယျာဉ်​ရှင်​သည် တ​ရား​နာ​ပ​ရိ​သတ်​များ​၏​အ​မြင်​တွင် တ​ရား​စွာ တ​ရား​စီ​ရင်​သည်​ဟု မြင်​ကြ၏​။ ပုံ​ပ​မာ​သည် ဘု​ရား​၏​မျှ​တ​ခြင်း​ကို တ​ရား​ပြခြင်း​ဖြစ်​သ​ည့်​အ​လျောက် ဘု​ရား​သည် တ​ရား​ရုံ​သာ​မ​ဟုတ်​ဘဲ တ​ရား​သည်​ဟု​လည်း အ​မှတ်​ခံရ၏​။ ထို​သို့​မှတ်​ကြ​ရန်​မှာ ယေ​ရှု​ရည်​ရွယ်​ရာ​ဖြစ်၏​။ ထို​သို့​မှတ်​နိုင်​ခြင်း​သည် တ​ရား​နာ​ပ​ရိ​သတ်​များက ဥ​ယျာဉ်​ပိုင်​ရှင်​သည် တ​ရား​သ​ဖြင့် ဆက်​ဆံ​ခဲ့​သည်​ကို အ​မြင်​ရှင်း​ကြ​သော​ကြော​င့် ဖြစ်၏။

**ဆရာတို့၏မှတ်ချက်များ**

**၂။ ကျွန်ုပ်​တို့​သည် ဘု​ရား​၏​စေ​တ​နာ​ကောင်း​ကို အ​သိ​အ​မှတ်​ပြု​ကြ​ရန် လို​အပ်​ပါ​သည်။**

စ​ပျစ်​ဥ​ယျာဉ်​ပုံ​ပ​မာ​သည် မ ၂၁:၃၃-၄၁ တွင် ယေ​ရှု​ခင်း​ပြ​သ​ကဲ့​သို့ ပ​ရိ​သတ်​များက ဥ​ယျာဉ်​ပိုင်​ရှင်​သည် တ​ရား​မ​စီ​ရင်​မီ​တွင် အ​ရာ​ခပ်​သိမ်း သုံး​သပ်​ခဲ့​ကြောင်း သိ​ကြ၏​။ ထို့​နောက် ဟေ​ရှာယ ၅ ရှိ “စ​ပျစ်​ဥ​ယျာဉ်​သီ​ချင်း” တွင် ဘု​ရား​ကိုယ်​တိုင်က ၎င်း​၏​လူ​စု​များ​အ​တွက် အ​စ​စအ​ရာ​ရာ ဖေး​ကူ​ခဲ့​ကြောင်း အ​တည်​ပြု​ထား၏​။ ယေ​ရှု​ခင်း​ပြ​သ​ည့် ပုံ​ပ​မာ​တွင် ပြ​ဿ​နာ​သည် ဥ​ယျာဉ်​စော​င့်​များ ဖြစ်​ကြ၏​။ ယင်း​သည် “ယဇ်​ပု​ရော​ဟိတ်​အ​ကြီး​နှင့် ဖာ​ရိ​ရှဲ” တို့​ကို ဆို​လို​၏​ (မ ၂၁:၄၅)။ ဟေ​ရှာ ၅ ရှိ လင်္ကာ​တွင်​ကား ဥ​ယျာဉ်​တော်​ကိုယ်​၌​သည် ပြ​ဿ​နာ​ဖြစ်၏​။ ယင်း​သည် “​ဣ​သ​ရေ​လအ​မျိုး” (ဟေ​ရှာ ၅:၇)၊ “ယု​ဒ​လူ” (ဟေ​ရှာ ၅:၃၊ ၇) တို့​ကို ဆို​လို၏။

ပုံ​ပ​မာ​တွင် ဥ​ယျာဉ်​ပိုင်​ရှင်က ဥ​ယျာဉ်​စော​င့်​များ​အ​ပေါ် ကောင်း​စွာ​ဆက်​ဆံ​ခဲ့​သ​ည့်​အ​တိုင်း ဥ​ယျာဉ်​သီ​ချင်း​တွင် ၎င်း​သည် အ​သီး​ကောင်း​သီး​ရန် အ​စွမ်း​ကုန်​ကြိုး​ပမ်း​ခဲ့၏​။ အ​တွင်း​ကျကျ​ဆို​ရ​သော် “မြေ​ကောင်း” ကို​ရှာ​၏​ (ဟေ​ရှာ ၅:၁) “မြေ​ကို​တူး​၍​ ကျောက်​ခဲ​တို့​ကို ရှင်း​လင်း​စေ​ပြီး၊” “အ​ကောင်း​ဆုံး စ​ပျစ်​နွယ်​ကို​စိုက်၊” “ဥ​ယျာဉ်​ထဲ​မှ တဲ​လ​င့်​ကို​ဆောက်၊” “စ​ပျစ်​သီး​နယ်​ရာ​ကျင်း​ကို တူး​၏​” (ဟေ​ရှာ ၅:၂)။ ​ဤ​သို့​စီ​မံ​ခြင်း​သည် ကောင်း​ကျိုး​ကို​မျှော်​ခြင်း ဖြစ်၏​။ “စ​ပျစ်​သီး​ကို သီး​မည်​ဟု​မျှော်” သော်​လည်း အ​ကြောင်း​မ​လှစွာ​ဖြင့် “ဗော​ရှ​သီး ကို​သီး” ​၏​ (ဟေ​ရှာ ၅:၂)။ ဆို​ရ​လျှင် ဘု​ရား​သည် ၎င်း​၏​လူ​စု​အ​တွင်း တ​ရား​မျှ​တ​မှု​ကို မျှော်၏​။ သို့​သော် နိုင်​ထက်​စီး​နင်း​မှု​ကို မြင်၏​။ ဘု​ရား​သည် “ဖြော​င့်​မတ်​ခြင်း​ကို မျှော်၏​။ သို့​သော် ငို​ကြွေး​ခြင်း” ကို ကြား​၏​ (ဟေ​ရှာ ၅:၇)။

ယေ​ရှုက ပ​ရိ​သတ်​များ​အား ဥ​ယျာဉ်​ပိုင်​ရှင်​သည် ကောင်း​မွန်​စွာ​ဆက်​ဆံ​ခဲ့​ပြီး​သ​ည့်​နောက် မည်​သို့​ဖြေ​ရှင်း​သ​င့်​ကြောင်း မေး​သ​ည့်​အ​ခါ ဘု​ရားက ယု​ဒ​လူ​တို့​ကို ဟေ​ရှာ​ယ​ကျမ်း​တွင် ၎င်း​နှင့်​ဥ​ယျာဉ်​ကြား စီ​ရင်​စေ​၏​ (ဟေ​ရှာ ၅:၃)။ ​ဤ​တ​ရား​စီ​ရင်​ခြင်းက “ငါ့​စ​ပျစ်​ဥ​ယျာဉ်​၌​ မ​ပြု​သေး​သော​အ​ရာ တစ်​စုံ​တစ်​ခု​ရှိ​သ​လော” (ဟေ​ရှာ ၅:၄) ဟူ​သော​အ​မေးကို အာ​ရုံ​ထား​စေ၏။ ​ဤ​အ​မေးက ဘု​ရား​သ​ခင်​သည် “အ​သီး​ကောင်း” သီး​ရန် ပြု​ဖွယ်​အ​လုံး​စုံ​ကို ပြု​ပြီး​သ​ည့်​အ​ကြောင်း​သို့ အ​ရောက်​ပို့စေ​ပါသည်။ ထို့​ကြော​င့် ​ဤ​အ​မေး​ကို နိ​ဂုံး​ချုပ်​ရ​သော် ဘု​ရား​သ​ခင်က ၎င်း​၏​လူ​စု​အ​တွက် အ​ကောင်း​များ ကြံ​စည်​ပေး​ခဲ့​ကြောင်း​ကို အ​သိ​အ​မှတ်​ပြု​ရန် ဖိတ်​ခေါ်​ခြင်း​ဖြစ်၏။

ထို့​အ​ပြင် ဘု​ရား​သ​ခင်​သည် ရော ၅:၈ တွင် လာ​သ​ည့်​အ​တိုင်း ၎င်း​၏​လူ​စု​ကို ချစ်​ရုံ​မ​ဟုတ်​ဘဲ ထင်​ရှား​စေ၏​။ ပြ​ခဲ​သောအ​ကြောင်း​အ​ရာကြော​င့်​လည်း ကျွန်ုပ်​တို့​သည် အ​လို​လို​နေ​ရင်း အ​သိ​အ​မှတ်​ပြု​ဖြစ်​နိုင်​ပါ​သည်။ ရော ၃:၂၆ တွင် ထင်​ရှား​စေ​ခြင်း (endeixis) ကို ဘု​ရား​သည် ခ​ရစ်​တော်​၏​ အ​သွေး​တော်​ကို​မှီ​ကာ တ​ရား​ကြောင်း တည်​စေ​ရန် သုံး​ထား၏​။ ရော ၅:၈ တွင် ‌​ဤ​အ​ကြောင်း​ကို ကျွန်ုပ်​တို့​အ​တွက် ခ​ရစ်​တော်​အ​သေ​ခံ​ခြင်း​ကို ဆက်​ပြပြီး ဘု​ရားက ကျွန်ုပ်​တို့​ကို ချစ်​ကြောင်း​ပြ​ရန် synistēmi ဟူ​သ​ည့်​ကြိ​ယာ​ကို သုံး​ထား၏။

ဂ​ရိ​ဝေါ​ဟာ​ရ​က “ခ​န္ဓာ​ရှိ​ပုဂ္ဂိုလ်က ပြု​မူ၊ ထင်​ရှား​စေ၊ ပြသ၊ အ​ထ​မြောက်” စေ​ကြောင်း သက်​သေ​ထူ၏​။” — Danker et. al., *A Greek-English Lexican of the New Testament and Other Early Christian Literature*, p. 973။ အ​ခြား​မူ​ကွဲ​ပြန်​ကျမ်း​များ​သည် ထို​တ​ရား​ကို​သာ​ပြ၏​။ “ဘု​ရား​သ​ခင်​သည် ကျွန်ုပ်​တို့ထံ ၎င်း​၏​မေတ္တာ​ကို​ပြ​၏​” (ESV)။ ဘု​ရား​သ​ခင်​သည် ၎င်း​၏​မေတ္တာ​ကို ကျွန်ုပ်​တို့​အား ထင်​ရှား​စေ​၏​” (NASB)၊ “ဘု​ရား​သ​ခင်​သည် ကျွန်ုပ်​တို့​ကို​ချစ်​ကြောင်း သက်​သေ​ပြ​၏​” (NRSV)။

**ဆရာတို့၏မှတ်ချက်များ**

**၃။ ကျွန်ုပ်​တို့​သည် ဘု​ရား​သ​ခင်​၏​မေတ္တာ၊ က​ရု​ဏာ​တော်​အ​ကြောင်း ကြား​ပြော​ရန်​လို၏။**

သ​မ္မာ​ကျမ်း​စာက ကျွန်ုပ်​တို့​အား ဘု​ရား​သ​ခင်​သည် ၎င်း​၏​လူ​စု​များ​အ​ပေါ် တ​ရား​ကြောင်း၊ မေတ္တာ​ရှိ​ကြောင်း​ကို အ​သိ​အ​မှတ်​ပြု​ရုံ​သာ​မ​က ထို​သို့​အ​သိ​အ​မှတ်​ပြု​ကြောင်း​ကို ကြား​ပြော​ကြ​ရန် ဖိတ်​ခေါ်၏​။ ဥ​ပ​မာ - ထို​အင်္ဂါ​ရပ်​မျိုး​ကို ဗျာ​ဒိတ်​ကျမ်း​တွင် တွေ့ရ၏​။ ဗျာ ၁၅:၃ တွင် “အ​န​န္တ​တန်​ခိုး​နှင့် ပြည့်​စုံ​တော်​မူ​သော ထာ​ဝ​ရအ​ရှင် ဘု​ရား​သ​ခင်၊ ကိုယ်​တော်​၏​ အ​ပြု​အ​မူ​တို့​သည် ကောင်း​မြတ်​၍​ အံ့​ဩ​ဖွယ်​ဖြစ်​ကြ​ပါ၏​။ လူ​မျိုး​တို့​၏​ ဘု​ရင်၊ ကိုယ်​တော်​၏​ အ​ကျင့်​ဓ​လေ့​တို့​သည် ဖြော​င့်​မတ်​ဟုတ်​မှန်​ကြ​ပါ​၏​” ဟု သီ​ဆို​ကြ၏​။ ထို့​အ​တူ ဗျာ ၁၉:၂ တွင် “စီ​ရင်​တော်​မူ​ခြင်း​အ​ရာ​တို့​သည် ဟုတ်​မှန် ဖြောင့်​မတ်​ကြ၏​။ မိ​မိ​မ​တ​ရား​သော မေ​ထုန်အား​ဖြင့် မြေ​ကြီး​ကို ပုပ်​ပျက်​စေ​သော ပြည့်​တန်​ဆာ​ကြီး​ကို စစ်​ကြော​စီ​ရင်​တော်​မူ​ပြီ။ ကိုယ်​တော်​ကျွန်​တို့​၏​ အ​သွေး​ကို သူ​၏​ လက်​ဖြင့်​သွန်း​သော အ​ပြစ်​နှင့်​အ​လျောက် ဒဏ်​ပေး​တော်​မူ​ပြီ​ဟု ပြော​ဆို​ကြ​သည်​ကို ငါ​ကြား၏​။”

**အ​ပိုင်း ၃။ လက်​တွေ့​အ​သုံး​ချခြင်း**

ရော ၃:၂၆ တွင် ဘု​ရား​သ​ခင်​သည် တ​ရား​ရုံ​မ​ဟုတ်​ဘဲ တ​ရား​ကြောင်း​ကို​ပြ​ရန် ကြံ​သည်​ဟု လာ၏။ ​ဤ​အ​ကြောင်း​ကို​မှတ်​ကာ အောက်​ပါ​မေး​ခွန်း​များ​ကို ဆွေး​နွေး​ပါ။

**၁။ ဘု​ရား​သ​ခင်က ၎င်း​၏​လူ​စု​များ​အ​တွက် ၎င်း​၏​ဖြော​င့်​မတ်​ခြင်း၊ တ​ရား​ခြင်း​များ​ကို ပြ​သ​ည့်​အ​ကြောင်းက သ​င့်အား မည်​သို့ ယုံ​ကြည်​စိတ် တိုး​စေ​သ​နည်း။ ​ဤ​အ​ချက်က သ​င့်အား ဘု​ရား​အ​ကြောင်း မည်​သို့​မြင်​စေ​သ​နည်း။**

**၂။ ဘု​ရား​သ​ခင်​သည် ၎င်း​၏​လူ​စု​များ​အ​ပေါ် တ​ရား​ကြောင်း၊ မေတ္တာ​ပြ​လို​ကြောင်း​ကို အ​သိ​အ​မှတ်​ပြု​ခြင်းက အ​ခြား​လူ​များ ၎င်း​၏​ဖြော​င့်​မတ်​ခြင်း​တ​ရား ဝေ​မျှ​ရာ​တွင် မည်​သို့ ထိန်း​ကျောင်း​ပေး​သ​နည်း။ ​ဤ​သို့ အ​သိ​အ​မှတ်​ပြု​ခြင်းက ကျွန်ုပ်​တို့ ဧ​ဝံ​ဂေ​လိ​တ​ရား ဟော​ကြား​မှု​တွင် မည်​သို့​ထင်​ဟပ်​သ​နည်း။**

**ဆရာတို့၏မှတ်ချက်များ**

**၃။ ဒုက္ခ​တွေ့​ချိန်​တွင်​ပင် ဘု​ရား​၏​မေတ္တာ​တော်​အ​ကြောင်း ကျွန်ုပ်​တို့ မည်​သို့ ထင်​ရှား​စေ​နိုင်​မည်​နည်း။**

**သင်ခန်းစာ ၁၁။ အောက်ပါမေးခွန်းများကို အလိုက်သင့်ဖြေဆိုပါ။**

**၁။**

**\****မတ်လ ၁၅-၂၁*

**သင်ခန်းစာ - ၁၂**

# **မေတ္တာ​နှင့်​တ​ရား​မျှ​တ​မှု — အ​ကြီးမြတ်ဆုံး ပ​ညတ်​တော်​များ**



**ဥ​ပုသ်​နေ့​မွန်း​လွဲ​ပိုင်း  
ဖတ်​ရန်​ကျမ်း​ချက်​များ။** မ ၂၂:၃၄-၄၀၊ ဇာ ၇:၉-၁၂၊ ဆာ ၈၂၊ မိ ၆:၈၊ မ ၂၃:၂၃-၃၀၊ လု ၁၀:၂၅-၃၇

**အ​လွတ်​ကျမ်း​ချက်။ “တစ်​စုံ​တစ်​ယောက်​သော​သူက၊ ငါ​သည် ဘု​ရား​သ​ခင်​ကို​ချစ်​၏​ဟု ဆို​လျက်​ပင် မိ​မိ​ညီ​အစ်​ကို​ကို မုန်း​လျှင်၊ ထို​သူ​သည် မု​သား​ကို​သုံး​သော​သူ​ဖြစ်၏​။ မိ​မိ​မြင်​ရ​သော မိ​မိ​ညီ​အစ်​ကို​ကို မ​ချစ်​လျှင်၊ မ​မြင်​သေး​သော​ဘု​ရား​သ​ခင်​ကို အ​ဘယ်​သို့​ချစ်​နိုင်​မည်​နည်း”** (၁ ယော ၄:၂၀)။

ဘု​ရား​သ​ခင်​သည် အ​ရာ​ခပ်​သိမ်း​ကို နိ​ဂုံး​တွင် အ​ကောင်း​တိုင်း​ဖြစ်​စေ​မည်​ကို ကျွန်ုပ်​တို့​စိတ်​ချ​နိုင်​ငြား လက်​ရှိ​တွင် ခ​ရစ်​ယာန်​များ​၏​ အ​မူ​အ​ကျင့်​သည် အ‌ရေး​ပါသေး၏။ ဘု​ရား​သ​ခင်​သည် ယ​ခု​တွင် မ​တ​ရား​မှု​များ​ကို (စ​ကြ​ဝ​ဠာ ပ​ဋိ​ပ​က္ခ​၏​ဘောင်​အရ) ဘာ​မျှ အ​စ​မ​ဖျောက်​ခြင်း​တွင် ကျွန်ုပ်​တို့​သည် ဒုက္ခ​များ​ကိုသက်​သာအောင် မ​ပြု​နိုင်​ဟု မ​ဆို​လို​ပါ။ ခ​ရစ်​ယာန်​ဖြစ်​ကြ​သ​ည့် ကျွန်ုပ်​တို့​သည် ဒုက္ခ​များ​မှ သက်​သာ​စေ​ရ​မ​ည့် ဝ​တ္တ​ရား​ရှိ၏။

မေတ္တာ​နှင့် တ​ရား​မျှ​တ​မှု​သည် ဒွန်​တွဲ​နေ​ကြောင်း ကျွန်ုပ်​တို့​တွေ့​ခဲ့​ပြီး​ပါ​ပြီ။ ယင်း​တို့​ကို ခွဲ​ခြား​ထား​၍​ မ​ရ​ပါ။ ဘု​ရား​သည် တ​ရား​မျှ​တ​ခြင်း​ကို အ​လို​ရှိ၏​။ ကျွန်ုပ်​တို့​သည် ဘု​ရား​သ​ခင်​ကို ချစ်​ခင်လျှင် တ​ရား​မျှ​တ​ခြင်း​ကို​လည်း အ​လို​လို​နေ​ရင်း ခုံ​မင်​ဖြစ်​ပါ​မည်။

ထို့​အ​တူ ကျွန်ုပ်​တို့​သည် ဘု​ရား​ကို​ချစ်​ခင်​ကြလျှင် လူ​လူ​ချင်း​ကို ချစ်​ဖြစ်​ကြ​ပါ​မည်။ လူ​လူ​ချင်း ချစ်​ခင်​ရာ​တွင် သူ​တစ်​ပါး​ကြီး​ပွား​ရေး​အ​ပေါ် စေ​တ​နာ​ရှိ​မှု ပါ​ဝင်၏​။ လူ​အ​များ ဒုက္ခ​ပင်​လယ်​ဝေ​နေ​ကြချိန်​တွင် ကျွန်ုပ်​တို့​သည် စာ​နာ​ပေး​ရ​ပါ​မည်။ လူ​အ​များ ဖိ​နှိပ်​ခံရကြချိန်​တွင် ကျွန်ုပ်​တို့​သည် မျက်​ကွယ်​မ​ပြု​ရ​ပါ။ ထို့​အ​စား ကျွန်ုပ်​တို့​သည် တစ်ဦး​ချင်း​ဖြစ်​စေ၊ အ​ဖွဲ့​အ​စည်း​နှင့်​ဖြစ်​စေ ဘု​ရား​၏​မေတ္တာ​တော်​ကို လူ​သား​များ​မြင်​နိုင်​ရန် ပြ​ရ​ပါ​မည်။

*\* မတ်လ ၂၂ ရက်၊ ဥ​ပုသ်​နေ့​အ​တွက်​ပြင်​ဆင်​ရန် ယ​ခု​အ​ပတ်​သင်​ခန်း​စာ​ကို လေ့​လာ​ပါ။*

*မတ်လ ၁၆ ရက်*

**တနင်္ဂနွေနေ့**

**အ​ကြီး​မား​ဆုံး ပ​ညတ် ၂ ပါး**

ဘု​ရား​၏​မေတ္တာ​တော်​နှင့် တ​ရား​မျှ​တ​ခြင်း​အ​ကြောင်း ​ဤ​က​မ္ဘာ​တွင် နေ​ရာ​ယူ​နိုင်​ရန် ကျွန်ုပ်​တို့​သည် တစ်ဦး​ချင်းဖြစ်​စေ၊ အ​စု​အ​ဖွဲ့​ဖြင့်​ဖြစ်​စေ ပြ​သ​ရာ​တွင် ဘု​ရားက ဘာ​ကို​ပြဋ္ဌာန်း​ခဲ့​ကြောင်း​ဖြင့် အ​စ​ပျိုး​လျှင် သ​င့်လျော်လှ​ပါ​သည်။

**မ ၂၂:၃၄-၄၀ ကို ဖတ်​ပါ။ ယေ​ရှုက ကျမ်း​တတ်​လူ​ငယ်​၏​အ​မေး​ကို မည်​သို့​ဖြေ​ခဲ့​သ​နည်း။**

ယေ​ရှု​၏​အ​ဆို​အရ “သင်၏ဘု​ရား​သ​ခင် ထာ​ဝ​ရ​ဘု​ရား​ကို စိတ်​နှ​လုံး​အ​ကြွင်း​မဲ့ ဉာဏ်​ရှိ​သ​မျှနှင့် ချစ်​လော့” သည် “ပ​ထ​မ​နှင့် ကြီး​မြတ်​သော​ပ​ညတ်” ဟု​မိ​န့်၏​။ ယေ​ရှုက ဒု​တိ​ယ​ပ​ညတ်​သည် “ကိုယ်​နှင့်​စပ်​ဆိုင်​သော​သူ​ကို ကိုယ်​နှင့်​အ​မျှချစ်​လော့” ဟု​မိ​န့်၏​။ ထို​ပ​ညတ်​များ​သည် သီး​ခြား​စွာ ထူးကဲနေ​သည် မ​ဟုတ်​ပါ။ ယေ​ရှုက “ဤ​ပ​ညတ်​နှစ်​ပါး​တို့​ကား ပ​ည​တ္တိ​ကျမ်း​နှင့် အနာဂ​တ္တိ​ကျမ်း​ရှိ​သ​မျှ​တို့​၏​ အ​ချုပ်​အ​ခြား” ဟု​မိ​န့်​၏ (မ ၂၂:၃၇-၄၀)။ ထို​အ​ချက်​များ​သည် ဓ​မ္မ​ဟောင်း​ကို မှီ​ထား၏။

**မ ၁၉:၁၆-၂၃ ကို​ဖတ်​ပါ။ ယေ​ရှုက သူကြွယ်လူ​ရွယ်‌​၏​ အ​မေး​ကို မ-၂၂ ရှိ ကျမ်း​တတ်​၏​အ​မေး​နှင့် မည်​သို့​ဆက်​ပြ​သ​နည်း။**

ဤ​တွင် ဘာ​ဖြစ်​ပျက်​သ​နည်း။ ယေ​ရှု​သည် ဘာ့​ကြော​င့် ​ဤ​သို့​ဖြေ​သ​နည်း။ ထို​တွေ့​ဆုံ​မှု​များက ကျွန်ုပ်​တို့​ကို မည်​သို့ တ​ရား​ရ​စေ​သ​င့်​သ​နည်း။

“ခ​ရစ်​တော်​သည် ကျမ်း​တတ်​ပုဂ္ဂိုလ်​ကို ခ​ရစ်​ယာန်​ကောင်း ဖြစ်​စေ​နိုင်​သ​ည့် အ​နေ​အ​ထား​အ​ပေါ်​မှီ​ကာ တ​ရား​ပြ၏​။ တဲ့​တိုး​ဖြစ်​ငြား ခ​ရစ်​တော်​၏​တ​ရား​တွင် ပ​ညာ​ပါ၏​။ အ​ဆုံး​အ​မ​ကို လက်ခံ၊ နာ​ခံ​ခြင်း​သည်​သာ ကျမ်း​တတ်​ပုဂ္ဂိုလ်​အ​တွက် ကယ်​တင်​ခြင်း မျှော်​လ​င့်​နိုင်​သ​ည့်​လမ်း ဖြစ်၏။ ၎င်း​၏​ရာ​ထူး​နှင့် ဓ​န​များ​သည် ၎င်း​၏​သီ​လ​ကို လောင်း​ရိပ်​မိ​စေ၏​။ ယင်း​တို့​ကို ဖြတ်​မ​ရ​လျှင် ဘု​ရား​ကို မ​ချစ်​စေ​နိုင်​ပါ။ ထိမ်​ချန်​ခြင်း​သည် ၎င်း​၏​သ​မာ​ဓိ​ကို ထိ​ပါး​မည်​ဖြစ်၏​။ လော​ကီ​စည်း​စိမ်​ကို မြတ်​နိုးပါ​လျှင် မည်​မျှ​ပင် မ​ရေ​ရာ၊ တန်​ဘိုး​မ​ရှိ​ငြား အာ​ရုံ​အား​လုံး​ကို သိမ်း​ကျုံး​သွား​မည်​ဖြစ်၏။” — Ellen G. White, *The Desire of Ages*, p. 520။

**ကျွန်ုပ်​တို့​တွင် ​ဤ​သူ​ကြွယ်​ကဲ့​သို့ ရှိ​သ​မျှ​ကိုရောင်း​ချ​ရန် ပ​ညတ်​မ​ခံ​ရ​ငြား ကျွန်ုပ်​တို့​သည် ထာ​ဝ​ရ​ပျက်​စီး​ခြင်း​သို့ ရောက်​သွား​နိုင်​မ​ည့် မည်​သ​ည့်​တ​ဏှာ(ဆ​န္ဒ) ရှိ​သ​နည်း။**

*မတ်လ ၁၇ ရက်*

**တနင်္လာနေ့**

**အ​ကြီး​မား​ဆုံး​အ​ပြစ် ၂ မျိုး**

ယေ​ရှု၏မိ​န့်​မှာ​မှု​အ​ရ အ​ကြီး​မြတ်​ဆုံး​ပ​ညတ်​များ​သည် ဘု​ရား​ကို​ချစ်၊ လူ​ကို​ချစ်​ရ​မ​ည့် ပ​ညတ်​ဖြစ်၏​။ ​ဤ​ပ​ညတ်​များ​ကို စော​င့်​ထိန်း​ရာ​တွင် လက်​တွေ့​ဆန်​ရ​ပါ​မည်။ ယင်း​သည် ယေ​ရှု​နောက်​သို့ ဧ​ကန်​အ​မှန် လိုက်​ခြင်း​ဖြစ်၏။

ယ​ခု​တွင် ဘု​ရား​ကို​ချစ်၊ လူ​ကို​ချစ်​ရ​သ​ည့် ပ​ညတ်​သည် အ​ကြီး​မြတ်​ဆုံး​ပ​ညတ်​များ ဖြစ်​ကြလျှင် အ​ကြီး​မား​ဆုံး​အ​ပြစ် ၂ မျိုး​သည် ဘာ​များ​နည်း။

**ဆာ ၁၃၅:၁၃-၁၉ ကို​ ဖတ်​ပါ။ ​ဤ​ကျမ်း​ချက်က ကျမ်း​စာ​တွင်​ပြ​သ​ည့် သာ​မန်​အ​ပြစ်​မျိုး​သည် အ​ဘယ်နည်း။**

ဓ​မ္မ​ဟောင်း​ကျမ်းက အ​ရာအား​လုံး​တွင် ဘု​ရား​ကို​ချစ်​ရန် ဇောင်း​ပေး​ထား​၏ (တ​ရား ၆:၅ ကို​ရှု)။ ယင်း​သည် ဘု​ရား​ကို​ချစ်​ခြင်း​ကို ဆ​န့်​ကျင်​သ​ည့် ရုပ်​တု​ကိုး​ကွယ်​သ​ည့်​အ​ပြစ်​နှင့် ဆက်​နွှယ်၏။

**ဇာ ၇:၉-၁၂ ကို​ ဖတ်​ပါ။ ဇာ​ခ​ရိ​၏​အာ​ဘော်​အ​ရ ဘု​ရား​သည် ဘာ​ကို​ရှုတ်​ချ​သ​နည်း။ က​ရု​ဏာမဲ့​သောတ​ရားနှင့် ရုပ်​တု​ကိုး​ကွယ်​ခြင်း​များ​သည် အ​ကြီး​မား​ဆုံး​အ​ပြစ် ၂ မျိုး​နှင့် မည်​သို့ ဆက်နွှယ်​သ​နည်း။**

ဘု​ရား​သ​ခင်​သည် ရုပ်​တု​ကိုး​ကွယ်​ခြင်း​ကို​သာ အ​ပြစ်​ဆို​သည် မ​ဟုတ်​ပါ။ တစ်ဦး​ချင်း​ဖြစ်​စေ၊ အ​စု​အ​ဖွဲ့​ဖြင့်​ဖြစ်​စေ လူ​လူ​ချင်း မ​တ​ရား​ပြု​ခြင်း​ကို​လည်း အ​မျက်​ထွက်၏​။ ဘု​ရား​သ​ခင်​သည် ချစ်​ခြင်း​မေတ္တာ​ဖြစ်​သော​ကြော​င့် ဘု​ရား​သည် အ​မျက်​ထွက်၏။

ဓ​မ္မ‌ဟောင်း​ကျမ်း​တွင် တောက်​လျှောက်​ပြ​ထား​သ​ည့် အ​ကြီး​မား​ဆုံး​အ​ပြစ် ၂ မျိုး​တို့​သည် — ဘု​ရား​ကို​ချစ်၊ လူ​ကို​ချစ်​ရ​မည်​ကို မ​ချစ်​နိုင်​သ​ည့်​အ​ပြစ် ဖြစ်၏​။ ယင်း​ပြစ်​မှု​ကြီး​တို့​သည် မေတ္တာ​မ​ရှိ​နိုင်​ခြင်း​တွင် တည်၏​။ အ​တို​ချုံး​ရ​သော် သင်​သည် ဘု​ရား​ကို​မ​ချစ်၊ လူ​ကို​မ​ချစ်​လျှင် ပ​ညတ်​တော်​များ​ကို မ​စော​င့်​နိုင်ပါ။

၁ ယော ၄:၂၀၊ ၂၁ တွင် “တစ်​စုံ​တစ်​ယောက်​သော​သူက၊ ငါ​သည် ဘု​ရား​သ​ခင်​ကို​ချစ်​၏​ဟု ဆို​လျက်​ပင် မိ​မိ​ညီ​အစ်​ကို​ကို မုန်း​လျှင်၊ ထို​သူ​သည် မု​သား​ကို​သုံး​သော​သူ​ဖြစ်၏​။ မိ​မိ​မြင်​ရ​သော မိ​မိ​ညီ​အစ်​ကို​ကို မ​ချစ်​လျှင်၊ မ​မြင်​သေး​သော​ဘု​ရား​သ​ခင်​ကို အ​ဘယ်​သို့​ချစ်​နိုင်​မည်​နည်း။- ဘု​ရား​သ​ခင်​ကို ချစ်​သော​သူ​သည် မိ​မိ​ညီ​အစ်​ကို​ကို ချစ်​ရ​မည်​ဟူ​သော ပ​ညတ်​တော်​ကို ငါ​တို့​သည် ခ​ရစ်​တော်​ထံ​၌​ ခံ​ရ​ကြပြီ” ဟု ပြ​ထား၏။

**ဘု​ရား​ကို​ချစ်​ရ​မ​ည့်​ပ​ညတ်​သည် လူ​ကို​ချစ်​ရ​မ​ည့်​ပ​ညတ်​နှင့် ခွဲ​မ​ရ​သ​ည့်​အ​ကြောင်း​ကို သင် မည်​သို့​ရှင်း​ပြ​မည်​နည်း။ ဖြတ်မ​ရ​သည့် ​ဤ​ဆက်​ထုံး​ကို သင် မည်​သို့​နား​လည်​သ​နည်း။**

*မတ်လ ၁၈ ရက်*

**အင်္ဂါနေ့**

**ဘု​ရား​သည် တ​ရား​ခြင်း​ကို​မြတ်​နိုး​သည်**

သ​မ္မာ​ကျမ်း​စာ​တွင် ဘု​ရား​သ​ခင်​သည် တ​ရား​ခြင်း​ကို​မြတ်​နိုး​ပြီး ဒု​စ​ရိုက်​ကို​မုန်း​ကြောင်း ပြ​ထား​၏ (ဆာ ၃၃:၅၊ ဟေ​ရှာ ၆၁:၈)။ ဘု​ရား​သည် မ​တ​ရား​မှု​ကို အ​ထူး​ဂ​ရု​စိုက်​ကာ မ​တ​ရားခံ​ရ​သူ​များ​အ​တွက် တ​ရား​သော​ဒေါသ ထွက်၏​။ ဓ​မ္မ​ဟောင်း​နှင့် ဓ​မ္မ​သစ်​ကျမ်း​များ​တွင် ဘု​ရား​သ​ခင်​သည် မတ​ရား​ဖိ​နှိပ်​ခံ​ရ​သူ​များ​အ​ပေါ် သ​နားသော်​လည်း ဖိ​နှိပ်​သူ​များ အ​ပေါ် အ​မျက်​ထွက်​ကြောင်း ပြ​ထား၏။

**ဆာ ၈၂ ကို ​ဖတ်​ပါ။ ​ဤ​ဆာ​လံက ​ဤ​က​မ္ဘာ​တွင် တ​ရား​မျှ​တ​မှု​ရှိ​ရန် ဘု​ရား​သည်​ဂ​ရု​ပြု​ကြောင်း ပြ​ထား၏​။ ယင်း​အ​ချက် ယ​နေ့​တွင် ကျွန်ုပ်​တို့​အ​တွက် ဘာ​အ​ဓိပ္ပာယ်​ရှိ​သ​နည်း။**

ကျမ်း​စာ​အ​နက်​ပြန်​သူ​များ​စွာက ​ဤ​ကျမ်း​ချက်​သည် ​ဤ​လော​က​တွင် မ​တ​ရား​အုပ်​ချုပ်​သူ​များ​ကို ရှုတ်ချကာ၊ ဘု​ရား​သည် လော​က​ကို နောက်​မှကြိုး​ကိုင်​သူ​များ​ပါ (စာ​တန့်​အ​ဖွဲ့) တ​ရား​စီ​ရင်​ကြောင်း ပြ​ထား​သည်​ဟု ဆို​ကြ၏​။ မ​တ​ရား​အုပ်​ချုပ်​သူများ​သည် “သင်​တို့​သည် မ​တ​ရား​သော​သူ​တို့​၏​ မျက်​နှာ​ကို​ထောက်​၍​ အ​ဘယ်​မျှ​ကာ​လ​ပတ်​လုံး မ​တ​ရား​သ​ဖြင့် စီ​ရင်​ကြ​မည်​နည်း” ဟု (ဆာ ၈၂:၂) အ​မေးခံရ၏။ ထို့​အ​ပြင် ၎င်း​တို့​ကို “ဆင်း​ရဲ​သော​သူ​နှင့် မိ​ဘ​မ​ရှိ​သော​သူ​တို့​ကို စောင့်​မ​ကြ​လော့။ ငြို​ငြင်​သော​သူ​နှင့် ငတ်​မွတ်​သော​သူ​တို့​ဘက်​၌​ တ​ရား​စီ​ရင်​ကြ​လော့။ ဆင်း​ရဲ​သော​သူ​နှင့် ငတ်​မွတ်​သော​သူ​တို့​ကို မ​တ​ရား​သော​သူ​၏​လက်​မှ ကယ်​နုတ်​ကြ​လော့” (ဆာ ၈၂:၃၊ ၄) ဟု အ​မိ​န့်​ခံ​ရ​ကြ၏​။ ဤကျမ်း​ပိုဒ်​နှင့် အ​ခြားကျမ်း​ပိုဒ်များ​တွင် ဓ​မ္မ​ဟောင်း​ခေတ် ပ​ရော​ဖက်​များက တ​ရား​သ​ဖြင့် အုပ်​ချုပ်​ကြ​ရန် ဆော်‌‌ဩ​ကြ၏။ ​ဤ​အ​ချက်​သည် သာ​မ​ည​မ​ဟုတ်။ ဓ​မ္မ​ဟောင်း​ခေတ်​ရှိ ပ​ရော​ဖက်​များ​နှင့် ယေ​ရှု​သည် လူ့​ဇာ​တိ​ခံ​ယူ​စဉ်​တွင် မိ​န့်​ခဲ့​သ​ည့်​တ​ရား ဖြစ်၏။

ဘု​ရား​ကို​ချစ်​ပါ​သည်​ဟု ဝန်​ခံ​ကြ​သူ​များ လိုက်​နာ​ရ​မ​ည့်​အ​ချက်​များ​တွင် ထိမ်​ချန်​ထား​ခြင်း မ​ရှိ​ပါ။ ဘု​ရားက မ ၆:၈ တွင် (အ​ခြား​တွင်​လည်း) ရှင်း​စွာ​မိ​န့်​ထား၏ — “အ​ချင်း​လူ၊ ကောင်း​သော​လမ်း​ကို ပြ​တော်​မူ​ပြီ။ တ​ရား​သ​ဖြင့်​ပြု​ခြင်း၊ က​ရု​ဏာ​ကို နှစ်​သက်​ခြင်း၊ သင်​၏​ ဘု​ရား​သ​ခင့်​ရှေ့​တော်​၌​ နှိမ့်​ချ​သော​စိတ်​နှင့် ကျင့်​နေ​ခြင်း​မှ​တ​ပါး အ​ဘယ်​ပူ​ဇော်​သ​ကာ​ကို ထာ​ဝ​ရ​ဘု​ရား တောင်း​တော်​မူ​သ​နည်း။”

​ဤ​တ​ရား​သည် ကျမ်း​စာ​တစ်အုပ်​လုံး​တွင် အ​လီ​လီ​ပဲ့​တင်​ထပ်​လျက်​ရှိ၏​။ ဥ​ပ​မာ - ယေ​ရှုက ​ဤ​သို့​မိ​န့်​၏ “သင်​တို့​သည် အ​ချင်း​ချင်း​ချစ်​ကြလျှင်၊ လူ​အ​ပေါင်း​တို့​သည် ထို​မေတ္တာ​ကို​ထောက်​၍​ သင်​တို့​သည် ငါ​၏​တ​ပည့်​ဖြစ်​သည်​ကို သိ​ရ​ကြ​လိမ့်​မည်​ဟု မိန့်​တော်​မူ၏” (ယော ၁၃:၃၅ ကို ၁ ယော ၄:၈-၁၆ နှင့် ယှဉ်​ပါ)။

**မိ ၆:၈ တွင် လာ​သ​ည့်​အ​တိုင်း ကျွန်ုပ်​တို့​၏​မိ​သား​စု၊ အ​သင်း​တော်​များ​သည် လက်​တွေ့​အ​သုံး​ချကြလျှင် မည်​သို့​ဖြစ်​လာ​မည်​နည်း။ သင်​သည် မည်​သ​ည့်အ​ခြေ​အ​နေ​ဖြစ်​ပါ​စေ ထို​အ​ချက်​ကို မည်​သို့​အ​သုံး​ချ​နိုင်​သ​နည်း။**

*မတ်လ ၁၉ ရက်*

**ဗုဒ္ဓဟူးနေ့**

**တ​ရား​သ​ဖြင့်​ပြု​ကျင့်​ရန် ဆော်​ဩ​ခြင်း**

ကျမ်း​စာ​တွင်​လာ​သ​ည့် ပ​ရော​ဖက်​များ​သည် ဘု​ရား​က​ပြု​ကျင့်​စေ​လို​သ​ည့် တ​ရား​မျှ​တ​ခြင်း​ကို လူ့​ဝန်း​ကျင်​တွင် ဆက်​တိုက်​မိ​န့်​ကြ၏​။ သ​မ္မာ​ကျမ်း​စာ​သည် မ​တ​ရား​မှု၊ ဖိ​နှိပ်​မှု​များ​ကို တစ်​ခါ​မျှ မ​ထိမ်​ချန်​ပါ။ ဆို​ရ​လျှင် ဘု​ရား​သ​ခင်​သည် တ​ရား​မျှ​တ​မှု​ရှိ​ရန် ဆော်​ဩ​လျက်​ရှိ၏။

ဥ​ပ​မာ- ပ​ရော​ဖက်​ဟေ​ရှာ​သည် ​ဣ​သ​ရေ​လ​နိုင်​ငံ​တွင်ဖြစ်​ပျက်​သ​ည့် မ​တ​ရား​မှု​ကို နှုတ်ဆိတ်​ မ​နေ​ပါ။ တ​ရား​မျှ​တ​မှု​အ​တွက် ဘု​ရား​၏​ဆော်​ဩ​မှု​ကို ယ​နေ့​တွင်​လည်းကြား​ရ​သ​င့်​ပါ​သည်။ “ကောင်း ​သော​အ​ကျင့်​ကို ကျင့်အံ့​သော​ငှာ သင်​ကြ​လော့။ တ​ရား​သ​ဖြင့်​ပြု​ခြင်း​ငှာ ကြံ​ကြ​လော့။ မိဘမရှိသော သူ​တို့​အ​ဖို့ တ​ရား​သ​ဖြင့် စီ​ရင်​ကြ​လော။ မု​ဆိုး​မ​တို့​၏​အ​မှု​ကို စော​င့်​ကြ​လော့” (ဟေ​ရှာ ၁:၁၇)။ ထို့​အ​ပြင် “မ​တ​ရား​သ​ဖြင့် စီ​ရင်​သော​သူ၊ ကြပ်​တည်း​စွာ မှတ်​ချက်​ကို​မှတ်​သား​သော စာ ရေး​တို့​သည် အ​မင်္ဂ​လာ​ရှိ​ကြ၏” (ဟေ​ရှာ ၁၀:၁၊ ၂)၊ “ငါ​ကြည့်​ရှု​စီ​ရင်​သည်​ကာလ၊ အ​ဝေး​က​ရောက်​လ​တ္တံ့​သော ဖျက်​ဆီး​ခြင်း​ဖြစ်​သည်​ကာလ၌​၊ သင်​တို့​သည် ချမ်း​သာ​ရ​အံ့​သော​ငှာ၊ အ​ဘယ်​သူ​ထံ​သို့ ပြေး​ကြ​လိမ့်​မည်​နည်း။ သင်​တို့​စည်း​စိမ်​ဥ​စ္စာ​ကို အ​ဘယ်​မှာ​သို​ထား​ကြ​လိမ့်​မည်​နည်း” (ဟေ​ရှာ ၁၀:၃)။

ထို့​အ​တူ ပ​ရော​ဖက်​ယေ​ရ​မိ​လည်း ဘု​ရား​၏​အ​မိ​န့်​တော်​ကို ကြား​ပြော​၏​ — “မ​တ​ရား​သော​အ​မှုအား​ဖြင့် မိ​မိအိမ်​ကို​လည်း​ကောင်း၊ အ​ဓ​မ္မ​ပြု​၍​ အ​ထက်​ခန်း​တို့​ကို​လည်း​ကောင်း ဆောက်​သော​သူ၊ အိမ်​နီး​ချင်း​ကို အ​ခ​မ​ပေး​ဘဲ​စေ​စား၍​၊ အ​လုပ်​လုပ်​သည်​အ​တွက် ဆု​မ​ချ​သော​သူ​သည် အ​မင်္ဂ​လာ​ရှိ၏။ ထာ​ဝ​ရ​ဘု​ရား မိန့်​တော်​မူ​သည်​ကား၊ သင်​သည် အာ​ရဇ်​သစ်​သား​၏​ဂုဏ်​ကို ကိုး​စား​သော​ကြောင့် စိုးစံ​ရ​မည်​လော။ သင်​၏​အ​ဘ​သည် ဝ​စွာ​စား​သောက်​ရ​သည် မ​ဟုတ်​လော။ တ​ရား​သ​ဖြင့် စီ​ရင်​ဆုံး​ဖြတ်​သည် မ​ဟုတ်​လော။ ထို​သို့​ပြု​၍​ ကောင်း​စား​ခြင်း​ရှိ၏​။ သူ​သည် ဆင်း​ရဲ​ငတ်​မွတ်​သော သူ​တို့​အ​မှု​ကို​စောင့်​၍​ တ​ရား​သ​ဖြင့် စီ​ရင်၏​။ ထို​သို့​ပြု​၍​ ကောင်း​စား​ခြင်း​ရှိ၏​။ ငါ့​ကို​သိ​သော​အ​ကျိုး မ​ဟုတ်​လော” (ယေ ၂၂:၁၃၊ ၁၅၊ ၁၆)။

**မ ၂၃:၂၃-၃၀ ကို ဖတ်​ပါ။ မည်​သ​ည့်တရားသည် အ​ရေး​ပါ​ဆုံး​ဖြစ်​ကြောင်း ယေ​ရှုက မိ​န့်​သ​နည်း။ ယေ​ရှုက “လေး​သော​အ​ရာ” ဟု မိ​န့်​ရာ​၌ ဘာ​ကို​ဆို​လို​သည်​ဟု သင်​ထင်​မှတ်​သ​နည်း။**

ဓ​မ္မ​ဟောင်း​ခေတ် ပ​ရော​ဖက်​များ​သည် မ​တ​ရား​မှု​ကို​သာ စိတ်​တွင်​ထားကြ​သည်​ဟု ထင်​မှတ်​တတ်​ပေ​မည်။ ယေ​ရှု​လည်း ​ဤ​အ​မှု​ကို အ​လေး​ပေး​ကြောင်း ကျွန်ုပ်​တို့ ရှင်း​စွာ​တွေ့​ရ​ပါ​သည်။ ယေ​ရှုက ​ဤ​သို့​မိ​န့်​၏​ — “လျှို့​ဝှက်​သော​ကျမ်း​ပြု​ဆ​ရာ၊ ဖာ​ရိ​ရှဲ​တို့၊ သင်​တို့​သည် အ​မင်္ဂ​လာ​ရှိ​ကြ၏​။ အ​ကြောင်း​မူ​ကား၊ ပင်​စိမ်း၊ စ​မွှတ်၊ ဇီ​ယာ၊ အ​သီး​အ​ရွက်​တို့​ကို ဆယ်​ဖို့​တစ်​ဖို့ လှူ​ကြ​သည်​တွင် တ​ရား​သ​ဖြင့်​စီ​ရင်​ခြင်း၊ သူ​တစ်​ပါး​ကို သ​နား​ခြင်း၊ သ​စ္စာ​စောင့်​ခြင်း​တည်း​ဟူ​သော ပ​ညတ်​တ​ရား​တွင် လေး​သော​အ​ရာ​တို့​ကို​ကား လှပ်​၍​ထား​ကြ၏​။ အ​ရင်​ဆို​သော​အ​ရာ​တို့​ကို မ​လှပ်​မ​ထား၊ နောက်​ဆို​သော​အ​ရာ​တို့​ကို ကျင့်​ရ​မည်” (မ ၂၃:၂၃)။ ရှင်​လု​ကာကျမ်း​တွင်​လည်း ယေ​ရှုက “တ​ရား​သ​ဖြင့်​စီ​ရင်​ခြင်း၊ ဘု​ရား​သ​ခင်​ကို ချစ်​ခြင်း​အ​မှု​ကို​ကား လှပ်​ထား​ကြ၏” ဟု ညည်း​တွား​၏ (လု ၁၁:၄၂)။

**သင်​သည် ယ​နေ့​တွင် “လေး​သော​အ​ရာ” ကို အာ​ရုံ​ထား​သည်​မှန်​လျှင် “ပင်​စိမ်း၊ စ​မွှတ်၊ ဇီ​ယာ” များ​အ​စား ဘာ​ကိုအာ​ရုံ​ထား​ရ​မည်​နည်း။**

*မတ်လ ၂၀ ရက်*

**ကြာသပတေးနေ့**

**အ​ဘယ်​သူသည် ကျွန်ုပ်​နှင့်​စပ်​ဆိုင်သောသူဖြစ်​ပါသနည်း**

ရှင်​လု​ကာ​ကျမ်း​တွင် အ​ကြီး​မြတ်​ဆုံး​ပ​ညတ် ၂ ချက်​ဖြစ်​ကြသည့် ဘု​ရား​ကို​ချစ်၊ လူ​ကို​ချစ်​ရ​မ​ည့်​ပ​ညတ်​တို့​ကို ယေ​ရှု​မိ​န့်​ပြီး​နောက်​တွင် ကျမ်း​တတ်​ပုဂ္ဂိုလ်က “အ​ဘယ်​သူ​သည် အ​ကျွန်ုပ်​နှင့်​စပ်​ဆိုင်​သော​သူ ဖြစ်​ပါသနည်း​ဟု မိ​မိ​အ​ပြစ်​မ​ရှိ​ဟန် ပြု​လို​သော​စိတ်​နှင့် ယေ​ရှု​ကို​လျှောက်​ပြန်၏” (လု ၁၀:၂၉)။ ထို​အ​မေး​ကို ယေ​ရှုက ရင်း​နှီး​ပြီး​သော၊ ကောင်း​သော​ရှ​မာ​ရိ ပုံ​ပ​မာ​ဖြင့် ထောက်​ပြ၏။

**လု ၁၀:၂၅-၃၇ တွင်​လာ​သ​ည့် ကောင်း​သော​ရှ​မာ​ရိ ပုံ​ပ​မာ​ကို ဖတ်​ပါ။ ​ဤ​ပုံ​ပ​မာက ပ​ရော​ဖက်​များက လူ့​သ​မိုင်း​တစ်​လျှောက် တော​င့်​တ​ကြ​သ​ည့် တ​ရား​မျှ​တ​မှု​အ​ကြောင်း ဘာ​ပြ​ဆို​သ​နည်း။**

ယေ​ရှု​သည် တ​ရား​မှု​ကို နှုတ်​ဖြင့်​မိ​န့်​ရုံ​မ​ဟုတ်​ပါ။ အ​ကောင်​အ​ထည် ဖေါ်​ခဲ့၏​။ ပ​ရော​ဖက်​များက တောင့်တ​ခဲ့ကြ​သ​ည့် တ​ရား​မျှ​တ​မှု​ကို ယေ​ရှု​သည် ပြည့်​စုံ​စေ​ခဲ့၊ ပြည့်​စုံ​စေဦး​မည် ဖြစ်​၏ (လု ၄:၁၆-၂၁ ကို ဟေ​ရှာ ၆၁:၁၊ ၂ ရှု​ထော​င့်​ဖြင့် ဖတ်​ပါ)။ ယေ​ရှု​သည် ကယ်​ထုတ်​ခံ​ရ​ရန် သိ​ကြ​သ​ည့် တိုင်း​နိုင်​ငံ​အား​လုံး​၏​ မျှော်​လ​င့်​ရာ​ဖြစ်၏။

အာ​ဏာ​ပြ​လို​ကြ​သ​ည့် ရန်​သူ​၏​တစ်​ဘက်​တွင် ယေ​ရှု​သည် အ​ပြစ်​၏​သက်​ရောက်​မှု မ​ရှိ​ငြား အ​ပြစ်၊ မ​တ​ရား​မှု၊ ဖိ​နှိပ်​မှု​တို့​၏​အောက်​တွင် နှိ​မ့်​ချစွာ​နေ​ခဲ့၏။

ယေ​ရှု​သည် ၎င်း​ကိုယ်​ကို မေတ္တာ​အ​ရင်းခံ​ကာ ပေး​ဆပ်​ခြင်း​ဖြင့် ရန်​သူ​တော်​ကို နိုင်​ခဲ့၏။ ခ​ရစ်​တော်က အ​ထွတ်​အ​ထိပ်​တွင်​ထား​ရန် အ​သေခံခဲ့၊ ပ​ညတ်​တော်​၏​ လေး​သော​အ​ရာ​ကို ကျွန်ုပ်​တို့​သည် အ​လေး​မ​ထား​ကြလျှင် မည်​သို့​ဖြင့် အ​လေး​ထားဖြစ်​ကြ​မည်​နည်း။

ဆာ ၉:၈၊ ၉ တွင် “မြေ​ကြီး​သား​တို့​ကို တ​ရား​သ​ဖြင့် စီ​ရင်​တော်​မူ၏​။ လူ​မျိုး​တို့​အား ဖြောင့်​မတ်​စွာ​သော စီ​ရင်​ခြင်း​ကို ပြု​တော်​မူ၏​။ ထာ​ဝ​ရ​ဘု​ရား​သည် ညှဉ်း​ဆဲ​ခြင်း​ကို​ခံ​ရ​သော သူ​တို့​၏​ခို​လှုံ​ရာ၊ ဘေး​အ​န္တ​ရာယ်​ရောက်​သည်​ကာလ ခို​လှုံ​ရာ​ဖြစ်​တော်​မူ၏” ဟု​လာ၏​။ ထို့​အ​တူ ဆာ ၁၄၆:၇-၉ တွင် “ညှဉ်း​ဆဲ​ခြင်း​ကို​ခံ​ရ​သော​သူ​တို့​အား တ​ရား​ပြု​တော်​မူ၏​။ ငတ်​မွတ်​သော​သူ​တို့​ကို ကျွေး​မွေး​တော်​မူ၏​။ ထာ​ဝ​ရ​ဘု​ရား​သည် ချုပ်​ထား​ခြင်း​ကို​ခံ​ရ​သော​သူ​တို့​ကို လွှတ်​တော်​မူ၏​။ ထာ​ဝ​ရ​ဘု​ရား​သည် မျက်​စိ​ကန်း​သော​သူ​တို့​ကို မြင်​စေ​တော်​မူ၏​။ ထာ​ဝ​ရ​ဘု​ရား​သည် နှိမ့်​ချ​သော​သူ​တို့​ကို ကြွ​ပင့်​တော်​မူ၏​။ ထာ​ဝ​ရ​ဘု​ရား​သည် ဖြောင့်​မတ်​သော​သူ​တို့​ကို ချစ်​တော်​မူ၏​။ ထာ​ဝ​ရ​ဘု​ရား​သည် ဧည့်​သည်​တို့​ကို စောင့်​မ​တော်​မူ၍​၊ မု​ဆိုး​မ​နှင့် မိ​ဘ​မ​ရှိ​သော​သူ​တို့​ကို ထောက်​မ​တော်​မူ၏​။ မ​တ​ရား​သော​သူ​တို့​၏​လမ်း​ကို​ကား၊ ကွေ့​ကောက်​စေ​တော်​မူ၏” ဟု ထပ်​ဖြည့်​ထား၏။

ကျွန်ုပ်​တို့​ဝန်း​ကျင်​တွင် မ​ပြည့်​စုံသူ​များ​ကို ဖြည့်​ဆည်း​ပေး​ရာ​တွင် သ​မ္မာ​ကျမ်း​စာ​သည် ထို့​ထက်​ရှင်းစွာ ပြ​နိုင်ဦး​မည်လော။

**မ​ပြည့်​စုံသူ​များ​ကို ဖြည့်​ဆည်း​ပေး​ရာ​တွင် ယေ​ရှု​၏​န​မူ​နာ​မှ မည်​သ​ည့်​သင်​ခန်း​စာ​များ ကျွန်ုပ်​တို့​ယူ​နိုင်​သ​နည်း။ ကျွန်ုပ်​တို့​သည် ယေ​ရှု​နည်း​တူ တန်​ခိုးမ​ပြ​နိုင်​ငြား ကျွန်ုပ်​တို့​၏​ ဖေး​မ​မှု​များ​သည် နိ​မိတ်​များ​အ​ဖြစ် တန်း​ဝင်​စေ​နိုင်​မည်​နည်း။**

*မတ်လ ၂၁ ရက်*

**သောကြာနေ့**

**ဆက်​လက်​လေ့​လာ​ရန်။** Ellen G. White, “The Sabbath,” pp. 281-289, in *The Desire of Ages*.

“သူ​လျှို​များ​သည် လူ​ထု​ရှေ့​တွင် ခ​ရစ်​တော်အား ခွန်း​တုံ့​မ​ပြန်​ရဲ​ကြ​ပါ။ ကို​ယ့်​ရှူး​ကိုယ်​ပတ်​မိ​မည်​ကို ကြောက်​ကြ၏​။ ၎င်း​တို့က ခ​ရစ်​တော်​သည် သ​မ္မာ​တ​ရား​ကို မိ​န့်​ကြား​ကြောင်း သိ​ကြ၏​။ ၎င်း​တို့​၏​ရိုး​ရာ​ကို ထိ​ပါး​စေ​မ​ည့်​အ​စား ၎င်း​တို့ အ​နေ​အ​စား​ချောင်​နိုင်​ရန် ပိုင်​ရှင်အား တစ်​ကိုယ်​တည်း​ချန်ထား​ကြ၏။ ထို့​ကြော​င့် ဘု​ရား​သ​ခင်​နှင့် သ​ဏ္ဌာန်​တူ​ဖန်​ဆင်း​ထား​သ​ည့် လူ​အ​စား တိ​ရ​စ္ဆာန်​ကို သာ​၍​အာ​ရုံ​ပေး၏။ ယင်းက မှား​သော​ဘာ​သာ​ခပ်​သိမ်း​၏​ သ​ရုပ်​မှန်​ကို ချပြ၏​။ ယင်း​စိတ်​ထား​မျိုး​သည် ဘု​ရား​အ​ထက်​တွင် နေ​လို​သ​ည့်​ဆ​န္ဒ​မှ အ​ရင်းခံ​လာ​ပြီး သို့​သော် တိ​ရ​စ္ဆာန်​၏​အောက်​သို့​ပင် နိ​မ့်​ဆင်း​သွား၏​။ ဘု​ရား​သ​ခင်​ကို​ဆ​န့်​ကျင်​သ​ည့် ကိုး​ကွယ်​မှု​အ​ပေါင်း​သည် ခ​ရစ်​တော်အား​ဖြင့် ပြန်​လည်​ဂုဏ်​တ​င့်​မ​ည့်၊ ဖန်​ဆင်း​ချိန်​က​ပေး​ထား​သ​ည့် လူ့​ကျက်​သ​ရေ​ကို တုံး​စေ၏​။ ကိုး​ကွယ်​မှု အ​မှား​အ​ပေါင်း​တို့​သည် ပု​ထု​ဇဉ်​၏​လို​အပ်​ချက်၊ ဒုက္ခ​များ၊ အ​ခွင့်​အ​ရေး​များ​ကို လျစ်​လှူ​ရှု​စေ၏​။ ဧ​ဝံ​ဂေ​လိ​တ​ရား​တော်က လူ​သား​များ​ကို တန်​ဖိုး​ပြန်​ရှိ​စေ​ပြီး ခ​ရစ်​တော်​၏​အ​သွေးတော်ဖြင့် ရွေး​ထား​ကြောင်း၊ လူ​သား​များ​၏​ ဒုက္ခ​များ​ကို နား​လည်​ပေး​ကြောင်း ပြ​ထား၏​။ ထာ​ဝ​ရ​ဘု​ရားက ‘လူ​သည် ရွှေ​စင်​ထက် အ​ဖိုး​ထိုက်​မည်​အ​ကြောင်း၊ ဆင်း​ရဲ​သား​သည် ဩ​မိ​ရု​ရွှေ​ကျောက်​ထက် အ​ဖိုး​ထိုက်​မည်​အ​ကြောင်း ငါ​ပြု​မည်’ ဟု​မိ​န့်​၏ ဟေ​ရှာ ၁၃:၁၂။

“ယေ​ရှု​သည် ဖာ​ရိ​ရှဲ​များထံ ဥ​ပုသ်​နေ့​တွင် ကောင်း​မှု (သို့) မ​ကောင်း​မှု၊ အ​သက်သတ်ရ​မည်​လော (သို့) အ​သက်​ကယ်​ရ​မည်​လော​ဟု မေး​သ​ည့်​အ​ခါ ဖာ​ရိ​ရှဲ​တို့​၏​သ​န္ဓေ​ဆိုး​ကို ထိပ်​တိုက်​ရင်ဆိုင်​ခြင်း ဖြစ်၏​။ ခ​ရစ်​တော်​သည် လူ​ထု​ကို​ကယ်​ကာ ပီ​တိ​စား​ခိုင်း​စေ​ခိုက်​တွင် ဖာ​ရိ​ရှဲ​တို့​သည် ၎င်း​၏​အ​သက်​ကို​နုတ်​ရန် ကြံ​ကြ၏​။ ဖာ​ရိ​ရှဲ​တို့​၏​ဉာဉ်​အ​တိုင်း ဥ​ပုသ်​နေ့​တွင် အ​သက်​သတ်​ခြင်း​သည် ယေ​ရှုက ကု​ပေး​ခဲ့​သ​ည့်​ဖြစ်​စဉ်​ထက် မြတ်​ပါ​သ​လော။ ဘု​ရား​သ​ခင်​၏​ မူ​ပိုင်​နေ့​တွင် လူ​သား​အား​လုံး​ကို မေတ္တာ​ထားကာ ချစ်​ရ​သည်​ထက် သတ်​ဖြတ်​ခြင်း​သည် သာ​၍​မြတ်​သ​လော။” — Ellen G. White, *The Desire of Ages*, pp. 286, 287။

**ဆွေး​နွေး​ရ​မ​ည့်​မေး​ခွန်း​များ**

**၁။ကိုး​ကွယ်​မှု​အ​မှား​တိုင်း​သည် “လူ​သား​တို့​၏​လို​အပ်​မှု​ကို လစ်​လှူ​ရှု​စေ​သည်” ဆို​သ​ည့်​အ ချက်​သည် အ​ဘယ်​ကြော​င့် မည်​သို့​ဖြင့် မှန်​နေ​သ​နည်း။ ထို​လို​အပ်​ချက်​ကို ကျွန်ုပ်​တို့​၏​ အ သင်း​တော်​တွင်း၊ အ​သင်း​တော်​ပ​တွင် သိ​သိ​ဖြင့် လျစ်​လျူ​ရှု​ဖြစ်​နိုင်​ဖွယ် မည်​သို့​ရှိ​နိုင်သ​နည်း။**

**၂။ မည်​သူ​သည် ကျွန်ုပ်နှင့်​စပ်​ဆိုင်​သူ​နည်း။ မည်​သူ​သည် သင်​နှင့်​စပ်​ဆိုင်​သူ​နည်း။ ကျွန်ုပ်​တို့​သည် ခ​ရစ်​တော့်​နောက် လိုက်​ရာ​တွင် မေတ္တာ​ကြော​င့် ၎င်း​၏​ဘောင်​ကို​ကျော်​သ​ည့် ရှ​မာ​ရိ​အ​မျိုး​သား​ကဲ့​သို့ ဖြစ်​လာ​နိုင်​မည်​နည်း။**

**၃။ဘု​ရား​သ​ခင်​သည် တ​ရား​မျှ​တ​မှု​နှင့် ညှာ​တာ​ခြင်း​ကို နှစ်​သက်​လျှင် ကျွန်ုပ်​တို့​သည် ဘု​ရား​အ​ကြိုက် မည်​သို့ လိုက်​ဖြစ်​ကြ​မည်​နည်း။ ကျွန်ုပ်​တို့​သည် မည်​သို့​ဖြင့် ယေ​ရှု​က​မိ​န့်​သ​ည့် “ပ​ညတ်​တော်​နှင့်​ဆိုင်​သ​ည့် သာ​၍​လေး​နက်​သော​အ​ရာ”ကို အာ​ရုံ​ထား​ဖြစ်​နိုင်​မည်​နည်း။**

**၄။တ​ရား​စီ​ရင်​ခြင်း​အ​ကြောင်း ကျွန်ုပ်​တို့​တွေး​ဖြစ်၊ ပြော​ဖြစ်​ကြ​သ​ည့်​အ​ခါ ယေ​ရှု​မိ​န့်​သ​ည့် အ​ဖိ​နှိပ်​ခံ​များ​အ​ပေါ် ပြု​မူ​ပုံ​အ​ပေါ် အ​ခြေ​ခံ​ကြောင်း ကျွန်ုပ်​တို့ အာ​ရုံ​ပေး​ဖြစ်​ကြ​သ​လော။ ယင်း​အ​ကြောင်း​ကို မ ၂၅:၃၁-၄၆ ရှု​ထော​င့်​မှ သုံး​သပ်​ပါ။**

**အ​ရှေ့​အ​လယ်​ပိုင်း​ဒေ​သ​တွင် သောင်​တင်​ခြင်း**

**ဘဝတစ်ကွေ့ပုံပြင်**

Andrew McChesney ရေး​သား​သည်

Ki-nam ​၏​က​မ္ဘာ​သည် ကျောင်း​သား​သာ​သ​နာ​ပြု​အ​ဖြစ် တောင်​ကိုး​ရီး​ယား​မှ အ​ရှေ့​အ​လယ်​ပိုင်း​ဒေ​သ​သို့ ရောက်​ချိန်​တွင် ပျက်​တော့၏​။ သူ​မ​သည် တိုး​ရစ်​ဗီ​ဇာ​ဖြင့် ဝင်​ခဲ့​သော​ကြော​င့် နှစ်​ပေါက်​နေ​နိုင်​ရန် သက်​တမ်း​တိုး​ရန်​လို၏​။ သူမ​၏​ အ​ခန်း​ပိုင်​ရှင်က ဗီ​ဇာ​အ​သစ်​လျှောက်​နိုင်​ရန် စာ​ရွက်​ကိစ္စ​ကို ကူ​ညီ​ခဲ့၏​။ သို့​သော် စိတ်​ပြောင်း​ကာ ငွေ​များ​စွာ​တောင်း​လာ၏။

Ki-nam တွင် ငွေ​မ​ရှိ​ပါ။ ကျောင်း​သား​သာ​သ​နာ​ပြု​များ​၏​ ခေါင်း​ဆောင်​တွင်​လည်း ငွေ​မ​ရှိ​ပါ။ SDA အ​သင်း​သား​များ​တွင်​လည်း ငွေ​မ​ရှိ​ပါ။ အ​သင်း​သား​များ​သည် အိမ်​ကို ဘု​ရား​ကျောင်း​ပြု​ကာ ဘု​ရား​ရှိ​ခိုး​ကြ​သ​ည့် စစ်​ဘေး​ဒုက္ခ​သည်​များ ဖြစ်​ကြ၏။

Ki-nam လည်း ကျဉ်း​ထဲ​ကျပ်​ထဲ‌ရောက်၏​။ သူ​မ​ကို အိမ်​ငှား​လို​မ​ည့် အိမ်​ရှင်​အ​သစ်​ရှာ​ရန် ခဲ​ယဉ်း၏​။ တ​ရား​မ​ဝင်​လည်း မ​နေ​လို၊ လာဘ်​ထိုး​ပြီး​လည်း မ​နေ​လို​ပြန်​ပါ။

သူ​မ​လည်း ပြ​ဿ​နာ​ပြေ​လည်​စေ​ရန် ဆု​တောင်း၏​။ ၂ လ​မျှ နေ့​စဉ်​ဆု​တောင်း၏​။ သူမ​၏​မိဘ​များ​လည်း တောင်​ကိုး​ရီး​ယား​မှ ဆု​တောင်း​ပေး၏​။ သာ​သ​နာ​ပြု အ​ဖွဲ့​ခေါင်း​ဆောင်က Ki-nam အ​တွက် အ​သင်း​တော်က ဆု​တောင်း​ပေး​ရန် တောင်း​ဆို​ပေး၏​။ ၎င်း​တို့​လည်း တောင်း​ကြ၏။

၂ လ ကုန်​သွား၏​။ အိမ်​ရှင်က လက်​မှတ်​မ​ထိုး​ပေး​ပါ။ သို့​နှင့် ဗီ​ဇာ​အ​သစ်​လျှောက်​ရန် လူ​ချင်း​တွေ့​ရ​မ​ည့်​နေ့ ရောက်​လာ၏​။ သူ​မ​တွင် မည်​သ​ည့်​စာ​ရွက်​စာ​တမ်း​မှ မ​ရှိ​ပါ။

အင်​တာ​ဗျူး​မ​ဖြေ​မီ​တွင် ဖုန်း​ဝင်​လာ၏​။ အ​ဖွဲ့​ခေါင်း​ဆောင်က ခေါ်​ခြင်း​ဖြစ်​ပြီး “အ​ဆင်​ပြေ​လောက်​တယ်၊ ဆက်​လုပ်” ဟု​ဆို၏။

ခေါင်း​ဆောင်က အ​သင်း​သား​တစ်​ယောက်က အိမ်​ခြံ​မြေ​အ​ကျိုး​ဆောင်​ကို ရင်း​နီး​ပြီး ၎င်းထံ​သွား​၍​ တွေ့​လို​ကြောင်း ပြော​ပြ၏​။ အ​သင်း​သား​သည် အ​ကျိုး​ဆောင်​ပိုင်​ရှင်​ထံ “ကျွန်​တော့်​ရဲ့​မိတ်​ဆွေ​ကို ကူ​ပေး​နိုင်​မ​လား” ဟု​ဆို၏​။ ပိုင်​ရှင်​လည်း “သူ့ passport ယူ​ခဲ့၊ ငါ​လက်​မှတ်​ထိုး​ပေး​မယ်” ဟု​ဆို၏။

Ki-nam လည်း ဆွံ့​အ​သွား​ပြီး “ကျေး​ဇူး​ပါ။ ဘု​ရား​သ​ခင်” ဟု​သာ ဆို​နိုင်၏​။ ပိုင်​ရှင်​လည်း လက်​မှတ်​ထိုး​ပေး​ပြီး Ki-nam လည်း resident visa ရ၏။

ထို့​အ​ပြီး​တွင် Ki-nam သည် ဘု​ရား​ကို သံ​သ​ယ​မ​ဖြစ်​တော့​ဘဲ သူ​မ​ကို ထို​ဒေ​သ​တွင် သာ​သ​နာ​ပြု​ချိန်​အ​တွင်း ဆောင်​မ​မည်​ကို သံ​သ​ယ​မ​ဖြစ်​တော့​ပါ။ ဘု​ရား​လည်း ကောင်း​ချီး​ပေး၏​။ သူ​မ​ကြော​င့် ဝိ​ညာဉ် ၇ လုံး သိမ်း​ဖြစ်၏​။ Ki-nam က တောင်​ကိုး​ရီး​ယား​နိုင်​ငံက ဆိုးလ်​မြို့​ရှိ Adventist Mission အင်​တာ​ဗျူး​တွင် “လူ​တွေ​ကို​ကယ်​ဖို့ ဘု​ရားက ကျွန်​မ​ကို​အ​သုံး​ပြု​တယ်။ ခြေ​လှမ်း​တိုင်း​မှာ ကျွန်​မ​နဲ့​ပါ​ရှိ​တယ်။ ဘု​ရား​ရဲ့​ခေါ်​ဆို​မှု​မှာ အ​မှား​မ​ရှိ​ဘူး။ အဲ​ဒီ​နှစ်​တွေက ကျေးဇူး​တင်​စ​ရာ​နှစ်​တွေ​ပါ​ပဲ” ဟု​ဆို၏။

တောင်​ကိုး​ရီး​ယား​ရှိ SDA အ​သင်း​တော်​သည် က​မ္ဘာ​တစ်​ဝှမ်း​သို့ သာ​သ​နာ​ပြု​များ စေ​လွှတ်​လျက်​ရှိ၏​။ မတ်လ ၂၉ ရက်​နေ့​တွင် ကောက်​ခံ​မ​ည့် ၁၃ ပတ်​အ​လှူ​ငွေ​သည် တောင်​ကိုး​ရီး​ယား အိမ်​တွင်း​သာ​သ​နာ အ​စီ​အ​စဉ်​ကို ထောက်​ပံ့​မည်​ဖြစ်၏​။ ကျောင်း​သူ သာ​သ​နာ​ပြု​သူ​၏​နာ​မည်​ကို ပြောင်း​သုံး​ထား​ပါ​သည်။

**အ​ပိုင်း ၁။ ခြုံ​ငုံ​သုံး​သပ်​ချက်**

**ဆရာတို့၏မှတ်ချက်များ**

**အ​ဓိ​က​ကျမ်း​ချက်။** ၁ ယော ၄:၂၀

**လေ့​လာ​မှုဦး​တည်​ချက်​များ။** မ ၁၉:၁၆-၂၂၊ မ ၂၂:၃၅-၄၀၊ မ ၂၅:၄၀၊ ၄၅၊ လု ၁၀:၃၀-၃၇၊ ၁ ယော ၄:၂၀။

**နိ​ဒါန်း။ ။** ကျွန်ုပ်​တို့​သည် ဘု​ရား​ကို​ချစ်​သည်​မှန်​လျှင် ကျွန်ုပ်​တို့​သည် တစ်ဦး​နှင့်​တစ်ဦး​အ​ပေါ် စေ​တ​နာ​ကောင်း​များ ထား​ဖြစ်​ကြ​ပါ​မည်။

**သင်​ခန်း​စာ​၏​ဆို​လို​ရင်း။ ။** ယ​ခု​အ​ပတ်​သင်​ခန်း​စာ​သည် အ​ဓိက ၂ ချက်​ကို လေ့​လာ​ပါ​မည်။

၁။ မ​ဖြတ်​တောက်​နိုင်​သ​ည့် ဘု​ရား​ကို​ချစ်၊ လူ​ကို​ချစ် တ​ရား​တော်​မြတ် (တ​ရား​ခြင်း)။ သ​မ္မာ​ကျမ်း​စာ​တွင် ခက်​ခဲ​နေ​သ​ည့် ယုံ​ကြည်​သူ​များ​ကို မေတ္တာ​ထား​ရ​မည်​ဟု ဆို၏​။ မေတ္တာ​ဟူ​သည် သူ​တစ်​ပါး​ကို ကောင်း​စား​စေ​လို​သ​ည့် မု​ဒိ​တာ​တ​ရား​ဖြစ်၏​။ ခ​ရစ်​တော်​၏​ မေတ္တာ​တော်​သည် အ​ခြား​ပုဂ္ဂိုလ်​များ​ကို ချစ်​ရ​မ​ည့်​န​မူ​နာ​ဖြစ်၏​။ ထို​သို့​မ​ပြု​နိုင်​လျှင် ယေ​ရှု​ခ​ရစ်က ပြ​နေ​သ​ည့် ဘု​ရား​၏​မေတ္တာ​တော်​ကို မ​မြင်​တတ်​ခြင်း ဖြစ်၏။

၂။ မေတ္တာ​မဲ့​ခြင်း — ချစ်​ခြင်း​နှင့် တ​ရား​မျှ​တ​ခြင်း​တို့ ပြတ်​တောက်​ခြင်း။ ကျွန်ုပ်​တို့​သည် ဘု​ရား​သ​ခင်​ကို​ချစ်​ကြလျှင် အ​ခြား​ပုဂ္ဂိုလ်​များ​ကို​လည်း ချစ်​မည်​ဖြစ်၏​။ တစ်​ဘက်​တွင်​ကား ဘု​ရား​ကို​ချစ်​ခြင်း​နှင့် အ​ခြား​ပုဂ္ဂိုလ်​များ​အ​ပေါ် တ​ရား​မှု​မ​ပြခြင်းက ဘု​ရား​၏​ပ​ညတ်​တော်​ကို မ​စော​င့်​ကြောင်း​ကို​ပြ၏​။ ​ဤ​အ​ချက်​သည် ဥ​စ္စာ​ကြွယ်​ဝ​သူ လူ​ရွယ်​၏​ပြ​ဿ​နာ​ဖြစ်၏​။ ၎င်း​သည် ပ​ညတ်​တော်​တို့​ကို စော​င့်၏​။ သို့​သော် သူ​ဆင်း​ရဲ​များ​အ​ပေါ် မေတ္တာ​မ​ထား​နိုင်​ခဲ့​ပါ။ အ​ခြား​သာ​ဓ​က​ကား ကောင်း​သော​ရှ​မာ​ရိ​အ​မျိုး​သား ပုံ​ပ​မာ​တွင်​လာ​သ​ည့် ယဇ်ပု​ရောဟိတ်​နှင့် လေ​ဝိ​အ​မျိုး​သား​တို့ ဖြစ်​ကြ၏​။ ၎င်း​တို့​သည် အာ​ပတ်​မ​သ​င့်​ကြ​ရန် ဝိ​နည်း​များ​ကို လိုက်​ကြပြီး မေတ္တာ​ပြ​ရန် ပျက်​ကွက်​ကြ၏။

**လက်​တွေ့​အ​သုံး​ချခြင်း။ ။** ဘု​ရား​ကို​ချစ်​ခြင်း​တွင် အ​ခြား​ပုဂ္ဂိုလ်​များ​၏​ အ​ခက်​အ​ခဲ​များ​ကို ဖေး​ကူ​ရ​မ​ည့်​အ​ကြောင်း ပါ​ဝင်​ခြင်း​တွင် သင် မည်​သို့​နေ​ပြ​သ​နည်း။

**အ​ပိုင်း ၂။ အ​နက်​ဖွင့်​ကျမ်း**

**၁။ မ​ဖြတ်​တောက်​နိုင်​သ​ည့် ဘု​ရား​ကို​ချစ်၊ လူ​ကို​ချစ် တ​ရား​တော်​မြတ် (တ​ရား​ခြင်း)**

ဘု​ရား​ကို​ချစ်၊ လူ​ကို​ချစ်​ရ​မ​ည့်​တ​ရား​ကို ၁ ယော ၄:၂၀ တွင် မေတ္တာ​မ​ပြကြ​သူ​များ​ကို နာ​နာ​ဆုံး​မ​ထား၏​။ Karen H. Jobes က ၁ ယော ၄:၂၀ တွင် “ယော​ဟန်​သည် မေတ္တာ​အ​ကြောင်း ပြည့်​ပြည့်​စုံ​စုံ ချပြ၏​။ အ​ထူး​အား​ဖြင့် ယုံ​ကြည်​သူ​အ​ချင်း​ချင်း မေတ္တာ​ပြ​စေ​၏​” ဟု​ဆို​၏​ — 1, 2, and 3 John, *Zondervan Exegetical Commentary on the New Testament*, (Grand Rapids, MI: Zondervan, 2014), p. 206။ ဤ​တ​ရား​ကို ၁ ယော တွင် အ​နည်း​ဆုံး​အ​နေ​ဖြင့် ၃ နေ​ရာ​တွင် ဆွေး​နွေး​ထား၏။

၁ ယော ၂:၉-၁၁ တွင် ရှင်​ယော​ဟန်က ယုံ​ကြည်​သူ​အ​ချင်း​ချင်း ချစ်​ခြင်း၊ မ​ချစ်​ခြင်း/မုန်း​ခြင်း​ကို အ​လင်း​နှင့်​အ​မှောင်​ဖြင့် ဥ​ပ​မာ​ခင်း​ပြ​၏​ “မိ​မိ​ညီ​အစ်​ကို​ကို မုန်း​လျက်​ပင်၊ ငါ​သည် အ​လင်း​၌​ရှိ​၏​ဟု ဆို​သော​သူ​သည် ယ​ခု​တိုင်အောင် မှောင်​မိုက်​၌​ ရှိ​သေး၏​။- မိ​မိ​ညီ​အစ်​ကို​ကို ချစ်​သော​သူ​သည် အ​လင်း​၌​ တည်​နေ၏​။ ထိ​မိ​၍​ လဲ​စ​ရာ​အ​ကြောင်း​သည် ထို​သူ​၌​မ​ရှိ။- မိ​မိ​ညီ​အစ်​ကို​ကို မုန်း​သော​သူ​သည် မှောင်​မိုက်​၌​ရှိ၏​။ မှောင်​မိုက်​၌​လည်း ကျင်​လည်​သွား​လာ၏​။ မှောင်​မိုက်​ကြောင့် သူ​၏​မျက်​စိ မ​မြင်​နိုင်​သ​ဖြင့်၊ အ​ဘယ်​အ​ရပ်​သို့ ကိုယ်​သွား​သည်​ကို ကိုယ်​မ​သိ” (၁ ယော ၂:၉-၁၁)။

**ဆရာတို့၏မှတ်ချက်များ**

ထို့​အ​တူ ၁ ယော ၃:၁၀၊ ၁၁ တွင် ဘု​ရား​သ​ခင်​၏​သား​တို့​နှင့် မာရ်​နတ်​၏​သား​တို့​ဟူ​၍​ ခြား​နား​ပြ၏​။ “ထို​သို့​သော​လ​က္ခ​ဏာအား​ဖြင့် ဘု​ရား​သ​ခင်​၏​သား​တို့​နှင့် မာရ်​နတ်​၏​သား​တို့​သည် ထင်​ရှား​ကြ၏​။ ဖြောင့်​မတ်​ခြင်း​တ​ရား​ကို မ​ကျင့်​သော​သူ၊ မိ​မိ​ညီ​အစ်​ကို​ကို မ​ချစ်​သော​သူ မည်​သည်​ကား၊ ဘု​ရား​သ​ခင်​နှင့်​မ​ဆိုင်။ သင်​တို့​သည် ရှေ့ဦး​စွာ​က​ပင် ကြား​ရ​သော တ​ရား​စ​ကား​ဟူ​မူ​ကား၊ မာရ်​နတ်​နှင့်​ဆိုင်​၍​ မိ​မိ​ညီ​ကို​သတ်​သော ကာ​ဣ​န​ကဲ့​သို့​မ​ဟုတ်၊ ငါ​တို့​သည် အ​ချင်း​ချင်း​ချစ်​ရ​ကြ​မည်​ဟု​လာ​သ​တည်း။ ကာ​ဣ​န​သည် မိ​မိ​ညီ​ကို အ​ဘယ်​ကြောင့် သတ်​သ​နည်း ဟူ​မူ​ကား၊ မိ​မိ​အ​ကျင့်​သည် ဆိုး​ယုတ်၍​၊ ညီ​၏​အ​ကျင့်​သည် ဖြောင့်​မတ်​သ​တည်း” (၁ ယော ၃:၁၀၊ ၁၁)။

ထို့​နောက် ၁ ယော ၃:၁၄-၁၇ တွင် ​ဤ​တ​ရား​တွင် သ​တိ​ပေး​မှု​များ သာ​၍​အ​သေး​စိတ်​ပြ​ထား​ကြောင်း တွေ့ရ၏​။ ယ​ခု​တွင် ရှင်​ခြင်း​နှင့် သေ​ခြင်း​တို့​ဖြင့် ပြ၏​။ “ငါ​တို့​သည် ညီ​အစ်​ကို​ချင်း​တို့​ကို ချစ်​သော​ကြောင့်၊ သေ​ခြင်း​မှ အ​သက်​ရှင်​ခြင်း​သို့ ကိုယ်​ကူး​မြောက်​သည်​ကို ကိုယ်​သိ​ရ​ကြ၏​။ မိ​မိ ညီ​အစ်​ကို​ကို မ​ချစ်​သော​သူ​သည် သေ​ခြင်း​၌​တည်၏​။- မိ​မိ​ညီ​အစ်​ကို​ကို မုန်း​သော​သူ​မည်​သည်​ကား၊ လူ​အ​သက်​ကို သတ်​သော​သူ​ဖြစ်၏​။ လူ​အ​သက်​ကို သတ်​သော​သူ တစ်​စုံ​တစ်​ယောက်​၌​မျှ ထာ​ဝ​ရအ​သက် မ​တည်​သည်​ကို သင်​တို့​သိ​ကြ၏​။- ခ​ရစ်​တော်​သည် ငါ​တို့​အ​ဖို့​အ​လို​ငှာ အ​သက်​တော်​ကို စွန့်​တော်​မူ​သည်​အ​ရာ​ကို ငါ​တို့​သည် ထောက်၍​၊ မေတ္တာ​တော်​ကို သိ​ရ​ကြပြီ။ ငါ​တို့​သည်​လည်း ညီ​အစ်​ကို​ချင်း​တို့​အ​ဖို့​အ​လို​ငှာ အ​သက်​ကို​စွန့်​ရ​ကြ၏​။- အ​ကြင်​သူ​သည် လော​ကီ​စည်း​စိမ်​ဥ​စ္စာ ရှိ​လျက်​ပင်၊ မိ​မိ​ညီ​အစ်​ကို​ဆင်း​ရဲ​ခြင်း​ကို မြင်၍​၊ သ​နား​ခြင်း က​ရု​ဏာ​စိတ်​ကို ချုပ်​တည်း၏​။ ထို​သူ​၌​ ဘု​ရား​သ​ခင်​၏​ မေတ္တာ​တော်​သည် အ​ဘယ်​သို့ တည်​မည်​နည်း” (၁ ယော ၃:၁၄-၁၇)။

​ဤ​ကျမ်း​ပိုဒ်​တွင် တ​ရား​ထူး ၂ ချက် သုံး​သပ်​၍​ရ၏​။ ပ​ထ​မ​ကား ယုံ​ကြည်​သူ​အ​ချင်း​ချင်း မေတ္တာ​ထား​ရာ​တွင် မ​ပြည့်​စုံ​သူ​များ​ကို ဝ​တ္ထု​ပ​စ္စည်း​များ​ဖြင့် ကူ​ညီ​ရ​မ​ည့်​အ​ကြောင်း ပါ၏​။ ​ဤ​အ​ကြောင်း​သည် ဒုက္ခ​မိုး​မွှန်​သ​ည့် က​မ္ဘာ​တွင် တစ်ဦး​၏​ဝန်​ထုပ်​ကို ပေါ့​စေ​ခြင်း​ဖြစ်​ပြီး တ​ရား​မျှ​တ​မှု​ကို ပုံ​ဖော်​သ​ည့် မေတ္တာ​ပြမှု​ဖြစ်၏​။ ဒု​တိ​ယ​ကား တ​ရား​မျှ​တ​မှု​ဘက်​ခြမ်း​မှ ရပ်​တည်​ပေး​သ​ည့် မေတ္တာ​ဖြစ်​ပြီး၊ လို​အပ်​သူ​များ​ကို ကူ​ညီ​ခြင်း​ကို ဆို​လို​ပြီး ယင်း​သည် ၁ ယော ၃:၁၆ တွင်​လာ​သ​ည့် ခ​ရစ်​တော်​ကို ဗ​ဟို​ပြု၏​။ (“ခ​ရစ်​တော်​သည် ငါ​တို့​အ​ဖို့​အ​လို​ငှာ အ​သက်​တော်​ကို စွန့်​တော်​မူ​သည်​အ​ရာ​ကို ငါ​တို့​သည် ထောက်၍​၊ မေတ္တာ​တော်​ကို သိ​ရ​ကြပြီ။ ငါ​တို့​သည်​လည်း ညီ​အစ်​ကို​ချင်း​တို့​အ​ဖို့​အ​လို​ငှာ အ​သက်​ကို​စွန့်​ရ​ကြ၏​။”) ယင်း​သည် ကျွန်ုပ်​တို့​အ​ကျိုး​ငှာ ခ​ရစ်​တော်​၏​ပေး​ဆပ်​မှု​သည် ကျွန်ုပ်​တို့ သိ​ခြင်း၊ ရှိ​ခြင်း၊ မေတ္တာ​ပြခြင်း​၏​ အ​ခြေ​ခံ​ဖြစ်၏​။

ထို့​ကြော​င့် ၁ ယော ၄:၂၀ (“တစ်​စုံ​တစ်​ယောက်​သော​သူက၊ ငါ​သည် ဘု​ရား​သ​ခင်​ကို​ချစ်​၏​ဟု ဆို​လျက်​ပင် မိ​မိ​ညီ​အစ်​ကို​ကို မုန်း​လျှင်၊ ထို​သူ​သည် မု​သား​ကို​သုံး​သော​သူ​ဖြစ်၏​။ မိ​မိ​မြင်​ရ​သော မိ​မိ​ညီ​အစ်​ကို​ကို မ​ချစ်​လျှင်၊ မ​မြင်​သေး​သော​ဘု​ရား​သ​ခင်​ကို အ​ဘယ်​သို့​ချစ်​နိုင်​မည်​နည်း။”) ကို ၁ ယော ၂:၉-၁၁၊ ၁ ယော ၃:၁၀၊ ၁၁၊ အ​ထူး​အား​ဖြင့် ၁ ယော ၃:၁၄-၁၇ ရှု​ထော​င့်​ဘက်​မှ ဖတ်​ရှု​သ​ည့်​အ​ခါ ​ဤ​သို့​သော နိ​ဂုံး​မျိုး ချုပ်​၍​ရ၏​။ ပ​ထ​မ​ကား ယုံ​ကြည်​သူ​အ​ချင်း​ချင်း​အ​ပေါ် မေတ္တာ​မ​ပြ​နိုင်​ခြင်း​သည် ရုပ်​ဝ​တ္ထု​ပ​စ္စည်း​များ​ဖြင့် မ​ကူ​ညီ​ခြင်း​တွင် ပေါ်၏​။ ၁ ယော ၄:၂၀ ​၏​ တ​ရား​အ​နှစ်​အ​သား​အ​ရ ​ဤ​သို့​မ​ပြု​နိုင်​ခြင်း​သည် ယုံ​ကြည်​သူ​ဖြစ်​သည်​ဟု ဆို​သူက ဘု​ရား​ကို​မ​ချစ်​သ​ည့် သက်​သေ​ဖြစ်၏​။ ထို​သို့​ယူ​ရ​ခြင်း​မှာ ဘု​ရား​သည် လူ​သား​ကို ၎င်း​၏​ပုံ​သ​ဏ္ဌာန်​နှင့်​အ​ညီ ဖန်​ဆင်း​သ​ည့်​အ​ကြောင်း​ကို ယူ​ခြင်း​ဖြစ်​၏​ (က ၁:၂၇)။

**ဆရာတို့၏မှတ်ချက်များ**

၁ ယော ၄:၂၀ ကို စစ်​ထုတ်​ခြင်း​သည် ခ​ရစ်​တော်​ဗေဒ ဆန်​ပါ​သည်။ ဆို​လို​သည်​မှာ ၁ ယော ၃:၁၆ တွင် တွေ့​ခဲ့​ပြီး​သ​ည့်​အ​တိုင်း ခ​ရစ်​တော်​ပေး​ဆပ်​ပြ​သ​ည့် မေတ္တာ​တော်​သည် မေတ္တာ​တော်​အ​ကြောင်း တ​ရား​ပေါက်၊ အ​ခြား​ပုဂ္ဂိုလ်​များ​အား မေတ္တာ​ပြဖြစ်​စေ​သ​ည့် အုတ်​မြစ်​ဖြစ်၏​။ ​ဤ​ခ​ရစ်​တော်​ဗေ​ဒ​ကို ၁ ယော ၄:၉-၁၁ တွင် ထပ်​၍​အ​တည်​ပြု​ထား၏။

“ဘု​ရား​သ​ခင်​ကို အ​ဘယ်​သူ​မျှ မ​မြင်” ခိုက် (၁ ယော ၄:၁၂) ၎င်း​၏​မေတ္တာ​သည် မြင်​သာ​လာ​၏​ (သို့) တစ်​ပါး​တည်း​သော သား​တော်​ကို ​ဤ​က​မ္ဘာ​သို့ စေ​လွှတ်​သော​ကြော​င့် “ထင်​ရှား​၏​” (၁ ယော ၄:၉)။ “ဘု​ရား​သ​ခင်​သည် ငါ​တို့​ကို​ရှေ့ဦး​စွာ ချစ်​တော်​မူ​သော​ကြောင့်၊ ငါ​တို့​သည် ဘု​ရား​သ​ခင်​ကို​ချစ်​ကြ​၏​” (၁ ယော ၄:၁၉) ဟူသည် ခ​ရစ်​တော်​ဗေ​ဒ​ဖြစ်​ပြီး ကျွန်ုပ်​တို့က ဘု​ရား​ကို ဦး​စွာ​ချစ်​ကြ​သည်​မ​ဟုတ် “ဘု​ရား​သည် ငါ​တို့​ကို​ချစ်​၍​ ငါ​တို့​၏ အ​ပြစ်​ဖြေ​စ​ရာ​အ​ကြောင်း ဖြစ်​စေ​ခြင်း​ငှာ၊ သား​တော်​ကို စေ​လွှတ်​တော်​မူ​သော​အ​ရာ​၌​ ချစ်​ခြင်း​မေတ္တာ​ရှိ​၏​” (၁ ယော ၄:၁၀)။ ထို့နောက် “ဘု​ရား​သ​ခင်​သည် ငါ​တို့​ကို ​ဤ​မျှ​လောက် ချစ်​သည်​မှန်​လျှင် ငါ​တို့​လည်း အ​ချင်း​ချင်း ချစ်​ကြ​ရ​မည်” (၁ ယော ၄:၁၁)။

ဆို​လို​သည်​မှာ ခ​ရစ်​တော်​သည် မျက်​မြင်​မ​ရ​သ​ည့် ဘု​ရား​၏​မေတ္တာ​ကို မျက်​မြင်​နိုင်​ရန် ပြခြင်း​ဖြစ်​၏​ (၁ ယော ၄:၁၂) ဆို​သ​ည့်​တ​ရား​ကို ယေ​ရှု​နှင့်​တွဲ​ခဲ့​သ​ည့် ယော​ဟန်​ကိုယ်​တိုင်က သက်​သေ​ခံ​ထား​၏​ — “ဘု​ရား​သ​ခင်​ကို အ​ဘယ်​သူ​မျှ​မ​မြင်​စ​ဖူး။ သို့​သော်​လည်း၊ အ​ချင်း​ချင်း​ချစ်​ကြလျှင်၊ ဘု​ရား​သ​ခင်​သည် ငါ​တို့​၌​ တည်​တော်​မူ၍​၊ ငါ​တို့​သည် ချစ်​ခြင်း​မေတ္တာ​နှင့် ပြည့်​စုံ​လျက်​ရှိ​ကြ​၏​” (၁ ယော ၄:၁၄၊ ယော ၁:၁၄၊ ၁၈ ကို​လည်း​ရှု)။ Jobes က “အ​ခြား​ပုဂ္ဂိုလ်​များ​အ​ပေါ် မေတ္တာ​ပျက်​ကွက်​ခြင်း​သည် ယေ​ရှု​ခ​ရစ်​တော်အား​ဖြင့် ထင်​ပြ​သ​ည့် ဘု​ရား​သ​ခင်​ကို မ​မြင်​နိုင်​ခြင်း​ဖြစ်​ပြီး ဘု​ရား​ကို​ချစ်​နိုင်​မည်​လည်း မ​ဟုတ်​ပါ” ဟု ချုံ့​ထား၏​။” 1, 2, and 3 John, *Zondervan Exegetical Commentary on the New Testament*, p. 207။ ဘု​ရား​ကို​ချစ်၊ လူ​ကို​ချစ် ဟူ​သ​ည့် မ​ဖြတ်​တောက်​နိုင်​သ​ည့် ဆက်​ကြိုး​ကို (တ​ရား​မျှ​တ​မှု​ကျင့်​သုံး​ခြင်း၊ စေ​တ​နာ​ကောင်း ထား​ခြင်း​ကို ဆို​လို​သည်) ခ​ရစ်​တော်​ဗေ​ဒ​ရှု​ထော​င့်​မှ ရှု​သ​ည့်​အ​ခါ ယေ​ရှုက မ-၂၅:၄၀ တွင် အ​တည်​ပြု​ထား​သ​ည့်​တ​ရား​ကို အ​မှတ်​ရ​ဖြစ်​စေ​၏​ — “မင်း​ကြီးက၊ ငါ​အ​မှန်​ဆို​သည်​ကား၊ သင်​တို့​သည် ​ဤ​သူ​တည်း​ဟူ​သော ငါ့​ညီ​တို့​တွင် အ​ငယ်​ဆုံး​သော သူ​တစ်​ယောက်အား ပြု​ကြ​သ​မျှ​တို့​ကို ငါ့​အား​ပြု​ကြပြီ​ဟု ပြန်​၍​မိန့်​တော်​မူ​လ​တ္တံ့” (​ဤ​တ​ရား​ကို ဆ​န့်​ကျင်​ဝေါ​ဟာ​ရ​ဘက်​မှ သုံး​ထား​သ​ည့် မ ၂၅:၄၅ ကို​လည်း ဖတ်​ရှု​ပါ)။

**ဆရာတို့၏မှတ်ချက်များ**

**၂။ မေတ္တာ​မဲ့​ခြင်း — ချစ်​ခြင်း​နှင့် တ​ရား​မျှ​တ​ခြင်း​တို့ ပြတ်​တောက်​ခြင်း။**

တ​ရား​မျှ​တ​ခြင်း​ကို ရှေ့​တန်း​တင်​သ​ည့် (လူ့​ဘ​ဝ​သာ​ယာ​စေ​ခြင်း၊ ဒုက္ခ​မှ​ကယ်​ထုတ်​ခြင်း) ဘု​ရား​နှင့် လူ​လူ​ချင်း​ကြား မေတ္တာ​ဆက်​ခြင်း​သည် လူ့​အ​ရေး​များ ပြဋ္ဌာန်း​ထား​သ​ည့် ကျမ်း​စာ​လာ​တ​ရား​တော်​နှင့် ကိုက်​ညီ၏​။ ဘု​ရား​ကို​ချစ်​ပြီး လူ​လူ​ချင်း​အ​ပေါ် တ​ရား​ခြင်း (ချစ်​ခြင်း) တို့​ကို အ​ဆက်​ပြတ်​စေ​ခြင်း​သည် ဘု​ရား​၏​ပ​ညတ်​တော်​များ​ကို​စော​င့်​ရန် အား​ထုတ်​မှု​တွင် အ​ဆင်​မ​ပြေ​စေ​ပါ။ ​ဤ​အ​ကြောင်း​ကို ရှု​ရ​မ​ည့်​သာ​ဓ​က​သည် ဥ​စ္စာ​ကြွယ်​ဝ​သူ​ဖြစ်​၏​ (မ ၁၉:၁၆-၂၂)။ ၎င်း​သည် ဘု​ရား​၏​ပ​ညတ်​ကို​စော​င့်​သည်​ဟု ဂုဏ်​ဆာ​ပြငြား ဆင်း​ရဲ​သား​များ​ကို မ​ဝေ​ငှ​လို​ပါ။ ထို့​ကြော​င့် ယေ​ရှု​နောက် မ​လိုက်​နိုင်​ပါ။ အ​ခြား​သော​သာ​ဓ​က​ကား ကောင်း​သော​ရှ​မာ​ရိ​အ​မျိုး​သား ပုံ​ပ​မာ​တွင်​လာ​သ​ည့် ပု​ရော​ဟိတ်​နှင့် လေ​ဝိ​အ​မျိုး​သား ဖြစ်​၏​ (လု ၁၀:၃၀-၃၇)။ ၎င်း​တို့​သည် ဝိ​နည်း​တော်​များ​ကို လိုက်​ကြငြား ယေ​ရု​ရှ​လင်​မြို့​နှင့် ယေ​ရိ​ခေါ​မြို့​ကြား​ရှိ သေ​တော့​မ​ည့်​လူ​ကို မ​ငှဲ့​ကြ​ပါ။

ယေ​ရှု​သည် မ ၂၂:၃၅-၄၀ တွင် လာ​သ​ည့်​အ​တိုင်း ကျမ်း​တတ်​တစ်ဦး​နှင့် နှီး​နှော​မှု​တွင် အ​သား​ပေး​သ​ည့်​တ​ရား​သည် ဘု​ရား​ကို​ချစ်၊ လူ​ကို​ချစ်​ရ​မ​ည့်​တ​ရား​သည် ချိန်​ခွင်​ညီ​သ​ည့် ကျမ်း​စာ​သွန်​သင်​ချက်​ဖြစ်​၏​ (ပ​ညတ်​နှင့် ပ​ရော​ဖက်​များ)။ မ ၂၂:၄၀ ကို ဘာ​သာ​ပြန်​ကြ​ရာ​တွင် ဂ​ရိ​ကြိ​ယာ​ပုဒ် kremánnymi ကို “မှီ​ခို” ဟူ​၍​ပြန်​ကြ​၏​ (ထို​ပ​ညတ် ၂ ပါး​သည် ပ​ညတ်​နှင့် ပ​ရော​ဖက်​များ​ကို မှီ​ခို​သည်)။ သာ​၍ စာ​ပေ​သ​ဘောကောက်​ယူ​သ​ည့်​အ​နက်​ကား (ပ​ညတ်အား​လုံး​နှင့် ပ​ရော​ဖက်​များ​၏​ သွန်​သင်​ချက်​များ ထို​ပ​ညတ် ၂ ပါး​တွင် အ​နှစ်​ချုပ်​သည်) ဖြစ်၏။

**အ​ပိုင်း ၃။ လက်​တွေ့​အ​သုံး​ချခြင်း**

ဘု​ရား​ကို​ချစ်၊ လူ​ကို​ချစ်​ရ​မ​ည့်​တ​ရား​သည် အ​ဆက်​ပြတ်​၍​မ​ရ​ပဲ လက်​ဝါး​ကပ်​တိုင်​ပေါ်​တွင် မေတ္တာ​ဖြင့် ခ​ရစ်​တော်​ပေး​ဆပ်​ခဲ့​ခြင်း​သည် အ​ခြား​သူ​များ​ကို​ချစ်​ရ​မ​ည့် အုတ်​မြစ်​ဖြစ်၏​။ ​ဤ​ရှု​ထော​င့်​မှ​နေ​ကာ အောက်​ပါ​အ​မေး​များ​ကို ဆွေး​နွေး​ပါ။

**၁။ ကပ်​တိုင်​ပေါ်​တွင်​ပြ​ခဲ့​သ​ည့် ဘု​ရား​၏​မေတ္တာ​တော်​သည် သ​င့်​အ​တွက် အ​ခြား​ပုဂ္ဂိုလ်​များ​ကို ချစ်​ဖြစ်​စေ​သ​ည့် န​မူ​နာ​ဖြစ်​စေ​သ​လော။**

**၂။ အ​ခြား​ပုဂ္ဂိုလ်​များ​ကို ချစ်​ခင်၊ ဖြည့်​ဆည်း​ပေး​မှု​တွင် သင် ဘာ​များ​ပေး​ဆပ်​ရ​သ​နည်း။**

**ဆရာတို့၏မှတ်ချက်များ**

**၃။ လူ​သား​များ ဆင်း​ရဲ​ခြင်း၊ ဖိ​နှိပ်​ခြင်း၊ မ​တ​ရား​မှု​တစ်​ခု​ခု​ကြော​င့် ဘေး​ကြုံ​ချိန်​တွင် ကျွန်ုပ်​တို့​သည် အ​သင်း​တော်​အ​နေ​ဖြင့် ဘာ​များ ဖေး​ကူ​နိုင်​မည်​နည်း။**

**သင်ခန်းစာ ၁၂။ အောက်ပါမေးခွန်းများကို အလိုက်သင့်ဖြေဆိုပါ။**

**၁။**

*\*မတ်လ ၂၂-၂၈*

**သင်ခန်းစာ - ၁၃**

# **မေတ္တာ​သည် ပ​ညတ်​တော်​ကို ပြည့်​စုံ​စေ၏**



**ဥ​ပုသ်​နေ့​မွန်း​လွဲ​ပိုင်း**

**ဖတ်​ရန်​ကျမ်း​ချက်​များ။** ထွက် ၂၀:၁-၁၇၊ ရော ၆:၁-၃၊ ရော ၇:၇-၁၂၊ ယေ ၃၁:၃၁-၃၄၊ မ ၂၃:၂၃၊ ၂၄၊ ယာ​ကုပ် ၂:၁-၉

**အ​လွတ်​ကျမ်း​ချက်။ “အ​ချင်း​ချင်း ချစ်​ခြင်း​မေတ္တာ​မှ​တစ်​ပါး အ​ဘယ်​ကြွေး​မျှ မ​တင်​စေ​နှင့်။ သူ​တစ်​ပါး​ကို​ချစ်​သော​သူ​သည် အ​ကျင့်​တ​ရား​နှင့်​ပြည့်​စုံ​ပြီ”** (ရော ၁၃:၈)။

အ​သင်း​တော် ဘုတ်​ကော်​မီ​တီ​တွင် ပြ​ဿ​နာဖြစ်​သူ​အ​သင်း​သား​တစ်ဦး​အ​ကြောင်း ဆုံး​ဖြတ်​ချိန်​တွင် pastor အား “ကျွန်​တော်တို့တော့ မေတ္တာ​ထား​ပြီး မ​ဆုံး​ဖြတ်​နိုင်​ဘူး” ဟု ဆို​ကြ၏။ Pastor လည်း ထို​ပုဂ္ဂိုလ်​သည် ဘု​ရား​နှင့်​ပ​ညတ်​တော်​ကို မည်​သို့​ယူ​သ​နည်း​ဟု တွေး​နေရ၏​။ မေတ္တာ​သည် လူ​မှု​ဆက်​ဆံ​ရေး​တွင် ဗ​ဟို​ပြု​ရ​မ​ည့်​အ​ရာ ဖြစ်၏​။ အ​ထူး​အား​ဖြင့် အ​မှား​လုပ်​မိ​သူ​အ​ပေါ် သာ​၍​မေတ္တာထား​ပေးရ၏​။ ရော ၁၃:၈ က မိ​မိ​နှင့်​စပ်​ဆိုင်​သူ​ကို ချစ်​ခြင်း​သည် ပ​ညတ်​တော်​ကို ပြည့်​စုံ​စေ​သည်​ဟု ဆို၏။

မေတ္တာ​သည် ပ​ညတ်​တော်​ကို ဧ​ကန်​ပြည့်​စုံ​စေ​သည်​မှန်​လျှင် မေတ္တာ​နှင့် ပ​ညတ်​တော်​ကို သီး​ခြား​မ​ခွဲ​ခြမ်း​ရန် သ​တိ​ကပ်​သ​င့်၏။ သ​မ္မာ​ကျမ်း​စာ​တွင် မေတ္တာ​နှင့် ပ​ညတ်​တို့​သည် ဒွန်​တွဲ​လျက်​သား​ရှိ၏​။ ပ​ညတ်​တော်​ကို​ပေး​သ​ည့် ဘု​ရား​သည် ချစ်​ခြင်း​မေတ္တာ​ဖြစ်၏​။ ထို့​ကြော​င့် ဘု​ရား​၏​ပ​ညတ်​တော်​သည် ချစ်​ခြင်း​မေတ္တာ​ပါ​သ​ည့် ပ​ညတ်​ဖြစ်၏​။ ပ​ညတ်​ဟူ​သည် Ellen G. White ​၏​ အ​ဆို​အ​ရ ဘု​ရား​၏​ဂုဏ်​ပုဒ် ဖြစ်၏​။ (Christ’s Object Lesson, p. 306 ကို​ရှု။)

ဘု​ရား​၏​ပ​ညတ်​တော်​သည် ဥ​ပ​ဒေ​ပြဋ္ဌာန်း​ရုံ​မ​ဟုတ်​ဘဲ ကျွန်ုပ်​တို့​ကောင်း​ကျိုး​အ​တွက် လမ်း​ကျောင်း​ပေး​ခြင်း ဖြစ်၏​။ ဘု​ရား​၏​ပ​ညတ်​သည် ဘု​ရား​ကိုယ်​တိုင်​ထင်​ပြ​သ​ည့်​အ​တိုင်း မေတ္တာ​တော်​ကို ချပြခြင်း​ဖြစ်၏။

*\* မတ်လ ၂၉ ရက်၊ ဥ​ပုသ်​နေ့​အ​တွက်​ပြင်​ဆင်​ရန် ယ​ခု​အ​ပတ်​သင်​ခန်း​စာ​ကို လေ့​လာ​ပါ။*

*မတ်လ ၂၃ ရက်*

**တနင်္ဂနွေနေ့**

**ချစ်​ခြင်း​မေတ္တာပ​ညတ်​တော်**

ဘု​ရား​သ​ခင်​၏​ပ​ညတ်​တော်​တွင် ယုတ္တိ​မ​ကျ​သ​ည့် ပ​ညတ်​များ​ကို မ​ပြဋ္ဌာန်း​ပါ။ ထို့​အ​စား မိတ်​သ​ဟာ​ယ​ကို​ပြ​သ​ည့် ပ​ညတ်​တော်​ဖြစ်၏​။ ​ဤ​အ​ချက်​ကို ပ​ညတ်​တော် ၁၀ ပါး​တွင် တွေ့​နိုင်၏။ ပ​ညတ်​တော် ၁၀ ပါး​၏​ အုတ်​မြစ်များ​သည် ဧ​ဒင်​ဥ​ယျာဉ်​တွင် ရှိ​ပြီး​ဖြစ်​ကြ​၏​ — ဘု​ရား​ကို​ချစ်၊ လူ​လူ​ချင်း​ကို​ချစ် ဟူ​သ​ည့်​မေတ္တာ​စည်း​မျဉ်း ဖြစ်၏။

ပ​ညတ်​တော် ၁၀ ပါး​ကို ထွက်-၂၀ တွင် ကျောက်​ပြား​ပေါ်​ရေး​ထွင်း​သ​ည့်​အ​ခါ ပ​ဋိ​ညာဉ် သ​ဘော​သ​ဘာ​ဝ​အား​ဖြင့် ​ဣ​သ​ရေ​လ​တို့​အား ပေး​ထား၏​။ ပ​ညတ်​တော်​များသည် ဘု​ရားက ​ဣ​သ​ရေ​လ​တို့​ကို အီ​ဂျစ်​ပြည်​မှ ကယ်​ပြီး​နောက်​မှ ရေး​ထိုး​ခြင်း​ဖြစ်​ပြီး ပ​ညတ်​တော်​သည် ဘု​ရား​၏​မေတ္တာ၊ ၎င်း​တို့​အ​ပေါ် က​တိ​တော်​ပေး​ခြင်း​များ​ကို အ​ခြေ​ပြု​ထား​၏ (ထွက် ၆:၇၊ ၈ နှင့် ဝတ် ၂၆:၁၂ တို့​ကို​ရှု)။ ပ​ညတ်​တော်​ကို ၂ က​န့် က​န့်​ထား​ခြင်း​တွင် ဘု​ရား​နှင့်​တစ်​က​န့်၊ လူ​လူ​ချင်း​အ​တွက်​တစ်​က​န့် က​န့်​ထား​ကြောင်း တွေ့​နိုင်​ပါ​သည်။

**ထွက် ၂၀:၁-၁၇ ကို ဖတ်​ပါ။ ​ဤ​ကျမ်း​ပိုဒ်​များက ဘု​ရား​ကို​ချစ်၊ လူ​ကို​ချစ်​ရ​မ​ည့်​စည်း​ကို မည်​သို့​ပြ​ထား​သ​နည်း။**

ပ​ထ​မ​ပ​ညတ်​တော် ၄ ပါး​တို့​သည် လူ​နှင့်​ဘု​ရား​ကြား မိတ်​သ​ဟာ​ယ​ဖွဲ့​မှု​ကို ပြဋ္ဌာန်း​ထား၏​။ ကျန် ၆ ပါး​တို့​သည် လူ​လူ​ချင်း​လိုက်​နာ​ကြ​ရ​မ​ည့် ပ​ညတ်​များ​ဖြစ်၏​။ ကျွန်ုပ်​တို့​သည် ဘု​ရား​နှင့်​ဖြစ်​ဖြစ်၊ လူ​နှင့်​ဖြစ်​ဖြစ် ဆက်​ဆံ​ရာ​တွင် ဘု​ရား​၏​ပ​ညတ်‌တော်​ကို စံ​ထား​ရ​ပါ​မည်။

ထို ၂ ပိုင်း​ကို ယေ​ရှုက အ​ကြီး​မြတ်​ဆုံး ပ​ညတ် ၂ ပါး​ဟု မိ​န့်​၏​ — “သင်​၏​ဘု​ရား​သ​ခင်​ကို စိတ်​နှ​လုံး​အ​ကြွင်း​မဲ့​ဖြင့် ချစ်​လော့” (မ ၂၂:၃၇ ကို တ​ရား ၆:၅ နှင့်​ယှဉ်​ပါ) နှင့် “ကိုယ်​နှင့်​စပ်​ဆိုင်​သူ​ကို ကိုယ်​နှင့်​အ​မျှချစ်​လော့” (မ ၂၂:၃၉ ကို ဝတ် ၁၉:၁၈ နှင့်​ယှဉ်​ပါ)။

ဘု​ရား​၏​ ပ​ညတ်​တော်​အ​ချုပ်​သည် ဘု​ရား​၏​မေတ္တာ​တော်​အ​ပေါ် အ​ခြေ​ပြု​ထား၏​။ ဘု​ရား​၏​ပ​ညတ်​နှင့်​မေတ္တာ​သည် ခွဲ​ခြမ်း​၍​မ​ရ​ပါ။ “ငါ​တို့ ပ​ညတ်​စော​င့်​ဖို့​မ​လို​ဘူး။ ဘု​ရား​ကို​ချစ်၊ အ​ချင်းချင်း ချစ်​ကြ​ဖို့​ပဲ​လို​တယ်” ဟူ​သ​ည့်​စ​ကား​မျိုး ကျွန်ုပ်​တို့ ကြား​ရ​တတ်​လေ့​ရှိ​ပါ​မည်။ ​ဤ​စ​ကား​သည် မည်​သို့​ဖြင့် အ​ဓိပ္ပာယ်​မဲ့​ရ​သ​နည်း။

**ကျွန်ုပ်​တို့​သည် ပ​ညတ်​တော်​ကို ကျူး​လွန်​ရင်း​ဖြင့် မည်​သို့​ဖြင့် ဘု​ရား​ကို​ချစ်၊ လူ​ကို​ချစ်​ပြ​နိုင်​မည်​နည်း။**

*မတ်လ ၂၄ ရက်*

**တနင်္လာနေ့**

**ပ​ညတ်​သည် သ​န့်​ရှင်း၊ ဖြော​င့်​မတ်၊ ကောင်း​မြတ်၏**

မေတ္တာ​သည် ဘု​ရား​ပ​ညတ်‌တော်​၏​ အုတ်​မြစ်​ဖြစ်၏​။ ဘု​ရား​သည် ပ​ညတ်​တော်​ကို ထောက်​ခံ​သ​ည့်​အ​ခါ မေတ္တာ​ကို ထောက်​ခံ​ပေး၏​။ ထို့​ကြော​င့် ယေ​ရှု​သည် အ​ပြစ်​သား​များ​အ​တွက် အ​သေ​ခံ​ပေး​ခဲ့​ခြင်း ဖြစ်၏​။ ​ဤ​နည်း​အား​ဖြင့် ၎င်း​သည် ပ​ညတ်​တော်​ကို ထောက်​ခံ​နိုင်​မည်​ဖြစ်​ပြီး က​ရု​ဏာ​တော်​ကို​လည်း ကျွန်ုပ်​တို့ထံ စီး​ဖြန်း​ပေး​နိုင်မည်​ဖြစ်၏​။ ​ဤ​သို့​ဖြင့် ၎င်း​သည် ဖြော​င့်​မှန်​သူ၊ ၎င်း​ကို​ယုံ​ကြည်​သူ​များ​အား ဖြော​င့်​မှန်​စေ​သူ ဖြစ်​၏ (ရော ၃:၂၅၊ ၂၆)။ အ​လွန်အံ့​ဖွယ်​သော မေတ္တာ​တ​ရား ဖြစ်​ပါ​သည်။ ပ​ညတ်​တော်​သည်​လည်း ကယ်​တင်​ခြင်း​တ​ရား​ကြော​င့် ချောင်​ထိုး​မ​ခံ​ရ​ပါ။ သာ​၍​ပင် အ​ရာ​ရောက်​စေ​ပါ​သည်။

**ရော ၆:၁-၃ နှင့် ရော ၇:၇-၁၂ တို့​ကို​ ဖတ်​ပါ။ အ​ငယ် ၁၂ ကို အာ​ရုံ​ထား​ပါ။ ​ဤ​ကျမ်း​ချက်​များက ခ​ရစ်​တော်​သေ​ပြီး​နောက်​တွင်​ပင် ပ​ညတ်​တော်​အ​ကြောင်း မည်​သို့​ဆို​ထား​သ​နည်း။**

အ​ချို့က က​ရု​ဏာ​နှင့် ကယ်​တင်​ခြင်း​တို့က ပ​ညတ်​တော်​ကို​ပ​လပ်​ပြီ​ဟု ဆို​ကြ​ခိုက် ရှင်​ပေါ​လုက က​ရု​ဏာ​ပွား​များ​ရန် အ​ပြစ်​ကို​မ​လုပ်ရ ဟု​ဆို၏​။ ထို့​အ​စား ယုံ​ကြည်​ခြင်း​အား​ဖြင့် ခ​ရစ်​တော်​နှင့်​အ​တူ သေ​ပွဲ​ဝင်​ကာ နှစ်​ခြင်းခံ​ကြ​သူ​များ​သည် အ​ပြစ်​တွင်​သေ​ကာ ခ​ရစ်​တော်​၌​ အ​သက်​ရှင်​သည်​ဟု ရ​ကြ​ရ​မည်​ဖြစ်၏။

ဘု​ရား​၏​ပ​ညတ်​တော်​သည် အ​ပြစ်​မ​ဟုတ်​ပါ။ သို့​သော် ကျွန်ုပ်​တို့​၏​အ​ပြစ်​ကို မြင်​စေ၏​။ ထို့​ကြော​င့် “ပ​ညတ်​တော်​သည် သ​န့်​ရှင်း၊ ဖြော​င့်​မတ်၊ ကောင်း​မြတ်၏” (ရော ၇:၁၂)။ ပ​ညတ်​တော်က ကျွန်ုပ်​တို့​သည် ကယ်​တင်​ခြင်း​ရ​ရှိ​ရန် လို​အပ်​ကြောင်း​ပြ၏​။ ကယ်​တင်​ခြင်း​ကို ခ​ရစ်​တော်အား​ဖြင့်​သာ ရ​နိုင်၏​။ ထို့​ကြော​င့် “ယုံ​ကြည်​ခြင်း​အား​ဖြင့် ငါ​တို့သည် ပ​ညတ်​တ​ရား​ကို ပယ်​ကြ​သ​လော။ အ​လျှင်း​မ​ပယ်။ သာ​၍​တည်​စေ​ကြ၏” (ရော ၃:၃၁)။

ခ​ရစ်​တော်​သည် ပ​ညတ်​တော်​ကို​ပယ်​ဖျက်​ရန် ကြွ​ခဲ့​ခြင်း​မ​ဟုတ်​ဘဲ ပ​ညတ်​တော်​နှင့် ပ​ရော​ဖက်​များ​ဖြင့် က​တိ​ခံ​ထား​မှု​ကို ပြည့်​စုံ​စေ​ရန် ကြွ​ခဲ့၏​။ ထို့​ကြော​င့် ၎င်းက “ကောင်း​ကင်​နှင့်​မြေ​ကြီး မ​ပျက်​စီး​မီ​တိုင် ပ​ည​တ္တိ​ကျမ်း​၌​ အ​ငယ်​ဆုံး​သော​စာ​လုံး ဗိန္ဓု​တစ်​လုံး​မျှ ပြည့်​စုံ​ခြင်း​သို့​မ​ရောက်​မီ မ​ပျက်​စီးရ” (မ ၅:၁၈)။

ဘု​ရား​၏​ပ​ညတ်​တော်​သည် ဘု​ရား​၏​ချစ်​ခြင်း၊ ဖြော​င့်​မတ်​ခြင်း၊ ကောင်း​မြတ်​ခြင်း၊ သ​စ္စာ​ရှိ​ခြင်း​တို့​ကို ပြ​၏ (ဝတ် ၁၉:၂၊ ဆာ ၁၉:၇၊ ၈၊ ဆာ ၁၁၉:၁၄၂၊ ၁၇၂)။ ​ဤ​တ​ရား​တွင် ထွက် ၃၁:၁၈ အ​ရ ဘု​ရား​သည် ကျောက်​ပြား​ပေါ် ပ​ညတ်​ကို​ရေး​ခြင်း​သည် အ​ရေး​ပါ၏​။ ကျောက်​ပြား​ပေါ် ရေး​ထိုး​ခြင်းက မ​ဟာ​တိုက်​လှန်​ပွဲ​တွင် ဗ​ဟိုဖြစ်​သ​ည့် မေတ္တာ​တော်​ကို အ​ခြေ​ပြု​သ​ည့် ဘု​ရား​သ​ခင်​၏​ မ​ပြောင်း​မ​လဲ​သော​ဂုဏ်​ပုဒ်​ကို သက်​သေ​ထူ၏။

**ပ​ညတ်​တော်​နှင့်​မေတ္တာ ချိတ်ဆက်မှု​သည် ယေ​ရှု​၏​စ​ကား “ငါ့​ကို​ချစ်​လျှင် ငါ့​ပ​ညတ်​တို့​ကို စော​င့်​ရှောက်​ကြ​လော့” (ယော ၁၄:၁၅) ကို မည်​သို့ တ​ရား​ရ​စေ​သ​နည်း။**

*မတ်လ ၂၅ ရက်*

**အင်္ဂါနေ့**

**ပ​ညတ်တော်နှင့်ကျေး​ဇူးတော်**

ကျွန်ုပ်​တို့​တွေ့​ပြီး​ခဲ့​ကြ​သ​ည့်​အ​တိုင်း ပ​ညတ်​နှင့်​က​ရု​ဏာ​တော်​တို့​သည် အ​ချင်း​ချင်း မ​ဆ​န့်​ကျင်​ကြ​ပါ။ ထို့​အ​စား ဘု​ရား​၏​မေတ္တာ​တော်​နှင့် တ​ရား​မျှ​တ​ခြင်း​တွင် ကိုယ်​စည်း​ဖြင့်​ကိုယ် တာ​ဝန်​ထမ်း​ကြ၏။ ပ​ညတ်​တော်​နှင့် က​ရု​ဏာ​ကြား ခြား​နား​မှု​ကို ရှေး​ဣ​သ​ရေ​လ​များက နား​ရှုပ်​ကြ​ပေ​မည်။ ၎င်း​တို့က ဘု​ရားက ပ​ညတ်​တော်​ကို​ပေး​ခြင်း​သည် က​ရု​ဏာ​ကို​ပြခြင်း​ဟု မြင်​ကြ၏​။ အိမ်​နီး​ချင်း​အ​မျိုး​သား​များ​၏​ ဘု​ရား​သည် စိတ်​ပြောင်း​လွယ်​ပြီး ဘု​ရား​သည် ဘာ​ကို​နှစ်​သက်​ကြောင်း အ​ရှင်း​မ​ပြခိုက် သ​မ္မာ​ကျမ်း​စာ​တွင်​လာ​သ​ည့် ဘု​ရား​သ​ခင်က မည်​သ​ည့်​အ​ရာသည် ၎င်း​ကို စိတ်​တော်​တွေ့​စေ​ကြောင်း ရှင်း​စွာ​မိ​န့်၏​။ ၎င်း​ကို စိတ်​တော်​တွေ့စေ​သည်​မှာ ၎င်း​၏​လူ​စု​များ​သည် တစ်ဦး​ချင်း​ဖြစ်​စေ၊ အ​စု​အ​ဖွဲ့​ဖြင့်​ဖြစ်​စေ ကောင်း​စား​ကြခြင်း​ဖြစ်၏။

ပ​ညတ်​တော်က ကျွန်ုပ်​တို့​ကို အ​ပြစ်​မှ​မ​ကယ်​နိုင်​ပါ (သို့) လူ့​စိတ်​ကို မ​ပြောင်း​နိုင်​ပါ။ ကျွန်ုပ်​တို့​တွင် အ​ပြစ်​သ​န္ဓေ​စွဲ​သော​ကြော​င့် ဝိ​ညာ​န​နှ​လုံး အ​စား​ထိုး​ကု​ခြင်း​မျိုး လို​အပ်၏။

**ယေ ၃၁:၃၁-၃၄ ကို ဖတ်​ပါ။ ကျွန်ုပ်​တို့​ကို စိတ်​နှ​လုံး​အ​သစ်​ပေး​မ​ည့် က​တိ​တော်​အ​ကြောင်း ဘာ​ပြ​ထား​သ​နည်း။ ယော ၃:၁-၂၁ တွင် နိ​ကော​ဒင်​ထံ အ​သစ်​မွေး​ဖွား​ခြင်း တ​ရား​ပြ​သ​ည့် ခ​ရစ်​တော်​၏​တ​ရား​တော်​နှင့် နှိုင်း​ယှဉ်​ပါ။ ဟေ​ဗြဲ ၈:၁၀ ကို​လည်း ရှု​ပါ။**

ပ​ညတ်​တော် ၁၀ ပါး​ကို ဘု​ရား​ကိုယ်​တိုင်က ကျောက်​ပြား​ပေါ် ရေး​ထွင်း​ခဲ့​၏ (ထွက် ၃၁:၁၈)။ ပ​ညတ်​တော်​သည် ဘု​ရား၏လူ​စု​များ​၏​ စိတ်​တွင်​လည်း ရေး​ထိုး​ရ​မည်​ဖြစ်​၏ (ဆာ ၃၇:၃၀၊ ၃၁)။ ဘု​ရား​၏​ မေတ္တာ​အ​ခြေ​ပြု ပ​ညတ်​တော်​သည် အ​ပြင်​ပန်း​မ​ဟုတ်​ဘဲ အ​တွင်း​သ​န္ဓေ​တည်​ရ​မည် ဖြစ်​သည်။ ဘု​ရား​တစ်​ပါး​တည်း​က​သာလျှင် လူ့​စိတ်​တွင် ၎င်း​၏​ပ​ညတ်​ကို ရေး​ထွင်း​နိုင်​မည်​ဖြစ်၏​။ ပ​ဋိ​ညာဉ်​ပြု​ထား​သ​ည့် ၎င်း​၏​လူ​စု​များ​အ​ပေါ် ထို​သို့​ပြု​ရန်​လည်း က​တိ​ခံ​ထား​၏ (ဟေ​ဗြဲ ၈:၁၀)။

ပ​ညတ်​တော်​ကို စော​င့်​ထိန်း​ခြင်း​အား​ဖြင့် ကျွန်ုပ်​ကိုယ်​ကို မ​ကယ်​နိုင်​ပါ။ ယုံ​ကြည်​ခြင်း​အား​ဖြင့်​သာ​လျှင် ကျွန်ုပ်​တို့​သည် က​ရု​ဏာ​ကို​မှီ​ကာ အ​ကယ်​ခံရ၏​။ ယင်း​သည် ဘု​ရား​၏​လက်​ဆောင်​ဖြစ်​၏ (ဧ ၂:၈)။ ကျွန်ုပ်​တို့​သည် ကယ်​တင်​ခြင်း​ရ​နိုင်​ရန် ပ​ညတ်​တော်​ကို စော​င့်​ကြ​သည်​မ​ဟုတ်​ပါ။ ကယ်​တင်​ခံ​ရ​ပြီး​ဖြစ်​၍​သာ ပ​ညတ်​တော်​ကို စော​င့်​ကြခြင်း​ဖြစ်၏​။ ကျွန်ုပ်​တို့​သည် အ​ချစ်​ခံ​ရ​ရန် ပ​ညတ်​စော​င့်​ကြ​သည်​မ​ဟုတ်၊ ကျွန်ုပ်​တို့​သည် အ​ချစ်​ခံ​ရ​ကြ​၍​သာ ဖြစ်၏​။ ထို့​ကြော​င့် ကျွန်ုပ်​တို့​သည် ဘု​ရား​ကို​ချစ်​လို​စိတ်၊ လူ​လူ​ချင်း​ကို ချစ်​လို​စိတ် ရှိ​ကြ​၏ (ယော ၁၄:၁၅)။

တစ်​ဆက်​တည်း​တွင် ပ​ညတ်​သည် ကျွန်ုပ်​တို့​၏​အ​ပြစ်​များ​ကို ပြ​၏ (ယာ ၁:၂၂-၂၅၊ ရော ၃:၂၀၊ ရော ၇:၇)။ ကယ်​တင်​ရှင်​လို​အပ်​ကြောင်း​ကို ပြ​၏ (ဂ ၃:၂၂-၂၄)။ အ​မြတ်​ဆုံး​သော ဘ​ဝ​နေ​နည်း​ကို​ပြ၏​။ ဘု​ရား​၏​ မေတ္တာ​ဂုဏ်​တော်​ကို ပြ၏။

**တစ်​ရား​စီ​ရင်​ခြင်း​တွင် သင်​၏​မျှော်​လ​င့်​ရာ​သည် ဘာ​နည်း။ သင်​၏​သီလ (သို့) ခ​ရစ်​တော်​၏​ ဖြောင့်​မတ်​ခြင်း​တွင် မည်​သ​ည့်​အ​ရာက သ​င့်​ကို​လွှမ်း​ခြုံ​သ​နည်း။ သင်​၏​အ​ဖြေက ဘု​ရား​၏​ပ​ညတ်​တော်သည် ဘာ​ကို​ပြု​လုပ်​ပေး​နိုင်၊ မ​နိုင်​ကို ပြ​သ​နည်း။**

*မတ်လ ၂၆ ရက်*

**ဗုဒ္ဓဟူးနေ့**

**မေတ္တာ​သည် ပ​ညတ်​တော်​ကို ပြည့်​စုံ​စေ၏**

မေတ္တာ​နှင့်​ပ​ညတ်​တော်​ကြား ဆက်​နွှယ်​မှု​ကို ချဲ့​ပြော​၍​မ​ရ​ပါ။ ကျမ်း​စာ​အ​ရ​ကား မေတ္တာ​ထား​ခြင်း​သည် ပ​ညတ်​တော်​ကို ပြည့်​စုံ​စေ​ခြင်း ဖြစ်၏။

ရော ၁၃:၈-၁၀ တွင် ရှင်​ပေါ​လုက “သူ​တစ်​ပါး​ကို​ချစ်​သော​သူ​သည် အ​ကျင့်​တ​ရား​ကို ပြည့်​စုံ​စေ​ပြီ” ဟု​မိ​န့်၏​။ ပ​ညတ်​တော် နောက်​ပိုင်း ၆ ပါး​တို့​ကို မိ​န့်​ပြီး​နောက်​တွင် “ကိုယ်​နှင့်​စပ်​ဆိုင်​သူ​ကို ကိုယ်​နှင့်​အ​မျှချစ်​လော့ ဟူ​သော​ပ​ညတ်​တစ်​ခု​၌​ အ​ပါ​အ​ဝင်​ဖြစ်၏” ဟု​မိ​န့်​၏ (ရော ၁၃:၉)။ ရှင်​ပေါ​လုက “ချစ်​ခြင်း​မေတ္တာ​သည် အ​ကျင့်​တ​ရား​ပြည့်​စုံ​ရာ ဖြစ်​သ​တည်း” ဟု ရှင်း​စွာ​မိ​န့်​၏ (ရော ၁၃:၁၀)။ တစ်​ဖန် ဂ​လ ၅:၁၄ တွင် ပေါ​လုက “ကိုယ်​နှင့်​စပ်​ဆိုင်​သော​သူ​ကို ကိုယ်​နှင့်​အ​မျှချစ်​လော့ ဟူ​သော​ပ​ညတ်​တစ်​ပါး​ကို ကျင့်​လျှင်၊ ပ​ညတ်​တ​ရား​ရှိ​သ​မျှ​ကို အ​ကြွင်း​မဲ့ ကျင့်​ရာ​ရောက်၏” ဟု​ဆို၏။ သို့​သော် ပ​ညတ်​တော်​ကို ပြည့်​စုံ​စေ​သ​ည့် ချစ်​ခြင်း​သည် မည်​သို့​သော​ချစ်​ခြင်း​မျိုး​နည်း။ ထို​ချစ်​ခြင်း​မျိုး​သည် မည်​သို့​သော ရုပ်​ထွက်​မျိုး​ရှိ​သ​နည်း။

**မ ၂၃:၂၃၊ ၂၄ ကို ဖတ်​ပါ။ မည်​သ​ည့်​အ​ရာ​များ​သည် “ပ​ညတ်​တော်​တွင် သာ​၍​လေး​သော​အ​ရာ​များ” ဖြစ်သနည်း။ တ​ရာ ၅:၁၂-၁၅ နှင့် ဟေ​ရှာ ၅၈:၁၃၊ ၁၄ တို့​ကို ဖတ်​ပါ။ ထို​ကျမ်း​ချက်​များက ပ​ညတ်(ဥ​ပုသ်​ပ​ညတ်)နှင့် တ​ရား​မျှ​တ​ခြင်း၊ ကယ်​ထုတ်​ခြင်း​တွင် ဘု​ရား၏ထောက်​ထား​မှု​တို့ ဆက်​နွှယ်​ပုံ​ကို မည်​သို့​ပြ​သ​နည်း။**

ယေ​ရှုက “ပ​ညတ်​တ​ရား​တွင် လေး​သော​အ​ရာ” ကို “တ​ရား​မျှ​တ​ခြင်း၊ သ​နား​ခြင်း၊ သ​စ္စာ​စော​င့်​ခြင်း” ဟု​မိ​န့်၏​။ အ​ထူး​အား​ဖြင့် ဥ​ပုသ်​ပ​ညတ်​တွင် ကယ်​ထုတ်​ခြင်း​နှင့် တ​ရား​မျှ​တ​ခြင်း​များ နွှယ်​ယှက်​နေ၏။

တ​ရား​ဟော​ရာ​ကျမ်း ၅ တွင် ဥ​ပုသ်​ပ​ညတ်​သည် ​ဣ​သ​ရေ​တို့​ကို ကျွန်​ဘ​ဝ​မှ ဘု​ရား​က​ကယ်​ခဲ့​သ​ည့်​အ​ကြောင်း အ​ခြေ​ပြု​ထား၏​။ ဆို​လို​သည်​မှာ ဥ​ပုသ်​သည် ဖန်​ဆင်း​ခြင်း​တ​ရား​ကို အောက်​မေ့​ဖွယ်​သာ​မ​ဟုတ်၊ ကျွန်​ဘ​ဝ​မှ ကယ်​ခဲ့​သ​ည့်ပြ​ယုဂ်လည်း ဖြစ်၏​။ ဥ​ပုသ်​နေ့​ကို မွေ့​လျော်​ရာ​နေ့​အ​ဖြစ် မှတ်​စေ​ခြင်း​တွင် (ဟေ​ရှာ ၅၈:၁၃၊ ၁၄) ဆာ​ငတ်​သူ​များ၊ အိမ်​ခြေ​ရာ​မဲ့​များ​အ​ပေါ် မေတ္တာ​ထား​ကာ ကောင်း​မှု​ပြု​ရန် ဆို​ခြင်း​ဖြစ်​၏ (ဟေ​ရှာ ၅၈:၃-၁၀)။

ထို​သို့ ဆို​ဆုံး​မ​ပြီး​နောက်​တွင် မေတ္တာ​အ​ရင်းခံ​ကာ ပ​ညတ်​ကို စော​င့်​လို​ကြ​သူ​များ​သည် ပြု​လုပ်​သ​ည့်​အ​ပြစ်​များ​ကို​သာ အာ​ရုံ​မ​ထား​ဘဲ အ​ပြစ်​ကို မ​မြင်​ဟန်​ဆောင်​ခြင်း​ကို​ပါ အာ​ရုံ​ထား​ရ​ပါ​မည်။ မေတ္တာ​ဖြင့် ပ​ညတ်​စော​င့်​ခြင်း​တွင် အ​ပြစ်​မ​ပြု​လုပ်​ရန်​သာ မ​ဟုတ်​ဘဲ၊ တ​ရား​မျှ​တ​မှု​နှင့် ညှာ​တာ​ခြင်းတိုး​ပွား​ရန်၊ ကောင်း​မှု​ပြု​လုပ်​ရန်​လည်း ပါ၏​။ ဘု​ရား​အ​ပေါ် သ​စ္စာ​ရှိ​ခြင်း​သည် ပြဋ္ဌာန်း​ထား​သ​ည့်​ပ​ညတ်​ကို မ​ကျူး​လွန်​ခြင်း​ထက် သာ​လွန်​ပါ​သည်။

*မတ်လ ၂၇ ရက်*

**ကြာသပတေးနေ့**

**အ​ဖြစ်စေချင်​ဆုံး​ကား အ​ချင်း​ချင်း​ချစ်​ကြ​လော့**

မေတ္တာ​သည် ပ​ညတ်​တော်​ကို ပြည့်​စုံ​စေ​ခြင်း​မှန်​လျှင် အ​မှား​မ​လုပ်​ရုံ​ဖြင့် ဘု​ရား​၏​ပ​ညတ်​ကို မ​စော​င့်​နိုင်​ပါ။ မေတ္တာ​၏​သ​ဘောကား အ​မှား​မ​ပြု​လုပ်​ရုံ​သာ မ​ဟုတ်​ဘဲ ဘု​ရား​၏​မေတ္တာ​ကို အ​သင်း​တော်​တွင်​သာမက တစ်​က​မ္ဘာ​လုံး​သို့ ပြ​ရ​မည်​ဖြစ်၏​။ ယင်း​သည် ခ​ရစ်​ယာန်​တစ်ဦး​၏​ သက်​သေ​ပြမှု​တွင် အ​လို​အပ်​ဆုံး​အ​ချက် ဖြစ်၏။

**ယာ ၂:၁-၉ ကို ဖတ်​ပါ။ မည်​သ​ည့်​တ​ရား​အ​နှစ်​ကို ပေး​ထား​သ​နည်း။**

ဤ​တွင် ရှင်​ယာ​ကုပ်​သည် လူ​ကုံထံ​များက ဆင်း​ရဲ​သား​များ​ကို ချိုး​နှိမ်​ဆက်​ဆံ​ခြင်း​ကို ရှုတ်​ချ​ထား၏​။ ထို့​နောက် မိ​မိအိမ်​နီး​ချင်း​ကို မေတ္တာ​ထား​စေ​ပြီး သင်​သည် ပ​ညတ်​စော​င့်​လျှင် “ကောင်း​သော​အ​ကျင့်​ကို ကျင့်​ရာ​ရောက်​သည်” ဟု​မိ​န့်​၏ (ယာ ၂:၈)။

Ellen G. White က ​ဤ​သို့​ဆို​ထား​၏ “လူ​ကို​ချစ်​ခြင်း​သည် ဘု​ရား​၏​မေတ္တာ​ကို လော​က​သို့​ပြခြင်း​ဖြစ်​သည်။ ကျွန်ုပ်​တို့​ကို မိ​သား​စု​သ​ဖွယ် ဖြစ်​စေ​ရန်၊ ဘု​ရ​င့်​ဘုန်း​တော် ကျွန်ုပ်​တို့​တွင်​ကိန်း​ရန် ​ဤ​မေတ္တာ​ကို စိုက်​ထူ​ရန်​လို​အပ်၏​။ ၎င်း​၏​လမ်း​ခွဲ​မိ​န့်​မှာ​မှု​ဖြစ်​သ​ည့် “ငါ​သည် သင်​တို့​ကို​ချစ်​သည်​နည်း​တူ၊ သင်​တို့​သည် အ​ချင်း​ချင်း​ချစ်​ကြ​လော့” (ယော ၁၅:၁၂) သည် ပြည့်​စုံ​သ​ည့်​အ​ခါ \*ခ​ရစ်​တော်​၏​လုပ်​ငန်း​သည် ကျွန်ုပ်​တို့​အ​တွက် ပြည့်​စုံ​ခြင်း​သို့​ရောက်၏​။ ကျွန်ုပ်​တို့​သည် ကောင်း​ကင်​သို့​ဝင်​စား​ရန် ထိုက်​တန်​လာ​ပါ​ပြီ။ အ​ကြောင်း​မှာ ကောင်း​ကင်​နိုင်​ငံ​သည် ကျွန်ုပ်​တို့​၏​စိတ်​တွင် တည်​ပြီ​ဖြစ်၏။” — Ellen G. White, *The Desire of Ages*, p. 641။

ခ​ရစ်​တော်​သည် လော​က​သား​များ​ကို ချစ်​သ​ကဲ့​သို့ ကျွန်ုပ်​တို့​လည်း ချစ်​တတ်​လာ​သ​ည့်​အ​ခါ ကျွန်ုပ်​တို့​သည် ကောင်း​ကင်​သို့​ဝင်​စား​ရန် ထိုက်​တန်​လာ​ပါ​ပြီ။ ယင်း​သည် ယေ​ရှု​၏​နောက်​လိုက် ဖြစ်​ခြင်း​တွင် အ​ရေး​ပါ​ဆုံး​အ​ချက်​ပေ​တည်း။

ယေ​ရှုက ၎င်း​၏​နောက်​လိုက်​များ​ကို “ငါ​သည် သင်​တို့​ကို​ချစ်​သည်​နည်း​တူ၊ အ​ချင်း​ချင်း​ချစ်​ကြ” ဟုမိ​န့်​၏ (ယော ၁၃:၃၄)။ “သင်​တို့​သည် အ​ချင်း​ချင်း​ချစ်​ကြလျှင် လူ​အ​ပေါင်း​တို့​သည် ထို​မေတ္တာ​ကို​ထောက်​၍​ သင်​တို့​သည် ငါ​၏​တ​ပ​ည့်​ဖြစ်​သည်​ကို သိ​ရ​ကြ​လိ​မ့်​မည်” ဟု​လည်း မိ​န့်​၏ (ယော ၁၃:၃၅)။ ဘု​ရား​သ​ခင်​သည် ချစ်​ခြင်း​မေတ္တာ​ဖြစ်​သော​ကြော​င့် (၁ ယော ၄:၈၊ ၁၆) မေတ္တာ​သည် ခ​ရစ်​ယာန်​လော​က​တွင် ပ​ဓာ​န​ကျ၏​။ ဘု​ရား​ကို​ချစ်​ပါ​သည်​ဟု ဆို​ကြ​သူ​များ​သည် အ​ချင်း​ချင်း​ကို ချစ်​ရ​ပါ​မည် (၁ ယော ၃:၁၁၊ ၁ ယော ၄:၂၀၊ ၂၁ တို့​နှင့် နှိုင်း​ယှဉ်​ပါ။

၁ ပေ ၄:၈ တွင် ခ​ရစ်​ယာန်​များ​ကို “အ​ခြား​သော​အ​မှု​အ​ရာ​ထက်​မ​က၊ အ​ချင်း​ချင်း​အား​ကြီး​သော​ချစ်​ခြင်း​မေတ္တာ​ရှိ​ကြ​လော့။ ချစ်​ခြင်း​မေတ္တာ​သည် များ​စွာ​သော အ​ပြစ်​တို့​ကို ဖုံး​အုပ်​တတ်၏” ဟု မိ​န့်​ထား​၏ (ဟေ​ဗြဲ ၁၀:၂၄၊ ၁ သက် ၃:၁၂ တို့​ကို​လည်း ရှု​ပါ)။

**ခ​ရစ်​တော်​သည် လော​ကီ​သား​များ​ကို ချစ်​သ​ကဲ့​သို့ ချစ်​ရ​မ​ည့်​တ​ရား​ကို အာ​ရုံ​ထား​ပါ။ ​ဤ​တ​ရားက ခ​ရစ်​ယာန်​ဂုဏ်​ပုဒ် နား​လည်​ဖြစ်​စေ​ကာ ထာ​ဝ​ရအ​သက်​ကို မည်​သို့​ဖြင့် ရ​ထိုက်​စေ​သ​နည်း။**

*မတ်လ ၂၈ ရက်*

**သောကြာနေ့**

**ဆက်​လက်​လေ့​လာ​ရန်။** Ellen G. White, “The Least of These My Brethren,” pp. 637-641, in *The Desire of Ages*.

“အ​ခြား​သူ​များ​ကို သူ​ကောင်း​ပြု​သူ​များ​သည် သိုး​ထိန်း​ကြီ​ထံ​တွင် သူ​ကောင်း​ပြု​ခံ​ရ​ပါ​မည်။ ၎င်း​တို့​ကိုယ်​တိုင်က အ​သက်​ရေ​ကို သောက်​ကြ​ရ​မည်​ဖြစ်​ပြီး ကျေ​နပ်​ကြ​ပါ​မည်။ ၎င်း​တို့​သည် ရင်​သပ်​ရှု​မော​ဖွယ်​များ​ကို မ​တောင့်​တ​ကြ (သို့) ဘ​ဝ​တစ်​ဆစ်​ချိုး ပြောင်း​လဲ​ခြင်း​ကို မ​တော​င့်​တ​ကြ​ပါ။ ၎င်း​တို့​စိတ်​ကို မင်း​မူ​သည်​မှာ ပျက်​စီး​ခြင်း​သို့ ရောက်​ကြ​မ​ည့် ပုဂ္ဂိုလ်​များ​ကို မည်​သို့ အ​လင်း​ပေး​မည်​နည်းဟူ၍သာ ဖြစ်၏​။ ပေါင်း​သင်း​ဆက်​ဆံ​ရေး​သည် ကောင်း​ကျိုး​ရှိ​ပါ​သည်။ ကယ်​တင်​ရှင်​၏​မေတ္တာ​တော်က လူ​တို့​၏​စိတ်​ကို ပေါင်း​စည်း​စေ​ပါ​လိ​မ့်​မည်။

“ကျွန်ုပ်​တို့​သည် ဘု​ရား​သ​ခင်​နှင့်​အ​တူ အ​မှု​တော်​ဆောင်​နေ​ကြောင်း သိ​ကြ​သ​ည့်​အ​ခါ ဘု​ရား​၏​က​တိ​တော်​များ​ကို သာ​မန်​သ​ဘော​ဖြင့် ပြော​ဆို​တော့​မည် မ​ဟုတ်​ပါ။ ထို​က​တိ​တော်​များ​သည် ကျွန်ုပ်​တို့​၏​စိတ်​တွင် အ​ငြိမ်​မ​နေ​နိုင်​ဘဲ နှုတ်​ဖြင့် ဆို​ဖြစ်​သွား​မည်​ဖြစ်၏​။ မော​ရှေအား လမ်း​မ​လိုက်​ကြ​သူ​များထံ အ​မှု​ဆောင်​စေ​သ​ည့်​အ​ခါ ဘု​ရားက ‘ငါ​ကိုယ်​တိုင်​သွား​၍​ ငြိမ်​ဝပ်​ခြင်း​ချမ်း​သာ​ကို ပေး​မည်၊’ ‘ငါ​သည် သ​င့်​ဘက်​၌​ရှိ​မည်’ ဟု က​တိ​ပေး​ထား​၏ - ထွက် ၃၃:၁၄၊ ထွက် ၃:၁၂။ ​ဤ​က​တိ​သည် ခ​ရစ်​တော်​၏​ကိုယ်​စား ဒုက္ခ​ခံ​ကာ အ​မှု​တော်​ဆောင်​ကြ​သူအား​လုံး​အ​တွက် ဖြစ်၏။” — Ellen G. White, *The Desire of Ages*, p. 641။

**ဆွေး​နွေး​ရ​မ​ည့်​မေး​ခွန်း​များ**

**၁။ ၁ ကော ၁၃:၄-၈ ကို​ဖတ်​ပါ။ ၁ ကော ၁၃ က ကျွန်ုပ်​တို့​သည် မည်​သို့​သော​ပုဂ္ဂိုလ်​မျိုး ဖြစ်​ရ​မည်​ဟု မီး​မောင်း​ထိုး​ပြ​ထား​သ​နည်း။**

**၂။ မ ၂၅:၃၁-၄၆ တွင် မည်​သ​ည့်​အ​ချက်က သိုး​နှင့်​ဆိတ်​ကို ခွဲ​ခြား​သ​နည်း။ ​ဤ​တွင် ယေ​ရှု​သည် ကု​သိုလ်​ဖြင့် ကယ်​တင်​ခြင်း​ရ​ရှိ​သ​ည့် တ​ရား​ကို မ​ဟော​ကြောင်း ကျွန်​တော်​တို့ မည်​သို့​သိ​နိုင်​သ​နည်း။**

**၃။ “ခ​ရစ်​တော်​သည် လော​က​သား​များ​ကို​ချစ်​သ​ကဲ့​သို့ ကျွန်ုပ်​တို့​လည်း လော​က​သား​များ​ကို ချစ်​တတ်​လာ​သ​ည့်အ​ခါ ခ​ရစ်​တော်​၏​လုပ်​ငန်း​သည် ကျွန်ုပ်​တို့​အ​တွက် ပြည့်​စုံ​ခြင်း​ကို​ရောက်၏​။ ကျွန်ုပ်​တို့​သည် ကောင်း​ကင်​သို့​ဝင်​စား​ရန် ထိုက်​တန်​လာ​ပါ​ပြီ။ အ​ကြောင်း​မှာ ကောင်း​ကင်​နိုင်​ငံ​သည် ကျွန်ုပ်​တို့​၏​စိတ်​တွင် တည်​ပြီ​ဖြစ်၏” (ကြာ​သ​ပ​တေး​နေ့ သင်​ခန်း​စာ) သည် သ​င့်​အ​ပေါ် မည်​သ​ည့်​အ​ဓိပ္ပာယ် ရှိ​သ​နည်း။ ယင်း​သည် ဘု​ရား​၏​ ပ​က​တိ၊ ကောင်း​ကင်​၏​ပ​က​တိ​ကို ဘာ​ချပြ​သ​နည်း။ အ​ဖိ​နှိပ်​ခံ​များထံ ဘု​ရား​မေတ္တာ​တော်​ကို ပြ​ရာ​တွင် ကျွန်ုပ်​တို့​သည် ကောင်း​ကင်​နိုင်​ငံ​သား​အ​ဖြစ် မည်​သို့​နေ​ပြ​နိုင်​သ​နည်း။**

**၄။ ကျွန်ုပ်​တို့​၏​ဒေ​သ​တွင်း အ​သင်း​တော်​သည် ဝန်း​ကျင်​တွင် ဘု​ရား​၏​မေတ္တာ​ကို​ပြ​နိုင်​ရန် မည်​သို့ အ​စ​ပြု​နိုင်​မည်​နည်း။ သင်​၏​ဝန်း​ကျင်​တွင် သင်​သည် မည်​သ​ည့်​ကောင်း​မှု ပြု​နေ​သ​နည်း။ သင်​သည် ဘာ​ကိုဦး​တည်​ရန်၊ မွန်းမံ​ရန် လို​သ​နည်း။ ဘု​ရား​၏​မေတ္တာ​တော်​နှင့် တ​ရား​မျှ​တ​မှု​အ​ကြောင်း ကျွန်​တော်​တို့ လေ့​လာ​ပြီး​ချက်​အ​ရ ကျွန်ုပ်​တို့​သည် တစ်ဦး​ချင်း​ဖြစ်​စေ၊ အ​စု​အ​ဖွဲ့​ဖြင့်​ဖြစ်​စေ မည်​သ​ည့်​ခြေ​လှမ်း စ​နိုင်​မည်​နည်း။**

**ရုပ်​တု​ကိုဦး​ညွတ်​ခြင်း**

**ဘဝတစ်ကွေ့ပုံပြင်**

Andrew McChesney ရေး​သား​သည်

Maria သည် ဂုဏ်​ပြု​ခြင်း​နှင့် ယဉ်​ပါး၏​။ ဇာတ်​အ​ဖွဲ့​တွင် အ​ဆို​ရှင်​ဖြစ်​သော​ကြော​င့် သူမ​၏​တိုင်း​ပြည်​နှင့် အ​ခြား​နိုင်​ငံ​များ​သို့ သီ​ဆို​ခဲ့၏​။ ထိပ်​တန်း​ဆု​များ​စွာ​လည်း ရ​ခဲ့၏။

သို့​သော် မြောက်​ကိုး​ရီး​ယား​တွင် မည်​သ​ည့်​ဂုဏ်​ပြု​ခြင်း​မှ မ​ရ​ခဲ့​ပါ။ ဂုဏ်​ပြု​ခြင်း​သည် သူမ​၏​သီ​ဆို​မှု​အ​တွက် မ​ဟုတ်​ခဲ့​ပါ။ ယင်း​ဖြစ်​စဉ်​သည် ၇၂’ မြင့်​သ​ည့် မြောက်​ကိုး​ရီး​ယား​နိုင်​ငံ ထူ​ထောင်​သူ Kim II Sung ၏​ ရုပ်​တု​ရှေ့​တွင် ဖြစ်​ပျက်၏။

Maria သည် SDA ဖြစ်၏​။ သူမ​၏​လုံ​ခြုံ​ရေး​အ​လို​ငှာ SDA Mission က သူမ​၏​နာ​မည်​ရင်း (သို့) နိုင်​ငံ​ကို အ​တိ​အ​လင်း မ​သုံး​ပြ​ပါ။ သူ​မ​သည် Adventist Mission နှင့် zoom ဖြင့် အင်​တာ​ဗျူးခံ​ခဲ့၏။

မြောက်​ကိုး​ရီး​ယား​သို့ ခ​ရီး​ဆ​န့်​ခဲ့​စဉ်​တွင် Maria နှင့် အ​ဆို​ရှင်​အ​ဖွဲ့​တို့​သည် Pyongyang မြို့​တွင် နိုင်​ငံ့​ပြောင်း​လဲ​ရေး​တွင် သူ​ရဲ​ကောင်း​များ​ကို စု​ဖွဲ့​ကာ ဂုဏ်​ပြု​ထား​သ​ည့် Mansu Hill Grand Monument သို့ လည်​ဖြစ်​ခဲ့​ကြ၏​။ ထို​နေ​ရာ​တွင် ထင်​ရှား​သ​ည့် အ​မှတ်​တ​ရ​ကား Kim Il Sung ​၏​ ရုပ်​တု​ဖြစ်၏​။ (၇၂’ မြင့်​သ​ည့် Kim ၏​သား Kim Jong Il ​၏​ ဒု​တိ​ယ​ရုပ်​တု​ကို ထို​နေ​ရာ​တွင် ထပ်​လောင်း​စိုက်​ထူ​ထား​၏​)။ လူ​ထု​သည် Kim Il Sung ​၏​ ရုပ်​တု​ပတ်​ပတ်​လည် ပျား​အုံ​ပ​မာ တိုး​နေ​ကြ၏။ Maria က အီ​တ​လီ၊ ပြင်​သစ်၊ အ​ခြား​တိုင်း​ပြည်​မှ က​မ္ဘာ​လှည့်​များ​ကို တွေ့​ခဲ့၏။ သူ​မ​သည် မြောက်​ကိုး​ရီး​ယား​သူ ဖြစ်၏​။ လူအား​လုံးက ရုပ်​တု​ကို ဂါ​ရ​ဝ​ပြု​ကြ၏​။ သူ​မ​ကို​လည်း ထို​သို့​ပြု​ရန် မျှော်​ကြမှန်း သူမ သိရ၏။

ဧ​ည့်​ညွှန်က “နင်​လည်း ဂါ​ရ​ဝ​ပြု​ရ​မယ်” ဟု​ဆို၏​။ Maria ​၏​စိတ်က “ငါ​မှ​တစ်​ပါး အ​ခြား​သော​ဘု​ရား​ကို မ​ကိုး​ကွယ်​နှင့်” (ထွက် ၂၀:၃) ပ​ထ​မ​ပ​ညတ်​သို့ ရောက်​သွား၏။

နိုင်​ငံ​တော်​စော​င့်​ကြည့်​ဗီ​ဒီ​ယိုက လူ​တိုင်း​ကို မှတ်​တမ်း​တင်​ကြောင်း သူ​မ​သ​တိ​ပြု​မိ၏​။ သူ​မ​လည်း ဒုက္ခ​မ​တွေ့​လို​ပါ။ သူ​မ​လည်း ရပ်​နေ​ပြီး ဒံ-၃ တွင် နေ​ဗု​ခဒ်​နေ​ဇာ​မင်း​၏​ ၉၀’ မြင့် ရုပ်​တု​ရှေ့​တွင် ရပ်​ကြ​သ​ည့် ရှာ​ဒ​ရက်၊ မေ​ရှက်၊ အ​ဗေ​ဒ​နေ​ဂေါ​တို့​ကို အ​မှတ်​ရ​သွား၏။

သူ​မ​လည်း ဒံ​ယေ​လ​ကျမ်းက စိတ်​ကူး​ယဉ်​ဒ​ဏ္ဍာ​ရီ​မ​ဟုတ်။ ထို​အ​ဖြစ်​ကို နေ့​တ​ဓူ​ဝ​ရင်​ဆိုင်​ရ​သည်​ဟု စဉ်း​စား​ဖြစ်၏​။ သူ​မ​သည် ရင်​ကော့ မတ်​မတ်​ရပ်​နေ၏။

အ​ချို့က ထုံးစံ​အ​ရ​ကြော​င့် Kim Il Sung ကို အ​ရို​အ​သေ​မ​ပေး​ခြင်း​ဟု မြင်​ပေ​မည်။ Maria ကား ထို့​ထက်​ကျော်​ပြီး မြင်၏​။ သူ​မအ​တွက်​ကား သူ​မ​သည် မည်​သူ့​ကိုဦး​ထိပ်​ထား​ကြောင်း လူ​ထု​ရှေ့​ပြဖြစ်​သ​ည့် အ​ခိုက်​အ​တ​န့်​ဖြစ်၏။

ရက်​များ​ကုန်​လာ​ပြီး သူ​မ​သည် မြောက်​ကိုး​ရီး​ယား​မှအ​ထွက်​တွင် ဧည့်​ညွှန်အား Step to Christ စာအုပ် ပေး​ခဲ့၏​။ သူ​မ​က သူ​မ​ဦး​ထိပ်​ထား​သ​ည့် ယေ​ရှု​အ​ကြောင်း ဧ​ည့်​ညွှန်​နှင့် မြောက်​ကိုး​ရီး​ယား​အား​လုံး​ကို သိ​စေ​လို၏။

မြောက်​ကိုး​ရီး​ယား​သား​များထံ သာ​သ​နာ​ရောက်​ရေး​သည် Northern Asia Pacific Division ​၏​ အာ​ရုံ​ဖြစ်​ပြီး ယ​ခု ၁၃ ပတ်​မြောက် ဥ​ပုသ်​အ​လှူ​ငွေ​ကို လက်​ခံ​ခွင့်​ရ​မ​ည့် Division ဖြစ်​ပြီး သ​ဒ္ဓါ​တ​ရား​ကြီး​စွာ​ဖြင့် လှူ​ဒါန်း​ကြ​မ​ည့်​အ​တွက် ကျေး​ဇူး​တင်​ရှိ​ပါ​သည်။

**အ​ပိုင်း ၁။ ခြုံ​ငုံ​သုံး​သပ်​ချက်**

**ဆရာတို့၏မှတ်ချက်များ**

**အ​ဓိ​က​ကျမ်း​ချက်။** ရော ၁၃:၈

**လေ့​လာ​မှုဦး​တည်​ချက်​များ။** ထွက် ၂၀:၂၊ ရော ၁၃:၈-၁၀။

**နိ​ဒါန်း။ ။** ပ​ညတ်​တော် ၁၀ ပါး​သည် ဘု​ရား​သ​ခင်က ၎င်း​၏​လူ​စု​နှင့် ပ​ဋိ​ညာဉ်​ပြု​ခြင်း ပုံ​ရိပ်​ဖြစ်၏။

**သင်​ခန်း​စာ​၏​ဆို​လို​ရင်း။ ။** ယ​ခု​အ​ပတ်​သင်​ခန်း​စာ​သည် အ​ချက်​ကြီး ၃ ချက်​ကို အ​ရေး​ပေး​ထား၏။

၁။ ဘု​ရား​၏​ပ​ညတ်​တော်​သည် ပ​ဋိ​ညာဉ်​သ​ဘော​ဆောင်၏​။ စည်း​ကမ်း​ဥ​ပ​ဒေ​သက်​သက် မ​ဟုတ်။ ဘု​ရား​၏​ပ​ညတ်​တော်​သည် ဥ​ပ​ဒေ​တန်း​စဉ်​များ မ​ဟုတ်​ဘဲ ပ​ဋိ​ညာဉ်​ပြု​သ​ည့်​သ​ဘော ဖြစ်၏​။ ပ​ညတ်​တော် ၁၀ ပါး တို့​သည် ဘု​ရား​နှင့် ၎င်း​၏​လူ​တို့​ကြား ပ​ဋိ​ညာဉ်​ပြု​ကြခြင်း​ဖြစ်၏​။ ဘု​ရား​နှင့် မော​ရှေ​တို့ တွေ့​ဆုံ​မှု​သည် ဆက်​ဆံ​ရေး​သ​ဘော​ဆောင်​ပြီး ဘု​ရား​သည် ၎င်း​၏​လူ​စု​ကို အီ​ဂျစ်​ပြည်​မှ အ​တောင်​ပံ​ဖြင့် မ​သွား​သ​ည့် သိန်း​ငှက်​ပ​မာ ပြ​ထား၏​။ ထို​ဥ​ပ​မာ​၏​ ရည်​ရွယ်​ရာ​ကား လူ​ထု​ကို ဘု​ရား​ကိုယ်​တိုင် သယ်​ဆောင်​သွား​သ​ည့် တ​ရား​ဖြစ်၏။

၂။ ပ​ညတ်​တော် ၁၀ ပါး​သည် ဘု​ရား​နှင့် လူ​လူ​ချင်း​ကို မှန်​စွာ​ချစ်​ရန် ပြ၏​။ “မ…နှင့်” ဖြင့်​စ​သ​ည့် ပ​ညတ်​များ​မ​ပေး​မီ မေတ္တာ​ကို ဦး​စွာ​ပြ​၏​ — “သင်​၏​ဘု​ရား​သ​ခင် ထာ​ဝ​ရ​ဘု​ရား​ဖြစ်​၏​” (ထွက် ၂၀:၂)။ ပ​ညတ်​ချက်​များ​သည် ၎င်း​တို့​ကို​ကယ်​ခဲ့​သ​ည့် ဘု​ရား​ကို ပြန်​လည်​ချစ်​တုံ့​ပြန်​ကြ​ရန် ဖြစ်၏​။ ပ​ထ​မ​ပ​ညတ်​ချက် ၄ ချက်​တို့​သည် ဘု​ရား​ကို ချစ်​တုံ့​ပြန်​ရန်​ဖြစ်​ပြီး၊ ဒု​တိ​ယ​အုပ်​စု​ဖြစ်​သ​ည့် ပ​ညတ် ၆ ချက်​တို့​သည် ဘု​ရား​ကို​ချစ်​ကြောင်း​ကို သက်​သေ​ထူ​သ​ည့်​အ​နေ​ဖြင့် လူ​လူ​ချင်း​ကို ချစ်​ကြ​ရန်​ဖြစ်၏။

၃။ ဘု​ရား​၏​ပ​ညတ်​တော်​သည် မေတ္တာ​ရှိ​မှ​သာ ပြီး​ပြည့်​စုံ၏​။ ရော​မ​နှင့် ဂ​လာ​တိ​ကျမ်း​များ​တွင် ပ​ညတ်​တော်​ကို ပြည့်​စုံ​စေ​ခြင်း​ကို လူ​လူ​ချင်း မေတ္တာ​ပြခြင်း​တို့​နှင့် ဆက်​ထား၏​။ ဂ​လာ​တိ​ကျမ်း​တွင် ရှင်​ပေါ​လုက ကျွန်ုပ်​တို့​သည် မိ​မိအိမ်​နီး​ချင်း​များ​ကို ချစ်​ခြင်းသည် ပ​ညတ်​တော်​ပြည့်​စုံ​သည်​ဟု ရှင်း​ပြ​ထား၏​။ ရော​မ​ကျမ်း​တွင် နောက်​ဆုံး​ပိုင်း ပ​ညတ် ၆ ပါး​တို့​သည် သင်​နှင့်​စပ်​ဆိုင်​သူ​ကို သင်​နှင့်​အ​မျှ ချစ်​ခြင်း​ဖြစ်​သည်​ဟု ပြ​ထား၏။

**လက်​တွေ့​အ​သုံး​ချခြင်း။ ။** သင်က ပ​ညတ်​တော် ၁၀ ပါး​သည် ဥ​ပ​ဒေ​များ​ကို စီ​ပြခြင်း​မ​ဟုတ်​ဘဲ မေတ္တာ​ပြခြင်း၊ ဘု​ရား​နှင့် အ​ဆွေ​တော်​ဖြစ်​ခြင်း​ဖြစ်​ကြောင်း သိ​ရ​ခြင်း​ကြော​င့် ဘု​ရား​သ​ခင်​နှင့် မည်​သို့​ဆက်​ဆံ​ဖြစ်​စေ​သ​နည်း။

**အ​ပိုင်း ၂။ အ​နက်​ဖွင့်​ကျမ်း**

**၁။ ဘု​ရား​၏​ပ​ညတ်​တော်​သည် ပ​ဋိ​ညာဉ်​သ​ဘော​ဆောင်၏​။ စည်း​ကမ်း​ဥ​ပ​ဒေ​သက်​သက် မ​ဟုတ်။**

ဘု​ရား​၏​ပ​ညတ်​တော်​သည် စည်း​ကမ်း​များ​သာ​ဖြစ်​သည် (သို့) လူ​ကို​မ​ငှဲ့ ဟူ​သ​ည့်​အ​မြင်​သည် ကျမ်း​စာ​လာ သိ​နာ​တောင်​တွင် ဘု​ရား​သ​ခင်က ​ဣ​သ​ရေ​လ​တို့​ကို ပ​ညတ်​တော်​ပေး​ရ​ခြင်း​အ​ကြောင်း​နှင့် မ​ညီ​ညွတ်​ပါ။ ပ​ညတ်​တော်​ကို ပ​ဋိ​ညာဉ်​ဘက်​မှ (ထွက် ၁၉) ဖတ်​ရှု​ရန် အ​ရေး​ကြီး​ပါ​သည် (ထွက် ၂၀)။ ​ဣ​သ​ရေ​လ​များ တော​မြိုင်​အ​တွင်း​ရောက်​ချိန်​မှ စ​ကာ ဘု​ရား​သ​ခင်​သည် မော​ရှေ​နှင့် စ​ကား​ပြော​ခြင်း​သည် ဘု​ရား​နှင့် ၎င်း​၏​လူ​စု​ကြား ပ​ဋိ​ညာဉ်​ပြု​ကာ ဆက်​ဆံ​ကြောင်း​ကို​ပြ၏​။ တဲ့​တိုး​ဆို​ရ​လျှင် ​ဣ​သ​ရေ​လ​များ​ကို မော​ရှေ မည်​သို့​မိ​န့်​ရ​မည်​ကို ဘု​ရားက မိ​န့်​မှာ​၏​ — “ငါ​သည် အဲ​ဂုတ္တု​လူ​တို့​၌​ပြု​သော​အ​ကြောင်း၊ သင်​တို့​ကို ရွှေ​လင်းတအ​တောင်​ဖြင့် ထမ်း​၍​ ကိုယ်​ဖို့​သိမ်း​ယူ​သော​အ​ကြောင်း​ကို သင်​တို့​သည် သိ​မြင်​ရ​ကြပြီ။ ထို​ကြောင့် ယ​ခု​တွင် သင်​တို့​သည်​ငါ့​စ​ကား​ကို အ​မှန်​နား​ထောင်​၍​ ငါ့​ပ​ဋိ​ညာဉ်​ကို စောင့်​ရှောက်​လျှင် အ​ခြား​သော​လူ​မျိုး​တ​ကာ​တို့​ထက် သင်​တို့​သည် ငါ​ပိုင်​ထိုက်​သော ဘ​ဏ္ဍာ​တော်​ဖြစ်​ရ​ကြ​လိမ့်​မည်။ မြေ​ကြီး​ရှိ​သ​မျှ​သည် ငါ​၏​ဥ​စ္စာ​ဖြစ်၏​။ သင်​တို့​သည်​လည်း မင်း​စည်း​စိမ်​ရှိ​သော ယဇ်​ပု​ရော​ဟိတ်​မျိုး၊ သန့်​ရှင်း​သော​လူ​မျိုး ဖြစ်​ရ​ကြ​လိမ့်​မည်​ဟူ​သော အ​မိန့်​တော်​ကို ​ဣ​သ​ရေ​လအ​မျိုး​သား​တို့​အား ဆင့်​ဆို​လော့​ဟု မိန့်​တော်​မူ​၏” (ထွက် ၁၉:၄-၆)။

**ဆရာတို့၏မှတ်ချက်များ**

အ​ဆက်​အ​ဆံ​ရှိ​ကြောင်း​ပြ​သ​ည့် ဝေါ​ဟာ​ရ​သည် စိတ်​ဝင်​စား​ဖွယ်​ကောင်း၏​။ ဘု​ရားက ​ဣ​သ​ရေ​လ​များ​ကို အီ​ဂျစ်​ပြည်​မှ ကယ်​ထုတ်​ပုံ​ကို သိန်း​ငှက်​နှင့် ပ​မာ​ပြ​ထား၏​။ အ​သား​ပေး​ပြ​လို​ခြင်း​အ​ကြောင်း​ကား ၎င်း​တို့​သည် အီ​ဂျစ်​ပြည်​မှ ထွက်​လာ​သည် (သို့) က​တိ​ထား​ရာ​အ​ရပ်​သို့ သွား​ကြ​သ​ည့်​အ​ကြောင်း မ​ဟုတ်​ပါ။ အ​ဓိ​ကအ​ချက်​ကား လူ​စု​ကို ဘု​ရား​ကိုယ်​တိုင်က သယ်​ဆောင်​သ​ည့်​တ​ရား ဖြစ်၏။

​ဤ​ရှု​ထော​င့်​တွင် ​ဣ​သ​ရေ​လ​တို့​သည် ဘု​ရား​သ​ခင်​နှင့် ပ​ဋိ​ညာဉ်​ပြု​ကြ​ရန် ဘု​ရား​၏​အ​သံ​ကို ကြား​ကြ၏​။ ကျမ်း​စာ​ပြန်​သူ​များက ဟေ​ဗြဲ​ကြိ​ယာ šm ကို ဘု​ရား​၏​အ​သံ​ကို နာ​ခံ​ကြ​သည်​ဟု မှန်​စွာပြန်ဆိုခိုက် (NKJV, ESV, NASB, NRSV, NIV) ဟေ​ဗြဲ​ကြိ​ယာ​ပုဒ်က ဘု​ရား​၏​အ​သံ​တော်​ကို ကြား (သို့) နား​ထောင်​သ​ည့် ပြု​မူ​ပုံ​ကို သာ​၍​ဆို​လို၏​။ (NET, HCSB တို့​ကို​ရှု​ပါ) (Ludwig Koehler et. al., *The Hebrew and Aramaic Lexicon of the Old Testament* [Leiden: Brill, 1944-2000], p. 1571။ ၎င်းတို့​သည် ဘု​ရား​၏​အ​လို​တော်​ကို နာ​ခံ​ကြ​ပါက အ​လို​လို​ဖြင့် ဘု​ရား​၏​ “ဥ​စ္စာ” (သို့) “မူ​ပိုင်” ဖြစ်​ကြ​မည် (sĕgŭlă ၏​ အ​နက်​ကို Ludwig Koehler et. al., *The Hebrew and Aramaic Lexicon of the Old Testament*, p. 742 တွင်​ရှု​ပါ)။ ​ဤ​ဝေါ​ဟာ​ရ​က ဘု​ရား​နှင့် ၎င်း​၏​လူ​စု​နှင့် ပ​ဋိ​ညာဉ်​ပြု​ရာ​တွင် လူ​တစ်ဦး​ချင်း​စီ​၏​သ​ရုပ်​ကို သက်​သေ​ပြပြီး ပ​ညတ်​တော် ၁၀ ပါး​ကို ပြဋ္ဌာန်း​ဖြစ်​စေ​၏​ (ထွက်-၂၀)။

**၂။ ပ​ညတ်​တော် ၁၀ ပါး ဘု​ရား​နှင့် လူ​လူ​ချင်း​ကို မှန်​စွာ​ချစ်​ရန် ပြ၏။**

ပ​ညတ်​တော် ၁၀ ပါး​တွင် “မ…နှင့်” ဟူ​သည့် ပ​ညတ်​များ​မ​လာ​မီ ဘု​ရား​သ​ခင်က ထွက် ၂၀:၂ တွင် “ငါ​သည် သင်​၏​ဘု​ရား​သ​ခင် ဖြစ်​သည် ဆို​ခြင်းက ​ဣ​သ​ရေ​လ​တို့​ကို ကျွန်​ဘ​ဝ​မှ လွတ်​စေ​လို​သ​ည့် မေတ္တာ​နှော​သ​ည့် ကယ်​ထုတ်​မှု​ကို အ​သား​ပေး​ထား၏​။ ပ​ညတ်​တော်​များ​သည် ခပ်​တန်း​တန်း​ဖြင့် “မ…နှင့်” ဟု ပြဋ္ဌာန်း​ခြင်း​မ​ဟုတ်​ဘဲ မေတ္တာ​ပါ၏​။ ထို့​အ​ပြင် ပ​ညတ်​ချက်​များ​ကို စည်း​ကမ်း​အ​ဖြစ်​သာ မ​မြင်​ဘဲ အီ​ဂျစ်​ပြည်​မှ ကယ်​ခဲ့​သ​ည့် ​ဣ​သ​ရေ​လ​တို့​၏​ဘု​ရား​ကို ချစ်​ဆုံ့​ပြန်​ခြင်း​ဟု မှတ်​သင့်၏။

**ဆရာတို့၏မှတ်ချက်များ**

ထွက် ၂၀:၂ လာ မေတ္တာ​ရှိ​ခြင်း​ဘက်​မှ​နေ​ကာ ပ​ထ​မ​ပ​ညတ် ၄ ပါး​တို့​သည် ​ဣ​သ​ရေ​လ​များက ဘု​ရား​ကို​ချစ်​ရ​မ​ည့်​ပုံ​ကို ချပြ၏​။ ပ​ထ​မ​ကား ၎င်း​တို့​သည် အ​ခြား​ဘု​ရား​ကို မ​ကိုး​ကွယ်ရ။ ဘု​ရား​အ​ပေါ် လုံး​လုံး​သ​စ္စာ​ရှိ​ရ​မည်။ ဒု​တိ​ယ​သ​စ္စာ​ရှိ​ခြင်း​တွင် ကိုး​ကွယ်​မှု​တွင် ရုပ်​တုမထုရေး ပါ​လာ၏​။ စစ်​မှန်​သ​ည့်​ကိုး​ကွယ်​မှု​ဆို​သည်​မှာ ဘု​ရား​ကို မှန်​စွာ​ချစ်​ခြင်း​ဖြစ်၏​။ ရုပ်​တု​ကိုး​ကွယ်​ခြင်း​မ​ဟုတ်။ တ​တိယ — ဘု​ရား​ကို​ချစ်​ခြင်း​တွင် နာ​မ​တော်​ကို​ရို​သေ​ခြင်း ပါ​ဝင်၏​။ Kenneth Harris က ဘု​ရား​၏​နာ​မ​တော်​ကို မု​သား​ဆို​ခြင်း​သည် “ဘု​ရား​၏​နာ​မ​ကို အ​ယောင်​ပြ ကျိန်​ဆို​ခြင်း (သို့) မိ​မိ​၏​ သ​န္ဓေ​မ​မှန်​ခြင်း​ကို ဘု​ရား​နာ​မ​သုံး​ကာ အ​ရေ​ခြုံ​ခြင်း” ဟု​ဆို​၏​ (ဝတ် ၁၉:၁၂)။ ​ဤ​ပ​ညတ်က ဘု​ရား​၏​နာ​မ​တော်​ကို မျက်​လှည့် (သို့) မ​ထီ​ခြင်း (သို့) မ​ရို​သေ​စွာ​သုံး​ခြင်း​များ​တွင် တား​ထား​၏​ (ဝတ် ၂၄:၁၀-၁၆)။” — ESV Study Bible (Wheaton, IL: Crossway Bible, 2008), p. 176။ စ​တုတ္ထ — ဘု​ရား​ကို​ချစ်​သည်​ဟု ဆို​ရာ​တွင် ဘု​ရား​၏​ ဖန်​ဆင်း​ခြင်း​အ​မှု​၏​ ပုံ​ဆောင်​ခဲ​ဖြစ်​သ​ည့် သ​တ္တ​မ​နေ့​ဥ​ပုသ်​ကို သ​န့်​ရှင်း​စွာ​စော​င့်​ရန် လို၏​။ ကျွန်ုပ်​တို့​သည် ဘု​ရား​ကို နေ့​စဉ်​ချစ်​ရ​မည်​ဖြစ်သော်ငြား ဥ​ပုသ်​သည် ၎င်း​နှင့် မိတ်​သ​ဟာ​ယ​ပြု​ရ​မ​ည့် အ​ခါ​ထူး​ဖြစ်၏။

ပြန်​၍​ဆို​ရ​လျှင် ပ​ထ​မ​ပ​ညတ် ၄ ပါး​တို့​သည် ဘု​ရား​ကို​ချစ်​ရာ​တွင် မည်​သို့​ချစ်​ရ​မည်၊ ကျန် ၆ ပါး​တွင် လူ​လူ​ချင်း​ကို မည်​သို့​ချစ်​ရ​မ​ည့်​အ​ချက်​များ ပြဋ္ဌားန်​ထား၏​။ မည်​သို့​ဖြစ်​ဖြစ် ပ​ညတ်​တော် ၁၀ ပါး​၏​ နိ​ဒါန်း​ကို သုံး​သပ်​ရ​သော် (ထွက် ၂၀:၂) ​ဣ​သ​ရေ​လ​တို့​၏​ ဘု​ရား​သ​ခင်​သည် ​ဣ​သ​ရေ​လ​တို့​ကို ကယ်​သ​ည့်​ဘု​ရား​ဖြစ်​ကြောင်း၊ ဘု​ရား​ကို​ချစ်​ခြင်း​ကြော​င့် လူ​လူ​ချင်း​ကို​လည်း ချစ်​ရ​မည်​ဖြစ်၏​။ ပဉ္စမ​ပ​ညတ်​ကား မိ​ဘ​က​ချစ်​ရ​မည်​ဖြစ်​ပြီး မိ​ဘ​ကို ဂါ​ရ​ဝ​ပြု​ရ​မ​ည့်​တ​ရား ပါ​ဝင်​ပြီး ဘု​ရား​ပေး​သ​ည့်​ပြည်​တွင် ​ဣ​သ​ရေ​လ​တို့​သည် အ​သက်​ရှည်​စွာ နေ​ခွင့်​ရ​ကြ​မည်​ဖြစ်၏​။ ထို့​ကြော​င့် ဘု​ရား​၏​က​တိ​တွင် ​ဣ​သ​ရေ​လ​များ ၎င်း​တို့​၏​မိ​ဘ​တို့​ကို ချစ်/ရို​သေ​ရ​မ​ည့် တ​ရား​ပါ၏​။ ထို့​အ​တူ ဘု​ရား​ကို​ချစ်​ခြင်း​တွင် လူး​လူ​ချင်း ချစ်​ခြင်း​ဖြင့် အ​ရင်း​တည်၏​။ လူ​လူ​ချင်း​ချစ်​ရာ​တွင် အ​သက်​ကို တန်​ဖိုး​ထား​ရ​မည် (မ​သတ်ရ)။ ကာ​မအ​ရေး ဖြူ​စင်​ရ​မည်။ ထိမ်း​မြား​ခြင်း​ကို ထိန်း​ကျောင်း​ရ​မည် (လူ​မှု​ရေး မ​ဖောက်​ပြန်ရ)။ သူ​တစ်​ပါး​ဥ​စ္စာ​ကို ရို​သေ​ပေး​ရ​မည် (မ​ခိုးရ)။ အိမ်​နီး​ချင်း​အ​တွက် အ​မှန်​ဘက်​တွင် ရပ်​တည်​ပေး​ရ​မည် (မ​မှန်​သော​သက်​သေ မ​ခံရ)။ ရော​င့်​ရဲ​ခြင်း​စိတ် မွေး​ရ​မည် (အိမ်​နီး​ချင်း​၏​ဥ​စ္စာ​ကို မ​တပ်​မက်ရ)။

**၃။ ဘု​ရား​၏​ပ​ညတ်​တော်​သည် မေတ္တာ​ရှိ​မှ​သာ ပြီး​ပြည့်​စုံ၏။**

ပ​ညတ်​တော်​ပြည့်​စုံ​စေ​ပုံ​ကို ရှင်​ပေါ​လုက ရော​မ​နှင့် ဂ​လာ​တိ​ကျမ်း​များ​တွင် ရှင်း​ထား၏​။ ဂ​လာ​တိ အ​သင်း​သား​များ​အား အ​ချင်း​ချင်း ကူ​ညီ​ကြ​ရန် မှာ​ကြား​ပြီး “အ​ကြောင်း​မူ​ကား၊ ကိုယ်​နှင့်​စပ်​ဆိုင်​သော​သူ​ကို ကိုယ်​နှင့်​အ​မျှ ချစ်​လော့​ဟူ​သော ပ​ညတ်​တစ်​ပါး​ကို ကျင့်​လျှင်၊ ပ​ညတ်​တ​ရား​ရှိ​သ​မျှ​ကို အ​ကြွင်း​မဲ့​ကျင့်​ရာ ရောက်​၏​” (ဂ​လ ၅:၁၄) ဟု ရှင်း​ပြ၏​။ ထို့​အ​တူ ရော ၈:၄ တွင် “တ​ရား​၌​ပါ​သော ပ​ညတ်​တို့​ကို” ခ​ရစ်​တော်​နှင့် သ​န့်​ရှင်း​သော​ဝိ​ညာဉ်​တော်​ကြော​င့် စော​င့်​ဖြစ်​စေ​သည် ဟု​ဆို၏​။ ရော ၁၃:၈-၁၀ တွင် ချစ်​ခြင်း​သည် ဘု​ရား​ပ​ညတ်​ကို ပြည့်​စုံ​စေ​သည်​ဟု ၂ ကြိမ်​တိုင် ဆို​၏​ — “အ​ချင်း​ချင်း ချစ်​ခြင်း​မေတ္တာ​မှ​တစ်​ပါး အ​ဘယ်​ကြွေး​မျှ မ​တင်​စေ​နှင့်။ သူ​တစ်​ပါး​ကို​ချစ်​သော​သူ​သည် အ​ကျင့်​တ​ရား​နှင့်​ပြည့်​စုံ​ပြီ။- အ​ကြောင်း​မူ​ကား၊ သူ့​မ​ယား​ကို မ​ပြစ်​မှား​နှင့်၊ လူ​အ​သက်​ကို မ​သတ်​နှင့်၊ သူ့​ဥ​စ္စာ​ကို မ​ခိုး​နှင့်၊ မ​မှန်​သော သက်​သေ​ကို မ​ခံ​နှင့်၊ သူ့​ဥ​စ္စာ​ကို တပ်​မက်​လို​ချင်​သော​စိတ် မ​ရှိ​စေ​နှင့်​ဟူ​သော ပ​ညတ်​မှစ​၍​ အ​ခြား​သော ပ​ညတ်​ရှိ​သ​မျှ​တို့​သည်၊ ကိုယ်​နှင့်​စပ်​ဆိုင်​သော​သူ​ကို ကိုယ်​နှင့်​အ​မျှ ချစ်​လော့​ဟူ​သော ပ​ညတ်​တစ်​ခု​၌​ အ​ပါ​အ​ဝင် ဖြစ်​ကြ၏​။- ချစ်​ခြင်း​မေတ္တာ​ရှိ​သော​သူ​သည် ကိုယ်​နှင့် စပ်​ဆိုင်​သော သူ​၏​အ​ကျိုး​ကို မ​ဖျက်​ဆီး​တတ်။ ထို​ကြောင့်၊ ချစ်​ခြင်း​မေတ္တာ​သည် အ​ကျင့်​တ​ရား​ပြည့်​စုံ​ရာ ဖြစ်​သ​တည်း။”

**ဆရာတို့၏မှတ်ချက်များ**

အ​စိုး​ရ​မင်း​များ​အ​ပေါ် ခ​ရစ်​ယာန်​တစ်ဦး လုပ်​ဆောင်​ရ​မ​ည့်​အ​ကြောင်း (ရော ၁၃:၁-၇) တွင် အ​ခွန်​ပေး​ရေး ပါဝင်၏ (ရော ၁၃:၆၊ ၇)။ မေတ္တာ​ပြ​ရန် တွန်း၏​။ ယင်း​ကို ပေါ​လုက ၂ ကြောင်း​လုံး​တွင် ငွေ​သား​အ​ကြွေး​တင်​ပုံ​ဖြင့် သုံး​ထား၏​။ ခ​ရစ်​ယာန်​သည် မေတ္တာ​ပြ​ရ​မ​ည့်​ဝ​တ္တ​ရား​တွင် “ခ​ရစ်​ယာန်​သည် ‘အ​ချင်း​ချင်း ချစ်​ခြင်း​မေတ္တာ​မှ​တစ်​ပါး’ အ​ခြား​အ​ကြွေး​များ မ​တင်​ရေး​တွင် စံ​ပြဖြစ်​ရ​ပါ​မည်။ မေတ္တာ​ပြ​ရေး​တွင် အ​က​န့်​အ​သတ်​မ​ရှိ​ပါ။” — Robert Mounce, *The New American Commentary: Romans* (Nashville, TN: Broadman & Holman Publishers, 1995), vol. 27, p. 245။ ငွေ​ကြေး​အ​ကြွေး​ကိစ္စ​တွင် ပြန်​ဆပ်​ရ​မ​ည့်​ဝ​တ္တ​ရား လူ (သို့) အ​ဖွဲ့​အ​စည်း​တွင်​ရှိ​ပြီး ဥ​ပ​ဒေ​က​လည်း ပြန်​ဆပ်​ရန် ပြဋ္ဌာန်း​ထား၏​။ ဘု​ရား​၏​ပ​ညတ်​ရှု​ထော​င့်​တွင် — နောက်​ဆုံး​ပ​ညတ် ၅ ပါး အ​ထူး​ပြု​ကာ — ကျွန်ုပ်​တို့​၏​မိ​သား​စု​ကို​ကျော်​ကာ အိမ်​နီး​ချင်း​များ​နှင့် ဆက်​ဆံ​ရာ​တွင် ကျွန်ုပ်​တို့​ကို​တွန်း​သ​ည့် အ​ကြွေး​သည် မေတ္တာ​ဖြစ်၏​။

**အ​ပိုင်း ၃။ လက်​တွေ့​အ​သုံး​ချခြင်း**

အောက်​ပါ​အ​မေး​များ​ကို ဆွေး​နွေး​ပါ။

**၁။ ဘု​ရား​၏​ပ​ညတ်​သည် ပြဋ္ဌာန်း​ချက်​များ​သာ​ဖြစ်​သည်​ဟု မြင်​သူ​တစ်ဦး​ကို သင် မည်​သို့​တုံ့​ပြန်​မည်​နည်း။**

**၂။ ဘု​ရား​၏​ပ​ညတ်က မိ​သ​ဟာ​ယ​ဖြစ်​ရန် ပြဋ္ဌာန်း​သ​ည့်​အ​ကြောင်းက ဥ​ပုသ်​သည် သ​င့်​ကို မည်​သို့ အ​ဓိပ္ပာယ်​ရှိ​စေ​သ​နည်း။**

**ဆရာတို့၏မှတ်ချက်များ**

**၃။ ဘု​ရား​၏​မေတ္တာ​ကို သင် နေ့​စဉ်​တွေ့​ရ​သ​ည့် သူ​စိမ်း​များ၊ မိတ်​ဆွေ​များ၊ မိ​သား​စု​များ​အ​ပေါ် မည်​သို့ လက်​တွေ့​ပြ​နိုင်​မည်​နည်း။**

**သင်ခန်းစာ ၁၃။ အောက်ပါမေးခွန်းများကို အလိုက်သင့်ဖြေဆိုပါ။**

**၁။**

**နံနက်ယံဝတ်**